
Visada esu lengvai sukalbamas. Bent jau toks buvau su Ja. 
Vieną kartą pliaukštelėjau Jai antausį, o kartą gerai įkrėčiau. 
Bet paskui ir vėl darydavau taip, kaip ji norėdavo. Na ir šneku, 
net pats nežinau ką. Tik su savo broliais moku šnekėtis, ypač su 
jaunesniuoju, Mišeliu. Jį vadinam Mikiu. Jis turi seną reno sunk- 
vežimį. Vežioja juo malkas. Tik jau toks kvailys, lekia kaip akis 
išdegęs, ir ką tu jam... 

Kartą žiūrėjau, kaip jis leidosi keliu palei upę slėnio link. 
Ten velniškai statu ir pilna posūkių, o kelias toks siauras, kad 
net prasilenkt neįmanoma. Buvau aukštai, tarp pušų, iš ten bu- 
vo matyt, kaip jis rieda žemyn, visai mažulytis ir ryškiai geltonas, 
tai pranykdamas, tai vėl išnirdamas posūkiuose. Tik buvo gir- 
dėti, kaip ūžia variklis ir trinksi rąstai nuo kiekvieno krestelėji- 
mo. Kai Edis Merksas ketvirtą kartą pagreta laimėjo Prancūzijos 
dviračių lenktynes, brolis paprašė, kad nudažyčiau jo sunkveži- 
mį geltonai. Buvo susilažinęs. Jis tik ir kalba apie Edį, kas antras 
žodis, ir vis apie tai. Net nežinau, į ką jis toks ir atsigimė. 

Mūsų tėvui didžiausias lenktynininkas buvo Faustas Kopis. 


Po Kopio mirties gedulo ženklan jis užsiaugino ūsus. Visą dieną 

prasėdėjo ant nudžiūvusios akacijos stuobrio apsnigtame kie- 
me, netardamas nė žodžio, rūkydamas tabaką made in US, su- 
suktą į vyniojamąjį popierių. Jis rinkdavo nuorūkas, bet tik ame- 
rikietiškas, ir pats darydavosi tiesiog neįtikėtinas suktines. Tai 
buvo tikrai nepaprastas žmogus. Sako, kad jis atėjęs pėsčias iš 
Pietų Italijos, virve tempdamas savo mechaninį pianiną. Susto- 
davęs aikštėse ir grodavęs, o žmonės šokdavę. Svajojo išvažiuot į 
Ameriką. Visi tie italai tokie — tik į Ameriką. Bet jis taip ir liko 
čia, nes nesuteko pinigų bilietui. Vedė mūsų motiną, ji vadino- 
si Deramo ir buvo kilusi iš Dinio. Ši lygindavo skalbinius, o jis 
meistraudavo fermose, bet gaudavo tik grašius, o į Ameriką, 
žinia, nenueisi pėsčias. 

O vėliau jie parsivežė mano motinos seserį. Ji visiškai apkur- 
to per bombardavimą Marselyje 1944 metų gegužę. Ir miega 
ji atvirom akim. Vakarais, kai sėdi savo krėsle, niekad nežinai, 
ar ji miega, ar ne. Vadinam ją Konjata, tai reiškia svainė, tik 
mūsų motina ją vadina Nine. Jai šešiasdešimt aštuoneri, dvylika 
metų vyresnė už mūsų motiną, bet kadangi tik tiek ir teveikia, 
kad snūduriuoja krėsle, tai mūsų motina atrodo už ją vyresnė. 
Pakruta ji tik į laidotuves. Jau palaidojo savo vyrą, brolį, moti- 
ną, savo tėvą ir mūsiškį, kai jis mirė 1964-aisiais. Mūsų motina 
sako, kad ji palaidos mus visus. 

Mechaninis pianinas taip ir liko pas mus, tik dabar jis darži- 
nėj. Daug metų stovėjo kieme, visas pajuodo ir persimetė nuo 
lietaus. O dabar dar užpuolė miegapelės. Aš jį ištryniau žiurk- 
nuodžiais, bet nepadėjo. Jau visas išvarpytas. Naktų, kai kokia 
miegapelė įsitaiso jame, tai ištisa serenada. Nes jis vis dar veikia. 
Nelaimei, teišliko tik viena juosta — „Pikardijos rožės“. Mūsų 
motina sako, kad, šiaip ar taip, jis nieko kito ir nesugrotų, nes 


per daug įpratęs į šią. Sako, kad kartą tėvas jį buvo nutempęs 


MIRTIES VASARA 


iki miesto lombardo. Bet ten nepanoro jo priimti. Beje, iki miesto 
kelias eina pakalnėn, o partempti atgal tėvas nebegalėjo, per 
silpna jau buvo jo širdis. Teko ieškot mašinos ir mokėt pinigus 
už parvežimą. O taip, mūsų tėvas tai jau mokėjo tvarkyt reikalus. 

Tą dieną, kai jis mirė, motina mums pasakė, kad vėliau, kai 
mano antrasis brolis Bū Bū užaugs, mes jiems parodysim. Visi 
trys berniukai ir ji sustosime prieš lombardo langus ir pasistatę 
pianiną grosim „Pikardijos rožes“ ištisą dieną. Tesutinsta jiems 
galvos. Bet niekada taip ir neprisiruošėm to padaryti. Bū Bū 
dabar jau septyniolika. Jis ir sugalvojo pernai įtempti pianiną į 
daržinę. O man lapkritį bus trisdešimt vieneri. 

Man gimus, motina norėjo pavadinti mane Batistenu. Taip 
vadinosi jos brolis — Batistenas Deramo. Jis nuskendo kanale, 
gelbėdamas skęstantįjį. Ji dabar visada sako: pamatei žmogų skęs- 
tant — nusisuk ir žiūrėk kitur. Kai aš įstojau į gaisrininkus, ji taip 
supyko, jog ėmė spardyt mano šalmą, net koją susimušė. Tėvui 
pavyko ją įtikinti, kad mane pakrikštytų Eiorimondu. Taip va- 
dino mano dėdę, o tas tai bent jau tikrai mirė sava mirtimi. 

Fiorimondas Montečiaris, būtent taip ir užrašyta merijoje ir 
visuose mano popieriuose. Tačiau vėliau prasidėjo karas ir Ita- 
lija kariavo su mumis, tad miestelyje imta į mus skersakiuoti. 
Todėl aš pasidariau Florimonu. Kad ir kaip ten vadintumeisi — 
o aš visada kankinausi dėl savo vardo. Ir mokykloj, ir kariuome- 
nėj — visur. Nors Batistenas — tai dar blogiau. Man labai patik- 
tų vadintis Roberu, dažnai taip ir pasakau: Roberas. Pradžioj ir 
Jai taip pasakiau. Galų gale visiems įgriso ta košė ir, kai tapau 
gaisrininku, dėl šventos ramybės ėmė mane vadinti Pin Ponu*. 


Net ir mano broliai. Vienąsyk net susimušiau dėl to — vieną 


* Pin pon- ištiktukas gaisrininkų signalui nusakyti. (Cia žr toliau — vert. past.) 

vienintelį kartą gyvenime — ir dabar visi sako, kad aš mušeika. 
O aš visai ne mušeika. Tiesiog tada neištvėriau. 

Na tikrai, visai nusišneku. Ką aš čia pasakoju? Tik su Mikiu 
moku žmoniškai kalbėtis. Su Bū Bū taip pat, bet jis visai ne toks 
kaip mes. Jis šviesus, kitaip sakant — jo plaukai šviesūs, o mes 
abu juodaplaukiai. Mokykloj mus pravardžiuodavo „makaro- 
nininkais“. Mikis to nepakęsdavo, šokdavo visų kulti. Aš buvau 
stipresnis, bet man spjaut, tik kartą, kaip sakiau, neištvėriau. 
Mikis pradžioj žaidė futbolą. Buvo baisus peštukas. Beje, žaidė 
jis gerai, — regis, dešiniuoju kraštiniu, jei neklystu, — o įvarčius 
mušdavo galva. Būdavo, subėga prie vartų krūva iš Bare arba 
Kastelane komandos, staiga pasirodo tame tirštume Mikio gal- 
va, ir sviedinys lekia į vartus. Paskui jie visi jį glėbesčiuodavo, 
visai taip, kaip rodo per televiziją. Nukvaišt gali bežiūrėdamas: 
glėbesčiuoja, bučiuoja, nešioja, o man net bloga darydavosi be- 
sėdint už betoninės užtvaros. Ūmus jis buvo neapsakomai. Tris 
sekmadienius iš eilės jį buvo išvarę iš aikštės. Vis puldavo muštis 
dėl kiekvieno menkniekio, tai dėl smūgio į blauzdą, tai dėl ko- 
kio žodžio, ir visada trenkdavo galva. Ciupdavo juos už marški- 
nėlių ir trenkdavo galva, o jie blinkt ant žemės ir ima vaidinti, 
kad jau galas. Na ir kaip jūs manot, ką teisėjas išvaro už tai iš 
aikštės? Ogi Mikį. Jau tikrai kvailys buvo, lyg nuo proto nušo- 
kęs. Jo dievukas — Marijus Trezoras. Mikis sako, kad tai pats 
didžiausias žaidėjas iš visų. Edis Merksas ir Marijus Trezoras — 
nepabaigiama tema, tik užsimink apie juos, tai ir kalbės iki ryto. 

O paskui jis metė futbolą ir kvaištelėjo dėl dviračių. Jis ir 
licenciją turi. Šią. vasarą netgi laimėjo lenktynes Dinyje. Aš bu- 
vau nuvažiavęs pažiūrėt. Važiavom su Ja ir su Bū Bū. Na, bet aš 
ir vėl ne tai šneku. Dabar jam eina dvidešimt šešti. Sako, kad jis 


dar galėtų pereit į profesionalus ir išgarsėt. Negaliu spręst, aš 

ne specas. Jis juk net greičių nesugeba dorai perjungt. Keista, 
kad tas jo reno dar juda, nors ir perdažytas geltonai. Kas dvi 
savaitės patikrinu variklį, nes nenoriu, kad jis prarastų darbą, 
tačiau kai jam sakau, kad būtų atidesnis ir nelėktų kaip puodas 
nuo kalno, tik nuleidžia galvą, tiesiog graudu žiūrėt, bet iš tiesų 
tai jam nusispjaut į viską, kaip ir tada, kai jis pirmą kartą prarijo 
kramtomąją gumą. Kai buvo mažiukas — jis už mane jaunesnis 
penkeriais metais — vis užsirydavo guma, ir mes manydavom, 
kad jau mirs. Na, su juo tai visada gali pasikalbėti. Ir nebūtinai 
apie svarbius dalykus, mes tiesiog suprantam vienas kitą iš pu- 
sės žodžio. 

Bū Bū pradėjo eit į mokyklą, kai aš tarnavau kariuomenėj. 
Jį mokė toji pati Diubar, dabar ji jau pensijoj. Kasdien eidavo 
tuo pačiu keliu tris kilometrus į kalną beveik vertikaliai aukš- 
tyn, tik jis tai darė penkiolika metų vėliau nei mes. Jis moky- 
čiausias iš mūsų trijų. Nori būti gydytoju. Šiemet jis dar koleže, 
mieste. Jį Mikis kasryt nuveža, o vakare parveža. Kitąmet turės 
važiuot mokytis į Nicą arba Marselį, ar dar kur kitur. Šiaip ar 
taip, mintyse jis jau nebe su mumis. Dažniausiai tyli. Vaikšto 
pasitempęs, rankos priekinėse kišenėse, pečiai aukštai pakelti. 
Motina sako, kad jis panašus į pakabą*. Nešioja ilgus plaukus, 
o jo blakstienos kaip mergaitės. Mes su Mikiu dėl to dažnai per 
dantį patraukiam. Bet niekad nemačiau jo supykusio. Gal tik 
vienintelį kartą, ant Jos. | 

Buvo sekmadienis, pietavom. Jis pasakė tik vieną vienintelį 
sakinį. Ji tuoj pakilo, užlipo į mūsų kambarį ir daugiau tą popietę 
jos nebematėm. Vakare man pasakė, kad privalau pakalbėt su 


* Ir jo pravardė Bž Bū reiškia ilgą, laisvai krintant afrikietišką nacionalinį ap- 
siaustą stačiais pečiais. Tikrasis Bū Bū vardas - Bernaras. 

Bū Bū, kad turiu ją apgint nuo tokių dalykų. Aš pakalbėjau. 
Ant laiptų į rūsį, kur sukraudavom tuščius butelius. Netaręs nė 
žodžio, net nepažvelgęs į mane, jis pravirko, ir aš suvokiau, koks 
jis dar vaikas. Norėjau paliest jam petį, bet Bū Bū išsisuko, nu- 
ėjo. Buvo žadėjęs eiti su manim į garažą pažiūrėt manojo delajė, 
bet patraukė į kiną ar kažkur į šokius. 

Aš turiu delajė markės mašiną, tikrą, su odinėm sėdynėm, 
bet ji nevažiuoja. Įsigijau ją iš vieno Nicos gelžgalių prekijo mai- 
nais į suklerusią furgonetę, už kurią vienam žvejui buvau su- 
mokėjęs 200 frankų, bet ir tuos paklojom kavinėje. Perdariau 
variklį, greičių dėžę, viską. Nežinau, kas jai. Kai jau atrodo, kad 
viskas gerai, ir išvažiuoju iš garažo, kur dirbu, visas miestelis išei- 
na pažiūrėt, kaip ji subyrės. Ir ji subyra. Užkala variklis ir ima 
verstis dūmai. Jie sako, kad jiems reikėsią steigti kovos su gam- 
tos teršimu komitetą. Mano šeimininkas tiesiog pašėlsta. Kalti- 
na mane, kad aš iš jo vagiu detales, kad per daug išdeginu elek- 
tros, dirbdamas naktimis. O kartais jis man padeda. Bet toji nė 
iš vietos. Kartą, tiesa, man pavyko pervažiuot visą miestelį pir- 
myn ir atgal, ir tik tada ji subyrėjo. Tai buvo mano rekordas. 
Kai ji pradėjo dūminti, niekas nepasakė nė žodelio. Visi tarsi 
vandens į burną prisisėmę. 

Pirmyn ir atgal, nuo garažo iki mūsų, iš viso bus kilometras 
ir šimtas metrų. Mikis pats patikrino sunkvežimio skaitikliu. Jei 
1950 metų delajė galėjo nuvažiuot tą kilometrą ir šimtą su kli- 
bančia cilindrų galvute, ji galės kada nors ir daugiau. Kaip pa- 
sakiau, taip ir atsitiko. Prieš tris dienas, penktadienį, ji nuvažia- 
vo kur kas daugiau. 

Trys dienos. 

Sunku patikėti, kad visos valandos bėga vienodu greičiu. 


Rodos, tik išvykau, o grįžau lyg po visos amžinybės. Tarytum 

būčiau gyvenęs kitame pasaulyje. O čia laikas tarsi sustojo. Su- 
grįžusį Į miestą, mane nustebino vis ta pati kino afiša. Visą savai- 
tę ją mačiau, grįždamas iš gaisrinės, kartą net buvau sustojęs 
pažiūrėt, ką rodo. Vakar vakare prieš kino teatrą degė lempos. 
Laukdamas Mikio, įsitaisiau kavinėje priešais, mažojoj gatvelėj 
už senojo turgaus aikštės. Niekad gyvenime nesu taip ilgai žiū- 
rėjęs į afišą. Ber nieko neprisimenu. Žinau tik, kad vaidino Džeris 
Liuisas, bet filmo pavadinimo — ne. Turbūt žiūrėdamas galvo- 
jau apie lagaminą. Niekaip negalėjau prisimint, kur jį padėjau. 
Ir dar, kaip tik šiame kino teatre aš į Ją žiūrėdavau, kol dar 
nebuvom pažįstami. Budėdavau ten šeštadienio vakarais. Rei- 
kėdavo žiūrėti, kad jaunimas nerūkytų. Man patikdavo, nes ga- 
lima pamatyti filmų. Bet nepatikdavo, kad vadindavo Pin Ponu. 

Ji - tai Eliana, bet ją visi vadindavo El“, tai yra Ji, o kartais 
sakydavo Šitoji. Ji atvažiavo praeitą žiemą su savo tėvais iš Ara- 
mo, nedidelio miestelio anapus kalnų perėjos, — jį turėjo nu- 
griauti, nes ten statė užtvanką. Jos tėvą atgabeno greitąja tuoj 
po to, kai atvežė baldus. Anksčiau jis buvo kelių prižiūrėtojas. 
Niekas apie jį nekalbėjo, kol prieš ketverius metus jo neištiko 
širdies smūgis kelio griovyje. Taip stačia galva ir įkrito į vande- 
nį. Man sakė, kad jį parvežė namo visą aplipusį dumblu ir per- 
nykščiais lapais. Nuo to laiko jo kojos paralyžiuotos, — turbūt 
kažkas stuburui, nors aš nieko daugiau ir nežinau, — o jis dabar 
be perstojo rekia ant visų. Net nesu jo matęs, jis vis savo kamba- 
ry, bet girdėjau jį ten rėkiant. Jis jos nevadina Eliana, jis sako 
„kekšė“. O kartais ir bjauresniais žodžiais. 

Jos motina vokietė. Susipažino jiedu per karą, priversti- 


niuose darbuose. Ji užtaisydavo patrankas per bombardavimus. 


* Elianos vardas sutrumpintai — E//e; šis žodis — ir įvardis ji (pranc). 
p Į J 

Ne, aš nejuokauju. 1945-aisiais jie versdavo net merginas at- 
likti tokius darbus. Aš net mačiau jos nuotrauką, apmuturiuota 
galva ir su auliniais batais. Ji baisi tylenė. Miestelyje ją vadina 
Eva Braun ir jos nemėgsta. Aš, žinoma, ją pažįstu geriau negu 
kiti, žinau, kad ji geras žmogus. Beje, kai ją kas puola, ji pati 
taip ir sako apie save: „Aš geras žmogus“. Ir taria tuos žodžius 
klaikia vokiška tarsena. Įdomiausia, kad iki šiol ji dar dažnai 
nesupranta, kas jai sakoma. Būdama septyniolikos, užsitaisė 
nuo kažkokio nevykėlio prancūzo vaiką ir nusekė paskui jį. 
Vaikas mirė per gimdymą, ir mūsų gražioj šaly jos telaukė tik 
kelio darbininko alga ir žmonės, kurie jai pavymui rodo liežu- 
vį, o po kelerių metų — 1957-ųjų liepos 10-ąją į seniai pa- 
rengtą tuščią lopšį ji pasiguldė mergytę. Aš nieko negaliu jai 
prikišti. Net ir mano motina nieko prieš ją neturi. Kartą aš 
bandžiau ką nors daugiau sužinot. Norėjau išsiaiškinti, kas gi 
ta Eva Braun iš tikrųjų. Iš pradžių paklausiau Bū Bū. Jis neži- 
nojo. Paklausiau Brošarą, jis vienas iš tų, kurie ją vadina Eva 
Braun. Ir jis nieko dora negalėjo pasakyt. Tik gelžgalių preki- 
jas iš Nicos, tas, kuris man pakišo delajė, paaiškino. Na ką gi, 
taip jau būna. Ner aš, kalbėdamas apie šią moterį, kartais ją 
pavadinu Eva Braun. 

Kine aš jas vis matydavau abi. Ją ir jos motiną. Visados sės- 
davo į antrąją eilę, taip sakant, kad ekraną ranka pačiupinėtų, 
bet jos nebuvo turtingos ir visi manė, kad taip daro iš taupumo. 
Tik vėliau sužinojau, kad Ji nenorėjo nešiot akinių, o atsisėdus 
už 10 frankų visai nieko nebūtų mačiusi. 

Per visą seansą stovėdavau atsirėmęs į sieną, su šalmu ant 
galvos. Per pertrauką žiūrėdavau į ją. Kaip ir visiems, atrodė 
man graži, bet nuo tada, kai apsigyveno tame pačiame mieste- 


lyje, nebuvo nė vienos nakties, kad būčiau dėl jos neužmigęs. 

Na, tada mes dar nebuvom pažįstami, nei labas, nei sudie, ji 
gal net ir nežinojo, kad aš egzistuoju. Kartą, nusipirkusi eskimo 
ledų, ji praėjo visai pro mane ir pakėlė akis tik tam, kad pa- 
žvelgtų į mano šalmą. Tik tiek. Tik į šalmą. Aš jį nusiėmiau. Ir 
nežinojau, kur kišt. Atidaviau pasaugot kasininkei. 

Privalau paaiškinti. Dabar kalbu apie tą laiką dar prieš bir- 
želį, tiksliau — prieš tris mėnesius. Pasakoju taip, kaip buvo. No- 
riu pasakyt, kad iki birželio Ji kažkuo man buvo ypatinga, bet 
tuo pat metu buvau jai visiškai abejingas. Būtų galėjus išvažiuot 
lygiai taip pat, kaip ir atvažiavo, o aš net nebūčiau to pastebėjęs. 
Tada, jai einant pro šalį, pamačiau, kad jos akys mėlynos ar 
pilkai melsvos ir labai didelės, ir man pasidarė gėda savo šalmo. 
Tik tiek. Taip buvo iki birželio, o vėliau viskas pasikeitė. 

Ledus Ji visada valgydavo išėjusi į gatvę. Amžinai apsupta 
ištiso būrio, daugiausia berniukų. Jie ginčydavosi, sustoję ant 
šaligatvio. Man atrodė, kad jai per dvidešimt, nes elgėsi kaip 
moteris, tačiau, pasirodo, klydau. Pavyzdžiui, kai ji grįždavo į 
savo vietą centriniu taku, gerai žinodavo, kad visi į ją žiūri. Ma- 
tydami ją iš priekio, vyrai speliodavo, ar ji su liemenėle, o pavy- 
mui — ar yra kelnaitės po aptemptu sijonėliu. Ji visada nešioda- 
vo tokius aptemptus sijonėlius, jog kojos ryškėdavo iki pat 
šakumos, o kita dalis būdavo taip prigulus, jog jei ten būtų bu- 
vusios kelnaitės, jas būtinai būtum nuspėjęs. Aš ją rydavau aki- 
mis kaip ir visi kiti. Kad ir ką ji darydavo, net ir neturėdama 
jokių pašalinių minčių, visus versdavo galvoti vis apie tą patį. 

O be:to, ji dažnai ir garsiai juokdavosi. Juokas krisdavo kas- 
kadomis, ir ji juo naudodavosi, norėdama atkreipti visų dėme- 
sį. Arba staigiu judesiu atmesdavo savo juodus plaukus, besilei- 
džiančius žemiau juosmens if blizgančius lempų šviesoje. Tarsi 


kokia kino žvaigždė. Praeitą vasarą Sent Etjene de Tinė ji laimėjo 


15 


Sėbastien Japrisot 


grožio konkursą su maudymosi kostiumėliu ir aukštais kulniu- 
kais. Buvo keturiolika konkurenčių, daugiausia iš poilsiautojų. 
Tačiau grožio karaliene tapo ji. Dar turi iš tų laikų taurę ir visas 
nuotraukas. Tada ir ėmė laikyti save žvaigžde. 

Kartą Bū Bū jai pasakė, kad ji žvaigždė tik šimtui keturias- 
dešimt trims gyventojams, — tiek yra mūsų miestelyje, paskuti- 
niojo surašymo duomenimis, — ir kad ji puikuojasi tūkstančio 
dviejų šimtų šešių metrų aukštyje, — toks mūsų perėjos aukš- 
tis, — bet Paryžiuje arba net Nicoje ji nepakiltų aukščiau gatvės 
lygio. Šią garsiąją frazę jis ištarė prie stalo vieną sekmadienį. No- 
rėjo pasakyt, kad ji nebūtų aukščiau kitų ir kad yra daug gražių 
merginų Paryžiuje, o gatvę paminėjo nesuteikdamas tam jokios 
prasmės. Bet ji tuoj užlipo į mūsų kambarį ir visą vakarą prabu- 
vo užsidariusi. Vakare aš jai paaiškinau, kad ne taip supratusi. 
įstengdavo suprasti nieko daugiau. 

Su Mikiu ji sutarė geriau. Mikis šaipūnas, jo akys visą laiką 
juokiasi, užtat aplink jas pilna mažų raukšlelių. Ir dar, jo svajo- 
nių moteris — Merilin Monro. Jei jam atidarytum smegenis, 
net nežinau, ką ten rastum — Merilin Monro, Marijų Trezorą 
ar Edį Merksą. Jis sako, kad ji buvusi tikra žvaigždė ir niekada 
daugiau kitos tokios nebebus. Ta tema jis visad rasdavo bendrą 
kalbą su Ja. Vienintelė nuotrauka ant sienos, kurią Ji galėjo pa- 
kęsti, - žinoma, nekalbėsim apie jos pačios, — buvo atvirukas su 
Merilin Monro. 

Tam tikru atžvilgiu visa tai stebina, nes Ji buvo visai mer- 
giūkštė, kai Merilin mirė, ir tik gerokai vėliau matė du jos fil- 
mus per televiziją: „Upės negrįžta“ ir „Niagara“. „Niagara“ jai 
patikusi labiau. Dėl neperšlampamo apsiausto su gobtuvu, ku- 


rį Merilin buvo užsigobusi po kriokliais. Kadangi mes neturime 

spalvoto televizoriaus, apsiaustas atrodė baltas, bet niekas ne- 
buvo tuo tikras. Mikis buvo matęs tą filmą kino teatre ir sakė, 
kad apsiaustas geltonas. Ką ir sakyt, ištisa istorija. 

Šiaip ar taip, Mikį, kaip vyrą, dar galima suprast. Aš dėl 
Merilin Monro iš galvos nesikrausčiau, tačiau jį suprantu. Be 
to, jis buvo matęs visus jos filmus. O žinot, ką man pasakė Ji? 
Kad pirmiausia ją domina ne Merilin filmai, o pati Merilin ir 
jos gyvenimas. Ji buvo skaičiusi knygą apie tai. Parodė ir man. 
Perskaitė gal dešimt kartų. Tai vienintelė, kurią jai kada nors 
teko skaityti. Paskui pasakė, kad ji gal ir ne vyras esanti, - aišku, 
kad ne vyras, — bet jei Merilin dar būtų gyva ir jei tik tai būtų 
įmanoma, tai nedvejodama tikrai pasimylėtų su ja. 

Va taip ji visada kalbėdavo. Labai svarbu žinot, kaip ji kal- 
bėdavo. Kartą, šią vasarą, Bū Bū man pasakė, kad negalima pa- 
sitikėt žmonėmis, kurių žodynas skurdus, nes dažnai tai būna 
kompleksuočiausi žmonės. Mes dirbome kitame gale vynuogy- 
no, kurį su Mikiu nusipirkome netoli mūsų, įkalnėje. Jis man 
sakė, kad aš turėčiau atidžiau sekt, ką ji kalbanti. Kartais, nors ir 
ne visada, ji stengiasi paslėpti gerumą, parinkdama priešingos 
reikšmės žodžius. Tada aš užsukau vynuogių purkštuvą ir atsa- 
kiau jam, kad net jeigu jis ir vartos visus žodyne esančius žo- 
džius, vis tiek tesugebės pasakyti tai, kas bloga. Bū Bū — visaži- 
nis, bet šį kartą jis tikrai klydo. 

Gerai supratau, ką jis norėjo man pasakyti. Kad Ją sugrau- 
dino Merilin Monro mirtis visai tuščiame name, be artimųjų, 
kad Ji būtų norėjusi būti šalia, apgaubti ją švelnumu, kaip nors 
padėt, kad tik sulaikytų nuo savižudybės. Bet tai buvo netiesa. 
Ji visada sakydavo tik tai, ką turėdavo tuo metu galvoje, kas jai 
užeidavo ant seilės. Rėždavo tarsi basliu per galvą. Tai net buvo 


jos didžiausias privalumas, nes nereikėjo knaisiotis beieškant tarp 

žodžių, galėjai ramiausiai dvėsti kokiam kampe po tokio smū- 
gio. O kad ji vartojo mažai žodžių, tai ne todėl, kad jų neišmo- 
ko mokykloje, kur buvo triskart palikta toj pačioj klasėj, kol 
neapsikentę jos neperkėlė į aukštesnę, o todėl, kad ji neturėjo, 
ką pasakyti, nebent tik kad nori valgyti, kad jai šalta arba kad 
užsimanė sisiuko vidury filmo, ir visi per tris eiles tai tuoj pat 
sužinodavo. Kartą mano motina jai pasakė, kad ji kaip gyvulys. 
Ji labai nustebo. Atsakė: „Aš kaip visi“. Jeigu pasakytum, kad ji 
žmogiška būtybė, ji tik gūžtelėtų kairiuoju petimi, nieko neat- 
sakytų, nes nesuprastų. Ir apskritai ji visad nutylėdavo, kai ant 
jos kas nors rėkdavo pavymui. 

Tarkim, kokią prasmę jai galėjo turėt noras sutrukdyt Me- 
rilin Monro nusižudyt? Ji visada kartodavo, kad nuostabu mirti 
taip, kaip Merilin, prisirijus tablečių, kitądien aplinkui daugy- 
bė fotografų, ir kad iki pat galo ji išlikusi Merilin Monro. Elia- 
na man pasakė, kad ji norėtų susipažinti su jos buvusiais vyrais 
ir pergulėt su jais, net jei du iš trijų ir nebūtų jos skonio. Sakė, 
kad jai gaila tik geltonojo apsiausto, kuris liko mėtytis kurioj 
nors sieninėj spintoj ir kurį turbūt sudegino. O ji pati per die- 
ną aplėkė visus Nicos užkampius, beieškodama tokio pat. Štai 


taip viskas ir buvo pasakyta. Ir Bū Bū gali užsičiaupt. 


x* * * 


Aš nervinuosi, nors, tiesą sakant, man viskas vis tiek. Dabar 
viskas vėl taip, kaip buvo tada, iki birželio. Tuomet, kai Ją ma- 
tydavau kine, net nesvarstydavau, kaip jos abi nusigaus aukš- 
tyn, į namus. Žinot, kaip būna mažuose miesteliuose. Filmui 
pasibaigus, žaibiškai uždaromos durys ir langinės, užgesinamos 


šviesos. Visi kažkur dingsta. Aš grįždavau su Mikiu jo sunkve- 

žimiu, tačiau vairuodavau aš, nes galima išprotėt, kai jis prie 
vairo. Paprastai su mumis būdavo Bū Bū ir mes pakeliui su- 
rinkdavom krūvą jaunimo. Susodindavom visus į kėbulą kartu 
su dviračiais ir — pirmyn. 

Kartą suskaičiavom — sutilpo visi pakeliui nuo miesto iki pat 
kalnų perėjos. Vienuolika kilometrų... Juos išlaipindavau po vie- 
ną, palikdamas žibintų šviesoje ties tamsiais lauko keliukais ar mie- 
gančiais namais. Kai kuriems tekdavo skirtis su savo mergaitėmis, 
kurios važiuodavo toliau. Tada jau reikėdavo pajudėt nelaukiant, 
kol jie atsibučiuos. Mikis kaskart sakydavo: „Neskubink jų“. 

Kartą atvažiavus į miestelį, sunkvežimis jau buvo virtęs tikru 
miegamuoju. Nežadindamas nei Mikio, nei Bū Bū, apėjau sunk- 
vežimį su žibintu rankoj. Visi tvarkingai sėdėjo viena eile, atsi- 
remę į bortą, o kiekvieno galva ilsėjosi ant kaimyno peties. Man 
tai priminė karą, gal todėl, kad rankoj laikiau žibintą, visai taip, 
kaip esu matęs filmuose, tačiau tuo pat metu jaučiausi laimin- 
gas. Jie visi buvo tokie vaikiški, geručiai ir taip kietai įmigę, kad 
užgesinau šviesas, nusprendęs nežadinti. 

Atsisėdau ant merijos laiptukų. Žiūrėjau į dangų virš mies- 
telio. Aš nerūkau, kad būtų lengviau bėgioti, tačiau tąkart bū- 
čiau mielai užtraukęs. Trečiadieniais vaikštau į treniruotes gais- 
rinėj ir mes ten bėgiojam visa komanda. Aš su jais, nes esu viršila. 
Kitados rūkiau. Cigaretes Gitanes. Tėvas sakydavo, kad esu na- 
gas. Jam būtų patikę, jei būčiau rūkęs amerikietiškas ir jam bū- 
tų likę nuorūkų. 

Netrukus pralėkė Masinis su savo furgonete. Įjungė ilgąsias 
šviesas, nes nesuprato, kodėl Mikio reno stovi tokioj vietoj, o aš 
nesupratau, ko jis vidurnaktį važiuoja pro mus, jei gyvena trim 
kilometrais žemiau, Panjė. Kilstelėjau ranką, duodamas ženklą, 


kad viskas gerai, ir jis nuvažiavo. Iš variklio ūžesio sprendžiau, 

kad važiavo iki miestelio galo, o paskui grįžo atgal. Sustojo už 
kelių metrų nuo manęs. Išlipo. Pasakiau, kad sunkvežimyje visi 


< 


miega. Jis ištarė „Aa...“ ir atsisėdo ant laiptelių. 

Buvo balandžio pabaiga, gal gegužės pradžia, dar šaltoka, 
bet malonu. Jo vardas Žoržas. Tokio pat amžiaus kaip Mikis, 
jie net kartu tarnavo armijoj kalnų šauliais. Aš jį pažįstu nuo 
seno. Perėmė tėvų fermą ir labai gerai tvarkosi, savo raudonže- 
myje sugeba išaugint bet ką. Šią vasarą aš mušiausi būtent su 
juo. Nereikėjo to daryti, ne jo, Žoržo Masinio, tai buvo kaltė. 
Išdaužiau jam du priekinius dantis, bet jis nepadavė skundo. 
Tik tepasakė, kad esu visai pakvaišęs. 

Mums abiem sėdint ant merijos laiptukų, jis paaiškino, — 
nes užklausiau aš, — kad palydėjo Evos Braun dukterį. Pasa- 
kiau, jog labai jau ilgai ją lydėjo. Nusijuokiau. Dabar jau nebe- 
galiu pasakoti taip, kaip tai būčiau daręs tada, dabar jau ne- 
įmanoma, bet noriu, kad būtų aišku, jog tada galėjau juoktis. 
Kalbėjomės ramiai, kaip du vyrai. Tada nuėjau pažadint mie- 
gančiųjų, o jis man pasakė, kad jam geriau būtų tikus ne duk- 
ra, o motina. Man buvo nei šilta, nei šalta. 

Paklausiau jį, ar jis ką darė su Ja. Atsakė, kad šįvakar ne, bet 
anksčiau, dar žiemą, du ar tris kartus, kai ji buvo viena, be mo- 
tinos, furgonetės gale, ant brezento. Paklausiau, kaip ji, ir jis 
papasakojo smulkiau. Niekad nėra jos išrengęs visiškai, nes bū- 
davo per šalta, tik pakeldavo sijoną ir megztuką. Žodžiu, pasa- 
kojo su smulkmenomis. Tačiau manęs tai nejaudino. 

Kai prisiartinom prie sunkvežimio, visi dar sėdėjo eile kaip 
geri vaikučiai, palinkę vienas prie kito tarsi vėjo pučiamos žoly- 
tės. Aš sutrimitavau sudėjęs rankas, šūktelėjau: „Stot!“, ir jie visi 
kaip žąsiukai išlipo, negalėdami atplėšti besimerkiančių akių, 


užmiršę net savo dviračius. Skirstėsi net neatsisveikindami, ne- 

padėkodami, tik kavinės savininko Brošaro dukra sumurmėjo: 
„Labanakt, Pin Ponai“ ir nusvirduliavo namų link, nepajėgda- 
ma dorai prabusti. Su Žoržu pasijuokėm iš jų: „Tik žiūrėk, ko- 
kie jie karingi!“, o mūsų žodžiai nuskambėjo naktyje tarsi ka- 
tedroje ir pažadino Mikį. Jis iškišo pasišiaušusią galvą pro kabinos 
langą ir išdėjo mus į šuns dienas. 

Paskui sėdėjom dviese su juo virtuvėje, noriu pasakyt — su 
Mikiu. Dar, žinoma, išgėrėm po stiklą vyno prieš eidami mie- 
go, ir aš jam papasakojau, ką sakęs Žoržas. Mikis man atsakė: 
pagyrūnai dideli, o jų tas instrumentas tik pro adatos skylutę 
tepralįstų.. Pasakiau, kad Žoržas ne pagyrūnas. Jis atsakė: ne, 
tikrai ne. Šita istorija jį sudomino dar mažiau negu mane, bet 
jis ilgam susimąstė, tuštindamas savo stiklą. Kai Mikis mąsto, 
tiesiog ištvert neįmanoma, jau taip mąsto, kad, atrodo, tuoj tuoj 
tekš formulę, kaip jūros vandenį paverst geriamuoju, taip jis 
stengiasi, taip rauko kaktą, kad nieko kita ir nesitiki. Galų gale 
jis keliskart baisiausiai rimta veido išraiška maktelėjo galva, ir 
žinot, ką pasakė? Pasakė, kad Marselio Olympigue laimės taurę. 
Net jei Marijus Trezoras bus perpus blogesnės formos nei da- 


bar, vis tiek laimės. 


* * * 


Kitą dieną, o gal kitą sekmadienį, apie Ją man prakalbo Te- 
saris, jis mechanikas, kaip ir aš. Mikis arba aš sekmadieniais ry- 
tais nusileidžiam į miestą ir bare lošiam, statydami už pasirink- 
tus arklius. Mes statom 28 frankus už mūsų pasirinktą variantą 
ir dar penkis Konjatos frankus atskirai. Ji sako, kad visada pati 
renkasi ėjimą žirgu. Ir kaskart už tuos pačius numerius: 1, 2 ir 


3. Sako, jei turi laimės, nėr ko gąsdintis įvairiomis gudrybėmis. 


21 


Sėbastien Japrisot 


Triskart pasisekė ir, žinoma, visus tris sykius laimėjo Konjata. Du 
kartus po tūkstantį frankų, o vieną — septynis tūkstančius. Iš tų 
pinigų ji šiek tiek davė mūsų motinai, bet tik tiek, kad ją įsiutin- 
tų, o likusius visai naujais penkių šimtų frankų banknotais pasili- 
ko sau. Sakė būsią „ypatingam atvejui“, tik nežinia kokiam. Kar- 
tą mes su Mikiu išvertėm visą prakeiktą lūšną ir net daržinę, kur 
Konjata niekad nėra kojos įkėlus, — žinoma, ne tam, kad juos 
pasiimtume, bet tiesiog juoko dėlei, — bet taip ir neradom. 

Taigi sekmadieniais, kai jau įsidedu lošimo kortelę į kišenę, 
Tesaris arba kuris nors kitas mane pakviečia aperityvo prie ba- 
ro, paskui vaišinu aš, tada vel jis, ir taip be galo. Tąsyk gėrėm su 
Tesariu ir aptarinėjom manąjį delajė. Aš jam pasakiau, kad ne- 
trukus ketinu išsidėliot visą variklį ant žemės ir surinkt iš naujo. 
Kaip tik tą akimirką jis mane kumštelėjo alkūne, rodydamas į 
kavinės duris. Tai buvo Ji, nešina savo paralyžiuoto tėvo pen- 
kiais frankais. Jos ilgi juodi plaukai buvo sukelti į sunkų kuodą 
viršugalvyje. Paguldė dviratį ant šaligatvio krašto ir atsistojo į 
norinčiųjų lošti eilutę. 

Lauke buvo labai saulėta, ir per jos permatomą žydrą nailo- 
ninę suknutę siluetas išryškėjo taip, lyg ji būtų buvus visai nuo- 
ga. Ji nesižvalgė, laukė ramiai, mindžiukuodama nuo kojos ant 
kojos, ir jai pajudėjus lengvai nuspėdavai jos krūtų apvalumus, 
vidinį šlaunų įlinkį, o kartais net ir nežymų iškilumą tarpkojyje. 
Aš ruošiausi kažką pasakyti Tesariui, šiaip sau, bet ką, pavyz- 
džiui, kad viskas geriau matytųsi, jei ji būtų su maudymosi kos- 
tiumėliu, ar kad visi mes kvailiai, nes visi vyrai prie baro žiūrėjo- 
me tik į ją, tačiau per tas kelias minutes, kol ji buvo kavinėj, nė 
vienas nepratarėme nė žodžio. Ji pasižymėjo savo kortelę, tąsyk 
dar kartą, tik sekundėlę, vėl išvydom ją, lyg išrengrą salės tarp- 


duryje, paskui ji pakėlė dviratį nuo šaligatvio ir nuvažiavo. 

Tesariui pasakiau, kad mielai su ja pergulėčiau, o šeiminin- 
ko paprašiau, kad įpiltų dar po vieną anyžinės. Tesaris atsakė, 
kad tai visai įmanoma, nes jis pažįstąs ne vieną, kuris ją jau tvar- 
kęs. Paminėjo, žinoma, Žoržą Masinį, tą, kur šeštadienio vaka- 
rą ją lydėjo iš kino, taip pat miesto vaistininką, vedusį ir trijų 
vaikų tėvą, ir dar vieną poilsiautoją iš praėjusios vasaros, ir net 
vieną portugalą, kuris dirbo anapus kalnų perėjos. Tesaris ži- 
nąs, ką sakąs, nes tas vasarotojas jo sūnėną buvo kartą pasikvie- 
tęs į kompaniją, kur buvusi ir Šitoji. Visi buvo gerokai įkaušę, ir 
jo sūnėnas savo akimis matęs juos abu, Šitąją ir vasarotoją, visa- 
me gražume. Aš turėčiau žinot, kaip baigiasi tokie pasilinksmi- 
nimai, kai porelės išsiskirsto po kambarius. Sūnėnas jam paskui 
sakęs, kad nėr ko dėl Jos kvaršint sau galvą, nes Jai tas ne pir- 
miena, lengviau nei dūmą praryt. 

Pasakiau Tesariui, kad nesuprantu, ką jis nori pasakyt tuo 
„praryt dūmą“. Jis atsakė, kad man nupieš, kaip tai atrodo. Du 
greta mūsų stovėję ir viską girdėję vyrai ėmė juoktis. Ir aš nusijuo- 
kiau. Užsimokėjau, pasakiau cia0 ir išėjau. Ir prie vairo Ji visą 
laiką neišėjo man iš galvos. Įsivaizdavau, kaip Ji su tuo poilsiauto- 
ju, o dar tas Tesario sūnėnas, kuris žiūrėjo, kaip jie viską daro. 

Sunku paaiškint, kas atsitiko. Aš ėmiau jos norėti, bet tada, 
kai ją pamačiau tarpdury tarsi nuogą priešais spoksančius vy- 
rus, man pagailo jos. Ji pati to nejuto, o kai įėjo į salės prieblan- 
dą, atrodė netgi labai padoriai su savo melsva suknute, viršu- 
galvy surištais plaukais, dėl to atrodė dar aukštesnė, ir ji man 
patiko, nors nežinau, dėl ko, tačiau ne vien dėl to, kad aš jos 
geidžiau. O dabar ėmiau ją niekinti, sakiau sau, kad neturėsiu 
su ja vargo, kad bus galima ją pasiguldyt nesivaržant, o tuo pat 
metu jaučiausi kaip nesavas ir nebenorėjau apie tai net galvoti. 


Ir ne tik apie Ją. Net nežinau, kaip viską paaiškint. 

Kitą savaitę aš ją dažnai matydavau praeinančią pro garažą. 
Ji gyveno paskutiniame name, miestelio gale, senoje akmeninė- 
je troboje, kurią Eva Braun įsirengė kaip mokėjo, visur prista- 
čiusi gėlių. Dažniausiai ji važiuodavo dviračiu duonos arba grįž- 
davo namo. Iki tol aš jos beveik niekad nebuvau pastebėjęs. Ne 
todėl, kad ji rodydavos rečiau. Taip būna su žodžiais, kuriuos 
kai jau pastebi vieną kartą laikraštyje, tai paskui nuolat matai 
visur, net keista. Kai ji važiuodavo pro šalį, pakeldavau galvą ir 
žiūrėdavau, bet sveikintis nedrįsdavau, o ką jau kalbėt apie už- 
šnekinimą. Galvodavau apie tai, ką man buvo sakę Žoržas ir 
Tesaris, o kadangi ji nekreipė dėmesio nei į mane, nei į savo 
kojas, kurios apsinuogindavo minant dviratį, aš ją lydėdavau 
„akimis kaip koks mulkis. Mulkis, nes man tuo pat metu būdavo 
skaudu. Tai pamatęs šeimininkas kartą pasakė: „Ei, nusileisk 
ant žemės. Jei tavo akys būtų lietlempės, ji užpakalio nebepri- 
sėstų, taip jį nudegintum“. 

Kartą kieme aš apie tai pasakiau Mikiui. Teprasitariau tik, 
kad mane apėmė noras pabandyt, ar pavyks. Jis man atsakė, 
kad geriau aplenkčiau iš tolo tokias, kurios eina į kairę ir į deši- 
nę, kad ji ne man. Stovėjom prie šaltinio, kur pylėmės vandenį 
į kibirus. Mūsų motina užsimanė, kad į namą įvesčiau vandenį 
pats, nes jai mechanikas ar santechnikas — vis toks pats. Įren- 
giau, bet tas vandentiekis vis genda. Laimei, tėvas prieš mirda- 
mas dar spėjo sumeistrauti Bū Bū. Tai jis ir sugeba viską sutai- 
syti. Įpila kažkokio chemikalo į vamzdžius, išgraužia tarsi rūgštim, 
bet Bū Bū sako, kad vieną gražią dieną jie ims ir subyrės, tačiau 
bent jau tą kartą turim vandens. O kai vandentiekis veikia, apie 
jokį remontą niekas ir negalvoja. 

Atsakiau Mikiui, kad man reikia ne jo patarimo, o pagal- 


bos. Stovėjom prie šaltinio su pilnais kibirais ištisą amžinybę, 

kol jis teikėsi mąstyti, man net rankas nutempė. Pagaliau prata- 
rė, kad jei noriu pamatyti Šitą, geriausia ateit sekmadienį į šo- 
kius, ji ten visada būnant. 

Jis turėjo galvoj surenkamąjį baraką, vadinamą Bing Ban- 
gu, kurį vieną savaitę pastato vienam miestely, kitą — kitam, o 
kad ir kur jis stovėtų, jaunimas vis traukia į jį pasišokt. Nusiper- 
ki bilietą, prisisegi jį ant krūtinės kaip koks tremtinys, sėdėt nė- 
ra kur, tik visų spalvų prožektoriai raižo salę šimto kilometrų 
per valandą greičiu, įžiūrėt nieko neįmanoma, bet užtat triukš- 
mo daugiau kaip už dešimt frankų. Net ir lauke būdama Kon- 
jata jį girdėtų, nors ji niekad nejusdavo, kaip kartais drebinda- 
mas visą namą pas mus iš čiaupo bėga vanduo. 

Paklausiau Mikio, kaip aš atrodysiu tokioj vietoj, kai man 
jau per trisdešimt. Jis atsakė: „Būtent“. Nespėjau ištart: „Kaip 
kvailys“, kai jis leptelėjo: „Kaip gaisrininkas“. Jei mano rankos 
nebūtų buvusios užimtos, būčiau puolęs' nešti už jį kibirus ar 
bet kokią kitą naštą, — baisu, kai toks genijus kaip Mikis turi 
vargintis! Kantriai paaiškinau, kad visai nenoriu puikuotis prieš 
Ją su uniforma. Tada, sako jis, belieka eiti apsirengus civiliškai. 
Baigiau tą kalbą, pasakiau: „Pažiūrėsim“, bet jis tuoj pridūrė, 
kad vis tiek ten turės budėti gaisrininkas, taigi paskui nebus 
galo kalboms apie vilioką viršilą. 

Laimei, mūsų gaisrinėj neatsirado nė vieno norinčio budėti 
Bing Bange. Pirma, sekmadienis yra skirtas žmonai, kepsniui ir 
televizoriui. Pas mus, jei tik gyveni patogioj vietoj, kiekvienu tele- 
vizoriumi gali pagauti Šveicariją, Italiją ir Monte Karlą, gali žiū- 
rėt visus filmus nuo viduramžių iki mūsų dienų. Kita vertus, jei 
šokių metu kyla peštynės, — o jų būna nuolat, kai tik koks pien- 
burnis pajunta, kad jam dygsta ūsai, — tučtuojau daryk tvarką, 


nors ir gaisrininkas esi, o ne policininkas. Kartą sskmadienį man 

teko surinkti visus savo vyrus, nes reikėjo gelbėti vieną mūsiškį, 
kuris tik paprašė, kad du nepasidalijusieji šokėjos liautųsi tampgsi 
už marškinių. Jei žandarmerijos vyrai nebūtų atskubėję anksčiau 
už mus, iš jo tebūtų likę tik kauleliai. Ir taip jis paskui tris dienas 
pragulėjo ligoninėj. Kai išėjo, mes susimetę net pirkom dovaną. 

Trečiadienį, prieš šokius, į treniruotę tesusirinko pustuzi- 
nis. Paklausiau, kas eis su manimi budėti į Bliumėjų. Tai nema- 
žas miestelis kalnuose, penkiolika kilometrų nuo mūsų, ten ką 
tik pastatė Bing Bangą. Niekas neatsakė. Nuėjome į futbolo 
aikštę greta gaisrinės, pabėgiojom, pašokinėjom su visa apran- 
ga. Visi sako „gaisrinė“, bet iš tikrųjų tai tik buvus vario šachta. 
Daug tokių yra tarp miesto ir perėjos, uždarytų jau 1914 me- 
"tais, nes jos nebeapsimokėjo. Mūsiškėj nėra nė gyvos dvasios, 
išskyrus piktžoles ir valkataujančias kates, bet mes ten įsiren- 
gėm garažą dviem mašinom ir drabužines su dušais. Kol drabu- 
žinėj rengėmės, pasakiau Verdjė, kad eis su manimi. Jis dirba 
pašte, ne plepys ir dar nevedęs. Be to, labai atsidavęs šiai profe- 
sijai, nes nori tapti profesionalu. Kartą per riaušes anapus per- 
ėjos jis išgelbėjo trejų metukų mergytę, kuri viena tik ir liko 
gyva, ir paskui jis iš džiaugsmo raudojo, kai sužinojo, kad ši gy- 
vens. Nuo tada ir nusprendė nemesti šito amato. Ir dabar jis vis 
susirašinėja su ta mergyte, net siunčia jai pinigų. Sako įdukrin- 
siąs ją, kai jam sueis 35 metai, nes turįs tam teisę. Mes juokau- 
jam, kad tuo metu jau galėsiąs ją vesti, nes dabar jam tik dvide- 


šimt penkeri. Jis sako, kad mes šunsnukiai. 


x* * * 


Vis galvoju apie tą gegužę, ypač apie dienas prieš šokius, ir 


man gaila, kad viskas jau praeity. Pas mus žiemos bjaurios, visi 

keliai būna užpustyti, bet vos tik atšyla, tuoj ir vasara. Temsta 
vėliau, ir aš dažnai po darbo likdavau lauke, prie savojo dela- 
je. Arba knibinėdavausi prie dviračių, nes Mikis pradėjo spor- 
tinį sezoną. 

Dažniausiai šeimininkas dirbdavo kartu, nes jam vis prireik- 
davo ką nors užbaigti, ir tada jo žmona Žiuljeta mums atnešda- 
vo anyžinės. Jie abu mano amžiaus, — su ja mes kartu ėjom į 
mokyklą, — bet jis jau visai pražilęs. Kilęs iš Gaskonės. Niekad 
nesu matęs geriau žaidžiančio rutuliais. Vasarą mes kartu žai- 
džiam poroj su vasarotojais. Kai kyla gaisras ar šiaip kokia nelai- 
mė, net ir vidurnaktį, visi tuoj skambina jam į garažą, nes mies- 
telyje nebūna girdėt sirenos, ir tada jis mane skubiai veža į 
gaisrinę. Jis sako, kad tą dieną, kai priėmė mane dirbti, geriau 
jau būtų koją nusilaužęs. 

Aš ir toliau sekiodavau Ją akimis, kai eidavo pro šalį. Ji ir 
toliau manęs nepastebėdavo. Jaučiau, kad greitai turi kažkas 
įvykti, ir ne vien todėl, kad aš būsiu su ja. Tai buvo nerimas, 
visai kaip ir tada, prieš tėvo mirtį, tačiau dabar jis buvo malonus. 

Taip, gaila, kad tas laikas negrįš. Kartą vakarėjant, baigęs 
darbą, išėjau iš garažo ir, užuot važiavęs namo, pasukau kalnų 
perėjos link. Įtikinėjau save, kad reikia išbandyti naują Mikio 
dviratį, bet po teisybei norėjau pravažiuot pro Jos namus. Lan- 
gai buvo atverti, pirmo aukšto kambary degė šviesa, tačiau bu- 
vau per toli, kad galėčiau ką nors įžiūrėti, nes prieš namą dar 
yra kiemas. Palikau dviratį šiek tiek aukštėliau ir apsukau ratą 
palei kapinių tvorą. Anapus namo iš karto prasideda ganykla, 
kuri priklauso kavinės savininkui Brošarui, ir tik gervuogių gy- 
vatvorė ją skiria nuo namo. Priėjęs arčiau, per langą staiga išvy- 
dau Ją. Ji sėdėjo prie stalo po didžiule kabančia lempa, aplink 


kurią zujo naktinės peteliškės. Skaitė žurnalą, alkūnėm atsirėmus 


27 


Sėbastien Japrisot 


į stalą, ir dviem pirštais suėmus suko plaukų sruogą. Pamenu, 
vilkėjo balta suknute stambiom melsvom gėlėm ir stačia apy- 
kaklaite. Jos veidas buvo jaunas, atviras, visai ne toks, koks buvo 
jai įprastas žmonėse. Vėliau aš dažnai ją matydavau tokią ir su- 
pratau, kad tai paprasčiausiai todėl, jog ji nepasidažiusi. 

Ilgai stovėjau ten, už gyvatvorės, o mus skyrė tik keli metrai. 
Net neįsivaizduoju, kaip išrvėriau nekvėpavęs. Staiga antrame 
aukšte ėmė rėkaloti jos tėvas, jis prašė valgyt. Motina atsakė vo- 
kiškai. Supratau, kad ši sėdėjo kažkur kambario kampe, kur 
negalėjau jos matyt. Pasinaudojau rėksnio sukeltu triukšmu ir 
tyliai nuėjau. O ji net nekrustelėjo; nors jis būtų rekavęs ir visą 
naktį, Ji būtų galėjusi ramiausiai skaityti savo žurnalą, pirštais ir 
"toliau sukdama plaukų sruogą. 

Žinoma, dabar mane net juokas ima, koks tada buvau kvai- 
lys. Net vaikystėje, kai ką nors įsimylėdavau, - kad ir Žiuljerą, tą, 
kur ištekėjo už dabartinio mano šeimininko, - ir kai lydėdavau ją 
iš mokyklos, niekad nebūtų kilus mintis va taip, užgniaužus žadą, 
stypsoti už tvoros tik tam, kad pamatytum, kaip kažkas skaito iliust- 
ruotą žurnalą. Niekad nebuvau širdžių edikas, bet nuotykių ne- 
trūko ir man. O ką ir kalbėti apie kariuomenę, kur tarnavau jūrų 
priešgaisrinėj Marselyje. Kai pasitaikydavo laisva valandėlė, ne- 
sukdavom sau galvos, keldavomės į kitą Belsenso krantą ir imda- 
vom tą pačią dviem arba trims, nelygu kaina. Prieš kariuomenę, 
o ypač vėliau turėjau tiek merginų, kiek ir kiekvienas kitas. Su 
viena mėnesį, su kita tik savaitę. Kartais susipažįsti atsitiktinai per 
šventę gretimam miestely. Nusivedi į vynuogyną, paskui sutari 
pasimatyti ir užmiršti. Kartą ištisus metus draugavau su daržovių 
pardavėjo dukra Marta, jau buvom ir tuoktis sutarę, bet ji gavo 
mokytojos vietą prie Grenoblio, tai pradžioj susirašinėjom, o vė- 


liau viskas pamažu taip ir nutrūko. Ji buvo šviesiaplaukė ir gal net 

gražesnė už Elianą, visai kitokia, labai miela. Tačiau taip ir išsisky- 
rėm, ji gal jau ištekėjus už kito. Retkarčiais sutinku jos tėvą, bet 
mes nesikalbam, jis vis dar pyksta ant manęs. 

Dar šįmet, kovo ar balandžio mėnesį, prieš pradėdamas su 
Ja, susitikinėjau su kino kasininke Luiza Lubė. Ją vadina Lulu 
Lu. Nešioja akinius, bet jos kūnas nuostabus. Tik vyras gali tai 
įvertint. Aukšta ir visai nebjauri, kai apsirengus, bet kai ima 
nusirenginėti, tada jau net nežinai, kurią vietą glostyt. Nelai- 
mei, jos vyras — Tesario šeimininkas — mums labai trukdė, nes 
pradėjo kažką įtarti, ir mums teko viską baigti. Nors jie gali pui- 
kiausiai gyventi iš garažo, bet ji nė už ką nemeta darbo, kad 
bent jau vakarais turėtų ramybę — jis nors tada jos neglamžo ir 
neseilėja. Jai dvidešimt aštuoneri ir ji gan nekvaila, o ištekėjo už 
jo tik dėl pinigų, to net neslepia ir sako, kad privarysianti jį iki 
insulto, nes tas niekad nežino, kas jam leidžiama, o kas ne. 

Po filmo Lulu Lu uždaro langines, nes kino mechanikas sa- 
ko, kad jam tai daryti draudžia profsąjunga, o direktorius se- 
niai guli su visa kasa. Taigi ji viską uždaro, užgesina šviesas, pa- 
likdama tik scenos rampą, kad nepasimestume tamsoje, o kad 
rytojaus dieną apie mus neimtų skalambyri visais varpais, aš per 
tą laiką apsuku ratą, ir ji per užpakalines duris mane įsileidžia į 
salę. Dažniausiai iki ateidavo atidaryti durų, jau būdavo pusiau 
nusirengus. Neturėdavom per daug laiko meilės priesaikoms. 
Viską darydavom čia pat salėj, nes direktoriaus kabinetas ir me- 
chaniko kambarėlis būdavo užrakinti. Guldavom ant kilimo 
centriniam take, tačiau pirmą kartą, gal kad ji mane per daug 
sujaudino, nes buvo tikrai nuostabi, ar dėl to, kad iš tiesų kvai- 
lai atrodėm tarp eilėmis išsirikiavusių kėdžių ir aukštybėse dunk- 
sančių lubų, toje didžiulėje tuštumoje, kur aidėjo kiekvienas 


brakštelėjimas, man nieko neišėjo. 

Tačiau susitikinėdavom ir toliau, trečiadieniais, po vakari- 
nio seanso, kai aš užbėgdavau grįždamas iš gaisrinės, ir, žinoma, 
šeštadieniais. Mikis manęs laukdavo su mašina miesto pakrašty. 
Jis taip pat turėjo draugužę, ji dirba pašte kartu su Verdjė. Man 
pasirodžius, jie atsisveikindavo. Kartais grįždavau namo vienas, 
paskutinius kilometrus vedinas dviračiu, nes per sunku kilt į 
kalną, ir man būdavo labai gera eiti per vėsą tuščiu keliu, de- 
gančiomis lūpomis. 

Galų gale Lulu Lu vyras ėmė pasitikinėti ją po seanso, ir 
mums teko viską baigti. Tą vakarą, kai palikau pas ją pasaugoti 
savo šalmą, už dirželio ji užkišo laiškutį, jį radau tik kitą rytą. 
Ten buvo parašyta: „Tu patirsi tik skausmą.“ Nors nesupratau, 
ką ji norėjo tuo pasakyti, bet nebandžiau aiškintis. O ji turėjo 
galvoj tą patį, ką ir Mikis, kai kalbėjomės prie šaltinio su kibi- 
rais. Ji suprato, kodėl aš gėdijuosi savo šalmo, pasirodo, ji do- 
mėjosi manimi daugiau, negu aš maniau. Prieš mėnesį, vieną 
popietę, mes vėl buvom kartu — ko čia slėpt, aš viską turiu pa- 
pasakot — mes niekur neskubėjom, kaip ir pirmąjį kartą, man 
vėl nieko neišėjo. Matyt, jau viskas buvo baigta. 

Šeštadienį, prieš pat šokius Bliumėjuje, iš garažo paskambi- 
nau, kad atsiųstų ką nors vietoj manęs pabudėti kino teatre. 
Šitam darbui savanorių visada pakanka. Aš ten nenorėjau eit, 
kad nesugadinčiau rytdienos susitikimo su Ja. O gal tiesiog ne- 
norėjau matyt, kaip ją nusiveža Žoržas Masinis. Nežinau, gal ir 
viena, ir kita. Šiaip ar taip, bet paskui gailėjausi ir vos nenuėjau. 

Laukdamas, kol sugrįš Mikis ir Bū Bū, virtuvėje valiau ben- 
zinu delajė dalis, Išgėriau beveik visą butelį vyno. Vienu metu 
Konjara, lyg ir mieganti krėsle, liepė liautis sukus ratus po vir- 
tuvę, nes jai galva apsvaigsianti. Motina jau seniai miegojo. Tuo 


pasinaudojau ir išvaliau bei sutepiau medžioklinius šautuvus, 

nes po medžioklės sezono uždarymo jie taip ir pragulėjo sieni- 
nėj spintoj. Šią žiemą aš nušoviau du šernus, o Mikis vieną. Bū 
Bū šaudo tik varnas, bet ir tai nepataiko. 

Artėjo pusiaunaktis, kai į kiemą įvažiavo sunkvežimis, nu- 
šviesdamas namo langus. Buvo žiūrėję filmą apie kaubojus su 
Polu Njumenu, tai, pagriebę nuo stalo šautuvus, pademonstra- 
vo keletą triukų iš filmo. Konjata iš pradžių juokėsi, o kadangi ji 
nieko negirdi, tai labai išsigando, kai Bū Bū suvaizdavo mirusį, 
su kulka pilve ir klaikiai išverstom akim. Pagaliau aš liepiau Bū 
Bū eit nusigaluot į savo lovą ir pakeliui pagelbėt Konjatai užlipt 
į antrą aukštą. 

Likęs su Mikiu, pirmiausia paklausiau, ar Toji buvo kine. 
Jis pasakė: taip. Paklausiau, ar su Žoržu Masiniu. Jis pasakė: 
taip, bet kartu važiavusi ir Eva Braun. Jis žiūrėjo į mane lūku- 
riuodamas, bet aš daugiau neklausinėjau, gal jau ir taip persi- 
stengiau, ir jis nuėjo sudėti šautuvų į spintą. Įpyliau jam stiklą 
vyno. Pakalbėjom apie Edį Merksą ir apie tai, koks geras me- 
džiotojas buvo mūsų tėvas. Dar apie brolio numylėtinį daini- 
ninką Marselį Amoną, kurį kitą vakarą rodys per televiziją, o 
jau kai jis dainuoja, tai klausykis kaip bažnyčioj, net nevalia prie 
stalo kąsnio nuryti. Pasakiau, kad Marselis - be priekaištų. Mi- 
kis atsakė: tikrai, viskas, ką jis darąs — klasė. Tai mėgstamas Mi- 
kio žodis. Marijus Trezoras ir Edis Merksas — klasė. Ir Merilin 
Monro panašiai. Pasakiau, kad būtinai reikės suspėt grįžt iš šo- 
kių iki laidos pradžios. Jis neatsakė. 

Juokingas tas mūsų Mikis. Gal, kad tuo metu pyliau vyną 
sau ir jam, mano balsas suskambo nelabai tvirtai, bet jis tuoj pat 
viską pajuto. Nors ir atrodo kvailas kaip bato aulas, bet neapsi- 
gaukit — jis tuoj pat pajunta, kas jums neduoda ramybės. Paty- 


lėjom minutę. Paskui tarė, kad rytoj man tik reikėsią būti greta, 

o visa kita jis pats padarysiąs. Atsakiau, kad visai nebūtina kad- 
rinti paną už mane, aš ir pats ne ką blogiau moku. Ir tada jis 


pasakė tikrą tiesą. Pasakė: „Ne. Man Šitoji tik nusišvilpt“. 


x* * * 


To įsimintino sekmadienio rytą visi trys trenkti broleliai 
maudėmės po dušu kieme. Plieskė akinama saulė, mes šaipė- 
mės iš Bū Bū, kuris visad varžosi, kad tik nepamatytume jo pi- 
puko, ir rėkdamas susisupa į gėlėtą užuolaidą, kurią aš pakabi- 
nau. Vasarą šaltinio vanduo taip ir lieka ledinis, rodos, širdis 
iššoks, kai apsipili, bet mes rankiniu siurbliu pripildom baką, ir 
tada gali taškytis, kiek nori. Kai įpranti, geriau ir nereikia. Pas- 
kui Mikis dviračiu nuvažiavo į miestelį — kartu ir pasitreniruo- 
siąs — pažymėt lošimo talonų arklių lenktynėse, o kai grįžo, aš 
jau buvau išsipustęs kaip reta. Prie stalo jie keistai žvilgčiojo į 
mane, nes nebuvo pratę matyt mane su kaklaraiščiu. 

Verdjė turėjo atvažiuot į Bliumėjų gaisrinės mašina. Mes 
trise ir Mikio draugužė Žoržetė vykome mano šeimininko ma- 
šina DS. Kai paprašau, visad man duoda, bet paskui kaskart 
tvirtina, kad ji važinėjanti nebe taip gerai, kaip prieš tai. Verdjė 
baisiausiai nustebo, pamatęs mane be uniformos. Buvau apsi- 
vilkęs šviesųjį kostiumą, kreminius marškinius, ryšėjau Mikio 
raudonąjį kaklaryšį. Paaiškinau jam, kad atėjau su broliais, ne- 
spėjęs persirengti, bet jeigu ką, tai mašinoj turiu uniformą. 

Buvo tik trečia valanda, bet nuo triukšmo plyšo visa aikštė, 
kurioje stovėjo Bing Bangas. Prie didžiulio barako durų šurmu- 
liavo norintieji bent žvilgtelėti vidun. Paskui jie išeina ir stypso 
lauke visą popietę. Liepiau Verdjė stovėti prie kasos ir žiūrėt, kad 


visi įeinantieji gesintų cigaretes. Jis pakluso kaip visados be žodžių. 

Kadangi mane visi pažįsta, galėjau įeiti be bilieto, bet aš jį 
nusipirkau ir prisisegiau. Viduj buvo tikras pragaras. Salė sken- 
do raudonoj šviesoj, o nuo elektrinių gitarų, mušamųjų ir ap- 
kvaitusiųjų nuo muzikos staugimo nebuvo įmanoma nei įžiū- 
rėt, nei išgirst ką nors. Iki baltumo įkaitintas skardinis stogas 
tvoskė tokiu karščiu, jog, rodės, užtrokšim. Bū Bū leidosi ap- 
čiuopom ieškot draugų, Mikis mane stumtelėjo prie Žoržetės, 
kad pašokčiau su ja, o pats dingo tarp judančių šešėlių, kurie 
gestikuliavo aplink mus. Žoržetė ėmė sukt klubais, pamėtyda- 
ma užpakalį į šonus, aš taip pat. Vienintelė gerai apšviesta vieta 
salėje buvo mažytė apskrita scena, ant kurios iš kailio nėrėsi or- 
kestras, penketas su kaubojiškom kelnėm, visom spalvom išmar- 
gintais veidais ir kūnais. Vėliau Bū Bū man paaiškino, kad jie 
labai gerai groja ir vadinasi „Apačiai“. 

Aš vis trypiau vietoj su Žoržete, šokis keitė šokį, per mane 
žliaugė prakaitas ir man atrodė, kad niekaip nesulauksiu pabai- 
gos, kai staiga prožektoriai nustojo raižyti salę, šviesa tapo be- 
veik normali, išsekę „Apačiai“ perėjo į lėtą melodiją, vos palies- 
dami pirštais stygas. Merginos ir vyrukai, sulipusiais nuo prakaito 
plaukais ant kaktos, ėjo barako sienos link ir sėdosi tiesiai ant 
grindų. Staiga išvydau Mikį su Ja, o greta, kaip ir maniau, sto- 
vėjo Žoržas Masinis, bet, patikėkit, man buvo visai nesvarbu. 

Ji buvo lengvute balta suknele, prie drėgnos kaktos ir smil- 
kinių prilipusiais plaukais, ir net per tuos keliolika žingsnių aiš- 
kiai mačiau besikilnojančią krūtinę ir pravertas lūpas, nes buvo 
uždusus. Pamanysit, kad aš visiškas idiotas, bet ji man taip pati- 
ko, jog pasidarė gėda ar gal baisu, ir aš vos nesprukau. Mikis 
kalbėjosi su Žoržu. Buvau tuo įsitikinęs, nes aš gerai pažįstu sa- 
vo brolelį — jis dabar nėrėsi iš kailio, kad išviliorų Žoržą iš salės ir 


sudarytų man visas sąlygas. Staiga jis mostelėjo manęs link, kažką 

pasakė Jai, ir ta pažvelgė į mane. Žiūrėjo kelias sekundes įsmei- 
gusi akis, net nekrusteldama. Net nepastebėjau, kaip dingo Mi- 
kis su Žoržu. 

O paskui ji nuėjo prie kitų merginų, nes ten dar buvo dvi ar 
trys iš mūsų miestelio, ir man pasirodė, kad jos kalba apie mane 
ir šaiposi. Žoržetė paklausė, ar dar šoksim, pasakiau: ne. Nusi- 
vilkau švarką, nusitraukiau kaklaraištį. Buvau visas šlapias nuo 
prakaito, marškiniai lipo prie nugaros. Nežinojau, kur viską pa- 
dėt, bet tuo pasirūpino Žoržetė. O kai atsisukau, Ji jau buvo 
čia pat, greta manęs, stovėjo rimta, net nešypteldama, stovėjo ir 
laukė. Ir staiga pajutau, — taip kartais būna, — kad aš iš anksto 
žinau viską. 

Pašokom vieną šokį, tada dar vieną. Aš geras šokėjas ir nie- 
kada nesirūpinu, ką groja. Buvo taip ramu ir gera, kadangi ji 
buvo su manim. Jos delnas buvo drėgnas ir jinai dažnai pavaly- 
davo jį į suknelę, per kurią jaučiau kūno karštį. Paklausiau, iš 
ko jos juokėsi su draugėmis. Ji atmetė atgal savo juodus plaukus 
taip, kad jie slystelėjo mano skruostu, ir daug nesvarstydama 
atsakė. Tas pirmas iš jos išgirstas sakinys trenkė kaip kūju. Atseit 
paaiškinusi draugėms, kad neturinti jokio noro šokt su manim, 
dar netyčia leptelėjusi apie gaisrininkus taip, kad gali iš koto 
išvirst. Štai taip. 

Žinau, ką man pasakysit. Jau tūkstantį kartų girdėjau, kad 
kvailų reikia bijot labiau nei piktų, o ji tokia kvaila, jog nors 
laukais bėk. O aš ir turėjęs bėgt kuo tolyn, nes jau iš pirmo jos 
sakinio mačiau, kokia ji, tačiau visa tai — netiesa, ir kaskart man 
tenka viską aiškint iš naujo. Šokiuose visos tos panos žvengia 
nesustodamos, nes joms atsiriša liežuviai. Ir šneka dažnai ne- 
švankybes, net pačios gerai nesuprasdamos, ką sakančios, bet 


kikena visos tik todėl, kad nepasirodytų naivesnės vienos prieš 

kitas. Pagaliau juk aš pats jos klausiau, ko juokėsi, tai ji ir paaiš- 
kino. Juk būtų galėjusi leptelt bet ką, tačiau ji niekados neme- 
luodavo, nesivargindavo išsisukinėdama, nebent tik tada, kai 
kas grėsdavo jos gyvenimui. Jei jos atsakymas man nepatiko, 
juo blogiau man, nereikėjo klausti. 

Ir dar buvo vienas dalykas, kai mes šokom. Jau minėjau, 
nors gal tai ir smulkmena, tačiau tai labai svarbu, svarbiau už 
viską. Jos delnas buvo drėgnas. Nemėgstu prisiliest prie kito 
žmogaus drėgnos rankos, net jei tereikia tik pasisveikinti. Tai 
labai nemalonu. Bet čia buvo Ji. Jau sakiau, kad dažnai nu- 
braukdavo ranką į suknutę. Matyčiau taip kitą, pasišlykštėčiau. 
Ja ne. Jos ranka priminė delnuką vaiko, kuriam per karšta, ir 
per ją aš tarsi prisiliečiau prie kažko, kas man buvo miela ir ką 
jauti tik kūdikiuose, ir kas man čia, salėje, priminė vaikystę, tė- 
vą, jo mechaninį pianiną ir tai, kad mes trys su mama taip ir 
nenuėjom prie municipaliteto kredito kasos sugroti „Pikardijos 
rožių“, — ak taip, jau žinau, ką noriu pasakyti: priminė dalykus, 
kurie neturi jokio ryšio nei su tuo, kas bloga, nei su tuo, kas 
gera, bet dėl tokių dalykų padarai tai, ką sugebi, dėl kurių pra- 
virksta tokie kaip Verdjė. Ir vėliau, kai kaskart, norėdami mane 
išskirt su ja, sakydavo, kad pagalvočiau, kol nevėlu, kas ji per 
žmogus, visiems atšaudavau: „Eikit jūs žinot kur...“ 

Jau iš pirmo sakinio supratau, kad ji kalba nevietiniu akcen- 
tu. Ne tokiu ryškiu kaip Eva Braun, bet jį galėjai just net per 
mus supantį triukšmą. Paklausiau, ar su motina ji kalbasi vokiš- 
kai. Atsakė: nei prancūziškai, nei vokiškai, nes joms nesą apie ką | 
kalbėtis. Su tėvu juo labiau. Greta manęs rodėsi neaukšta, — 
mano ūgis metras aštuoniasdešimt keturi, — bet, kaip mergina, 
ji gan aukšta ir liekna. Labai plonutė, tik pilnesnė per krūtinę, 


kurią jutau prie savosios ir kurios pradžia ryškėjo baltos suknutės 

iškirptėje. Kai šoko, ilgi plaukai krito jai ant veido, ir dažnai 
atmesdavo juos atgal. Tai buvo patys gražiausi plaukai, kokius 
man yra tekę matyti. Paklausiau, ar jie juodi iš prigimties. Atsa- 
kė, norėtum, Martynai, dangaus, ir dar: kad jai tas kainuoja 
septyniasdešimt penkis frankus kas mėnesį, kad nuo dažymo 
jau atsiradę šašų ir, matyt, per juos ji įsitaisysianti kokią ligą. 

Šviesos staiga vėl ėmė lakstyti po salę, rėžiamai raudonos ir 
oranžinės, o „Apačiai“ vėl metėsi į karo taką. Nors buvo sun- 
ku ką nors išgirsti, paklausiau, ar ji nenorėtų ko nors atsigert. 
Ji vis dėlto išgirdo, truktelėjo kairiu petuku ir nusekė paskui 
mane. Tarpdury pasakiau Verdjė, kad gali sušokt keletą šo- 
kių, o aš šiek tiek pabūsiu lauke. Mano balsas nuskambėjo 
"nenatūraliai, ir jis pajuto, kad kalbu, norėdamas pasirodyt prieš 
Ją. Aš labai nemėgstu tokių dalykų. Man būna gėda. Jis įėjo, 
netaręs nė žodžio. 

Prasiskverbėm pro stovinčiuosius ant laiptų. Be žodžių pa- 
sukom kavinės link ir, kai ėjom per aikštę, paėmiau jos ranką. Ji 
neprieštaravo, tik iš pradžių ištraukė ją iš mano pirštų, pašluos- 
te į suknelę ir vėl įdėjo man į delną. Prie baro ji užsisakė mėti- 
nio mineralinio, o aš alaus. Aplink mus visi kalbėjo apie arklių 
lenktynes, — ir aš, ir Konjata pralaimėjome, — o Ji tuo metu 
primerkusi akis dairėsi po salę. Paklausiau, ar ne Žoržo Masi- 
nio ieškanti, ji atsakė, kad ne, kad jie ne vyras ir žmona. 

Po šokių salės šutros baras atrodė vėsus, ir prilipę marškiniai 
šaldė nugarą. Ir ji buvo visa šlapia. Mačiau, kaip prakaito lašas 
nuo smilkinio nušliaužė skruostu, o paskui nubėgo kaklu. Nu- 
braukė jį pirštu. Jos nosis buvo nedidelė, tarp pravirų lūpų dan- 
tys atrodė baltut baltutėliai. Pamačiusi, kad ją apžiūrinėju, susi- 
juokė. Aš taip pat. Ir staiga ji vėl rėžė tarsi kūju, pasakė, kad esu 


tikras asilas vien tik žiūrėdamas, kad man leista ir šį tą pasakyti. 

Pakeliui į Piuže Tenjė yra nedidelis viešbutukas, įrengtas 
senoj vario šachtoj. Su baseinu, restoranu, ant stalų staltiesės 
raudonais langučiais, visi valgo žvakių šviesoje. Net pats neži- 
nau kodel, bet tas viešbutis man buvo ypatingas. Kartą ten pa- 
kliuvau, kai reikėjo parvairuot sugedusią mašiną, ir nuo to lai- 
ko vis sau sakydavau, kad kada nors dar ten ateisiu, padėsiu 
pinigus ant stalo ir kad su manim bus graži ir dailiai apsirengusi 
mergaitė. Viskas bus taip, kaip mačiau tada. Ir štai, net nespėjęs 
atsitokėt nuo jos žodžių, pasakiau, kad kurį nors vakarą norė- 
čiau ją pasikviesti į tą restoraną, ir, žinoma, būčiau jai vienu 
atokvėpiu išklojęs viską, jei nebūtų manęs nukirtus dar stipres- 
niu smūgiu nei pirmasis. Ji mane užčiaupė, kad jei aš ją nusive- 
siąs pietauti, tai dar nereiškia, kad ji tuoj pat atsigulsianti su 
manimi — įspėjanti iš karto. 

Neatsimenu, gal susijuokiau. Aplink stumdėsi žmonės, barš- 
kėjo žaidimų automatai, iš aikštės sklido „Apačių“ plyšojimas, ir 
apkritai tai buvo idiotiška popietė, ir ta pana idiotiška, o aš - po 
visiško nokauto, tačiau po sekundės ji mane galutinai pribaigė. 
Iškvėpus orą — ji taip dažnai, net nežvilgtelėjus į jus, būtent 
iškvepdavo orą, o ne atsidusdavo - tarė: gal nestypsosim čia visą 
dieną kaip įkasti stulpai, nes tėra duotas savaitėj tik vienas sek- 
madienis, kai galima pašokt. 

Grįžome į Bing Bangą. Aš nelaikiau jos rankos. Man jau bu- 
vo visko per akis. Emė pyktis. Kai mane įskaudina, aš nemoku to 
nuslėpti. Palikau ją ant medinių laiptų, kuriuos kaip ir anksčiau 
tarsi bitės buvo aplipusi vis ta pati publika, tiesiog pasakiau, kad 
man reikia eit. Nežinau, kodėl būtent taip pasakiau. Jokių reika- 
lų neturėjau, aš tiesiog deginau tiltus, nors ir žinojau, kad tuoj 
pat gailėsiuos. Net norėjau, kad ji pagalvotų, jog turiu susitikti su 
kita mergaite, bet ji neleido man nė žodžio pratarti. Tik pasakė: 

„Gerai“ ir ištiesė ranką. Paskui ėmė lipti laiptais, tarp sėdinčiųjų, 
o aš galvojau, kad kiekvienam iš jų galėjo labiau pasisekt, tik ne 
man, ir kad dabar jau viskas galutinai baigta. Kai ji dingo salėj, 
prisiminiau, kad vis tiek turiu ten grįžt, nes palikau švarką. 

Taigi grįžau ir susiradau Žoržetę, šokančią su dviem diau- 
gėm — arba, jei norite, ji šoko pati viena — ir niekaip negalinčią 
suprasti, ką aš jai sakau, tokia ten buvo erzelynė. Man atrodė, 
kad net nebenoriu Jos matyt. Vengiau net žvilgtelt ten, kur ji 
galėjo būti, ir vis tiek pamačiau. Ji šoko su vaikinu, jam nelabai 
sekėsi prisitaikyt prie jos ritmo, o Ji, pakėlusi rankas, užmerkusi 
akis, siūbavo į taktą visu kūnu, vis staigiai viksteldama klubais. 
Pasiėmiau švarką ir išėjau. 

Grįžau į kavinę išgert alaus. Pirmą kartą gyvenime apėmė 
sunkiai nusakomas jausmas, kurį kitiems paprastai būna sudė- 
tinga suprasti. Ne vien tik mano motinai, Mikiui ar Bū Bū, bet 
ir visiems kitiems. Prieš kelias minutes, kai abu sėdėjom prie to 
paties baro, visi žiūrėjo į mus, nes su manimi buvo Ji, ir todėl 
viskas aplink man atrodė labai ryšku. Žinau, kad tai kvaila, bet 
su jokia kita mergina aš nesijaučiau toks išdidus kaip su Ja, nors 
jau sakiau, kad esu turėjęs vieną daug už Ją gražesnę. Didžia- 
vausi jos vešliais plaukais ir jos eisena, jos didžiulėmis akimis, 
ypač kai žvelgdavo tarsi nieko nematydama, ir tuo, kad ji buvo 
panaši į lėlę. Ji buvo tarsi lėlė, kurią kažkada kažkur buvau ma- 
tęs vaikystėje ir kurią dabar vėl pamačiau, bet jau užaugusią 
kartu su manimi. Ir štai dabar sėdžiu čia kaip vargeta, ir tik 
bokalas alaus prieš mane. 

Nuėjau prie šeimininko DS, kurį buvau palikęs pavėsy. Jaučiausi 
sutrikęs. Netrukus pasirodė Mikis, pamatęs mane einant per aikš- 
tę. Rankose nešėsi rutulius. Žaidė su vietiniais partiją. Pasakė, kad 
pirmą kartą jie su Žoržu Masiniu pralošė, o dabar trim taškais 

pirmauja. Jis žaidžia ne ką geriau, kaip mašiną vairuoja. Vis sten- 
giasi išlošt, bet amžinai pataiko į savo partnerio rutulį. Sakė, jei aš 
norįs grįžt namo, jie su Žoržete patys vieni kaip nors parsirasią. 
Atsakiau, kad galiu palaukti. Tada pasiūlė, kai baigsią žaisti, nuva- 
žiuoti į kitą miestelį, ten kažkokia šventė, bus galima pašaudyti tire. 
Paklausiau, ką jis ketina nušaut. Šaudo jis ne ką taikliau, kaip ir 
žaisdamas rutuliais. Kartą paspaudė gaiduką tuo momentu, kai ėmė 
į ranką šautuvą, vos nepataikė į vargšę tiro savininkę. 

Galų gale nusprendėm važiuot namo, kai tik jis baigs žaisti, 
nes reikia suspėt pažiūrėt Marselį Amoną per televiziją, o į šventę 
gal nuvažiuosim po vakarienės. Taip ir padarėm visi trys - Mi- 
kis, Žoržetė ir aš, tik Bū Bū liko su bičiuliais, jie visada grįžta 
apkibę visu tuntu vieną motociklą. Bet taip niekur ir nenuva- 
žiavom, nes susėdom prie kortų su Konjata. Lošdama kortomis, 
ji amžinai su visais vaidijasi, visą amžinybę galvoja, kol pasiren- 
ka kortą, — loši, ir galo nematyt. 

Prieš vidurnaktį drauge su Mikiu nuvežėme Žoržetę namo, o 
DS pastatėme prie šeimininko garažo. Jis dar nemiegojo ir išėjęs 
man pasakė, kad daugiau niekad nebeskolinsiąs. Paskui, susėdę 
ant laiptų, dar išmetėm po taurelę, jie abu surūkė po cigarą, ple- 
pėdami visokias nesąmones, ir aš po truputėlį ėmiau atsigauti. 
Tariau sau, kad Ji ne vienintelė pasaulyje, kad jų tokia gausybė, 
jog ir milijono gyvenimų neužtektų. Ir gerai, kad išėjau iš šokių. 


Bent jau viena dabar aišku — aš paskui ją nebėgioju. 


* * * 


Kitos dienos vakare ji pati atėjo į garažą. 
Kai vos praūžus audrai, kuri užpylė visą gatvę, ji pasirodė 


garaže, vedina dviračiu, aš gulėjau po automobiliu. Pamačiau 

tik kojas, bet iš karto supratau, kad tai Ji. Kojos prisiartino prie 
pat mašinos, ji garsiai paklausė, ar yra kas garaže. Stumtelėjau 
ratukus, ant kurių gulėjau, ir pamačiau, kad, priešingai kal- 
boms, ji nešiojo kelnaites. Baltas. Ramiai iš viršaus žvelgdama į 
mane pasakė, jog sulūžo dviratis, ir toliau stovėjo nekrustelda- 
ma. Paprašiau, kad pasitrauktų, nes negaliu išlįst iš po automo- 
bilio. Kelias sekundes padelsė, tada žengtelėjo atgal. Aš kiek iš- 
galėdamas stengiausi vaizduot užkietėjusį kino herojų ir žiūrėjau 
jai tiesiai į akis. Tačiau iš to, kaip nervingai stumtelėjau ratukus, 
suprato, kad aš varžausi. 

Ji tiesiog susižavėjo ratukais. Pareiškė, kad nori pasivažinėti, 
ir man net nespėjus prasižiot jau gulėjo ant jų. Nespėjau net 
sučiupt krentančio dviračio, kurį ji paprasčiausiai paleido iš ran- 
kų. Taip būdavo visada, - kuo kvailesnė užmačia, tuo sunkiau 
ją sulaikysi. Išsitiesusi ant pilvo, tarsi plaukdama, ji lakstė tai į 
vieną, tai į kitą pusę, pasistumdama rankomis ir klykdama kiek- 
vieną kartą, kai rodės, tuoj tuoj trenksis į ką nors. Šeimininkas 
buvo išėjęs apsipirkti, bet Žiuljeta buvo viršuj, virtuvėj, ir tuč- 
tuojau išlindo pažiūrėt, kas čia daros. | 

Žiuljeta jos nemėgo - jos negalėjo mėgt jokia moteris, gal 
tik Eva Braun — ir tuoj išvadino visokiais vardais, liepdama 
nešdintis lauk ir rodyt užpakalį kitur. Aš supratau, kad šėimi- 
ninkas bus, matyt, kada nors netyčia prasitaręs. O Žiuljeta 
tiesiog galvą pametus dėl savo vyro ir vis dreba, kad jo kas 
nepaviliotų. Grįždama į virtuvę, ji tarė: „Pribaik tą dviratį, 
tegu nešdinasi iš čia!“ ir užtrenkė stiklines duris, skiriančias 
garažą nuo buto. Kai jose išdužęs stiklas, visada žinau, jog jie 
buvo susipykę. 

Šįkart stiklas atlaikė. Ji tylėjo, nes, kaip sakiau, niekad neat- 


siliepdavo, kai kas nors ant jos šaukdavo. Atsikėlus nešvariom 

rankom braukė per suteptą sijonuką, lyg mokinukė sąmoksliš- 
kai žvelgdama į mane, tarsi sakydama „Na ir pikčiurna tavo 
šeimininkė!“ Nuėmiau priekinį dviračio ratą, apžiūrėjau kame- 
rą. Nereikėjo net dėt į vandenį, ji buvo ne pradurta, o perplėš- 
ta. Maždaug per tris centimetrus. Paklausiau, kaip tai atsitiko, 
bet ji neatsakė, tik gūžtelėjo petimi. 

Pasakiau, kad atsarginės čia neturiu. Turėjau namie, likusių 
nuo Mikio dviračių, bet dar visai gerų, tačiau kai jai pasiūliau 
nueiti pas mano motiną ir paprašyti, kad įduotų vieną, ji nepa- 
noro. Pasakė: „Kad mane aprėktų! Ačiū“. Paklausė, kada baig- 
siu darbą. Pasakiau, kad dar turiu gerokai pasikrapštyti prie 
automobilio. Tarė, kad palauks lauke. Buvau iki juosmens nuo- 
gas, nes prieš audrą buvo labai tvanku, ir ji pareiškė, kad aš esu 
baisus kietuolis. Jau pamatęs, kad reikės remontuoti dviratį, su- 
pratau, kad nėr ko galvot apie ką nors daugiau, ir vis dėlto tai 
buvo pirmi malonūs žodžiai iš jos lūpų, ir jie man patiko. Bet, 
pasirodo, klydau. Ji visai nemėgo žaliūkų. Jai patiko tik liekni 
kaip vytelės, kuo liesesnis, tuo labiau ją traukė. 

Baigęs darbą, nusiprausiau čia pat, garaže, apsivilkau marš- 
kinius ir šūktelėjau Žiuljerai, kad išeinu. Žiuljeta matė, kad Ji 
manęs laukia, ir todėl drėbtelėjo, kad galiu eit nors ir pasikart. 

Ji manęs laukė, sėdėdama ant šlaituko, greta pasiguldžiusi 
dviratį. Sėdėjo nejudėdama, plaštakom atsirėmusi į žolę. Nie- 
kad nesu matęs žmogaus, kuris galėtų taip ilgai išbūt nejudėda- 
mas kaip Ji. Tiesiog neįtikėtina. Atrodė, kad net jos protas tuo 
metu sustingsta, o didelės akys pasidaro tuščios. Kartą namie ji 
neišgirdo manęs įeinant, ir aš ilgai galėjau ją stebėti. Tikrai at- 
rodė kaip lėlė. Lėlė, su kuria niekas nebežaidžia ir todėl pasodi- 
no kambario kampe. Ištisą šimtmetį nekrusteli. Tada pirmas 


sujudėjau aš, nes taip galima ir iš proto išsikraustyti. 

Perėjom visą miestelį, aš greta Jos, viena ranka laikydamas 
dviratį, o kitoj nešdamas ratą. Tiksliau, mes leidomės vienintele 
miestelio gatve, o pakeliui visi ėjo pro duris pažiopsoti į mus. 
Būtent visi. Net naujagimis vežimėly, ir tas. Nežinau, ar jie visi 
išlindo, paklusę gyvuliškam instinktui iššliaužti laukan po lie- 
taus, ar bijojo pražiopsot reginį, kai Pin Ponas eina su Evos Braun 
dukra. Šiaip ar taip, bet mes negalėjom kalbėtis. Prie kavinės 
Brošaras kilstelėjo ranką, ir aš nežymiai jam atsakiau. O kiti tik 
sekė mus akimis, be žodžių, net nesikalbėdami tarpusavyje. Net 
tada, kai bandydavau savąjį delajė, niekad nebuvau matęs to- 
kios garbės sargybos. 

Mūsų namas stovi šiek tiek nuošaliau, į kitą pusę negu jos 
"tėvų troba. Tai senovinė ferma su pastatais iš akmens ir medžio, 
įdubusiais, bet tvirtais stogais ir didžiuliu kiemu. Mes neturim 
žemės, tik vynuogyną, kurį pirkom kartu su Mikiu, ir pievą, 
kurią vasarą išnuomojam poilsiautojams. Neturim ir gyvulių, 
išskyrus kelias vištas ir triušius. Mūsų mama nepanoro net šuns, 
nes ji labai mėgsta švarą. Po tėvo mirties mums liko tik sienos ir 
mechaninis pianinas. Gyvenam iš mano uždarbio ir iš to, kas 
lieka nuo Mikio, nes jis beveik viską išleidžia lenktynėms, nors 
geba laimėti tik sprinto varžybas kaip pagrindinės grupės lyde- 
ris, ir tai tik praėjus trims valandoms po nugalėtojo. Bet sau jis 
negaili nieko. Turi viską, ko reikia tikram čempionui, ir jei tik 
galėtų, pripūstų padangas helio, kaip Edis Merksas, jei tik ži- 
notų, kur to helio gauti. Bet tik pabandyk jam pasakyti pasta- 
bą, stovi kaip kramtomąją gumą prarijęs, ir tada pasijunti sugė- 
dintas dėl savo šykštumo. 

Išėjus iš miestelio, kai mes jau galėjom kalbėtis, Ji man pa- 
sakė, kad vakar aš neturėjęs jos palikti vienos šokiuose. Ji pa- 


jutus, jog aš dėl kažko užsigavęs, tačiau nesupratus dėl ko. Jai 

trūkę manęs, nes aš geras šokėjas. Pasakiau, kad man buvę 
nepatogu prieš Žoržą Masinį, ir iš dalies tai buvo tiesa. Tada 
ji pasakė: na, berneli, žinok, kad aš nepriklausau niekam, o 
juo labiau Žoržui Masiniui. O be to — atseit — su juo jau vis- 
kas baigta. Ji ėjo keliu, linksėdama galvą, tarsi pati sau tvirtin- 
dama tai, ką buvo pasakius. 

Tą dieną ore buvo kažkas ypatinga, dangus ryškiai mėlynas, 
lyg nuplautas. Net ir mūsų motina stovėjo lauke prie durų ir, 
mums pasirodžius, žiūrėjo į mus. Iš tolo jai paaiškinau, kad rei- 
kia sutaisyti dviratį, ir pasukau pašiūrės link, kur laikom įran- 
kius. Jos abi nepratarė nė žodžio, net nepasisveikino. Šitoji to- 
dėl, kad jos niekas nebuvo to išmokęs, o mūsų motina todėl, 
kad ji nepripažįsta jokios būtybės su sijonu, netgi Žoržetės. Ma- 
nau, kad net škotą pamačius kieme jai sustingtų kraujas. 

Kol keičiau kamerą, Ji sėdėjo ant medinės geldos krašto 
prie šaltinio, netoli nuo pašiūrės. Ranka teliuškeno vandenį, 
nenuleisdama akių nuo manęs. Paklausiau, ar ji tyčia praplėšė 
kamerą, kad būtų proga mums susitikt. Pasakė, kad taip, pra- 
pjovusi „sodininko peiliu“. Paklausiau, ar ir prie automobilio 
priėjo visai arti tik todėl, kad žinojo, jog aš guliu po juo. Atsa- 
kė: taip. Ji gerai žinojusi, kad kiekvieną kartą, jai einant pro 
garažą, aš nenuleidžiu akių nuo jos kojų. Prieš įeidama net 
buvo pagalvojusi nusimauti kelnaites, bet tik tam, kad pama- 
tytų. mano išraišką, tačiau negalėjusi to padaryt, nes per langą 
ją stebėjusi Žiuljeta. 

Visa tai ji pasakė garsiai, net nešyptelėjusi, įprastu tonu, ne- 
ryškia vokiška tarsena. O aš tuo metu ant rato vėl uždėjau seną- 
ją perpjautą padangą ir teko viską perdaryti. Man taip spaudė 
širdį, lyg kas būtų uždėjęs šimtą tonų. Pasakiau, kad mergaitei 
nedera taip šnekėt. Atsakė, jog visos tokios, tik kitos to neparodo, 

ir tiek. Dirbau nusisukęs, kad ji nepastebėtų, jog apsirikau. Ne- 
drįsau net akių pakelti į ją. Tada ji tarė: „Pin Ponas — tai ne 
vardas. Kuo jūs vardu?“ Net nemirktelėjęs atsakiau: „Roberas“. 

Dviratis buvo sutaisytas, bet ji neskubėjo eiti. Pradžioj liko 
sėdėti ant geldos prie šaltinio, vieną koją užkėlusi ant briaunos, 
o kitą nuleidusi ant žemės, kad gerai matyčiau tai, ką ji norėjo 
man parodyt, tačiau akyse buvo kažkas daugiau nei nusivyli- 
mas, gal greičiau liūdesys, nes jautė, kad šita gudrybė manęs 
nepaveikė ir kad ji man net nemaloni. Tik vėliau supratau, kad 
ta išraiška atsirasdavo visada, kai pajusdavo, jog pralaimi, pa- 
vyzdžiui, kad ir žaisdama kortomis, nors lošdavo ji visada gerai. 
Galų gale nuleido koją, paskui — sijonuką ant apnuogintų kojų 
ir tik tada atsistojo. Paklausė, kiek man skolinga. Truktelėjau 
pečiais. Paklausė, bet jau nebe įprastu balsu ir netgi be vokiško 
akcento: „Nepalydėsite manęs?“ Aš ją palydėjau. Ji norėjo pati 
vesti dviratį, bet aš užginčijau, kad man tai nesunku. 

Eidami kalbėjomės nedaug. Ji pasakė, kad jai patinka Meri- 
lin Monro ir kad praeitą vasarą Sent Etjene de Tinė ji laimėjo 
grožio konkursą. Atsakiau, kad buvau ten su savo broliais ir 
kad ji tikrai buvo to verta. Paskui ir vėl ėjome per visą miestelį, 
o visi ir vėl stovėjo prie namų durų ir žiūrėjo į mus, nebuvo tik 
mažylio vežimėly, kuris gal ir ne tokių buvo matęs. Brošaras vėl 
lyg dvejodamas linktelėjo, o aš vėl atsakiau. Jaučiausi, lyg būtų | 
buvus balandžio 1-oji ir lyg man kas ant nugaros būtų kažką 
prikabinęs. 

Atsisveikinom ties jos namais. Ji paėmė dviratį, padavė man 
ranką, Eva Braun-buvo lauke, kiemo gilumoj tvarkė audros pri- 
plaktas gėles. Pažvelgė į mus, bet tylėjo. Sušukau: „Labas vaka- 
ras, ponia...“, bet lyg būčiau pasisveikinęs su statula. Žengtelė- 


jau atbulas kelis žingsnius, kai staiga Ji manęs paklausė, ar aš vis 

dar ją kviečiu į restoraną. Pasakiau: žinoma, kada tik panorė- 
sianti. Ji tarė: „Tada šįvakar, tuoj pat?“ Pirma mintis, kuri man 
atėjo į galvą, buvo ta, kad jai bus sunku išsiprašyti. Bet išgirdau: 
„Ji kaip nors išsisuks“. Pradžioj pamaniau, kad Ji kalba apie sa- 
vo motiną, sekundę bandžiau susivokti. Tada dar nežinojau, 
kad kartais ji kalbėdavo apie kitus žmones arba apie save tre- 
čiuoju asmeniu. Kartais jos lūpose net paprasčiausias „paduo- 
kite druskos“ tapdavo galvosūkiu. 

Eva Braun nekrusteldama mus stebėjo iš kiemo gilumos. 
Jau buvo po septynių. Kalnų viršūnės vietomis dar buvo ap- 
šviestos, tačiau prireiks pusantros valandos, kol kalnų keliu nusi- 
trenksim iki to restorano, kuris man taip patiko. Be to, negalė- 
jau ten važiuot darbo drabužiais, o ir ją žvakių šviesoj įsivaizdavau 
ne su sijonėliu ir sportiniais marškinėliais. Ir ne tokią visą išsite- 
pusią alyva nuo kvailiojimo garaže. Suprato mane be žodžių. Aš 
turėsiąs tik išrinkti, ką jai apsivilkti, ir po penkių minučių ji bū- 
sianti pasirengus. Tereikią tik apeiti namą, nes jos kambario 
langas išeina į Brošaro ganyklos pusę, ir ji man parodysianti suk- 
neles pro langą. Na, gal pagaliau jūs suprasit, kodėl aš nebega- 
lėjau be Jos gyventi. Su Ja gyvenimas staiga imdavo lėkti šuo- 
liais, ir man tai būdavo taip neįprasta. 

Sutikdamas linktelėjau galva. Ji palietė mano ranką ir staiga 
nusišypsojo su tokiu palengvėjimu, lyg nusimetus sunkenybę nuo 
pečių. Paleido dviratį ir nubėgo į namą. Bėgo greitai, tačiau, kaip 
ir visos mergaitės, siūbuodama klubais ir į šonus mėtydama ilgas 
kojas. Negaliu per televiziją žiūrėt į tas, kurios stadiono takuose 
bėga lyg buldozeriai. Nežinau kodėl, bet jos mane nervina. 

Apėjau namą palei kapinių tvorą kaip ir tada, prieš savaitę, 
tik šįkart nebereikėjo slėptis. Ganykla buvo tuščia, nes ganiava 


čia dar nebuvo prasidėjusi. Už gervuogių gyvatvorės per bičių 

dūzgesį girdėjau, kaip Eva Braun kažką garsiai vokiškai kalbė- 
jo, o Ji atsakinėjo. Nesupratau žodžių, bet daugmaž nujaučiau, 
apie ką. Paskui viskas nutilo. 

Netrukus atsidarė dešinysis langas pirmame aukšte. Ji man 
parodė raudoną, juodą ir rausvą sukneles. Tada, man bežiū- 
rint, prie juodosios pridėjo stambią gėlę, o paskui segę. Ji prisi- 
dėdavo prie savęs tai vieną, tai kitą suknelę, o demonstruodama 
raudonąją viena ranka sukėlė plaukus ant viršugalvio. Aš paro- 
džiau, kad ne. Dvi kitos man labiau patiko, ypač rausvoji, labai 
trumputė, su siauromis petnešėlėmis. Teatrališkai skėstelėjau 
rankomis rodydamas, jog nežinau, kurią pasirinkti. Tada ji nu- 
sitraukė per galvą marškinėlius. Buvo be liemenėlės ir, kaip ir 
maniau, jos krūtys buvo standžios ir puikios, nuostabiai pilnos 
tokiam lieknumui. Užsitempė rausvąją suknelę, bet per palan- 
gę negalėjau jos matyti visu ūgiu. Tąsyk nusivilko ją ir norėjo 
pademonstruoti juodąją, bet negalėjo būt ir kalbos, — aš tik sku- 
biai pabaksnojau rausvosios pusėn. Ji suprato ir, kariškai ati- 
duodama pagarbą, parodė, jog sutarta. Tai buvo nuostabi aki- 
mirka, viena iš puikiausių mano gyvenime — kai prisimenu, 


norėčiau, kad viskas vėl prasidėtų iš naujo. 


* * * 


Kol ji rengėsi, nuėjau į garažą. Šeimininkas su Žiuljeta bu- 
vo namie. Aš taip staigiai įlėkiau į virtuvę, kad įstiklintos du- 
rys atsitrenkė į praviras šaldytuvo dureles. Labai jau maža vie- 
tos pas juos, nes garažas po truputį plečiasi ir jie kiekvieną 
laisvą vietelę išnaudoja sudėti alyvos indams ar aplankams su 
popieriais. Greit teks jiems patiems išsikraustyt miegot po at- 


viru dangumi. 

Pasakiau šeimininkui, — jo vardas Anri, bet mes jį vadinam 
Henriku IV, nes jis iš to paties krašto, - kad man reikia maši- 
nos. Leido imti senąją „muilinę“. Jis tyčia taip, nes girdėjo Žiul- 
jeta. Maryt, jau buvo jam papasakojus, kas įvyko. Paklausiau, ar 
jam bus reikalinga DS. Žiuljera tuo metu ruošė pietus ir, žino- 
ma, nepraleido progos pasūdyt, — atseit su Šitąja pakanka nusi- 
gaut iki pirmo miškelio, o jų mašina skirta ne tokiom šlykšty- 
nėm. Laimei, šeimininkas žino, kaip su Žiuljeta šnekėtis. Taigi 
pasakė, kad jei ir buvo įsimylėjusi mane mokykloj, tai dar ne- 
reiškia, kad galinti persekiot visą gyvenimą. Žiuljeta tik gūžtelė- 
jo pečiais ir vėl ėmėsi savo puodų. 

Išėmęs iš praverto šaldytuvo ledo gabalėlį, jis įpylė man any- 
žinės. Paskubom išgėriau. Šeimininkas paaiškino, kad Žiuljeta 
pyksta, nes pati nieko prieš su juo pasismagint ant DS sėdynių, 
nors ir šįvakar. Ji metė: „Dar tu čia man šnekėsi!“ ir plykstelėjo 
raudoniu, nors matei, kad ji nepyksta, kai jis taip kalba. Taip, 
mano šeimininkas žino, kaip su žmona šnekėtis. Atsisveikinant 
ji man liepė būt atsargesniam. Atsakiau, kad vairuoju protin- 
gai. Ji pasakė, kad ne tai turėjusi galvoje. 

Išsivaręs DS iš garažo nusprendžiau, kad nebėra laiko va- 
Žiuoti persirengti, todėl pirmiau nuvažiavau pas Ją, nes jau tu- 
rėjo būt pasiruošus. Lauke dar Jos nesimatė, todėl pavažiavau 
iki kapinių, o grįždamas atgal pamačiau Ją, ateinančią prieš- 
priešiais. Buvo susišukavusi, pasidažiusi, avėjo aukštakulnėmis 
baltomis basutėmis, bet iš tolo atrodė, jog ji basa, nes per kojas 
ėjo tik pora siauručių dirželių. Ant pečių buvo užsimetusi baltą 
megztą šalį, o ir visa buvo tarsi iš madų žurnalo. 

Eva Braun išėjo iš namo ir kažką jai šaukė pavymui vokiškai. 
Girdėjau ir tėvo riksmus iš kambario, bet žodžių nesupratau. Ji 


ėjo neatsisukdama. Priartėjusi nedrąsiai nusišypsojo ir švelniu 

balsu paklausė, ar Ji tokia, kokią norėtų matyti Roberas. Aš net 
nesuvokiau, kas tas Roberas, tačiau keliskart linktelėjau, kad 
taip. Atsargiai, kad nesusiglamžytų suknelė, įsėdo į mašiną ir 
paprašė per miestelį važiuot kuo greičiau, nes nenorinti vaiz- 
duot Anglijos karalienės. 

Deja, žemyn leistis dideliu greičiu negalima, ir mums teko 
pereiti trečiąją apžiūrą. Lauke buvusieji šaukė viduj esančiuo- 
sius. Brošarui pabodo su manimi sveikintis ir jis net rankos ne- 
kilstelėjo, bet jo dukra, septyniolikmetė Martina, pamačiusi sa- 
vo bičiulę tokioje mašinoje, pamojavo ir net švilptelėjo. Žoržas 
Masinis sėdėjo su draugais prie kavinės stalelio. Jis tik nulydėjo 
mus akimis, tačiau aš pasijutau nejaukiai. O Eliana parodė lie- 
"žuvį Brošaro dukteriai. 

Palikau automobilį prie kiemo vartų. Kai artėjom prie na- 
mų, Ji įspėjo, kad pasėdės mašinoj, kol aš persirengsiu, todel 
dabar labai skubėjau. Mikis ir Bū Bū jau buvo grįžę. Pasiaiški- 
nau, kad vakarieniausiu ne namie, ir jie nieko daugiau nebe- 
klausė. Ir motina tylėjo, bet tai jau buvo kita kalba, - kol ren- 
giausi, ji nesiteikė net lūpų praverti. 

Nusiskutau virtuvėje. Mes neturime vonios kambario, o ir 
„Mikio skutimosi mašinėlė niekam tikusi. Sėdėdama savo krėsle, 
Konjata mane stebėjo ir galų gale pasidomėjo, kodėl aš taip puo- 
šiuosi. Mikis jai paaiškino gestais ir šaukdamas kiek išgali. Jis 
užlipo su manim į antrą aukštą ir davė odekolono bei savo marš- 
kinėlius trumpom rankovėm. Tie jo marškinėliai nuostabūs, jam 
juos atveža iš Florencijos jo bendradarbis italas. Kai juos palieti, 
atrodo, lyg pūką.glostytum. Prie juodų kelnių pasirinkau juo- 
dus su baltais krašteliais, o Bū Bū taip pat užlipo į viršų ir sura- 
do savo odinį diržą. Juodą, lakuotą, labai tinkantį prie mokasi- 
nų. Abu nusprendė, kad atrodau klasiškai. Paaiškinau Mikiui, 

kad jei kam nors manęs prireiktų ar skambintų iš gaisrinės, tegu 
ieško Piužė Tenjė restorane, o numerį ras mano šeimininko te- 
lefonų knygoj. Išeidamas pasakiau motinai, jog gal grįšiu vėlai 
ir tegul nesirūpina, bet ji dengė stalą, lyg manęs nė negirdėdama. 

Kai grįžau prie mašinos, Ji tebesėdėjo vis ta pačia poza, pasi- 
tempusi. Kalnai jau buvo patamsėję. Ji pastebėjo, jog aš išsipus- 
tęs, bet tik tarstelėjo, kad dabar esu panašus į Zoro, tačiau iš jos 
akių ir iš to, kaip ji pasislinko, padarydama man vietos, - nors 
jos automobilyje buvo marios, — aš supratau, kad šis vakaras ne 
tik man, bet ir Jai buvo nepaprastas. 

Važiuojant ji man pasakojo, kad visas sukneles jai siuvanti 
motina, o Jai belieka tik jas patrumpinti. Todel ji niekad nesi- 
skiria su adata ir siūlu, nes motina kaskart vėl išardo palenkimą. 
Atidarius baltą rankinėlę, ji parodė adatą ir siūlus. Ir dar pasa- 
kė, kad ji tik tiek ir temokanti — pasilenkti suknutes prieš eida- 
ma į šokius, o šiaip tai ji esanti nekokia partija vyrui. Ištarė tuos 
žodžius net su tam tikru pasididžiavimu. Tada ėmė pasakoti 
apie savo tėvą, koks jis buvęs prieš ligą, tačiau aš dorai nebesi- 
klausiau, tik spaudžiau visuose posūkiuose dideliu greičiu, nes 
reikėjo skubėti. 

Kai autostradoj, artėdamas prie Piužė Tenjė, įjungiau ži- 
bintus, suvokiau, kad jau beveik valanda, kai mes tylim. Ji sėdė- 
jo prisislinkus prie manęs, kartais net jusdavau jos petį. Už lan- 
gų tvyrojo apgaulinga nakties šviesa. Paklausiau, ar jai gera. Ji 
tik linktelėjo galva, bet taip rimtai, taip stropiai, kad net pama- 
niau, jog ją užsupo. Kai paklausiau, ji ištarė, jog, pasirodo, aš 
suprantąs merginas. O iš tikrųjų buvo visai atvirkščiai. Ji galėtų 
važinėtis visą gyvenimą ir niekad nepasidarytų bloga. Ji niekaip 
negalinti atleisti tam savo stuobriui tėvui, kad jis per tiek laiko 


nesugebėjęs įsigyti automobilio. 

Pasakiau, kad aš turiu delajė, bet ji apie tokį tebuvo girdėjus 
tik tiek, kiek ir visas miestelis, tai yra, kad jis nevažiuojantis. Pa- 
tikinau, jog vis tiek susiremontuosiu. Tik detalių sunku gauti, 
nes dabar tokių nebegamina. Bet kai jau susitaisysiu, tai vieną 
gražią dieną pasiimsiu Ją, ir abu važiuosim kur nors toliau. Pa- 
klausė kur. Pasakiau, kur norėsianti. Ji teturėjo tik vieną norą. 
Tačiau, vos tik Jai ištarus tą sakinį, atsitiko tai, ko aš niekaip 
nesitikėjau. 

Ji staiga pasisuko veidu į mane, labai susijaudinusi, tarsi vy- 
resnė dešimčia metų, nors gal tik prietemoj man taip pasirodė. 
Nervingu balsu ir be mažiausio vokiško akcento išklojo, kad jei 
tik man pavyktų užvesti tą sumautą automobilį, aš ją nusivež- 
čiau į Paryžių, tik į Paryžių, ir tada galėčiau ją dulkinti kiek tik 
lenda, nes aš tik to ir tenoriu, ar ne? Būtent taip ir pasakė. Pakė- 
lus ranką, delnu man daužė į krūtinę ir įžūliu tonu klausė: „Na, 
prisipažink, asile, juk tu nori mane dulkinti, ar ne?“ Supratau, 
kad jei Jos nenuraminsiu, ji čiups man už rankos arba dar ką 
padarys. Ir tada sustabdžiau automobilį kelkraštyje. 

Vėliau aš šimtus kartų grįždavau prie šito mūsų pokalbio, 
ber taip niekad ir nesupratau, kas jai tada užėjo. Be to, buvo ir 
kitas neįtikėtinas dalykas, kuris dar labiau mane pribloškė. Kai 
sustabdžiau mašiną, ji staiga atsitraukė ir kilsterėjo prieš save 
rankas, lyg gindamasi nuo smūgių. 

Negalėjau ištart nė žodžio. Net nebūčiau žinojęs, ką sakyt. 
Prasėdėjom taip kurį laiką. Iš pradžių ji į mane nežiūrėjo, laukė 
nuleidus galvą. Paskui įsispitrėjo, žvelgdama pro pakeltas ran- 
kas. Mačiau jos akis labai aiškiai. Jose nebuvo nei atgailos, nei 
baimės, jos tik sekė priešininko judesius, labai gerai žinodamos, 
ko galima iš jo tikėtis. Galų gale aš nusisukau, uždėjau rankas 


ant vairo, o ji lėtai nuleido savąsias. Pasitvarkė suknelę ant kelių, 

nepiatardama nė žodžio, nubraukė užkritusią plaukų sruogą. 
Paklausiau, ką gi tokio aš galėjau pasakyti, kad viskas taip pa- 
krypo. Ji neatsakė. Paklausiau, kodėl susinervinusi ji ima kalbė- 
ti be vokiško akcento. Atsakė, kad tyčia kalbanti su akcentu, 
nes tada ji būnanti įdomesnė. 

Po truputį nusiraminau, net nusijuokiau. Ji pasakė, kad ne- 
sijuokčiau. Sakė, jei kam nors išplepėsiu, kas įvyko, ji visiems 
išklosianti, kad aš gulįs su pono Lubė žmona Lulu Lu. Pasiteira- 
vau, kodėl Ji taip mananti. Atsakė, jog visi tai žino, nors aš ir 
pėdinu aplink kino teatrą, vaizduodamas nematomą seklį. T'a- 
riau, kad jei jau visi žino, tai galinti pliurpti, kam tik norinti. Ir 
vėl, net nežvilgtelėjęs į Ją, pajutau, kad sutriko. Taip jai atsitik- 
davo visada, kai — jau vėliau — Ji imdavo pralošinėt, mums žai- 
džiant kortomis. Jau tylesniu balsu paprašė, kad niekam nieko 
neišplepėčiau. Aš prisiekiau. Tada pasakiau, kad restoranas jau 
netoli, bet jei ji nori, galiu parvežti atgal, į namus. Ji sugriebė 
mano ranką, glustelėjo prie manęs ir jos juodi sunkūs plaukai 
nuslydo mano petimi. „Na ką tu?“ — ištarė. Įjungiau variklį. Ji 


taip ir liko prigludusi prie manęs. 


x* * * 


Restorane, kuris vadinosi „Užeiga prie dviejų tiltų“, nes že- 
miau teka upė, viskas buvo taip, kaip ir įsivaizdavau, o kai kas 
net ir puikiau, nors aš ir nuogąstavau. 

Nors buvo pirmadienio vakaras, žmonių netrūko, ypač vie- 
tinių, iš viešbučio, tačiau mus nuvedė prie gero stalelio prie pat 
lango į apšviestą baseiną. Įeidama Ji nusimetė šalį. Jos pečiai ir 
kojos jau buvo įdegę saulėj. Ji laikė mano ranką, tarsi būtų pri- 


klausiusi tik man, ėjo nesižvalgydama, bet ir nė kiek nesivar- 


51 


Sėbastien Japrisot 


žydama. Visi vyrai Ją sekė akimis, lyg geisdami nutraukti nuo 
jos menką rausvo audinio skiautę, kuri trukdė pamatyt ją visai 
nuogą, o moterų žvilgsniai tuoj pat nukrypdavo į mane. Žinau, 
kad tai kvaila, ir jau ne kartą esu tai jums sakęs, tačiau geriau 
suprasit, jei aš neslėpsiu, koks jausdavausi išdidus visada, kai tik 
būdavom kartu su Ja. 

Susėdom vienas prieš kitą. Kai abu palinkome prie to paties 
didžiulio valgiaraščio, ji man pasakė, kad pirmą kartą esanti to- 
kioj vietoj, su visom tom žvakėm, sidabriniais įrankiais ir linkčio- 
jančiais patarnautojais. Kartą, kai ji buvo dar visai mažytė, ją vežė 
į Grenoblį „parodyt akyčių daktarui“, ir paskui su tėvais jie ėjo į 
restoraną, bet ten buvo taip skurdu, tik vaškytinės ant stalų ir 
musės ant musgaudžių. O po stalu tupėjęs didžiulis šuo, vardu 
Liuciferis, ir jinai šėrusi jį mėsos kąsniais, o galiausiai tėvas sukėlęs 
baisingą triukšmą dėl per daug priskaičiuotų keturių su. 

Nežinau kodėl, bet ji dar kartą pakartojo, kad tada buvus 
visai mažytė ir kad didžiulio šuns vardas buvęs Liuciferis — na, 
tai reikštų „kaip velnias“ — ir kad jis surijęs jos mėsą. Paskui ji 
nusijuokė ir pasakė, kad salėj jau atsirado man „kadras“, tokia 
visai nebloga blondinė, ir ji visą laiką spoksanti į mane, bet aš 
neturįs atsisukti į tą blondinę, tegu anoji sau sprogstanti iš pyk- 
čio, nes sėdi su tokiu senu tipu. Nors ir šypsojosi, bet Jos akys 
išliko rimtos, jose net sustingo kažkoks šešėlis, ir ji be perstojo 
šakute braižė linijas ant staltiesės. Pagaliau paklausė, ar aš nesu- 
pyksiu, jei ji manęs šio to paklausianti. Papurčiau galvą, kad ne. 
Ji paprašė parodyti, kiek aš turiu pinigų. 

Išsitraukiau juos tiesiog iš kišenės, nes niekad nesu turėjęs 
piniginės. Išeidamas iš namų buvau pasiemęs keletą banknotų. 
Ištiesiau juos jai. Net po dažų sluoksniu mačiau, kad ji išblyško. 


Net neskaičiavo jų, tik palaikė rankoj. Dar kai sėdėjom auto- 

mobilyje, man buvo sunku suprast jos elgesį, tačiau dabar, nors 
gal ir kvailai tai skamba, man atrodė, jog aš ją suprantu. Ji tik- 
riausiai bus prisiminusi tėvą ir tai, kaip jis derėjosi dėl keleto su, 
ji, matyt, neužmiršo tos gėdos, — aš ją labai gerai suprantu, — ir 
kol ji kalbėjo, veide atsirado dvejonė. Ji bijojo, kad dabar tokia 
istorija nepasikartotų su manimi. 

Kai ji grąžino pinigus, atgniauždama mano delną ir į jį švel- 
niai įdėdama net nepakėlus akių, aš kuo švelniau paklausiau, ar 
nuspėjau jos būgštavimus. Bet, dar nespėjus jai prabilti, jau su- 
pratau, kad klydau. Išblyškimas dingo, o akyse žybtelėjo pašai- 
pėlė ar gal net klasta. Ji atsakė, kad ne ir kad ji tik nesuprantan- 
ti, kodėl aš jai toks geras, nes kiti tokiais atvejais tiek daug 
nesivargina. 

Prie mūsų priėjo metrdotelis - pasak jos, „dirigentas“ — ir aš 
užsičiaupiau. Ji užsisakė meliono be portveino, ledų ir braškių, 
o aš — net nebepamenu ko. „Dirigentas“ jai parodė didžiulį 
stalą salės gilumoj, kur buvo begalė visokiausių užkandžių, ir 
pasakė: panelė pasigailėsianti, jei jų neparagausianti. Ji linkte- 
lėjo galva. Jis paklausė, kokį išsirinkau vyną. Pažiūrėjau į „pane- 
lę“, bet ji vyptelėjo idiotišką grimasą. Vyno ji negėrė. Man re- 
gis, kad, išskyrus tą vakarą, aš jos niekad taip ir nesu matęs 
geriančios alkoholį. Ji sakydavo, kad pradeda žliumbti kaip šven- 
toji Magdalietė, ir tada jau nesustabdysi. Užsakiau šampano. 
Tas nenaudėlis neatstojo: „Kokio?“ Ir tada ji mane išgelbėjo. 
Atsistojo ir, pasukdama užkandžių stalo link, ryškia vokiška tar- 
sena metė: „Jau tiek metų vis atvažiuojam čia ir visad imam tą 
patį“. Padavėjas skubiai linktelėjo galva, o aš pasukau paskui ją. 

Pagaliau mums atnešė butelį nelabai brangaus. Ji tuoj žvilg- 
telėjo į kainą. Ji visad užmesdavo akį į sąskaitą ir neįtikėtinu 


tikslumu žaibiškai suskaičiuodavo. Tik tą vienintelį jos bruožą 

ir vertino mūsų motina. Skaičiuodavo Ji greičiau už universalinės 
parduotuvės kasos automatą ir visai nesivaržydama nurodydavo 
net penkių santimų klaidas. Tai buvo dar vienas įrodymas, kad 
šiek tiek anksčiau aš klydau. Ji, pavyzdžiui, neturėjo jokio supra- 
timo apie Liudviką XVI nei apie Musolinį. Apie Hitlerį — taip, 
bet tik dėl jos motinos pravardės. Ji niekad taip ir neišmoko at- 
skirti, koks miestas kokios valstybės sostinė, išskyrus Paryžių, o ra- 
šydama viename žodyje įsigudrindavo įvelti keturias rašybos klai- 
das, tačiau skaičiuodama ji būdavo tiesiog Einšteinas, net 
neįtikėtina. Bū Bū iš galvos ėjo. Jis sakydavo: 1494 + 2767 ir, 
jam dar nespėjus ištarti paskutinio skaičiaus, ji jau duodavo atsa- 
kymą. Tada jis imdavo popierių, pieštuką, ir pasirodydavo, kad ji 
nesuklydo. Jis tiesiog negalėdavo atsitokėti. Kartą sekmadienį, su 
laikrodžiu rankoj ir visiems girdint, jis minutę laiko aiškino apie 
kvadratinės šaknis, ir ji tuoj pat jas traukė sparčiau už jį. Šampa- 
nas gal ir buvo ne per daug brangus, bet apie kokybę nieko ne- 
galiu pasakyt. Kai „dirigentas“, lydimas padavėjo su raudonu švar- 
ku, jį atnešė sidabriniame kibirėlyje su visa kita atributika, Ji 
pažvelgė į paauksuotą etiketę ir pasakė, kad tiks. 

Panorau sužinot, kodėl ji užsimanė pamatyt mano pinigus. 
Atseit pati nežinanti kodėl. Pasakė, kad jei aš norįs su ja pergu- 
lėt, tai kam reikalingas tas visas spektaklis, ji galinti nors ir da- 
bar, čia pat, tarp visų tų lekščių, ir visiems matant. Kai prieš 
penkis ar šešis mėnesius ji atvažiavusi į miestelį, išsirinkusi bū- 
tent mane iš visų. Jau pačią pirmąją dieną atkreipusi į mane 
dėmesį. Aš buvęs su darbinėmis, labai jau nudirbtomis kelnė- 
mis ant petnešų, baltais alyvos dėmėm išmargintais marškinė- 
liais ir raudona sportine kepuraite. Štai taip. 

Del kepuraitės, tai gal ir tiesa, nes aš ilgai dėvėjau tokią, bu- 


vau ją gavęs iš Mikio. Jis su ja laimėjo pirmąsias savo lenktynes, 

60 km kriteriumą Draginjone. Vėl tarsi išvydau žiūrovų eiles 
miesto bulvare ir įvairiaspalvę dviratininkų grupę tolumoj. Gal 
dvidešimt finišuojančių sportininkų, neapsakomai lėtai artėjan- 
čių virš įkaitusio asfalto ribuliuojančiame ore. Mikį atpažinau 
jau iš tolo — iš jo raudonos kepuraitės. Užgulęs vairą, perkreip- 
tu veidu, jis sunkiai mynė paskutinius penkiasdešimt metrų, o 
aš rėkiau kaip nesveikas, nedrįsdamas net pažvelgt į tą pusę, ir 
mane krėtė šaltis, nors švietė saulė. Paskui per garsiakalbius pa- 
skelbė nugalėtojo vardą, ir tai buvo jis, mano velniškas brolelis. 

Ji kalbėjo apie mechaninį pianiną mūsų kieme. Aš ėmiau 
nieko nebesuprasti; nors jos veidas ir buvo labai švelnus ir dė- 
mesingas, bet akyse vėl pamačiau praplaukiant šešėlius, tarsi ru- 
dens kalnuose pasiklydusius paukščius. Turbūt išsigandau, pa- 
prasčiausiai bijojau, kad ji ir vėl pasidarys nebevaldoma, tačiau 
vis tiek pasakiau, kad ji meluoja. Ji atsakė: vargšas kvailelis. Gė- 
rėm šampaną, ji tik sriūbteldavo, o paskui supildavo į mano 
taurę. Nieko nevalgėm. 

Kai padavėjas atėjo paimti mūsų dar pilnų lėkščių, ji net 
nepažvelgdama į jį pasakė: „Dink. Matai, kad kalbamės“. Jis 
pasitraukė, taip ir nepatikėjęs, ar gerai suprato, o mes sėdėjom 
tylėdami. Ji tik uždėjo savo ranką ant manosios ir papurtė gal- 
vą, atseit ne, ji nemeluojanti. 

Vėliau aš ėmiau kalbėti apie baseiną. Jį apšvietę šviestuvai 
jau buvo išjungti. Restoranas beveik ištuštėjo. Negaliu tvirtinti, 
kad man buvo blogai. Mane buvo apėmęs niekad anksčiau ne- 
patirtas jausmas. Ji pasakojo, kad nemokanti plaukti ir kad siau- 
bingai bijanti vandens. Valgė braškes. Norėjo įsiūlyti man vie- 
ną savo šaukšteliu. Atstūmiau jos ranką, pasakiau, kad žinau, su 
kuo ji yra gulėjusi. Tik nesakiau, iš ko esu sužinojęs. Paaiškinau: 


sakė. Ji pratarė: „Niekšai“. Sakė — taip, buvęs toks poilsiautojas, 

bet tikrai niekas jos su juo nėra matęs. Su vaistininku — ne, o su 
portugalu iš kalnų perėjos juo labiau nieko nėra buvę. Jai pati- 
kęs tas portugalas, nes jis toks lieknas ir „baisingai gražus“. Jis 
netgi jai pasiūlęs tekėti už jo, bet daugiau tarp jų tikrai nieko 
neįvykę, nebent tik kartą, kai norėdamas pasipuikuot prieš drau- 
gus jis ją prispaudė prie medžio ir pabučiavo į lūpas. 

Linktelėjau padavėjui, kad noriu užsimokėt. Ji man tarė: 
„Kokią tai turi reikšmę, juk tada dar tavęs nepažinojau!“ Tada 
aš pažvelgiau į ją. Turiu pasakyt visą tiesą, kad mane geriau 
suprastumėt. Prieš save pamačiau tik paprastų paprasčiausią 
mergšę su priklijuotomis blakstienomis ir dažytais plaukais, ap- 
glamžyta suknele, tiesiog paprastų paprasčiausią šliundrą, net 
noras man praėjo. Ji tuoj pat tai suprato. Be abejo, gal čia buvo 
kaltas ir tas lašas šampano, kurį ji išgėrė, bet staiga ji pasielgė 
būtent taip, kaip reikėjo — padėjo galvą ant staltiesės ir pravir- 
ko. Taip, aš buvau kvailys ir niekšas. Juk tai buvo mano lėlė, po 
velnių, manoji vaikystės lėlė. 

Kai mes ėjom iš restorano ir ji laukė, kol paduos jos šalį, aš iš 
paskutiniųjų drąsinausi po savo pralaimėjimo prie Poltavos ir jau- 
čiausi tarsi kino filme, lyg būčiau buvęs Marlonas Brando Rusi- 
jos sniegynuose. Mus supo ne restorano patarnautojai, o kazokai 
su raudonais švarkais ir mums išeinant jie tarė labanakt. O ji dar 
kartą įrodė, kad nemelavo, - nors ir kaip tvardėsi, niekaip nebe- 
galėjo liautis verkusi. Jei tuo metu bet kas būtų net pabandęs 
šyptelti, būčiau viską aplink sumalęs, — juk ir taip viskas buvo 
galutinai sudužę, — bet jie visi stovėjo pasitempę prie durų, žvelg- 
dami į tolyje plytinčias ledines stepes, ir kvietė vėl apsilankyti. 

Mėnesienos nulietoje aikštelėje baltavo vieniša DS. Atida- 
riau dureles ir įsodinau ją, paskui apėjau automobilį, atsisėdau 


prie vairo, ir tada ji prigludo prie manęs, bučiavo mane savo 


56 


MIRTIES VASARA 


drėgnomis nuo ašarų lūpomis, vis kartodama, kad iš anksto mane 
įspėjusi, kad taip, žinoma, ji esanti girta, bet aš dėl to neprivaląs 
jos mesti. Pasakė: „Nereikia, kad tu padėtum kryžių 

Važiuojant ji dar ilgokai tyliai verkė. Šluostėsi skruostus į 
gumulėlį susukta nosine. Aš temačiau tik jos profilį su trumpa 
nosike ir žvilgančiais plaukais, kai mus apšviesdavo pravažiuo- 
jančios mašinos. Paskui atrodė, jog ji užsnūdo arba bent jau 
apsimetė mieganti. Sukdamas vairą posūkiuose, galvojau vis apie 
tą patį: vos atvykus į mūsų miestelį, ji pirmą kartą mane pamatė 
su raudonąja Mikio kepuraite. 

Man regėjosi, jog aš jos nebeturėjau dar gerokai prieš jiems 
įsikuriant pas mus šią žiemą, bet nebuvau labai jau tikras. Ban- 
džiau prisiminti jų atsikraustymą. Tokiam miestelyje kaip mū- 
siškis nė vienas naujas žmogus nelieka nepastebėtas. Ir nors at- 
minty tešmekščiojo jos tėvą atvežusi greitosios pagalbos mašina, 
kuri niekaip negalėjo apsisukti sniego užverstame kieme, staiga 
supratau, kas man kėlė nerimą. Aš gruodį niekad nevilkiu teni- 
so marškinėliais ir plonomis darbinėmis kelnėmis, nebent no- 
rėčiau, kad mane greičiau palaidotų ir amžiams užmirštų. Arba 
ji suklydo, arba nenorėjo pasakyti, kada mane pamatė pirmą 
kartą. Gal ji kalbėjo apie pavasarį, bet šį pavasarį jau tikrai ne- 
benešiojau sutrintos Mikio kepuraitės. Pagaliau ne taip ir svar- 
bu. Svarbiausia, kad ji panoro man pasakyti ką nors malonaus, 
nors tai gal ir nebuvo gryna tiesa. 

Įjungtom šviesom pervažiavom ištuštėjusį miestą. Už tilto, 
pasukus perėjos link, ji vėl staiga prabilo tamsoj. Tarsi būtų skai- 
čiusi mano mintis pasakė, jog pirmą kartą mane pamačiusi mū- 
sų kieme, ir tada ten, po stora liepa, stovėjęs mechaninis piani- 
nas su beveik nusitrynusia M raide ant antvožo. „Matai, — tarė 


ji, - aš nemeluoju“. 

Paaiškinau, kad tai negalėjo būti nei jų atsikraustymo die- 
ną, nei vėliau. Ji ne visai suprato, minutėlę sėdėjo nuščiuvusi, ir 
aš galėjau beveik girdėti, kaip tiksi jos minčių laikrodukas. Pas- 
kui staiga pareiškė, kad ji man jau viską papasakojusi restorane, 
bet aš jos dorai nesiklausęs, - pirmą kartą ji mane pamačiusi ne 
persikraustant, o praeitą vasarą, kai buvo iš anksto atvažiavusi į 
miestelį apsižiūrėti. Jie jau turėjo palikti Aramą ir rinkosi vietą, 
kur apsigyventi. Pianinas tikrai stovėjo mūsų kieme po storąja 
liepa, aš ją nupjoviau tik vėliau, taigi ji tikrai negalėjo jos išgal- 
voti. Ir ji tarė: „Juk aš negalėjau visko išgalvoti“. 

Tada pasakiau: žinoma, ne, bet tada nesuprantu, kodėl va- 
kar šokiuose ji ne taip jau labai ir norėjusi šokti su manimi. Jei- 
"gu jau prieš metus buvo mane nusižiūrėjusi, tai čia juk pasitai- 
kė tokia proga! Tada, kaip ir važiuojant į ten, ji vėl pasakė, kad, 
žiūrėk, kaip aš nusimanąs apie merginas. Ji tikrai mirtinai troš- 
kusi pašokti su manimi, ir ne tik pašokti, bet kaip visa būtų 
atrodę prieš drauges, ką? Iki miestelio mes daugiau nebekalbė- 
jome. Ji vėl sėdėjo įsitempusi, atitolusi, tačiau jaučiau, kad jos 
galvoje sukasi daug dalykų, kuriuos ji norėtų man išsakyti. 

Kai privažiavom prie mano namų ir ji suprato, kad žadu ją 
parvežt namo, čiupo man už rankos ir paprašė sustot. Sustojau. 
Viskas skendėjo tamsoj, tik silpnai švytėjo prietaisų skydelis. Ji 
pasakė, kad nori likti su manimi. Priminiau jai, kad vakar ji 
mane įspėjusi, jog, kviesdamas ją pietauti, nesitikėčiau paskui 
gauti. Atsakė, kad šiandien — ne vakar. Pažvelgiau į laikrodį po 
vairu — iš tiesų, jau buvo pirma valanda ryto. 

Uždegiau šviesą. Norėjau pamatyti jos veidą. Ji loštelėjo iš 
netikėtumo. Veidas buvo sutrikęs, bet nuostabus, tarsi nupraus- 
tas lietaus. Neliko dažų nei ant lūpų, nei ant blakstienų. Tik 


švelnumas, truputis liūdesio ar baimės, o gal dar dievaižin ko 

lūpų sudėjime, tas švelnumas buvo savotiškas, jis priminė vai- 
kišką užsispyrimą kūdikio akyse. Šiandien man atrodo, kad bū- 
tų pakakę vieno žodžio, ir ji vėl būtų pravirkusi, ir paprašiusi 
parvežt ją namo. Ir tada nieko nebūtų įvykę. Bet aš siektelėjau 
išjungt šviesą, nes negalėjau atlaikyt jos žvilgsnio. Išjungiau ir 


pasakiau didžiausią kvailystę savo gyvenime. Pasakiau: taip. 


AUKA 


Šoku su Pin Ponu, nes Mikis taip nori. Sutikau su jo prašy- 
mu, bet ne todėl, kad Mikis man patiktų. Nors jis ir visai nieko. 
Tiesiog aš jam skolinga. Taip jau būna gyvenime. Kartą Mikis 
pamatė mano motiną pakely ir sustabdė savo geltonąjį sunkve- 
žimį. Tai buvo šįmet, vasarį. Pati man pasakojo. Jis paklausė: 
„Kur einat tokiu sumautu oru?“ Ji sako: „Į miestą“, nes norinti 
nunešti visus popierius į socialinę draudą pensijai atsiimti. O 
aplinkui — pūga. Žodžiu, jei parodytum tokį reginį filme, per 
pertrauką visi apsiašaroję lėktų pirkti nosinių. Jis tarė: „Gerai, 
va tik apgręšiu mašiną ir pavešiu jus“. „Na, ką jūs! Nesivargin- 
kit“. Mano motušei tai nors į veidą spjauk, jai vis tiek atrodo, 
kad jūs per daug del jos varginatės. Na, o tą kartą Mikis važiavo 
jau namo — aukštyn. Manoji mamelė kulniavo žemyn, o ten 
kaip čiuožykloj — gali kojas, galvą ar dar kokį galą nusisukt. Tai 
Mikis ir sako: „Na, ką jūs, man nieko nereiškia dar kartelį suva- 
žinėt“. Ir štai jis ima gręžti savo sunkvežimį, o tas slysta, buksuo- 
ja, galų gale kaip ožys sustoja skersai kelio ir nė iš vietos. Dvi 
valandas! Ištisas dvi valandas jie rinko visokias šakas ir klojo po 
sunkvežimio ratais. Mikis baisingai krimtosi, bet, žinoma, ne 


dėl savęs. Ir jis vis kartojęs: „Velniai griebtų, kai nuvažiuosim, 

jie jau bus užsidarę“. Vienu momentu jis iš nevilties trinktelėjo 
galva į dureles. Įpykęs buvo. Tikriausiai mano mamelė bus prieš 
tai pasakius: „Matot, kiek dabar vargo“. Trumpai tariant, jis 
nugabeno ją į miestą. Ir dar laukė visą amžinybę prie merijos, 
kol ji išėjo skaičiuodama savo skatikus, ir tada vėl parvežė į mies- 
telį. Aš niekad neužmiršiu, ką esu skolinga kitiems. Nei už blo- 
ga, nei už gera. Atsiskaitau, ir taškas. 

Bliumėjuje Mikis paprašė, kad pašokčiau su jo broliu. Jis 
pats norėjo pažaisti rutuliais su Žoržu Masiniu. Sutikau. Šoku. 
Tas jo brolis toks dilba, dar drūtesnis už Mikį. Visas šlapias nuo 
prakaito. Užsimano atsigerti. Sutinku. Einam per aikštę, įsitai- 
som prie baro kavinėje ir ten stypsom ištisą amžinybę, kol suvo- 
kiu, ko jis nori, o kai pasakau jam, kad nesivargintų, kad jau 
viską supratau, jis įsižeidžia. Tiek to. Tylėdami vėl grįžtam per 
aikštę. Jis eina akmeniniu veidu ir prie Bing Bango palieka ma- 
ne vieną sakydamas, kad jau turįs važiuoti. Na ir tegu sau. Aš 
toliau šoku dar porą valandų, kai staiga Bū Bū, jauniausias iš 
brolių, sugriebia už rankos ir, žvelgdamas baisiom akim, dre- 
bia: „Ką padarei mano broliui?“ Po galais! Aš jam žmoniškai 
paaiškinau, kad jie visi gali nešdintis tolyn nuo manęs, visi: jis, 
jo brolis ir visa jo giminė. Pradžioj jis dėbso į mane, o tada ima 
rėkti it pamišęs. 

Išeinu lauk, ant laiptų, kur pilna žmonių, ir visi į mus sužiū- 
ra. Ten ir Martina Brošar, ir Žiži, ir Arleta su Muna, Bū Bū, jo 
draugeliai, Žoržas Masinis bei krūva kitų. Pasakau tam Bū Bū, 
kad aš jo broliui ničnieko nepadariau. O jis toliau rėkia: „Ko- 
dėl jis išėjo visas persimainęs?“ Aš visada stengiuosi valdytis, kad 
nepratrūkčiau, kai kas nors mane užsipuola. Tada kaskart sten- 
giuosi galvoti apie kitus dalykus, apie bet ką, pavyzdžiui, kad 


mušuosi ar krentu ant žemės, arba kad pravirkstu. Nekenčiu 

žmonių, kurie ant manęs rėkia. Sakau sau: „Palaukit, nenaudė- 
liai. Luktelėkit šiek tiek. Kai tik galėsiu ir pasitaikys gera proga, 
pamatysit, ką gali Toji“. 

Taigi sėdžiu ant laiptų rankom suspaudus galvą, o Žoržas 
Masinis ir sako: „Kas atsitiko?“ O Martina: „Ji nieko nepadarė, 
tau aišku?“ Bū Bū draugelis sako: „Ji įžeidė šeimą, aš pats tai 
girdėjau“. Na tada ir prasideda aiškinimai. Aš žvelgiu per aikštę 
tolyn, į plakatus, į fontaną ir man nusispjaut į viską. Tada Žor- 
žas Masinis paliečia Bū Bū petį, šiaip sau, kad jį apramintų, bet 
Bū Bū atšoksta nuo jo lyg nuo maro ir visas išraudęs sako: „Ne- 
liesk manęs. Ar išdrįstum lįsti, jei mano broliai būtų čia? Jie 
išmaltų tau snukį“. Žoržas tik palinguoja galvą ir sėdasi prie 
manęs. Sako: „Po galais, buvo taip linksma. Kas čia atsitiko? Ne- 
suprantu, ko nepasidalijot“. 

Aš pažvelgiu į Bū Bū. Jis toks aukštas ir tiesus, ir tiesiog begė- 
diškai gražus. Ir jis žiūri į mane, o akys pilnos ašarų. Žiūri patam- 
sėjusiom nuo neapykantos akim, o jos tokios juodos juodos, ir 
staiga aš viską suprantu. Nežinau, kodėl ir kaip, bet staiga viskas 
pasidaro aišku. Visą šitą vėją prieš mane dėl savo brolelio Pin Po- 
no, kuris nusinešdino lyg žemę pardavęs, Bū Bū sukėlė tik tam, 
kad nori kažką nuslėpt ar gal kažką pasakyt, tai dabar ir žiūri į 
mane baisingai piktu žvilgsniu. Nežinau, kas jo galvoj, bet sekun- 
dės dalį atrodė, kad jis kažką slepia. Bet tik sekundės dalį, o tada 
viskas. Taškas. O aš taip ir nesupratau nieko. 

O Bū Bū staigiai pasisuka ir, susikišęs rankas į priekines ki- 
šenes, nueina pats vienas per aikštę. Žoržas Masinis sako: „Ma- 
tyt, išgėręs. Na, žinoma. Ar kas matėt jį geriant?“ Atsikeliu ir 
sakau: „Pakalbėsiu su juo, ir viskas bus gerai“. Spektaklis baig- 
tas. Už nugaros girdžiu, kaip jie grįžta į šokių salę, išskyrus gal 
tik ant laiptelių sėdintį Žoržą Masinį, nors gal ir tas atsikelia, 

nes jam gėda aplinkinių. O man į visus nusispjaut. Atsargiai 
einu per grindinį, kad neišsisukčiau kojos. 

Surandu Bū Bū, stovintį po platanu. Dedasi žiūrįs į žaidžian- 
čius rutuliais. Sakau jam: „Žinai, Bū Bū, aš nieko tavo broliui 
nepadariau. Galiu viską tau smulkiai papasakoti“. Tarsi filmo he- 
rojė, tepu lyg medumi, su nežymiu made in mano motina akcen- 
tu. Jis tik burbteli, kad esąs ne Bū Bū, o Bernaras. Eina prie ne- 
aukštos mūro sienutės, juosiančios aikštę. Už jos — praraja. Sėdasi 
nežiūrėdamas į mane. Prisėdu greta. Žinoma, šiek tiek pasisukus 
šonu, ir dar atsiremiu ranka, nes nežmoniškai bijau nulėkti šimtą 
metrų žemyn. Tylim ištisą šimtmetį. Paskui staiga jis taria: „Ma- 
no brolis labai šaunus, tu jo nepažįsti“. Atsakau, kad tikrai aš jo 
nepažįstu. Sako: „Jis norėjo su tavim susipažinti, bet tu ne taip 
supratai“. Ir kaip prisuktas ima tratėti apie savo brolį. Kaip ir kiti, 
vadina jį Pin Ponu. Aš nebesiklausau. Stebiu jį. Jo plaukai švie- 
sūs, gan ilgi, ir nosis ilgoka, akys didelės, tamsios, su auksinėm 
kibirkštėlėm, blakstienos kilometrinės, burna kaip mergaitės, taip 
ir norisi bučiuoti, smakras griežtas, su duobute vidury, kaklas la- 
bai ilgas, ir liemuo ilgas, kojos taip pat. Pagalvoju, kad prireiktų 
dešimties kartų, jei norėtum pamyluot jį visą. 

Ir staiga, būtent tuo momentu, viskas ir prasideda. Išgirstu, 
kad jis kalba apie mechaninį pianiną. Paklausiu: „Ką? Neišgir- 
dau“. Jis sako: „Kas ką? Ko neišgirdai?“ Aš sakau: „Tu kalbi 
apie mechaninį pianiną“. Jis svaido akmenukus į prarają, šonu 
pasisukęs į mane, ir stengiasi prisiminti, kur sustojo. „Aa! Taip! 
Apie mano tėvo pianiną... Jis stovėjo kieme, po liepa. Kai imda- 
vo lyti, baisu būdavo žiūrėti į jį. Galų gale aš nebeiškenčiau. 
Pernai Pin Ponas jį įtraukė į daržinę. O paskui išėjęs į kiemą 
žiūrėjo į liepą, lyg pirmą kartą ją išvydęs. Tą pačią dieną ją nu- 


pjovė. Juokinga, ar ne?“ Aš papurtau galvą, kad visai nejuo- 

kinga, o gal ir taip, net nežinau. Šypsausi kaip idiotė ir ieškau, 
ko nusitverti. Ach taip, akmenukai. Imu rinkti akmenukus. 

Į Bū Bū pažvelgiu ilgokai palūkėjus, tik po to, kai mano 
širdis liaujasi daužytis. Jis prisimerkęs stebi rutuliais žaidžian- 
čius vyrus ir visai nekreipia dėmesio į mane. Kepina saulė. Aikš- 
tėje tamsuoja dideli šešėliai, ausyse skaudžiai trinksi rutuliai, o 
širdis gumulu užgniaužus gerklę. Klausiu: „Kaip atrodo tas pia- 
ninas?“ Nepažvelgdamas į mane jis sako: „Įsivaizduok, juk tiek 
metų mirko lietuje“. Aš klausiu: „Ar yra paauksuota M raidė 
ant dangčio?“ Čia jis pažiūri į mane: „Iš kur žinai?“ Neatsakau. 
Jis man paaiškina: „Mūsų pavardė —- Montečiariai“. Kiekvienas 
žodis ryškiai įsirėžia mano atminty. Kaip ir tamsūs šešėliai saulės 
užlietoj aikštėj. O iš dešinės masinanti praraja. Tolumoj rau- 
donžemio kalvos. Ir viskas taip ryšku. Klausiu: „Ar seniai mirė 
tavo tėvas?“ Jis atsako: „Man buvo penkeri“. Dabar jam septy- 
niolika. Vadinasi, jo tėvas mirė 1964-aisiais. Moku skaičiuoti 
greičiau už visus. Jau kad davė man Dievulis, tat davė: gerą 
galvą ir dar šį tą, tačiau nieko daugiau. Atsistoju. Dėl vaizdo 
mėtau ant žemės akmenukus. Širdis, rodos, tuoj iššoks iš krūti- 
nės. Klausiu: „Kiek jam buvo metų, kai mirė?“ Tas supuvėlio 
tevo šunsnukis sūnus man sako: „Keturiasdešimt devyneri, be- 
veik penkiasdešimt“. Tariu sau: „Na, matai. O tu dar netikėjai, 
mano mažyte Eliana. Viskas atitinka“. Nusisuku, kad jis nepa- 


matytų mano veido. Nesuvokiu, kaip dar laikausi ant kojų. 


x* * * 


Vakare visa mūsų šutvė važiavo valgyti picos į miestą. Aš visą 
laiką juokiuos. Įtikinėju save, kad turiu laikytis taip, lyg nieko 
nebūtų įvykę. Vieną akimirką Žoržas Masinis pratarė: „Tu labai 

išblyškus “. Atsakau, kad nuo nuovargio. Nors Bū Bū su mumis 
nėra, bet visą laiką jis man akyse. Tik ir matau jį sėdintį ant 
sienutės aikštėje, o už jo — praraja. Jei tik būčiau stodamasi stum- 
telėjusi abiem rankom į krūtinę, tai ir būtų kritęs į tuštumą 
taip, kaip aš dažnai krentu sapnuose. Gulėtų dabar ne savo lo- 
voje, o ten, apačioj, visas sulaužytas. Sukaltų jam karstą. Ir visi 
jie dabar kentėtų. 

Vidurnaktį mes su Žoržu Masiniu paliekam visus su dviračiais 
ir mašinomis. Pavažiuojam pora kilometrų, tada Žoržas sustabdo 
savo sunkvežimį šalikelėj. Nori, kad eitume į galą. Aš sakau: „Ne, 
šįvakar nenoriu“. Jis niurzga, bet parveža mane namo. 

Mano kvaiša mamelė dar nemiega. Sėdi virtuvėje ir siuva 
man suknelę. Lempos šviesoj jos veidas nepaprastai gražus. Pra- 
džioj iškošiu: „Po velnių, kaip tu man įgrisai“, nes ji klausia, iš 
kur aš grįžtu. Ir nesusivaldau — čiumpu iš jos rankų suknelę ir 
imu draskyti — siūles, baltą šilką su žalsvai melsvais raštais, ją, 
save, viską. Ji tik murma kažką vokiškai savo ramiu, gražiu bal- 
su, stovėdama prie stalo, rankas kaip visada sudėjus ant pilvo, 
o akyse — man taip pažįstamos ašarėlės. Aš rėkiu: „Eik velniop! 
Atsikvošėk pagaliau! Ką aš turiu iškrėst, kad nors kartą man 
užvožtum? Nors kartą, ar girdi? Ar supratai? Aš noriu, kad tu 
man įkrėstum, noriu! Supranti?“ Bet ta vėpla, kaip visad, nie- 
ko nesupranta. Stovi kaip stabas, pilnom akim ašarų, lyg klaus- 
dama, kas aš ir kas mums darosi. Pagaliau sodinu ją ant kėdės 
sakydama: „Eikš. Būk gera, eikš“. Atsiklaupiu prieš ją ant že- 
mės. Šnibždu: „Mama. Mano mama“. Ir kadangi ji visada gė- 
dijasi, aš pati atsegioju jos palaidinukės sagutes ir liemenėlės 
kabutes. Nieko taip nemyliu, kaip jos kūno kvapą. Lūpom 
apžioju jos dešinįjį spenelį, tada kairįjį, paskui vėl dešinįjį. Bet 


ji nežiūri į mane, jos žvilgsnis tuščias, ji tik glosto man plau- 

kus, kažką murmėdama nepaprastai švelniai, ir štai — aš jau tik 
mažas vaikutis, visai mažas vaikutis, prigludęs prie jį maitinan- 
čios motinos. 

Kaip visada, ji atsistoja pirmoji. Ranka prilaiko mano galvą, 
švelniai ją nuleisdama ant kėdės. Girdžiu, kaip ji nueina, lipa į 
mano kambarį. Nebeverkiu. Atsikeliu ir einu prie praustuvo, at- 
suku čiaupą ir piluosi vandenį ant veido. Matau save veidrodyje, 
paraudusiom akim, išsidraikiusiais plaukais. Atrodau apgailėti- 
nai. Sakau sau labai tyliai: „Nesigraužk. Juk tu užsispyrusi. La- 
biau užsispyrusi už juos visus. Jie užmokės už viską, prižadu tau“. 
Iš atsukto čiaupo liejasi spindinti vandens čiurkšlė, ištrykšdama 
tūkstančiais kibirkštėlių. Sakau Jai veidrodyje: „Privalai nusiramin- 
ti. Privalai viską gerai apgalvoti. Turi būti gudri. Tik neskubėk“. 


* * * 


Prabudus prisimenu Bū Bū, sėdintį ant žemos sienutės Bliu- 
mėjuje. Nejudėdama guliu ir mąstau. Man prie akies, ant pa- 
galvės, nutupia musė. Kilsteliu pirštą, ir ji nuskrenda. Visų pir- 
ma galvoju apie Pin Poną. Jis — vyriausias iš visų trijų. Trisdešimt, 
o gal jau trisdešimt vienerių? Mikis buvo dar visai mažas, kai 
visa tai įvyko. Apie Bū Bū nėr ko ir kalbėt, jis dar nebuvo gi- 
męs. Vienintelis, kuris gali mane užvesti ant kelio, yra Pin Po- 
nas. Jo tokios stiprios rankos. Tik jas prisimenu ryškiausiai. 

Motina praveria duris ir sako: „Atnešiu tau kavos“. Ištiesiu 
ranką, kviesdama ją artyn, ir ji prieina, sėdasi greta, bet nepa- 
bučiuoja manęs. Žvelgia tuščiu žvilgsniu. Aš sakau: „Kokia tai 
buvo diena?“ Ji sako: „Kas kokia?“, nors gerai žino, ko klausiu. 
Sakau: „Tu gerai žinai, apie ką aš kalbu. Apie 1955-ųjų lapkri- 


tį. Ji kažką sumurma vokiškai, prislėgta ir nelaiminga palin- 

guoja galva, nori atsikelti. Sugriebiu ją už riešo ir jau garsiau 
paklausiu: „Kokia diena?“ Maldaujamai žiūri į mane, nes bijo, 
kad mūsų neišgirstų tas kretinas kitame kambaryje. Sako: „Ne- 
beprisimenu dienos. Mėnesio vidurys. Buvo šeštadienis“. Ta- 
riu: „Susirasiu 1955-ųjų kalendoriuje“. Abidvi tylim. Paimu 
jos ranką, bet jos akyse vis dar tuštuma. Ji ryši mėlynąją prijuos- 
tę, nes ketina eiti ruošon pas ponią Largjė. Švelniai ištraukia 
ranką iš manosios ir išeina. 

Po minutės nusileidžiu į virtuvę, užsimetusi baltąjį kilpinį 
chalatuką, kurį ji man užsakė pas „Tris šveicares“, nes vis neda- 
viau jai ramybės. Ji sako: „Būčiau tau tuoj atnešus kavą“. Ap- 
glėbiu ją rankomis iš nugaros ir švelniai, kaip -tik aš temoku, 
"tariu: „Jei aš juos visus surasiu ir nubausiu, tu juk nebarsi ma- 
nęs, ar ne?“ Ji ima virpėti kaip epušė mano glėby. O, kaip man 
patinka jos kūno kvapas! Kai ėjau dvyliktuosius ar tryliktuosius, 
nusičiupdavau jos apatinuką ar kelnaites iš nešvarių skalbinių 
krūvos ir nakčia apsivilkdavau, kad jausčiausi šalia jos. Klausiu 
vėl: „Juk nebarsi, ar ne?“ Ji neatsisukdama linksi galva, bet ne- 
drįsta pažvelgti į mane. Tada aš ją atsuku į save. Sakau: „Tau 
gėda? Tu neturi dėl to gėdyrtis“. Ji labai graži moteris, švelnia ir 
šilta oda, ilgais šviesiais plaukais, kuriuos sukelia ant viršugalvio, 
ir tada jos veidas panašus į madonos. Tik jos rankos, nudirbtos 
ir sudiržusios nuo skalbimo, išduoda jos amžių — keturiasde- 
šimt aštuonerius. Aš klausiu: „Ar esi mačius tą Montečiarių tė- 
vą, kai jis dar buvo gyvas?“ Iš pradžių atrodo nustebus, paskui 
papurto galvą, kad ne. Juk jau praėjo daugiau kaip dešimt me- 
tų po jo mirties, o mes atsikraustėm į miestelį tik pernai. Ir stai- 
ga ji susivokia, bailiai lošteli atgal ir baikščiai žvelgdama į mane 
dusliu balsu sako: „Tu išprotėjai! Aš pažįstu ponią Montečiari 


ir jos tris berniukus. Tai geri žmonės“. Ziūrim viena į kitą, ir aš 

tariu sau, kad privalau tylėti, nes viską turėsiu padaryti pati, nes 
ji man tik trukdys, o jinai tuo metu kartoja: „Jie geri žmonės. 
Aš sakau: „Aš nieko nekaltinu. Tu nesupratai manęs“. Visada 
gana vieno žodžio, paprasčiausio melo, kad ji nusiramintų. Ji 
dar kelias sekundes žiūri man į akis, paskui nusisuka prie viryk- 
lės, pripila kavos į mano puodelį su užrašu //, įdeda pusantro 
gabalėlio cukraus, antrąjį perlauždama pusiau pirštais. 

Iki pat pietų ji buvo išėjus. Aš apmąstau, kaip turėsiu veikti. 
Pradžioj maudausi virtuvėje. Ant cinkuotos vonelės krašto, vi- 
sai man prie galvos, nutupia musė. Ištiesiu pirštą, ir ji nuskren- 


da. Vel prisimenu Pin Poną. Jo dideles stiprias rankas. 


* * * 


Nuspręsta. Į vieną ranką paimu sodininko peilį, į kitą — savo 
dviračio priekinį ratą ir sakau sau: „Būk atsargi. Kelio atgal ne- 
bus“. Vienu smūgiu perrėžiu gumą. Pirmu, mirtinu smūgiu. 

Paskui Ji eina pas Pin Poną į garažą taisyti dviračio. Jis Ją ve- 
dasi į savo namų kiemą. Ji apsivilkusi gelsvu platėjančiu sijonėliu 
ir tamsiai mėlynais sportiniais marškinėliais su mažu delfinu, iš- 
siuvinėtu ant krūtinės. Ji taip pat apsimovė baltas nėrinių kelnai- 
tes, kad jis galėtų Ja suvis pasigėrėti. Jos kojos jau stipriai įdegu- 
sios, o šlaunys tokios glotnios, kad jis visai sutriko ir vėl uždėjo 
perpjautą kamerą ant rato. Tada, stovėdama savo kambario lan- 
ge, Ji nusivelka marškinėlius ir parodo jam savo nuogą gražią krū- 
tinę, o jis stovi sustingęs kaip švino kareivėlis už gervuogių krū- 
mų, ir Ji jau nebežino, ar tikrai jis yra to niekšo sūnus, ar tik 
nelaimingas kvėšlys, kurį reikėtų palikti ramybėje. Kai pajuntu, 
kad mano pasiryžimas blėsta, imu savęs nekęsti, nors nusišauk. 


Paskui mes važiuojam į restoraną. Visą laiką Pin Ponas nenustygsta 

vietoje. Henriko IV aautomobilyje DS, kylant į kalną, jis taip gu- 
la ant vairo, jog atrodo, jei galėtų, iššokęs dar ir stumtų jį. 

Prie stalo jis šneka nesustodamas ir vis apie tą patį. Bet ne 
apie tai, ko aš tikėjausi: „Duosianti Ji šįvakar ar ne?“ Jam, atro- 
do, rūpi visai kas kita, tik nežinia kas. Man dėl to ir malonu, ir 
liūdna. Ir be to, jis neturi jokios auksinės piniginės, nes tiesiog 
išsitraukė gniūžtę pinigų iš kelnių kišenės. Aš pagalvojau: „Pi- 
niginę paveldėjo Mikis, o gal Bū Bū. Jei tik motina jos nelaiko 
spintoje — kaip itin brangaus daikto“. Nesu piniginės mačiusi, 
bet tikrai žinau, kad išvydusi atpažinčiau iš karto. Tai dvidešim- 
ties frankų moneta su Napoleono atvaizdu ir dviem auksiniais 
žiedais, kurie susispaudžia, uždarydami piniginę. Turbūt aš vi- 
“ sada bijojau tos akimirkos, kai ją pamatysiu. 

Pin Ponas tamsiaplaukis, plačiapetis, raumeningom rankom. 
Jo veidas naivus, žvilgsnis ne pagal amžių vaikiškas, man patin- 
ka jo eisena. Ypač mane jaudina jo rankos. Žiūriu į jas, kol jis 
valgo, ir galvoju, kad po valandos ar net greičiau jos apglėbs, 
glamonės mane visą. Norėčiau, kad man tai būtų šlykštu, bet 
jaučiu, kad bus priešingai. Imu savęs nekęsti. O gal dėl visko 
kaltas šampanas? Išgėriau vos mažumėlę, bet aš visai negaliu nie- 
ko gerti: imu žliumbti, noriu vėl būti mažytė mergytė, net ne- 
suprantu, kas man darosi. 

Grįžtant automobilyje išverkiau visas ašaras. Maniau, kad 
jis sustos kur nors pakeliui, nuleis atlošą ir patvarkys mane. Aš 
nesipriešinsiu, o paskui paimsiu didelį akmenį ir daužysiu, dau- 
žysiu jam galvą. Bet jis net nebandė. Šaunusis Pin Ponas, ku- 
riam patinka Ji ir kuris bando suprasti, ko ji nori. Vargšas kvėš- 
lys! Vienu metu jis bando kažką išknisti, kai prasitariu apie 
raudonąją Mikio kepuraitę. Kažkada Martina Brošar man apie 


ją kalbėjo, jau net neatsimenu, kokia proga. Aš greit sumečiau 

ir pasakiau jam, kad mačiau jį su ta kepuraite pernai ir kad jis 
turėjęs atidžiau manęs klausyt restorane. Viską priėmė už gryną 
pinigą. Man net atrodo, kad jam malonu, kai aš jį mulkinu. 
Nori mane matyti tokią, kokią pats išgalvojo. 

Paskui važiuojam pro jo namus, bet jis nesustoja ir tenka 
man pačiai paprašyti. Tiesiog neįtikėtina. Galų gale einam per 
kiemą, susikibę rankom. Ir aš pajuntu, kad jam nedrąsu mane 
vestis į vidų, nes ten motina ir visa šventoji šeimynėlė. Abu vie- 
nu metu ištariam: „Gal į daržinę!“ 

Viduj tamsu. Jis sako: „Yra lemputė, bet ji nedega“. Prabė- 
ga milijonas metų, kol jis vėl prabyla: „Gal ir gerai, kad nedega, 
nes kai užsidega, neįmanoma jos išjungti. Jei nenori subankru- 
tuot, reikia laidus nutraukt“. Pagaliau palieka mane vieną ir 
eina į namą, ieškoti žibalinės lempos. 

Iki sugrįžta, iš lauko sklindančioj prieblandoj surandu ko- 
pėčias, o viršuj — suklypusią ir dulkėtą lovą. Lipdamas man aiš- 
kina, kad tai jo tetos vestuvinė lova. Kol jis kopia aukštyn, aš su 
savo rausva tarsi žiedlapis suknute besiblaškančioj lempos švie- 
soj atrodau turbūt kaip drugelis. Jis atsinešė porą baltų paklo- 
džių. Pasakoja, kad būdami maži su Mikiu dažnai atbėgdavo į 
daržinę žaisti ir tetos lova tapdavo savotišku garlaiviu Ameriko- 
je. Aiškina: „Kai plaukėm aukštyn Misisipės upe, krokodilų nas- 
ruose liko dvi kojos ir nemažai plaušų iš čiužinio“. Dabar jis 
niekaip nesusitvarko su paklodėmis, tačiau aš stoviu nekrustel- 
dama, rankas sunėrus už nugaros. Žibalinė lempa stovi ant se- 
nos kėdės. Apačioj, prie plačių durų, galiu įžiūrėti tamsuojantį 
mechaninį pianiną. Atrodo ne toks gražus ir kur kas didesnis, 
sunkesnis, nei man pasakojo motina. Nebenoriu jo matyti, no- 
rėčiau užmiršti, kad jis čia stovi. Trokštu, kad Pin Ponas mane 


glamonėtų. Širdy taip liūdna. 

Pin Ponas sėdasi ant lovos ir prisitraukia mane artyn. Žiūri į 
mane iš apačios, o jo žvilgsnis toks švelnus. Nori kažką pasakyti, 
bet ne, susilaiko. Pakiša rankas po suknele. Aš stoviu ir leidžiuo- 
si glamonėjama. Jis nutraukia žemyn kelnaites, aš pakeliu vieną 
koją, paskui kitą, kad jis galėtų jas visai numauti. Kai jo ranka 
atsiduria man tarp kojų, jis jau gerai žino, kad aš jo geidžiu. 
Tada trukteli mane ant savęs, neatgniauždamas pirštų atitrau- 
kia suknelės užtrauktuką ir ieško mano krūtų. Ir štai Ji jau ant 
jo, apnuogintu užpakaliu, lyg laukdama pylos. Ji tarsi mato sa- 
ve iš šalies, tokią gundančią ir tokią bejėgę, ir junta, kad jau 
įsivažiuoja. Per visą tą laiką, kai nuo kiekvieno krestelėjimo jai 
norisi dejuoti ar šūkčioti, aš ramiai stebiu viską, o mano protas 
. tarsi sustingo, stebiu be jokio pasišlykštėjimo ar paniekos, tik sa- 
vyje kartodama: „Ak, ir ką jis su tavimi daro, mano mažyte Elia- 
na, ką su tavimi daro?“ Kartoju tuos žodžius tik šiaip, be mažiau- 
sios pašaipos, grynai mechaniškai, kad netrukdyčiau tam, kas 
vyksta, ir sulaukčiau tos akimirkos, kai malonumas pasieks viršū- 


nę, ir kad vėliau viską užmirščiau ir niekad prie to nebegrįžčiau. 


* * * 


Alsuoju per burną. Daržinėje dvelkia senu medžiu, džiūs- 
tančiomis lentomis. Kitam lovos krašte Pin Ponas miega veidu į 
mane. Jis švelniai knarkčioja. Vos vos. Jo krūtinė plaukuota. Jo 
lūpos, kaip ir jo brolių, gražios. Po antklode mes abudu visai 
nuogi. Gelia galvą. Mano motina, — aš ją kiaurai permatau, — 
nesudėjo akių visą naktį. Apie tą rėksnį nėr ko ir kalbėt. Aš 
noriu pipi ir jaučiuosi labai nešvari. 

Atsikeliu tyliai, kad nepažadinčiau Pin Pono. Per stoglangį 


smelkiasi šviesa. Lempa jau nebedega. Tyliai nulipu kopėčio- 

mis. Dabar jį matau aiškiai: tai visai sutrešęs mechaninis piani- 
nas. Maryt, kaip sakė mano motina, buvęs žalias, dar ir dabar 
kur ne kur išlikę dažų pėdsakų. Tačiau nuo ilgo stovėjimo lau- 
ke visai pajuodęs ir suskeldėjęs. Didžiulė, matyt, buvus paauk- 
graviruotą M, kurią priėjusi paliečiu pirštų galais. 

Brėkšta melsvas rytas. Madam Montečiari, su juoda prikyš- 
te, nejudėdama stovi ant virtuvės slenksčio ir žiūri į mane. Aš 
visai nuoga. Ilgai žvelgiam viena į kitą, paskui aš išeinu į kiemą, 
atsargiai žengdama per akmenėlius. Vėsoka, bet malonu. Kai 
atsitūpiu prie medinės daržinės sienos, madam Montečiari ūmiai 
pasisuka ir dingsta tarpdury. 

Tada vėl išsitiesiu greta Pin Pono. Jis prabunda, išgirdęs sunk- 
vežimį, kuris kieme niekaip nenori užsivesti. Sako: „Tai Mikis. 
Šitaip ir nusodins akumuliatorių, net nepastebėjęs, kad neįjun- 
gė degimo. Ir kasdien tas pats!“ Pagaliau sunkvežimis išvažiuo- 
ja. Pin Ponas negali rasti laikrodžio, kurį vakar per mūsų bata- 
lijas kažkur nukišo, ir sako: „Mikis veža Bū Bū į koležą. Turėtų 
būti aštuonios, ar gal penkiolika po“. Bučiuoja man į petį ir 
sako: „Visada pusę aštuonių aš atidarau garažą“. Paskui užsi- 
tempia kelnes ir nueina į namą atnešt kavos. Kai jis išeina, atsi- 
keliu ir apsivelku savo rausvąją suknelę. Dabar man gėda su ja 
pasirodyti. Susuku kelnaites į gniužulėlį ir įsidedu į rankinuką. 
Nebegaliu jų mautis, niekada nesimaunu antrąkart, net jei bū- 
čiau jas nešiojus tik penketą minučių. Tik savo motinos daiktus 
galėdavau apsivilkt būdama mažytė, bet jie visados būdavo to- 
kie švarūs, kad net jos kvapo negalėdavai dorai užuost. 

Pin Ponas grįžta, nešinas padėklu su vienu puodeliu ir karš- 
ta kava. Paaiškina, kad jis gėręs virtuvėj. Klausiu: „Apie ką tu 


galvojai, nešdamas kavą?“ Stovi iki pusiaujo nuogas, juokiasi. 

Sako: „Apie tave“. Klausiu: „Ir ką gi tu galvojai?“ Trukteli pe- 
čiais, prisėdęs ant lovos. Žiūri, kaip piluosi kavą į puodelį, pa- 
statytą ant kėdės, greta lempos. Pagaliau sako keistu, vos girdi- 
mu balsu: „Sakyk, tu dar ateisi?“ Noriu atsakyt, kad pagalvosiu, 
bet kuriam galui? Sakau: „Jei panorėsi“. Prieinu prie jo, o jis, 
kaip ir naktį, pakiša rankas po suknele ir baisiausiai nustemba, 
neaptikęs kelnaičių. Iš jo akių matau, kad vėl geidžia manęs. 
Sakau — ne, nes jis vėluojąs į darbą. Dar bando, bet aš nustu- 
miu jo rankas, sakau: ne. Tada jis apsivelka juodąjį megztinį ir 
parveža mane namo su DS: Stoviu prie vartelių, kol jis, apsisukęs 
prie kapinių, pravažiuoja pro mane. Žiūri į mane, bet aš stoviu 
nejudėdama, nepraverdama burnos, net nekilsteliu rankos. 
Virtuvėj motina stovi prie durų ir, vos įžengus, gaunu tokį 
antausį, kad lekiu puodų, sukabintų ant sienos, link. Jau bene 
treji metai, kai ji nėra pakėlusi rankos prieš mane. Reikia pripa- 
žinti, kad tai pirmas kartas, kai aš nenakvojau namie. Kol atgau- 
nu pusiausvyrą, ji man užvažiuoja antrąsyk, tada dar kartą. Muša 
tylėdama, aš dengiuosi rankomis kaip išmanydama. Girdžiu, kaip 
ji švokštuoja, ir tada krentu ant kelių. Liaujasi. Jau net nežinau, 
katra iš mūsų taip švokštė. Man baisiai skauda pakaušis, o iš no- 
sies bėga kraujas. Pratariu: „Sutrė“. Ji man kerta dar kartą, ir aš 
jau guliu ant grindų plytelių. Kartoju: „Sutrė“. Sėdasi ant kėdės, 
jos krūtinė sunkiai kilnojasi, žiūri įsmeigusi į mane akis, trindama 
savo riešą — tikriausiai susimušė. Žvelgiu į ją per užkritusius plau- 


kus, skruostu prigludusi prie grindų plytelių. Ir vėl sakau: „Sutrė“. 


* * * 


Tris naktis iš eilės Pin Ponas ateina su Ja į daržinę. Ant 


tetos lovos jisai Ją išrengia, praskečia kojas, trumpais smūgiais 

įstumia į ją savo arklišką organą ir užspaudžia ranka burną, 
kad Ji nešauktų. Štai šitaip. Tada tris dienas garaže jis tarsi 
sklando virš žemės. Jis tiki ja, kai Ji sako, kad niekad gyvenime 
nėra patyrusi nieko panašaus, kad jai taip gera, jog norisi nu- 
mirti. Kas rytą, kol jis dar nepabudęs, nusileidžiu kopėčiomis 
ir, priėjusi artyn, pirštų galais paliečiu pianiną. Madam Mon- 
tečiari visada stūkso mūsų pasimatymo vietoje, nesvarbu, ar 
būtų šešta, ar septinta ryto, — stovi virtuvės tarpdury apsijuo- 
susi tai juoda, tai mėlyna prikyšte, nulydi mane akimis iki dar- 
žinės sienos, kur tupiuosi nusišlapint. Tada ji staigiai apsisuka 
ir grįžta į virtuvę. 

Kai pareinu namo, motina manęs nebemuša. Sėdi prie stalo 
ir vėl taiso suknelę, kurią tąsyk suplėšiau. Ji mane gerai pažįsta, 
nes myli. Jaudinasi dėl manęs, bet žino, kokia aš užsispyrusi, 
kad vis tiek pasieksiu savo, net jei kas ir privers jėga mane pa- 
sukti kairėn ar dešinėn. Ir dabar aš jai dar kartą tai įrodysiu. 
Tik turiu surasti likusius du niekšus. Kantrybės man tikrai pa- 
kaks. Jie gaus, ko nusipelnę. O jų šeimos kentės. 

Sakau motinai: „Pažvelk į mane“. Bet ji nenori. Jai atrodo, 
kad viską jau seniai reikėjo užmiršti. Apglėbiu ją iš nugaros ir 
prisiglaudžiu skruostu. Sakau: „Žinai, man atrodo, kad mes su 
Pin Ponu labai gerai sutariam. Tik dėl to aš ir vaikštau pas jį“ 
Nežinau, ar ji tiki tuo, ką sakau. Viršuj, išgirdęs, kad sugrįžau, 
jau ketvirtis valandos rėkaloja tas kretinas. Prašo sriubos. O gal 
nori, kad jį paverstų ant kito šono. Ar dar ko nors. Taip, jie visi 
bus nubausti, o jų šeimos kentės. 

Atėjo penktadienis. Anksti rytą pasigirsta linksmas brazdėji- 
mas apačioj ir kumščio smūgiai į daržinės duris. Tai Mikis. Jis 
šaukia: „Ei, paklausyk, per Ją visas miestelis jau erzelioja!“ Iš 


juoko ir tono gali spręsti, kad jis ne vienas. Pin Ponas, gulėda- 

mas ant Jos, šiek tiek atkyla, pasiremdamas rankom, bet nenu- 
lipęs, pakėlęs galvą sako broliui: „Šikindriski! Palauk, nulipsiu, 
tada žinosi, iš kur kojos dygsta!“ Apačioj prapliumpa juokas, 
Mikis nueina, ir stoja tyla. Pin Ponas dar bando užbaigti, tačiau 
jam jau nieko nebeišeina. Atvirsta aukštielninkas greta manęs, 
ant pagalvės, ir sako: „Po velnių, ir kuo aš jam užkliuvau?“ Aš 
jam sakau, kad Mikis norėjo tik pajuokaut. Neatsako, tik ranką 
pakišęs po galva toliau putoja prieš savo brolius. 

Kiek vėliau, kai numigom, jis man sako: „Eikš. Galų gale, 
tai iš tikrųjų kvailai atrodo“. Nieko neklausiu, užsitraukiu sijo- 
nuką, palaidinę, užsisegu basutes, susuku į gniutulėlį kelnaites, 
ir mes išeinam. Pereinam kiemą. Ko gera, jau septynios ar pusė 
aštuntos. Virtuvėj susirinkę visi — Mikis, Bū Bū, motina ir teta 
Kurtinė. Pin Ponas įžūliai sako: „Labas!“ Niekas neatsako. Jis 
man: „Tu sėsk čia“. Atsiduriu greta Bū Bū, kuris net nepažvelg- 
damas į mane mirko bandelę į kavą. Mamulė Montečiari stovi 
prie viryklės. Tyla trunka gal milijoną metų. Pin Ponas stato 
prieš mane didelį puoduką kavos. Atidaro indaują. Padeda svies- 
to, medaus ir uogienės. Meta Mikio pusėn: „Jei turi ką pasa- 
kyt - pradek!“ Mikis nepakelia akių, tyli. Pin Ponas grįžteli mo- 
tinos link ir sako: „O tu ką nori pasakyti?“ Ji prataria žiūrėdama 
į mano ranką: „Ką ji paėmė iš daržinės?“ Aš išdidžiai sakau: „Nie- 
ko nepaėmiau. Tai mano kelnaitės!“ Ištiesiu ranką, kad ji ge- 
riau matytų. Sučiaupia lūpas ir nusisuka į viryklę. „Nėr kas jai 
gerai įkrėstų!“ — girdisi nuo jos pusės. 

Pin Ponas ima savąjį kavos puodelį ir sėdasi greta manęs. 
Sako motinai: „Klausyk, palik ją ramybėj“. Ta klausia: „Ji Čia 
liks?“ Jis atsako: „Liks“. Spektaklio pabaiga. Bū Bū žvilgteli į 
mane ir toliau kramto. Mikis taria: „Po penkių minučių išva- 


žiuojam“. Teta man šypsosi, lyg aš būčiau laukiamas svečias. Ji 

visai nenutuokia, kas čia vyksta. Pin Ponas užtepa man sumušti- 
nį su uogiene ir sako: „Eisiu pasikalbėt pas Jos tėvus“. 

Po ketvirčio valandos jis stovi prieš mano motiną, kuri ati- 
darė jam duris jau nusipraususi ir apsirengusi. Mindžiukuoda- 
mas nuo kojos ant kojos, sako: „Ponia Devin, net nežinau, kaip 
jums viską paaiškinti“. Lyg tai vargšelei dar reikėtų ką nors aiš- 
kinti. Išvaduodama juos abu, sakau: „Aš gyvensiu pas Monte- 
čiarius. Atėjau savo daiktų. Eikš, Roberai“. Visi trys užlipam į 
mano kambarį. Jis padeda nusegti nuo sienos mano nuotrau- 
kas ir Merilin atviruką. Mano kambarys visas baltas, sutvarky- 
tas pagal mamos skonį. Jis sako: „Pas mane tau viso to trūks“. 
Sugrūdau sukneles, apatinukus ir kitus niekus į du lagaminus. 
Motina jau šiek tiek atsigaivelėjus, bet neprataria nė žodžio. 

Išeidama iš namų, atsimenu: „Velniai griebtų, taigi mano 
vonelė!“ Atsinešu ją iš sandėliuko. Tariu jam: „Tu visko to ne- 
paneši . Jis atsako: „Būta čia ko“. Ir štai jis žygiuoja su cinkuota 
vonele ant galvos ir abiem lagaminais joje. Sakau motinai: „Myliu 
tave labiau už viską“. Ji atsako: „Ne, ne. Tikrai ne. Tai aš tave 
myliu labiau už viską. Ir aš atleidžiu tiems, kurie mus nuskriau- 
dė, kadangi tu esi, ir aš už tai dėkinga Dievui, nes myliu tave 
labiau už viską pasaulyje“. Aš susinervinusi ištiesiu jai ranką: 
„Aš būsiu ten, miestelio gale. Tu žinai, kur mane rasti, ar ne?“ 
Ji purto galvą, kad ne, nežinanti. 

Mums su Pin Ponu leidžiantis gatve — nors poemą rašyk. 
Visi iki vieno išlindo pro duris — atseit pakvėpuoti grynu oru — 
ir stovi, nutaisę kvailiausias fizionomijas. Pin Ponas žengia prie- 
kyje, ant galvos — vonelė su mano lagaminais. Aš seku, atsilikusi 
per metrą, glėbyje — meškinas, fotografijos, vienintelė knyga ir 
į celofaną suvyniotas Merilin portretas. Kai einam pro Pako na- 


mą, garsiai, kad visi girdėtų, sakau: „Tik įsivaizduok, jiems 

visiems teko iš kailio išsinert, kad taip anksti atsikeltų“. Ties ga- 
ražu, prie benzino kolonėlės, stovi Pin Pono šeimininkas ir siū- 
lo: „Paimk furgonetę, bus greičiau“. Bet Pin Ponas atsako: „Nie- 
ko, nieko. Po ketvirčio valandos sugrįšiu“. Žiuljeta, žinoma, žiūri 
pro langą, bet tik susisiaučia chalato skvernus ant savo iškilios 
krūtinės ir nulydi mane niūriu žvilgsniu. Gal Pin Ponas ją ir 
patuskino kokį kartą, o gal, dievaižin, ji mano, kad jos vyras 
mane yra tvarkęs. Man taip ir knieti stabtelt ir pasakyt jai, kad 
šią žiemą vieną vakarą buvom veik arti to, bet Henrikas IV — 
geras žmogelis, o ji ir be to jį ganėtinai graužia. 

Idiotiškiausiai iš visų atrodo Brošaras, o dar kvailiau jo ma- 
dam Brošar. Jis klausia Pin Poną: „Tai ką, persikraustot?“ Pin 
Ponas atsako: „Kaip matai“. Tą akimirką iš kavinės išlenda jo 
pati ir pakartoja: „Tai ką, persikraustot?“ Į tai Pin Ponas: „Pa- 
klauskit savo vyrą“. Ir ta žąsis pasisuka į savo vyrelį ir bloga le- 
miančiu balsu sako jam: „Kaip? O tu čia kuo dėtas?“ Dievaži, 
šitam miestely, kai nori pasiklausyt tuščio malimo, nereikia net 
televizoriaus įjungt. 

Pas Montečiarius motina visai apdujus nuo įsiūčio, tačiau 
niekas nepraveria burnos. Užlipam viršun, ir Pin Ponas švysteli 
lagaminus ant lovos, o vonelę - į kampą. Ant sienų apmušalai 
atrodo labai apgailetinai, o baldai — prieštvaniniai, bet visur la- 
bai švaru. Uždarau paskui save duris, kad koridorium mus at- 
sekusiai motušei būtų aišku, iki kur jai leistina eiti. Pin Ponas 
sako: „Na, tvarkykis. Man reikia į garažą“. Klausiu: „Ar galiu 
prisegt nuotraukas ir Merilin Monro ant sienos? Mano balsas 
toks mielas, be jokio akcento, glėby laikau meškiną, ir jis susi- 
juokia, pakelia suknelę ir nori paglostyti man užpakaliuką. Sa- 
ko: „Daryk, ką nori. Čia tavo namai“. Jaučiu, kad jam nesinori 


išeiti, kad knieti kažką pasakyti, bet nesiryžta. Pagaliau šimtą 

kartų užsikirsdamas iškloja: „Tiktai — žinai, kai tu su manim, 
man patinka, kad tu be kelnaičių, bet kai eini per miestelį, štai 
taip, be nieko, kiti gali pamatyt, o man tai nemalonu“. Pasa- 
kau, kad tiesiog nebesuspėjau apsimauti kitų, švarių. Jis stovi 
kaip įkaltas, baisiausiai susirūpinęs. Sakau: „Gerai, tuoj apsi- 
mausiu“. Nušvinta, nusišypso, o kai šypsosi, atrodo kur kas jau- 
nesnis nei trisdešimties. Tada mane traukia prie jo ir darosi gai- 
la, kad jis — sūnus to šunsnukio niekšo. Vėl imu nekęsti savęs ir 
tariu sau: „Palauk, jei jam tas nemalonu, tai jis dar ne taip žiauk- 
čios nuo mano pliko užpakalio!“ Bet stengiuosi ir toliau ange- 
liškai šypsotis, spausdama savo meškiną prie krūtinės. 

Paskui segioju nuotraukas prie sienos, ištuštinu vieną ko- 
modos stalčių ir vieną pusę spintoj su veidrodžiu, susidėlioju 
ten savo daiktus. Nei tarp Pin Pono baltinių, nei kitur nerandu 
auksinės piniginės. Skaitinėju visokius laiškus. Jie iš jo pulko 
bičiulių ir iš merginų. Ypač iš vienos, vardu Marta, ji mokyto- 
jauja Izere. Jie yra, matyt, pergulėję, ir ji ilgiausiais sakiniais — 
kilometras ir dar galas velkasi — pasakoja jam savo prisimini- 
mus, kad jis suprastų, kaip jausmingai ji tai prisimenanti, o tada 
ima kliedėti apie tautinio švietimo problemų globalinę esmę, o 
paskui ir vėl apie tą patį, ir taip — be galo, kol pagaliau už tą 
kilograminį voką Pin Ponas turi pašte užmokėti papildomai. 
Kitam laiške ji rašo, kad jai jau viskas atlėgsta ir kad ji jam dau- 
giau nerašysianti. O paskui ir vėl krūva laiškų. Aš net nebeturiu 
drąsos atrišti antrą ryšelį. Statau savo taurę Mis Camping ant 
komodos ir lipu žemyn. | 

Virtuvėje motina su tetule aižo žirnelius. Sakau: „Norėčiau 
karšto vandens. Maudysiuos“. Tyla. Tikiuosi, kad motina man 
pasakys, jog visi čia prausiasi praustuve tada, kai eina į vestuves 


ar prie pirmosios komunijos. Bet ne. Ji tylėdama atsistoja, nepa- 

keldama akių sugriebia dubenį ir ištiesia man: „Tvarkykis pa- 
ti“. Pasišildau vandens ant viryklės. Vos tempiu pilną dubenį 
aukštyn. Net nepažvelgdama, ji supranta, kad man sunku, ir 
sako: „Baik siūti pirmyn atgal, tąsydama tą vandenį“. Atsakau, 
kad namie visada maudausi virtuvėje, bet čia bijau, kad gal bus 
negerai. Ji gūžteli pečiais. Amžinybę stoviu nejudėdama, kol ji 
prataria: „Bus negerai, jei tu visur prilaistysi vandens. Ką aš ta- 
da darysiu su parketu?“ 

Nusiboginu savo vonelę žemyn, trankydama į sienas, nes 
laiptai labai siauri, ir pasistatau ją virtuvėje. Kai atsuki čiaupą, 
dreba visos sienos. Bepilant ketvirtą dubenį, šita karvė sako: „Dar 
gerai, kad už vandenį nemokam. Bėga tiesiai iš šaltinio“. Neat- 
" sigręždama aižo žirnius. Aš nusirengiu, ir tada teta Kurtinė nu- 
krenta iš mėnulio: „Dieve aukščiausiasis, ji maudysis mums ma- 
tant?“ Ir pasistumia tolyn su kėde, kad manęs nematytų. O 
motina mane nuogą priekabiai nužiūri nuo kojų iki galvos. Gūž- 
teli pečiais ir grįžta prie savo žirnių sakydama: „Na, nieko ne- 
prikibsi, sudėta kaip velniūkštė“. Ir daugiau nė žodžio. 

Išnešdama išaižytas ankštis triušiams, ji uždaro virtuvės du- 
ris, — nežinia, ar iš įpročio, ar kad aš neperšalčiau. Sugrįžusi 
užlipa viršun ir atneša man minkštą rankšluostį. Aš sakau: „Tu- 
riu kambary savo“. Atsako, kad vis tiek juk skalbti teksią jai. Ir 
kol aš, stovedama vonelėj, šluostausi, tęsia: „Tavo motina gera 
moteris. Bet tave ji išlepino. Pakanka pažiūrėt į tavo rankas“. 
Žiūri man į akis prisimerkusi, bet jos akys nepiktos, tik šaltos. 
Atsakau: „Esu tokia, kokią mano motina mane pagimdė. Ir jai 
nepatiktų girdėt jus taip kalbant su manim. Pasakytų: jei neno- 
rit, jog aš gyvenčiau pas jus, tai nereikėjo leisti savo sūnui čia 
parsivest“. Ji ilgai tyli, kol aš lipu iš vonelės ir šluostausi kojas. 


Paskui sako: „Na, tas viskas — neilgam“. 

Paėmus dubenį, išpila vandenį į praustuvą. Aš viską, ką no- 
rėjau jai iškloti, nuryju, susirenku daiktus ir einu į savo kamba- 
rį. Visą likusią amžinybę prasivolioju lovoje, spoksodama į lu- 
bas, mintyse ją vadindama sena sutrauka. Nusprendžiu, kad 
kol ji spės manim atsikratyti, dar turės man nupirkti jaunamar- 
tės suknelę. Ir ne šiaip kokią, o visą iš mezginių. Ir dar man 
išskalbs ją savo ašarose. 

Po pietų, apie penktą, išeinu lauk, prie šaltinio, sėdžiu ir 
vartau seną žurnalo Marie-Claire numerį, kramtydama duoną 
su šokoladu. Senoji sutrauka kažkur išsiruošia, apsitaisiusi juo- 
du apsiaustu. Iš tolo man šaukia: „Nunešiu kiaušinių tavo mo- 
tinai. Gal ką jai perduot?“ Papurtydama plaukus parodau, kad 
ne. Po penkių minučių, įsitikinus, kad ji tikrai išėjo, grįžtu į 
vidų. Žinoma, mano motina pavaišins ją kava, visaip nersis iš 
kailio, norėdama užmokėt už kiaušinius, įduos jai kokį nors ma- 
no užmirštą daiktą, nosinių ar mano puoduką su užrašu //, ar- 
ba mano krikšto medalį, ar dar maža ką. Šiaip ar taip, madam 
Viršininkė grįš negreit. Tetulė miega virtuvėje atvirom akim, 
rankas sunėrus ant pilvo. Einu į viršų. 

Pirmos durys, kurias stumteliu, atsiveria į motušės Surūgė- 
lės kambarį su milžiniška lova, aukštai prikrauta pūkinių pata- 
lų, nukristum — užsimuštum. Ant sienos kabo velionio portre- 
tas ovaliais rėmais. Nusifotografavęs virtuvės tarpdury, šauniai 
užriestais ūsais ir per petį kabančiu šautuvu. Atrodo, buvęs kres- 
nas, gražuolis, tik sunku nustatyti amžių. Man norisi spjaut jam 
į veidą. Atidarau stalčius vieną po kito, stengdamasi nieko ne- 
pajudinti iš vietos. Po vyro mirties jo drabužių jinai nebesaugo. 
Piniginės niekur nėra, tik visokie popieriai, visos šeimos nuo- 
traukos didelėje dėželėje spintos viršutinėje lentynoje, tačiau vis- 


ko peržiūrėt šįkart nespėju. 

Tada einu į tetos kambarį, kuris ne toks tvarkingas. Ir čia 
nerandu nieko, išskyrus senovišką koklių krosnį. Žvilgteliu vi- 
dun: tarp sienelės ir dūmtraukio, tokioj pat vietoj kaip ir pas 
mus, apčiuopiu įspraustą paketą. Tai ne toks vokas, kokiame 
mano motina laiko santaupas, viską smulkiai ant jo surašyda- 
ma, net kokių metų kokį mėnesį, dieną, valandą ji paėmė tris 
frankus tušinukui pirkti. Cionai — didžiulė mėlyno popieriaus 
piniginė, kokias suklijuoja vaikai iš tuščių cukraus deželių. Nie- 
kad gyvenime nebuvau regėjus tiek pinigų vienoj vietoj. Aštuo- 
ni tūkstančiai frankų visiškai naujomis penkiasdešimtinėmis. Vis- 
ką padedu atgal į vietą. Einu į Mikio kambarį, paskui į kamarėlę 
koridoriaus gale, kur miega Bū Bū. Nė vienas iš jų neturi auk- 
sinės piniginės, nebent gal ją nešiotųsi kišenėje. Viename Bū 
Bū stalčiuje guli mano nuotrauka, iškirpta iš laikraščio dar tais 
laikais, kai laimėjau Sent Erjene de Tinė grožio konkursą. Pa- 
bučiuoju save ir padedu viską ten, kur radau. 

Kai nusileidžiu žemyn, tetulė pažvelgia į mane ir sako: „Tu 
gera mergaitė“. Nesuprantu kodėl. Ji klausia: „Tu tik ką valgei 
šokoladą? Tau jį davė mano sesuo?“ Linkteliu galva. Tada ji sa- 
ko: „Aš žinojau, kad tu ne vagilė“. Ir vėl užsnūsta. 

Tada einu į rūsį, šiaip, tik pasižiūrėti. Ten trenkia vynu. Sku- 
ba slėptis pelės. Čia nėr ko ieškot. Kai mano būsimoji anyta grįž- 
ta, aš paklusniai sėdžiu prie stalo virtuvėje, delnais parėmus skruos- 
tus žiūriu vietos naujienas per televiziją. Ji pastato prieš mane 
puodelį su užrašu //, dėžutę su aktivaroliu, vaistais, kuriuos var- 
toju prieš valgį, ir, žinoma, mano akinius, kurių aš niekad neužsi- 
dedu. Ji sako: „Niekaip nesupratau, kodėl į ką nors žiūrėdama 
pakeli nosį lyg uostydama“. Ji nieko man nepasakoja, apie ką kal- 
bėjosi su mano motina, bet man nusispjaut. Esu visai rami, nes 


gerai žinau, ką mano mama gali apie mane papasakoti kitiems. 

x * * 


Prabėga pirmas sekmadienis, paskui antras, trečias, ir taip 
ištisus tūkstantmečius. Birželis. Kiekvieną mielą dieną Pin Pono 
ir jo brolių nebūna namie. Rytais nulipu į apačią, nešina di- 
džiuliu kilpiniu rankšluosčiu su užrašu // ir raudonu bikiniu, 
išsitiesiu saulėje prie šaltinio, greta manęs — pluoštas žurnalų iš 
mano prosenelės laikų, buteliukas su įdegio skysčiu ir mėtinės 
cigaretės. Šiaip aš rūkau tik retkarčiais, kai noriu ką nors paer- 
zinti. Ir ypač netveria pykčiu senoji Niurgzlė. Man begulint ji 
atsitempia džiaustyti savo skalbinius ir sako man: „Įsivaizduoji, 
kad čia Negresco paplūdimys? Ar bent pasiklojai lovą?“ Kai ji 
manęs nemato, nusisegu liemenėlę. Bet ką gali žinoti, gal ji visą 
laiką nenuleidžia nuo manęs akių. Žinoma, aš jos nė kiek nesivar- 
žau, bet kol kas nenoriu, kad pliurptų, ko nereikia, Pin Ponui. 

Apie pirmą valandą dienos jis užbėga ko nors perkąsti, ne- 
spėjam net šnektelėti. Paskui stumiu likusią popietę. Vartausi 
ant lovos. Tris kartus persirengiu prieš veidrodį. Prisiklijuoju 
dirbtinius nagus ir juos lakuoju. Prisimenu senus pažįstamus. 
Pavyzdžiui, kad ir panelę Djė, mano mokytoją iš Briuskė, mažo 
miestelio aukščiau Aramo. Ji sakydavo, kad tos mergaitės, ku- 
rios kramto nagus, naktį kiša rankas prie savęs lovoje. Taip ir 
pasakė, norėdama mane sugėdinti prieš visą klasę. Aš atsakiau, 
kad su tokia fizionomija kaip jos nieko daugiau ir nelieka. Šliop! 
Plekštelėjo man per pakaušį. Ber ji, dievaži, man viską atleisda- 
vo. Aš buvau gražiausia klasėje. Visi taip sakė. Galit patikėt, kad 
būdama keturiolikos ar net anksčiau aš jau turėjau viską, ką 
turi turėti subrendusi mergaitė. Ir žinot, kas atsitiko vieną die- 
ną? Už bausmę ji mane paliko po pamokų, o paskui atsiklaupu- 
si prašė atleidimo. Taip, atsiklaupusi. O ką dariau aš? Šliūkšte- 
lėjau jai į veidą rašalo. Apipyliau veidą, suknelę, viską. Atrodė 

baisiai. Aš vienintelė klasėje rašiau rašalu. Tėvas man buvo pa- 
dovanojęs automatinį plunksnakotį, kad geriau mokyčiausi. Tik- 
ras kretinas. Galų gale vieną vakarą nuėjau pas ją, nes reikėjo 
nunešti knygas, kadangi jie pasigailėjo manęs ir perkėlė į kitą 
klasę, nebegalėdami toliau laikyti toje pačioje. Ji virpėjo visa 
nuo kojų iki galvos. Ko gera, jai jau buvo per dvidešimt šeše- 
rius, o patirties mažiau už bet kurią iš tų snarglių, kurias ji mo- 
kė klasėje. Na ir parodžiau aš jai, kur prasideda rojus! Tikras 
cirkas! Būčiau paliepus šliaužioti keturiomis, būtų šliaužus ir 
dar dėkojus. 

Arba, pavyzdžiui, prisimenu kad ir tą mūsų kretiną. Gal dėl 
to plunksnakočio, o gal ir dėl kitų dalykų. Taip ir sustingstu, 
visa kita užmiršus, o atsitokėju tik po geros valandos su pradėtu 
darbu. Matau, kaip jis žingsniuoja pieva, laikydamas mane už 
rankutės, o aš visai dar mažytė. Gal tik penkerių metukų. Dau- 
giau nieko nepamenu nei iš tos dienos, nei iš kitų, vien tai, kad 
einame per pievą ir kad man gera, o aplinkui pilna geltonų 
gėlių. Kada, kaip sakiau, staiga atsipeikėju po geros valandos su 
šukomis rankose prieš veidrodį, turiu tuoj pat kur nors išeiti, 
nes darosi nebepakeliama. Kartais einu pas Martiną Brošar, abi 
leidžiamės prie upės ir ten deginamės saulėje visai išsirengusios. 
Arba einu per miestelį iki mūsų namo, bet į vidų neužėinu. 
Man tik įdomu, ar ta mano vištelė mamulė namie ir ką ji ten: 
veikia, o paskui grįžtu. 

Kartą sustojau prie garažo ir priėjau prie pat durų. Pin Po- 
nas ir Henrikas IV dirbo prie išardyto traktoriaus. Abu alyvuo- 
ti ir suprakaitavę. Pamatęs mane, Henrikas IV atsisuko, o aš 
pasakiau: „Norėčiau pasišnekėti su Roberu“. Jis ramiai, lyg aš 
čia jau nuo vakar dienos, paklausė: „Kas tas Roberas?“ Parodau 


į Pin Poną, kuris visai ne Roberas. Aš žinau, nes mačiau jam 

rašytus laiškus, o ir jo motina, man girdint, jį vadina Florimo- 
nu. Henrikas IV atsidūsta ir vėl palinksta prie variklio. Sako: 
„Šįkart tiek jau to, bet manau, kad man brangiai kainuos tokie 
pasimatymai su tuo tavo Roberu . 

Pin Ponas pasiveja mane, išėjusią iš garažo, ir sako: „Tikrai, 
nereikia ateiti darbo metu“. Aš stoviu, nuleidusi akis į savo batų 
galus, lyg stengčiausi sulaikyti ašaras, na — tiesiog švelnumo įsi- 
kūnijimas. Jis taria: „Na, gerai jau, sakyk, kas atsitiko!“ Atsakau 
nepakeldama akių: „Nenorėjau tavęs trukdyti, tai sumaniau pa- 
rašyti laišką ir palikti jį tau. Bet aš darau daug klaidų ir bijojau, 
kad juoksies iš manęs“. Stovim ištisą šimtmetį, lyg auksinių ves- 
tuvių laukdami, kol jis prabyla: „Ir aš darau daug klaidų. O 
apie ką tu būtum rašius tam laiške?“ Klausia be jokio susierzini- 
mo, greičiau atvirkščiai. Net gaila, kad jis - sūnus to šlykštaus 
tevo ir kad tas šiukšlė tėvas gyveno šiame pasaulyje tik tam, kad 
suteiktų man skausmą, o aš gyvenu tame pačiame pasaulyje, 
kad priversčiau dar labiau kentėti juos visus. Atsakau: „Tavo 
motina man sako, kad viskas tarp mūsų — neilgam. Ir visi taip 
sako. Be to, miestely sklinda negerų kalbų apie mano tėvus, lyg 
aš būčiau nežinia kas. Štai!“ Jis susikiša rankas į kišenes, apsisu- 
ka tris kartus kartodamas: „Kiaulės! Kiaulės! Kiaulės!“ O tada: 
„Kas blogai kalba apie tavo tėvus? Aš užčiaupsiu juos taip, kad 
jie ir savo vardą pamirš!“ Aš sakau: „Žmonės“. 

Jis net pajuosta, matydamas mane tokią nelaimingą, bet sa- 
vo alyvuotom rankom nedrįsta prisiliesti. „Klausyk, - sako, — aš 
ne toks kaip kiti tavo buvę pažįstami“. Dabar jau aš tikrai nebe- 
galiu sulaikyti ašarų. Sakau: „Tikrai ne toks“. Pasisuku ir einu 
kelio pakraščiu. Jis pasiveja, tepaluota ranka sugriebia mane už 
alkūnės ir sako: „Palauk!“ Sustoju. Jis tęsia: „Dar nežinau, kaip 


mums seksis toliau. Bet man gera su tavim. O ant jų visų man 

spjaut“. Pažvelgiu jam į akis ir bučiuoju į skruostą, tik pakšteliu 
vaikiškom lūputėm. Linkteliu galvą, kad tikiu juo, ir nueinu. 
Išgirstu pavymui: „Aš grįšiu anksti“. Štai taip, bent jau žinau, 
kas manęs laukia šįvakar — būtent tai, kas ir kiekvieną vakarą. 

Vakare grįžęs namo jis netveria noru greičiau pasilikti dvie- 
se mūsų kambary. Pirmosiomis dienomis jis mane verčia ant 
lovos prieš vakarienę, po vakarienės ir dar rytais, prieš išeida- 
mas į darbą. Ir per visą prakeiktą dieną garaže — jis man pats 
pasakojo — tik apie tai ir tegalvoja. Jo motinos kambarys greta 
mūsiškio, ir naktį, kai aš šaukiu, ji beldžia į sieną. Kartą net Mi- 
kis išėjo į koridorių ir ėmė daužyti į mūsų duris: „To jau per 
daug, per jus užmigt nebeįmanoma!“ Dabar Pin Ponas ranka 
užspaudžia man burną, kai jaučia, kad aš jau įsivažiuoju, nors ir 
žino, kad tada negaliu kvėpuoti, bet darbuojasi dar aršiau, nes 
jam tai malonu. Labiausiai Pin Ponas man patinka tuo momen- 
tu, kai, būdamas su manim, jis ima mirti iš malonumo, ir tada 
man atrodo, kad jį beveik myliu. Ir dar tada, kai aš išsirengiu, o 
jis dega nekantrumu ir ima visur dėlioti delnus, lyg būgštautų, 
kad jam nepakaks abiejų rankų. | 

Negaliu užmiršt senosios Suskretėlės žodžių. Žinau, kad taip 
nebus amžinai, kad prabėgus kuriam laikui jis atvės kaip ir visi 
kiti, bet dabar aš jį tvirtai laikau savo rankose. Darau viską — 
guluosi ant nugaros, ant pilvo, keturiomis. O greta mūsų, už 
sienos, Madam visai pakvaišta ir kumščiu tranko kiek išgali. Be 
to, kartais sumanau jį pakaitinti. Pavyzdžiui, vieną šeštadienio 
vakarą, prabėgus trims savaitėms po mano persikraustymo pas 
juos, Mikis, Žoržetė, Bū Bū ir viena nupiepusi poilsiautoja ei- 
name į kiną. Per pirmąją filmo dalį Pin Ponas stovi salės gale su 
gaisrininko šalmu ir palaidine. Per pertrauką prieinu prie jo ir 


sakau: „Paskutinį kartą tu čia stovi kaip juokdarys, kai aš salėj. 

Aš noriu, kad per filmą sėdėtum šalia manęs ir uždėtum ranką, 
kai užsinorėsiu“. Maniau, kad jam akys iššoks ant kaktos. Kaip 
kuoktelėjęs apsidairo aplink bijodamas, kad žmonės bus išgir- 
dę. Sakau: „Nori, kad pakartočiau garsiau? Kad visi girdėtų?“ 
Jis papurto galvą ir, laikydamas savo bjaurųjį šalmą rankoj, 
dingsta iš salės ketvirtu greičiu. 

Namie, mūsų kambary, jis man sako: „Tu privalai mane su- 
prasti“. Visi jie tokie — visi nori, kad juos suprastume. „Aš pade- 
du žmonėms. Kai kyla gaisras ar kokia nelaimė, aš nevaidinu 
juokdario, aš juos gelbsčiu. Ir ne dėl pinigų, nes gaunu tik ke- 
turias šimtinės“. Aš net neatsakau. Jis sodina mane ant lovos 
greta savęs. Sako: „Prašyk, ko tik nori, bet ne šito. Negaliu mes- 
ti to darbo. Negaliu“. Leidžiu jam pilstyt vandenį iki pasaulio 
pabaigos ir tada atsistodama sakau: „Aš tave prašiau pasikeist su 
kuo nors šeštadienio vakarais ir būt su manim. Tik tiek. Arba 
susirasiu ką nors kitą vietoj tavęs . Matau jį spintos veidrodyje, 
ir jis mane mato. Nuleidžia galvą ir sumurma: „Gerai“. Grįžtu 
prie jo. Atsistoju tarp jo pražergtų kojų. Atsisegu suknelę, kad 
jis galėtų Ją bučiuoti taip, kaip Ji mėgsta. Paskui jis Ją lovoje 
myluoja dar stipriau negu kitomis naktimis, o beldimą į sieną 
turėtų girdėti net kurtinė teta. 

Kitą rytą — ar ne trečiąjį birželio sekmadienį — pajuntu, jog 
nebepajėgiu ilgiau taip darbuotis ir beveik stačia galva neriu į 
dugną. Pirmiausia, stengdamasi nepažadinti Pin Pono, nusilei- 
džiu į kiemą, apsisiautusi kilpiniu chalatuku. Prie vartų stovi 
keletas jaunų nepažįstamųjų ir kažko klausinėja motinėlę Skaus- 
mingąją. Girdžiu, kaip ji atsakinėja lyg į telefono ragelį, duden- 
dama: „Reikia atsiklausti mano sūnaus. Jis čia šeimos galva“. 
Tai du jaunuoliai ir dvi merginos baltame folksvagene, apkli- 


juotame kvailais lipdukais, o ant stogo - baidarė. Po minutės jie 

nuvažiuoja. Motina sako: „Turistai . Kai ji grįžta į virtuvę, ban- 
dau atsukti dušą, įtaisytą tarp šaltinio ir daržinės, ir šaltas van- 
duo pasipila man ant chalatuko ir plaukų. Bū Bū ir Mikis žiūri 
pro langą. Mikiui tas reginys — tiesiog didžiausia pramoga. Aš 
gerai žinau, ką dabar turėtų daryti Šitoji! Labai gerai žinau! Bet 
gal per anksti? O gal mane sulaiko kažkas kita. Gal čia kalta 
mano nuotrauka, iškirpta iš laikraščio. Ką gali žinot... Širdį už- 
gula toks maudulys, kad viską metus grįžtu į kambarį. Kol ren- 
giuosi, pabunda Pin Ponas ir klausia: „Ką darysi?“ Atsakau: „Ei- 
nu aplankyt motinos“. Jis sako: „Bet juk eisim pas ją pietaut!“ 
„Gerai, — sakau, — tu ateisi vėliau. Aš einu dabar“. 

Kai įžengiu pro mūsų namų duris, nuotaika dar šlykštesnė, 
o krūtinėje pašėlusiai daužosi širdis. Motina viršuj, pas tą kreti- 
ną, nes reikia jį nuskusti, pakeisti baltinius, ir aš šaukiu, žiūrė- 
dama į lubas: „Nulipsi žemyn? Man reikia tave pamatyt!“ Ji 
nulipa tuoj pat. Aš verkiu, atsirėmus į sieną, kaktą priglaudus 
prie sulenktos rankos. Viršuj, savo kambaryj, anas rėkia kaip 
beprotis. Ji švelniai apkabina mane per pečius ir vedasi į sandė- 
liuką, kaip kitados, kai mes norėdavom netrukdomos pasikal- 
bėti. Verkdama sakau: „Tu supranti? Sakyk, ar tu supranti?“ Ji 
liūdnu balsu sumurma: „Na, žinoma. Tu nori būti blogesnė 
negu esi. Tai tavo nelaimė“. Ji sėdasi ant laiptelio, pagelbsti man, 
kai aš virpančiais pirštais bandau atsegti jos suknelės sagas, ir 
štai aš vėl juntu jos kvapą, jos šiltą spenelį prie lūpų, aš vėl jos 


glėby. Mano mylimiausios mamytės rankose. 


x * * 


To ar gal kito sekmadienio popietę Pin Ponas paima iš savo 


šeimininko DS ir veža mus pasivažinėti. Su mumis Mikis, jo 

Žoržetė ir aš. Mikis turėjo dalyvauti dviračių lenktynėse, bet 
paskutinį kartą trinktelėjo lenktynių komisarui galva del blogai 
pritvirtinto numerio ant nugaros, ir šis jį diskvalifikavo dviem 
savaitėm. Žinoma, neteisus buvęs komisaras. Jis pats pakišęs vei- 
dą po to vargšelio Mikio galva. 

Trumpam sustojam prie ežero, kuris tyvuliuoja virš Aramo, 
mano gimtojo miestelio. Jie jį paskandino, kai pastatė užtvan- 
ką. Viską susprogdino, išskyrus bažnyčią, nežinia - gal paliko ją 
iš pagarbos. Paskui užliejo vandeniu. Apie tai buvo kalbama 
per televiziją. Dabar tos kalbos aprimę ir net esama žmonių, 
kurie čia maudosi. Pin Ponas sako, kad maudytis draudžiama, 
bet nieko negalima padaryti. Sako, būna dienų, kai saulė ap- 
šviečia ežerą iš šono, ir tada dugne matyti bažnyčia. Tik be var- 
pinės, nes ją išardė ir išvežė. Liko tik sienos. Žoržetė pastebi, 
kad aš stoviu suspausta širdim ir, apkabinus per liemenį, nusi- 
veda mane, sakydama kitiems: „Einam, nelabai jau čia linksma“. 

Važiuojam miestelio link, kuris vadinasi Diuvė siur Bonet. 
Aš apsivilkusi suknele su stambiom mėlynom gėlėm ir stačia 
apykaklaite, mano plaukai atrodo nuostabiai, tačiau nežinia 
kodėl jaučiuosi apgailėtinai, vos velkuosi ir man atrodo, kad 
niekad nebeatsigausiu. Pin Ponas švyti kaip mėnulis, vesda- 
masis mane tarp poilsiautojų, apkabinęs ranka per liemenį taip, 
kaip anksčiau Žoržetė, tik kartais jo pirštai nuslysta žemiau, 
kad visi tie žmoneliai gerai matytų, kam priklauso šis turtas. 
Kai gal keturiolika kartų apsukam paminklą žuvusiesiems ir 
mintinai išmokstam jų vardus, Mikis kerta lažybų iš vieno fran- 
ko, jog jie su Pin Ponu laimės prieš du poilsiautojus, kuriuos 
jis pažįsta iš praėjusios vasaros, ir jie nueina žaisti rutuliais. Vi- 
są likusį gyvenimą praleidžiu su Žoržete ir buteliu mėtinio 


limonado. Ji, žinoma, bando su manimi šnekėtis — jai rūpi, ar 

aš ketinu tekėti už Pin Pono, ir visa kita, — bet dar prieš iš- 
dygstant pirmiesiems pieniniams dantims aš jau žinojau, kad 
negalima nieko pasakoti kitoms mergaitėms, nebent jei norė- 
tum sutaupyti keletą santimų, užuot davusi skelbimą laikraš- 
tyje. Ji manęs taip pat klausinėja, kaip man sekasi pas Monte- 
čiarius, ar patogu gyventi po tuo pačiu stogu su berniukais, 
nes aš juk neturiu brolių. Ir dar klausinėja kitų panašių daly- 
kų, veidmainiškai stengdamasi išklausti, ar jos Mikis turi pro- 
gos mane pamatyti tokią, kokią Dievas sukūrė, ir palyginti su 
ja. Geriausias būdas ją paerzinti — tai leisti jai įsivaizduoti visa, 
ko ji pageidauja. Būtent taip aš ir darau. 

Vakare, po vakarienės namuose, visi keturi lošiame kor- 
tomis su teta Kurtine, ir aš laimiu dvidešimt frankų, o teta — 
šešiasdešimt. Kol Pin Ponas ir Mikis lydi Žoržetę namo, klau- 
siu motiną, kai liekam vienos dvi virtuvėj, kur ji ado kojines 
ar dar kažką: „Ar jūsų vyras visada turėjo pianiną, kur dabar 
stovi daržinėj?“ Ji atsako: „Atsigabeno jį iš Italijos. Pėsčio- 
mis, jei tu nori žinoti“. Klausiu: „Kodėl?“ Ji nustumia aki- 
nius ant nosies galo, kad geriau mane matytų. Būna su aki- 
niais tik tada, kai ado. Prabėga šimtas metų, kol ji prabyla: 
„Kas kodėl? Su tuo pianinu jis sau duoną pelnė. Sustodavo 
miesteliuose, o žmonės jam sumesdavo kelis grašius“. Dar 
šimtą metų žiūri į mane, lyg aš būčiau neregėtas vabalas, ir 
prataria: „Kodėl tas pianinas tave taip domina? Nuo to ryto, 
kai pirmą kartą tave pamačiau jį apžiūrinėjant daržinėj, tu 
negali užmiršt, klausinėji Mikį ir mane“. Nekaltu tonu sa- 
kau: „Klausinėjau Mikį?“ Ji vis taip pat sausai atsako: „Klau- 
sei, ar pianinas visą laiką buvo pas mus, ar jo nebuvom kur 
išvežę, kai Mikis dar buvo mažiukas. Nebandyk manęs įti- 


kinti, kad mano Mikis meluoja“. 

Aš staigiai suku į šoną ir sakau: „Aa! Taip! Tikrai aš jį klau- 
siau to“. Dar vieną šimtą metų - net girdžiu, kaip tiksi minutės — 
ji stebi mane per akinių viršų. Pagaliau išgirstu daug žemesnį, 
šiltesnį balsą: „Kodėl?“ Paaiškinu: „Man atrodo, kad mačiau 
panašų pianiną Arame, kai man buvo dveji ar treji“. Ji atsako 
dar man nespėjus baigti: „Aramas labai toli. Jis ten niekad nėra 
pakliuvęs. Be to, paskutinį kartą, kai buvo išvežtas iš mūsų kie- 
mo, tu net gimus nebuvai“. Man ima daužytis širdis, bet vis tiek 
sakau: „Gal klystate. Kada tai buvo?“ Man darosi baisu, kai ji 
žiūri į mane. Beveik imu tikėti, kad ji jau seniai viską žino. Juk 
būna, kad vyrai išpasakoja savo žmonoms visokių šlykštynių. Bet 
ne. Ji pakartoja: „Tu dar nebuvai gimus. Mano vyras jį buvo 
nuvežęs į miestą. Norėjo atiduoti į lombardą, bet ten jo nepri- 
ėmė. Tada jis ir liko pas mus“. Norėčiau ją dar šio to paklausti, 
bet žinau, kad negalima. Ji pastabi ir nekvaila. Pradės iš tiesų ką 
nors įtarti. Sakau: „Vadinasi, apsirikau. Juk tai ne nusikaltimas“. 
Surenku nuo stalo kortas ir dėstau pasiansą. Ji vėl imasi siuvi- 
nio, bet po minutės girdžiu ją sakant: „Tu juk žinai, kad ne 
Rotšildo sūnų išsirinkai. Eidavom į lombardą dažniau, negu to 
norėdavosi. Kas taip — tai taip“. 

Netrukus grįžo Pin Ponas su Mikiu, pakely paėmę ir Bū 
Bū, šis teikėsi tik pasisveikinti praeidamas. Mikis buvo bepasiū- 
ląs sulošt kortomis, bet Pin Ponas atsisakė, nes rytoj visiems anksti 
keltis. Iš tiesų jam tik norėjosi greičiau atsirast savo kambary ir 
parodyt Jai dangų — rojų. Po mūšio, kai jau gulim numetę ant- 
klodę, nes labai karšta, aš klausiu: „Kas parvežė mechaninį pia- 
niną namo, kai tavo tėvui nepasisekė jo užstatyti?“ Juokdamasis 
Pin Ponas sako: „Iš kur tu žinai?“ Atsakau: „Tavo motina man 
pasakojo“. Laukiu amžinybę, kol atsako: „Neatsimenu. Reikia 


paklausti ją. Kažkoks vairuotojas, tėvo draugas. Aš buvau visai 

mažas, tu juk žinai“. Jam kaip tik buvo dešimt metų, jis gimęs 
lapkritį. Aš pasiimu knygą, apsimetu, kad skaitau. Jis man sako: 
„Aš tik prisimenu, kad jie gėrė vyną virtuvėje ir juokėsi“. 

Žvelgiu į raidžių eilutes savo knygoje apie Merilin. Žiūriu į 
kiekvieną eilutę. Pin Ponas tęsia: „Buvo labai daug sniego. O 
kodel tu apie tai klausinėji?“ Gūžteliu petimi parodydama, kad 
man nusispjaut, ir toliau stebeilijuos į knygą apie Merilin. Kar- 
tą Arame mes su tėčiu buvom lauke, ant laiptų. Aš stovėjau ant 
laiptų. Rodos, mes žaidėm su butelio kamščiu. Aš norėjau žengt 
į priekį. Laiptais. Jis tampė virvutę, prie kurios buvo pririšęs 
kamštį. O aš stengiausi jį pagauti. Laiptai buvo akmeniniai. Viską 
matau ryškiai. Pin Ponas klausia: „Kas tau?“ Aš atsakau: „Neži- 
nau. Mane pykina“. Sėsdamasis lovoj jis sako: „Gal tau ko nors 
duoti?“ Atsakau: „Ne. Praėjo“. Žiūri į mane. Jo susirūpinęs vei- 
das palinkęs virš manęs. Aš vėl žvelgiu į savo knygą, į raidžių 
eilutes puslapyje. 


x * * 

Trečiadieniais po pietų Bū Bū neina į koležą, šlaistosi po 
kiemą. Kartą, po to sekmadienio, kai buvom prie užtvankos, 
įeinu į daržinę, į jį net nepažvelgus. Šis seka man iš paskos iki 
pat pianino. Sako: „Tau reikia gydytis. Tu nenormali“. Aš juo- 
kiuosi. Sakau: „Šit kaip“. Jis tęsia: „Praėjusią savaitę pievoj rado 
ponios Biuig užsmaugtą katę. O širyt — Merijo katę. Juk jas 
užmuši tu“. Aš žiūriu į jį. Jis nejuokauja. Aukštas kaip medis ir 
labai gražus. Sako: „Aš tave stebėjau dar prieš tau susipažįstant 
su Pin Ponu“. Juokiuosi. Sakau, jog žinau. Stovim prie jo su- 
smirdėlio tėvo pianino. Bū Bū stovi man už nugaros ir tęsia: 


„Tu nieko nežinai. Esi beširdė. O gal paslėpei savo širdį taip 

giliai, kad prie jos neįmanoma prieiti“. Staiga atsisukus sakau: 
„Pasakyk, berneli, apie ką tu kalbi. O ką žinai tu? Visų pirma — 
aš neužmušiau jokių kačių. Aš net bijau prisiartinti prie jų“. 
Einu prie kopėčių ir atsisėdu ant apatinio skersinio. Po kiek 
laiko jis sako: „Kodel tave taip domina tas pianinas?“ Atsakau: 
„Norėčiau išgirsti, kaip jis groja. Tik tiek“. Jis viską padaro ne- 
tardamas nė žodžio. Paskui prisuka rankenėlę, ir staiga muzika 
trenkia per visą daržinę ir krenta ant manęs it liūtis. Aš sten- 
giuosi tvardytis, bandau dainuoti: „Lia lia, lia lialia, lia, lialia- 
lia...“ Ir krentu kniūbsčia taip, kaip kažkada krito mano tėvas. 

Kai atmerkiu akis, muzika vis dar groja, virš manęs palinkęs 
išsigandusio Bū Bū veidas. Suvokiu, kad kritau persisvėrus per 
skersinį, guliu skruostu ant žemės ir man labai jį skauda, kojos 
kyšo aukščiau galvos. Jis padeda man atsikelti, pasodina. Nega- 
liu atgauti kvapo. Sako: „Bėga kraujas, po velnių, tau bėga krau- 
jas“. Sučiumpu jį už rankos, sakau, kad niekis, kad viskas gerai, 
kad man jau taip yra buvę. Prakeiktas pianinas nutyla. Aš sa- 
kau: „Nepasakok niekam. Padarysiu viską, ko norėsi, tik nie- 
kam nepasakok“. Jis linkteli galvą, paseilina pirštą ir valo man 
skruostą. Ten gerokai nudrėksta. 

Vakare, kai sėdžiu prie stalo, grįžęs iš gaisrinės Pin Ponas 
tuoj prikimba: „Kas tave taip?“ Jis turbūt pagalvoja apie savo 
motiną arba vieną iš brolių. Sakau: „Tavo teta, su sūrio trintu- 
ve“. Kad matytumet, koks prasidėjo cirkas! Pin Ponas puolė 
staugti ant tos vargšės kvaišos: „Kodėl taip padarei?“ O ta: „Ką? 
Ką?“ Jis dar garsiau: „Kodel taip padarei?“ Ima rėkt ir motina. 
Šaukia man: „Pliarza tu! Pasakyk pagaliau jam, kad tai netiesa!“ 
Pin Ponas įsiunta. Ir kliūva visiems: jo motinai — nes mane pa- 
vadino pliarza, Mikiui — nes šis užstoja savo motiną, o tetulė it 


sudaužyta plokštelė be perstojo kartoja: „Ką?“ Net ir aš šaukiu, 

nes noriu pasiaiškinti. Tik Bū Bū tyli. Vieną akimirką pagaunu 
jo žvilgsnį, bet jis nenukreipia akių, nors ir neprataria nė žo- 
džio. Nors tu jį vietoj užmušk. 

Pagaliau sakau Pin Ponui, kuris sunkiai traukia orą, stovė- 
damas su šalmu rankoje: „Jei tu leistum man bent ištart žodį. 
Aš pajuokavau, ir viskas“. Jis aiškiai nori man užtvoti, o ir moti- 
na mielai taukšteltų per galvą dubeniu, bet jie neišdrįsta, atsisė- 
da prie stalo, ir kurį laiką visi klausomės kažkokių pliurpalų per 
televiziją. Paskui, nežiūrėdama į Pin Poną, aš patikslinu: „Pa- 
juokavau, ir viskas. Ar tu gali įsivaizduot savo tetą, mane besi- 
vaikančią su sūrio trintuve?“ Tie žodžiai pribaigia juos visus, 
išskyrus tetą Kurtinę. Kad būtų aišku iki galo, pasilenkiu prie 
„Pin Pono ir pakartoju: „Ar ne taip? Ir tau ne gėda? Įsivaizduok 
vargšę senutę, bėgiojančią paskui mane su sūrio trintuve!“ Mi- 
kis atsistoja, nes nebetveria juoku, bet bijo prasižiot, kad dar 
labiau nesunervintų brolio. Aš jiems leidžiu suprast, kad spek- 
taklis baigtas, imu valgyti ir, kiek palaukus, visiems tylint, pra- 
tariu: „Man pasidarė negera šiandien po pietų, ir aš pargriu- 
vau“. Pin Ponas klausia: „Negera? Kodėl negera?“ O inkvizitorė 
mamelė tuoj pat: „Kur?“ Paaiškinu: „Daržinėj. Bū Bū mane 
pakėlė. Jei netikit, paklauskit jo. Jie visi pasisuka į Bū Bū, tik 
teta ir toliau žiūri į judančius vaizdus ekrane. O Bū Bū nulei- 
džia galvą, lyg būtų kaltas, ir toliau valgo. Jis plonas kaip žalga, 
bet kiek sušlamščia! Tada Pin Ponas suirzęs klausia: „Tau daž- 
nai taip būna?“ Atsakau: „Niekada“. 

Šiek tiek vėliau Bū Bū padeda tetai užkopti į jos kambarį, 
Mikis išsidangina pazylioti su savo Žoržete, o aš lieku viena su 
Pin Ponu ir motina, plaunančia indus. Pin Ponas man sako: 
„Jau trys savaitės tu čia džiūsti, gadindama akis prie žurnalų 


arba visokio šlamšto per televiziją. Nenuostabu, kad tau pasidarė 

bloga“. Motina sako neatsisukdama: „O ką, tavo manymu, ji 
turi daryti? Jinai nieko nemoka“. Ir priduria: „Beje, tai ne tik 
jos kaltė. Niekas jos ir nemokė“. Pin Ponas sako: „Klausyk, ji 
galėtų nueiti į parduotuvę pirkinių. Bent jau prasiblaškytų“. Ir 
šitaip jie ginčijasi visą valandą. Viena sako, kad nenorinti išeit 
su elgetos lazda, nes aš pripirksianti krabų, o kitas aiškina, kad 
čia jo uždirbti pinigai, kad jis jau suaugęs ir seniai paskiepytas 
nuo visų ligų, ir taip — be galo. Pagaliau aš pakylu, nutaisius ne- 
laimingiausios aukos veidą, kad jiems būtų dar blogiau, ir sakau: 
„Šiaip ar taip, man pasidarė bloga visai ne dėl to“. Jie neprataria 
nė žodžio, tik susižvalgo. Tada Skausmingoji motulė juokingai 
atsidūsta ir grįžta prie savo lėkščių, o aš palieku juos vienus. 

Ryte aš dar lovoje, ir Pin Ponas, prieš išeidamas į darbą, pa- 
silenkia manęs pabučiuoti. Sučiumpu jį už rankovės ir sakau: 
„Norėčiau šiandien nuvažiuot į miestą. Man reikia į kirpyklą, 
plaukus nusidažyti“. Jau per gerus du centimetrus prie šaknų 
ataugę šviesesni, ir jis pats tai mato. Sakau: „Tiktai aš neturiu 
pinigų“. Tai netiesa, man jų davė motina dar prieš man išsi- 
kraustant iš namų, o paskui dar pridėjo praėjusį sekmadienį, 
kai likome vienos. Sakė: „Imk, imk, man jau nieko nereikia“. 
Dabar turiu keturis šimtus keturiasdešimt frankų ir dar smul- 
kių raudonojo švarko kišenėje, spintoje. Pin Ponas tik prataria: 
„Žinoma. Ir kaip aš nepagalvojau“. Išsitraukia porą banknotų 
iš kišenės ir duoda vieną šimtinę bei vieną penkiasdešimties fran- 
kų. Klausiamai žiūri, ar pakaks, ir aš linkteliu galva, kad taip. 
Sako: „Visada pasakyk, kai prireiks“. Paskui pakelia antklodę, 
peržvelgia mane visą, atsidūsta ir išeina. 

Artėjant pusiaudieniui žingsniuoju namo pasiimti dviračio. 
Mama pavaišina virtais kiaušiniais, pakepintom morkom, ku- 


rias aš dievinu, paskui tylėdamos geriam kavą. Aš apsivilkusi 

savo žydrąja suknele, kuri labai apgula figūrą, o plaukus persi- 
rišusi to paties audinio juosta. Man išvažiuojant, ji sako, kad 
suknelė per trumpa, kad dabar jau nebemadinga. Atsakau: „Gal 
ir taip, bet tik toms, kurių kojos bjaurios. Bet mes su tavim esam 
be priekaištų, ar ne?“ Ji trumpai nusijuokia. Tuo savo juoku ji 
mane pribaigs — juokiasi nedrąsiai, lyg ko gėdytųsi ar neturėtų 
teisės parodyt dantų. Apžergiu dviratį ir — į kelią. Už miestelio 
kelias leidžiasi pakalnėn iki pat miesto, nereikia net minu. Pra- 
džioj užsuku į lentpjūvę, palieku dviratį pas Mikį ir paprašau, 
kad jis manęs vakare palauktų, kartu grįšim. Mikio nėra, bet jo 
šeimininkas Feraldas prižada perduoti mano prašymą. Tada ei- 
nu pas senąjį daktarą Kontą. 

Priimamajame laukia žmonės, bet nėra nė vieno pažįstamo. 
Dešimt minučių lūkuriuoju, žiūrėdama sau į kojas. Pro praver- 
tas duris, kviesdamas kitą pacientą, gydytojas pamato mane ir 
tučtuojau įsiveda, lyg būtų iš anksto paskyręs priėmimą. Kabi- 
nete, net nepaklausęs, kaip mano sveikata, sėdasi prie stalo ir 
rašo receptą. Sakau jam: „Man atrodo, kad aš būsiu nėščia“. Jis 
klausia: „Kaip būsi neščia? Arba jau esi, arba dar ne“. Sakau, 
kad vieną kartą pamiršau išgerti tabletę. Jis klausia: „O kada jos 
buvo paskutinį kartą?“ Sakau: „Gal prieš tris savaites“. Jis pake- 
lia akis į lubas ir sako: „Na, įsivaizduok sau, aš turiu svarbesnių 
dalykų, kaip klausytis tavo kvailysčių. Prabėgus kiek laiko ateik 
vėl“. Paduoda man receptą, tūbelę tepalo mano skruostui, per- 
duoda linkėjimų mano motinai ir išgrūda pro duris. Jis niekad 
iš mūsų neima pinigų. 

Per aikštę pasuku pas kirpėją. Pakliūvu pas Muną. Ji gera 
mergaitė, tik galutinė kvailė. Kalbos su ja jokios, o dirba taip, 
kad gali nuleipti. Jei madam Riči, kirpyklos savininkė, nebūtų 


perėmus manęs eidama pro šalį, būčiau išėjus iš kirpyklos kaip 

papūgos kuodelis. Muną ji pasiuntė atnešti mums arbatos su 
citrina. Tada einu į vaistinę, pas Filipą. Išvydęs mane, jis kaip 
visad sutrinka. Norėdama jį paerzinti, ištiesiu receptą. Mane, 
kol dar nebuvau įstojusi į moterystės luomą, jis tylom aprūpin- 
davo tabletėm. Pin Ponas man sakė, kad žmonės šneką, jog esu 
gulėjus su Filipu. Tai netiesa. Beje, nebūčiau atsisakius. Bet jis 
labai juokingas žmogelis. Neįsivaizduoju, kaip ir sugebėjo pa- 
daryt vaikus savo žmonai. Vaistinėj, prie prekystalio, laukia ap- 
tukusios poilsiautojos, kurios leidžia saulėtą atostogų laiką pirk- 
damos dantų šepetukus. Jis niekaip neištaiko šnektelėti su 
manimi. Tik prataria: „Žinai, po pusvalandžio jau uždarau“. 
Atsakau, kad neturiu laiko. 

Einu į universalinę, nesirinkdama nusiperku tris kamuoliu- 
kus rausvos vilnos ir virbalus. Dar paimu dėžutę krabų — seno- 
sios Šykštanagės pykčiui — ir dovaną Bū Bū: padarau keturis 
savo portretus skubių nuotraukų kabinoje. Besifotografuoda- 
ma paskutinįjį kartą, užmerkiu akis ir atkišu lūpas stipriam, labai 
stipriam bučiniui. Bet galų gale nusprendžiu, jog esu bjauri, ir 
viską suplėšau. Vietoj to jam nuperku raudonus marškinėlius 
su užrašu Indiana University ant krūtinės. Ugio nežinau, tai 
paimu didžiausio dydžio. Nepakenčiu universalinių parduotu- 
vių, nuo jų man plyšta galva. 

Kai einu lentpjūvės link, priekyje išnyra geltonas Mikio sunk- 
vežimis. Mikis mane kviečia, mojuodamas ranka, ir, kai įlipu, 
ten jau randu Bū Bū su didžiuliu portfeliu. Abu nusprendžia, 
kad mano plaukai nuostabūs. Pagalvoju, kad Pin Ponas arba jo 
motina, ko gera, paskambins daktarui Kontui, bet jei jo pa- 
klaus, kas man, jis visus juos pasiųs ieškoti vėjo laukuose. Gydy- 
tojai kaip ir kunigai — neturi teisės plepėti. Posūkiuose — Čia 


visas kelias vieni posūkiai — mane visą laiką sviedžia ant Bū Bū. 

Galų gale jis apglėbia ranka mano pečius, prilaikydamas posū- 
kiuose. Jaučiu jo kūno šilumą. Saulė dingo už kalnų. Mikis visą 
laiką mus juokina ir erzina. Pagalvoju, kad jis galėtų būti mano 
brolis, Bū Bū — taip pat. Greta Bū Bū mano širdis tiesiog tirpte 


tirpsta. Neapkenčiu savęs ir tuo pat metu man gera. 


x*X * * 


Laukiu dar savaitę. Sunkiausia nuslėpti, kai jau kitą dieną 
prasideda mano moteriškos bėdos. Ypač sudėtinga su Pin Po- 
nu. Kad jis mane paliktų ramybėje, pasakau, kad viskas kaip tik 
atvirkščiai — atseit užsilaikė, ir dabar man viskas visur skauda. 
Jis tris dienas dūsauja, o aš sėdžiu apačioj su teta ir Mikiu, lo- 
šiam kortom iš penkių frankų. Kai užlipu į kambarį, Pin Ponas, 
kaip geras vaikutis, jau miega. Be to, jis niekad nėra gyvenęs su 
jokia moterim ir, kaip ir visi vaikinai, mano, kad kuo mažiau 
kišies į moteriškus reikalus, tuo ramiau. O man tenka daug dau- 
giau saugotis senosios raganos ir netgi tetos. Ji nieko negirdi, 
bet mato už du. Tris dienas iš eilės einu į namus paaiškindama, 
kad tėvas visai pasiligojo arba kad motina nori man pamatuoti 
naują suknelę. Ir taip viskas susitvarko. 

Savaime aišku, mano vargšė mama viską supranta iš karto. 
Bet nieko nesako. Duoda man švarius baltinius, — aš niekad | 
nepakęsdavau, kad kas nors kitas, išskyrus ją, skalbtų mano daik- 
tus, net jei tai būtų buvus plaukų juostelė. Ji išverda kakavos ar 
mano mėgstamiausios dribsnių košės, kuri man primena vai- 
kystę. Paskui stovi tarpdury ir žiūri, kaip aš išeinu. Jaučia be 
žodžių, kad tai daugiau niekad nepasikartos. Ir aš tai jaučiu. 
Prie vartelių atsisuku ir mane apima noras sugrįžt atgal, nes ži- 


nau, kad tai, kas manęs laukia ateityje, bus nepakeliama. Tuo 

skubiau nueinu. Kartą paskaičiavau, kad tris dešimtadalius sa- 
vo gyvenimo praleidžiu galvodama apie ją, tris dešimtadalius — 
apie jį, kai jis dar buvo man tėčiu, o likusią dalį — apie visokias 
kvailystes arba miegu. 

Šeštadienį, grįždama iš namų, susitinku Henriko IV Žiulje- 
tą ties degaline prie garažo. Ji sako: „Eikš, reikia pasikalbėti“. 
Nuleidžiu galvą, einu paskui ją, nešina krepšeliu kaip Raudon- 
kepuraitė. Nei Pin Pono, nei jos vyro nėra. Įsiveda mane į butą. 
Pasiūlo kavos ar ko kito. Pasakau, kad jau gėriau. Ji sėdasi ant 
kėdės priešais mane ir sako: „Norėčiau būti tikra, kad tu tikrai 
jį myli“. Aš net nesiteikiu atsakyti. Ji tęsia: „Tu ir toliau pas juos 
gyvensi be vestuvių?“ Skėsteliu rankomis. 

Ji gan aukšta, šviesiai kaštoniniais plaukais, vilki jaunatvišką 
suknelę, kad atrodytų jaunesnė. Šitaip ji rodos pilnoka, bet vi- 
sai nebjauri. Neabejoju, kad ir ji šaukia, kai jos vyras ar kuris 
kitas ją įkaitina. Ji man sako: „Pažinojau Pin Poną, kai dar mo- 
kėmės mokykloje. Tai buvo labai tyra meilė“. Man atrodo, kad 
mes abi vaidinam filme „Daktaras Živago“. Net linkteliu galvą, 
kad ją suprantu, ir sėdžiu nejudėdama tol, kol mus abi palaidos 
ir žemėn užkas. Pagaliau ji sako: „Jei žadi už jo tekėti, duosiu 
tau savo suknelę. Saugoju ją kaip akies vyzdį. Tavo motina turi 
auksines rankas, ji tau ją priderins“. Kadangi aš vis tyliu, tai 
tęsia: „Žinai, kai buvau jauna, buvau tokia pat plonytė kaip ir 
tu“. Ji pakyla, pabučiuoja mane į skruostą ir sako: „Nori ją pa- 
matyti?“ Atsakau — ne, nes tai atneš man nelaimę. Taip pat atsi- 
stoju. Aš aukštesnė už ją. Ištariu savo motinos akcentu: „Jūs la- 
bai maloni. Jūs ne tokia kaip kiti miestelyje“. Paskui nulipame 
mediniais laiptais. Garaže sakau: „Na, tai sudie“. Ji žiūri į ma- 
ne, skruostai liepsnoja, norėtų man dar sakyti kažką, bet nesu- 


rezga, Ir aš nueinu. 

Kitą laiką būnu su visais labai miela, kaip tik aš viena tesuge- 
bu. Pavyzdžiui, pamačiusi motušę Montečiari tempiant didžiulę 
šiukšlių dėžę vartų link, kur antradieniais šiukšliavežiai ją ištuš- 
tina, atvažiuodami penktą ryto ir mus visus pažadindami, sakau 
jai: „Duokit man. Šitai aš jau tikrai sugebėsiu, tai nesudėtinga. 
Iš tiesų, šiuose namuose jūs kaip tarnaitė“. Nieko neatsako, gal 
ją tai sujaudina, o gal ir ne, ką gali žinoti. 

Teta Kurtinė savo krėsle — tiesiog svajonė. Kartą mes liekam 
vienos dvi ir aš jai rėkiu: „Sena šliure!“ Ji sako: „Ką?“ Aš šaukiu 
dar garsiau: „Sena šliure!“ Ji man nusišypso, tapšnoja man per 
ranką sakydama: „Na, jei tau taip patinka. Tu gera mergaitė“. 
Iš indaujos paimu plytelę šokolado ir atnešu jai. Ji sako, varty- 
"dama akis: „Jei mano sesuo pastebės?“ Aš pridedu pirštą prie 
lūpų, kad ji suprastų, jog mes abi bičiulės. Ji ima juoktis ir grau- 
žia šokoladą kaip beždžionėlė. Net baisu, koks ėdrus darosi to- 
kio amžiaus žmogus. Be to, dar ir negražus. Aš norėčiau numir- 
ti dvidešimties metų. Na, gal trisdešimties. 

Sekmadienio rytą Mikis plikom drūtom blauzdom kažkur 
išvažiuoja sakydamas, kad šį kartą, velniai griebtų, jis tikrai lai- 
mėsiąs. Dalyvaus kažkokiose lenktynėse, nes jau baigėsi diskva- 
lifikacija. Grįžta vakare ir sako, kad šį kartą, velniai griebtų, pra- 
laimėjo. Sako, kad kaltas dviratis ir kad Pin Ponas nieko apie 
dviračius nenusimano. Absoliučiai nieko. Aiškina jam: „Kai pra- 
dėjom sportuot, tikrai buvau geros formos. Bet tas tavo sumau- 
tas dviratis sveria dešimt tonų. Visad finišo liniją pralekiu pirma 
jo“. Pin Ponas kunkuliuoja iš įniršio, bet nepraveria lūpų. Jis 
myli savo brolius.taip, lyg jie jam ne giminės būtų. Net neban- 
dyk paliesti nei Mikio, nei Bū Bū. Kartais paburnoja prieš Bū 
Bū, kai reikia skubėt į koležą, o tas atsikelia per vėlai, nes iki 


paryčių skaitė mokslinės fantastikos romanus. Kiek daugiau 

pakelia balsą prieš Mikį, kai šis meluoja kaip pienburnis aiškin- 
damas, kiek cigarečių surūko per dieną, arba kai keturis kartus 
per savaitę išlekia pasituskint su Žoržete. „Ir tu paskui dar nori 
laimėti lenktynes?“ — klausia jo. Ir vis tiek - nebandyk jų liesti! 

Bū Bū ir toliau į mane nežiūri, teprataria tik kelis žodžius 
ir vengia manęs tada, kai greta nėra Pin Pono. Įėjau į jo kam- 
barį ir padėjau dovaną ant lovos. Tą patį vakarą radau tuos 
sumautus marškinėlius savo kambaryje. Po kiek laiko susidu- 
riu su Bū Bū ant laiptų ir sakau: „Norėjau tau padaryti malo- 
numą. Neišdavei manęs, kai aš pargriuvau daržinėje“. Jis sto- 
vi, baisiai tiesus, nugara į sieną, nežiūrėdamas į mane. Atsako: 
„Kalbėk tyliau. Jie apačioj išgirs“. Sušnabždu: „Tada paimk. 
Prašau“. Įkišu marškinėlius jam po pažastim, jis jų nepalei- 
džia. Tik gūžteli kitu petimi parodydamas, kad jam tai ne tiek 
ir svarbu, ir nueina į savo kambarį. Kai jis toks, man kyla no- 
ras jį matyt vaitojant mano rankose ir bučiuot jo lūpas tada, 
kai jis miršta iš geismo. 

Visą savaitę išbūnu meilutė. Trečiadienio vakarą Pin Po- 
nas grįžta iš treniruotės gaisrinėje. Mes nepradedam vakarie- 
niauti be jo. Aš mezgu, pamokinta savo motinos, su akiniais 
ant nosies, retkarčiais pakeldama žvilgsnį į televizorių. Pilda- 
ma sriubą, ponia Direktorienė sako savo sūnui: „Vėl atvažiavo 
anie turistai. Davė du šimtus frankų į priekį, įsikūrė pievos 
gale“. Mikis suirzęs nutraukia: „Gerai, gerai. Gal galima tru- 
putį patylėti?“ Nes jis žiūri filmą. Ekrane Debora Ker blaškosi 
nervų priepuolyje, nes leidosi pabučiuojama. Tačiau virtuvė- 
je Pin Ponas mato ne Deborą Ker, ne nagus kramtant Bū Bū, 
ne Mikį ir, žinoma, ne tetulę, bet mane su mezginiu, tokią 
gerutę, sėdinčią ant kėdės, ant nosies — akiniai, kurių aš nie- 


kad anksčiau nesu užsidėjusi. 

Jis pasilenkia, pabučiuoja į užgijusį skruostą ir sako: „Na ir 
ką tu darai?“ Išpučiu sugijusį skruostą, atsikvėpiu lyg pavargusi 
ir sakau: „Tu gerai matai, ką aš darau“. Jis klausia: „Ką mezgi?“ 
Aš gūžteliu petimi ir mintyse toliau skaičiuoju akis, tada sakau: 
„O kaip tu manai?“ 

Virtuvėje stoja neįprasta tyla. Girdėti tik angliškas tekstas iš 
televizoriaus ekrano. Pin Ponas išjungia televizorių. Teta Kurti- 
nė pakelia triukšmą: „Nors kartą, kai aš galiu skaityt subtitrus...“, 
ir aš jaučiu, kad visi žiūri į mane. Man nusispjaut, aš nepermal- 
daujama, toliau mezgu, kaip mane mokė motina, ir apie nieką 
daugiau negalvoju. 

Galų gale Pin Ponas stumteli artyn kėdę ir atsisėda priešais 
mane. Sako: „Sustok“. Pažvelgiu į jį per akinius. Jis nė kiek ne- 
sutrikęs. Sako: „Iš kur tu žinai?“ Atsakau: „Kadangi kai turėjo 
būt — nebuvo, aš nuėjau pas daktarą Kontą. Jis pasakė, kad dar 
per anksti ką nors tiksliai pasakyti, bet aš pati juk jaučiu“. Pas- 
kui per akinius įsistebeiliju į rausvą mezginį. Jo raštas toks ly- 
gus, akys sugulusios viena greta kitos, kaip kukurūzų grūdai 
burbuolėje. Tyloj girdėti tik šakutės skimbčiojimas, kai Bū Bū 
ja vedžioja per stalą. Pagaliau pirmoji prabyla nupiepėlė našlė, 
kuri man ir ištiesia pirmąjį šiaudą. Užsmaugtu balsu, lyg jai bū- 
tų viduriai užkietėję, prastena: „Nebekvosk, gana. Čia tai tikrai 
gali ja patikėti. Na ir apstatė ji tave, vargšeli“. 

Pin Ponas stojasi, atstumdamas kėdę, ir sako: „Geriau pa- 
tylėtum. Niekas nebandė manęs apstatyti. Taip jau įvyko, ir 
baigta“. Aš žinau, kad ji žiūri į mane, laukdama patvirtinimo, 
bet nepakeliu akių. Tyliu. Mikis sako: „Na, gal sėdam jau prie 
stalo?“ Bū Bū: „Parylėk“. Tada vėl visi laukiam iki karsto len- 


tos, kol prabils Pin Ponas. Pagaliau jis sako: „Man taip pat 

pabodo žiūrėt, kaip visi šnabždasi jai už nugaros, kai eina per 
miestelį. Bet tai mano kaltė. Todėl reikia padaryt tvarką“. 
Visi susėdam prie stalo ir valgom. Mezginys guli ant mano 
kelių. Mikis net neprašo įjungti Monte Karlo programos. Teta 
klausia: „Kas atsitiko? Jūs nepatenkinti mažąja?“ Jos sesuo jai 
patapšnoja per ranką, kad nusiramintų, ir niekas daugiau nė 
žodžio. Tris dešimtąsias laiko galvoju apie savo mamą, tris de- 
šimtąsias — apie tėtį. Srebiu sriubą. Aš juk labiau užsispyrusi nei 
visas pasaulis aplink mane. Spektaklio pabaiga. Po tuo ir pasira- 


šau: Eliana Montečiari. 


LIUDYTOJA 


Ji gera mergaitė. Matau iš jos akių. Ji jų neslepia, o ir aš 
moku žiūrėti. Kadangi aš negirdžiu, tai visi mano, kad aš ir ne- 
pastebiu nieko. Visi, išskyrus Ją. Ji žino, kad aš viską matau, nes 
esu pastabi. Nuo pat pirmos dienos supratau, kad ji gera mer- 
gaitė. Ji nepalietė mano pinigų. Aš juos pasidėjau sesers laido- 
tuvėms, o ir manosioms jų prireiks. Ji juos surado, bet nepasiė- 
mė, padėjo atgal į koklinę krosnį mano kambaryje, tačiau užkišo 
ne taip, kaip aš dedu. Tuoj supratau, kad jie buvo pakliuvę į jos 
rankas. Turiu gerą akį. 

Aš pati esu pasidarius ne vieną piniginę iš dėžučių nuo cuk- 
raus, kai dar buvau paauglė, Marselyje. Kokie geri laikai buvo! 
Marselis pats gražiausias miestas pasaulyje po Paryžiaus, — taip 
ir pasakiau mažajai. Aš tik kartą buvau Paryžiuje, su vyru ten 
lankėmės 1937 metų pasaulinėje parodoje. Išbuvom visą savai- 
tę. Apsistojom viešbutyje Narional, Ševaljė de la Bar gatvėje. 
Turėjom gražų kambarį su dujine krosnele, ant kurios rytais 
virdavau kavą. Vyras mane myluodavo kasdien, tai buvo lyg ir 
antroji mūsų povestuvinė kelionė. Aš jam sakydavau: „Žiūrėk 
tu man, šelmi, kaip tave veikia Paryžius“. Jis tik juokdavosi pa- 


tenkintas. Vyras buvo dešimčia metų vyresnis už mane, man 

tada buvo dvidešimt devyneri. Prieš kelionę jis man nupirko 
dvi sukneles ir dar vieną Paryžiuje, Barbeso bulvare, prie pat 
viešbučio. Jis žuvo 1944 metų gegužės 27-ąją, per Marselio 
bombardavimą. Gyvenome name prie Tiurenės ir Nasjonal gat- 
vių kampo, ketvirtame aukšte. Buvome viduj, kai namą sugrio- 
vė. Per bombardavimą jis buvo greta manęs ir laikė mano ran- 
ką savojoj ramindamas: „Nebijok, Nine, nebijok“. Sako, kad jį 
rado gatvėje po griuvėsiais, o mane antrajame aukšte, greta se- 
nutės, kuriai buvo nutraukta galva. Ta moterėlė buvo ne iš mūsų 
namo, niekas taip ir nesužinojo, kaip ji ten atsirado. 

Sėdėdama krėsle aš dažnai prisimenu tas paskutines minutes, 
kai laikiau vyro ranką. Nesuprantu, kaip galėjo atsitikti, kad mes 
atsiskyrėm. Manau, kad abu kartu praradom sąmonę, o juk aš 
privalėjau žūti drauge su juo. Niekad neturėjau kito vyro, nesu 
net į nieką pažvelgus. Nei prieš, nei po to. O man juk buvo tris- 
dešimt šešeri, kai jis žuvo, ir net būdama kurčia galėjau ištekėti už 
kito. Sesuo man sakė: „Susirask savo amžiaus darbštų žmogų, iš- 
tekėk“. Bet vien jau nuo tos minties imdavau raudoti. 

Tikra kvaišelė ta mano sesuo. Ji taip pat neturėjo jokio kito, 
tik savąjį. Antrą kartą taip pat nebeištekėjo. Tai kam dar kalbė- 
ti? O juk už mane buvo gražesnė. Kartą daržinėje Florimonas ir 
Mikis aptiko laiškus, kuriuos mano svainis jai rašė 1940-aisiais, 
kai jį mobilizavo ir kai jis tapo tikru prancūzu. Kai jos nebuvo 
namie, visi trys juos perskaitėm. Vos nemirėm iš juoko, taip kva- 
tojomės. Vargšas mūsų Lelo nelabai išmanė rašybą, bet, matyt, 
labai ilgėjosi mano sesers, nes tik retkarčiais perduodavo linkė- 
jimus pažįstamiems iš mūsų miestelio, o šiaip jau rašė vis apie tą 
patį. Trumpai tariant, tai buvo meilės laiškai. Vėliau mums net 
buvo truputį gėda, kad juos skaitėm, bet tą vakarą, prie stalo, 


vėl neištvėrėm ir pradėjom nesulaikomai kvatoti. Jis rašė, kad 

jos kūnas „baltas kaip alebastras“*. Matyt, buvo radęs tokį pa- 
lyginimą laikraštyje ar kur kitur ir manė, kad jis čia labai tinka. 
Leipom iš juoko. Mano sesuo, žinoma, supyko, nes nesuprato, 
kas mums darosi. Tik pamanyk — „baltas kaip alebastras!“ Įdo- 
mu, iš kur jis tai išpaišė? 

Mano sesuo laimingesnė už mane. Vargšelį Lelo palaidojo 
miestelio kapinaitėse. Pirmadieniais po pietų ji gali nueiti pa- 
tvarkyti jo kapo ir išsipasakoti savo vyrui, o manasis liko Marse- 
lyje, Kanė kapinėse. Per pastaruosius dešimt metų aš tik du kar- 
tus galėjau ten nuvažiuoti. Pirmą kartą, kai laidojom jo brolį, 
kuris buvo juvelyras laikrodininkas, bet net neturėjo savos par- 
duotuvės, o antrą kartą, kai Mikis dalyvavo dviračių lenktynėse 
velodrome, kur mane ir seserį nusivežė Florimonas ir Henrikas 
IV. Kadangi vakare Mikis laimėjo atrankines lenktynes ir gavo 
gausybę prizų, ta proga nusivežė mus į restoraną pasivaišinti 
žuvimi. Grįžome vėlai nakųį. Visi buvom neapsakomai paten- 
kinti: aš aplankiau vyro kapą, nušlaviau lapus ir pasodinau gė- 
lių, o kiti džiūgavo, kad Mikis laimėjo. Aš, žinoma, taip pat 
džiaugiausi. Ant mašinos stogo vežėmės du pritvirtintus dvira- 
čius, ir aš vis bijojau, kad jų nepamestume pakeliui. 

Gerai būtų dar tris kartus laimėti arklių lenktynėse. Dabar 
mano ir sesers laidotuvėms pinigų jau surinkau, todėl pirmąjį 
laimėjimą atiduočiau Florimonui, nes jis vyriausias ir šauniau- 
sias iš jų trijų. Antrąjį padalyčiau Bū Bū ir Mikiui. O trečiasis 
būtų vaikučiui, kurio Ji laukiasi, tačiau tuos pinigus padėčiau į 
banką. Pasakiau seseriai, kad norėčiau, jog gimtų mergytė, — 


pernelyg daug vyrų dabar mūsų šeimoj, — ir kad ji bus tokia pat 


* Baltas, skaidrus gipsas, poetų dažnai vartojamas žodis šiltam baltumo atspal- 


viui nusakyti. 

gražutė kaip ir jos motina. Dieve aukščiausiasis, gerai, kad aš 
kurčia, nes būčiau išgirdus, ko neteko lig šiol girdėti. Mano 
sesuo neapkenčia Elianos. Jai atrodo, kad toji neatvira ir per 
didelė akiplėša. Dažnai jai priekaištauja, jog ši iš jos atėmusi Flo- 
rimoną. Sako: „Jei jie susituoks, kas bus su pinigais? Juk jis turės 
dalytis su Ja?“ Sakau jai: „Ji gera mergaitė. Su manim kalbėda- 
ma tu jau trisdešimt metų rėki, nors ir žinai, kad aš nieko negir- 
džiu. Ji bent jau nerėkia, kalba lėtai ir todėl aš viską viską su- 
prantu. O kai nori pasakyt ką nors labai sudėtinga, nepatingi 
atsinešti popieriaus ir pieštuko ir užrašo“. 

Kad būtumėt matę mano sesers išraišką. Sakytum, kad vis- 
kas joje persivertė, nublyško visa, o paskui, žinoma, ėmė rėkti 
dar aršiau, nors aš vis tiek nieko negirdžiu. Tada nuėjo prie 
indaujos, išėmė iš stalčiaus popieriaus lapą, pieštuką ir užrašė, 
norėdama man atkeršyti: „Ar tu žinai, kaip ji tave vadina?“ At- 
sakiau: „Ji mane vadina sulūžusiu mikrofonu, ji pati man sakė“. 
Ir pradėjau juoktis. Mažoji mane iš tiesų vadina sulūžusiu mik- 
rofonu, teta Kurtine arba Beždžionyte. Aš pati klausiau. Ji man 
pasakė ir net paaiškino, kad mikrofonas — tai toks įtaisas, į kurį 
dainuoja. O mano sesuo dar sako, kad ji neatvira. Žinoma, ji 
įžūli, neužginčysi. Ji visai nesivaržo pasirodyt nuoga, jai tas taip 
pat paprasta, kaip kitiems skėtį išskleisti, kai ima lašnoti. Tačiau 
man atrodo, kad ji nėra laiminga. Noriu pasakyt, kad, man- 
ding, jos gyvenime buvo kažkokia nelaimė, tačiau jinai ją sle- 
pia, nes jai lengviau parodyt kitiems savo pliką užpakalį nei širdį. 

Kaip sugebėjau, paaiškinau viską seseriai, bet ji tik gūžčiojo 
pečiais, kaip ir tada; kai jai tebuvo dešimt metų ir niekaip nega- 
lėdavai jos nuginčyt. Skaitau iš jos lūpų „Tu amžinai su savo 
istorijom!“ Mosteli virš galvos ranka, duodama suprasti, kad ma- 


no argumentai tušti kaip muilo burbulas. Parašo man: „Ko ji 

tavęs klausinėjo?“ Didžiausiam jos pykčiui, pirmiausia ištaisiau 
rašybos klaidas, lygiai kaip ir mažajai, nes ana rašo taip, kaip 
taria, net baisu skaityti. Paskui sakau: „Nieko. Ji mėgsta manęs 
klausytis, vis prašo ką nors papasakoti“. Perskaitau iš jos lūpų: 
„Ką papasakoti?“ Sakau: „Ber ką. Kas į galvą ateina“. Ji vėl pa- 
ima popierių ir rašo: „Apie mechaninį pianiną daržinėje?“ Ap- 
simetu nesuprantanti. Purtau galvą, kad ne. Ji rašo: „Ji tave klau- 
sė, kas parvežė pianiną, kai Lelo jį buvo nugabenęs į lombardą?“ 
Sakau: „Kodėl to klausi?“ Aš puikiai prisimenu, kas parvežė pia- 
niną. Ilgšis Lebalekas ir jo svainis. Ilgšis vairavo Mikio šeiminin- 
ko Feraldo sunkvežimį. Buvo 1955 metų gruodis ar lapkritis, 
kieme — daug sniego. Ištempę pianiną iš sunkvežimio, jie su 
Lelo čia pat virtuvėje dar išgėrė butelį vyno, — prisimenu viską 
lyg šiandien. Mano sesuo vėl rašo: „Nes ji nori žinoti“. Aš sakau: 
„Ji manęs neklausinėjo“. Tai tiesa. Mažytė man kalbėjo apie 
mechaninį pianiną daržinėj, bet nieko neklausė apie tą dieną. 

Sesuo gūžteli pečiais ir susimąsčiusi Žiūri į prirašytą popie- 
rių. Tada staiga pasuka galvą į stiklines duris, ir aš suprantu, 
kad kažkas ateina per kiemą. Visai kaip ir mažoji, ji pakiša po 
popieriaus lapu degantį degtuką ir įmeta jį į užgesusią viryklės 
pakurą. Net tokiu pat judesiu paima žarsteklį, arkelia vieną lan- 
kainį, paskui vel jį užstumia į vietą. Kai ji atidaro duris, pama- 
tau vieną iš poilsiautojų, kurie pasistatė palapinę pievos gale, o 
greta jo draugę ar žmoną, strazdanotą blondinę. Kadangi sesuo 
išeina, suprantu, jog jie atėjo kiaušinių ar triušio. 

Likusi viena užsimerkiu. Labai gerai prisimenu tą 1955-ųjų 
žiemos vakarą. Ilgšį Lebaleką ir jo svainį, geriančius vyną virtu- 
vėje su vargšeliu Lelo. Florimonas buvo dar vaikiščias ir mėgda- 
vo glaustytis tėvui apie kelius. Tais laikais aš nesėdėdavau per 


dienas krėsle, eidavau iki vartų, žiūrėdavau į mišką, miestelio 

namus, į kelią. Kartais matydavau ilgšį Lebaleką pravažiuojant 
sunkvežimiu. Jis dirbo tokį pat darbą kaip dabar Mikis. Vežio- 
davo rąstus. Jo svainį mačiau pirmą kartą. Tada dar turėjau 
klausos aparatą, galėjau šiek tiek girdėti. Man paaiškino, kad jis 
buvo vedęs Lebaleko seserį iš Ano miestelio. 

Sėdžiu užsimerkusi savo krėsle, bet nemiegu. Paprastai visi 
mano, kad aš miegu. Miegu tik naktį ir tai nedaug. Vis galvo- 
ju apie puikias praėjusias dienas. Apie vaikystę Dinyje, apie 
Marselį. Apie pontoninį tiltą, kurį vokiečiai susprogdino per 
karą, ir apie Pti Piuji gatvę, kur mes gyvenome. O kokia bū- 
davo saulė! Kartais net pagalvoju, ar per visus tuos bjaurius 
išradimus mes netolstame nuo saulės? Anksčiau ir dienos bū- 
davo ilgesnės, ir vasaros karštesnės. Prisimenu 1937 metų pa- 
saulinę Paryžiaus parodą. Sesuo dar turi padėklą, kurį jai par- 
vežiau dovanų. Jis indaujoj, už mano nugaros. Ant jo nupieštas 
parodos vaizdelis. Vyras man sakydavo: „Pamatysi, mes dar 
ilgai prisiminsime šią kelionę“. 

Vieną popietę mažoji buvo su manim. Užrašė ant lapo: „Jūs 
vis dar jį mylite?“ Linktelėjau galvą. Ji net nešyptelėjo. Sėdėjom 
ir tylėjom abi kaip du šiaudų pėdai. Ji gera mergaitė. Tik ne 
tokia kaip kitos, štai ir viskas. 


x* * * 


Rytais sesuo man padeda apsirengti. Kartais man labai skauda 
kojas, kartais — rankas. Ji man padeda nulipti žemyn, į virtuvę, 
ir įsitaisyti krėsle. Florimonas ir Mikis išeina į darbą. Bū Bū ką 
tik išlaikė prancūzų kalbos baigiamąjį egzaminą. Sako, kad vis- 
ką padaręs kaip reikiant, ir dabar laukiame rezultatų. Jis rytais 


ilgai miega arba skaito savo kambaryje. 

Paklojusi lovą, mažoji visada nusileidžia žemyn devintą va- 
landą. Atsineša iš pašiūrės vonelę ir ruošiasi maudytis. Mano 
sesuo sako, kad ji greit sudils nuo kasdieninio brūžinimosi. Kvaiša 
ta mano sesuo, — po mano vyro mirties ji man labai gera, tačiau 
visiška kvailė. Užkalbinu mažąją: „Kaip sekasi?“ Ji palenkia į šo- 
ną galvą ir sako: „Gerai“. Kai pirmą kartą ji įsėdo į vonią, aš 
pasipiktinau, nedrįsau į ją net pažvelgti. Dabar sakau sau: „Varg- 
še sena idiote, kaip tau atrodo, kur jai dar maudytis? Ji juk ne 
tokia kaip tu, kai buvai jauna, o ir tavo motina tavęs to nemoki- 
no!“ Paskui ji dubeniu išpila vandenį iš vonelės į praustuvą. Ap- 
sivelka baltąjį kilpinį chalatuką. Jos plaukai dar drėgni, veidas 
glotnus, ir iš karto matyti, kad jai dar nėra dvidešimties. 

Kartais ji žiūri į mane nieko nematydama, kažką galvodama, 
tačiau kai pagaunu jos žvilgsnį, matau, kad ji patenkinta, jog aš 
čia. Ji tik vypteli arba nusišypso, arba trukteli petuku, lyg jai būtų 
viskas vis tiek, nes nori pasirodyti abejinga viskam. Aš negirdžiu, 
nei kaip ji pliuškenasi vandeny, nei kaip kalbasi su mano seseria, 
bet matau, kaip tada jos noselė paaštrėja, o mėlynos akys susiau- 
rėja. Man atrodo, jog aš suprantu jos mintis. Niekad nesu mačiu- 
si jos motinos, kurią vadina Eva Braun, nes ji atvyko iš Vokietijos, 
o žmonės juk tokie kvaili. Norėčiau, kad ji pas mus ateitų. Pra- 
šiau sesers, kad pakviestų, bet ši atsakė kapodama žodžius, kad 
suprasčiau: „Motina tokia pat laukinė kaip ir Ji“. 

-Nusimaudžiusi mažoji pasiima rankšluostį, mėtines cigare- 
tes ir eina į kiemą. Degintis saulėje prie lovio, greta šaltinio. Vos 
jai išėjus, nusileidžia Bū Bū su pižama. Jis vienintelis kas rytą 
mane pabučiuoja. Ir kaskart sako tą patį: „Tu visai nesikeiti“. 
Tada susitepa daugybę sumuštinių — su medum, su sviestu, uo- 
giene, riešutiniu kremu, o motina jam paduoda kavos su pie- 


nu. Į ją jis dar įsiberia porą šaukštelių tirpios kavos, nes negalįs 

juk gerti nuoviro nuo kojinių, jei norįs galutinai atsibusti. Su- 
šlamščia viską įsmeigęs žvilgsnį prieš save, tarsi svarstydamas rim- 
tus dalykus, panašiai kaip ir Mikis, nors Mikis niekad tiek daug 
nevalgo. Paskui, kaip jį to išmokė, pats išplauna savo puodelį, 
akimirksnį dvejoja, sustojęs prie stiklinių durų, pagaliau atitraukia 
užuolaidėlę, kad galėtų pažvelgti į mažąją, kuri guli išsitiesusi 
prie šaltinio, o tada lipa į savo kambarį. 

Aš matau viską, o ir nebūtina sulaukti mano amžiaus, kad 
suvoktum, jog mažoji jį jaudina. Bet jis sugeba valdytis. Aš tai 
pastebėjau prie stalo. Visada labai paslaugus, kai jai ko nors pri- 
reikia. Ji nelabai gerai mato, ir jis kaskart paduoda jai druskinę 
ar šiaip ką, bet tokia išraiška, lyg jam būtų įgrisę žiūrėti, kaip ji 
jos ieško. Tačiau jos norus pirmasis įspėja jis, nes kiti tuo metu 
žiopso į televizorių. Manau, kad ji taip elgiasi tyčia. Vieną po- 
pietę, kai buvome dviese, ji man parašė: „Mano akys dėl gražu- 
mo. Aš net savo kojų nematau“. Pasakiau: „O kodėl nenešioji 
akinių?“ Ji parašė: „O man nusispjaut į kojas“. Tačiau ji labai 
pastabi, nors ir blogai mato. Ir jai malonu, kad Bū Bū ja domisi. 

Praėjusį sekmadienį jis atėjo prie stalo apsivilkęs naujais 
raudonais marškinėliais su baltu užrašu ndiana Universiry. 
Visi juos gyrė, o jis papūtė lūpas lyg neapsikęsdamas ir atsisė- 
do į nieką nežiūrėdamas. O paskui, po akimirkos, žvilgtelėjo į 
Ją. Tik žvilgtelėjo, o ji nuleido galvą, slapukiškai šyprelėdama. 
Buvo matyt, kad ji patenkinta ir kad tarp jų yra kažkokia pa- 
slaptis. Manau, kad tuos marškinėlius slapta nuo kitų jam do- 
vanojo ji ir kad ji tame neįžiūri nieko bloga, nes Bū Bū jai tarsi 
jaunesnysis broliųkas, nors tarp jų nėra ir trejų metų skirtu- 
mo. Ji juk neturi brolio. Aš galiu ją suprasti. Beje, ji labai įsi- 
mylėjusi Florimoną. Sesuo man pasakojo, kad naktį visi girdi, 


kaip ji šaukia jo glėby. 

Man labiau rūpi Mikis, nes jis vyrėlesnis ir visada jo akys ne 
ten, kur reikia, ypač kai ji sukelia kojas ant kėdės arba pasilen- 
kia ko nors paimti. Jos suknelės ir sijonukai pernelyg trumpi. 
Aš jai sakiau. Ji nusijuokė, gūžtelėjo įprastu judesiu petimi. Kai 
ji apsivelka tik ką išskalbtus džinsus, tai nors rėk, — jie taip ap- 
tempti, kad matosi daugiau, nei ji vaikščiotų visai nuogu užpa- 
kaliu. Pagaliau, kas tiesa, tai tiesa — ne ji viena tokia. Tų dabar- 
tinių mergiščių visi apdarai nežmoniški. Prieš karą, kai vasarą 
išsinuomodavom vilą Sosė le Peno vasarvietėje, ir aš vilkėdavau 
kelnes, bet tokias plačias, kad jose tiesiog skęsdavau. Tokia buvo 
mada. Vyras man sakydavo, kad atrodau labai elegantiškai. Grįž- 
dami iš paplūdimio, kartu su mano sūnėnais ir seserimi, tada 
dar visai jauna mergina, susėsdavom sode tarp žydinčių olean- 
drų ir paleisdavom patetoną. Kai prisimenu, dar ir dabar jau- 
čiu oleandrų žiedų kvapą. Mano mėgstamiausia plokštelė buvo 


„Plaukia valtis“. Ją dainavo Lys Goty. Ir dar Snieguolės daina: 


Ir sutiksiu aš princą, 


Ir pamils jis mane... 


Jau ir nebepamenu, kas ją dainuodavo. Turbūt Eliana Sė- 
lis. Baisu, bet po truputį pradedu viską primiršti. Bijausi tapti 
tokia, kokią jie mane mano esant — suvaikėjusią. Mano vargšė 
mama prieš mirtį visai suvaikėjo. Laimei, ji visą laiką juokdavo- 
si. Visiškai nebeprisimindavo mano tėvo, kuris mirė dvidešim- 
čia metų anksčiau už ją. Dieve dangiškasis, kad tik nepasidary- 
čiau tokia! Noriu paskutinę akimirką prisiminti savo vyrą ir 
įsivaizduoti, kad jis laiko mano ranką savojoj sakydamas: „Ne- 
bijok, Nine, nebijok“. Mirštant neturėtų skaudėti, tam juk nė- 


ra jokios priežasties. Širdis ima plakti vis lėčiau ir lėčiau, kol 

sustoja. Be to, yra dar vienas dalykas, kuriuo aš įtikėjau dar ma- 
ža būdama. Močiutė man pasakojo, kai dar gyvenom Pti Piuji 
gatvėje: po mirties susitinki su visais žmonėmis, kuriuos prieš tai 
pažinojai. 

Naktimis, kai nemiegu, dažnai su nerimu apie tai galvoju. 
Vyrui, kai jis žuvo, buvo keturiasdešimt šešeri. Man dabar jau 
šešiasdešimt aštuoneri. Jei tai tiesa ir mes tikrai susitiksime kitą- 
met, o gal ir po dešimties, jis pamatys, kokia dabar esu iš tikrų- 
jų — visiška senutė. Siaubinga. Raminuosi galvodama, kad ge- 
rasis Dievulis turėtų viską numatyti. Gal aš staiga vėl tapsiu tokia, 
kokia buvau Sosė le Pene, kur leisdavome nuostabias dienas 
išsinuomotoje viloje. Nebeprisimenu plačiųjų kelnių spalvos. 
Tikriausiai jos buvo baltos. Tokia buvo mada. Nebeprisimenu 
patefono markės. O tai labai svarbu, nes tokios akimirkos iš mano 
gyvenimo neprivalo pradingti. Atsimenu tik, kad firmos ženkle 
buvo nupieštas šuo. Nagi, juk tai labai garsi firma! Taip ir suka- 
si ant liežuvio galo... Nebeprisimenu, nei kas dainavo Snieguo- 
lės dainelę. Turbūt Eliana Sėlis, bet nesu tuo įsitikinus. Dieve 


brangiausiasis, negaliu net patefono markės atsiminti. 


Šeimininko Balsas. 

Nuo šiol reiks būti atidesnei. Viską apgalvoti, nieko neuž- 
miršti, neišbarstyti savo gražiųjų prisiminimų. Kai paklausiau 
mažosios, ji man atsakė aiškiai skiemenuodama: „Šeimininko 
balsas“. Paklausiau: „Ar ir dabar tokių būna?“ Ji gūžtelėjo pe- 
tuku ir prikišusi lūpas prie mano akių per trisdešimt centimet- 
rų ištarė: „ŠEIMININKO BALSAS. Visi tai žino“. Ir ji susakė 
dar kažką, bet per daug greitai, kad būčiau pajėgusi suprasti. 

Mostelėjau jai, kad paimtų popieriaus iš indaujos. Ji papurtė 
galvą ir pakartojo taip lėtai, kad aš ir vėl supratau: „Prarandi 
atmintį, brangioji. Pradedi kvailėti“. 

Ji stovėjo prieš mane, aukštakulniais bateliais, nejudėdama, 
ir žiūrėjo, kaip aš bandau sulaikyt ašaras. Pratariau: „Kokia tu 
žiauri. Taip, tu labai žiauri“. Tada ji palinko prie manęs taip, 
kad jos veidas būtų ties manuoju, ir aiškiai ištarė: „Šituose na- 
muose iš visų labiausiai myliu tave. Tačiau tu prarandi atmintį, 
tu vaikėji“. Nebesupratau, ar man liūdėti, ar ne, tik bijojau, 
kad staiga į virtuvę nejeitų mano sesuo. Mažoji buvo išsipuošusi 
eiti į meriją gimimo liudijimo vestuvėms. Ji man pasakė: „Ne- 
parodyk jiems, kad pradedi viską užmiršti. Klausk manęs“. Su- 
pratau viską taip gerai, lyg būčiau aiškiai girdėjusi žodžius. Ji 
uždėjo ranką man ant pakaušio, pabučiavo į skruostą. Tada ta- 
rė: „Aš nesu žiauri. Aš taip pat imu kvailėti. Supratai?“ Linkte- 
"lėjau galva. Tada ji išėjo. 

Ilgai sėdėjau viena. Grįžo ir vėl išėjo sesuo. Ji darbavosi dar- 
že, o gal Pin Pono ir Mikio vynuogyne. Pagaliau, man buvo 
visai vis tiek. Aš galvojau apie mažąją. Esu įsitikinusi, kad kalbė- 
dama su manimi ji sudėlioja žodžius lūpomis be garso. Ji piešia 
žodžius tyloje būtent man. Ji atsirado pas mus tik prieš kelias 
savaites ir jau moka kalbėtis su manimi geriau už kitus, kurie 
mane pažįsta Visą gyvenimą. 

Į dienos pabaigą pirmas grįžta Bū Bū. Susitepa didžiulį su- 
muštinį su kumpiu, sviestu ir Rokforo sūriu. Kaip paprastai, 
sesuo ims bartis pamačiusi, kad nieko nebeliko kitiems. Jis grįžo 
iš miesto baseino ir jo plaukai dar šlapi. Dabar jis panašus į dvy- 
likos metų berniūkšų. Sako man kažką, bet aš nesuprantu, ta- 
čiau Iš jo veido matau, kad tai malonūs ir bereikšmiai žodžiai. 


Jis lipa į savo kambarį skaityti knygų apie ateitį. 

Po kiek laiko grįžta Ji. Tuoj pajuntu, kad Ji nebe tokia, 
kokia buvo išeidama, prieš tris ar keturias valandas. Dažai apie 
akis dingę. Jai liūdna, o gal net dar blogiau. Mazgojasi rankas 
praustuve. Į mane nežiūri. Aš klausiu: „Gavai gimimo liudiji- 
mą? Parodysi man?“ Ji atsako staigiai ir šiurkščiai, nors aš ne- 
suprantu, bet žinau, kad šiurkščiai. Paskui pažvelgia į mane, 
gūžteli petimi, ištraukia iš raudono švarko kišenės popierių ir 
ištiesia man. Tai Briuskė Aramo merijos išduotas gimimo liu- 
dijimas. Ji gimė 1956 metų liepos 10 dieną. Po kelių dienų 
jai bus dvidešimt metų. Ji vadinasi Eliana Manuela Herta Vik. 
Jos motina Paula Manuela Vik, priėmusi Prancūzijos piliety- 
bę, tėvas nežinomas. 

Valandėlę sėdžiu tylėdama. Ji paima iš manęs popierių. 
Įsideda į kišenę. Pagaliau aš jai sakau: „Tu vadiniesi motinos 
pavarde?“ Net per įdegimą matau, kokia ji išblyškusi, o jos 
trumpa nosikė visai susmailėjusi. Akys agresyvios ir pilnos aša- 
rų. Ji atsako: „O kas čia bloga?“ Beveik girdžiu žodžius. Sa- 
kau: „Nieko, bet paaiškink man“. Ji atbula ranka nusibraukia 
ašaras ir labai raiškiai man sako: „Nėra ko aiškinti“. Tada ji 
eina laiptų link. Aš sakau: „Neišeik. Aš esu su tavim“. Bet ji 
nesiklauso, lipa į viršų. 

Vakare visi sėdime prie stalo. Ji apsitempusi džinsais ir trum- 
parankoviais tamsiai mėlynais sportiniais marškinėliais. Florimo- 
nas sėdi greta ir žiūri į ją. Paskui pradeda valgyti, kalbasi su 
Mikiu. Vėl pažvelgia į ją. Mato, kad jai kažkas kelia nerimą. 
Priglaudžia jos galvą prie savęs ir pabučiuoja į plaukus. Aišku, . 
kad jis ją taip pat labai myli. Manau, kad jau matė jos gimimo 
liudijimą ir taip pat prašė paaiškinti. Ir žinoma, ji gūžtelėjo pe- 
timi, o jis tik pagalvojo: „Galų gale, nejau tai svarbu?“ Kaip ir 


aš. Kai mažoji gimė, jos motina nebuvo ištekėjusi už Devinio, 

štai ir viskas. Daug Žmonių pragyvena visą amžių kartu, nors ir 
nevedę. Žinoma, Devinio pavardė turėtų būti įrašyta jos gimi- 
mo liudijime. 

Klausiu: „Florimonai, kada vestuvės?“ Jis atsako: „Septynio- 
liktą. Šeštadienį“. Mano sesuo pasilenkia prie manęs ir kažką 
kalba, bet aš nieko nesuprantu. Mažoji šypsosi matydama, ko- 
kia kvaila mano sesuo, ir viską pakartoja vien lūpomis: „Reikia 
prieš dešimt dienų paduoti užsakus merijai “. Visi nustebę žiūri 
į ją, ir aš suprantu, kad neklydau, - ji kalba be garso, tarsi pieš- 
dama man skirtus žodžius. Linkteliu, kad taip, supratau, ir sa- 
kau: „Šeimininko balsas“. Ji ima juoktis. Aš taip pat. Visi žiūri į 
mus dar kvailesniais veidais. Sakau Florimonui: „Šeimininko bal- 
sas“. Jis išvis nieko nesusigaudo, bet matydamas, kaip mes abi, o 
ypač ji, kvatojam, nebesusilaiko ir ima juoktis. Paskui jį Mikis, 
kuris tik ir laukia mažiausios progelės, o iš paskos net ir Bū Bū, 
pakėlęs šakutę, nesuvokdamas, kas darosi. 

Nesijuokia tik mano sesuo. Ir todėl viskas dar juokingiau 
atrodo. Jei būtumėt matę jos išraišką, na tiesiog plyšk juokais. 
O mes, vos tik pažvelgiam į ją — ir vėl! Dievaži, dar dešimties 
neturėdama ji jau buvo surūgėlė. Aš šaukiu: „Baltas kaip ale- 
bastras!“ Čia jau Mikis, pilna burna vyno, nebeišlaiko ir purkš- 
teli per visą stalą, o Florimonas pasisuka su visa kėde ir raitosi iš 
juoko, susiėmęs už pilvo, mažoji ir Bū Bū, nors ir nėra šito gir- 
dėję, prapliumpa dar smagiau. Visiems jau šonai skauda, tačiau 
sustot nebegalim, kol pagaliau mane užpuola nesibaigiantis ko- 
sulys. Štai šitaip. Būtent taip, nes ne tiek ir svarbus tas Devinis, 
kurio aš gyvenime nesu regėjus, nors jis ir padarė vargšei mote- 
riškei vaiką, o vėliau nenorėjo jo pripažinti. Tačiau nereikia net 
sulaukti mano metų, kad susiprotėtum, kuo viskas baigsis — nors 


visi dar juokiasi, mažoji staiga nutyla ir, nebeištverdama širdgė- 

los, nuleidžia galvą tarp lėkščių, ant sukryžiuotų rankų, o jos 
petukai ir nugara ima krūpčioti nuo raudos. 

Visi žiūrim į ją lyg sustingusios gailestingumo statulos, net ir 
mano kvailelė sesuo, o Florimonas uždeda ranką ant mažosios 
plaukų ir kažką tyliai jai kalba. Sesuo, Bū Bū ir Mikis klausia- 
mai sužiūra į mane, lyg aš privalėčiau viską paaiškinti. Teprata- 


riu: „Ji gera mergaitė. Aš jau noriu eiti miego . 


x* ** 


Teko laukti dvi, o gal tris dienas, kol vieną popietę vel li- 
kom su Ja dviese. Senatvėj žmogus daraisi vis nekantresnis. Ji 
apsivilko nauja balta melsvai ir žalsvai marginta suknele, ku- 
rią jai pasiuvo motina. Ir jos akys tokios pat mėlynos. Susiren- 
gė aplankyti savo mokytoją iš Briuskė, žadėjo važiuoti trečios 
valandos autobusu. Mano sesuo skalbė prie šaltinio geldoje. 
Bū Bū po pietų išvažiavo su Martina Brošar ir kita, nevietine 
mergaite prisiskinti levandų kalnuose. Martinos motina mo- 
ka daryti pinigą iš kiekvieno nieko — sudeda levandas į maiše- 
lius ir pardavinėja turistams drabužių spintoms kvėpinti. Ne- 
žinau, kuri jam labiau patinka, - Martina, ar ta kita, — bet jau 
tikrai ne dėl motušės Brošar žolelių jis laipioja po kalnus. Nie- 
ko nepadarysi, jaunystė. 

Sakau mažajai: „Aš daug galvojau apie tave. Norėčiau pasi- 
kalbėt, iki sugrįš sesuo“. Ji, kaip visada rytais ir vakarais arba 
kur nors eidama, šveičiasi dantis prie praustuvo. Parodo man, 
kad negali kalbėti. Ji stebėtinai mėgsta visa ko švarą. Kartą pri- 
vertė rausti mano seserį. Sėsdama prie stalo, pakėlė stiklinę, pa- 
žiūrėjo prieš šviesą ir, netarus nė žodžio, nuėjo jos išplauti. Bet į 


visa kita jai nusispjaut. Galėtų virtuvėj riogsot viso mėnesio ne- 

mazgoti indai, ji išeitų į lauką ir ten pavalgytų, viską išsidėsčius 
ant kelių. Todėl mano sesuo jos dar labiau nemėgsta. O mane 
tik juokas ima. 

Aš sakau: „Liaukis šveitus dantis, eikš pas mane“. Ji žiūri į 
mane kelias sekundes pilna burna pastos, praskleidus užuo- 
laidėlę žvilgteli į kiemą, tada paskalauja burną po čiaupu, nu- 
sišluosto rankšluosčiu ir ateina. Galėčiau prisiekt, kad žino, 
apie ką noriu su ja kalbėtis. Sakau: „Sėskis“. Ji paima pagalvė- 
lę nuo kėdės, deda ją ant žemės prie mano krėslo ir sėdasi, 
kaip visada apglėbdama rankomis kelius. Mano pirštai paskęs- 
ta jos sunkiuose ir tokiuose puikiuose plaukuose. Ji atlošia gal- 
vą, ir nors negirdžiu, bet suprantu, kaip ji sako: „Tu suvelsi 
man plaukus, aš šimtą metų gaišau prie tos šukuosenos“. Da- 
bar aš jau žinau, kaip ji šneka. Gaila, niekad gyvenime negir- 
dėsiu jos balso. Sesuo man pasakojo, koks jis. Pavadino jį „gai- 
žiu“, „vaikiškai suktu“. Ji taip pat man sakė, kad mažoji kalba 
vokiška tarsena. Nustebau. Paklausiau mažąją. Ši atsakė, jog 
taip daranti tyčia, kad atrodytų įdomesnė. Dievaži, jei jos ne- 
būtų, būtų labai liūdna. 

Pasakiau: „Nebijok, aš negadinu tau šukuosenos“. Ji atsako 
kažką panašaus į: „Na, žinoma, kad negadini. Apie ką norėjai 
pasikalbėti?“ Sakau: „Aš tau pasakoju apie savo jaunystę, Mar- 
selį, Sose le Peną, ir tu visada manęs klausaisi. Bet niekad ne- 
klausi to, ką norėtum sužinoti. Paklausk“. Ji nejudėdama tyli. 
Tęsiu: „Tu nori žinoti, kas parvežė mechaninį pianiną 1955 
metais, aštuoni mėnesiai prieš tau gimstant. Aš ne tokia kvaila, 
kaip tau atrodo. Turiu daug laiko apmąstymams“. 

Ji sėdi net nekrustelėdama, o mano ranka jaučia jos nepa- 
prastai sunkius ir tokius gyvus plaukus. Turėčiau paprasčiau- 


siai jai papasakoti, ką pamenu, man net nereikia, kad ji klausi- 

nėtų. Bet ir aš noriu būti įdomesnė. Žinau, kad ją dominsiu tik 
tol, kol neišklosiu visko. Baiminuosi, kad paskui ji niekad nebe- 
atsisės greta manęs ir nebesiteiks manęs klausyti. Nebegalėsiu 
pasakoti prisiminimų, kurie taip ir numirs mano galvoje vienas 
po kito anksčiau už mane. Kai pradedu ką nors pasakoti ki- 
tiems, jiems tuoj atsiranda kažkokių reikalų. Mano seseriai — 
ruoša, Mikiui — dviratis, Bū Bū - pamokos, o Elorimono amži- 
nai nėr namie, o jei ir būna, tai taip retai. Jis uždirba pinigus 
mūsų gyvenimui, jam nėr kada klausytis Konjatos. 

Sakau mažajai: „Pažvelk į mane“. Suimu jos veidą delnais ir 
atsuku į save. Ji žiūri savo mėlynomis akimis tarsi slysdama pro 
mano žvilgsnį, bet esu tikra, kad ji gerai jus mato, kai taip žiūri. 
Sumurmu: „Klausk“. Ji švelniai papurto galvą, nenuleisdama 
akių. Ji prislėgta, tuo neabejoju, tačiau neperkalbama. 

Pasilenkiu ir sakau: „Tokia moteris kaip aš, kuri neturėjo 
vaikų, yra daug pastabesnė, nes dabar ji norėtų tavyje matyti 
savo dukrą“. Ji nesupranta, ką aš noriu pasakyti, ir išdidžiai 
taria: „Aš jau turiu motiną“. Sakau: „Žinau, kvaiša tu. Aš no- 
riu tau išaiškinti, kad tu gali manimi pasitikėti“: Ji kilsteli petį, 
kad jai tas nesvarbu. Pakartoju: „Klausk mane“. Ji lūpomis 
sudėlioja: „Ko klausti? Kas parvežė tą prakeiktą pianiną? O 
koks mano reikalas?“ Ji nori atsistoti, bet sulaikau ją už ran: 
kos. Kai noriu, dar galiu būti gan stipri. Sakau: „Juk klausei 
Florimoną ir Mikį. Jie buvo per maži, kad prisimintų. Klausei 
mano seserį. Jos net nebuvo namie tą vakarą. Buvo išvykus į 
Panjė, pas motušę Masin, nes jos vyras buvo tik ką miręs. Ar 
žinai, kaip mirė Masinis? Jį sutraiškė jo paties traktorius. Ma- 
no sesuo grįžo tik kitą rytą, kad pagamintų mums valgį. Kaip 
tik todėl aš ir prisimenu viską taip gerai. Ir tik aš galiu tau 


viską papasakoti. O tu nenori manęs klausti“. 


120 


MIRTIES VASARA 


Ji minutę galvojo, nenuleisdama nuo manęs žvilgsnio. Tada 
apsisprendė ir tarė vien lūpomis: „Nieko neklausinėsiu. Aš noriu 
ištekėti už Pin Pono. Štai ir viskas“. Tada atsikėlė, staigiais jude- 
siais susitvarkė suknelę ir pridūrė, aiškiai dėliodama lūpas: „Avi- 
galvė“. Stipriai trenkdama durimis išėjo laukti autobuso į Briuskė. 

Keliuosi, ranka remdamasi į ilgą stalą, ir žengiu šaukdama: 
„Eliana!“ Nemačiau, kad ji būtų praėjusi už lango, net neži- 
nau, ar tikrai išėjo. Sakau garsiai, kad ji išgirstų, jei dar stovi už 
durų: „Jis vadinasi Lebalekas. Jis buvo su savo svainiu. Lebale- 
kas! Tu girdi?“ Matau, kaip pasisuka durų rankena ir jos vėl 
prasiveria. Ji stovi ant slenksčio. Žiūri į mane, o jos veidas taip 
susenęs, lyg jai būtų ne dvidešimt metų, ir toks šaltas, toks be- 
širdis. Sakau: „Lebalekas. Jis dirbo pas Feraldą, dabartinį Mi- 
kio šeimininką. Šitam kambary jie gėrė vyną. Jis, jo svainis ir 
manasis. Buvo vėlu, o kieme, už tavęs, pilna sniego“. Mažoji 
nesąmoningai pasuka galvą ir žiūri atgal. Aš klausiu: „Sesuo čia?“ 
Ji ramiai papurto galvą. Sakau: „Lebalekas sėdėjo ten, stalo ga- 
le, jo svainis — čia, o Lelo — mano vietoje. Trise jie iškėlė pianiną 
iš sunkvežimio. Paliko jį kieme. Elorimonas stovėjo prisiglaudęs 
prie tėvo kelių. Gal valandą jie plepėjo ir juokėsi, kaip visad 
vyrai. Paskui ilgšis Labalekas ir jo svainis išvažiavo. 

Ji stovi nepraverdama lūpų. Tiesi, nauja suknute, susenusiu 
veidu, lyg jai širdį kas būtų išplėšęs. Švelniai tariu: „Įeik. Užda- 
'ryk duris“. Uždaro. Bet neįeina. Uždaro ir nueina. Aš šaukiu: 
„Eliana!“ Bet šįkart ji nebegrįžta. Lėtai nusigaunu iki savo krės- 
lo. Nežinau, kelinta dabar valanda. Rytas ar vakaras. Sėduosi į 
krėslą. Širdis daužosi, trūksta oro. Stengiuosi galvoti apie ką nors 
kitą. Ji gera mergaitė, ir aš noriu, kad ji tokia liktų visados. 

Prisimenu, kaip džiaugėsi mano vyras, kai 1938-aisiais ma- 


nėme, kad turėsime vaiką. Buvo vasara, kaip ir dabar, bet saulė 

švietė daug karščiau. Mane išvežė į ligoninę. Paaiškėjo, kad tai 
netiesa, nes aš negalėjau turėti vaikų, o gal negalėjo jis. Gyve- 
nom toliau ir vis vylėmės. Jis dirbo tramvajų parke. Mano sesuo 
grįžo gyvent į Dinį ir dirbo skalbinių lygintoja. Aš turėjau di- 
plomą, norėjau būti mokytoja, kaip ir ta, kurios dabar aplanky- 
ti išvažiavo mažoji. Bet niekad gyvenime žmogus neturi to, ko 
trokšti. Užmuša jūsų vyrą, o jūs nieko negalit. Vieną po kitos 
atima iš jūsų vasaras, ir saulė nutolsta taip, kad net liepą jums 
šalta. Ir niekam nepasiskųsi. Poryt, šeštadienį, mažajai sukaks 
dvidešimt. Aš galiu jai duoti du tūkstančius frankų iš savo pini- 
gų. Man liks šeši tūkstančiai. Per akis dviejų našlių laidotuvėms. 
Niekaip negaliu suprasti, kaip aš galėjau 1944 metų gegužės 
27 dieną, kai krito bomba, paleist savo vyro ranką. Niekaip ne- 
suprantu. Nerandu paaiškinimo. Negaliu patikėti, kad bomba 


pasirodė stipresnė už mus. 


NUSIKALTIMO 
SUDĖTIS 


Jie atvažiavo gerai įdienojus, saulė buvo įkopus aukštai, virš 
galvos. Kalnus ir egles prie namo dengė sniegas, tačiau saulė 
buvo karšta, lyg balandžio mėnesį. Žinojau, kad bus gražu iki 
pat vakaro, o paskui papūs šiaurys, ir vėl ims snigti. Gerai pažįs- 
tu žemę ir dangų. Esu valstiečio duktė. Gimiau Fise, Tirolyje. 
Visi mano, kad aš vokietė, tačiau iš tikrųjų esu austrė. Prancū- 
zams tai vis tas pats. Jie mane vadina Eva Braun. 

Kai buvau jauna, dvylikos ar gal trylikos metų, su motina ir 
pussesere Herta plovėme grindis dideliame Zeppelin viešbutyje 
Berlyne. Durininkas buvo baisus žmogus, vis man šleptelėdavo 
per užpakalį, kai dirbdavau negana sparčiai. Kartą jis mums 
paskubom pasakė: „Pažvelkit į gatvę, tai Eva Braun“. Pripuo- 
lėm prie aukštų, iki pat lubų langų. Jis iš mūsų juokėsi, bet mes 
spėjom pamatyt jauną šviesiaplaukę moterį, išeinančią iš minis- 
terijos priešais viešbutį kartu su kitomis damomis ir karininkais. 
Įsiminiau jos gražiai sušukuotus plaukus, mažytę skrybėlaitę, švel- 
nius bruožus. Gatvėj stovėjo daug pilkų automobilių. Žinoma, 
tai nebuvo Eva Braun. Viešbučio direktorius, kurį visi vadino 
ponu Šliateriu ir kuris buvo geras žmogus, sudraudė mus: „Ne- 


stovėkit. Eikit iš čia“. 

Tai įvyko Vilhelmštrasėje, gražiausioje Berlyno gatvėje, prie- 
šais Aviacijos ministeriją. Viešbučio hole, per visą didžiųjų laip- 
tų sieną, kabėjo iš keramikos padarytas cepelinas*, tarsi milži- 
niškas pašto ženklas už 75 pfenigus. Bet prieš tai aš gyvenau 
Fise, Tirolyje. Pažįstu žemę, dangų ir kalnus. 

Kai jie atvažiavo, buvau išėjusi į lauką, stovėjau pamiškėje. 
Posūkiuose mačiau į kalną šliaužiantį sunkvežimį. Buvo šeštadie- 
nis, 1955-ųjų lapkritis. Supratau, kad jie pasuko ne tuo keliu. 
Už keturių kilometrų nuo Aramo kelias šakojosi, ir vairuotojai 
dažnai pasukdavo ne ta kryptim. Šiaip jau niekas iki mūsų namo 
niekad nepakildavo. Rankoje laikiau už užpakalinių kojų triušį, 
kuris buvo įkliuvęs į Gabrielio kilpą dvidešimt metrų nuo keliu- 
ko; vedančio mūsų namo link. Seną amerikietišką milinę buvau 
užsimetus tik ant apatinuko, kojas įsispyrusi į guminius batus. 
Mavyr, tik ką išsimaudžiau po rytmetinės ruošos darbų. O pas- 
kui, turbūt pamačiusi per langą negyvą triušį kilpoje, išėjau lauk. 
Kaip sakiau, pas mus niekas niekad neužvažiuodavo. 

Žengiau kelis žingsnius per sniegą prie sunkvežimio. Už ka- 
binos stiklo mačiau tris, bet išlipo tik vairuotojas. Jis buvo aukš- 
tas, trumpai kirptais plaukais, vilkėjo striuke su avikailio apy- 
kakle. Pasakė: „Atrodo, kad ne ten pasukom. Į kurią pusę 
Aramas?“ Jam kalbant iš burnos virto garas, nors saulė buvo 
karšta kaip balandyje. Man tada buvo dvidešimt septyneri. Vie- 
na ranka laikiau susiaustus milinės skvernus ant krūtinės, kita — 
negyvą triušį. Atsakiau: „Apsirikot kryžkelėj. Reikėjo važiuoti 
kairiau, palei upelį“. Jis linktelėjo galva lyg norėdamas pasaky- 
ti, kad suprato. Jį nustebino mano tarsena, o pro prasiskleidu- 


sią milinę jis žiūrėjo man į kelius. Nežinia kodėl pridūriau: „At- 


* Cigaro pavidalo kietojo tipo dirižablis, pripildytas lengvesnių už orą dujų. 

siprašau . Kiti, taip pat įsmeigę akis, per kabinos stiklą spitrėjo- 
si į mane. Jis man tarė: „Gražų triušį pagavot“. Apžvelgė namą, 
kalnus. Pridūrė: „Čia, pas jus, taip ramu“. Nežinojau, ką atsa- 
kyti. Aplink, virš sniegynų, tvyrojo beribė ramybė, tik tykiai ūžė 
mašinos variklis. Pagaliau jis tarė: „Na, ačiū. Mes važiuojam“. 
Įlipo į sunkvežimį. Visi trys ir toliau nenuleido nuo manęs akių. 
Luktelėjusi, kol jie apsisuko ir išvažiavo, grįžau į namą. 

Jau nuo vakar namuose buvau viena. Gabrielis kas trys sa- 
vaitės eidavo į Piužė Tenjė aplankyti sesers Klemansos. Žadėjo 
grįžti tik rytoj. Manęs ji niekad nekviesdavo. Iš tylos name ir iš 
mano elgesio vairuotojas galbūt pajuto, kad aš viena. Tačiau 
dėl to visai nesijaudinau. Tais laikais buvau labai drovi, net dro- 
vesnė nei dabar, bet visiškai nebaili. Mano baimės atsargos išsi- 
sėmė per paskutiniuosius karo mėnesius. 

Išdarinėjau triušį, nunešiau į podėlį rūsyje, kur juos visada 
sudėdavom. Tą žiemą mes valgėm tik triušieną. Paskui dar kaž- 
ką dirbau. Apie antrą ar trečią valandą apsirengiau. Besireng- 
dama prieš veidrodį, galvojau apie tris vyrus sunkvežimyje. Pri- 
siminiau, kaip vienas jų primygtinai į mane žiūrėjo per kabinos 
stiklą, o aš stovėjau ant keliuko vienu apatinuku po kariška mi- 
line. Pajutau, kaip stipriau ėmė plakti širdis. Tai buvo net ne 
nerimas, o visai kas kita. Man gėda prisipažinti, bet tai tiesa. Ir 
nors nemylėjau Gabrielio, — gal nebent tik pradžioj, kai klajo- 
jom keliais bėgdami iš Vokietijos, - bet niekad jo neapgaudinė- 
jau. Tačiau kaskart, kai koks nors vyras į mane atidžiau pažvelg- 
davo ir man atrodydavo, kad jis manęs geidžia, širdis imdavo 
dusliai mušti. Kadangi buvau jam ištikima, tokiais atvejais saky- 
davau sau: „Tu kokere“. Dabar jau Žinau, kad aš tokia pat kaip 
ir mano duktė ar kad, nelaimei, ji tapo panaši į mane. Jai atro- 


do, kad ją myli kiekvienas, kuris nori su ja pergulėti. Niekad jai 

nepasakojau visos tiesos, kad ir kiek stengėsi manęs išklausti. 
Tiesiog negalėjau. Niekas negalėtų to padaryti. Nepasakiau jai, 
kad prieš veidrodį miegamajame, prieš užsivelkant suknelę, man 
gerklę užgniaužė malonus jaudulys. Nepasakiau, kad tada bū- 
čiau galėjusi nusileisti į miestelį, prisiglausti pas bet ką paaiškin- 
dama, kad likau viena ir bijausi. Jie būtų mane pavadinę Eva 
Braun ir būtų vėl į mane žiūrėję žeminamais žvilgsniais, tačiau 
tada nieko nebūtų įvykę. Užuot tai padariusi, pasakiau savo duk- 
rai: „Tikrai, aš negaliu gailėtis, kad taip įvyko. Tada nebūtų 
tavęs, supratai? Geriau tūkstantį kartų numirti, kad tik būtum 
tu“. Ji nesuprato šito, ji galvoja tik apie vieną dalyką — ta siaubo 
diena iš jos atėmė tėtį. 

- Taip, pamenu, kad prieš apsivilkdama mėlyną vilnonę suk- 
nelę akimirką sustingau prieš veidrodį, prisimindama to vyro akis. 
Ne striuke apsirengusio vairuotojo, kuris kalbino mane, ir ne jau- 
niausiojo, kuris buvo su baskiška berete ir rūkė cigaretę kabino- 
je. O to juodaakio, spindinčiu žvilgsniu ir vešliais juodais ūsais, 
kuris gerai žinojo, kad aš tik su apatinuku po miline, ir kuris gei- 
dė manęs. Žvelgiau į save veidrodyje jo akimis, o širdis dusliai 
daužėsi. O gal aš tik išsigalvoju, gal tik baudžiu save už kitas nuo- 
dėmes. Gal tai tebuvo tik baisus nerimas, gniaužęs man gerklę, 
kurį pajunta laukiniai gyvūnai, triušiai artėjant medžiotojams. 

Kai jie grįžo, aš buvau didžiajame kambaryje. Per aprasojusį 
langą pamačiau sunkvežimį, kuris šį kartą užšliaužė keliuku iki 
pat mūsų namo. Apmirusia širdimi pagalvojau: „Ne, negali būti, 
ne“. Bet gerai žinojau, kad būtent taip ir bus, kad taip man 
lemta. Išėjau, sustojąu tarpdury. Visi trys išlipo. Jie nesikalbėjo. 
Tik jauniausiasis šypsojosi perkreipta šypsena, lyg per prievar- 
tą. Gerai mačiau, kad jie buvo girti, žengė atsargiai statydami 


kojas. Pasistumdydami prisiartino prie durų. Žiūrėjo įsmeigę 

akis į mane, netardami nė žodžio, ir šiame tuščiame baltame 
mane supančiame pasaulyje tegirdėjau tik jų batų šlepsenimą 
purve, ten, kur buvau nuvaliusi sniegą priešais namą. 

Ėmiau šaukti. Per didįjį kambarį pasileidau kamarėlės link, 
kur vėliau įrengėme dukros kambarį. Kojos neklausė manęs. 
Ilgai gaišau, bandydama atitraukti durų skląstį, o kai atidariau, 
vienas iš jų, tas, kur ryte kalbėjosi su manimi, jau stovėjo prie- 
šais. Smogė man. Kažką sakė, bet aš nebesupratau. Tąsyk atsi- 
rado kiti du. Nuvilko mane į miegamąjį. Jie plėšė nuo manęs 
suknelę, o kai aš šaukiau, vėl mušė. Jauniausiasis pasakė: Ži- 
nai, kas tau bus, jei rėksi?“ Gulėjau ant grindų ir verkiau. Jis 
pasakė: „Žarstekliu sulaužysiu tau nosį, išmušiu visus dantis“. 
Likau gulėti prie jų kojų, o jis grįžo iš didžiojo kambario žars- 
tekliu nešinas. Grasiai tarė: „Na, rėk dabar“. Tas, kuris ryte kal- 
bėjosi su manimi, numetė savo striukę ant lovos ir pasilenkęs 
ties manim pasakė: „Tau pačiai bus geriau, jei tylėsi. Nieko blo- 
ga nepadarysime. Būk protinga, nesipriešink“. Jaunėlis paliepė: 
„Nusivilk suknelę, sutre“. Jis prikišo žarsteklį man prie akių, aš 
vėl pravirkau ir pasakiau: „Gerai“. Atsistojau, nusivilkau perplėš- 
tą suknelę. Tada jie mane parvertė ant lovos. Tas, kuris ryte kal- 
bėjo su manim, vis kartojo: „Būk gerutė. Paskui paliksim tave 
ramybėje“. Jie man liepė nusitraukti kelnaites ir pradėjo. Pra- 
džioj du laikė už kojų ir rankų, kol jaunėlis buvo ant manęs, ta- 
čiau pajuto, jog nesiginu, ir paleido. Juodaplaukis ir juodaakis 
buvo antras. Jis visą laiką bučiavo mane į lūpas. Su tuo, kur kal- 
bėjo ryte, likom kambary vieni du. Viską atlikęs, jis pasakė: „Ge- 
rai padarei, kad nekėlei triukšmo. Neverta dėl to likti neįgaliąja“. 

Jis nuėjo pas kitus į didįjį kambarį, palikdamas praviras du- 
ris. Aš nebeverkiau, nebegalėjau apie nieką galvoti. Girdėjau 


juos griozdžiant po spinteles, o paskui jie pradėjo gerti. Tada 

juodaakis ūsočius atėjo pas mane ir tarė: „Eikš. Jie nori valgyti“. 
Norėjau iš spintos išsiimti kitus drabužius, bet jaunėlis pastebė- 
jo ir įpuolė į kambarį rėkdamas: „Na jau ne!“ Sučiupo mane už 
rankos ir bloškė per visą kambarį. Dar lovoje jie buvo nutraukę 
apatinuko petnešėles ir dabar turėjau jį prilaikyti ranka, kad 
neapsinuogintų krūtinė. Jiems tas kėlė juoką. 

Paskui jie mane girdė vynu. Didelėmis stiklinėmis. Jaunėlis 
laikė už plaukų, vis kartodamas: „Na, gerk, gražuole“ ir piktai 
žiūrėjo į mane. Iškepiau triušį. Nebežinojau, kuri valanda, su- 
pratau tik, kad jau naktis. Vienu metu juodaakis, kurį kiti vadi- 
no Italu, atvėrė duris į snieguotą naktį. Panoro pakvėpuoti gry- 
nu oru. Jaunėlis pasakė vairuotojui: „Pažiūrėk, kiek žvaigždžių, 
gražu, ar ne?“ Užsimanė, kad ir aš eičiau pažiūrėti. Pro atvertas 
duris girdėjau, kaip švilpia šiaurys nuo kalnų. Buvau girta ir, 
kad nepargriūčiau, laikiausi sienos. 

Kol jie valgė ir gėrė, vairuotojas pasisodino mane ant kelių 
ir vertė gerti. Jie juokėsi turį muziką, galį pagroti. Aš, ko gera, 
taip pat juokiausi, o gal tuo pat metu ir verkiau, nes buvau 
girta pirmą kartą gyvenime. Jie užmetė man ant pečių kariškąją 
milinę ir išvedė ant sniego. Parodė sunkvežimio gale stovintį 
mechaninį pianiną. Tai buvo sunkus ir aukštas pianinas, tam- 
siai žalias, dumsuojantis nuo durų krintančioje šviesoje, kurią 
jie uždegė išeidami. Su didele paauksuota M raide ant priekio. 
Buvo pritvirtintas dviem virvėm, kad nenuvirstų. Jie paleido 
muziką. Aš klūpojau sniege, dėliojau sniegą prie kaktos, skruostų 
ir girdėjau melodiją, kurią naktyje vėjas nešė miestelio link. Tai 
buvo „Pikardijos rožės“. Sunkvežimio vairuotojas mane pakėlė, 
nes užsimanė, kad aš šokčiau su juo. Nepajėgiau. Kybojau be 
jėgų jo glėby, jutau, kaip mano galva tabaluoja ant jo peties, o 


kojos velkasi per sniegą. 

Paskui jie gėrė naminę ir vėl vertė gerti mane, o jaunėlis, ir 
toliau mane kankindamas; liepė nuogai vaikščioti po virtuvę. 
Išgirdau, kaip Italas pasakė: „Liaukis. Gana jau“. Bet nei jaunė- 
lis, nei sunkvežimio vairuotojas nenorėjo liautis. Atsimenu, kad 
kartojau: „Man vis tiek. Dabar jau man vis tiek“. Viską prisime- 
nu tik nuotrupomis. Nebepamenu, kiek viskas truko. Pasakiau, 
kad mano vardas Paula. Rūkiau prancūzišką cigaretę, kurią man 
davė jaunėlis. Žiūrėjau į jų veidus, ir man atrodė, kad aš juos 
pažįstu jau labai seniai. Jie mane vėl nusivedė į miegamąjį ir vėl 
perėjo visi trys, o jauniausiasis vis verte kartoti, kad aš esanti jų 
„žmonelė“. Vos užmerkus akis viskas aplink sukosi dar smar- 
kiau, visas pasaulis griuvo kartu su manimi. 

O dar veliau išsivėmiau į praustuvą. Jie vėl užmetė man ant 
pečių milinę, vairuotojas pasodino mane ant suolo prie stalo, 
pats užmovė guminius batus. Išsitempė laukan sakydami, kad 
jau išvažiuoja ir kad aš privalanti su jais atsisveikinti. Kiekvienas 
bučiavo mane į lūpas ir aš neprieštaravau, nors ir labai nenorė- 
jau. Ir ne todėl, kad tai dar galėjo turėti kokią nors reikšmę po 
viso to, ką jie su manimi darė, bet todėl, kad girtu moterišku 
protu suvokiau: aš dvokiu vėmalais. Jaunėlis mane įspėjo: „Pa- 
tariu tylėti. Prasitarsi — mes sugrįšim. Suknežinsiu tau nosį ir 
išmušiu visus dantis“. Prieš sėsdamas į kabiną pridūrė: „Visi trys 
patvirtinsime, kad tu pati to norėjai“. Paskutinis su manim atsi- 
sveikino Italas. Jis svirduliavo greta sunkvežimio. Grubaus rum- 
buoto velveto striuke ir kelnėmis. Vargais negalais ištraukė iš 
kišenės auksinę piniginę ir davė man pinigų. Maždaug 100 
frankų dabartiniais pinigais. Labai tyliai pasakiau „ne“, bet jis 
dusliu balsu pratarė „Imk, imk“ ir įspraudė juos man į delną. 

Žiūrėjau į nuo kalno besileidžiantį sunkvežimį su degančio- 


mis priekinėmis ir užpakalinėmis šviesomis, kol jos išnyko už 

eglių. Po paltu buvau visai nuoga, man buvo šalta. Buvau lai- 
minga, jusdama šaltį. Vėl parpuoliau ant kelių į sniegą priešais 
atvertas duris. Įšliaužiau į vidų, vilkdama paskui save milinę. 
Pajutusi, kad jau guliu ant grindų plytelių, koja užtrenkiau du- 
ris. Per minčių draiskanas ir pulsuojantį ūžesį galvoje suvokiau, 
kad nepajėgsiu nusigauti iki lovos. Pakišau apsiausto skverną 
po savimi, kitu prisidengiau. Pagalvojau: „Viryklė juk dega. Rei- 
kėtų nueiti iki jos“. Nepajėgiau. Nejutau jokio skausmo. Kūnas 
buvo visiškai tuščias. Girdėjau ritmišką keistą garsą, bet tai ne- 
buvo žadintuvas ant židinio atbrailos. Ilgai stengiausi suprasti, 
kas tai, kol susivokiau, jog tai aš kalenu dantimis. Tada ėmiau 
rėkti, kiek jėgos leidžia, dusdama nuo raudojimo, su vienintele 


viltimi, kad rytoj manęs nebebus tarp gyvųjų. 


* * * 


Kai sugrįžo Gabrielis, aš tebegulėjau toje pačioje vietoje, 
ant grindų, susirietusi po miline. Mano kojos rėmėsi į duris 
ir, kai jis bandė jas atidaryti, aš atsikvošėjau. Jis burbtelėjo, 
kad per visą naktį degusi šviesa virš durų. Patraukiau kojas, ir 
tada, stumtelėjęs duris, jis išvydo mane. Pamatė nešvarias lėkštes 
ir butelius ant stalo ir neteko žado. Pakėlė mane ir nunešė ant 
lovos, į miegamąjį. Ant grindų mėtėsi paklodės ir antklodės, 
jis jas surinko ir užklojo mane. Atsigulė greta, kad aš nedrebė- 
čiau, ir vis kartojo: „Negali būti. Negali būti“. Pro langų užuo- 
laidas skverbėsi įdienojusi šviesa, ir man pasirodė, kad aš ilgai 
ilgai miegojau. Atvėrusi akis, kai Gabrielis virstelėjo duris, nu- 
stebau, kad esu ne rūsyje, kur paskutinėmis savaitėmis Berly- 
ne miegodavau. O juk gyvenu šitame name daugiau nei de- 


vyneri metai. 

Jis nuėjo išvirti kavos. Girdėjau, kaip uždegė viryklę. Turėjo 
ganėtinai laiko pamąstyti apie netvarką didžiajame kambaryje, 
nes sugrįžęs tepratarė: „Niekšai! Pranešiu žandarams“. Vis dar 
buvo su apsiaustu ir šerpe. Išgėriau didelį puodelį kavos. Jutau 
pabrinkusias, lyg nesavas lūpas, dešinysis paakys taip pat buvo 
sutinęs. Vakar neatkreipiau į tai dėmesio, bet iš to, kaip Gab- 
rielis perbraukė pirštais man per veidą, supratau, kad matosi 
mušimo žymės. Jis paklausė manęs: „Tu juos pažįsti? Jie vieti- 
niai?“ Papurčiau galvą, kad ne. Jis pakartojo: „Pranešiu žanda- 
rams“. Bet aš žinojau, kad jis to nepadarys. Pagelbėdama jam 
tariau: „Net jei juos ir suras, niekas manim nepatikės. Jie mane 
įspėjo, kad sakys, jog aš pati to norėjau“. Jis pažvelgė į mane, 
nervingai papurtydamas galvą: „Tave mušė. Tai matyti“. Tada 
pasakiau: „Ir tu mane mušdavai. Tai irgi būdavo matyti“. Po 
valandėlės pridūriau: „Nieko nedaryk. Visi sužinos ir juoksis iš 
mūsų“. Sėdėdamas ant lovos, jis trinktelėjo kumščiais sau per 
kelius, bet nieko neatsakė. 

Ilgai sėdėjo taip nejudėdamas. O paskui neatsigręždamas į 
mane tarė: „Aš juos surasiu. Užmušiu savo rankomis“. Žinojau, 
kad jis šito nepadarys. Tada jam buvo trisdešimt treji metai, kai 
mes susipažinome — dvidešimt treji. Šis žmogus bijojo visko. Jis 
didžiavosi tuo, kad buvo kelio prižiūrėtojas, nes jautėsi saugus 
nešiodamas ženklą, ant kurio buvo užrašyta: ĮSTATYMO VAR- 
DU. Tačiau, išskyrus mane ir keletą vargšelių valkatų, jis prieš 
nieką daugiau nėra pakėlęs balso, nebent jei kalba ėjo apie jo 
pinigus. Jis buvo dar didesnis gobšuolis nei bailys ir kaip tik 
todėl aš jo nemylėjau. Tik vieną vienintelį kartą prašiau, kad jis 
mane vestų: tai buvo 1946 metais, prieš pat mūsų vaiko gimi- 
mą. Jis manęs nevedė tik todėl, kad bijojo susipykti su savo sese- 


ria Klemansa, kuri savo turtą buvo pažadėjusi palikti jam. Kiek 

galėjau suprasti iš nesyk girdėtų kalbų, tai buvo namas Piužė 
Tenjė, kuriame ji gyveno, ir trys hektarai vynuogyno. 

Tą sekmadienį praleidome namie kartu, o to jau seniai mums 
nebuvo atsitikę. Jis buvo pažadėjęs nukasti sniegą prieš meriją 
ir kelyje, kuriuo vaikai eidavo į mokyklą, tačiau nenuėjo. Aš 
išsimaudžiau ir apsirengiau. Veidrodyje pamačiau, kad ant vie- 
no skruosto juoduoja kraujosrūva ir toje pusėje lūpos sutinu- 
sios. Dešinė akis taip pat buvo užtinusi, kaip ir tada, Fise, kai 
man įgėlė vapsva. Buvau peršalus, tačiau neėmiau to į galvą, 
nes aš labai atspari peršalimo ligoms. Tačiau, pamačius save tokią 
veidrodyje, mane vėl suėmė graudulys. Ant rankų, kojų mušimo 
žymės buvo ne tokios pastebimos, bet ant kairiojo peties tamsavo 
mėlynė nuo kumščio smūgio, kurį trenkė vienas iš jų, kai mane 
pasivijo prie kamarėlės. Toji vieta man ilgiausiai skaudėjo. 

Papasakojau Gabrieliui viską, kaip buvo, paaiškindama, kiek 
sugebėjau, jo kalba, kuri man buvo svetima. Visą popietę jis 
vaikštinėjo pirmyn atgal, vargindamas mane klausimais, kurie 
tik didino jo skausmą, gėrė vyną, įtikinėjo save, jog „užmušiąs 
juos savo rankomis“. Suploviau indus, sutvarkiau namus, pale- 
sinau vištas. Vienu metu mane net suėmė juokas, kai pamačiau, 
kad gyvenimas ir toliau teka, kad, taip sakant, nieko neįvyko. 
Visur mane sekiojantis Gabrielis paklausė: „Ko tu juokiesi?“ At- 
sakiau: „Nežinau. Iš nervų“. Jis nunarino galvą. Ilgai dar vaikš- 
čiojo po didįjį kambarį, paskui staiga pasiėmė batus, odinę striukę 
ir pasakė: „Iškviesiu gydytoją. Tu manęs nepažįsti. Net už gy- 
dytoją jie privalės užmokėti“. 

Išėjo pėsčias į miestelį skambinti telefonu. Jau buvo sutemę. 
Dar kartą apėjau namus su skuduru rankoje, jei kartais ateitų 
gydytojas. Kaip tik tada lyg sapno nuotrupa staiga atmintyje 


išplaukė Italas, brukantis man į delną pinigus, prieš sėsdamas į 

sunkvežimio kabiną. Suradau abu suglamžytus banknotus mi- 
linės kišenėje. Nežinau, ar dėl kylančio karščio, ar iš baimės, 
kad viskas atsisuks prieš mane, ėmiau virpėti nuo galvos iki ko- 
jų. Įmečiau banknotus į viryklės pakurą ir palaukiau, kol iš jų 
nieko nebeliko, tada uždariau dureles. 

Kai beveik po valandos Gabrielis sugrįžo ir pasakė: „Sekma- 
dienį daktaras kažkur išvykęs, bet jam perduos“, aš pamaniau, 
kad jis paskutinę minutę neišdrįso jam skambinti ar ką nors dar 
daryti. Širdies gilumoj pajutau palengvėjimą. Pasirodo, klydau. 
Daktaras Kontas atvyko savo visureigiu, kai mes sėdėjome prie 
stalo, o Gabrielis buvo apsiverkęs. Tuo metu daktarui Kontui 
buvo keturiasdešimt. Jis važinėjo po rajoną apsiavęs guminiais 
batais ir užsimetęs storą languotą puspaltį, gydydamas vaikus ir 
priimdamas gimdymus. Aš nejaučiau jam ypatingos pagarbos, 
nes buvau kvaila, o jo drabužiai nepanėšėjo į įprastinę gydytojo 
aprangą, tačiau po to vakaro ėmiau apie jį galvoti visai kitaip. 
Jis mane apžiūrėjo miegamajame, paprašęs Gabrielį išeiti, ir pa- 
sakė: „Jei nori paduoti skundą, aš tave palaikysiu“. Pasakiau, 
kad nenoriu, jog kas nors tai sužinotų. Jis palingavo galvą ir 
išėjo, kol aš rengiausi. 

Didžiajame kambaryje atsisėdo prie stalo, parašė receptą, 
o aš pripyliau jam taurę vyno. Jis pasakė Gabrieliui: „Galiu 
paliudyti, kad ją mušė. Ką ketinate daryti toliau?“ Gabrielis 
pratarė: „Mušė? O visa kita?“ Daktaras Kontas gūžtelėjo pe- 
čiais. „Ją išprievartavo, ar ne?“ — paklausė Gabrielis. Daktaras 
Kontas atsakė: „Ji sako, kad ją išprievartavo, ir aš ja tikiu . 
Gabrielis atsistojo prieš jį kitoje stalo pusėje ir paklausė: „O 
ką darytumėte jūs, manim dėtas?“ Daktaras atsakė: „Jumis dė- 
tas, aš nebūčiau delsęs visą dieną. Juos jau būtų sugavę, aš 


būčiau padaręs viską, kad juos surastų. Dabar, jei norit, galiu 

nuvežti jūsų žmoną į Draginjano ligoninę. Tada turėsiu visus 
reikalingus įrodymus“. Gabrielis pažvelgė į mane ir nuleido 
galvą. Aš pasakiau: „Ne, Gabrieli, aš nenoriu. Esu užsienietė. 
Miestelio žmonės juoksis iš mūsų ir sakys, kad aš bloga žmona, 
jie manim nepatikės“. 

Daktaras vyno nepalietė. Stodamasis pasiėmė portfelį nuo stalo 
ir pasakė man: „Nesutinku su tavim“. Pagavau jo žvilgsnį, jo akys 
buvo melynos, apsuptos raukšlelių. Tai buvo akys pavargusio žmo- 


gaus, kuris nesutiko su manim ir su daug kuo pasaulyje. 


*** 


Susipažinau su Gabrieliu 1945-jų balandį, kai bėgome iš 
Berlyno. Mes su mama ir kitais pabėgėliais ėjome paskui karei- 
vių kolonas, traukiančias į pietus. Tai įvyko viename miestelyje 
prie Chemnico. Buvo ankstus rytas. Mes jau buvome pasime- 
tusios su mano pussesere Herta, trejais metais vyresne už mane. 
Tarp Torgau ir Leipcigo ji sėdo į vieną sunkvežimį, o mes įsitai- 
sėme kitame. T'ą patį rytą aš pasimečiau ir su savo motina. Man 
atrodo, kad ji pasuko kita kryptimi, į vakarus, Keselio link, kur 
turėjo draugų, ir žuvo pakeliui. 

Kai pirmą kartą pamačiau Gabrielį, jis priminė pamestą šu- 
nį. Buvo apsirengęs ilgu juodu neperšlampamu apsiaustu be 
vienos rankovės, su ant ausų užsmaukta vilnone kepuraite. Gė- 
rė vandenį iš kolonėlės miestelyje, kurio pavadinimą jau užmir- 
šau. Man buvo septyniolika, o jis, nors šešeriais metais vyresnis 
už mane, atrodė kaip ir visi prancūzai — lyg nubaustas už nusi- 
kaltimą, kurio nepadarė. Iš karto supratau, kad jis prancūzas. 
Mane taip pat kamavo troškulys, bet tai buvo jo kolonėlė. Ma- 


no motina neiškentusi jam užvožė per pečius krepšiu. 

Visi trys leidomės per miestelį. Aš truputį mokėjau prancūziš- 
kai, nes Berlyne teko susitikti su tokiais pat kaip jis, atsiųstais į 
priverstinius darbus. Supratau, kad ir jis norėjo eiti į pietus. Mo- 
tina pasisakė eisianti paieškoti kumpio, kur jai buvo nurodę, kad 
esą galima gauti. Tada ji buvo tokia kaip aš dabar. Keturiasde- 
šimt penkerių metų, šviesiai kaštoniniais plaukais, kuriuos susu- 
kusi į kuodą prisegdavo ant pakaušio. Buvo apsirengusi juodu 
paltu su ūdros apykakle. Tokią aš ją mačiau paskutinį kartą, nors, 
žinoma, tada dar to nežinojau ir buvau patenkinta, kad esu toli 
nuo Berlyno ir galiu pasirodyti, jog šiek tiek kalbu prancūziškai. 
Maniau, kad viskas susiklostys gerai. Mes vėl rasime kokį nors 
sunkvežimį, pagaliau nors kartą jame bus ganėtinai degalų, kad 
pasiektume Dunojų. Mama visada sakydavo: „Kai pamatysi Du- 
nojų, visi rūpesčiai baigsis“. Tam tikru atžvilgiu ji buvo teisi, tik 
tas Dunojus, kurį aš pamačiau, buvo labai toli nuo Linco Austri- 
joje, į kurį mes norėjome patekti. Dunojus, kaip ir gyvenimas, 
labai ilga upė, o aš tada buvau dar mergiūkštė. 

Kai virš miestelio pasirodė amerikiečių lėktuvai ir į kareivių 
vilkstines pasipylė automatų salvės, Gabrielis ir aš pasileidome 
siauromis gatvelėmis. Kažkoks karininkas mus įstūmė į sunkve- 
žimį, mojuodamas revolveriu ir šaukdamas, kad iš tikro mus 
nušaus. Tada aš ir praradau mamą. Šaukiau, kad mano motina 
liko miestelyje, kad reikia jos palaukti, tačiau sunkvežimis nu- 
važiavo, ir aš netekau mamos. Vėliau dažnai ieškodavau to mies- 
telio pavadinimo Vokietijos žemėlapiuose. Nebeprisimenu net 
dienos. Buvo balandžio mėnuo. Netoli nuo Chemnico. Iš va- 
karo daržinėje ji kalbėjo, kad eisime Keselio link, į vakarus, kur 
turėjo draugų, ir gal ji manė, kad aš to neužmiršau, kad taip 
pat pasuksiu į Keselį. Nežinau. Parašiau į Keselį, rašiau ir į Fisą. 


Niekas apie ją nebuvo girdėjęs. 

Dunojų išvydau ties Ulmu maždaug po dešimties dienų. Tai 
buvo didelė pilka upė, panaši į kitas. Gabrielis džiaugėsi į šį rajo- 
ną atvykstančiais prancūzų kareiviais ir virš kareivinių plevėsuo- 
jančia melyna-balta-raudona vėliava. Aš jau turėjau šiltą ameri- 
kietišką milinę, kurią buvau nuvilkusi nuo vieno užmuštojo pakely. 
Prancūzų karininkas nusivedė Gabrielį pasikalbėti. Aš likau ge- 
ležinkelio depe ir kitą rytą, vos auštant, nuėjau bėgiais jo ieškoti. 
Radau jį sumuštą, nes jis atsisakė būti kareiviu. Pasakiau jam: „Ne- 
verk, neverk. Eisim į Fisą. Aš iš ten ir visus ten pažįstu“. 

Iš pradžių ėjome Fiso link, tačiau dabar per Viurtenbergą iš 
visur plūdo prancūzų kareiviai ir tankai, todėl paskutiniąją ba- 
landžio savaitę nuo Kemteno pasukome atgal į šiaurę. Gabrielis 
bijojo susidurti su savo tėvynainiais, nes jie galėjo palaikyti jį 
bailiu ir vėl sumušti. Naktimis miegodavom giraitėse kartu su 
kitais pabėgėliais arba sunkvežimyje, jei tik toks pasitaikydavo. 
Maisto prasimanyti, ypač kai būdavome su amerikiečiais, pasi- 
rodė esą ne taip sunku, kaip surasti sunkvežimį. Jie turėdavo 
daugiau produktų už prancūzus ir mums jų duodavo. Prisime- 
nu gražias, lyg nulakuotas kartonines dėželes, kuriose buvo ame- 
rikietiškų konservų „Mėsa su daržovėmis“, ananasų sirupe, sū- 
rio, biskvitų, šokolado, cigarečių ir net kramtomosios gumos 
Dentyne, - visko, ko reikia vienai dienai kareiviui. 

Kai buvo pasirašytos paliaubos, Gabrielis keletą savaičių dirbo 
pas amerikiečius Fuldoje. Barake turėjome kambarį, o Gabrie- 
lis pritapo prie vokiečių belaisvių, kurie taisė tiltus. Turėjome 
daug maisto, drabužių, visko. Kartą amerikiečių kareivis net pa- 
dėjo ant palangės šilkines kojines ir laišką, netaisyklinga vokie- 
čių kalba mane kviesdamas susitikti. Sudraskiau laišką ir nenu- 
ėjau į pasimatymą, nes tada jau mylėjausi su Gabrieliu ir 


neturėjau noro žiūrėti į kitus. 

Į Prancūziją grįžome 1945-ųjų rugpjūtį, nešini didžiuliu 
lagaminu, pilnu maisto. Pirmasis miestas, kurį išvydau, buvo 
Lionas. Lione Gabrielis pardavė produktus ir sėdome į Nicos 
traukinį, paskui persėdome į mažesnį, kurio paskutinis vagonas 
buvo tarsi iš filmo apie kaubojus. Jis mus nugabeno į Piužė Tenjė. 
Aš likau laukti ant kelio, kol jis kalbėjosi su savo seseria Kleman- 
sa. Ji pradarė duris, kad pažiūrėtų, kaip aš atrodau, tačiau neiš- 
ėjo lauk, neužkalbino manęs. Aš jau buvau trečią mėnesį nėščia 
ir būgštavau, kad Gabrielis nemestų manęs, nes jo sesuo, kurios 
jis visad klausė, gali nenorėti austrės. Prisimenu, kelio pakrašty 
žaidžiau juodais ir baltais akmeneliais spėliodama, pavarys mane 
ar ne. Dar ir dabar matau savo šešėlį saulės nutviekstame kelyje, 
girdžiu vabzdžių dūzgesį įkaitusiame ore. Man buvo septynioli- 
ka, buvau vieniša ir man buvo neramu. Manau, kad jei mane 
būtų pravarę, nebūčiau prapuolus, būčiau radus kokią nors išei- 
tį. Esu nedrąsi, kai reikia kalbėti su žmonėmis, bet šiaip ryžto man 
netrūksta. Būčiau grįžus į Fisą ar kur kitur, bet dabar dėl nieko 
nesigailiu. Jau tada tikėjau Dievą, o jis žinojo, kaip viskas turės 
susiklostyti, kad dabar turėčiau savo mažytę Elianą. 

Mano pirmas kūdikis, taip pat mergytė, mirė praėjus ke- 
lioms valandoms po gimdymo. Ji tegyveno tik vieną popietę, 
paguldyta greta manęs lovoje, Arame, paskui nustojo kvėpuoti, 
mirė. Aš ją nešiojau tik septynis mėnesius, o to negana, nebent 
jei būčiau gimdžiusi ligoninėje. Žinoma, gedėjau jos, tačiau jau- 
čiausi atsikračiusi atsakomybės. Gal todėl ir nubaudė mane Die- 
vas, gal jo valia ir savo sielvarto kaina turėjau užmokėti už lai- 
mę, kurią patyriau po dešimties metų, susilaukusi mažylės 
Elianos. Ir ji gimė vos aštuonių mėnesių, tačiau svėrė penkis 
svarus, buvo gerai sudėta iki pat pirštukų galiukų ir net klykė, 
išvysdama pasaulį. Ją priėmė daktaras Kontas. Jis juokėsi. Pasakė 

man: „Mano miela ponia, liepos mėnesį gimę vaikai yra labai 
gajūs. Tačiau patys nepaklusniausi. Šitoji jums dar pridarys rū- 
pesčių gyvenime“. ŠITOJI. Jau nuo pirmųjų akimirkų, vos iš- 
vydus pasaulį, jai buvo skirtas vardas ŠITOJI. 

Gabrielis kūdikio nenorėjo, nes tai buvo ne jo vaikas. Jis man 
buvo sakęs: „Atsikratyk jo. Nueik pas daktarą. Paaiškink jam“. 
Nuėjau į miestą, pas daktarą Kontą. Buvo 1956-ųjų vasaris. Jis 
nuleido galvą ir tarė: „Negaliu. Niekad nesu to daręs. Tai prieš- 
tarauja gyvybės dėsniui“. Aš apsidžiaugiau. .Pajutau pagarbą jam 
ir sau. Pasakiau Gabrieliui: „Daktaras sako, kad taip daryti nege- 
rai. Aš taip pat“. Jis atsakė: „Rasime akušerę. Ji viską padarys“. 
Mes sėdėjome prie stalo vienas prieš kitą didžiajame kambaryje, 
aš — dar nenusivilkusi amerikietiškos milinės, su storu šaliku ant 
kaklo. Buvau ką tik grįžusi autobusu iš miesto. Pasakiau: „Ne. Aš 
noriu vaiko. Nežinau, kuris jį man padarė, bet tai nesvarbu. Jei 
tu nori, aš grįšiu į savo šalį“. Jis neatsakė, visą vakarą ir kitą dieną 
nekalbėjo. Paskui nuvažiavo į Piužė Tenjė pasitarti su Klemansa. 
Grįžęs pasake: „Daryk, kaip nori. To vaiko aš niekada nepripa- 
žinsiu. Nėra tam pagrindo“. Linktelėjau galva. Pasakiau: „Taip, 
nėra tam pagrindo“. Ir toliau skalbiau baltinius. 

Kai gimė mano mergytė, pats Gabrielis nuėjo į Aramo meriją 
jos užregistruoti. Grįžo labai greitai, labai išblyškęs. Išgėrė vieną, 
kitą stiklą vyno ir šūktelėjo iš didžiojo kambario: „Susibariau su 
meru. Tu pati turi pas jį nueiti“. Aš ne kartą buvau jam sakius, 
kad noriu gimdyti ligoninėje, nes tada būtume įregistravę vaiką 
ten, kur mūsų niekas nepažįsta, tačiau jis nesutiko. Ligoninėje 
jam atrodė per brangu. Po gimdymo ėmiau vaikščioti jau trečią 
dieną ir, mero prašymu, manęs paimti savo nedideliu sunkveži- 
miu užvažiavo vienas medkirtys. Visą laiką, kol nebuvau namie, 


baiminausi, kad Gabrielis nenuskriaustų mano mergytės. 

Meras ponas Roka buvo geras žmogus. Būtent jo dėka prieš 
dvejus metus man buvo suteikta Prancūzijos pilietybė. Jis pasa- 
kė: „Devinis, matyt, vengia prisipažinti esąs vaiko tėvas, todėl 
noriu, kad jūs pati tai patvirtintumėte“. Atsakiau: „Vaiko tėvas 
ne Devinis“. Ponas Roka užraudo. Jis nedrįso manęs paklausti, 
kieno tas vaikas, tik stovėjo ir kramtė lūpas nepakeldamas akių. 
Pasakiau: „Nežinau, kas vaiko tėvas“. Jis nuleido galvą ir įrašė 
Elianą į knygą. Aš pati jai parinkau mano motinos vardą - Ma- 
nuela, pusseserės —- Herta. Net nežinojau, kodėl dar pridėjau ir 
Elianą. Tiesiog jis man patiko. Meras ponas Roka pasakė: „De- 
vinis — šliužas“. Atsakiau: „Ne. Jis ne vaiko tėvas, štai ir viskas“. 

Prieš išeidama iš mažo merijos kambarėlio, visai greta vaikų 
darželio, įsikūrusio tame pačiame pastate, pasakiau, nedrįsdama 
į jį pažvelgti: „Pone Roka, prašau jus, man būtų baisi gėda, jei 
žmonės tai sužinotų“. Jis tik palingavo galvą ir tarė: „Jūs atrodot 
labai pavargus. Grįžkite namo ir nebegalvokit apie tai. Aš juk ne 
boba su kelnėmis...“ Ir niekad niekam nepapasakojo, kas įrašyta 
registracijos knygoje. Dar prieš užtvindant Aramą jis išėjo į pen- 
siją ir apsigyveno Nicoje. Kartą prieš Naujuosius metus aš jam 
pasiunčiau sveikinimo atviruką. Nusipirkau jį, nes buvo labai gra- 
žus, be to, daugiau ir neturėjau kam palinkėti laimingų Naujųjų 
metų. Jo adreso nežinojau, tiesiog užrašiau: „Ponui Roka, buvu- 


siam Aramo merui. Nica“. Nežinau, gavo jis jį ar ne. 


x* * * 
Kol ji buvo mažytė, visi ją vadino Devinio dukra. Darželyje, 
o paskui ir Briuskė mokykloje ji taip pat buvo Eliana Devin. Ji 
niekad taip ir nesuprato, kad tai ne tikroji jos pavardė, kol jos 


nenuvežėme į Grenoblį pas okulistą. 

Buvo 1966-ųjų rugsėjis, jai ėjo dešimti metai. Ją prieš tai mieste 
jau gydė nuo trumparegystės, bet nuo akinių jai įsiskaudėdavo 
galvą ir todėl nenorėjo jų nešioti, o ypač dar ir dėl to, kad išgėręs 
Gabrielis ją vadindavo „keturake“. Jis tai darė ne piktuoju, nes 
mano duktė pamažu užpildė jo gyvenimą. Tačiau kai per daug 
išgerdavo, jį apimdavo baisus liūdesys, ir sunku būdavo suprasti, 
ar jis pokštauja, ar pyksta ant mažylės, kad taip ją myli. 

Greta jos jis net tapdavo ne toks šykštus. Nuo tada, kai jai 
sukako dveji ar treji metukai, ji visur jį sekiodavo, vadindama 
„mano teveliukas“. Aš niekad nesu mačiusi, kad jis būtų atsi- 
spyręs jos norams. Vakare grįžęs namo, traukdavo iš kišenių vis- 
ką, ko ji buvo prašiusi, — pirmaisiais metais žaisliukus, saldumy- 
nus, vėliau — sidabrinę širdelę, kurią ji lig šiol nešioja. Ji buvo 
labai lipšni ir paklusni man, tačiau jos tėtis jai buvo dievas. No- 
rėdamas padaryti jai įspūdį, jis girdavosi, kad perėjo visą Vokie- 
tiją ir viską ištvėrė, o ji žiūrėdavo į jį didžiulėmis, susižavėjimo 
pilnomis akimis, sėdėdama jam ant kelių, prie stalo, ir vakarie- 
nė užtrukdavo porą valandų. Aš sakydavau: „Reikia eiti gulti, 
rytoj reiks keltis“. Ji staigiai mosteldavo ranka ir nutildydavo 
mane: „O tu netrukdyk man kalbėtis su mano tėčiu“. Jis juok- 
davosi, bučiuodavo ją, tokią mažytę jo glėby, jausdavosi stiprus 
ir net man, taip gerai jį pažįstančiai, jis rodydavosi stipresnis ir 
vyriškesnis. Būdama penkerių, dešimties metų, ji taip pat juo 
didžiavosi, nes jis buvo prižiūrėtojas ir jos klasės draugai nuš- 
čiūdavo jam pasirodžius. Ji didžiavosi viskuo, ką jis darė. 

Kartą Gabrielis pasakė: „Aš susižinojau dėl mažosios akių. 
Reikia ją nuvežti į Grenoblį“. Štai tada ji ir sužinojo, kad jos 
pavardė Vik. Rašydamas receptą naujiems akiniams, akių gy- 
dytojas pratarė: „Eliana Vik“. Tuokart mano duktė nieko ne- 


pasakė. Ji tik greičiau už mane paėmė lapelį ir žvilgtelėjo į jį. 

Kai Grenoblyje nuėjome pietauti į restoraną netoli parko, 
ji paklausė: „Kodėl mano pavardė ne tokia kaip tėčio?“ Tame 
restorane visą laiką greta jos sukiojosi vilkšunis. Ji jam po stalu 
mėtė gabaliukus mėsos. Gabrielis pasakė: „Kaltas karas. Aš tau 
vėliau paaiškinsiu. Visai nesvarbu, kokia pavardė“. Iš savo duk- 
ters žvilgsnio supratau, kad Dievas, bausdamas už nuodėmes, 
ima man siųsti kitus išbandymus. Greitai paskaičiavusi, ji at- 
sakė: „Karas jau seniai buvo pasibaigęs, kai aš gimiau“. Valgė- 
me toliau, o prislėgtas Gabrielis prikibo prie padavėjo dėl są- 
skaitos, ėmė ginčytis, šaukti, kad tik nereiktų kalbėtis. Eliana 
tylėjo. Jei jos nebūtum pažinojęs, būtum galėjęs pagalvoti, kad 
jai terūpi tik aviganis, kuris nuo jos nesitraukė. Paskui Gab- 
rielis pakartojo: „Aš tau paaiškinsiu. Bet ne taip jau svarbu“. 
Ji žvelgė į jį, pritariamai linksėdama galvą. Norėjo juo tikėti. 
Niekad nesu mačiusi tokio troškimo patikėti, kad tik viskas 
išliktų taip, kaip buvo vaikystėje. Gabrielis pasakė: „Eime. Pa- 
vėluosim į traukinį“. 

Namo grįžome vėlai, ir mažytė, po restorano daugiau ne- 
pravėrusi lūpų, pasuko tiesiai į savo kambarį, kurį jai Gabrielis 
buvo įrengęs kamarėlėje. Jis nuėjo pas ją ir juodu ilgai apie kaž- 
ką kalbėjosi. Grįžo į mūsų miegamąjį paraudusiom akim, pra- 
tarė: „Dabar aš ją pripažinsiu. Yra tam pagrindas“. Atsigulė. 
Daugiau nei pusvalandį galvojau, paskui pasakiau: „Galėtum 
ją pripažinti, jei aš pasakyčiau, kad jos tėvas esi tu. Bet tai netie- 
są. Šiaip ar taip, ji turės sužinoti tiesą. Kai užaugs, aš jai viską 
pasakysiu“. Gabrielis atsakė: „Tu nori, kad ji priklausytų tik 
tau, bijai, kad ji taps mano dukra, - štai kur visa tiesa“. Viskas, 
žinoma, man atrodė kur kas sudėtingiau, tačiau jis buvo teisus. 
Jai gimus, be Gabrielio, aš turėjau ir kitų vyrų. Dar ir dabar 


nežinojau, kas manęs laukia ateityje. 


141 


Sėbastien Japrisot 


Ir vėliau priešinausi, kad jis ją pripažintų savo dukra. Juk 
nuo to niekas nebūtų pasikeitę. Jis ir toliau jai buvo jos „tėve- 
liukas“, ir ji kabinosi į jį dar stipriau nei anksčiau. Tačiau joje 
tarsi tūnojo nerimas dėl to, ką jai teks sužinoti vieną gražią die- 
ną. Kaip tik nuo tada — nuo kelionės į Grenoblį — ji pradėjo 
apsileisti mokykloje ir ėmė kramtyti nagus. Būdama trylikos ar 
keturiolikos metų panoro dažytis lūpas. Nuleidęs galvą Gabrie- 
lis pasakė: „Tegu sau dažosi, juk ir tu taip darei“. Ir būtent aš 
turėjau neleisti jai dažytis. 

Ji vis negalėjo pereiti į aukštesnę klasę, nes buvo gabi tik 
matematikai, — pats Dievas ją apdovanojo šiais gabumais nuo 
gimimo dienos, — tačiau ji neatlikdavo namų užduočių. Kai ne- 
būdavo pamokų, visur sekiodavo Gabrielį. Jam dirbant, ji sė- 
dėdavo ant šlaito, nes jis nenorėdavo, kad šoktų jam į talką lygi- 
nant kelio duobes ar genėjant medžius, tačiau pamažu ji ėmėsi 
ir tų darbų. 

Vėliau Gabrielio elgesys ėmė nejučia keistis. Moteriška akis 
greitai tą pastebi. Pavyzdžiui, kai ji maudydavosi, jis nebedrįs- 
davo įeiti į kambarį. Jis bijojo į ją pažvelgti kaip į moterį ir neži- 
nojo, kad tai jau buvo įvykę. Kartą ji jam pasakė: „Tėti, tu ma- 
nęs nebebučiuoji kaip anksčiau. Nebemyli manęs?“ Jis atsakė: 
„Dabar tu jau didelė“. Iš tiesų, ji užaugo, tapo graži ir juto, kad 
jos tetis nebejeina į kambarį, kai ji maudosi, ir nebeglamonėja 
jos taip karštai, kaip anksčiau. Ji jau taip labai nebesididžiavo, 
kad jis dirba prižiūrėtoju, matyt, buvo nugirdusi, kaip mokyk- 
los draugai pasišaipydavo iš tėtušio Devinio. Kartą grįžo išdrai- 
kytais plaukais po peštynių su vienu berniuku, staliaus Pelegre- 
no sūnumi. Pasakė man: „Na ir įkrėčiau aš jam. Ilgam atsimins 
mano dantis“. Kitą dieną pas mane atėjo Pelegreno motina. Jos 


sūnus buvo metais jaunesnis už maniškę. Ji man papasakojo, 

kad Eliana jam įkandusi į petį, į ranką ir net į šlaunį. Aš pradė- 
jau juoktis. Patariau, kad jos sūnus galvotų, ką kalba apie Gab- 
rielį. Supykusi motina pasakė: „Jūs tikra vokietė . Ir išėjo. 
Mes ir toliau gyvenome kaip darni šeima, bet aš Žinojau, 
kad ilgai taip tęstis negali. Negalėjau nuspėti, kas turi atsitikti, 
bet žinojau, kad neišvengiamai kažkas įvyks, nes gyvenimas il- 
gas ir neteisingas, ir kad turiu būti pasirengusi viską iškęsti. 
1971 metų spalio 14-ąją, tuoj po pietų, mano duktė išėjo 
su tėčiu genėti pakelės medžių. Jai buvo penkiolika metų. Jie 
nešėsi ilgas kopėčias — jis ėjo priešaky. Matau juos abu lyg šian- 
dien. Per pastarąsias savaites gausiai lijo. Buvo šilta ir labai drėgna. 
Po kelių valandų ji parbėgo tarsi pamišusi ir raudodama, su 
pasikūkčiojimais, papasakojo man, kad kastuvu daužė, daužė 


Gabrieliui per galvą ir užmušė jį. 


NUOSPRENDIS 


Išeidama uždarau tetos Kurtinės duris ir pereinu kiemą. Ko- 
jos tarsi medinės, nauja suknelė šiugžda sulig kiekvienu žings- 
niu, viduj tokia tuštuma, lyg kūne nebeliko ne lašo kraujo. Mo- 
tina Skausmingoji, prie šaltinio velinti žlugtą, turbūt manęs 
klausia, kur einu, bet aš neatsakau“ 

Vos už vartų man ima svaigti galva. Atsiremiu į mūrą ir rami- 
nu save, stengiuosi stovėti tiesiai, kad kartais kokia miestelio šiukšlė 
nepamatytų manęs tokios, nors galva plyšta nuo skausmo, akyse 
kažkas blykčioja, o gal tai tik ašaros. Visas pasaulis staiga susitrau- 
kia į mažyų lopinėlį, ant kurio stoviu, ir man atrodo, kad imu 
kristi į amžinybę. Atsikvošėju klūpėdama ant žemės. 

O paskui, kaip ir visada, viskas praeina. 

Atsistoju, paseiliojus pirštus nusivalau kelius, pakeliu iškri- 
tusį medžiaginį krepšelį. Tik niekaip nebepamenu, ką rengiau- 
si daryti. Ak taip — aplankyti savo mokytoją panelę Djė iš Brius- 
kė. Nors dabar jau nėra prasmės. Aš jos buvau prašiusi paieškoti 
žinių apie tuos vyrus, kurie 1955-ųjų lapkritį buvo sunkveži- 
miu atvažiavę į Aramą, bet dabar jau viską žinau pati. Be to, 
galiu galvą guldyt, kad ta vėpla nieko ir nesužinojo. Ji dabar 


tapo miestelio mere, nes yra vienintelė išsilavinusi persona, tačiau 

tikrai niekam niekada ir į galvą neateis vartyti merijos knygas, 
kol ant žemės augs bent vienas medis ir nereiks krosnių kūrenti 
knygomis. Tikriausiai dabar naktimis graužia savo pagalvę pri- 
simindama, ką aš jai esu anąsyk mainais pažadėjusi. Mainais už 
mažytę paslaugėlę — dėl mano gimimo registracijos įrašo. Bet 
nieko nepadarysi, tada ji pasakė žinanti, ką galima daryti ir ko 
ne, ir užsispyrusi tvirtino, kad mano tėvas nežinomas. Kvailė! 
Nenoriu net galvoti apie ją. 

Einu kelio pakraščiu, vis mindama ant savo šešėlio žudomai 
kepinančioje saulėje. Laikas nustojo egzistuoti. Ir staiga, žinot, 
kas mane pralenkia sukežusiu 404, kuris tiktų nebent į šiukšlia- 
vežes? Ogi Merijo, į pensiją jau išėjęs geležinkelininkas. Stabdo 
taip, kad atrodo, jog viskas subyrės, ir, suglostęs savo žilus plau- 
kus, kreipiasi į mane lyg į Švenčiausiąją Mergelę. Atsakau, kad 
einu ne į miestą, o pas Masinius. Kaip gerutė mergytė, timpte- 
lėjusi sijonuką ant kelių, įsitaisau šalia jo sakydama: „Ačiū, po- 
ne Merijo“. Na, tiesiog cirkas! Automobilis darda taip, kad no- 
rint susišnekėti reikia šaukte šaukti, be to, dar baisiai dvokia 
katėmis. Jis man rėkia: „Jūs ištekate už Pin Pono?“ Atsakau: 
„Taip. Man panižo“. O jis: „Kąą?“ Visai kaip Konjata. Tačiau 
ana kvaišelė man patinka milijoną kartų labiau negu jis, ir to- 
liau su juo nesiaiškinu. Po valandėlės jis šaukia, kad kažkas nu- 
dobė jo katę, ir imasi dejuoti dėl žmonių žiaurumo. Linkčioju 
galva, nes man iš visos širdies jo gaila, bet toliau nebesiklausau. 
Baiminuosi, kad senis užsimirš, jog jis ne ant bėgių, ir mes ties 
posūkiu nulėksime nuo kelio. 

Prisimenu Bū Bū, kai jis mane apkaltino akmenimis užmu- 
šus katę. Kodėl mane? Juokingas tas Bū Bū! Jis juk džiūsta nuo 
geismo pasimylėti su Ja ir bijo, kad taip vieną gražią dieną tikrai 


atsitiks. Todėl ir kaltina mane, kad tik atrodyčiau jam kuo bjau- 

resnė, kuo nenormalesnė ar panašiai. O aš juk negaliu net pri- 
siliesti prie šunų, kačių ar kitokių gyvulių, net lazdos galiuku 
negalėčiau. Neužminčiau net skruzdės. Beje, nebūtina moks- 
lus eiti, kad atspėtum, kas užmušė Merijo, o paskui ir ponios 
Biuig katę, bet aš ne skundikė. Be to, man tas visai ir nerūpi. 

Gyva ir sveika išlipu iš mašinos prie keliuko, vedančio į Žor- 
žo Masinio sodybą. Sakau: „Ačiū, pone Merijo, linkėjimų jūsų 
žmonai“. Jis sako: „Tikiuosi, ir mus kviečiate į vestuves?“ Lyg 
medum tepdama atsakau: „Žinoma!“ Nusišypsau it angelėlis. 
Ir visa tai skirta žmogui, kuris gal nueis į kapą dar iki pietų, o jo 
mašina gal išlakstys į gabalėlius artimiausiame posūkyje. Neži- 
nau kodėl, bet širdis man tirpsta dėl senukų. 

Pas Masinius, kur aš anksčiau nesu nė karto buvus, žemė 
visiškai raudona, o sienos iš pilko akmens. Sodyba daug erdves- 
nė ir tvarkingesnė negu Pin Pono. Kai įeinu į kiemą, ant gran- 
dinės ima draskytis šuo, o iš pakampių pasižiūrėti, kas čia atsi- 
beldė, ima Ijsti visi - Žoržas, trys jo seserys, keli šimtai sūnėnų ir 
dukterėčių, motina, viena iš anytų ir dar dievaižin kokios ypa- 
tos. Nesiartinu, nes bijau šuns. Žoržas eina prie manęs, rankas 
šluostydamasis į kelnes. Saulė plieskia beprotiškai, aplink viskas 
išdegę ir nyku. 

Jis man sako: „Tai tu?“, lyg aš būčiau iš sapno. „Reikia pasi- 
kalbėti. Tu labai užsiėmęs? Galėtum mane nuvežti į miestą?“ Jis 
minutėlę mąsto, tada taria: „Žinoma, bet galim pasikalbėti ir 
čia, niekas tavęs nesuvalgys“. Visi kiti žiūri į mane nejudėdami. 
Aš leidžiu suprasti, kad fermos vizitas baigtas, ir sakau, jog, šiaip 
ar taip, man vis tiek reikės važiuoti į miestą. 

Kol jis stumia furgonetę iš daržinės, laukiu jo prie kiemo 
vartų. Jis nieko neaiškina saviškiams. Nori man parodyti, kad 


jis čia šeimininkas ir aiškintis neprivaląs. Sėdėdama greta jo, 

pakeliui į didįjį kelią paprašau, kad sustotų, ir jis paklūsta. 
Pasakoju jam, kad atėjau atsiprašyti, jog negalėsiu jo pakviesti 
į vestuves. Sako, jog tai suprantama. Rimtu veidu linkteli. Jo 
šviesūs ir banguoti plaukai, keturkampis veidas man primena 
vieną amerikiečių aktorių iš filmo „Peitono aikštė“ — vardų 
niekad nepamenu. Žoržas vilki megzta berankove, jo rankos 
tokios pat spalvos kaip ir jo žemė. Sakau: „Gaila, kad per ma- 
ne viskas taip susipainiojo, nes Montečiariams patinka tavo 
šeima“. Atsako: „Nieko baisaus. Suprantama, kad Pin Ponas 
nenori manęs matyt per vestuves. Bet viskas užsimirš. Vel bū- 
sim draugai“. 

Galėčiau dar daug ką pridurti, kad viskas susipainiotų dar 
labiau, tačiau atėjau juk ne tam, tad visą šimtmetį tyliu lyg 
dorybės statula su sijonuku, kuris vos dengia kelius. Pagaliau 
jis atsidūsta. Aš taip pat. Sakau: „Man net pasakojo, kad Pin 
Pono motina vieną naktį praleido pas jus, kai tavo tėvas mi- 
rė“. Jis sako: „Taip?“, kaip žmogus, kuris buvo per mažas, kad 
ką nors prisimintų. Klausiu: „Kada jis mirė?“ Pradžioj jis man 
sako 1956-aisiais, paskui ne - 1955-ųjų lapkritį. Jam buvę 
penkeri metai. Jis tokio pat amžiaus kaip ir Mikis. Aiškina: 
„Sekmadienį visi šventė mano sesers Žo krikštynas, o kitą die- 
ną jis bandė su traktorium išrauti didelį kaštonmedžio kelmą, 
traktorius apvirto ir tėvą prispaudė“. 

Širdis ima plakti, o balsas dreba, kai pratariu: „Kokia nelai- 
mė!“, bet mano susijaudinimas visai pritinka. Vadinasi, Masi- 
nio tėvas mirė pirmadienį — būtent pirmadienį, 1955 metų lap- 
kričio 21 dieną — ir tas paaiškina vieną smulkmeną, kuri prieš 
tai, kai kalbėjausi su Konjata, man pasirodė nesuprantama. Trys 
vyrai iš sunkvežimio, užpuolę mano motiną, išvažiavo šeštadie- 


nio vakare labai labai vėlai. Mama nebeprisimena, kelinta bu- 

vo valanda, o gal niekad tiksliai ir nežinojo, bet galėjo būti apie 
vienuoliktą, o gal ir vidurnaktis. Kai Konjata man papasakojo, 
aš tuoj pagalvojau apie Pin Poną, kuriam tada buvo dešimt me- 
tų. Vaikas, taip vėlai dar nemiegantis, besiglaustantis prie tėvo, 
geriančio kartu su kitais dviem vyrais virtuvėje vyną. Neįtikėti- 
na, kad taip galėtų būti, ir ši smulkmena man nedavė ramybės. 
Dabar suprantu, jog buvo jau per vėlu, o jie visi per daug girti, 
kad būtų galėję pargabenti mechaninį pianiną šeštadienį. Jie 
tai padarė pirmadienį, temstant. 

Prašau Žoržo: „Būk geras, pavėžėk mane iki miesto“. Jis įjun- 
gia variklį, ir pajudam. Pakeliui, sukdamas iš posūkio į posūkį, 
jis man pasakoja, koks nuostabus buvęs jo tėvas. Dievaži, pa- 
klauskit bet kurio dvidešimt penkerių ar trisdešimties metų vai- 
kino apie jo tėvą, ir devyni iš dešimties su ašaromis akyse pasa- 
kys, kad tėvas buvęs nepaprastas — geresnio siužeto romanui 
net nesugalvosit. Devyni iš dešimties! Na, o ir dešimtasis suoks 
tą patį, jei tik jo tėtušis nebus kirviu užkapojęs visos šeimos ar 
iškrėtęs ko nors panašaus. Kaip ir visi, jis gali liaupsinti savo tėvą 
valandų valandomis, kol neprivažiuojam miesto ir nuo skaus- 
mo skylančia galva nesusiruošiu išlipti prie Feraldo lentpjūvės. 

Padėkoju Žoržui, broliškai pabučiuodama jį į skruostą, il- 
gesingai atsidūstu. Žiūrėdamas į mane, jis taip pat atsidūsta. 
Sumurma, kad aš neapsakomai graži, taip, graži neapsakomai, 
bet toks jau esąs gyvenimas. Tai sakydamas žvelgia per kabinos 
stiklą, sukandęs dantis, lyg ten matytų savo sumautą gyvenimą. 
Įdėtum šią sceną į filmą — net žodžių nebūtų girdėti, nes visi, 
pradedant parteriu ir baigiant balkonu, imtų sriūbauti. 

O galų gale imu jo ranką, gulinčią ant vairo, ir paskutinį 
kartą dedu ją sau tarp šlaunų po suknele, bet tik tiek, kad jis 


nebegalėtų ramiai miegoti, ir išlipu. Atsisveikindama sunkiai 

kilsteliu ranką — net neatsigręždama, nes juk ir man taip ne- 
žmoniškai liūdna, ir nueinu ieškoti Mikio šeimininko. 

Lentpjūvėje kurtinamas triukšmas. Medžio dulkėse paskendę 
vyrai nulydi mane akimis, kai einu pro šalį, didžiulis sunkveži- 
mis vos nesutraiško manęs, tačiau nepaliesta nusigaunu iki ma- 
žos patalpėlės — pas sekretorę. Mes su ja dažnai susitikdavom 
šokiuose ar kine. Ji mano metų, trumparegė kaip ir aš. Vardu 
Elizabete. Nešioja didžiulius akinius, kurių rėmai šonuose už- 
riesti lyg paukščio sparnai. Šnektelim apie mano suknelę, mano 
puikius plaukus, o paskui apie jos plaukelius, tada ji išima iš 
kampe stovinčio „Artūro Marteno“ firmos šaldytuvo toniko bu- 
telį man ir išeina ieškoti šeimininko. Mano motina taip pat turi 
tokį šaldytuvą, tik dvigubai didesnį. Kadangi tuos šaldytuvus 
gamina Revene, kai buvau mažytė, dažnai sakydavau: „Artūrai 
Martenai, sugrįžk*...“ Dar ir dabar prisimenu. Visada, kai gal- 
voju apie vaikystę, man taip suspaudžia širdį... 

Feraldas nedidukas, išdžiūvęs, ilgoka plona nosimi. Jam jau 
arti penkiasdešimties, beveik praplikęs, apibyrėjęs pjuvenomis, 
kaip ir visi čia dirbantys. Išvydęs mane pamano, jog atėjau pas 
Mikį, ir sako: „Mikis išėjęs, bet turėtų netrukus grįžti. Prisės- 
kit“. Sakau, kad nesėsiu, nes man reikalingas ne Mikis, o jis. 
Tada liepia Elizabetei imtis darbo ir nusiveda mane į kitą, labai 
panašų kambarėlį. Jis iš tų, kurie nemėgsta šypsotis, bet gerašir- 
dis — žinau iš Mikio, o ir Pin Ponas man sakė. 

Sėdasi už stalo, o aš stovėdama prieš jį aiškinu: „Tai štai. 
Žinau, kad jus trukdau, bet kalbu savo paralyžiuoto tėvo pra- 
šoma . Jis linkteli galva, kad žinąs apie tai ir kad jam gaila 


vargšelio. Tęsiu: „Jis nori sužinoti, kur dabar jūsų buvęs dar- 


* Revenas skamba panašiai kaip žodis sugrįžk (pranc. — reviens). 

buotojas Lebalekas, gal jis tebedirba pas jus?“ Atsipūtęs jis sa- 
ko: „Žano Lebalekas? Tai labai seni laikai. Jis čia dirbo, kai 
įmonei vadovavo dar mano tėvas. Jau dvidešimt metų, kai jis 
išėjo iš mūsų . Feraldas mosteli į greta manęs stovinčią kėdę, 
ir aš atsisėdu. Tęsia: „Jis išėjo, nes įsigijo savo lentpjūvę netoli 
Dinio. Manau, kad lig šiol ją tebeturi. Paskutinį kartą jį ma- 
čiau prieš kokį penketą ar šešetą metų“. Kadangi sulig kiek- 
vienu sakiniu aš linkčioju galva nieko nesakydama, jis ilgai žiūri 
į mane svarstydamas, ką dar pridurti. Paskui sako: „Tikrai, 
manau, kad jis vis dar Dinyje. Prie kelio į Lažavį. Tai gera 
lentpjūvė. Jūsų tėtis jį pažinojo?“ Atsakau „taip“, bet daugiau 
nieko neaiškinu. Sakau: „Keista, bet ir Montečiariai jį pažino- 
jo. Kartą jis jiems parvežė mechaninį pianiną. Prisimenate?“ 
Jis papurto galvą, kad ne, jis net gal nežino, kad Montečiariai 
turi mechaninį pianiną. Paskui ūmiai sako: „Palaukit. Kelin- 
tais tai buvo metais?“ Sakau: „1955-aisiais, 1955-ųjų lapkri- 
tį . Man vos neišsprūsta diena, bet gerai žinau, kad sugadin- 
čiau viską, ir todėl nutylu. Ir jis tyli. Mąsto suraukęs kaktą, 
nenuleisdamas nuo manęs akių... Paskui, kai mano širdis su- 
plaka milijoninį kartą ir dar taip stipriai, jog net baisu, kad jis 
neišgirstų, pakyla ir išeina. 

Sėdžiu ant kėdės kaip pelėda, kol po neištveriamai ilgo lau- 
kimo jis sugrįžta, nešinas stora juoda medžiaga aptrauktu sąsiu- 
viniu. Sėsdamas į savo vietą, man parodo stambų ant viršelio 
užklijuotą užrašą: 1955. Paseiliodamas pirštą verčia lapus ir kal- 
ba: „Taip, prisimenu. Mano tėvas tada labai supyko. Mechani- 
nis pianinas“. Žinau, kad neturėčiau taip elgtis, bet nesusival- 
dau, pakylu, apeinu stalą, noriu pati pažvelgti į sąsiuvinį. Jis 
nepakelia akių, tyli. Sustoja ties 1955 metų lapkričio 19 diena, 


ir mes abu žiūrim į įrašą juodu rašalu puslapio apačioj: 

Lebalekas, mašina berlijė. 
Statybinė mediena, Bone baras, Lafurš. 
Aptvarinė mediena, ponui Ponsė, Aramas. 


Montečiario pianinas, Kombo perėja. 


Greta pažymėtos sumos, kurios man atrodo neapsakomai 
didelės, tačiau tai juk senaisiais frankais, o žemiau — prierašas: 
„Perėja nepravažiuojama. Pianinas — pirmadienį vakare“. 

Nepakeldamas galvos Feraldas sako: „Matote!“ Jis perver- 
čia puslapį, ieškodamas pirmadienio, 21-osios, tačiau ten tik 
įrašyta, kad Lebalekas su berlijė gabeno telefonstulpius. 

Feraldas labai didžiuojasi savo registracijos knyga. Sako: „Tė- 
vas mane išmokė vesti apskaitą. Aš jam dėkingas. O čia mano 
motinos braižas. Man taip malonu į jį žiūrėti“. Glosto juodo 
kolenkoro viršelį. Šiek tiek atsitraukiu, ir mes amžinybę tylim, 
kol jis galvoja apie savo senukus. O paskui: „Taip, prisimenu. 
Lebalekas įklimpo į sniegą, negrįžo šeštadienį vakare. Tėvas la- 
bai nemėgo, kad jo sunkvežimis važinėtų naktimis“. Lyg nuvy- 
damas prisiminimus, jis papurto galvą, atsistoja: „Netrukus po 
to Lebalekas išėjo iš mūsų“. Sakau: „Mūsiškiams bus malonu 
sužinoti ką nors apie jį. Dėkoju, pone Feraldai 

Jis mane išlydi iš kabineto. Koridoriuje aš stabteliu, atsidūs- 
tu lyg žmogus, kuris vis ką nors užmiršta, ir sakau: „Tiesą sa- 
kant, aš pas jus atėjau ne dėl to! Atėjau pakviesti į savo vestuves. 
Bijojau, kad Mikis neišdrįs to padaryti, nes jūs jo šeimininkas“. 
Jis prunkšteli vos neužspringdamas juoku: „Dangus užgriūtų, 
jei Mikis neišdrįstų ko nors manęs paprašyti. Ko jau ko, o dro- 
vumo neturi nė už grašį. Atsidūsta, ko gera, skaičiuodamas, 
kiek šunybių pas jį dirbdamas jam iškrėtė mano būsimasis svai- 


nis, bet tik beviltiškai mosteli ranka. „Jis jau pakvietė mane, nesi- 

jaudinkit dėl to.“ Sakau: „Tai būkit geras, nepasakykit jam, kad 
aš buvau atėjusi. Juk žinot, koks jis“. Vėl atsidūsta ir savo liesais 
pirštais tėviškai paspaudžia man petį, o gal, dievaižin, nori pa- 
žiūrėti, ar aš putnutė. Taria: „Šiaip ar taip, sveikinu jus. Aš la- 
bai gerbiu Pin Poną“. 

Kai jis grįžta prie savo darbų, aš einu pas Elizabetę. Ji sėdi 
prie mašinėlės, spausdina, ant nosies nutįsęs plaukų kuokštas. 
Kad pasiektų klavišus, susikrovusi po užpakaliu telefonų kny- 
gas. Tiesiog cirkas, kol jai pavyksta ištraukti tą, kurios man rei- 
kia. Be perstojo tarška: „Taip, taip, juk Dinis - Pajūrio Alpėse“. 
Aš juk jau vaikystėje susipykau su geografija, todėl dabar lei- 
džiu ieškoti jai pačiai. Galų gale suranda gretimame departa- 
mente — Aukštutinio Provanso Alpėse. Sako: „Ak, ne taip jau 
labai ir apsirikom, ne taip labai“. Galiu prisiekt, su Elizabete 
gali plepėt viską, kas ant liežuvio užeina, jai tik svarbu, kad po- 
kalbis nenutrūktų iki darbo pabaigos. 

Telefonų knygoje ieškau Lebaleko pavardės. Tiesiog iš bu- 
telio geriu dar šaltą toniką, kurį ji man tik ką davė. Ji nuo ma- 
nęs nenuleidžia akių, pasislėpusių po pelėdos akiniais. Stengiuosi 
neparodyti, kad visos raidės man liejasi, ir skaitau dievai žino 
kokį lapą spėliodama, ar ten yra Dinis. Galų gale grąžinu jai 
knygą ir prašau paieškoti, kol aš paskambinsiu namo. 

Skambinu į Henriko IV garažą. Atsiliepia Žiuljeta. Sakau: 
„Žiuljera? Cia Eliana. Netrukdau?“ Vos juntama vokiška tarse- 
na lyg medum tepu. Aš jai netrukdanti, visiškai ne. Tęsiu: „Mano 
motina dabar tvarko suknelę. Noriu jums padėkoti. Ji labai la- 
bai graži“. Viešpatie! Ištisą dešimtmetį ji man pasakoja apie sa- 
vo vestuves, bet aš jos jau nesiklausau. Elizabetė man rodo, kad 
pagaliau surado Lebaleką, ir aš sakau į ragelį: „Žiuljeta, ar galiu 
į jus kreiptis „tu“? Klausyk! Pasakyk Pin Ponui, kad aš vakarie- 

niausiu su mokytoja iš Briuskė ir kad ji mane parveš namo. Te- 
gu jis nesirūpina“. Ji sako „gerai“, bet dar dešimt kartų verčia 
mane kartoti tą patį, kol paskutinįjį kartą aš jau net akcentą 
pamirštu, nes bijausi, kad gal dėl to mes nesusikalbam. Paga- 
liau sakau: „Bučiuoju tave. Galiu tave pabučiuot?“ Ji sako, kad 
taip, žinoma. „Tai bučiuoju. Pamatysi, aš tau su tavo suknele 
gėdos nepadarysiu. Ji tiesiog nuostabi . 

Kai padedu ragelį, Elizabetė man ištiesia nebaigtą gerti to- 
niko butelį ir atverstą telefonų knygą. Paprasčiausiai išplėšiu 
atverstą puslapį. Ji aikteli ir susijuokia. Klausiu jos: „Tu žinai, 
kad aš išteku?“ Ji labai rimtai makteli smakru, kad taip, tik aky- 
se spindi šypsenėlė. Sakau: „Bet mes juk liksim bičiulės, tiesa?“ 
Staiga, nežinia kodėl, pajuntu meilę visam pasauliui. Įsikišu ke- 
turgubai sulenktą lapą į rankinuką. Pažvelgiu į laikroduką, kurį 
man mama užsakė pas „Tris šveicares“ mano gimimo dienai - ji 
bus jau poryt. Jis labai šiuolaikiškas, tik skaitmenys romėniški ir 
dėl to jis labai elegantiškas. Jau beveik penkios. Pakartoju Eliza- 
betei: „Tiesa?“ Ji atsako: „Na, žinoma“. Abi nusijuokiam, ir aš 


išeinu. Pro personalo duris, kad kieme nesusidurčiau su Mikiu. 


* * * 


Einu tiesiai į autobusų stotį. Iki šeštos valandos į Dinį nėra 
nė vieno autobuso, nors iš paskutiniųjų, nosį prikišusi prie tvar- 
karaščio stiklo, stengiuosi surasti nors vieną. Teks eiti pėstute. 
Jei jokia lengvoji manęs pakely nepaims, galėsiu susistabdyti pasi- 
rodžiusį autobusą. Nors mane paprastai paima jau pirma mašina. 
Manau, kad manęs tiesiog pasigaili, o aš per daug nesididžiuoju. 

Perėjusi aikštę, užeinu į Filipo vaistinę paskambinti panelei 


Dje. Vaistinėje su Filipu dirba jo padėjėja, o tai geriausias vaistas 

nuo jo meilinimosi, tačiau jai girdint skambinti nenoriu. Jis.mane 
nusiveda į sandėlį, kur dar pernai, vieną ar du vakarus per sa- 
vaitę, jis mane nurengdavo, bet pasitenkindavo tik žiūrėjimu 
ir, kad galutinai išvarytų mane iš proto, — nes po kiekvieno to- 
kio seanso aš tikrai tikau tik į psichiatrinę, — retkarčiais pirštų 
galais glostydavo man krūtis arba pilvą. Veltui visaip tyčioda- 
vausi iš jo arba tiesiog maldaudavau, — jis tik žiūrėdavo ir neda- 
rydavo nieko daugiau. Taip galų gale aš jį įsimylėjau labiau nei 
kurį kitą. Prieš kiekvieną mūsų pasimatymą man imdavo atro- 
dyti, kad širdis iššoks lauk. Ir suprask, žmogau, kad nori... 

Net dabar, stovėdama prie sieninio telefono, tarp tų pačių 
lentynų su vaistais, toje pačioje rausvoje, nuo lubų krintančioje 
šviesoje, pajutau tarsi nerimą. Filipas grįžo į vaistinę — ir jis visas 
persimaino, mane pamatęs. Pradžioj skambinu panelei Djė į 
meriją, tada — jai į namus. Jos balsas, atrodo, atskrenda iš kito 
pasaulio krašto, gal iš kokios Australijos ar Šiaurės ašigalio, to- 
kiu šalčiu nuo jo dvelkia. Ji sako, kad aš užmiršusi pažadą, kad ji 
laukusi visą popietę, žiūrėdama į džiūstančius pyragaičius, kad 
net paruošusi man ledų ir turinti dovaną mano gimimo die- 
nai, — man tenka pakelti balsą, kad ji liautųsi. Nuryla, ir aš tarsi 
matau, kaip ji prikandus lūpą žiūri į kojas, pasipuošusi geltonu 
plisuotu sijonu, kurį ji apsivilko, nes praeitą kartą pasakiau, kad 
jai tinkąs. Sakau: „Gerai. Paklausykite, Neganda“. Šitaip ji ma- 
ne vadindavo, kai dar buvau jos mokinė, o dabar aš ją taip vadi- 
nu, tačiau niekad nedrįstu jos tujinti. Sakau: „Sėsite į savo ma- 
šiną ir atvažiuosite manęs pasiimti į Dinį“. Viešpatie! Ji net 
užspringsta: „Į Dinį!“ Jai trisdešimt vieneri, ir jau dešimt metų, 
kai turi vairuotojo teises ir mažytį automobilį, kurį galima vai- 
ruoti vienu kojos spustelėjimu, bet turbūt dar nėra net trijų 


kartų išvažiavusi už mūsų apylinkės ribų. Sakau: „Taip, tai labai 

svarbu. Taip reikia. Prieš jus marios laiko, nes privalote ten būti 
tik aštuntą vakaro“. Po visų „kodėl“ — „aš jums vėliau paaiškin- 
siu“ — „o kaip?“ — „plentu, po galais“ - ji tyli ištisą tūkstantmetį, 
kol viską sugromuliuoja, tada verksmingu balsu klausia: „Aš- 
tuntą valandą kurioj vietoj? Aš niekad nesu buvus Dinyje“. Aš — 
tuo labiau. Na, šitaip tai jau mes tikrai nesusitiksime. 

Liepiu valandėlę palaukti ir einu pas Filipą. Jis aptarnauja iš 
matymo man pažįstamą klientą, kuris šiek tiek atsitraukia nuo 
prekystalio, leisdamas man prieiti. Klausiu, kur geriausia skirti 
pasimatymą Dinyje, kad vargšelei nereiktų sukti ratų po mies- 
tą, kol žiema ateis. Dviese jie suranda tokią vietą. 

Kai vėl paimu ragelį, panelės Djė nebėra, tačiau ragelio ji 
nepadėjusi. Laukiu su tokia šventa kantrybe, kaip tik aš suge- 
bu. Apžiūriu spintą, kur Filipas laiko užrakinęs visus savo nuo- 
dus ir pavojingus vaistus. Pradžioj atbėgdavau pas jį tik tam, 
kad išsiaiškinčiau kai kuriuos dalykus ir kad rasčiau progą, tarp 
dviejų dieviškos ekstazės seansų, pažvelgt į šios sumautos spin- 
tos vidų. Kai tokia proga pasitaikė ir gavau, ko norėjau, — kaip 
tik prieš savo devynioliktąjį gimtadienį, diena dienon kaip šian- 
dien, bet prieš metus, — aš ir toliau susitikinėdavau su juo, nes 
vis dar tikėdavausi malonumo, o gal todėl, kad esu ne vien ma- 
zochistė. O jis sakydavo: „Tu ne mazochistė, tu tik narcizišką. 
Ir su labai dailiu užpakaliuku“. Nemanau, kad jis būtų paste- 
bėjęs, ką aš nukniaukiau iš spintos, o jei ir taip, man nusispjaut. 

Uždususi Neganda sako į ragelį: „Ieškojau kelių žemėlapio. 
Ar tu įsivaizduoji, kokį gabalą man teks nuvažiuoti?“ Atsakau: 
„Aštuoniasdešimt tris kilometrus, jei važiuosite pro Sen Andrė 
Alpėse. Ne daugiau“. Jau kai aš skaičiuoju, niekas negali manęs 
sukirsti, ir ji tai gerai žino. Girdžiu, kad ji neatgauna kvapo. 


Tikriausiai lipo į antrą aukštą, kur yra vadinamasis kabinetas. 

Anksčiau ten buvo jos motinos kambarys. Visą gyvenimą ji taip 
ir smilko motinos šešėlyje. Jau penkerius metus po senosios šiekš- 
tos mirties — įdomi buvo moterėlė, galėjo net iš savo šuns kaulą 
atimti — panelė Floransa Djė gyvena visai vieniša su karveliais ir 
keturiolika tonų knygų. Jos namuose net vaikščioti gali per kny- 
gas. Tai ji ir vaikšto tarp jų, kojos lauk neiškeldama. Tik vieną 
kartą ryžosi, kai jai buvo dvidešimt penkeri, o atsitiko viskas žaislų 
pardavėjo mašinoje, — bent taip ji man pasakojo, — ir jai tai 
buvę :aip baisu ir taip nemalonu, ir taip niekinga, kad ji niekad 
vėliau nebenorėjusi to daryti. Tie žmogystos jai šlykštūs. Išsky- 
rus, žinoma, mane, nes aš esanti tokia neįprasta. Ji sakosi galinti 
be tų dalykų puikiausiai apsieiti. 

Telefonu aiškinu jai, kad ji turi atvažiuoti aštuntą valandą 
prie kavinės Provenęa/! Gasendi bulvare, Dinyje, ir kad tai vie- 
nintelis platus Dinio bulvaras, kad ji būtinai į jį pateksianti, net 
jei važiuotų užsimerkusi, bet, dievaži, tiesiog neįtikėtina, ką ji 
man atsako: „Ne, jokiu būdu nesurasiu, jokiu būdu, nėra pras- 
mės man net aiškinti!“ Ir dar mokytoja! Su savo keturiolika to- 
nų knygų, kur kiekvieną puslapį vos ne atmintinai išmokus! Kai 
tais nelemtais metais aš jai šliūkštelėjau į veidą rašalo, ji pradžioj 
iš siaubo išplėtus akis žiūrėjo į mane, į savo visiškai sugadintą 
sijoną, palaidinukę, o paskui apsipylė ašaromis. Sakau jai į rage- 
lį: „Ar žinote, kad didesnės žioplės už jus niekad nesu mačiusi?“ 
Ji neatsako, nuleidžia galvą, prikanda apatinę lūpą — taip ir ma- 
tau, lyg būčiau greta. Neapsakomai ramiai, kaip tik aš temoku, 
paskutinį kartą kartoju, kur ji turi mane surasti. Sakau dar, kad 
jei prieš jai išvažiuojant paskambintų Pin Ponas, ji privalanti 
pasakyti, jog mes vakarieniausiančios kartu, bet kad manęs šiuo 
metu nėra, nes nuėjau pas kaimynę arba į tualetą kieme — ne- 


svarbu kur. Klausiu „Neganda, jūs girdite mane?“ Ji sako: „Taip. 

Nebūk tokia pikta. Nerėk ant manęs. Aš atvažiuosiu“. Pakšte- 
liu į ragelį ir pakabinu jį. 

Paskui visą likusį gyvenimą stoviu atsirėmusi į sieną, nega- 
lėdama pajudėti dėl mane užplūdusios neapykantos sau, ki- 
tiems, visam pasauliui. Tris dešimtąsias laiko galvoju apie savo 
tetį, tris dešimtąsias — apie mamą, bet mintis, kad dar šįvakar 
pamatysiu savo akimis Lebaleką, mane priverčia atsipeikėti. 
Filipas stovi tarpdury baltu chalatu. Sako man tyliai, lyg bū- 
tume bažnyčioje: „Šauki taip, kad susikalbėt neįmanoma. Kas 
atsitiko? Turi nemalonumų?“ Gūžteliu petim, papurtau gal- 
vą Ir išeinu. 

Kelyje pirmasis mane pasiveja didelis plieno spalvos juodu 
stogu automobilis. Paprastai aš atpažįstu markes, bet šito — ne. 
Prie vairo sėdi gerokai per trisdešimt perkopęs tipas, baltais spor- 
tiniais marškinėliais, per ilgais jo amžiui plaukais. Atidaro dure- 
les, įsitaisau greta jo kuo maloniausiai padėkodama, ir leidžia- 
mės į kelią. Pastebiu, kad mašinoj vėsoka, jis paaiškina, kad 
įjungtas kondicionierius. Pritariamai linkteliu galvą. Jis advo- 
katas, važiuoja į Sisteroną, pas savo žmoną ir penkiametį sūnų. 
Žinoma, iš Paryžiaus. Išsinuomojo namą su langu, kuris neužsi- 
daro. Naktį labai nepatogu, ypač kai vėjuota. Žmonai vis rodo- 
si, kad lenda vagys. Taip pat išsinuomojo spalvotą televizorių, 
bet per dešimt dienų tie sukčiai dar neprijungė antenos. 

Pervažiuojam Ano miestelį. Sienos išklijuotos Liepos 14-osios 
plakatais. Tipelis įjungia radiją. Žanas Fera, kurį aš dievinu. Jis 
dainuoja: „Mes miegosim kartu...“ Norėdamas parodyti, kad 
turi stereoaparatūrą, tipas įjungia tai priekinius, tai užpakali- 
nius garsiakalbius. Sakau: „Ne, ne, leiskit pasiklausyti“. Jis įsi- 
žeidžia ir užsičiaupia iki pat Baremo. Ten jis mane pavaišina 


pakelės kavinėje. Pasakoja apie savo gyvenimą, apie savo žmoną, 

kuri labai graži, maždaug kaip princesė Greis, ir dar apie savo 
sūnų. Paskui vėl leidžiamės į kelią ir taip įdomiai važiuojame iki 
pat Dinio. 

Pusę septynių jis mane išlaipina didelėje aikštėje, kurioje 
paskyrė pasimatymą visut visutėliai lengvieji automobiliai, sunk- 
vežimiai ir motociklai iš viso departamento. Pasuku pirma pasi- 
taikiusia gatve, labai plačia ir ilga, pilna kavinių ir parduotu- 
vių, — pasirodo, kad tai kaip tik ir yra Gasendi bulvaras. Net 
Neganda jį suras, jei tik sugebės atvažiuoti iki čia. 

Prie kavinės Provengal ji supanikuos, nes čia negalima statyti 
mašinų, tačiau pačią kavinę ras lengvai. Tai didžiulė triukšmin- 
ga salė lyg geležinkelio stoty, pilna pjuvenų, kurios limpa prie 
padų. Šeimininkė parduoda tabako gaminius. Iš to, kaip rū- 
pestingai skaičiuoja grąžą, iš karto matyt, kad ji šeimininkė. Sa- 
kau laba diena, ponia, aš nevietinė ir panašiai, o paskui: „Ar jūs 
pažįstate poną Lebaleką?“ Taip, ji pažįstanti, jis turįs lentpjūvę 
miesto pakrašty, štai ten, tiesiai. Ji paduoda pirkėjui pakelį ci- 
garečių Gitanes, atiduoda dešimt frankų grąžos, prieš tai du 
kartus perskaičiavusi: „Taip, teisingai“. Ji jau užmiršo, kad aš 
čia. Akimoju sakau: „Ieškau jo svainio“. Ji klausia: „Ture?“ Pa- 
kartoju: „Jo svainio“. Ir nutaisiusi išraišką, kuri net akmenį su- 
minkštintų, leidžiu suprasti, kad daugiau nieko apie jį nežinau. 
Ji sako: „Na taip, tai Turė, nekilnojamojo turto agentas. Jis ir 
yra pono Lebaleko svainis“. Atsakau: „Šit kaip...“ tokiu balsu, 
kad ji priduria: „Kadangi Lebalekas turi tik vieną seserį, ma- 
nau, kad jis turi tik vieną svainį, ar ne?“ Prie kasos daugėja pir- 
kėjų, ji nebenori gaišti laiko su manim. Tepasako: „Ten, kitoj 
gatvės pusėj, už kelių namų“. Padėkoju jai, bet ji jau nebesi- 
klauso, net nebežiūri į mane, sukasi it voverė, kad atsigriebtų 


už sugaištą laiką. 

Perkertu bulvarą tarp gausybės susikimšusių mašinų, kurios 
kartkartėm netikėtai šokteli į priekį, sutartinai signalizuodamos — 
tikras beprotnamis. Ant šaligatvių, kurie kiek siauresni kaip Ni- 
coje ar Kanuose, milijonai žmonių, kurie, atrodo, tik tam čia ir 
susirinko, kad trukdytų jums eiti. Visi su šortais, net ir storulės 
matronos su plastmasiniais auskarais, užgožiančios visą erdvę. 
Skaitau parduotuvių iškabas, kol pagaliau randu nekilnojamo- 
jo turto agentūrą. Tik trokšdama pasprukti nuo saulės ir mi- 
nios, stumteliu stiklines duris ir nesvarstydama įeinu. 

Viduj prieblanda ir pradžioj stoviu kaip akla. Ant sienos su- 
kasi ventiliatorius, gainiodamas drungną orą. Per raibuliavimą 
akyse matau manęs link artėjančią negrę. Po sekundės supran- 
tu, kad ji visai ne negrė, o šiaip šokoladinė mergina. Jai gal dvi- 
dešimt penkeri, veidą gaubia smulkiai garbanotų plaukų ku- 
peta, ir ji visa šlapia nuo prakaito po raudona su petnešėlėmis 
suknele, tokią jau esu mačius „Trijų šveicarių“ kataloge. O gal 
žurnale Redut, jau net nepamenu. O ir kalba ji prancūziškai, 
lygiai kaip jūs arba aš, su įprastine pietietiška tarsena. Tai pono 
Turė sekretorė. Ponas Turė išėjęs. Ji nori mane pasodinti, bet 
aš atsisakau, pažadu ateiti vėliau. Ji atsako, kad, deja, baigianti 
darbą po dešimties minučių. Dar sako, kad jai patinkanti mano 
suknelė. Visą laiką šypsosi, nes jos dantys nuostabiai balti. Aš jai 
parodau savuosius, kurie ne ką prastesni, ir lyg medum tepda- 
ma sakau: „Aš iš Nicos ir žadu pradėti čia dirbti. Ieškau mažo 
butuko, nelabai brangaus. Aš mokytoja, tai suprantate — man 
užteks ir labai kuklaus“. 

Pasinėrusi į savo popiergalius, ji man vardija viliojamus va- 
riantus, kai pasirodo Turė. Vos jį pamačius duryse, jau žinau, 
kad tai Turė. Iš pirmo žvilgsnio, kai jis nusiima tamsius akinius, 


aš jau žinau, kad jis vienas iš tų trijų niekšų, grasinusių mano 

motinai išdaužyti dantis žarstekliu. Jo žvilgsnis, suktas ir tuo pat 
metu paslaugus, iš karto nukrypsta ten, kas jam labiausiai rūpi. 
Tik galutinai mane išrengęs ir pasvėręs, lyg būtų mirtinai išba- 
dėjęs, jis pakelia akis į manąsias, linkteldamas ir profesionaliai 
nusišypsodamas. 

Jam tarp keturiasdešimt ir keturiasdešimt penkerių, jokiu 
būdu ne mažiau, nors eisena jaunatviška, o kostiumas šviesus, 
plonos vilnos. Jis liesas, vidutinio ūgio, jo akys lyg pilkai mels- 
vos, tačiau slidžios kaip pati veidmainystė. Širdis man, žinoma, 
nežmoniškai daužosi, ir negaliu pratarti nė žodžio. 

Pradžioj jis mane vadina panele, bet labai greit pereina prie 
„mano miela panele“. Siuzi — taip vadinasi šokoladinė sekreto- 
rė —- jam paaiškina padėtį, ko aš ieškanti, kiek galinti mokėti. Jis, 
žinoma, turi būtent tai, ko man reikia. Liaupsindamas tą su- 
dergtą butą, kurį nori man įpiršti, be ceremonijų sėdasi į Siuzi 
vietą prie didelio metalinio stalo. Ji nutyla ir pasitraukia į šoną. 
Tą akimirką pagaunu jos didelių tamsių akių žvilgsnį ir nebegaliu 
atsikratyti minties, kad šeimininkas, bent jau dėl egzotikos, ją 
kaskart dulkina prieš darbą, darbo valandomis arba po darbo. 
Iš jos akių matau, kad jisai jai atgrasus. Nors ką gali žinoti... 

Kai pagaliau atgaunu amą, sakau jam, kad norėčiau butą 
tuoj pat apžiūrėti. Jis dirsteli į savo stambų prasčiokišką laikro- 
dį — reikia nuspausti mygtuką, ir jis parodo laiką, Žoržas Masi- 
nis turi panašų, tik ne tokį vulgarų — ir sako: „Su malonumu. 
Jis už kelių žingsnių“. Aš sėdžiu prieš jį koja ant kojos, kad jis 
viską gerai matytų, nors man ir šlykštu. Jis nekvailas, tai pastebi, 
ir aš, žinoma, prarandu tašką. Užmušt mane dėl to per maža... 

Imdamas popieriaus lapą, sako: „Pasakykite savo pavardę, 
mano miela panele“. Atsakau: „Žana Deramo“. Taip vadinosi 


Konjara prieš vedybas. „Jūs iš Nicos?“ Sakau: „Frederiko Mist- 

ralio gatve 38“. Net nežinau, ar tokia yra, tačiau aišku, kad to- 
kių visur pilna. Jis pats prataria „Mokytoja“ ir užrašo. Nešioja 
auksinį vestuvinį žiedą. Pagal jį patį, jo pirštai per drūti ir įdegę 
saulėje. Sakau nedrąsiai: „Iš esmės, tai aš gyvenu viena, bet no- 
rėčiau, kad durys būtų atskiros“. Jis žiūri į mane, ir aš pajuntu, 
kad šįkart laimėjau tašką. Nuleidžiu akis, vėl pakeliu jas ir šyp- 
sausi kaip žąsis, žvelgdama tiesiai jam į akis. Jis jau įsivaizduoja, 
kaip mane šiltutę tvarko tame jam kiaurai pažįstamame bute, ir 
atsigauna. Prataria: „Gaila, kad tokia graži mergaitė, ir viena. 

Trumpai tariant, jis liepia Siuzi paduoti jam raktus, pasako, 
kad ji jau galinti uždaryt kontorą, ir mes išeinam. Vos stiklinės 
durys užsiveria paskui mus, jis jau įsikimba į mano ranką plau- 
kuotais pirštais, atseit norėdamas mane pervesti tarp mašinų per 
gatvę. Neskubėdami pasukam į vieną gatvelę, paskui į kitą, ir 
man belieka tik klausytis jo pliurpalų. Kai atsiduriam prieš ne- 
didelį atsilupusiu tinku namą, — jame yra butas, kurį jis nori 
man parodyti, — aš jau žinau, kad jo reikalai nekokie, kad jis 
tikrai jau daugiau kaip dvidešimt metų vedęs Lebaleko seserį — 
jos vardas Ana — ir kad jie turi du vaikus, bet nors ir paklausiu, 
kokio jie amžiaus, jis kaip užsuktas jau kalba apie savo mašiną, 
su automatiškai nuleidžiamais stiklais, bet mes ja nepasinaudo- 
jom, nes namas juk visai arti. Aš stengiuosi kuo mažiau kalbėti, 
visų pirma — kad neleprelėčiau kokios gramatinės klaidos, neat- 
leistinos mokytojai, ir be to, kuo mažiau šnekėsiu, tuo sunkiau 
bus paskui mane surasti. 

Butas — trečiame aukšte, su langais į kiemą. Vienas kamba- 
rys apie šešiolikos metrų, mažulytė virtuvė, dar mažesnis vonios 
kambarėlis su dušu ir tualetu. Viskas šviežiai ir labai išmoningai 
išdažyta, kambario sienos baltai, kitose patalpose — ryškiai rau- 


donais aliejiniais dažais. Baldai taip pat šiuolaikiniai. Man pa- 

tinka. Jis man aiškina, kad pats prižiūrėjęs darbus, bet netikiu 
nė vienu jo žodžiu. Kol dairausi po visus kampus, jis sėdasi į 
krėslą ir prisidega cigaretę. Pasiūlo man, bet sakau: „Ačiū, ne“. 

Tyla trunka ištisą tūkstantmetį, mano kulniukai slopsta kili- 
me, o jis mane nekrustelėdamas smulkmeniškai apžiūrinėja. Pa- 
žvelgusi pro langą į kiemą, vėl klausiu: „Kokio amžiaus jūsų vai- 
kai?“ Jis sekundę dvejoja, ir man aišku, kad meluoja, kai atsako: 
„Septyneri ir trylika... ar gal keturiolika metų“. Juokiasi: „Aš 
taip įnikęs į darbą, kad net nematau, kaip jie auga“. 

Atsistoju priešais jį, stengdamasi vaizduoti, jog mąstau taip, 
kad net galva plyšta, ir sakau: „Paklausykite, pone Turė. Nega- 
liu apsispręsti šįvakar. Butas geras. Net labai. Kaip tik tokio ir 
ieškojau. Bet nežinau, iš kur imti aštuonis šimtus frankų per 
mėnesį?“ Jis užgieda, kaip aš gailėsiuosi, atsisakiusi jo šlamšto, o 
jau koks džiaugsmas esą turėti dušą, teletoną, elektrinę viryklę, 
kurios net valyti nereikia, ir — atkreipkite dėmesį! — neaprėpia- 
mą lyg šokių salė spintą, apie kurią svajoja visos moterys. Pašoka 
ir atidaro tą sudususią spintą. Ne, jis tikrai nesuprantąs savo 
mielosios panelės. Tikrai. Aš nuleidžiu galvą ir užsispyrusiai kar- 
toju: „Negaliu apsispręsti šįvakar, pone Turė. Gal galit man 
parodyt kitą, ne tokį brangų butą?“ Jo akys suapvalėja: „Da- 
bar?“ Sakau ne, kitą kartą, aš galiu vėl atvažiuoti. Jis atsidūsta ir 
sako: „Kaip pageidausit“. 

Kol jis rakina duris, leidžiuosi žemyn. Atsigaunu, viena atsi- 
dūrusi gatvėje. Namų sienos ir stogai dar apšviesti saulės. Jau 
po pusės aštuonių. Niekad nemaniau, kad viskas taip susiklos- 
tys. Dabar reikia keist savo planus. Nebent Lebalekas pasirodys 
lygiai toks, kokį įsivaizdavau per visus tuos metus. Bet tas viskas 
neturi reikšmės, nes aš esu galutinai apsisprendusi. Pagaliau juk 


Turė pasakiau tikrą teisybę: šįvakar apsispręsti negaliu. 

Pasivijęs jis nori vėl paimti mane už rankos, bet šįkart aš atsi- 
traukiu. Nepiktai, o tik truputuką manieringai, nes aš juk, žino- 
te, esu mokytoja. Jis žengia, dėliodamas pėdas į vidų. Jei dar ne- 
šiotų baskišką beretę, — o aš juk įsivaizdavau šį niekšą su baskiška 
berete, kaip man nupasakojo motina, — gal nebūtų taip nupli- 
kęs. Jo plaukai juokingai skysti, ir saulė turinti jam nusvilinti pa- 
kaušį, bet aš juk neįžiūriu. Jis sako, kad Dinis geras miestas, kai 
prie jo pripranti, ir kad man čia patiks. Kurioje mokykloje aš 
dirbsiu? Kad jis užspringtų visais velniais, pravėręs burną! Nega- 
liu nuslėpti, kad delsiu prieš atsakydama, bet nutylėjimas man 
išeina į naudą. Tiesiog pasakau, kad dar neturiu teisės sakyti. Jis 
prataria: „Ak taip?“ Ir nebeklausinėja. Ilgai žygiuojam tylėdami, 
„tada prabylu aš: „Suprantat, yra daug norinčiųjų į tą vietą“. 

Išsiskiriam didelėj aikštėj, Gasendi bulvaro centre. Paklausiu, 
kaip ji vadinasi — Išsivadavimo aikštė, o butas esąs Jubako gatvėje. 
Sakau, kad atvažiuosiu kitą savaitę, trečiadienį ar ketvirtadienį, 
kad žadu apsigyventi Dinyje tikriausiai nuo rugpjūčio. Lyg musę 
kandęs, kad reikia taip greitai mane paleisti, jis sako: „Gal jūs 
rastumėt laiko nors išgert aperityvo?“ Pasakau ačiū, kitą kartą, 
nes dar turiu vieną pasimatymą, o jau ir taip vėluoju. „Gal jus 
-pavėžėti?“ Laiko savo storais pirštais įsikibęs mano ištiestą ranką. 
Tai pati šlykščiausia akimirka per visą šią kokčią dieną. Net ne- 
mirktelėjusi sakau: „Ne, čia visai arti, iki pasimatymo“. Ir mano 
ranka lyg vėgėlė išslysta iš jo pirštų. Einu nosies tiesumu, neatsig- 


ręždama, bet žinau, kad jis stovi ir žiūri pavymui. 


* * * 


Aikštės kampe randu taksi. Paklausiu ant pievelės rutuliais 


žaidžiančių vyrų, kuris vairuotojas. Pasirodo, tai senas žmogelis, 

stebintis žaidimą. Nelabai noriai palieka žaidėjus, bet, matyt, 
nusprendžia, kad kuo skubiau nuveš mane, tuo greičiau sugrįš 
prie žaidimo, ir rūgščia mina pasuka taksi link, vos spėju sekti iš 
paskos. Likusieji — visi tie galvijai vienodi — šaiposi mums pavy- 
mui: „Ei, Tuanai, jei nesusitvarkysi, pasikviesk mus, padėsim!“ 
Tokio lygio juokeliai. Tačiau jie ne iš Turė lūpų, ir Ji labai pa- 
tenkinta, kad į ją žiūrima įsivaizduojant visą palaimą, kurią ga- 
lima su Ja patirti. Tai netgi vienintelis dalykas, suteikiantis Jai 
pasitikėjimo ir pataisantis nuotaiką. 

Įsitaisau ant užpakalinės sėdynės. Senukas dar, pasirodo, pri- 
simena, kaip įjungiamas variklis, ir klausia, kur važiuosim. Sa- 
kau: „Į Lebaleko lentpjūvę, kelyje į Lažavį. Galėsit manęs pa- 
laukt prie jos? Aš neilgam“. Išvažiuojam iš Dinio ir už trijų ar 
keturių kilometrų jis sustoja šalikelėje, prie didelių pravirų var- 
tų. Girdėti tik paukščių čiulbesys. Kai lipu iš mašinos, man šok- 
teli širdis pamačius užrašą, nurodantį į visai netoli esantį mies- 
telį, kuris vadinasi Briuskė. Žinoma, tai ne manasis Briuskė, bet 
tai siaubinga, bent man pasirodo siaubinga, — sakytum, šiuo 
momentu šioje vietoje virš manęs būtų pasirodęs mano motiną 
sergstintis gerasis Dievulis. 

Lebaleko lentpjūvė visai nepanaši į Feraldo, o ką jau kalbėti 
apie čia vyraujančią tylą, nes darbininkai išėję namo. Lebaleko 
lentpjūvė nedidukė, su dirbtuvėmis, pašiūre ir šiuolaikišku prie- 
statu kiemo gilumoj. Išskyrus juodą pežo, kitų mašinų nema- 
tau. Kieme kvepia mediena ir sakais. Visur pilna pjuvenų. 

Kai prisiartinu, priestate ima loti šuo, durys atsidaro, ir pasi- 
rodo mergina, prilaikanti už antkaklio stambų vokišką aviganį, 
panašų į Liuciferį. Ji kiek vyrėlesnė už mane, šviesoka, gerai su- 
dėta, aptemptais džinsais. Saldžiu balseliu pasiteirauju pono 


Lebaleko, o ji: „Katro? Mano tėvo ar mano brolio?“ Pažvelgia 

priestato gilumon ir juokdamasi kažkam kažką sako, bet neiš- 
girstu ką. Išlenda, žinoma, brolis. Jis aukštesnis už ją per visą 
galvą, jaunesnis už mane, linksmuolis, taip pat su džinsais. Jo 
plaukai ilgi kaip ir Bū Bū, bet jis ne toks lieknas ir ne toks dai- 
lus. Mergina man sako: „Mano tėvas savo kontoroje“. Pirštu 
parodo į dirbtuves. Pasakau ačiū ir einu sau. 

Randu jį mažoje įstiklintoje patalpėlėje, iš kur matyti maši- 
nos. Jis sako: „Taip?“ Išeina manęs pasitikti. Širdis daužosi dar 
stipriau negu pamačius Turė, nes jau žinau, kad su juo man 
bus daugiausia vargo. Jis aukštas, — gal net aukštesnis už Pin 
Poną, — apkūnus, plaukai pražilę. Vienmarškinis, kaklaraiščio 
mazgas atpalaiduotas. Jo akys taip pat mėlynos, panašios į ma- 
nąsias, bet Žinau, kad tai nieko nereiškia, nes aš akis paveldėjau 
iš motinos, ji man jas davė. Pratariu prikimusiu balsu: „Ponas 
Lebalekas? Atsiprašau. Aš tikriausiai išsinuomosiu butą iš jūsų 
svainio. Aš mokytoja“. Jis tyli, ir aš turiu prisiversti, kad nenu- 
leisčiau akių, nes gerklę stipriai užgniaužia ir sunku išspausti 
žodį. Jis ir yra tas sunkvežimio vairuotojas. Buvo su striuke. Jei 
mano motina teisingai nupasakojo, jam dabar turėtų būti pen- 
kiasdešimt. Sakau: „Norėčiau sužinoti, kiek iš manęs paimtu- 
mėte už knygų lentynų padarymą. Turiu keturiolika tonų kny- 
gų“. Jis kilsteli antakius, bet greit suvokia, kad aš iš tikrųjų 
nekalbu apie keturiolika tonų, ir atsako: „Bet aš ne stalius. Ne- 
bent, jei reikia, galėčiau parduoti lentų. Tik tiek“. 

Milijoną metų stovim, aš, žinoma, baisiausiai nusivylus. Paga- 
liau sako: „Luktelėkit, aš jums parekomenduosiu ką nors“. Grįž- 
ta į įstiklintą kambarėlį, aš einu iš paskos. Iš jo eisenos, veido dvel- 
kia nedrumsčiama ramybė. Žinau, kad tai jis smogė mano motinai 
pirmas. Turbūt ir tą dieną jis buvo pats ramiausias iš jų trijų. 


Smogė ramiai, tuo neabejoju, bet jo smūgio žymė išliko ilgiausiai. 


166 


MIRTIES VASARA 


Jis duoda lentpjūvės vizitinę kortelę, kitoj pusėj flomasteriu 
rūpestingai, pirmaklasio rašysena užrašęs adresą. Net aš rašau 
geriau. Jo rankos dar storesnės už Turė, bet jos atitinka jo sudė- 
jimą. Auksinis vestuvinis žiedas giliai įsispaudęs į pirštą, matyt, 
jis jo niekad nenusimauna. Klausia manęs: „Kas per butas?“ Sa- 
kau: „Jubako gatvėje“. Man sunku prisiversti žiūrėti į jį, nes jo 
akys ramios, be jokio pykčio. Turė akys atšiaurios ir aštrios, net 
kai apsimeta geraširdžiu tipu, siūlančiu išdvėsusiai mokytojai 
svajonių spintas. Lebalekas palinguoja galvą ir sako: „Žinau. Di- 
delės bibliotekos ten neįsirengsit. Geriau nusipirkite gatavas 
knygų lentynas „Naujojoje galerijoje“ “. Sulig tais žodžiais jis 
pajuda durų link, leisdamas man suprasti, kad pokalbis baig- 
tas. Na, o aš, jei nenoriu ko nors suprasti, galiu tęsti pokalbį 
ilgai, net jei ir taksi laukia. Apžiūrinėdama savo dirbtinius na- 
gus, atsiremiu užpakaliu į stalą ir dvejodama sakau: „Dar neži- 
nau, ar tikrai jį išsinuomosiu. Jau sakiau jūsų svainiui, kad jis 
man per brangus“. Nors sakyti ir nėra ko, bet jis prataria: „Tas 
butas priklauso jam. Su juo ir tarkitės. Kuo mažiau aš kišuosi į 
svainio reikalus, tuo man ramiau“. Šįkart jis eina į dirbtuves ir 
man tenka sekti paskui jį. 

Kieme ištiesiu ranką, jis ją paspaudžia. Sakau: „Šiaip ar taip, 
ačiū“. Atsako: „Kiek jums metų?“ Pridedu sau dvejus. Klausia: 
„Jūs mokytoja?“ Matau iš akių, kad aš panaši į mokytoją - kaip 
jis į popiežių. Žaibiškai atitariu nusišypsodama, žvilgsnį įsmei- 
gus tiesiai jam į akis: „Ateikit įrengt bibliotekos ir pamatysit“. 
Ištariu frazę ganėtinai nerūpestingai, kad jis manim patikėtų, 
ganėtinai Jos stiliumi, kad jis pagalvotų apie ką reikia. Einu var- 
tų link. Į akis šviečia besileidžianti saulė. Lyg nejučia paskutinę 
akimirką atsigręžiu. Jis stovi toj pačioj vietoj, aukštas ir stambus, 


žiūri į mane, o aš žinau, kad esu užsispyrusi, kad viskas bus taip, 

kaip aš sumaniau — taip, kaip įsivaizdavau pastaruosius penke- 
rius metus. Jis nenuleidžia nuo manęs akių. 

Senukas taksistas be žodžių atidaro dureles. Be jokių prie- 
kaištų. Dar važiuojant į čia, jis man išvardijo ilgiausią sąrašą šio 
rajono valstiečių, kurie raunasi plaukus del sausros, ir dabar jis 
tęsia. Jau dvidešimt po aštuonių — pagal mano laikrodį, o maši- 
nos laikrodis rodo aštuonias ir dvidešimt penkias. Jaučiu, kaip 
manyje slopsta kažkas panašaus į skausmą. Patogiai įsitaisau ant 
sėdynės. Pro šalį bėga laukai. Sakau: „Jūsų laikrodis skuba . Jis 
atsako: „Ne. Tai jūsų vėluoja“. Man gera. Man visai nesvarbu, 


ką jis šneka. 


x* * * 


Neganda manęs laukia ne Provenga! kavinės terasoje ar vi- 
duj, bet lauke. Matot, jau nuo pernai ji siuvanti ratais tarp pra- 
eivių, kuriems atrodanti lyg ventiliatorius. Ji bijanti nuleisti akis 
nuo mašinos, nes ją gali pavogti. Apsivilkusi, kaip ir maniau, 
geltonuoju plisuotu sijonu, permatoma palaidinuke su rauki- 
nukais, visai nederančia prie sijono, o šviesius plaukus suėmusi 
plačia geltona aksomine juosta. Dievaži, jei paukščių pardavė- 
jas ją pamatytų, patupdytų į narvelį. 

Suprantama, pirmas dalykas, kurį ji man sako, kad aš bjau- 
ri, labai bjauri, nes verčiau ją stypsoti ant šaligatvio, kur praei- 
viai galėjo kažin ką apie ją pagalvoti. Ir tuoj pat ima nertis iš 
kailio norėdama iškvosti, kas čia per istorija. Pasakau, kad už- 
čiaupčiau: „Jūs galit būti nuostabiai graži, kai norit. Tik dėl 
manęs visa ši elegancija? Žiūrėk tu man!“ Pasipūtusi ji gūžteli 
pečiais, bet parausta iki pat auskarų, kurie, žinoma, taip pat 


geltoni, kaip ir jos blizgantis plastmasinis krepšys, megztas šalis 

ir visas kitas balaganas. Imu ją aukščiau alkūnės, einam šaligat- 
viu. „O mano mašina?“ — klausia ji. Sakau: „Ji jūsų lauks ten, 
kur dabar stovi. Visų pirma — aš alkana“. Ji beviltiškai žiūri at- 
gal, nesiryždama nutolti nuo savo dėžės ant ratų, tarsi ten būtų 
palikusi agonijoj besigaluojančią savo surukusią motiną. 

Siauroj gatvelėj, beveik prie bulvaro kampo, randam pice- 
riją. Abi išsirenkam picą su ančiuviais ir skampius. Einu pada- 
ryt sisiuko, nusiplaut rankų ir truputį susitvarkyti. Grįžus ran- 
du ant raudonos servetėlės padėtą mažutį keturkampį paketuką. 
Jis perrištas auksiniu kaspinėliu. Nusišypsau jai, ir ji nusišypso, 
veidas šiek tiek pablyškęs. Nieko nesakydama išvynioju paketu- 
ką, ir čia ji mane pribaigia: geltonai mėlynoje popierinėje dėže- 
lėje — rašalo Waterman buteliukas. 

Vos įžiūriu, kas tai, nes ašaros užtemdo man akis. Vienintelis 
dalykas, kurį matau — o viskas taip ryšku, kad net nesuprantu, 
kaip susilaikau nesuklykdama ir nekrisdama ant žemės, nes ne- 
bėra jėgų ištverti — tai jis, jis, jis. Jis apsivilkęs sena odine striuke, 
o aš stoviu prie mėlynos emaliuotos viryklės Arame. Žiūriu, kaip 
jis traukia rašalą į man dovanotą parkerį. Pro rusvus garbano- 
tus plaukus jis pažvelgia į mane, palinkęs į priekį, skruostuose, 
kaip visad jam besišypsant — duobutės. Sako: „Kas žino? Gal 
dabar tu geriau mokysies, ar ne?“ Ir beveik tuo pat metu - tą 
pačią akimirką — aplink medžiai, miškas, pajuntu pernykščių 
lapų ir įmirkusios žemės kvapą, žinau, kad mano rankose kastu- 
vas ir kad tuoj prasidės tas siaubas, ir imsiu klykti. 

Suklykiau. 

Nuo gretimų stalelių visi į mus žiūri. Kraujas man mušė į 
pakaušį. Per ašaras matau mirtinai išblyškusią panelę Djė. Jau- 
čiu per skruostus tekančias ašaras, šluostau jas servetėle, burna 


gaudau orą. Suspaudusi galvą rankomis, apie nieką negalvoda- 

ma, sėdžiu ištisą amžinybę. Mikis. Jis vakar ar užvakar sakė, kad 
turės — net nežinau kada — dalyvauti lenktynėse Dinyje, tai bus 
proga vėl čia atvažiuoti. Kartą vakare maudžiausi duše kieme, 
tyčia palikus pravirą užuolaidą, kad jis mane matytų. Kai ište- 
kėsiu už Pin Pono, Mikis turės mane pabučiuoti. Aš jo noriu, 
ypač kai sėdžiu megzdama ant laiptų virtuvėje, o jis nearplėšia 
akių nuo mano pražergtų kojų manydamas, kad aš nieko nepa- 
stebiu. Ir Bū Bū. Aš tirpstu vien apie jį pagalvojus. Jis neturėtų 
būti labai patyręs, nebent gal tik pačiupinėja savo poilsiauto- 
ją, - o gal aš per daug naivi? — bet naktimis jis tikrai praleidžia 
daug gražaus laiko galvodamas apie mane. Kartą tyliai jo to pa- 
klausiau antro aukšto koridoriuje, bet jis tik gūžtelėjo pečiais ir 
„viskas. Man silpna jau vien nuo tos minties. Mano brolis, mano 
mažasis broliukas. 

Susiėmusi galvą sakau: „Atleiskite“. Neganda tyli iki pat sa- 
vo motinos prisikėlimo iš numirusiųjų. Sėdi palinkusi per stalą 
prie manęs. Ji kvepia tais pačiais Dioro kvepalais kaip ir Mikio 
Žoržetė. Sakau: „Čia ne jūsų kaltė. Tai visai kas kita“. Žiūriu į 
ją. Ji paslėpė nuo mano akių prakeiktąjį rašalo buteliuką. Nera- 
miai šypsodamasi linkteli, kad suprantanti. Ne, ji nieko nesu- 
pranta, nes yra visiška kvailė. 

Apsižvalgau, bet daugiau mes niekam neįdomios, žmonės šne- 
kasi, valgo. Sakau kiek įmanydama gyviau: „Na, valgykim. At- 
šals“. Pagaliau po valandėlės ji sumurma: „Žinai, tai ne tikroji 
dovana tavo gimimo dienai. Tikroji mano krepšyje. Bet dabar aš 
jau bijausi“. Kuo švelniau sakau: „Būkit gera. Parodykit“. Galvą 
skelia skausmas. Ji ištraukia auksinį žiebtuvėlį Dupon, ant kurio ji 
liepus išgraviruoti: //. Dėžutėje įdėta maža kortelė, kurioje kaž- 
kas parašyta, bet paskutinę akimirką ji susigėsta, niekaip nesutin- 
ka, kad aš perskaityčiau. Tikras cirkas... Ten parašyta. 

Jei būčiau tavo liepsna... 


Žinoma, tai kvaila, kaip ir viskas gyvenime, bet aš per stalą 
prisitraukiu jos galvą ir bučiuoju į skruostą. Sakau: „Kai būsim 
mašinoj, aš jus pabučiuosiu kitaip“. Nuo tų žodžių ji atgauna 
spalvą. Nepaprastai mėgstu žiūrėti, kaip ji išrausta ir nežino, 
kur dėt akis. Įsivaizduoju ją su žaisliukų pardavėju ant nuleistų 
sukriošusios DS sėdynių, kojomis aukštyn, ant galvos užversta 
suknele, sukandusią dantis ir laukiančią, kol viskas baigsis. Nu- 
mirk iš juoko. 

Kai atneša skampius, ji jau man yra tiek prikalbėjus apie tai, 
ką ji parengė mano gimimo dienai namuose, jog aš ir alkio ne- 
bejaučiu. Ir skausmas visai dingo. Žiūriu, kaip ji valgo, apsime- 
tu, jog klausausi. Ji užsisakė butelį kjančio ir, kadangi aš nege- 
riu, ji greit visai kauštelės. Klausia manęs, ko man reikėjo Dinyje, 
aš atsakau „tss“ — esą norėjau užbaigti kai kuriuos reikalus prieš 
vedybas. Ji apsimeta, kad supranta, atsidūsta taip, kad vos ne- 
nušoka mezginių liemenėlė, persišviečianti per palaidinukę. 
Šiaip ji šviesiaplaukė, švelnaus gymio, ir vienintelis tikrai puikus 
dalykas — tai jos gražios baltos krūtys, bet jinai jų gėdijasi, nes 
jos šventeiva motina jai sakiusi, kad jos per didelės. Dabar ji jas 
rodo tik man. Jei, kaip buvome sutarusios, būčiau atėjus pas ją, 
ji tikrai būtų laukus manęs be liemenėlės po palaidinuke, vir- 
panti iš noro ir baimės atidaryti man duris. Aiški veidmainė ta 
Neganda. Bet aš ją myliu. Maždaug taip, kaip Pin Poną. Tarp 
jų nėr jokio panašumo, bet myliu — kas tiesa, tai tiesa. Jei, kaip 
buvom sutarusios, būčiau nuėjus pas ją, ji keturias valandas ir 
nė minutės mažiau būtų vaikščiojusi apie puodus ir dreban- 
čiomis rankomis patiekusi man arbatą, kaip ir tada, kai man 


buvo penkiolika metų ir ji užsimanė pasimatuoti sukneles, kad 

aš pasakyčiau, ar jos man patinka, ir visą tą laiką kalbėjo apie 
„tą garsiąją aktorę“ arba „tą garsiąją dainininkę“, kurios mylisi 
tik su merginomis — „na taip, tikėk manim, visi tai žino“ — arba 
apie Merilin Monro tik tam, kad man sušlaptų viena vieta vien 
iš laimės bendraujant su tokia gera kompanija. Garbės žodis, 
net po visko, kai ji krenta ant pagalvių atsipalaidavusi, būtinai 
turi pakelti ranką prie kaktos ir, užvertus akis, prastenėti: „Die- 
ve, ką aš darau“, — tiesiog cirkas! 

Pradėdama valgyt ledus su braškėm ji man sako: „Tu nesi- 
klausai manęs“. Atsakau: „Galvoju apie jus“. Ji negali patikėti. 
„Ir ką tu galvoji?“ Sakau: „Per palaidinukę matyti jūsų lieme- 
nėlė. Esu tikra, kad jūs būtumėte be jos, jei mes dabar sėdėtu- 
me pas jus, Briuskė“. Plyksteli raudoniu. Nebeprataria nė žo- 
džio iki pat restorano uždarymo atostogoms. Pasilenkiu per stalą 
ir sakau: „Ar jūs ką nors sužinojot apie tuos vyrus su sunkveži- 
miu?“ Ji tiesiog nepakenčiama: tik linkteli smakrą, nepakelda- 
ma akių. Laukiu. Maišydama šaukštuku ledus, užsispyrusia iš- 
raiška sako: „1955-ųjų lapkritį jie atvežė medienos aptvarams 
ponui Ponsė. Jis dar turi važtaraštį. Jie buvo iš Feraldo lent- 
pjūvės“. Gerai. Pasirodo, ne visi tokie kvaili, kaip maniau. Ji 
pakelia akis, smalsiai žiūrėdama klausia: „Kam tau to reikia?“ 
Sakau: „Ten buvo daugiau muzikos įrašų pianinui. Na, bent 
man taip sakė. Jie turbūt kažkur pametė visą dėžę su juostomis. 
Tiesiog norėjau įsitikinti“. Jos šaukštelis pakimba ore: „Praėjo 
per dvidešimt metų!“ Nuleidžiu galvą prie savo citrininių le- 
dų — atseit štai kokia aš: vis įgrystu visiems pasaulyje. Sakau: 
„Taip, žinau. Aš idiotė. Tuo blogiau man“. Po valandėlės pake- 
liu galvą, žiūriu į ją šypsodamasi ir kuo saldžiau sakau: „Padary- 
kit man malonumą mano gimimo dienai. Nueikit į tualetą ir 


nusisekit liemenėlę“. Užsiplieskia lyg saulė. Neatgaudama žado 

suvapa: „Tu beprotė. Aplink žmonės“. Švelniai paimu jos ran- 
ką per stalą: „Prašau“. Ji žiūri į mane nuraudus lyg aguona. 
Apmiršta iš noro taip padaryti, kad man parodytų, jog ji šiuo- 
laikinė, bet nesiryžta. Sako: „Žinok, imsiu ir padarysiu“. Nieko 
neatsakau. Valgau ledus ir galvoju, kokia ji iš tikro kvailė. Stai- 
ga, per veido raudonį išmuštom baltom dėmėm, atitraukia kė- 
dę nuo stalelio, atsistoja ir mauna tiesiai į tualetą. 

Valgau ledus. Taip norėčiau pasiųst velniop visus — Lebale- 
ką, Turė, Negandą, Dinį. Prisimenu vaistinės kambarėlyje ma- 
ne nurenginėjantį Filipą. Ir žinoma, vargšę savo motiną, ver- 
kiančią ir traukiančią nuo savęs suplėšytą suknelę, vis kartojančią 
„taip“, nes jų trys, o ji bijo, kad jos nemuštų. O gal kad nesuža- 
lotų. O paskui, staiga, tą pačią akimirką prisimenu j7. Melyną 
viryklę virtuvėje. Sakau sau: „Liaukis. Tuoj pat liaukis“. Sumai- 
gau ledus į košę ir atstumiu tolyn indelį. 

Panelė Djė grįžta, tiesi, kilnodama kojas, lyg jos būtų medi- 
nės, veidas kaip pomidoras, o stambios baltos krūtys šokčioja 
po permatoma palaidinuke. Neskaičiuojant vieno raudonlie- 
menio padavėjo, niekas į ją nekreipia dėmesio, nes visi, išskyrus 
mane, šitoj pirtyj sėdi daugiau ar mažiau apsinuoginę. Bet ji 
įsivaizduoja, kad visų akys įsmeigtos į jos nuogybę, ir todėl žen- 
gia, nevikriai dėliodama kojas vieną prieš kitą lyg antis, kuriai 
nukirto galvą. Nesugebu suprasti, ką jaučiu matydama ją tokią 
apgailėtiną, tačiau jau vien del to imu taip nekęsti savęs, kad 
norėčiau pasidaryti galą. Ji juk žino, ką gyvenime galima ir ko 
negalima daryti. O aš ją dar maldavau įrašyti Gabrielio Devi- 
nio pavardę į mano gimimo liudijimą. Pažadėjau jai leisti daryti 
viską, apie ką ji svajoja, ir net jei būtų ėmęs juokas iki nusprogi- 
mo, būčiau apsimetus, kad esu rojuje ir, dievaži, būčiau aikčio- 


jus lyg beprotė, vadindama ją savo meile ir visa kita. O dabar — 

tėvas nežinomas. Spektaklis baigtas. Imu jos padovanotą žieb- 
tuvėlį ir prisidegu mėtinę cigaretę. 

Grįžtant namo ji vairuoja mašiną taip, lyg tik vakar būtų 
gavusi teises, primerktom akim spitrindama į automobilio ži- 
na, kad bent jau keturiolika kilometrų priešais kelias tiesus, 
deda man ranką ant kojos. Sako: „Aš visą laiką galvoju apie 
tave. Tu nežinai, ką reiškia mylėti taip, kaip aš tave myliu“. 
Arba kažką panašaus. Ji nepavyduliauja Pin Ponui, net nepa- 
žįsta jo. Džiaugiasi, kad aš išteku, kad tik būčiau laiminga. 
Sako, kad didžiuojasi savimi, nes išdrįso pasirodyti „visiems“ 
be liemenėlės, kad tik man padarytų malonumą. Sakau: „Kitą 
kartą turėsite parodyti nuogą užpakalį“. Žiopteli: „Och!“ Ir 
juokiasi drebančiu juoku. Nežinau, ar nuo tos minties, ar nuo 
išgerto kjančio, ji ima važiuoti vos trisdešimčia per valandą. 
Sakau: „Pamėginkite važiuoti nors kiek greičiau, nes taip nie- 
kad neparvažiuosim“. 

Palikus ištuštėjusį miestą už tilto, ji sustoja šalikelėj. Eina pa- 
sisioti už eglių. Laukiu mašinoje. Grįžta, žiūri į mane ištisą šimt- 
metį, atsidūsta ir vėl pajudam. Išlaipina mane šiek tiek prava- 
žiavus Montečiarių vartelius. Bučiuoju ją į lūpas — beje, net 
neįtikėtina, bet bučiuojasi ji gerai — ir pažadu paskambinti iš 
Brošaro kavinės. Ji bučiuoja mane dar kartą, mėšlungiškai pirš- 
tais sugniauždama mano kelnaites ir baisingai dūsaudama, o 
tada aš išlipu. Sakau: „Man reiks dar kartą nuvažiuoti į Dinį. 
Atvažiuosit manęs parvežti?“ Ji linkčioja galvą, liūdnai šyptel- 
dama, ir aš nueinu. 

Pin Ponas laukia manęs virtuvėje, sėdėdamas prie stalo. Nu- 
leidęs lempą prie pat nosies, valo benzinu kažkokias detales. Vos 
kilsteli akis. Mano laikrodis rodo be ketvirčio vidurnaktį. 


174 


MIRTIES VASARA 


Klausiu: „Pyksti?“ Jis papurto galvą, kad ne. Valandėlę sto- 
viu greta, bet jis tyli. Tada prabyla: „Apie septintą skambinau 
panelei Djė. Bet jos nebuvo“. Sakau: „Ji mane nusivežė vaka- 
rienės į restoraną. Mano gimimo dienos proga. Dovanojo Du- 
pon žiebtuvėlį“. Išimu žiebtuvėlį iš rankinuko ir rodau jam. Jis 
sako: „Ji žino, ką tau dovanoti“. Nuo liepos pradžios beveik kas- 
nakt dega miškai ir jam tenka mažai miegoti. Sakau: „Bent vie- 
ną naktį tu galėjai išsimiegoti, o turėjai laukt manęs“. Jis atsako: 
„Aš negaliu miegoti be tavęs“. Pasilenkiu ir bučiuoju jo išsitar- 
šiusius plaukus. Žiūrim vienas į kitą ir aš pasiūlau: „Gal nuei- 
nam į daržinę šiąnakt?“ Jis nusišypso, glosto mane per suknelę 
ir sako: „Gerai“. Tada tyliai einam į daržinę, ir jis myluoja ma- 


ne taip, kad aš užmirštu viską pasaulyje. 


x* * * 


O paskui prabundu vieną rytą jau būdama dvidešimties metų. 

Su teta Kurtine ir Skausmingąja motuše išgeriam kavą virtu- 
vėje, einu paerzinti Bū Bū - iškrapštau jį iš dušo kieme, o nusi- 
praususi grįžtu į mūsų kambarį, susirandu baltus šortus, baltuo- 
sius sportinius marškinėlius, basutes ir einu aplankyti motinos. 

Ji man matuoja vestuvinę suknelę, neatpažįstamai persiūtą 
iš tos, kurią man davė Žiuljeta. Kaip ir norėjau, visa išpuošta 
mezginiais. Dideliame veidrodyje pirmo aukšto valgomajame 
matau save tokią aukštą, labai liekną. Nežmoniškai sau patin- 
ku. Mano vargšė mamelė žiūri į mane tokią ašarų pilnomis aki- 
mis. Ji išgalvojo keletą mažų gudrybių, kad mano užpakaliukas 
dar gražiau atrodytų, ir kol ji sėdi prie ssiuvamosios mašinos, o aš 
valgau savo mėgstamą dribsnių košę, ji sako: „Noriu tave šio to 


paprašyti, tik nesupyk“. Ji apgalvojusi tai, ką aš jai esu sakiusi, 

kai susipažinau su Pin Ponu, ir jai neramu. Ponia Largjė, pas 
kurią ji eina ruošos, jai pasakojusi, kaip atrodė senasis Monte- 
čiaris. Trumpai sakant, ji nori pamatyti jo fotografiją. 

Amžinybę tylim. Man užgniaužė gerklę. Ji net siūti liovėsi. 
Sakau: „Montečiaris niekuo dėtas šioje istorijoje, aš dabar tuo 
įsitikinusi“. Ji atsako: „Įsitikinusi galiu būti tiktai aš. Todėl atnešk 
man jo nuotrauką“. Kai ji tokia, man norisi kristi ant žemės ir 
šaukti. Sakau: „Po velnių! Tu juk neimsi kelti scenų, kad suga- 
dintum mano vestuves? Kas tau šovė į galvą?“ Ji atsako, nežiūrė- 
dama į mane, akis įsmeigusi į savo nudiržusias nuo skalbimo ran- 
kas: „Jei man kils nors mažiausia abejonė, aš neleisiu tau tekėti. 
Viską papasakosiu. Prisiekiau bažnyčioje“. Sviedžiu košę ant stalo, 
. apsimaunu šortus, apsivelku marškinėlius, apsiaunu basutes ir iš- 
taršytais, ant akių krentančiais plaukais išeinu, trenkdama durimis. 

Iki Montečiarių penkios ar šešios minutės kelio. Dar minu- 
tes prireikia, kol priremiu prie sienos Sugedusį mikrofoną ir, 
niekam negirdint, paprašau Marselyje palaidoto jos numylėti- 
nio nuotraukos. Ji klausia: „Kam? Kam?“ Sakau, kad noriu pa- 
rodyti dailininkui miestelyje — šis nutapysiąs jo portretą. Savo 
dvidešimtmečio proga noriu jai padaryti dovaną. Apdujusi ji 
ima ašaroti ir pralemena: „Tik tau gali kilti tokių minčių. Tu 
turi gerą širdį ir elgiesi, kaip ji tau sako“. Jos kambaryje nukabi- 
nu nuo sienos pono nuotrauką, net neišimu jos iš paauksuotų 
rėmų, einu į savo kambarį, surandu ganėtinai didelį maišelį nuo 
pirkinių. Dar minutę sugaištu ramindama senąją kvaišą. Sakau: 
„Tik niekam nepasakok. Tegu tai bus mūsų paslaptis“. Ji bu- 
čiuoja mane į skruostą savo sausomis lūpomis, iki skausmo su- 
spaudžia man riešą. Šūkteliu: „Liaukis, man skauda!“ 

Lauke, eidama pro Brošaro kavinę, matau savo būsimąją any- 


tą, plepančią su kitom dviem miestelio suvytusiom jaunuolėm. Ji 

žiūri į mane, ir aš nusišypsau, parodydama visus dantis, lyg prieš 
paminklą žuvusiems kariams. Negana to, mane pamato Pin Po- 
nas, bandantis variklį prie garažo. Šūkteliu jam: „Reikia dar šiek 
tiek pataisyti suknelę. O kaip tu?“ Jis atsako: „Tvarka“. Jam ne- 
patinka, kad aš viešai rodausi su šortais, kartą jau sakė man tai. 

Jis norėtų, kad iki pat mūsų auksinių vestuvių vaikščiočiau 
su šarvais. Bet tada jam tektų miegoti su Žana d'Ark. 

Nepraeina nė dvidešimt minučių, ir aš įžengiu į mūsų namus. 
Viršuj tas kretinas vėl traukia savo arijas. Prašo sriubos, prašo laik- 
raščio, o gal išgirdo mane ateinant, žino, kad aš čia. Nuo tos die- 
nos, kai jį paralyžiavo, aš jo nebemačiau. Net per lubas neprata- 
riu jam nė žodžio. O kai jam užeina, ima mane įžeidinėti. Motina 
man sakė, kad jo galva dar šviesi, bet aš abejoju. 

Ji sėdi ten pat, prie siuvamosios mašinos. Laukia. Išskyrus 
mane, niekas nemoka taip laukti, kaip ji. Pasakai jai: „Aš grį- 
šiu“. Grįžti po metų — randi ją ten pat, nepriekaištingai sušu- 
kuotais šviesiais plaukais, gaubiančiais veidą, ant prikyštės su- 
kryžiuotomis rankomis. Ji gimė balandžio 28-ąją. Ji Jautis. Aš 
nelabai ką teišmanau, bet man sakė, kad Jaučiai iš galvos eina 
dėl Vėžių, nes šie vieninteliai gali juos suprasti. 

Sakau: „Žiūrėk, kvaila moterie!“ Ji atsargiai ima rėmus, studi- 
juoja besišypsantį veidą, kurio jau ir ženklo nebėra šiame pasau- 
lyje. Jo plaukai tamsūs, rūpestingai sušukuoti, nosis aštri kaip pei- 
lio ašmenys, akys gan gražios, labai juodos, jis pasitikintis savimi, 
visai nebjaurus. Motina klausia: „Tai Montečiaris? Ponia Largjė 
man sakė, kad jis buvo su ūsais“. Atsakau: „Na, žinai, aš tau ne 
seklių biuras! Kartais žmogus būna su ūsais, o paskui juos nusi- 
skuta. Čia jis be ūsų!“ Ji vėl dirsteli ir sako: „Šiaip ar taip, čia ne 
tas Italas“. Baisiausia, kad jos balse nejusti palengvėjimo. Arba 


gal ji suvokia, jog po tiekos metų jau nebesugeba to niekšo atpa- 

žinti. Sakau: „Jei tai būtų jis, tu iš karto būtum jį atpažinusi. Net 
ir be ūsų . Ji trukteli pečiais. Įkišu portretą į maišelį ir sakau: „Jei 
Pin Ponas sužinotų, kad įtarinėjame jo tėvą, jis mums abiem gal- 
vas nutrauktų“. Ji žiūri į mane. Šypsosi. Savo šypsena ji mane 
užmuša. Spektaklis baigtas. Paskui ji vėl sėda prie suknelės, ir aš ją 
matuojuosi prieš didįjį veidrodį. Atrodau dieviškai. 

Po pietų Pin Ponas suremontuotu mažagabaričiu veža mane 
į miestą, kur renkamės vestuvines dovanas. Aš su džinsais ir balta 
palaidine. Jis tuoj pat turi grįžti į miestelį, nes nori išnaudot popie- 
tę, gadindamas sau nervus prie savojo delajė. Praeitą savaitę par- 
sivežė visiškai sumaltą jaguarą — trys aukos, net laikrašty apie tai 
buvo rašyta — nusipirko jį už kelis grašius. Variklis, kaip jis sakė, 
esąs visai geras, taigi įstatysiąs jį į delajė. Mieste dar turįs užvažiuo- 
ti paimti kitą mechaniką, Tesarį, kuris dirba pas poną Lubė, Lu- 
lu Lu vyrą. Sako, kad tai tikras meistras. Išlipdama aikštėje sakau: 
„Nesinaudok proga ir nebandyk su ja vėl prasidėti“. Jis juokiasi 


kaip nenormalus. Jam labai patinka, kad aš pavyduliauju. 


x* * * 


Nunešu Konjatos vyro nuotrauką pas pažįstamą vaikiną Va- 
rekį, kurį visi vadina Vava. Jis dirba spaustuvėje, o vasarą piešia 
turistų portretus kavinių terasose. Man sutinka padaryti kitai 
savaitei už šimtą frankų. O jei sutikčiau pozuoti be drabužių, 
tai šitą portretą padarytų ir už dyką. Žinoma, jis juokauja, o aš 
sakau: „Pažiūrėsim“. Kalbamės laiptų aikštelėje, pastogėje, nes 
jo kambaryje pilna žmonių. Prašau gerai paryškinti spalvas, nes 
tai brangus man žmogus, ir nesugadint tų sumautų rėmų. Že- 
myn lipu kaip senutė — kabindamasi į turėklus, nes siaubingai 


bijau paslysti ant vaškuotų laiptų ir susilaužyti koją. 

Taigi — vestuvinės dovanos. Pereinu tris parduotuves ir ne- 
sismulkindama išsirenku tai, ką man siūlo, išskyrus vieną ar du 
dalykus, kurių nori mano motina. Kai ji juos gaus, bent jau 
turės apie ką kalbėti. Ketvirtą valandą nueinu į paštą, bet už 
langelio Žoržetė, o jai girdint skambinti negaliu. Sakau labas, 
kaip sekasi, nusiperku dešimt ženklų, kurių prireiks kvietimams 
siuntinėti. Einu skambinti į priešais kiną esančią kavinę Royal. 

Kabinoje ant sienų pripaišyta visokių naudingų dalykų. Le- 
baleko lentpjūvėje nėra, man pažada jį surasti. Jo balsas ragely- 
je man pasirodo pažįstamas jau tūkstanų metų. Man atrodo, 
kad tą prakeiktą popietę elgiuosi nepaprastai atsargiai, į savo 
mažą galvelę susidėdama viską — balsus, veidus, kiekvieną menk- 
niekį. Sakau: „Atsiprašau, kad trukdau, pone Lebalekai. Tai 
mokytoja, jei prisimenate“. Jis prisimena. Klausiu, ar pas jį ne- 
pamečiau mažytės sidabrinės širdelės su grandinėle. Sako: „Ra- 
dau savo kabinete. Iš karto pagalvojau, kad ji jūsų. Teiravausi 
adreso pas svainį, bet jis nežino jūsų telefono numerio“. Sakau: 
„Neturiu telefono. Skambinu iš kavinės“. Jis atsako: „Šit kaip“. 
Ir amžiams nutyla. Pagaliau klausia: „Išsiųsti paštu ar atvažiuo- 
sit atsiimti? Atsakau: „Atvažiuosiu. Nenorėčiau paštu. Labai 
vertinu tą daikčiuką. Be to, bus proga jus pamatyti, tiesa?“ Pra- 
bėga dar tūkstantmetis, kol jis pasako: „Taip“. Tik „taip“ ir nie- 
ko daugiau. Sakau: „Džiaugiuosi, kad ją radot jūs. Žinau, kad 
tai kvaila, bet buvau beveik tikra, kad ji pas jus“. Mano balsas 
truputį dreba, bet tik tiek, kiek reikia. O jo — ne, jis tik darosi 
duslesnis, dvejojantis. „Kada ruošiatės atvažiuot į Dinį?“ Švel- 
niai sakau: „O kuri diena jums patogiausia?“ Jei jis dabar nebe- 
sispyrios — jo siela žuvus, prisiekiu savo gyvenimu. Jis nesispy- 
rioja. Ilgai tyli. Sakau: „Pone Lebalekai?“ Atsako: „Antradienį 
po pietų, tinka? Man reikia į Dinį, į banką. Galiu ją atvežu, kur 

jums patogiau“. Dabar patyliu aš, kad jis pajustų, jog mes su- 
prantam vienas kitą. Paskui sakau: „Lauksiu Išsivadavimo aikš- 
tės ir Gasendi bulvaro sankryžoj ketvirtą. Ten yra taksi stotelė, 
žinot? Stovėsiu ant šaligatvio priešingoj gatvės pusėj“. Jis žino. 
Aš švelniai pakartoju: „Ketvirtą. Tinka?“ Jis sako: „Taip“. Atsa- 
kau: „Sutarta“. Laukiu, kol jis padės ragelį. Nė vienas neprata- 
riam nė žodžio. 

Išeinu iš kabinos linkstančiom kojom. Viduje tuščia ir šalta, 
veidas dega. Išgeriu prie stalelio arbatos su citrina apsimesda- 
ma, kad peržiūrinėju dovanų sąrašą, ir nesąmoningai sudedu 
visas kainas. Negaliu galvoti apie nieką. Šeimininko sūnus, kurį 
pažįstu, prieina paplepėti. Beveik penktą aš vėl gatvėj. Ilgai ei- 
nu saulėje. Nusirišu nuo kaklo mažą raudoną skarelę ir, žiūrė- 
dama į vitrinos stiklą, suveržiu ja plaukus. 

Einu pas Arletę, paskui pas Žiži, bet nerandu nei vienos, 
nei kitos. Kai Lebalekas per telefoną pasakė „antradienį, po pie- 
tų“, pagalvojau, kad tai liepos 13-oji ir kad jo istorija su banku 
grynas melas. Praeinu pro žemės ūkio banką pasitikrinti. 13-ją 
jie dirba tik iki pietų. Komercinis bankas prieš šventes taip pat 
baigia anksčiau. Jo siela žuvus, o jo šeimą priversiu verkti kruvi- 
nom ašarom. 

Nežinau, ko nusitverti mieste, kad tik užsimirščiau. Nueinu 
į miesto baseiną, gal ten rasiu Bū Bū ar Arletę, Žiži ar dar ką 
nors, bet baseine — milijonas man nepažįstamų poilsiautojų, o 
triukšmas nepakeliamas. Lauke plieskia saulė. Einu mindama 
ant savo šešėlio. Sakau sau: „Galėsi susitvarkyt su abiem. Jau 
antradienį '. Mokėsiu tai padaryti — per penketą metų viską ge- 
rai apgalvojau. Kavinės Provenga/ šeimininkė. Šokoladinė Siu- 
zi. Lebaleko duktė ir sūnus. Ne, niekas iš jų neįtars manęs, tik- 


rai žinau, kad niekas manęs nesuras. 

O Pin Ponas už tai neatsako. Lygiai kaip ir Mikis ar Bū Bū. 
Žinoma, ir jie man užmokės savo supuvusio tėvo skolą, bet nie- 
kad man nekilo mintis jiems parinkti tokią pat bausmę kaip 
aniems dviem. Dabar dar nežinau kaip, bet tas planas, kurį aš 
rengiu nuo pat pažinties su Pin Ponu valandos, reikalauja lai- 
ko — trijų, keturių savaičių? Tačiau mano rankos liks nesutep- 
tos, pasinaudosiu tik tuo, ką man gerasis Dievulis davė. O kol 
kas dar nežinau... Galvoju apie antradienio popietę su Lebale- 
ku. Ir apie kitas popietes. Staiga Ji darosi tokia reali, tarsi eitų 
greta manęs. Jai nusispjaut į tai, ką mes turėsime abi atlikti. 
Tam tikru atžvilgiu Ji net to geidžia. Nes Jai patinka tik tai, kas 
sujaukta ir netyra. Nes Ji pati netyra, dabar ji nori apkabinti 
rankomis jo kaklą ir kad jis ją glamonėtų kaip kekšę, kuri pati 
nežino, kas ji iš tikrųjų. Aš — tai Ji, nors ir ne visai taip, ir man 
tenka galvoti už Ją. Ji — tai kažkas, kas niekad neužaugs. Kažkas 
labai nelaiminga, kažkas baisiau už mirtį. Picerijoj, man sėdint 
prieš Negandą, klykė Ji. Tik ką telefono būdelėj pajutau, kaip 
Ji krustelėjo. Ji mane drasko savo aštriais nagais, jie sminga man 
į širdį ir tada ima trūkti oro, o pakaušį skelia skausmas. 

Sakau Jai: „Per vestuves, vakare, nueisiu pas jį apsirengusi 
savo gražiąja baltąja suknele. Surasiu savyje drąsos, tu žinai, kad 
aš drąsi“. Jis sėdės savo krėsle, išdžiūvęs ir pasenęs — koks jis 
dabar? Kai mes išvažiavome iš Aramo, aš pabėgau, kad Ji nema- 
tytų persikraustymo. Iki vakaro basčiausi po apsnigtas kalvas. 
Atėjusi į naujus namus, radau motiną, pasimetusią tarp baldų, 
dėžių su indais ir kitokio šlamšto. Ji man tarė: „Tu beširdė. Tokią 
dieną palikai mane vieną“. Atsakiau: „Nenoriu jo matyti. Tu žinai, 
kad aš tau būčiau padėjusi, jei tu būtum buvus viena“. Atsags- 
čiau jos suknelės sagutes — mes abi sėdėjom ant sofos, kurios dar 


nebuvo užnešę į antrą aukštą — ir pratariau: „Maldauju tave“, 

nes ji visados gedydavosi manydama, kad tai nedora. O paskui 
Ji pagaliau užmigo, bent jau tam kartui nurimusi ant savo bran- 
giausios mamytės rankų. 

Net neprisimenu, kodėl atsidūriau ant upės kranto, nei 
kokiu keliu ten pakliuvau. Atsisėdau ant akmens prie van- 
dens, skaidriai čiurlenančio per akmenukus. Palaidinukė pri- 
lipo prie kūno. Netoliese, ant tilto, buvo žmonių, ir aš negalė- 
jau jos nusivilkti ir išdžiovinti. Jau šešios vakaro. Saulė vis dar 
beprotiškai svilina. Bandau medžiaginiame krepšelyje surasti 
saldainį, bet nesėkmingai. Išsitraukiu žiebtuvėlį Dupon, užsi- 
rūkau mėtinę cigaretę. 

Nusprendžiu antradienį pasiimti mažytį spalvotą stiklinį bu- 
teliuką, ant kurio užklijavau etiketę nuo nagų lako. Jis mano 
raudonojo švarko kišenėje, kartu su pinigais. Po pietų Konjata 
paprašė jai padėti užlipti į jos kambarį. Liepė paimti kartoninę 
piniginę iš koklių krosnies ir davė man keturis visai naujus ban- 
knotus po penkis šimtus frankų, mano gimimo dienos proga. 
Man užgniaužė kvapą. Kai dėjau tuos pinigus prie kitų į rau- 
donojo švarko kišenę, pirštais apčiuopiau buteliuką. Man pasi- 
rodė, kad galėčiau jį sudaužyti, sviesti kur nors velniop. Per šitą 
senąją kvaišą mano širdis raudojo be ašarų, savyje jaučiau švel- 
numą ir šilumą, o buteliuko šaltis — lyg gyvatės odos prisilietus. 
Dabar, kai apsisprendžiau jį pasiimti antradienį, norėčiau tuoj 
pat jį pačiupinėti ir laikyti suspaudus iki galo. Pasiimsiu, o vė- 
liau bus matyt, prireiks jo ar ne. 

Einu keliu, kuriuo apie septintą turi atvažiuoti manęs pasi- 
imti Pin Ponas. Ir-čia — net neįspėsit — pasirodo Mikis, šnopuo- 
damas kaip ruonis, užgulęs paminas, šviesdamas baltai raudo- 
nais lenktynininko marškinėliais ir nuogomis blauzdomis. Be 


garso išspaudžia: „Velnias, jau nuo tilto tave pastebėjau, o prisi- 

vijau tik po trijų posūkių. Rytoj lenktynėse Piužė Tenjė finišuo- 
siu, kai jau ir afišos bus nurinktos“. Nulipa nuo dviračio. Po 
juodomis kelnaitėmis visas jo turtas pūpso kaip ant delno. Beje, 
tą vietą jis pirmiausia ir pasikaso, visai nesirūpindamas, ar man 
tai malonu, ar ne, o paskui sukiodamas galvą patrina sprandą. 

Atsisėdom ant žolės šalikelėje, jis nusišluosto veidą kepurai- 
te ir sako: „Mes su tavim palauksim, kol atvažiuos kelio laistymo 
mašina. Mirtinai pavargau“. Klausiu, kiek kilometrų jis nuva- 
žiavo, ir jis atsako: „Mano broliams — šimtą. Iš tiesų — tik pen- 
kiasdešimt ir dar išgėriau tris alaus“. Gūžteli pečiais ir, lyg pasi- 
davęs likimui, prataria: „Ką padarysi, taip jau yra“. Sėdim ant 
šlaito, po medžiais, ir man gera. Žiūriu į dangų. Žvilgteliu į jį: 
jis sėdi rankas padėjęs ant kelių, suraukęs kaktą, kažką galvoja. 
Klausiu: „Apie ką galvoji?“ Atsako: „Sakiau, kad Marselio 
Olympic laimės taurę, ir jis ją laimėjo. Dabar sakau, kad aš lai- 
mėsiu lenktynes. Jaučiu“. Klausiu: „Po Piužė, kur bus kitos?“ 
Jis man dėsto savo programą iki pasaulio pabaigos. Praėjus sa- 
vaitei po vestuvių, 25-ąją, jis turi važiuoti Dinyje. Ratu aplink 
miestą, dvidešimt kartų Gasendi bulvaru ir, jei kiekviename ra- 
te jis važiuos greičiau už kitus, kaskart gaus laiko premiją, o jei 
laimės lenktynes, jam duos prizą iš metalo su išgraviruota jo pa- 
varde ir dar sumautą dviratį, kurį bus galima iškišti už penkis 
šimtus frankų. Norėčiau, kad jis laimėtų. Sako: „Jei įkalnėj išsi- 
laikysiu su Defideliu ir Mažorku, turėsiu galimybę. Aš jiems 
jau ne mažiau kaip dvidešimt kartų esu parodęs užpakalį finiše“. 

Išsitraukiu palaidinukę iš džinsų, išsitiesiu ant nugaros ir vė- 
duoju ją ant krūtinės, kad nebūtų taip karšta. Mikis užsirūko 
mano mėtinę cigaretę. Sako: „Pin Ponas sakė, kad šįvakar pas 
mus šventė. Į mane jis nežiūri. Sakau, kad taip, užsimerkiu. 


Įsivaizduoju, kad abu einame į miškelį už mūsų. Lyg netyčia po 

palaidinuke glostausi kairiąją krūtį. Ji šilta ir apvalaina, o po ja 
plaka širdis. Nežinau, ar Mikis žiūri į mane. Įsivaizduoju, kad 
mes miškelyje ir kad man krūtinę glosto jis. Ir tuo metu atva- 
žiuoja Pin Ponas. 

Mašinoje sėdi ir Tesaris. Iškišęs galvą pro langą, sako: „Nu- 
vešiu Tesarį ir tuoj grįšiu“. Aš vis tiek prieinu prie mašinos ir 
pakšteliu į skruostą, tada pro jį ištiesiu kairiąją ranką Tesariui. 
Sakau: „Atleiskit, bet ši arčiau širdies“. Pažįstu Tesario sūnėną 
ir nekenčiu jo, nes tai šlykštus mažas ištvirkėlis. Klausiu: „Ar 
pajudėjo delajė?“ Tesaris kvatoja. Pin Ponas ramiai atsako: „Pa- 
judės. Bet jaguaro variklio nebeprireiks. Ji pajudės su savo va- 
rikliu“. Mikis stovi greta manęs, ranka apkabinęs mane per lie- 
menį. Sako Tesariui: „Kaip reikalai?“ Ir kaip ir aš, per Pin Poną 
ištiesia Tesariui ranką. 

Jiems nuvažiavus miesto link, abu vėl grįžtam ant šlaito, kur 
jis paliko dviratį, o jis toliau laiko mane apkabinęs. Paleidžia tik 
sėsdamasis. Stovėdama žiūriu į už kalnų besileidžiančią saulę. 
Mikis sako: „Dar ilgai netems“. Jis nori dar vienos cigaretės, ir 
aš jam uždegu ją Dupon žiebtuvėliu. Apie jo akis pilna smulkių 
raukšlelių, nes jis nuolat juokiasi. Aš susmunku greta jo ir man 
darosi taip liūdna, kad net sunku įsivaizduoti. Mikis iš karto tai 
pajunta. Sako: „Į saulėlydį žiūrėti visada liūdna“. Sakau „taip“, 
bet man liūdna ne tiek dėl saulėlydžio, kiek dėl to, kad taip 


gera su Pin Ponu ir su juo, ir su Bū Bū. 


x* * * 


Tą vakarą grįžę namo su ant mažagabaričio pritvirtintų Mi- 
kio dviračiu, Montečiarių kieme randame mano motiną. Aš ne- 


žinojau, kad ir ją pakvietė į mano gimtadienį, ir pirmiausia, kas 


184 


MIRTIES VASARA 


man ateina į galvą vos ją pamatau dar neišlipusi iš mašinos, — 
kad jai jau gal bus aprodę namus ir kad ji jau matė tikrąjį niekšą 
ūsorių ponios Karalienės kambaryje. Mane visą nutvelkia skaus- 
mas, jis dingsta tik tada, kai ji mane pabučiuoja. Ji šypsosi tarsi 
madona, ir aš nusiraminu. 

Klausiu: „Tu liksi pietauti su mumis?“ Ji atsako: „Ne, ką tu! 
Išgersiu tik aperityvo ir bėgsiu. Negaliu taip ilgam palikti jo 
vieno“. Ji apglėbia mane per pečius. Laiminga, kad ji čia, kad ji 
šioje šventojoje šeimynėlėje ir kad man dvidešimt metų. Atrodo 
labai jauna, vilkėdama vasarine kremine suknele, kurią ji at- 
naujino antsiuvais, pasidažiusi labai nežymiai, susišukavusi an- 
geliškai — Mikis sako, kad ji greičiau man tinka į seseris - man 
taip gera, kad noriu išbučiuoti ją, šaunuolį Mikį ir visą pasaulį. 
Net Skausmingoji atsinaujino, užsitempusi naują suknelę su vio- 
letinėmis gėlytėmis. 

Didįjį stalą išnešėme į kiemą, ir aš padedu Pin Ponui patiek- 
ti anyžinę, činzaną ir putojantį vyną. Pirmą kartą po ilgo laiko 
išėjusi į kiemą, Konjata pasakoja mano motinai apie Sosė le Pe- 
ną. Į vandenį įsipilu činzano, visai nedaug, tik dėl spalvos. Ir 
štai iš virtuvės išeina Bū Bū, nešinas padėklu su dvidešimčia de- 
gančių žvakučių. Visi ima juoktis, matydami mano nuostabą, ir 
sudainuoja „Ilgiausių metų“. Kadangi mano motina negali pa- 
silikti vakarienei, jie susmaigstė žvakutes ne į tortą, o į svogūnų 
pyragą, mano anytos firminį patiekalą. O žvakutes nuliejo Bū 
Bū, nes pas Brošarą tokių pirkti nebuvo, o tas užuomarša Mikis 
pamiršo jų atvežti iš miesto. Dievaži, jei viską parodytum filme, 
visi eitų iš salės ašarų nuvagotais veidais. Dabar jau Pin Ponas 
laiko mane apkabinęs per liemenį, o aš sakau: „Dėmesio! Žiū- 
rekit!“ Įkvepiu ir užpučiu visas iš karto. Pin Ponas sako: „Na, 


dabar tai jau nėr abejonės — tu ištekėsi dar šįmet!“ 

Kai Mikis, net nenusirengęs sportinės aprangos, grįžta ma- 
žagabaričiu nuvežęs namo mano motiną, sėdame vakarieniauti 
kieme, kurį jau gaubia sutemos. Kalnus užlieja saulėlydis. Gir- 
dėti grįžtančios bandos mūkimas. Aš tik viena negeriu vyno, 
motušė Montečiari ne ką daugiau už mane, o visi kiti labai įsi- 
linksmina, net ir Konjata, užsikosėdama ir vos atgaudama kva- 
pą iš juoko. Pin Ponas mane dažnai bučiuoja į kaklą ir plaukus. 
Pasakoja apie savo karo tarnybą Marselyje. Bū Bū pasakoja apie 
savo matematikos mokytoją, keturiasdešimtmetę skaistuolę su 
užraitotomis virš kelių kojinėmis, ir apie visas šunybes, kurias jie 
jai krėsdavo. Mikis apie lenktynes, kurias jis pralaimėjo, o gal 
laimėjo, — jau net ir nežinau. Aš galvoju apie motiną, kuri da- 
bar su visomis smulkmenomis anam kretinui pasakoja apie tas 
tris sekundes, praleistas čia, galvoju apie gabaliuką pyrago, kurį 
ji jam nunešė, ir apie visus kitus dalykus. Žinoma, visą laiką 
juokiuosi kartu su visais. Aš juk moku tvardytis. 

Po vakarienės jaunimas eina persirengti. Miegamajame Pin 
Ponas ištraukia rausvąją suknelę, kuria buvau apsivilkusi pirmąjį 
vakarą, kai su juo vakarieniavome. Ji man primena tik antausį, 
kurį gavau sugrįžus namo kitos dienos rytą. Suknelė paklota ant 
lovos, o ant jos guli suvyniota dovana. Kol išvynioju, jis stovi man 
už nugaros, pakelia mano sportinius marškinėlius, glosto man 
krūtis. Švelniai sakau: „Jei tu taip darysi, niekur nebenuvažiuo- 
sim“. Jaučiu atgrasumą ir noriu, kad jis mane paliktų ramybėj. 
Dovanų jis nupirko raudoną bikinį, kurį kartą jam parodžiau 
vitrinoje. Bikinis jam tada nepatiko, nes labai jau apnuoginantis, 
bet vis tiek dabar nupirko. Neatsisukdama sakau: „Tu labai ge- 
ras“. Jis atitraukia rankas nuo manęs ir ima persirenginėti. 

Vakarą praleidžiame mieste, tada važiuojam į Piužė Tenjė, 


kur rytoj turės lenktyniauti Mikis. Jis sako, kad teks prie jo dvi- 

račio pririšti šunį, kitaip pasiklysiąs. Mūsų draugėj - Pin Ponas 
ir aš, Bū Bū ir jo spygaujanti poilsiautoja, Mikis ir Žoržetė. Po- 
ilsiautoja visai nuoga po ilga, visai permatoma suknele, beveik 
matosi papurusių plaukelių kalnelis, ir greta jos Bū Bū rodos 
paskutinis kvailys. Jis žiūri į ją lyg į porceliano vazą, net jo balsas 
darosi toks pat spigus, kai į ją kreipiasi. Jinai jį be paliovos bu- 
čiuoja. Jis atsisagstė marškinius, ir nors negirdžiu, apie ką jie 
kalbasi, bet ta kekšelė vis kiša ranką jam užantin ant krūtinės, 
lyg mergaitė būtų ne ji, o jis. Man norisi spjauti į viską, palikti 
juos su jų nusususia muzika, blykčiojančiom šviesom, ant stalo 
apverstom taurėm, nes nebegaliu į viską žiūrėti. 

Kai atvažiuojam į Piuže Tenje kavinę, kur grojama gitaro- 
mis, sakau sau: „Nesinervink. Jis žino, kad tave tas nervina. Jis 
taip daro tyčia“. Pagal Džo Daseno dainą šoku su Pin Ponu, 
pakibus ant jo kaip ant kabyklos. Su Pin Ponu viskas gerai, 
jaučiu tai savo kūnu, o Bū Bū net nepažvelgia į mane, rūko 
sėdėdamas, atlošęs galvą, greta jo poilsiautoja, lūpomis įsisiur- 
busi į jo kaklą, o jisai jai kažką kalba ir kalba nesustodamas, 
akis užvertęs į lubas, ant kurių nutepliotas lyg Ispanijos, lyg 
Italijos dangus, į vieną sakinį, kurį jisai jai sako, būtų galima 
sudėti visus žodžius, girdėtus iš jo per visą mūsų pažinties lai- 
ką. Gal tas mane labiausiai ir žeidžia. Suprantu, kad viskam 
galas. Pasijuntu paskutine kvaile su savo šimto metų senumo 
rožine suknele, kuri per daug trumpa ir per daug gundanti, 
kad pajėgtų nors ką sugundyti. Spjaunu į viską, einu pasiimti 
cigarečių, Dupon žiebtuvėlio nuo stalo ir žengiu į šiltą naktį. 
Einu iki fontano. 

Atranda mane, žinoma, Pin Ponas. Sakau jam: „Norėjau 
pakvėpuot grynu oru. Dabar jau viskas gerai“. Jis apsirengęs 


juodai, kaip ir pirmąjį vakarą, kai buvome kartu. Aš rausva, 

jis juodas — tai jo užmačia, ir dabar jis tuo labai patenkintas. 
Sako man: „Jei tau kas nors guli ant širdies, tu juk žinai, kad 
gali man pasakyt tuoj pat. Nebūtina laukti, kol susituoksim“. 
Gūžteliu petimi ir net neatsakau. Jis sako: „Tik ką, kai šoko- 
me, aš supratau, kodėl taip įsikibai į mane“. Pasižiūriu į jį, jo 
veidas toks mielas, toks naivus, kad mane suima dar didesnis 
įsiūtis. Niūriai sakau: „Ką tu supratai? Sakyk! Ką supratai?“ Jis 
laiko mane už riešų. Sako: „Nurimk. Po pietų, mieste, tu pasi- 
jutai vieniša. Aš žinau, kaip būna. Paskui grįžai, radai savo 
motiną. Žvakutes ir visa kita. Buvai sujaudinta. Aš pradedu 
tave pažinti“. Jis junta, kad jau gali paleisti mano rankas, ir 
paleidžia jas. Tęsia: „Tik ką pagalvojai apie mus ir mūsų kūdi- 
kį. Tu bijaisi ateities. Tau atrodo, kad viskas bus nebe taip, 
kaip anksčiau“. Ištisą tūkstantmetį stovim prie fontano, o pas- 
kui aš sakau: „Gerai, vaikine, kad tu supranti viską. O dabar 
jau einam“. Grįžtu į kavinę, jis seka iš paskos, rankas susikišęs 
į kišenes, prislėgtas. Na, tiek to. Stabteliu, apkabinu jį ranka 
per liemenį. Sakau: „Roberas. Roberas Florimonas Monte- 
čiaris. Eliana Manuela Herta Vik, Montečiario žmona“. Juo- 
kiuosi. Sakau: „Neblogai skamba, ar ne?“ Eidamas jis prata- 
ria: „Taip. Neblogai“. 

Mašinoje — išvažiuodami iš mažagabaričio persėdame į Hen- 
riko IV DS - sėdime susispaudę. Aš tarp Pin Pono, kuris vai- 
ruoja, ir Bū Bū, nes jis ploniausias. Jo poilsiautoją išlaipinam 
mieste, ir Bū Bū išlipa, jie bučiuojasi ir sako vienas kitam: „Iki 
rytojaus“. Ir dar visokias kitokias nesąmones. Kiek pavažiavus tą 
patį daro Žoržetė ir Mikis, tik tie apsieina be istorijų. Per vaka- 
rą jie buvo kažkur dingę beveik valandai. Nežinau kur, bet kar- 
tą Žoržetė, nuleidus akis į žemę, man prasitarė, kad jis patvar- 


ko, kur pakliūva, ir kad ji vis bijanti, jog juos užklups. Vieną 

vakarą net ant laiptų į rūsį, Montečiarių name. Pin Ponas, Bū 
Bū, Konjata ir aš tada žaidėme kortomis. Ji net girdėjusi mūsų 
balsus už durų. Tikra tiesa. 

Pagaliau grįžtam namo. Mašinoje mane lenkia į miegą. Bū 
Bū ir Mikis šaiposi iš manęs. Pin Ponas sako: „Liaukitės kvailio- 
ję!“ Jie liaujasi. Kol Pin Ponas su Mikiu nuvairuoja DSį Henri- 
ko IV garažą, Bū Bū ir aš einame per kiemą. Mėnulio pilnaties 
nušviestame kieme girdėti tik mūsų žingsniai. Virtuvės durys 
užrakintos iš vidaus. Bū Bū sako: „Neverta žadinti motinos. Pa- 
lauksim Pin Pono“. 

Stovim nekalbėdami iki pasaulio pabaigos. Užmirštu, kad 
pykau ant jo, paimu jo ranką ir sakau, kad man baisu. Sakau: 
„Pasakyk ką nors“. Jaučiu, kad jis norėtų ištraukti ranką, bet 
nedrįsta. Klausia, kodėl Piužė Tenjė kavinėje aš šiaip, be jokios 
priežasties, buvau išėjus. Atsakau: „Tu gerai žinai. Jis gūžčioja 
pečiais, kad įtikintų mane, jog ne. Švelniai sakau: „Aš pavydu- 
liavau tavęs tai poilsiautojai. Man norėjosi verkti“. Rankos ne- 
atitraukia. Nieko neatsako. Dar tyliau klausiu: „Tau ji atrodo gra- 
žesnė už mane?“ Jis papurto galvą, kad ne, ir viskas. Nežinau, 
kaip ištveriu neprigludus priėjo ir mirtinai neužbučiavus, o ta- 
da — kaip bus, tebūnie. Sakau: „Pasakyk ką nors, Bū Bū. Būk 
toks geras“. Jis ima pasakoti, kad jo poilsiautoja, vardu Marija 
Lora, studijuoja mediciną, kad ji dvejais metais vyresnė už jį, kad 
ji gera draugė vasaros atostogoms, bet ne daugiau. Sakau: „Ge- 
rai. Tada aš patenkinta“. Stipriai suspaudžiu jo ranką. Ji labai 
didelė, ir man atrodo, kad iš mudviejų jis vyresnis. Galų gale jis ją 
ištraukia ir pabeldžia į stiklą, žadindamas motiną. Nespėju jo su- 
laikyti. Jis šaukia: „Mam! Tai mes!“ Daugiau nebekalbame. 

Skausmingoji motušė mums atidaro, stovi vienais storos med- 


vilnės naktiniais marškiniais ir klausia: „Kodėl nepabeldėt iš 


189 


Sėbastien Japrisot 


karto?“ Jis atsako: „Nenorėjom tavęs žadinti. Laukėm Pin Po- 
no“. Ji trukteli pečiais ir gaižiai prataria: „Tu žinai, kad aš nesu- 
merkiu akių, kol jūs negrįžę“. 

Aš lipu su ja, o Bū Bū lieka apačioj laukti brolių. Miegama- 
jame nusivelku suknelę, pakabinu ant pakabos. Prieš uždary- 
dama spintą, raudonojo švarko kišenėje pačiupinėju buteliuką. 
Atsigulu visai nuoga ir galvoju apie Bū Bū. Savo ranką, kurioje 
buvo jo ranka, padėjus tarp kojų, žiūriu į tamsą. 

Grįžta Pin Ponas ir, žinoma, nori tik vieno dalyko. Veltui 
aiškinu, kad esu pavargus, kad jam reikia išsimiegoti, — mintis, 
jog Bū Bū mane girdės šiąnakt, man labai atgrasi. Tačiau jau 
nuo pirmo krestelėjimo įsivažiuoju ir net nežinau, kiek sykių iš 
eilės slopinu pagalvėj kiekvieną šūktelėjimą. 

Išaušta siaubingas sekmadienis. Rytą kieme susiduriu su Bū 
Bū. Jis nekalba su manim, vengia net pažvelgti. Su raudonu 
bikiniu užtveriu jam kelią ir pasisveikinu. Jis mane atstumia kaip 
laukinis, tik per stebuklą neatsiduriu ant žemės su visu savo tur- 
tu — kremu nuo saulės, mėtinėmis cigaretėmis, akiniais. Jis sa- 
ko: „Palik mane ramybėj!“ Jo juodos akys piktos, vos dirsteli į 
mane. Sakau maldaujamu balsu: „Bū Bū!“, bet jis nueina į na- 
mą neatsigręždamas, žirgliodamas ilgom kojom. Nelaiminga 
kaip našlaitė prie šaltinio šimtą metų mąstau apie jį. Nesupran- 
tu, ar jis gailisi, kad leidosi paimamas už rankos praeitą naktį, ar 
priešingai — jaučiasi įsiutęs ir įžeistas, nes girdėjo mane mylintis 
su Pin Ponu. Tariu sau: „Tu juk pati to norėjai. Pasėti sumaiš- 
tį“. Jaučiuosi neapsakomai nelaiminga. 

Prie stalo man dar blogiau. Pietaujam anksti, nes Mikis turi 
išvažiuoti į lenktynes Piužė. Bū Bū per visą laiką neprataria nė 
žodžio, tik į pabaigą — tam, kad mane įžeistų prieš visus. Su 


Mikiu kalbam apie kiną. Nieko bloga negalvodama pasakau, 

kad ir aš galėčiau būti aktore. Juk tarp jų yra ir bjauresnių už 
mane. Viešpatie, na ir kliūna man! Juk čia man nieko netrūks- 
ta! Apsirengusi kaip lėlytė! Žinoma, aš esanti nedėkinga. Be to, 
neriuosi iš kailio miestelyje, kur gali sutikt tik bobulių, kurioms 
jau seniai suėjo antras šimtmetis. Ir pabaigoj — Nicoj ar Paryžiuj 
aš tetikčiau tik į gatvines mergšes. Aš nemoku atsikirsti, kai ant 
manęs šaukia. Sviedžiu servetėlę į stalo vidurį ir lipu į savo kam- 
barį. Kai Pin Ponas ateina pasikalbėti su manim, pasuku raktą 
duryse. Nebenoriu su jais važiuoti į Piužė. Nenoriu nusiramin- 
ti. Tik noriu, kad mane paliktų ramybėje. 

Popietė virsta tikru pragaru. Visi išvažiavo, išskyrus tik abi 
džiaugsmingąsias našles. Kiekviena minutė virsta amžinybe, o 
kiekviena valanda — ištisu gyvenimu. Nebenoriu net nusileisti 
žemyn žiūrėti su Konjata televizoriaus. Atveriu kambario lan- 
gą, kad įeitų oro, bet uždarau langines. Nebenoriu net eiti ap- 
lankyti mamos. Galų gale iš švarko kišenės išsiimu buteliuką su 
baltais milteliais. Stipriai suspaudusi jį rankoje, išsitiesiu lovoje, 
stengiuosi prisiminti nors ką apie savo tėtį. Pavyzdžiui, kaip aš 
bėgioju po mūsų virtuvę Arame. Man septyneri. Kas toliau? Ak 
taip, mes žaidėme domino. Jis man tyčia leidžia išlošti, šypsosi 
duobutėmis skruostuose ir sako, kad aš neapsakomai protinga. 
Jis vis kalba nenutildamas ir vadina mane savo brangiausia ma- 
žyle. Galėčiau visą gyvenimą galvoti apie tuos laikus, kumštyje 
suspaudusi buteliuką, kuris turės atkeršyti aniems dviem. Ji vi- 
sai mažytė ir jos tėtis Ją dievina. Kaip Konjata sako: „Kokie gra- 
žūs buvo laikai!“. 

Užmigau, o gal tik snūstelėjau. Prabudus nebežinau, kur 
buteliukas. Jis, pasirodo, po pagalve. Jame trisdešimt tablečių, 
kurias sutryniau servetėlėj buteliu, — trijų ar penkių užtektų 


vienam žmogui pribaigti per dvi valandas. „Širdis plyšta“, — pa- 

aiškino Filipas. Ji plyšta vos tik pajutus pirmąjį negerumą. Nuo 
piršto mažumėlę palaižiau, kad pajusčiau skonį. Žinoma, kar- 
tokas, bet kaime jais nuodija šunis, įmaišę dvi sutrintas tabletes 
į edalą, — taip pasakojo Filipas, — ir vargšas gyvulys suėda net 
nepajusdamas. Po pusę tabletės geriama kaip vaistas jau nepa- 
menu nuo kokios sunkios ligos. Po penkių ar šešių — jau niekas 
nebepadėes. Turėsiu dvi valandas, kad spėčiau dingti, ir niekas 
neprisimins manęs. Žinoma, paaiškės, nuo ko jie mirė, bet tarp 
tos akimirkos, kai pasijus blogai, ir tos, kai parkris, jie jau nebe- 
įstengs pasakyti, su kuo buvo susitikę. 

Būdama mieste pasižiūrėjau, kokie ten parduodami laikraš- 
čiai. Dinyje eina visai kitokie. Vienintelis mane įtarti galėtų tik 
„Filipas, bet aš nukniaukiau jo tabletes, imdama iš įvairių dėže- 
lių, ir net jei jis tai pastebėtų ir dar perskaitytų laikraštyje, — 
nors abejoju, ar jis juos skaito, — vis tiek mūsiškiuose nerastų 
žinutės apie du nunuodijimus gretimame departamente. Juk 
kasdien miršta tiek visokiausių žmogelių. 

Temstant išgirstu juos sugrįžtant. Uždegu lempą ant nakti- 
nio stalelio. Dar šiltą buteliuką įdedu į švarko kišenę. Ant nuogo 
kūno užsivelku suknutę su melsvom gėlėm, apsiaunu baltas ba- 
sutes, truputį susitvarkau prieš veidrodį. Daug verkiau, ir tai ma- 
tyti, bet man nusispjaut. Atsuku raktą duryse, sėduosi ant lovos ir 
beveik tuoj pat įeina Pin Ponas. Jo veidas gražiai įdegęs. 

Sėsdamasis greta jis sako, kad Mikis netikša. Sakau, kad jie 
visi šeimoj tokie. Juokiasi. Sako, kad Mikis atvažiavo į finišą ta- 
da, kai nugalėtojas, dviratininkas iš Tulono, jau buvo spėjęs na- 
mo grįžti. Pin Ponas mato, kad mano pyktis dar neatlėgęs, ir 
sako: „Bū Bū nenorėjo pasakyti to, ką tu pagalvojai “. Atsakau: 
„Žinau. Aš maniau, kad tai buvo komplimentas, bet dabar, po 


to, ką tu pasakei, suprantu, kad jis mane laiko kekše“. 

Pin Ponas nežino, ką daryti. Jam nesinori barti brolio, nesi- 
nori kivirčytis ir su manim. Pagaliau sako pakalbėsiąs su Bū Bū 
ir anas atsiprašysiąs. Aš tirpstu vien nuo tos minties. Įsivaizduo- 
ju, kaip Bū Bū, nuleidęs galvą, prašo manęs atleidimo. Svajoti 
juk dar neuždrausta. Kai nusileidžiu vakarienės, jo net nėra na- 
mie, išėjęs pas savo poilsiautoją. 

Konjata ir Mikis kaip visada labai mieli man. Žiūrim filmą 
per televiziją. Nepratariu nė žodžio per visą sudergtą vakarą. 
Jei žinočiau, kur rasti Bū Bū, eičiau, net jei ir gaučiau į kailį 
nuo Marijos Loros. Bet nežinau. Spektaklis baigtas. Motušė 
Skausmingoji, niekad nepraleidžianti progos įgelti, atneša mez- 
ginį ir deda man ant kelių. Klastingai sako: „Geriau numegzk 
porą eilučių, užuot kramčius nagus. Juk nenori, kad tavo vai- 
kas bėgiotų nuogas?“ Padedu mezginį po kėde, net nėra jėgų 
jai atsakyti. 

Pirmadienis, 12-oji. 

Po pietų Skausmingoji eina į kapines. Konjata miega atvi- 
rom akim savo krėsle. Užlipu į Bū Bū kambarį. Guli lovoje su 
gėlėtom glaudėm, skaito knygą. Stoviu atsirėmusi į uždarytas 
duris. Sakau: „Prašau, nežiūrėk į mane taip“. Žiūri į mane kaip 
į šetoną. Sako: „Jei tuoj pat neišeisi, įspėju tave, kad išeisiu aš. 
Gūžteliu petimi, kad man vis tiek. Klausiu: „Pyksti ant manęs 
už tai, ką praeitą naktį pasakėme vienas kitam? Gailiesi?“ Jis ne- 
atsako. Žiūri į sienos apmušalų piešinį, užsispyrusia išraiška skai- 
čiuoja rombus. Sakau: „Einu prie upės ir lauksiu tavęs. Jei ne- 
ateisi, nežinau, ką padarysiu“. Pasisuka į mane, nori kažką 
pasakyti, bet galop nuleidžia galvą, tyli. Prisiartinu ir paliečiu jo 
skruostą. Sakau: „Prašau, Bū Bū, ateik“. 

Palieku jį kambaryje, einu į savąjį apsivilkti raudonojo biki- 


nio po suknele ir pasiimti drobinio krepšio. Nusileidžiu. Kon- 

jata ramiai miega. Einu ne keliu, o per pievas už namo į kelelį, 
kuris leidžiasi upės link. Šokinėju per akmenis ir uolas iki pat 
vietos, kurią vadinam Palm Byču. Čia mes su Martina Brošar 
ateinam degintis saulėje. Išsitiesiam ant dviejų plokščių akme- 
nų, 0 už mūsų ošia eglių miškas. Vasarą čia kas nors užklysta tik 
sekmadieniais. 

Patiesiu didelį rankšluostį ir gulu ant jo su bikiniu. Laukiu. 
Bū Bū ateina po valandos, o gal ir greičiau, tuo pat keliu kaip ir 
aš. Jis mūvi drobinėmis kelnėmis, vilki sportiniais marškinėliais, 
ant kurių priekyje atspaustas mano atvaizdas. Taip, mano atvaiz- 
das! Mano veidas, plaukai, šypsena. Piešinys lyg iš fotografijos, 
raudonais dažais perkeltas ant marškinėlių. Net kvapą užima. 

Stovi per du metrus nuo manęs, nedrąsiai šypsosi, rankos 
kišenėse. Sakau: „Velniai griebtų, iš kur tu šitą ištraukei?“ Atsa- 
ko: „Nicoj. Vienas bičiulis man atvežė praeitą savaitę. Buvau 
jam įdavęs tavo nuotrauką“. Nusivelka marškinėlius ir ištiesia 
man. Sako: „Tau. Tik gal kiek per dideli“. Aš atsiklaupiu ir 
apsivelku. Klausiu: „O nuotrauką iš kur gavai?“ Sako, kad ra- 
dęs mano kambary, išsirinkęs labiausiai patikusią. Tikrai, marš- 
kinėliai per dideli, bet vis tiek nuostabūs. 

Ištiesiu ranką, ir jis padeda man atsistoti. Žiūrime vienas į 
kitą kelias sekundes, kurios tokios trumpos, nors trunka gal tūks- 
tantmetį. O tada nuleisdamas galvą jis sako: „Tu išteki už mano 
brolio. Man būsi kaip sesuo, ar supranti?“ Jaučiu, kad jis apsi- 
suks ir nueis. Sakau: „Bū Bū, nenueik. Prašau tavęs, nenueik“. 
Atsako: „Atėjau tik tam, kad pasakyčiau šitai“. Sakau: „Man 
nusispjaut. Lik su manim“. 

Pagaliau jis lieka. Aš guliu išsitiesusi su raudonu bikiniu, jis 
sėdi su gėlėtom glaudėm. Nieko nekalba. Jis labai lieknas ir įde- 


gęs saulėje, vos šviesėlesnis už mane. Po valandėlės pasineria į 

šaltą vandenį. Man atrodo, kad jis gerai plaukioja. Žaviuosi vis- 
kuo, kad ir ką jis daro. Jis mane žudo. Jaučiu, kad žūstu. Pa- 
duodu jam savo rankšluostį, kai jis išlipa ant uolos, ir pati nu- 
sausinu jam nugarą. Maldaujamai prašnabždu prie ausies: „Tik 
vieną kartą. Vienintelį. Niekas nesužinos“. Jis kilsteli pečius ne- 
atsigręždamas. Sumurma: „Aš juk žinosiu“. Prispaudžiu lūpas 
prie jo nugaros, apkabindama jį rankomis, ir tyliai, kaip ir jis, 
sakau: „Juk vis tiek tai įvyks“. Jis atstumia mane ir atsistoja. Lie- 
ku klūpėti, žvelgdama į tuštumą. Girdžiu upelio čiurlenimą ir 
galvoju, kad dabar aš prieš jį taip, kaip Neganda prieš mane. 
Neįtikėtina. Sakau „taip“ tik galvos linktelėjimu, nežiūrėdama 
į jį. Tada taip par atsikeliu, apsirengiame ir einame namo. 

Išsiskiriame ant takelio. Marškinėlius įsidėjau į savo krepšį. 
Jis eina iki pusiaujo nuogas. Stengiuosi išspausti šypseną, bet ji 
atrodo tragiškai. Sakau: „Einu pas Pin Poną. Nenoriu grįžti su 
tavim. Dar jei tavo motina leptels man pastabą, neištversiu“. 
Elgiuosi kvailai, bet negaliu susivaldyti, atkišu lūpas, kad jis ma- 
ne pabučiuotų. Jis pabučiuoja į skruostą ir nueina. 

Antradienis, 13-oji. 

Prieš pietus užeinu pas Brošarus. Paskambinu Negandai. Lie- 
piu atvažiuoti manęs pasiimti į tą pačią vietą ir tą pačią valandą. 
Manot, ji supranta? Ničnieko! Aš negaliu jai visko aiškinti, nes 
kol kalbu telefonu, mamelė Brošar neatsitraukia — tiesiai prieš 
mano nosį be perstojo blizgina indaują. O ana kvaiša, lyg nuo 
proto nušokus, šaukia į ragelį: „Į Dinį? Taip? Į Dinį? Kaip vadi- 
nasi ta kavinė? Primink man!“ Sakau: „Rasite pati. Iki susitiki- 
mo!“ Dedu ragelį, nors ji dar kažką beria kaip žirnius. Net neži- 
nau, atvažiuos ji ar ne. Spjaut! Skausmingosios prašyta, nuperku 
skalbimo miltelių, užmoku niūriai drebtelėjus, kad dešimčia santi- 


mų paskaičiuota per daug, ir einu į terasą paplepėti su Martina. 

Martina keliais mėnesiais vyresnė už Bū Bū, apskritaveidė, 
besijuokiančiomis akimis, tamsius plaukus apsikirpusi kaip Mi- 
rei Matje. Martiną aš dažnai esu mačiusi visai nuogą prie upės, — 
ji visa minkštutė ir labai miela. Man širdyje akmeniu guli min- 
tys apie Bū Bū, todėl ir užvedu kalbą apie jį. 

Klausiu: „Kaip manai, ar jis guli su ta poilsiautoja?“ Ji pasu- 
ka galvą į karoliukų užuolaidą duryse, norėdama įsitikinti, ar 
ten, prikišusi ausį, nestypso motina. Visai tyliai sako: „Žinoma. 
Kai jie eina su manim skinti levandų, dažnai palieka mane vie- 
ną. Marija Lora grįžta įkaitus kaip bijūnas“. Sakau: „Bet tu pati 
niekad nematei?“ Ji parausta. Purto galvą, šimtą metų dvejoja. 
Aš neatstoju. Ji sumurma: „Vieną kartą. Netyčia, aš visai neno- 
rėjau. Tuoj pat nuėjau šalin“. Ji mane taip nervina, kad norisi 
čiupti ją už plaukų ir krestelėti. Klausiu: „O ką jie darė?“ Iš 
mano balso ji jaučia, kad aš nervinuosi. Parausta dar labiau. Vėl 
pažvelgia į karoliukų užuolaidą ir sako: „Viską darė Marija Lo- 
ra“. Taškas. Ji geria savo baltą kavą, valgo sumuštinį, akis įsmei- 
gus į saulės nutviekstą bažnyčią. 

Sakau: „Gerai“. Palieku ją prie stalelio ir einu namo. Užsi- 
kemšu ausis, kad negirdėčiau ponios Guvernantės burbėjimo, 
nes nupirkau ne tuos skalbimo miltelius. Lipu į savo kambarį ir 
trenkiu durimis. Vien tik pamačius savo atvaizdą spintos veid- 
rodyje, norisi jį sudaužyti. Daužyti viską aplink. Iki gyvenimo 
galo sėdžiu nekrusteldama, stengdamasi negalvoti apie nieką. 
Nuo tos akimirkos, kai jis nebandė traukti savo rankos iš mano- 
sios, kas minutę jaučiuosi vis labiau gniūžtanti. Net mano važia- 
vimas į Dinį praranda prasmę. Nebesugebėsiu nieko padaryri. 
Tikrai nebesugebėsiu. Esu tokia, kokia jis mane pavadino: ne- 
mokša, pasigailėtina kaimo čiulkė. Jis man visai abejingas. Net 


toks kaulų maišas kaip Marija Lora jam atrodo svajonė palygin- 

ti su manimi. Užkimšk jai burną — ji vis tiek sugebės jam šnekėti 
protingus dalykus. Kaip man viskas įgriso. Kaip įgriso... 

Per pietus valgau nuleidus galvą, kad tik jo nematyčiau. Pa- 
knaibau lėkštėje keletą keptų bulvių, bet ir tos nelenda. Pin 
Ponas klausia: „Kas tau?“ Atsakau: „Mėšlas“. Jis nutyla. Žino- 
ma, visi jie galvoja, kad aš nekaip jaučiuosi, nes laukiuosi vaiko. 
Kai Bū Bū, lig šiol neprasižiojęs, prabyla apie Prancūzijos dvira- 
čių turą, atsikelių ir lipu į kambarį susiruošti kelionei. 

Apsirengiu taip, kad Lebalekas plykstelėtų vos pamatęs. Nors 
pati jau tuo nebetikiu. Užsivelku žydrą didele iškirpte suknelę, 
suimtą po krūtine, kad ši labiau išryškėtų. Ne per trumpą, bet 
lengvutę, laisvai krentančią. Man pasisukant, ji plazda, išryš- 
kindama prieš saulę visas linijas. Basutės — siauručiai dirželiai. 
Kelnaitės — balti nėrinėliai. Pasiimu baltą odinį rankinuką. Ja- 
me pinigai ir buteliukas su nagų lako etikete. Perrišu plaukus 
Juosta iš to paties audinio kaip suknutė. Šiek tiek paryškinu lū- 
pas, pailginu tušu blakstienas ir išeinu. 

Pin Ponas mane lydi iki bažnyčios ir sako, jog labai jau daž- 
nai ėmiau lankytis pas mokytoją. Sakau jam: „Geriau pas ją, 
užuot tūnojus visą popietę miegamajame “. Jis užsičiaupia, ir pa- 
čiu laiku, nes šiandien viena iš tų dienų, kai gali gauti krepšiu 
per nosį. Palieka mane autobusų aikštelėje net neatsisveikinęs, 
bet jis man mažiausiai rūpi. 

Į miestą važiuoju su poilsiautojais, susirengusiais į baseiną. 
Niekas manęs nekalbina. Paskui suspėju įšokti į jau pajudėjusį 
trečios valandos Dinio autobusą. Šalia sėdi tipas, įsikniaubęs į 
iliustruotą žurnalą. Po valandėlės, išmokęs jį atmintinai, pasiūlo 
man. Sausra. Žiskaras. Pulidoras. Užteršti paplūdimiai. Žaidy- 
nės Monrealyje, Elizabet Teilor. Pravažiuojame Baremą. Yra ir 


humoro puslapis, bet aš įskaitau tik pavadinimus. Jei bandy- 

čiau iššifruoti tekstą, žmogelis pamanytų, kad noriu sugraužti 
jo laikrašų. Be to, aš nesuprantu tų juokingų istorijų. Gal tik 
kas dešimtą, ir tai dar ne visada. Nebent mane, skaitančią, kas 
nors pakutentų. Artėjant prie Dinio, širdis ima daužytis. 

Išlipu iš autobuso. Išsivadavimo aikštėje, mano laikrodis ro- 
do be dešimties keturias. Miestas rengiasi šventei. Visur prika- 
binėta spalvotų lempučių. Dar karščiau nei autobuse. Prakai- 
tuoju ir jau dabar jaučiuosi visa nešvari ir suglamžyta. Velkuosi 
gatve. Sustoju taksi aikštelėje. Žvelgiu į tuštumą, iš kur sklinda 
neaiškūs žmonių balsai, ir staiga prie šaligatvio sustoja juodas 
Lebaleko pežo. Lygiai ketvirtą sėduosi greta jo. 

Maloniai sakau: „Jūs nuostabiai punktualus“. Vos pajutus 
jo žvilgsnį, mano širdis nurimsta, imu save puikiai vertinti. Tie- 
siog siužetas filmui: toks, žinote, tipas arti penkiasdešimties at- 
važiuoja į pasimatymą, kuris jį pražudys, geisdamas sugrįžti į 
savo palaidą jaunystę. O čia, lygiai ketvirtą, jo belaukiantis pats 
šėtonas. Esu tikra, kad jo širdis kur kas greičiau plaka, kol aš 
darau dureles ir automobilis pajuda. 

Balsu lyg iš po žemių jis taria bereikšmius žodžius, kad visi 
mieste jį pažįsta, kad važinėtis su mergaite, kuri jaunesnė net už 
jo dukterį, jam taip nebūdinga, kad jis nesitikėjęs, jog aš atva- 
žiuosiu. Apsirengęs puikiai išlygintomis šviesiai pilkomis kelnė- 
mis, vos tamsėlesniais marškinėliais. Jo rankos kaip boksininko, 
primena Pin Pono rankas, degto molio spalvos, šviesiais, o gal 
žilstelėjusiais gyvaplaukiais, negaliu net suprasti. Kvepia kažko- 
kiais man pažįstamais vyriškais kvepalais, bet neįstengiu prisi- 
minti nei jų pavadinimo, nei ką jie man primena. Pažvelgia į 
manę kartą, kitą, kol leidžiamės bulvaru, išpuoštu mėlyna- 
balta-raudona spalvomis, o aš save įtikinėju, kad mano akys 


panašios veikiau ne į jo, 0 į mano motinos akis, nes iš jos aš jas 


, 

paveldėjau. Mano plaukai, jų vešlumas, spalva iš Montečiarių, — 
tuo tai aš tikrai neabejoju, o ir kojų ilgumas, palyginti su lieme- 
niu, visai kaip mano trijų brolių. 

Kryžkelėj, kurią aš jau mačiau važiuodama autobusu, pasu- 
kame į didelį tiltą per saulėje snūduriuojančią upę. Lebalekas 
sako: „Tai Bleona“. Važiuojam palei Bleoną Diuransos ir Ma- 
nosko link — taip parašyta kelio rodyklėje. Klausiu, kur važiuo- 
jam. Jis atsako, kad nežinąs, kad norįs išvažiuot iš miesto. Del 
padorumo sako: „Gal norite pasiimti savo papuošalą ir tuoj pat 
atsisveikinam?“ Žiūriu pro priekinį stiklą, sakau „ne“. Važiuo- 
jam toliau gal tūkstantį kilometrų nekalbėdami. Jo automobilis 
nenaujas, jau trūksta daiktinės dangčio, tačiau rieda minkštai, 
be triukšmo. Dievinu pasivažinėjimus mašina, kai nereikia nie- 
ko kalbėti, o tik žiūri į pro šalį lekiančius medžius. Jis sumurma: 
„Nesuprantu“. Sakau: „Štai kaip?“ Gerai žinau, ko jis nesupranta. 
Nors aš ir nemokša, bet vis dėlto pajėgiu suprasti šį supuvusį 
medkirtį, kuriam ant lekštelės pateikiamas toks obuoliukas kaip 
aš, nors jis jo ir neprašė. Sako: „Šimtą kartų pergalvojau jūsų 
skambutį man. Kalbėjot taip, lyg tarp mūsų kažkas būtų jau 
nuspręsta. Na, tarsi mes būtume pažįstami nuo seno“. Aš pa- 
kartojau: „Štai kaip?“ 

Sustojome prie lyg ir pilies, toliau nuo kelio, kur daug žirgų, 
baseinas, milijonas pusnuogių žmonių, prakaituojančių visomis 
kalbomis. Viduje, salėje su storomis akmeninėmis sienomis, ži- 
diniu, kuriame galėtum supleškinti visas niekam nebetikusias 
matronas, vėsu. Sėdamės prie žemo stiklinio stalelio. Aš užsisa- 
kau arbatos su citrina, jis alaus. Dabar jis nenuleidžia nuo ma- 
nęs akių ir puikiai mato, kad kiti turistai taip pat. 

Atiduoda man sidabrinę širdelę ir grandinėlę. Klausia: „Vis 


dėlto išsinuomosite tą butuką pas mano svainį?“ Palinkęs į mane, 

stambus, žilstelėjusiais kaip ir plaukai antakiais, jis galėtų mane 
nutrėkšti viena ranka. Atsakau nuleisdama galvą, nutaisiusi kvai- 
l4 veidą lyg višta, nedrįstanti net paklausti, kur tualetas: „Nebe- 
galvojau apie tai. Jei norite, kad paimčiau, aš paimsiu“. Laukiu 
amžinybę, akis nudelbusi į stalą, kol jis nuryja seilę, ir priduriu: 
„Matot, praeitą kartą, kai buvau pas jus, aš apie tai per daug 
negalvojau. Aš taip pat apmąsčiau mūsų telefoninį pokalbį. Net 
nežinau, kaip jums paaiškinti. Jaučiau baimę, ir man buvo gera 

Naiviai, kaip dažnai elgiuosi su kitais, tik ne su Bū Bū, pažvel- 
giu į jį didžiulėmis akimis, ir jis du kartus linkteli galva suspaus- 
damas lūpas, lyg leisdamas suprastu, kad aišku, jog panašiai yra ir 
jam. Atseit toks jau gyvenimas. Aš ir vėl dėbsau į stalą, į per stiklą 
matomą raudono kilimo piešinį. Jei dabar mano veidą stambiu 
planu parodytų filme, žiūrovai pultų iš salės lauk ieškodami, kur 
tie našlaičiai, kuriems reikia globos. Akių nebepakeliu. Po ilgos 
tylos jis man sako: „Juk jūs ne mokytoja, ar ne?“ Linkteliu, kad 
ne. Jis klausia: „Ką jūs veikiate?“ Gūžteliu petimi, atsakau: „Nie- 
ko“. Jis žvelgia prieš save, o gal į mano iškirptę. Sumurma: „Ža- 
na“. Aš liūdnai šypteliu, makteldama smakru. Jaučiu, kaip ašaros 
man plūsta į akis. Ir jis tai jaučia. Suima mano nuogą ranką, sako: 
„Nebesėdėkime čia. Einam į automobilį, pasivažinėsim truputį. 
Turi laiko?“ Sakau: „Taip, iki aštuonių. Iki pusės devynių“. Jo 
pirštai slysta mano ranka aukštyn. Sako: „Neišgėrėt arbatos“. Iš- 
geriu arbatą, jis savo alų. Rankų nepaleidžiame, tylime. 

Kai jau važiuojame, prisislenku prie jo ir dedu galvą ant pe- 
ties. Jis klausia: „Žana, kodėl jūs atvažiavote į Dinį?“ Atsakau: 
„Nežinau. Būtų tikęs ir bet kuris kitas miestas. Ber aš labai paten- 
kinta, kad pakliuvau į Dinį“. Bū Bū gali sau šaipytis iš manęs, bet 
aš nepakartojama aktorė. Mokykliniuose spektakliuose taip jau- 
dindavausi, kad panelė Djė imdavo šaukti: „Kalbėk aiškiau! Aiš- 

kiau!“ Ji sakydavo, kad aš iškreipiu žodžius. Gyvenime moku pa- 
sakyti aiškiai. Ypač kai nereikia galvoti, ką sakyti. O gal iš tiesų 
visame, ką dabar darau, yra dalis tiesos, net nežinau. Pavyzdžiui, 
kad ir dabar, padėjusi galvą ant jo peties. Net jei jis ir yra tas tipas, 
kurį vėliau nužudysiu pati arba priversiu kitą jį nužudyti. 

Gold for men — staiga prisimenu, kuo jis kvepia. Gold for 
men. Filipas pardavinėjo tuos kvepalus savo vaistinėje. O kve- 
pėjo jais portugalas, Rio. Jis jais pašlakstydavo veidą ir kaklą. 
Prieš dvejus metus ėjau iš proto del jo. Jis mane pabučiavo kar- 
tą į lūpas, prispaudęs prie medžio ir pakėlęs sijonuką gloste šlau- 
nis, bet aš nuleidau sijonuką žemyn, ir viskas. Jis tada skutosi 
prie eglės, prieš eidamas į šokius. Išsitraukė flakoną iš paauk- 
suotos dėželės ir pasišlakstė labai gaiviu tualetiniu vandeniu Go/Z 
for men. Niekad tarp mūsų nieko daugiau ir nebuvo, išskyrus 
tai — tik pabučiavo mane stačiomis prie medžio, kad pasipui- 
kuotų prieš savo draugus, statybininkus iš kalnų perėjos. Prata- 
riu: „Grįžkime į Dinį. Aš noriu išsinuomoti tą butuką“. 

Lebalekas stabdo automobilį šalikelėje, ant sausos žolės. Pro 
mus lekia kitos mašinos. Jis suima mane per pečius ir ilgai žiūri. 
Matau save jo akyse, giliai tolumoj. Imu kvėpuoti tankiai, lyg 
bijodamasi ir tuo pat metu geisdama jo. Jis nebesusivaldo. Bučiuoja 
mane į lūpas, kišdamas savo šlykštų liežuvį man tarp lūpų, ir tada 
vėl išnyra Ji, čia pat greta, septynerių, dvylikos ar gal keturiolikos 
metų. Ji žiūri į mane sų meile ir žino, kad aš niekad neatsižadėsiu 


to, ką esu Jai pažadėjusi —- užmušiu juos vieną po kito. 


x* * * 


Sustojame prie pirmos kavinės pakelėj ir skambinu Turė. 


Jis išėjęs. Atsiliepia Siuzi. Primenu jai, kas aš, ir sakau, jog noriu 

išsinuomoti butuką, kad užvažiuosiu septintą, pasirašyti popie- 
rių. Lebalekas stovi šalia ir akimis pritaria kiekvienam mano sa- 
kiniui. Kai pakabinu ragelį, deda ranką man ant plaukų. Šyp- 
sausi lyg šaunus kareivėlis, atlikęs savo pareigą. Ir jis šypsosi, 
linkčiodamas galvą, išgeria prie baro dar vieną alaus. Aš nebe- 
geriu nieko. Vienu metu nueinu iki durų, kad jis pamatytų mano 
siluetą per permatomą suknelę. Kiti kavinėje taip pat žiūri į ma- 
ne. Paskui grįžtu. Padedu galvą jam ant peties, leidžiu jam įsi- 
vaizduoti, jog visi jam manęs pavydi. Paskui vėl sėdame į auto- 
mobilį ir pajudam į Dinį, iki kurio — 31 kilometras. 

Vairuodamas jis sako: „Žinai, turėjau nuotykių, kaip ir visi. 
Bet jau seniai esu ramus šeimos tėvas, man terūpi šeima ir dar- 
bas. Tai, kas dabar atsitiko, tiesiog neįtikėtina“. Man vos neiš- 
sprūsta, kad tai, kas dabar atsitiko — tai paprasčiausiai mano 
dailus užpakaliukas po melsva suknele, tačiau juk negaliu kal- 
bėti nešvankybių. Leidžiu jam tęsti savo maldelę. Visi tie sušvin- 
kę žmogėnai gieda panašiai, lyg būtų mokslus ėję pas tą patį 
kleboną. Keičiasi tik žmonų ir vaikiščių vardai. Kai išgirstu, kad 
jo šventoji priesaika vadinasi Fernanda, o anigelėliai — Estelė ir 
Hubertas, liaujuosi klausiusis. Žiūriu į kelią, medžius. Galvoju, 
ką valgysiu vakarienei. Prieš jam pabaigiant, o gal ir pabaigus, 
sakau: „Suprantu. Tai ne jūsų kaltė. Ir niekas čia nekaltas. Taip 
jau kartais atsitinka“. Jis globėjiškai apkabina mane per pečius 
ir vairuoja prispaudęs prie savęs. 

Dinyje išleidžia mane neišvaizdžioj gatvelėj, lygiagrečioj Ga- 
sendi bulvarui, „per du žingsnius nuo agentūros“. Sako: „Tu- 
riu užšokt į namus, bet po valandos lauksiu tavęs čia“. Pažvel- 
gusi į laikroduką sakau: „Turėsiu labai mažai laiko“. Jis atsako: 


„Nors kelioms minutėms. Noriu tave pamatyt dar kartą prieš 

tau išvažiuojant“. Deda ranką man ant kelio, ir ji po truputį 
kyla aukštyn, apnuogindama mano šlaunį. Nejudu, tyliu. Įsmei- 
gęs akis, beveik skausmingai žiūri į tai, ką daro. Prismaugtu bal- 
su sako: „Aš tavęs norėjau jau tada, kai pirmą kartą pamačiau“. 
Vien tik lūpomis prašnabždu: „Žinau“. Jo pirštai paliečia tą vietą, 
kur mano oda pati švelniausia, tada jis užtraukia man ant kelių 
suknelę ir sako: „Eik greičiau. Aš tavęs lauksiu“. 

Išlipu, pasuku garvele, kuri veda į bulvarą, ir jau stoviu tie- 
siai prieš Turė agentūrą. Pastūmusi įstiklintas duris, randu jį 
besėdintį prie metalinio rašomojo stalo. Ventiliatorius vis maišo 
drungną orą. Siuzi nėra. Sakau: „Laba diena, pone“. Jis pašo- 
ka, spaudžia man ranką. Nepaleisdamas jos sako: „Aš jūsų lau- 
kiau“. Vilki tuo pačiu plonos vilnos kostiumu kaip ir praeitą 
kartą, šypsosi didelio Pikto Vilko šypsena. Neatitraukdamas akių 
nuo mano iškirptės aiškina, kad padarys man dovaną. Papras- 
tai, įmokant nuomos mokestį, jis prašo užstato — vieno mėnesio 
dydžio sumos — tam atvejui, jei sutartis būtų nutraukta. Iš ma- 
nęs jis užstato neimsiąs. „Neimsiu, mano miela panele“. Sakau 
ačiū, tai labai miela iš jo pusės. 

Paleidžia mano ranką tik tada, kai turiu pasirašyti popierių. 
Rašausi neskaitydama, visų pirma todėl, kad vis tiek negalėčiau 
perskaityti be akinių, o antra — man į viską nusispjaut. Pasira- 
šau: „Žana Deramo“. Vardą visą, o toliau neįskaitomai. Jis pasi- 
teirauja mano gimimo datos, aš pasisendinu dvejais metais, kaip 
ir tada, klausta Lebaleko. Sakau, jog gimiau Grenoblyje. Jis už- 
pildo lapą ir įsikiša į kišenę. Paima butuko raktus iš stalčiaus ir 
sako: „Palydėsiu jus. Reikia viską perduoti“. Akis įsmeigęs į ma- 
no krūtinę mindžiukuoja, lyg nesitvertų noru užsiropšt ant ma- 


nęs, o gal paprasčiausiai nori į tualetą. 

Šįkart į Jubako gatvę jis mane veža savo naujuoju CX. Užsi- 
manau gerti. Prieš lipdami į trečią aukštą, užeiname į tolėliau 
esančią kavinę. Kaip ir Lebalekas, jis geria alų, tik prieš apsi- 
spręsdamas spusteli laikrodžio mygtuką. Aiškina man, kad stip- 
resnius gėrimus leidžiąs sau tik nuo pusės aštuonių. Dar prieš 
atnešant gėrimus jis išsitraukia pinigus. Abiem rankom įsikim- 
bu į baro briauną, širdis nutrūksta ir lekia žemyn, nesuvokiu, 
kaip susivaldau nesurikus. Žinojau, kad ją atpažinsiu, bijojau ją 
išvysti, bet nemaniau, kad bus taip baisu: štai, ji prieš mano 
akis. Visai tokia, kaip man nupasakojo motina. Kraujas man 
sustingsta. Tai auksinė luidoro moneta, įtvirtinta to paties me- 
talo žieduose, kurie užsispaudžia, uždarydami piniginę. 

„Kiek aš skolingas?“ Girdžiu, kaip Turė balsas kažkur nu- 
tolsta, o tada jis sako: „Kas jums?“ Įkvepiu oro, širdis vėl ima 
plakti. Sakau: „Tai nuo karščio“. Gėrimai stovi prieš mus. Lėtai 
geriu mėtinį mineralinį. Jam atskaičiuoja grąžą, ir jis rūpestin- 
gai sudeda banknotus. Kuo natūraliau klausiu: „Labai patogi 
jūsų piniginė. Ji tikriausiai vertinga? Jis man ją rodo nepaleis- 
damas iš rankos. Sako išsiviepęs: „Tai senovinė moneta. Vienas 
napoleonas“. Ir viskas. Pagalvoju, kad jam kils įtarimas, jei im- 
siu klausinėti, tačiau nesusilaikau: „Kur jūs ją pirkot?“ Jis ne- 
apibrėžtai mosteli ranka: „Aš ją turiu jau senokai. Dovanojo 
draugas, italas“. Žodžiai pakimba ore, kol jis kažką prisiminda- 
mas ją Žiūrinėja ir geria alų. Sako: „Kartu sutvarkėm vieną rei- 
kaliuką. Vargšelis dabar jau miręs“. 

Palinguoja galvą, įsideda piniginę į kišenę. Aš žiūriu į alų. 
Nejučia prisitraukiu rankinuką, kurį buvau pasidėjus per toli 
nuo baro. Rankinuko artumas mane nuramina. Norėjau juos 


abu nužudyti dar šįvakar, bet žinau, kad visada suspėsiu. Šoko- 

ladinė sekretorė, kurios vardo neprisimenu, nupasakos, kaip at- 
rodė klientė, skambinusi jos šeimininkui. Reikia duoti jai laiko 
mane užmiršti. Turiu būti kantri. 

Piniginė netikėtai viską sumaišė. Nebeturėsiu jėgų su juo 
užlipti į trečią aukštą. Atstumti jo plaukuotos letenos. Žinau, 
kad pagriebsiu kastuvą ir daužysiu jo galvą tol, kol jis nebepaju- 
dės purve tarp pernykščių lapų. Kaire ranka bandau už ko nors 
nusitverti ir išgirstu klyksmą. 

Atsitokėju kažkokiame bare, gulėdama ant žemės, virš ma- 
nęs palinkę žmonės. Girdžiu: „Nelieskit. Reikia iškviesti polici- 
ją. Jokiu būdu nelieskit“. Jis nemirė. Mama man sakė, kad jis 
nemirė. Jis negali judėti, negali kalbėti, jis nieko nepasakys po- 
licijai. Manęs nebuvo su juo miške. Štai ir viskas. Jis nukrito 
nuo kopėčių genėdamas šakas. Ligoninėj mamai paaiškino, kad 
reikia laukti. Guliu ant grindų bare. Žinau, kur esu. Dinyje. 
Sakau: „Kur mano rankinukas? Duokit man rankinuką!“ Suk- 
nelė visa ištepta. Tačiau Ji neprivalo pravirkti. Neprivalo klykti. 


Žinau, kad sugebėsiu atsikelti. 


x* * * 


Iš baro išeinam beveik aštuntą. Aš atrodau kaip skenduolė. 
Plaukai prilipę prie kaktos ir smilkinių. Jie norėjo man sugirdy- 
ti kon jako, bet aš išspjoviau. Tada davė labai stiprios kavos. Galva 
plyšta, bet svaigulys praėjo. Sakau visai kaip mano vištelė moti- 
na: „Aš jums pridariau rūpesčių“. Jis sako: „Visai ne“. Tik tru- 
putį nusigandęs. Ar man dažnai užeinąs toks blogumas? Atsa- 
kau: „Ne. Tai nuo karščio, nuo važiavimo autobuse, nuo 


susijaudinimo“. Dėlioju kojas kaip Neganda, grįždama iš tuale- 

to be liemenėlės. Ta lauko pelė dabar turbūt bėgioja šaligatviu 
pirmyn atgal. Staiga pajuntu, jog atiduočiau viską pasaulyje, 
kad tik tuoj pat, dabar, atsidurčiau greta jos. 

Sustojame prie aptrupėjusio namo, ir Turė, atidžiai žiūrė- 
damas man į veidą, sako: „Pajėgsite užlipti?“ Linkteliu, kad taip. 
Kai įsikimbu į turėklą, jis paleidžia mano ranką. Lipa paskui 
mane, bet nemanau, kad jam dabar rūpėtų mano kojos. Jam 
buvo laiko į valias jas apžiūrėti bare, kai aš tysojau ant grindų 
tarp šimto žioplių. Stabteliu antrame aukšte atgauti kvapo, o jis 
sako „Neskubėkite. Kvėpuokite giliau“. Pagaliau jis atidaro bu- 
to duris, ir aš pasuku tiesiai į tualetą. 

Nuo pusryčių nieko neturėjau burnoj, todėl išvemiu tik skys- 
tį. Išplaunu praustuvą ir, nusivilkusi suknelę, nusiprausiu šaltu 
vandeniu. Nusišluostau nosinaite, patvarkau plaukus, pasida- 
žau lūpas. Nuo kairės rankos pamečiau du priklijuojamus nagus. 
Greičiausiai tada, kai stengiausi įsitverti baro prieš krisdama. 
Nupurtau suknutę ir trinu sudrėkinta nosine lengvai dingstan- 
čias dėmes. 

Kai grįžtu į kambarį, Turė sėdi tame pačiame krėsle kaip ir 
anąsyk. Sako: „Oo! Jau geriau, ar ne? Man pavyksta nusišyp- 
soti. Jis tęsia: „Tikrai klaiki vasara. Sunku ir įsivaizduoti, kiek 
žmonių miršta nuo saulės smūgio“. Atsisėdu ant lovos krašto. Ji 
plati, dvigulė, užklota raudonu aksomo apklotu. Pridėliota pa- 
galvėlių kaip ant sofos. Jaučiu, kad suknelė prilimpa prie šlaunų. 

Žvalgausi, o Turė, stodamasis užgesinti cigaretės, sako: „Nėra 
prasmės perduoti jums visus rakandus. Jei sudaužysite kokią lėkš- 
tę, susitarsim ir taip. Ar ne?“ Man nusispjaut, net nežinau, apie 
ką jis kalba. Sakau: „Užmokėsiu už pirmą mėnesį“. Stovėdamas 
sako: „Kaip norit. Neskubu“. Atidarau rankinuką, ištraukiu Kon- 
jatos duotą penkių šimtų frankų banknotą ir iš motinos gautus 

tris po šimtą. Sakau: „Šitiek?“ Jis kartoja, kad neskubu, kad jis 
išrašysiąs man kvitą, bet čia jo neturįs. Sakau: „Kaip gaila. Jau 
šįvakar norėjau turėti raktus“. Jis atsako: „Raktus aš jums duosiu“. 

Kol buvau tualete, jis atidarė langą. Girdėti tolimi orkestro 
garsai, kažkokia moteris bara savo vyrą. Uždaro langą sakyda- 
mas: „Vis tiek lauke tvankiau negu kambary“. Vien iš jo balso 
pajuntu artėjančią nelemtą akimirką. Atsistoju, atsitraukiu nuo 
lovos. Padelsęs jis klausia: „Susitarėt su kuo nors čia susitikti šį- 
vakar?“ Nežiūriu į jį. Linkteliu, kad taip. „Su draugu?“ Tylėda- 
ma vos vos gūžteliu petimi. Jis sako: „Nenoriu būti įkyrus. Pa- 
galiau, tai visai normalu“. Pažvelgiu į jį, jis atbula ranka trinasi 
smakrą. Nusišypsau lyg sutrikus ir sakau: „Tai visai ne tas, ką 
jūs galvojate“. Stovim abu kaip kvailiai, vienas prieš kitą. Ženg- 
dama lovos link pasiimti rankinuko sakau: „Turiu eiti, reikia 
susitikti dar su vienu žmogum“. 

Žinau, kad čiups mane už rankos, stengsis pabučiuoti, ir 
visa kita. Bet ant keturių centimetrų pakulnių aš tokia pat aukšta 
kaip ir jis, o ir nėra čia kitų dviejų niekšų, kurie mane laikytų. 
Nieko net nebandęs, jis atsidūsta. Lėtai einu durų link su ran- 
kinuku rankoje. Jis sako: „Luktelėkit. Noriu šio to paklausti 
Atsisuku ir matau, kad jis degasi antrą cigaretę. Klausia, ar prieš 
atvažiuodama į Dinį aš pažinojau jo svainį, Žaną Lebaleką. At- 
sakau „ne“ papurtydama galvą: „Man reikia lentynų knygoms 
ir man patarė kreiptis į jį. Jis sako: „Jis man skambino. Prašė 
jūsų adreso“. Sakau: „Žinau“. Jis norėtų pateikti kitą klausimą, 
bet tik žiūri į mane, paskui nuleidžia akis į kilimą. 

O paskui visai kitu tonu sako: „Neužpyksit, jei aš jums pa- 
sakysiu, kad retai tenka matyti tokią gražią mergaitę kaip jūs?“ 
Nusijuokiu. Sakau: „Visad malonu tai girdėti“. Žiūrim vienas 


į kitą visą amžinybę, aš — jau ką moku, tai moku — išplėtus 

akis. Sakau: „Tikiuosi, kad kitą kartą, kai susitiksime, nepar- 
krisiu be sąmonės kaip paskutinė kvailė“. Jis taip pat juokiasi. 
Sako: „Na, na, vis dėlto tai buvo savaip žavinga“. Įsivaizduo- 
ju, kad jis kalba apie mano kelnaičių spalvą ar dar ką nors. 
Kilsteliu petuką droviai lyg lelija, raustanti iš gėdos, bet man 
tik nusišvilpt ant jo. 

Išėjus į gatvę, jis pasisiūlo pavėžeti. Paspaudžiu ranką saky- 
dama, kad ne, kad manęs laukia visai čia pat. Mano rankinu- 
ke jau guli butuko raktai, ir Mman taip lengva, kad išsisukau 
nuo jo meilinimosi, net jaučiuosi geriau. Jis sako: „Dabar jau 
daug geriau atrodote. Kada jus vėl pamatysiu?“ Rankos ištraukt 
tiesiog neįmanoma, tikriausiai jis ją pasiliks kaip užstatą. Atsa- 
"kau: „Kitą savaitę. Pranešiu, kai vėl atvažiuosiu ir pati pavai- 
šinsiu jus aperityvu. Savo bute!“ Vien tik pažvelgęs į mano 
akis, jis turės ką sapnuoti ištisą savaitę. Sako: „Puiku!“, tada 
„atsiprašau“, nes aš traukiu savo ranką, kurią jis laiko lyg per 
neapsižiūrėjimą. 

Nueinu. Temsta, iki manęs atplaukia šventės garsai. Pin Po- 
nas norėjo, kad kartu su jo broliais važiuotume pasišokti į mies- 
tą, bet aš pasakiau „ne“, nes nemėgstu Liepos 14-osios minios 
šurmulio. Bijojau, kad jausiuosi taip, lyg reikėtų visą vakarą lai- 
kyti žvakę, kol Bū Bū ir Marija Lora myluosis. Neištverčiau. 

Lebalekas manęs laukia savo automobilyje ten, kur buvom 
susitarę. Įsitaisau greta niurnėdama ant jo svainio: „Prilipo kaip 
lapas! Nenorėjo paleisti“. O paskui: „Pykstat ant manęs? Vos 
ištvėriau, prisiekiu jums. Bijojau, kad nebesulauksit manęs. O 
dar nuo to karščio buvo užėjęs negerumas. Gal ir nuo jaudi- 
nimosi, net nežinau“. Jis mane ramina, ima glamžyti man krū- 
tinę per suknelę. Sakau: „Labai prašau, tik ne čia, ne dabar“. 


Ir saldžiai lyg medum tepu rodydama butuko raktus: „Pažiū- 

rėkit“. Jis rimtai nusišypso, ir abu, it bulvariniame romane, 
sėdime įsmeigę akis į priekinį stiklą, mąstydami apie mūsų ne- 
apsakomą meilę ir apie nuostabias akimirkas, kurios mūsų lau- 
kia mažajame lizdelyje. 

O paskui staigiai rėžiu iš peties: „Jūsų svainis, atrodo, mėgs- 
ta bėgioti paskui sijonus“. Net nežiūrėdama į jį juntu, kaip jis 
pasišiaušia. Niūriai klausia: „Jis kibo prie tavęs?“ Atsidūstu, sa- 
kau: „Kibo? Aš vos nemiriau iš baimės. Net nežinau, kaip man 
pavyko jį apraminti. Tas tipas tiesiog apsėstas“. Leidžiu jam griež- 
ti dantimis, kol sutrupės žandikauliai, ir priduriu: „Atleiskit 
man, kad taip kalbu apie jūsų svainį, bet iš tiesų man teko su 
juo pasilikt dviese du kartus, ir abu kartus jis man įvarė bai- 
mės“. Jis sako: „Manęs tas nestebina. Ne, tikrai nestebina“. Vėl 
apkabina, ranka pabrauko per nugarą, lyg man būtų šalta. Vis- 
kas, spektaklis baigtas. Mano laikrodis rodo be ketvirčio devin- 
tą, automobilio laikrodis visai neina. Negandą policininkai tik- 
riausiai jau supakavo savo furgonan. 

Sakau: „Brangusis, man jau tikrai reikia eiti“. Mano balsas 
baisiausiai liūdnas. Jis bučiuoja mane ištisą amžinybę, aš dū- 
sauju taip, kad vos neplyšta suknelė, ir išlipu iš mašinos. Žiū- 
rėdama tiesiai į akis, prislėgtu balsu sakau: „Galėsiu atvažiuoti 
tik kitą savaitę. Juk jūs manęs neužmiršite?“ Jis net nesiteikia 
atsakyti, klausia: „Kada?“ Aš jam žadu paskambinti, na, tik 
norėdama išgirsti jo balsą, ir tada susitarsime. Pažadu būti at- 
sargi. Kalbėsiu tik apie knygų lentynas. Lauksiu jo mūsų liz- 
delyje. Ne vėliau kaip antradienį, dievaži, pasižadu! Mes išsi- 
skiriam taip gražiai, taip jausmingai, kad beveik pati tuo 
patikiu. Dievaži, man tie atodūsiai gniaužia kvapą, burna vi- 
siškai išdžiūvo. Kai pabaigsiu su visais jais, būtinai važiuosiu į 


Paryžių ir vaidinsiu filmuose. 

* * * 


Pirmą valandą nakties Neganda sustabdo savo automobilį 
prieš mano motinos kiemo vartus. Ji verkia. Kantriai sakau: 
„Liaukitės, po velnių! Raudat kaip šventoji Magdalena, nejau 
manot, kad man tuo padėsit?“ Timpteliu ją, kad atsisuktų į 
mane. Kai uždegu šviesą, žvelgia į mane didelėmis paraudu- 
siomis akimis. Sako: „Aš nega... negaliu... ne... negaliu liau- 
tis...“ Išjungiu šviesą. Ilgai laikau ją savo glėby. Kai-ranka brau- 
kiu ašaras jai nuo veido, ji ima raudoti dar graudžiau. Tiesiog 
nenumaldomai. 

Galų gale sakau: „Jūs žinote, kad man reikia išlipti ne čia. 
Aš dabar gyvenu pas Pin Poną“. Ji nustėrusi apsižvalgo. Ir vėl 
"apsipila ašaromis. Mes atvažiavome iš Briuskė, kur ji mudviem 
paruošė omletą ir salotų. Jau išvažiuojant iš jos namų ji verkė. 
Negalėjo nusiraminti nuo pat tos minutės, kai aš jai papasako- 
jau, kad mane šantažuoja du niekšai, kurie grasina sumušti, su- 
žaloti ar net nužudyti ir verčia daryti tai, ko jie nori, — na, ji pati 
įsivaizduojanti ką. Ta vargšė kvaiša, žinoma, nieko neįsivaizduo- 
ja. Kai aš jai paaiškinu, kad jie man parūpino butą, kur aš turė- 
siu priiminėti vyrus, ji ranka užsispaudžia burną, o jos akys pri- 
sipildo ašarų. Tik per stebuklą mes atvažiuojame iki čia 
neįjungusios stiklo valytuvų, nes per pliaupiančias ašaras ji ne- 
mato kelio, todėl stojame gal penkis kartus, kaskart ji deda gal- 
vą ant vairo ir rauda. O aš taip pat imu raudoti. Esu kaip bež- 
džionė. Darau tai, ką greta manęs esantieji daro. 

Sėdėjome ant sofos, pirmojo aukšto svetainėje, kai man at- 
ėjo į galvą ta mintis. Ji buvo nuvilkusi man suknelę ir numovusi 
kelnaites ir iš tikrųjų įvariusi mane į transą, nors su ja aš niekad 
nesugebu visiškai įsijausti. Dažniausiai tik apsimetu. Man juk 


reikia tik dalies to, ką ji daro su manimi — spėju tik ją paliesti, ir 

ji jau įsivažiuoja. Ji nešaukia, tik dejuoja lyg nuo skausmo, bet 
jos veidas mainosi ir net neįtikėtina, kaip jis darosi vis gražesnis 
ir gražesnis, kol ji krenta ant pagalvių lyg bejausmė. Ir kaskart, 
kai ji vėliau praveria akis, niekas neįspėtų, kokie bus jos pirmieji 
žodžiai. Ji sako: „Dieve mano, kaip man gėda!“ Prisiekiu, bū- 
tent taip ir sako. Be to, jos kojos labai mažytės ir dailios - gal net 
35 numeris — ir kai ji ima alpėti, visi kojų piršteliai riečiasi, tik 
riečiasi, ir tada net juokas nebeima, nes sunku rasti žodžių tam 
apsakyti. Tiek čia nevilties! Nevilties, alkio, bejėgiškumo ir nuo- 
jautos, kad taip negali trukti amžinai. Visko kartu. Sunku rasti 
tinkamą žodį, — aš tai vadinu: pirštų neviltis. 

Gulėjome ant mėlynos sofos. Apkabinau ją ir ėmiau mokyti 
tokiu pat balsu, kokiu ji kalbėdavo, kai buvo mano mokytoja. 
Visų pirma ji privalanti išlaikyti viską paslaptyje. Kai aš jau bū- 
siu ištekėjusi, tie du niekšai paliks mane ramybėje. Jei ne... Ji 
pakėlė galvą, pažvelgė į mane atidžiai, bet be jokio siaubo, pa- 
raudusiomis nuo ašarų akimis. „Jei ne?“ Atsakiau: „Jei ne, aš 
šiaip ar taip atsikratysiu jais. Arba pasakysiu viską Pin Ponui, ir 
jis tai padarys už mane“. Ji prigludo, visa šilta, prie mano de- 
gančio kūno. 

Mašinoje pasakiau: „Neganda, parvežkite mane namo. Aš 
neturiu kaip pasiaiškinti, kodėl grįžtu taip vėlai“. Rydama aša- 
ras, sutikimo ženklan ji ima linkčioti, ir mes leidžiamės į kelią. 
Pervažiuojame miestelį. Largjė languose ir viename kambaryje 
virš Brošaro kavinės dar dega šviesos. Ir pas mano motiną ant- 
rame aukšte šviesu. Dar ir dabar akyse tvyro juoda dėmė, nes 
negalėjau atitraukti akių nuo to apšviesto lango. Pakeliui rami- 
nu tą kvaišą nelaimėlę. Prieš pat namus stengiuosi patvarkyti 
plaukus, nors žinau, kad tai beprasmiška. Pin Ponas vis tiek pa- 


matys, kaip aš atrodau. 

Neganda sustoja prieš pravirus vartus. Lukteriu, kol ji apsi- 
suka. Žibintų šviesos nuslysta kiemu ir matau, kaip sprunka ka- 
te. Jei tik Skausmingoji išvystų tą katę beslankiojančią apie jos 
triušius, sakyk — katytei galas. Tariu Negandai: „Aš pasitikėjau 
jumis. Jei jūs nors žodeliu prasitartumėt, neįsivaizduojat, kas 
man nutiktų“. Ji priglunda prie manęs ir bučiuoja kaip pami- 
šusi. Kartoja: „Mano meile, mano vaike“. Laikau ją per pečius 
ir įsakmiai sakau: „Apie policiją nėr ko ir šnekėt, supratot? Ma- 
nim nepatikės. Jie abu gan garbūs žmonės, ne kokios ten smul- 
kios žuvelės, kaip dažniausiai būna. Jie turi žmonas, vaikų ir 
padorius namus. Jei jie mane nugalabys, niekas net lavono ne- 
ras. Taip jau nutiko kitoms“. 

Ji vėl užsidengia burną delnu. Jau nebeverkia. Ir tas dar 
baisiau. Žiūri, lyg mane jau būtų sukapoję į gabalus. Siaubas! 
Neįsivaizduoju, kaip ji įstengs sugrįžti namo. Sakau: „Na, ti- 
kiuosi, kad supratot. Vienintelis žmogus, išskyrus jus, kuriam 
galėčiau pasipasakoti, jei reikalai pakryptų į bloga, tai Pin Po- 
nas“. Baksteliu pirštu jai į kaktą ir sakau: „Viskas turi likti čia“. 
Kai lipu iš mašinos, ji bando įsikibti man į ranką. Įtemptai 
šnopuoja, žvelgdama paklaikusiomis akimis, pasilenkus per sė- 
dynę, norėdama mane sulaikyti. Sakau: „Nesirūpinkit. Aš bū- 
siu atsargi“. Išlaisvinu riešą. Kai ji atsisėda tiesiai, užtrenkiu 
dureles. Dideliais žingsniais pasuku namo link. Ji šaukia pavy- 
mui: „Eliana!“ Atsisuku ir gan garsiai sakau: „Atvažiuokit į 
svečius ryt, po pietų. Dabar man jau geriau. Grįžkit neskubė- 
dama. Iki rytojaus!“ 

Virtuvėje manęs laukia ne Pin Ponas, o anyta. Stovi prie 
stalo su neatmenamų laikų marškiniais. Uždariusi duris, atsire- 
miu į sieną. Ji įpykusi, bet pamačius mano išraišką pyktį pakei- 
čia nuostaba. Klausia: „Kas atsitiko?“ Užmerkiu akis. Girdžiu 

nutolstantį Negandos automobilį. Sakau: „Buvau nualpus pas 
panelę Djė. Man buvo labai bloga“. Amžinybę stoviu užmerk- 
tom akim. Girdžiu tik josios ir savo kvėpavimą. Ji sako: „Jie su- 
kvietė visus gaisrininkus. Už Graso, kalnuose, dega miškai“. Sa- 
kau į tamsą: „Vargšas Pin Ponas“. 

Kai atmerkiu akis, ji stovi prie pat manęs. Su šlepetėm tyliai 
pritykino ir dabar žiūri man į veidą be jokio pykčio, tačiau ir be 
meilės. Jos veidas tamsus ir raukšlėtas. Akys bespalvės. Sako: „Na- 
gi, eikš. Tau reikia išsimiegoti“. Lipame į viršų. Koridoriuje, prieš 
atverdama miegamojo duris, pabučiuoju ją į skruostą. Ji kvepia 
taip, kaip Konjata. Sako: „Ant tavo lovos padėjau seną kvitą. 
Vairuotojas, kuris atvežė mechaninį pianiną, vadinosi Lebale- 
kas, mano vyras jį pažinojo“. 

Įsivaizduoju Negandą, kuri grįžta namo ir nesuvaldo auto- 
mobilio ties posūkiu. Nuvargusi pratariu: „O kam man tai?“ Ji 
neįsižeidžia. Sako: „Maniau, kad tau įdomu. Visą popietę rau- 
siausi tarp savo daiktų, kol radau tą sąskaitą“. Nuleisdama galvą 
sakau: „Man atrodė, kad mačiau jūsų pianiną būdama mažytė. 
Man labai svarbu viskas, kas buvo vaikystėje. Ji paryli, tada: „Taip, 
tas tiesa. Tai, ko gera, vienintelis tavo bruožas, kurį aš suprantu“. 

Likusi viena kambaryje, paimu ant lovos padėtą popierių, 
akinius nuo naktinio stalelio ir skaitau. Tai senas važtaraštis, su- 
mos senais frankais, viršuj atspaustas firmos pavadinimas „Fe- 
raldas ir sūnus“. Važtaraštis išrašytas 1955 metų lapkričio 19 
dieną ir labai kruopščiai rašalu prirašyta: Montečiaris Lelo. Tik- 
riausiai Feraldo motinos ranka pridėta ir vairuotojo pavardė: 
Ž. Lebalekas. Apačioj galima įskaityti: užmokėta grynais, 1955 
11 21 ir parašas. Iš rankinuko išsitraukiu Lebaleko vizitinę kor- 
telę, ant kurios jis užrašė staliaus adresą knygų lentynoms. Per 


dvidešimt metų jis rašyboje nedaug tepažengė. Bet šią akimirką 

aš daugiau galvoju apie Negandą. Galutinį sprendimą priėmiau 
dar būdama Briuskė, po ilgų pastarųjų dienų svyravimų. O da- 
bar turiu pailsėti. 

Prieš užmiegant į mane dvelkteli panelės Djė kūno kvapas, 
sumišęs su Dioro kvepalais. Keista štai šitaip pajusti, kaip kvepia 
kitas žmogus. Pavyzdžiui, mano tėtis... — stop, liaukis! Mano 
mama... Jos kvapą mėgstu labiau už viską. Bū Bū... Nusikratau 
mintim, kad jis dabar šokiuose. Sakau sau, kad ramiai miega 
savo kambarėlyje koridoriaus gale. Nebepykstu ant jo. Aš pasi- 
mylėsiu su juo, prisiekiu galva. O paskui, paskui... Matau prieš 
akis automobilio žibintų nušviestą bėgantį kelią. Dieve Tėve, 


kurs esi danguje, padaryk, kad ta kvaiša laimingai grįžtų namo. 


* * * 


Prabudau paryčiui, permerkta prakaito. Sapnavau siaubin- 
gą sapną. Nebuvau uždariusi langinių, ir šalta šviesa pamažu 
plito kambaryje. Girdėjau apačioj Mikį ruošiant kavą. Pin Po- 
nas dar negrįžęs. Keliuosi ir einu prie spintos įsitikinti, ar bute- 
liukas tebėra mano raudonojo švarko kišenėje. Išimu jį, apžiū- 
riu, patikrinu, ar tai tikrai tas pats. Sapnavau, kad norėjo 
nunuodyti mano mamą. Man matant, Dinio bare. Aš žinojau, 
kad ji tuoj mirs, ir šaukiau. Paskui jie rovė kuokštais jai plaukus, 
jos veidu sruvo kraujas. Panelė Djė buvo čia pat. Ir Pin Ponas 
su Turė. Nebuvo tik Lebaleko. Bet jis turėjo tuoj pat pasirody- 
ti, ir visi juokėsi, versdami mane valgyti motinos plaukus. 

Nežinau, kiek laiko stoviu kambaryje, visai nuoga. Girdžiu, 
kaip kieme Mikis bando užvesti savo sunkvežimį. Einu prie lan- 
go. Įdomu, ką jis ketina daryti taip anksti, liepos 14-ąją? Gal 


šiąnakt buvo atsivežęs Zoržetę. Nematau, ar ji sėdi kabinoje. 

Žiūriu, kaip jis nuvažiuoja, paskui užsimetu baltąjį chalatuką 
su užrašu „JI“, leidžiuosi į virtuvę. Ten tuščia. Verdu kavą vis 
atsigręždama, nes man rodosi, jog kažkas stovi už manęs. Paga- 
liau išeinu su puoduku rankoje lauk, sėduosi ant akmeninio 
suolo prie durų ir geriu karštimą, garuojantį pirmuosiuose tarp 
kalnų pasirodžiusios saulės spinduliuose. 

Kaip visada, po to pasijuntu geriau. Einu basa per kiemą, 
tolyn iki pievos, kur žolė tokia švelni ir šlapia. Nežinau, kelinta 
dabar valanda. Pievos gale, didelėje stovyklautojų palapinėje, 
tylu. Artyn neinu. Įbrendu į upę, tačiau jos vanduo toks ledi- 
nis, kad tučtuojau išlipu lauk. Sėdžiu ant didelio akmens, steng- 
damasi apie nieką negalvoti. Kai negalvoju apie nieką, į galvą 
ima lįsti visada tos pačios šlykštynės. Šį kartą prisimenu save, 
alpstančią iš geismo ant mėlynos sofos Briuskė, o tarp sulenktų 
per kelius mano kojų — Negandos galva. Ji man sakė, kad šį- 
kart, pati to nesuvokdama, roviau jai plaukus. Manau, kad tas 
vaizdas kaip tik ir atsirado mano šlykščiame sapne. 

Po valandėlės pasirodo vienas iš dviejų stovyklautojų, dides- 
nysis, ateina pasisemti iš upės vandens didžiuliu plastmasiniu 
margu ąsočiu. Trumpom nutrintom boksininko kelnaitėm, įde- 
gęs iki rudumo, saulės išblukintais plaukais ant krūtinės. Jis sa- 
ko: „Laba diena, jūs labai ankstyva“. Lig šiol nebuvom šnekėję- 
si. Jis pasisako vardą — Fransua, aš jam parodau savąjį, išsiuvinėtą 
ant chalatuko. Jis sako: „Bet tai juk ne vardas“. Sakau: „Ne? 
Vadinasi, apsirinkat dar kartą gyvenime“. Jis manęs klausia, ar 
aš jau gėriau kavą. Sako: „Ateikit išgert dar kartą su mumis“. Aš 
sakau „gerai“ ir einu paskui jį. 

Žingsniuojam basi iki palapinės, ir aš sužinau, kad jie visi iš 
Kolmaro Aukštutiniame Reine. Net nežinau, kur jis yra, bet 


sakau: „Aa, aišku!“, lyg ten būčiau praleidus visą gyvenimą. Jis 

manęs klausia, kodėl aš kalbu su akcentu. Atsakau: „Mano mo- 
tina austrė“. Jis bando su manim kalbėtis vokiškai, o aš vis kar- 
toju „Ja, ja“. Vokiškai truputį suprantu, bet pasakyti tegaliu tik 
tiek. Pagaliau jis liaujasi. 

Jo bičiulis ir abi merginos tik ką atsibudę. Antrasis mūvi 
drobinėmis kelnėmis, viena iš merginų senais, ties keliais nu- 
kirptais džinsais, kita maudymosi kelnaitėmis su ant užpakalio 
išpaišyta plaštaka. Abi vaikšto pusnuogės, be liemenėlių. Visi 
jie — įdegę, sportiški, visai šaunūs. Mane supažindina su Anri, 
ir aš paspaudžiu jam ranką. Jis ne toks gražus kaip Fransua, bet 
visai nieko, gal tik seniai besiskutęs. Mergina kviečių spalvos 
plaukais, ta kur su nukirptais džinsais, vadinasi Didi, o kita, la- 
„bai graži, su standžiais ir dailiais apvaliais papukais, Mylena. Jos 
išverda kavos, ir visi geriam, susėdę ant žemės priešais palapinę. 
Jiems čia niekas netrukdo, aplinkui jokio žmogaus. Didi man 
pasakoja, kad jiems pritrūko pinigų nusigaut iki Sicilijos, todėl 
apsistojo čia. Abu berniukai dirba Kolmaro banke. Aš klausiu: 
„O kodėl jie nepasiėmė visos kasos?“, tačiau mano žodžiai nesu- 
laukia atgarsio — jie tik nusišypso iš mandagumo. Palapinėje 
guli pripučiamieji Čiužiniai. Vienas greta kito, be jokio tarpo. 
Sakau: „O kaip būna, kai jūs bučiuojatės?“ Bet ir šie žodžiai 
pakimba ore. Pagaliau suprantu, kad aš jiems atrodau lėkšta, 
ne tokia, kaip jie pradžioj įsivaizdavo, ir užsičiaupiu. 

Sėdžiu pas juos ištisą šimtmetį ir sužinau visą jų sumautą 
gyvenimą nuo pat krikšto dienos. Staiga pasigirsta žingsniai ir — 
kaip manot, kieno? Pasirodo nusivaręs tipas suodinu veidu ir 
suglamžytomis kęlnėmis, nešvariais marškiniais, numintais ba- 
tais. Atrodo kaip Mikio mylimasis dviratininkas, duodantis in- 
terviu per televiziją po finišo. Beje, jis į jį kartais labai panašus, 


tik daug tvirčiau sudėtas. 

Mosteli ranka sveikindamasis ir visiems sako: „Atsiprašau, 
bet mano rankos nešvarios“. O man: „Taip anksti išėjai pasi- 
vaikščiot?“ Nereikia net baigti mokslų, kad suvoktum, jog jis 
šiaušis visą dieną dėl to, kad aš visai nuoga po chalatuku ir 
kad visi tą mato. Kad kitos merginos rodo savo cipukus, jam 
nė motais. Po teisybei, jis net nežiūri į jas. Mato tik mane. 
Atsikeliu, atsisveikinu, padėkoju už kavą bei visa kita ir abu 
per pievą grįžtame namo. Sakau: „Klausyk, Pin Ponai, atsira- 
dau čia visai atsitiktinai“. Nežiūrėdamas į mane taria: „Aš tau 
nieko nesakau. Esu tik labai pavargęs“. Trim keturiais žings- 
niais pasiveju jį, paimu už rankos. Jis priduria: „Be to, neva- 
dink manęs Pin Ponu'“. 

Virtuvėje jau visi susirinkę. Bū Bū su pižama valgo savo dvy- 
liktąjį tūkstantį sumuštinių. Sako man: „Tik ką buvo užėjęs Bro- 
šaras. Skambino tavo mokytoja ir prašė pasakyti, kad ji sugrįžo 
laimingai“. Man užgniaužia gerklę, kai pagalvoju, kaip ji mane 
myli, kad net nepamiršo apie tai pagalvoti, bet tepratariu: „Kaip 
tu įsigudrini tiek sušlamšti?“ Jis trukteli pečiais ir nusišypso. Man 
tirpsta širdis, kai jis šypsosi. Pabučiuoju Konjatą ir lipu aukštyn. 

Kambaryje Pin Ponas nusirengia ir gula į sujauktą lovą. Sa- 
ko: „Truputį numigsiu. Šįvakar eisim į šokius vieni“. Sėduosi 
greta jo. Jis net nenusiprausė, dvelkia dūmais. Valandėlę guli 
atviromis akimis. Paskui užsimerkia ir sako: „Verdjė susilaužė 
raktikaulį. Prisimeni, tas vaikinas, kuris buvo su manim Bing 
Bange, kai aš susipažinau su tavim?“ Atsakau: „Taip, prisime- 
nu“. Jis pakartoja: „Susilaužė raktikaulį 

Man malonu, kad panelė Djė paskambino. Tai tikras mei- 
lės įrodymas. Tai juk meilė, kai bijaisi, kad kiti rūpinsis dėl ta- 
vęs. Visi, išskyrus mano motiną, mano, kad man nusispjaut, ar 


kiti rūpinasi manimi. Tai netiesa. Viešpatie, tikrai ne. Aš tik 

neprivalau rodyti savo jausmų, štai ir viskas. Jos vakarykštis skam- 
butis Brošarui — daug reikšmingesnis meilės įrodymas negu tai, 
ką ji ketino dėl manęs padaryti - vakar vakare, pati man pasa- 
kojo, kai aš susitikau ją Dinyje. Jai teko ilgai laukti automobily- 
je prieš Proverngal kavinę. Atkalbėjusi priekaištų litanijas dėl ma- 
no vėlavimosi pareiškė: „Šeštadienį po pietų buvau pas tavo tėvus. 
Tavo motina man parodė vestuvinę suknelę. Aš atnešiau tavo 
tėvui prašymą dėl tėvystės teisių pripažinimo. Nesugebėjau jo 
įtikinti tą prašymą pasirašyti, bet tu pamatysi — vieną gražią die- 
ną jis tai padarys“. 

Štai kaip! Šeštadienį po pietų aš vilkausi per miestą nežino- 
dama, kur dingti, kad tik užsimirščiau. Paskambinusi Lebale- 
" kui, verkiau širdies gilumoj be ašarų taip, kaip šita kvaiša suge- 
ba verkti liedama ašaras. O ji buvo nuėjusi pas mus. Ji manė 
padarysianti mane laimingą ir kad tada viskas bus nuostabu, o 
aš pagaliau suprasiu, jog ji mane tikrai myli jau nuo tada, kai 
man buvo keturiolika ar penkiolika metų, žodžiu, nuo neatme- 
namų laikų. Beje, aš ją suprantu. Aš visai ne bejausmė, tikrai 
ne. Nesu nei bejausmė, nei asociali, nei iškrypusio būdo, kaip 
kad atspausdino mašinėle ta sušvinkusi profesinio orientavimo 
inspektorė po tų susmirdusių testų Nicoje. Tą patį pasakė ir su 
ja buvęs gydytojas, net norėjęs mane uždaryti. Tačiau... Tačiau, 
kai Neganda man papasakojo apie savo labdaringą žygį, pir- 
miausia, kas man atėjo į galvą, tai ne jos meilė ir ne tai, kad 
turėčiau šokti iš džiaugsmo jai ant kaklo vos neprasiskeldama 
galvos į lubas. Pirmiausia pagalvojau, kad ji matė 77, su juo kal- 
bėjosi, kad ji buvo įėjusi į jo kambarį. O aš ne, aš — ne, štai kas. 

Stoviu prie lango, kaktą priglaudusi prie stiklo. Saulė švie- 
čia į veidą. Sakau sau, kad per vestuves, kai visi gers ir juokaus, 


pasakodami kvailystes, nueisiu pas jį, apsirengusi gražiąja vestu- 

vine suknele. O vėliau, dar nepasibaigus liepai, Pin Ponas taps 
liudytoju, kaip jo šeima išeis vėjais — taip, kaip išėjo vėjais mano- 
ji. Jis neteks brolių, kaip aš netekau tėvo. Kur mano tėvas? Kur 
jis? Mane suspaudžia skausmas, kai įsivaizduoju tą snieguotą die- 
ną ir savo vargšę motiną tarp trijų niekšų. Nekenčiu jų už viską, 
ką jie padarė. Galų gale man spjaut į viską, štai kur visa tiesa. 
'Spjaut į tai, ką jie padarė man ir jam. Kur jis? Aš daužiau kastu- 
vu šlykštų žmogėną, kuris man ne tėtis, kurio aš visai nepažįs- 
tu, — liaukis, turi tuoj pat liautis, — nes jis man sakė: „Aš tau 
„duosiu pinigų. Nusivešiu tave į Paryžių “. 

Saulė akina. 

Sunaikinsiu Pin Poną. Jis paims vieną iš savo tėvo šautuvų, o 
aš jam pasakysiu: „Štai Lebalekas, o šitas — Turė. Ir jis juos 
nušaus. Aš tapsiu Ja. Praeitis bus nušluota. Tada ateisiu pas sa- 
vo tėtį ir pasakysiu jam: „Visi trys negyvi. Dabar aš išgijau. Tu 
taip pat“. 

Atsipeikėju ant laiptų. Sėdžiu ant laiptuko, ranka įsikibus 
turėklo. Skruostu prisiglaudus prie lakuoto medžio, tarpais ma- 
tau iš apačios per virtuvės langą sklindančią šviesą. Tylu, tuščia, 
girdžiu tik savo kvėpavimą. Kaip dažnai būna, turbūt nusilau- 
piau dirbtinius nagus ir dabar laikau juos kitos rankos kumšty- 
je, prispaudus prie lūpų. Verkiu, prisimindama jo veidą. Ma- 
tau, kaip jis grįžta keliuku namo. Sustoja atokiau, laukdamas, 
kol bėgu jo pasitikti ir šoku jam į glėbį. Juokiasi. Šaukia: „Ką 
tėtis atnešė savo mylimai mažylei? Ką atnešė?“ Niekas niekada 
nesugebės manęs įtikinti, kad taip buvo anksčiau. Aš noriu, kad 


taip būtų ir dabar. Kad taip būtų visados. Visados. 


BAUSMĖ 


Gaisrai siautėjo visą vasarą. 

Naktimis negalėdavau miegoti. Vos užmerkdavau akis - ant 
kalvų degančios pušys, virš liepsnų pažemiais praskrendantys 
ugniagesių lektuvai, tonos vandens, lyg artilerijos salvės su bai- 
siu triukšmu krintančios žemyn, blykčiojančios saulėtose pro- 
peršose tarp dūmų. 

Imdavau galvoti apie mūsų vestuves. Ji — su balta suknele, 
nuostabiai jai pritinkančia jos motinos rūpesčio ir miklių rankų 
dėka. Prisimindavau nuometą, kurį ji nusiėmė kieme ir po gaba- 
lėlį išdalijo visiems. Jos šypseną vestuvių dieną. Žiūrėjau į akis 
bažnyčioje, maudamas jai ant piršto sutuoktuvių žiedą. Ir vėl jose 
pamačiau šešėlius, pralekiančius dar greičiau nei anksčiau, vėl 
man priminusius rudenėjančiuose kalnuose pasiklydusius paukš- 
čius. Šypsena vos palietė jos lūpų kampučius, tokia nedrąsi ir to- 
kia trapi, kad man pagailo — taip, būtent pagailo jos —- viską bū- 
čiau atidavęs, kad tik būčiau pajėgęs ją suprasti ir padėti. O gal 
man tik taip atrodo dabar. Gal viską išgalvoju. Nebežinau... 

Į vestuves pakvietėm trisdešimt penkis ar keturiasdešimt žmo- 
nių. Bet vis ėjo ir ėjo iš miestelio ir iš kitur, o vaišėms įpusėjus, 


kai prasidėjo šokiai, prisirinko dvigubai ar net daugiau. Pirmąjį 

šokį šokome mes abu. Mūsų motinų džiaugsmui - valsą. Viena 
ranka ji prilaikė suknelę, kad nesusiteptų, ir sukosi, sukosi, kol 
pagaliau juokdamasi glustelėjo prie manęs, praradusi pusiau- 
svyrą. Per visą priešpietę ji beveik nieko nekalbėjo, bet tą aki- 
mirką išgirdau: „Kaip viskas nuostabu, kaip nuostabu...“ Stip- 
riai priglaudžiau ją prie savęs. Grįžtant prie stalo, laikiau 
apkabinęs per liemenį, ir mums einant šokantieji tapšnojo man 
per petį. Dar ir dabar, vos prisimenu, vėl jaučiu po delnu jos 
kūno švelnumą per suknelę. 

Vėliau žiūrėjau, kaip ji šoka su Mikiu, mano pabroliu vestu- 
vėse. Šis, sekdamas tradicija, per pietus po stalu jai nusegė mė- 
lyną mūsų močiutės keliaraištį, vienintelį, kurį mums pavyko 
namie surasti. Vyrai šoko be švarkų ir kaklaraiščių, bet net vien- 
marškinis mano nevykėlis sprinteris atrodė kaip princas, nes jo 
glėby buvo princesė. Pasakiau greta sėdinčiam Bū Bū: „Kas galė- 
jo patikėti!“ Uždėjęs ranką man ant peties, jis stipriai pabučia- 
vo mane į skruostą, pirmą kartą per visą tą laiką, nes buvo įsika- 
lęs į galvą, kad bučiuoti brolį nevyriška. Tarė: „Nuostabi diena “. 

Kalnai skendėjo saulėje, aplink mus skambėjo juokas, kai 
Henrikas IV imdavo vaizduoti klouną, liejosi vynas, melodijos 
keitė viena kitą, kad galėtų pasišokti ir jauni, ir seni. Taip, vis- 
kas buvo puiku. Atėjo ir Eva Braun. Mieste buvau nusamdęs 
slaugę, kad iki aštuntos vakaro pasėdėtų su paralyžiuotu uoš- 
viu. Keletą kartų pagavau Evos Braun žvilgsnį, - jos akys tokios 
pat mėlynos kaip ir dukros, — ji man šypsojosi primerkusi akis, 
laiminga. Esu įsitikinęs, kad ji tikrai buvo laiminga, mes apie tai 
su ja vėliau ne kartą kalbėjom. Ji, kaip ir aš, tada dar nežinojo, 
ką mums Toji rengia. 

Vienu metu, stovėdamas prie daržinės durų, klausiausi mu- 


zikos, šūkavimų ir nusijuokiau pats sau. Pagalvojau: „Juk tai 

mano vestuvės. Aš jau vedęs“. Buvau gerokai išgėręs ir garsai 
skambėjo neįprastai. Man atrodė, kad aš juokiuosi kitame pa- 
saulyje, o ne savo vestuvėse. Dulkėse besisukantys šokėjai taip 
pat buvo nerealūs. Net mūsų kiemas atrodė neįprastai, nepa- 
našus į tą, kurį matydavau kasdien. 

Kiek prisimenu, tada ir pasigedau Jos, bet niekas nežinojo, 
kur ji. Bū Bū buvo užsiėmęs daržinėje stereoaparatūra, kurią 
jam paskolino jo mokyklos draugas. Jis man pasakė: „Prieš pen- 
kias minutes mačiau ją įeinant į namą“. Nuėjau į virtuvę, kur 
buvo pilna geriančių ir besijuokiančių svečių, bet jos ten nebu- 
vo. Pasakiau savo motinai: „Na, va, jau praradau savo žmoną“. 
Ji jos taip pat nebuvo mačiusi. 

Užlipau į mūsų kambarį. Jis buvo tuščias, ir aš dar kartą pa- 
žvelgiau per langą į šokančiuosius kieme. Eva Braun sėdėjo prie 
stalo su ponia Largjė. Panelė Djė stovėjo vieniša su taure rankoje 
prie šaltinio. Pamačiau Žiuljetą ir Henriką IV, Martiną Brošar, 
kirpėją Muną, kitas Jos drauges, kurių vardų net nežinojau. Trūko 
tik Mikio, ir aš pasibeldžiau į jo duris. Pasigirdo išgąstingas Žor- 
žetės balsas: „Ne! Negalima!“ ir supratau, kad nėr ko ten list. Ka- 
da ir kur pabelsi, visad užtiksi Mikį, kuris tik tuo ir užsiima, kad 
su Žoržete rengiasi pralaimėti būsimas lenktynes. 

Nulipau žemyn. Dar kartą apėjau kiemą, akimis Jos ieško- 
damas. Išėjau į kelią, gal ji ten su kuo nors šnekasi. Tada susira- 
dau Evą Braun. Ji neramiai apsižvalgė ir tarė: „Maniau, kad ji 
su jumis“. Daržinėje susiradau panelę Djė, su Bū Bū ir jo mo- 
kyklos draugu peržiūrinėjančią plokšteles. Ir ji buvo gerokai 
pagėrusi, drumstom akim, pasikeitusiu balsu. Pasakė, kad ma- 
čiusi Elianą, einančią per pievą palapinės link „pasikviesti savo 
stovyklautojų“, bet tai buvę gerokai anksčiau. Tik ji ir Eva Braun 


vadino ją Eliana, ir nežinau kodėl, bet mane tas erzino. Panelę 

Dje buvau matęs tik vieną kartą — ji buvo užsukusi prieš tris 
dienas, liepos 14-ąją po pietų — ir vos tik ją išvydęs, tada paju- 
tau, kad ji man nepatinka. Dabar būtų beprasmiška aiškinti 
kodel. Viskuo kaltas buvo mūsų abiejų kvailumas. 

Perėjau kiemą, stengdamasis atrodyti kuo natūraliau, kad 
nesutrikdyčiau svečių, bet per pievą pasileidau bėgte. Nei sto- 
vyklautojų, nei folksvageno nepamačiau, palapinė buvo tuš- 
čia. Man užėmė žadą. Įsivaizdavau dievaižin ką. Prisiminiau 
liepos 14-ąją, kai ji grįžo taip vėlai, pasak mano motinos, apie 
pusę pirmos naktį. O aš tada ją radau čia, rytą, vos saulei pa- 
lietus kalnų viršūnes, nuogą, vien tik su kilpiniu chalatėliu. 
Valandėlę stovėjau prie palapinės svarstydamas. Apžvelgiau 
aplink išmėtytus pripučiamuosius čiužinius, drabužius, meta- 
linius neplautus indus. Dvokė viralu ir guma. Man vis dar 
viskas atrodė nerealiai, bet girtumas jau buvo dingęs. Tariau 
sau, kad stovyklautojai rengiasi išvažiuoti mėnesio pabaigoje, 
bet jei jie panorės likti ilgėlesniam laikui, aš rasiu būdą, kaip 
jiems atsakyti. 

Išėjęs iš palapinės vos neatsitrenkiau į Bū Bū. Jis paklausė: 
„Kas atsitiko? Gūžtelėjęs pečiais atsakiau: „Nežinau“. Abu 
nuėjom prie upės, perliejau veidą šaltu vandeniu. Bū Bū man 
pasakė, kad aš per daug išgėriau, o išgėrus net paprasčiausi 
dalykai atrodo kitaip. Galų gale, juk gal Ji panoro pabūti vie- 
na. Jai ši diena ypatinga. Jis man pasakė: „Ji labai jautri, tu 
juk žinai“. Aš linkčiojau galvą pritardamas, kad gal jis ir tei- 
sus. Pataisiau jo kaklaraiščio peteliškės mazgą, ir lėtai per pie- 
vą grįžome atgal. , 

Kieme visi manęs pasigedo. Pašokau su Žiuljeta, paskui su 
Muna, su Žoržete, kuri jau buvo nusileidusi iš Mikio kamba- 


rio. Stengiausi juoktis kartu su visais. Henrikas IV man atnešė 

vyno iš statinaitės dviračių pašiūrėje. Išgėriau taurę vienu gurkš- 
niu. Tai buvo vynas iš mūsų vynuogyno. Derlius nebūna gau- 
sus, bet vynas išeina geras. 

Retkarčiais pažvelgdavau į Evą Braun. Ji nuostabiai šypsoda- 
vosi, kai kas nors eidavo pro šalį, bet aš žinojau, kad jai darosi vis 
neramiau. Prie kito stalo prieš tuščią taurę liūdnai sėdėjo panelė 
Djė. Mačiau, kaip ji atsistojo ir prisipylė vyno. Jai taip pat vargiai 
sekėsi eiti tiesiai, kaip man — apsimesti besilinksminančiu. Buvo 
apsirengusi juoda, su gilia iškirpte suknele, kurios minkštas audi- 
nys lipo prie sėdmenų ir ji be paliovos ją timpčiojo žemyn. Atro- 
dė juokingai, bet aš net buvau patenkintas, kad ji tokia. 

Septintą valandą Ji dar nebuvo grįžusi. Visiems, kurie smal- 
savo, atsakinėjau: „Ji nuėjo truputį pailsėti“. Kuo toliau, tuo 
aiškiau suvokiau, kad niekas tuo netiki ir, man einant pro šalį, 
prityla. Galų gale nusprendžiau pasitarti su Mikiu. Nusitem- 
piau jį prie vartų ir pasakiau: „Paimsime Henriko IV mašiną ir 
apsuksime ratą, gal Ji kur ant kelio“. 

Pervažiavę tuščią miestelį, — visi ar beveik visi buvo susirinkę 
pas mus, — pradžioj sustojome prie Brošaro kavinės. Motušė 
Brošar nepanoro jos uždaryti, bijodama prarasti progą parduo- 
ti bent segtuką užklydusio turisto plyšusioms kelnėms susegti, 
tačiau jai labai magėjo pabūti vestuvėse, todėl kavinėje liko bu- 
dėti pats Brošaras. Vėsioj tyloj vienišas vartė vieną iš tų iliust- 
ruotų žurnalų, kurių šiaip jau žmonos akivaizdoj nedrįsta net 
paliesti. Raminosi alaus bokalu. Jos jis nebuvo regėjęs nuo tos 
akimirkos, kai Ji šįryt išėjo iš bažnyčios man už parankės. Pasa- 
kė, kad aš atrodęs puikiai, jaunoji — taip pat. 

Tada nuvažiavome pas Evą Braun. Tai buvo paskutinė vie- 
ta, apie kurią Jos ieškodamas galėjai pagalvoti, nes jos motina 


buvo pas mus. Bet Mikis įtikinėjo: „Ką mums reiškia užsukti? 

Ką gali žinoti?“ Veltui beldę į durų stiklą įėjom, namuose vieš- 
patavo tyla. Virtuvė buvo nedidelė, bet, kitaip nei pas mus, ati- 
tverta nuo svetainės pertvara. Mikis čia apsilankė pirmą kartą. 
Žvalgėsi net prisimerkęs iš smalsumo. Pasakė: „Nuostabu. Pui- 
kiai sutvarkyta“. Garsiai paklausiau: „Ar yra kas namie?“ Išgir- 
dau antram aukšte krebždesį. Pasirodė slaugė, panelė Tiuso, 
kurią buvau nusamdęs. Nulipo pirštą pridėjus prie lūpų saky- 
dama: „Dabar jis miega“. 

Iš jos prislėgtos išvaizdos tuoj pat supratome, kad kažkas įvy- 
ko. Jos akys buvo paraudusios, lyg būtų verkusi. Prisitraukė ar- 
tyn kėdę, atsisėdo ir atsidususi tarė man: „Mano vargšas ber- 
niuk, nežinau, ką jūs paėmėte į žmonas. Tai ne mano reikalas. 
Ber aš ką tik išgyvenau siaubingas minutes“. Žiūrėdama man į 
akis pakartojo: „Siaubingas“. 

Paklausiau, ar Ji dabar ten, ir ji atsakė: „Garbė Dievui, ne. 
Bet ji buvo atėjusi“. Panelei Tiuso apie keturiasdešimt metų. Ji 
nėra tikra slaugė, bet moka suleisti vaistus ir prižiūrėti ligonius. 
Tą dieną ji ant mėlynos suknelės buvo apsijuosusi balta prikyšte, 
dabar perplėšta. Parodė ją mums sakydama: „Tai jos darbas“. Ir 
palingavo galvą, ašarų pilnomis akimis, nebepajėgdama kalbėti. 

Susėdome prieš ją. Mikis jautėsi nejaukiai, kad viską girdi, 
ir pasakė man, jog, jei noriu, jis palauks mašinoje. Atsakiau, 
kad ne, kad norėčiau, jog pasiliktų. Nebesupratau, ar aš vis dar 
girtas, bet viskas man atrodė nerealu. Panelė Tiuso dėliojo prie 
akių suglamžytą nosinaitę. Teko ilgokai laukti, kol ji ėmė pasa- 
koti, kas buvo įvykę, o dar ilgiau, kol užbaigė, nes vis nuklysda- 
vo į lankas, norėdama mus įtikinti, kokios geros nuomonės visi 
apie ją miestelyje, kokiai daugybei mirštančiųjų ji sušvelninusi 
agoniją ir panašiai. Ne toks kantrus, o gal mažiau apsunkęs nuo 


vyno Mikis ją nutraukdavo: „Gerai, aišku. Toliau?“ 


226 


MIRTIES VASARA 


Tą popietę — tai panelės Tiuso versija, bet aš kitos nežinau — 
Ji atėjo apie penktą valandą, pati viena, apsirengusi vestuvine 
suknele. Ji neatnešė nieko — nei pyrago, nei vyno. Norėjo tik 
pamatyti savo tėvą. Tik pamatyti. Ji buvo „labai susijaudinusi“, 
tai matei ir jautei jos balse. Panelei Tiuso pasirodę, kad labai 
gražu palikus vestuvių puotą ateiti pas paralyžiuotą tėvą ir pa- 
rodyti jam, jog jis neužmirštas. Pavyzdžiui, ji pati niekad neište- 
kėjusi tik todėl, kad jos tėvai, kol dar gyvenę šiame pasaulyje, 
buvę labai silpnos sveikatos. „Gerai, aišku. Toliau?“ 

Jos abi ėmusios lipti laiptais, ir čia viskas susijaukė. Savo 
kambaryje senis atpažino dukters žingsnius ir ėmė kriokti, ją 
įžeidinėdamas. Jis rėkė nenorįs, jog ji įeitų. Panelei Tiuso ne- 
spėjus jos sulaikyti, Toji perbėgusi koridoriumi ir įpuolusi 
vidun. 

Jis rėkė dar garsiau, nes nenorėjo, kad Ji išvystų jį, blaškėsi 
krėsle lyg beprotis, rankom užsidengęs veidą. Tačiau Ji žengte- 
lėjo jo link, atstumdama panelę Tiuso „su neįtikėtinu atšiauru- 
mu“. Tą akimirką ir plyšo prikyštė. Ji apsipylė ašaromis, o Jos 
krūtinė kilnojosi, lyg Jai būtų trūkę oro. Negalėjo pratarti nė 
žodžio. Žiūrėjo tik į savo tėvą. Ilgai žvelgė į jį, slepiantį delnuose 
veidą. Matei, jog ji baisiomis pastangomis bando kažką pasaky- 
ti, o paskui parpuolė ant kelių, rankomis apsivijo jo negyvas 
kojas ir įsikibo į jį klykdama. Be žodžių. Tik nesibaigiantis klyks- 
mas. Panelė Tiuso bandė ją atplėšti nuo tėvo, grasindama pa- 
kviesti žandarus, bet toji gynėsi „kaip furija“. Darėsi pavojinga, 
nes Ji galėjo apversti krėslą su tėvu. Senis neberėkė. Jis verkė. Ir 
ji nurimo, ilgai klūpėjo, padėjusi galvą jam ant kelių. Šnabždė- 
jo: „Prašau, prašau...“ Be perstojo, kaip maldą. Pagaliau senis 
pratarė, neatitraukdamas rankų nuo veido: „Išeik, Eliana. At- 


vesk savo motiną. Aš noriu ją matyti“. 

Ji atsikėlė nieko neatsakiusi. Dar ilgai stovėjo ir žiūrėjo į jį, 
paskui pratarė: „Greit vėl būsim kartu. Pamatysi! Aš žinau“. 
Taip, bent jau taip supratusi panelė Tiuso. Senis neatsakęs. Kai 
Ji išėjo, jis dar ilgai verkė vienas pats savo krėsle, o jo pulsas 
buvęs „labai negeras“. Panelė Tiuso jam davusi raminamųjų, ir 
tik po valandos jo širdis aprimusi ir jis užmigęs. 

Ir dar štai kas. Su Ja visada atsitikdavo dar šis tas. Kai Ji nu- 
sileidusi į virtuvę, prieš išeidama nuėjusi prie praustuvo sudrė- 
kinti veido vandeniu. Žiūrėdama į veidrodį, ji pamačiusi, jog 
panelė Tiuso ją stebi. Neatsisukdama, su jai įprastu atvirumu ir 
nesirinkdama žodžių, Ji pasakė, ką galvojanti apie senmerges, 
būtent, kad geriau pačios nors kartą pabandytų, užuot rūpinu- 
sios kitų reikalais ir, jei aš gerai supratau, pridūrė dar kažką, kas 
panelei Tiuso pasirodė „neįtikėtinai siaubinga“, nes ta net neži- 
nojus, kad tokie dalykai egzistuoja. 

Kai mes įsėdome į mašiną, Mikis pats ėmėsi vairo, bet variklį 
įjungė ne iš karto. Sėdėjome joje priešais vartus, Evos Braun ap- 
sodintus vijoklinėmis rožėmis. Jis rūkė, aš mąsčiau. Paskui jis man 
tarė: „Žinai, negalima tikėti viskuo, ką pasakoja šitos moterėlės. 
Jos visada perdeda“. Atsakiau, kad taip, žinoma. Jis pridūrė: „Be 
to, vargšas senis visai iškvėšęs. Metų metais sėdėti uždarytam kam- 
bary. Gali įsivaizduoti?“ Atsakiau, kad taip, žinoma. Jo nuomo- 
ne, tai labai įprasta istorija, kokių būna kiekvienoj šeimoj. Bet 
viskas susitvarko. Kai Ji atėjo pas mus gyventi neištekėjusi, jos tė- 
vas liepė jai akyse nesirodyti. Turėčiau įsivaizduoti, ką daryčiau 
aš, juo dėtas. Ji, iš esmės gera mergaitė, pagalvojo, kad vestuvių 
dieną bus gera proga galų gale susitaikyti. O čia jisai ją sutinka 
kaip pastumdėlę mergšę, ir dar svetimam žmogui matant. Turė- 
čiau įsivaizduoti, ką daryčiau aš, Ja dėtas. Atsakiau, kad taip, Ži- 
noma. Dar kartą, iš mandagumo, Mikis paklausė, ar aš sutinkąs, 

ar gal manąs kitaip. Jo nuomone, Ji dabar kaip vaikas tūno kur 
nors kamputyje, pasislėpusi nuo visų. Aš turėčiau žinoti, kad nors 
ir stengiasi dėtis nežinia kuo, bet Ji tėra tik mažas vaikas. 

Pažvelgiau į jį. Mano brolužis Mikis. Nuo prakaito ir karš- 
čio jo plaukai papuro ir styro į visas puses. Jis juos, tikrus italo 
plaukus, paveldėjo iš mūsų tėvo. Pagalvojau, kad jis teisus dėl 
visa ko, išskyrus pagrindinį dalyką — šita neįtikėtina scena tarp 
Jos ir to, kurį jį vadindavo ne kitaip, o tik „kretinas“ arba „tas 
kretinas“, veikiausiai turi rimtesnę priežastį, bet tepratariau tik: 
„Žinoma, žinoma. Važiuojam, gal ji jau sugrįžo“. 

Ji nebuvo sugrįžusi. Mikis parvežė namo Evą Braun, kad 
slaugė galėtų išeiti. Pradėjo temti. Evai Braun nieko nepasako- 
jau, nes ji vis tiek viską sužinos vos tik įžengusi į virtuvę. Pabu- 
čiavau ją į abu skruostus, ji stipriai paspaudė man ranką ir liūd- 
nai vokiška tarsena pasakė: „Nepykit. Ji dėl to nekalta. Prisiekiu, 
ji dėl to nekalta“. Man knietėjo jai pateikti baisų klausimą, bet 
išvydęs jos mėlynas akis, patiklų veidą nepajėgiau. Norėjau pa- 
klausti, ar prieš penkerius metus Ji nebuvo kaip nors įpainiota į 
nelaimingą atsitikimą su jos tėvu. Būna akimirkų, kai aš ne toks 
jau Pin Ponas, kokiu mane visi įsivaizduoja. 

Daugelis svečių jau buvo išėję, kiti taip pat sėdosi į automo- 
bilius. Dėkojo man, sakė „ačiū“, bet jutau, kad jų linksmumas 
dirbtinis. Kieme liko tik tušti buteliai, tuščios taurės, Jos nuo- 
meto.skiautės. Sukeltos dulkės tvyrojo per kelis centimetrus nuo 
žemės. Priešais daržinę, prie sumeistrautų ant ožių stalų, saujelė 
svečių dar klausėsi Henriko IV pasakojamų anekdotų. Ten bu- 
vo Bū Bū ir jo mokyklos bičiulis, Martina Brošar, Žoržetė, Te- 
saris su žmona ir dar keli, kuriuos pažinojau tik iš matymo. Žiul- 
jeta ir mūsų motina dėliojo lėkštes ant švariausios staltiesės. 


Motina pasakė: „Suvalgysim dar po kąsnelį“. 

Panelė Djė sėdėjo virtuvėje, prie Konjatos krėslo. Ji man 
taip pat pasakė: „Nebarkit jos, kai grįš“. Ir pridūrė: „Nes gailė- 
sitės vėliau, kai geriau ją pažinsit“. Konjata norėjo žinoti, apie 
ką mes kalbam. Aš mostelėjau ranka, kad ji patylėtų, ir paklau- 
siau panelės Djė: „Kodėl? Jūs ją pažįstat geriau už mane?“ Nu- 
leidus galvą, nes aš per daug pakėliau balsą, ji atsakė: „Pažįstu ją 
jau seniai“. Ji atrodė išsiblaiviusi, buvo susišukavusi. Krito į akis 
jos balta, pilna krūtinė juodos suknelės iškirptėje. Pajutusi ma- 
no žvilgsnį, prisidengė ranka. Nežinia kodėl, bet mano priešiš- 
kumas jai dingo sulig ta akimirka. Pasakiau: „Na, žinoma, jūs 
buvote jos mokytoja. Suprantama“. 

Išemiau iš spintelės vyno butelį ir pripyliau tris taures. Ma- 
„no svajonių šviesiaplaukė paėmė jai ištiestąją ir nežymiai linkte- 
lėjo padėkodama. Susidaužiau su Konjata ir tariau: „Į jūsų svei- 
katą, panele Djė“. Ji atsakė: „Galite mane vadinti Floransa“. 
Pasakiau, kad jos mokinė ją visad vadina panele Djė. Ji nusijuo- 
kė. Labai trumpai, bet pamačiau ją juokiantis pirmą kartą. Pa- 
sakė: „Na, ne! Žinot, kaip ji mane vadina? Neganda! Ypatingos 
pagarbos ji man nerodo“. Gerdama vyną, ranka vel prisidengė 
per daug atvirą krūtinę. Sekundę žvelgėme vienas į kitą, tada 
tariau: „Ji niekam nerodo ypatingos pagarbos . 

Šiek tiek vėliau motina lauke ant stalo sudėjo likusius val- 
gius. Bū Bū atitempė laidą nuo daržinės iki stalo, kad būtų 
galima uždegti lempą, bet elektra šioje kiemo dalyje dega tik 
tada, kai užsimano arba kai niekas jos neprašo, o iki virtuvės 
laidas buvo per trumpas. Gerokai pasiginčijus buvo nuspręs- 
ta, kad pernešti stalą į kitą kiemo pusę per daug darbo, todėl 
uždegėm žibalines lempas ir žvakes. Konjatai jos atrodė tie- 
siog „pasakiškai“, Žiuljeta ir Floransa-Neganda buvo tos pa- 


čios nuomonės. 

Prie stalo susirinko apie penkiolika žmonių. Bū Bū bičiulis 
ir Martina Brošar valgė tylėdami, tematydami tik vienas kitą, 
matyt, kai visi sakys „sudie“, tas žodis jiems abiem skambės kaip 
pažinties pradžia. Henrikas IV minė mįsles, nuo kurių Mikis 
be paliovos kvatojo, Žiuljeta su Žoržete nenorėjo net girdėti, o 
aš paprasčiausiai nesiklausiau. Lauke buvo šilta, o man ėmė 
skaudėti gerklę, kaip ir seniau, vaikystėje, kai nenorėdavau būti 
panašus į žliumbiantų kaubojų. 

Paspaudžiau ranką išeinančiai namo panelei Djė. Atsisvei- 
kinau su kažkokia nepažįstama porele. Bū Bū man pasakė: „At- 
einantį sekmadienį Mikis laimės lenktynes Dinyje. Tai bus jo 
lenktynės. Pamarysi“. Dabar pasakysiu jums — nors ir žinau, kad 
kalbu nesąmones — tada pagalvojau, kad nei Ji, nei aš iki atei- 
nančio sekmadienio neišgyvensime. 

Ji grįžo prieš vienuoliktą. Sėdėjau nugara į vartus, kad ne- 
matyčiau, kai ji pasirodys. Supratau iš kitų sėdinčiųjų žvilgsnių. 
Visi nutilo ir laukė, kaip pasielgsiu. Atsisukau trumpam, tik se- 
kundei. Nejudėdama stovėjo kiemo pakrašty, baltos suknelės 
apačia buvo purvina, ilgi plaukai išsileidę, veido nusakyt ne- 
įmanoma. Sakytum - išsekęs. Nuleidau akis į lėkštę. Ji prisiarti- 
no, girdėjau Jos žingsnius už nugaros. Sustojo visai prie manęs, 
pasilenkė, pabučiavo į smilkinį. Ištarė tokioj tyloj, kad visi galė- 
jo girdėti: „Nenorėjau grįžti, kol tu neliksi vienas. Maniau, kad 
visi jau išėję“. | 

Šalia manęs sėdintis Bū Bū atsistojo. Ji atsisėdo į jo vietą. 
Pažvelgė į valgio likučius lėkštėje prieš ją ir ėmė valgyti. Žinau, 
jog ne iš alkio, o greičiau, kad ko nors imtųsi. Ji niekad nejaus- 
davo alkio. Retkarčiais mielai pasitenkindavo duona ir šokola- 
du. Beveik niekad negerdavo stipresnių gėrimų. Tik mėtinį li- 


monadą kavinėje, paprastą vandenį rieškučia pasisėmusi iš 

šaltinio namie. Kad atslūgtų įtampa, Mikis pratarė: „Nuo šiol 
tave vadinsim ne Eliana, bet Ilgai Lauktąja. Ji nusišypsojo pilna 
burna ir nepakeldama akių į mane paėmė mano ranką ant sta- 
lo. Nurijusi kąsnį pasakė: „Eikit jūs žinot kur...“ 

Ištarė tuos žodžius tokiu tonu, kad visi, iš nuostabos netekę 
žado, buvo linkę viską paversti juokais. Nieko nesupratusi Kon- 
jata pareikalavo paaiškinti. Išklausiusi taip pat nusijuokė ir žvelg- 
dama tik į mane pasakė vieną dalyką. Tai man įsiminė visam 
laikui: „Mažoji net nežino, ką tie žodžiai reiškia. Ji sako bet ką 
tik todel, kad parodytų, jog ji egzistuoja — kaip žmogus, kuris 
nepažindamas gaidų daužo per pianino klavišus tik tam, kad 
keltų triukšmą“. 

Niekas niekad nėra girdėjęs tetos taip kalbant, gal, manau, 
tik Ji, nes Ji ir toliau atsainiai lesiojo daržoves iš lėkštės, lyg ne 
apie ją būtų buvę kalbama. Konjata mums pasakė: „Todėl klau- 
sykite, nes juk turite ausis!“ Ir pirštais pabeldė į stalą, nors aš 
dar prieš tai supratau, ką ji nori pasakyti. Jos mažos išblukusios 
akys buvo įsmeigtos tik į mane. Trys taškai, trys brūkšniai, trys 
taškai*. Juokdamasi senatvišku lūžtančiu balsu beveik negirdi- 
mai pratarė: „Aš teisi, ką? Teisi?“ Nieko neatsakiau. Kadangi ne 
visi ją suprato, ji juokdamasi paaiškino: „Jaunystėje buvau skau- 
čių vadė. Bet iš Morzės tik tiek teprisimenu . Ir liaudamasi juok- 
tis pridūrė: „Bet jei šitą prisimenu, vadinasi, dažnai daug kam 
reikia šių žodžių. Tik kiekvienas juos perduoda skirtingu būdu, 
štai ir viskas “. 

Paskutinį tašką padėjo Ji. Nepaleisdama mano rankos ant 


stalo, Ji ėmė kalbėti su Konjata, tardama žodžius be garso, vien 


* Morzės abėcėlėje: SOS, t. y. pagalbos šauksmas „Save our soul!“ „Gelbėkite 
mūsų sielas!“ (Angl.) 

lūpomis. Niekas nieko negirdėjome, bet Konjata prapliupo juo- 
kais, kosėdama ir springdama taip, kad Henrikui IV ir Mikiui 
teko atsikelti ir daužyti jai per nugarą. Žinoma, visi panoro su- 
žinoti, ką Ji pasakė, bet Konjata išpūtus akis stengėsi atgauti 
kvapą, be paliovos purtydama galvą. Tada pasisukau į Ją ir po 
Jos grįžimo pirmą kartą į ją kreipiausi. Paklausiau: „Ką tu jai 
pasakei?“ Ji suspaudė man ranką ir garsiai, kad visi girdėtų, pa- 
aiškino: „Pasakiau, kad nebesulaukiu pirmos vestuvinės nak- 
ties, kad nebegaliu tverti ir kad visi jūsų plepalai —- paprasčiau- 
sios kvailystės“. Štai taip, žodis žodin. Prie stalo dar buvo keli 


žmonės. Visi gali jums tai patvirtinti. 


x* * * 


Ji ilgai sėdėjusi ant upės kranto, toj vietoj, kurią visi vadina 
Palm Byču. Paskui jau buvę per vėlu grįžti, nes bijojusi, kad aš 
visų akivaizdoje jai iškelsiu sceną. Ir ji laukusi, kol sutems ir sve- 
čiai išsiskirstys. Kuo vėliau, tuo labiau ji bijojusi, kad aš ją mu- 
šiu, ir todėl grįžti darėsi visai nebeįmanoma. Bijojusi ne tiek 
pačių smūgių, kiek pylos visiems matant. 

Šitaip ji man paaiškino kitą rytą. Namuose nebuvo nė gyvos 
dvasios, išskyrus Konjarą apačioj, ir mes galėjome ramiai kalbė- 
tis. Kaip ir visada sekmadieniais aš gulėjau išsitiesęs lovoje, o ji 
sėdėjo nuoga greta, kojas nuleidusi ant žemės, mano kairę ran- 
ką suspaudusi tarpukojyje — ji sakė, kad tas jai pataiso nuotaiką, 
tai buvo jos „joga“. | 

Apie savo apsilankymą pas tėvą Ji man neužsiminė, kol nepa- 
sakiau, kad man viskas žinoma. Pradžioj, įsmeigusi akis į veidro- 
dį spintoje, pratarė: „Po velnių“, o tada, žiūrėdama į mane, pa- 


sakė, kad tai neturi reikšmės, kad jai nusispjaut į tą seną kretiną, 

dvokianų šlapimu. O viskas, ką galėjusi papasakoti ta pašvinkė- 
lė, stypsojusi prie jo kaip auklė, - grynas melas. Užuot nukrapš- 
čiusi voratinklius nuo vienos vietos, ji vaiko nuo jo vargšus nie- 
kuo nekaltus vabalėlius, kurie ir taip nesusiranda, kur dėtis. Gal 
geriau pakalbam apie linksmesnius dalykus? 

Paklausiau jos, kodėl ji ėjo pas tėvą, jei jis jai visai nerūpi. Ji 
nedvejodama atsakė: „Jis man buvo pažadėjęs pripažinti mane, 
jei aš ištekėsiu. Aš norėčiau turėti jo pavardę“. Ji tiesiog genia- 
liai mokėdavo jus užčiaupti, pateikdama paaiškinimą, kurio jūs 
mažiausiai iš jos tikėdavotės. Paklausiau, kodėl jai taip svarbi 
tėvo pavardė, jei dabar ji vadinsis mano pavarde. Ir vėl nedve- 
jodama atsakė: „Kad pridergčiau jam gyvenimą. Jei jo sesuo 
„Klemansa nudvės vieną gražią dieną, aš gausiu visą jos paliki- 
mą. Bent jau bus atlyginta mano motinai už jos gyvenimą, kurį 
jisai jai subjaurojo. Ir patikėk manim, būčiau jam tikrai prider- 
gus...“ Aš net nežinojau, kad egzistuoja tokia sesuo Klemansa, 
ir jei Ji nebūtų prabilus apie savo motiną, nebūčiau tuo ir pati- 
kėjęs, nes rūpintis palikimu buvo visai ne pagal jos prigimtį. Ji 
turėjo daug trūkumų, bet nebuvo gobši. Net ir mūsų motina 
buvo priversta tai pripažinti. Ji vėl paklausė, ar negalime susi- 
rasti linksmesnės pokalbio temos, ir aš bent tam kartui palikau 
ją ramybėje. 

Papasakojau apie panelę Djė. Ji nusijuokė ir pasakė: „Žinai, 
aš imčiau pavyduliauti, jei tu vėl pradėtum su Lulu Lu arba su 
Marta, kuri tau rašė laiškus. Bet jei tau patinka panelė Djė, 
daryk su ja ką nori, tik aš norėčiau viską matyti . Ji stebėjo ma- 
ne spintos veidrodyje, ir mano išraiška, matyt, buvo tokia, kad 
ji ėmė kvatotis dar labiau, krisdama ant lovos aukštielninka ir 
vėl pašokdama iš juoko. Aš tesugebėjau pralementi: „Tu skaitei 


mano laiškus?“ Ji surimtėjo, vėl įkišo mano ranką į įprastinę vietą 

ir atsakė: „Ne visus, per daug jie kvaili“. Ilgai mąstė, įsmeigusi 
akis į save veidrodyje, tada giliai iškvėpė orą — būtent iškvėpė, o 
ne atsiduso — ir tarė: „Pajudink pirštus. Aš noriu tavęs“. Po pie- 
tų abu nuėjome į Brošaro kavinę. Aš sužaidžiau partiją rutuliais 
aikštėje poroj su Henriku IV, ir abu laimėjom po šimtą frankų 
iš jaunų poilsiautojų iš Alo viešbučio. Ji vilkėjo savo žydrąją nai- 
loninę suknelę, sėdėjo terasoje su Martina ir jos tėvu. Ilgakojė, 
nudegusi, sunkiais tamsiais plaukais, kuriuos vis atmesdavo at- 
gal įprastu galvos judesiu, šviesiomis, tarsi iš kitos visatos žvel- 
giančiomis akimis, ji buvo pati gražiausia moteris, kokią kada 
nors man teko matyti, ir ta moteris priklausė man, buvo mano 
žmona. Aš net nesugebėjau žaisti rutuliais. 

Norėdamas ją suprasti, troškau tiek klausinėti, kad nebūtų 
užtekę viso gyvenimo, bet vakar, stovėdamas prie palapinės, su- 
pratau bent jau vieną dalyką — kad galiu ją prarasti. O su tuo 
jokiu būdu negalėčiau susitaikyti. Niekada. Greičiau jau nusi- 
kabinčiau nuo sienos vieną iš tėvo šautuvų. Na, net nebežinau, 
ką čia jums šneku... Žodžiu, supratau, kad aš ją prarasiu, nes 
kiti - tarkim, koks nors vasarotojas iš Kolmaro — bus gražesni už 
mane, 0 ji per jauna man ir per daug nepasotinama, ir kuo 
daugiau klausinėsiu, tuo atgrasesnis jai tapsiu, tuo bjauresnis, 
tuo labiau jai būsiu Pin Ponas. Taip, man nėra jokios vilties. 
Palikdamas aikštėje Henriką IV tuštinti kišenes tų tipų, kurie 
buvo išmokę žaisti Paryžiuje ir vis tiek pralošinėjo, aš sau vis 
kartojau, kad man nėra jokios vilties. 

Vėliau mes su Ja nuėjome apžiūrėti delajė. Juo dar negalė- 
jau važinėtis, bet greitai jis važiuos. Dar liepos pradžioj aš sugal- 
vojau pakeisti jo variklį kitu, išimtu iš jaguaro, kurį parsivežiau 
po avarijos prie kalnų perėjos. Prieš tai per aštuonis mėnesius 


ranka buvau nutekinęs vos ne penkiasdešimt detalių. Kiekvieną 

iš jų perdarydavau du ar tris kartus. Tik mano šeimininkas arba 
Tesaris gali suprasti, kiek darbo reikia įdėti. Pagaliau paaiškėjo, 
kad ir jaguaro variklis niekam tikęs. Tesaris man pasakė net jo 
neišardęs, paaiškino, kad neverta gaišti laiko. Jis iš klausos viską 
nustatė. Bet, kaip ir buvo pažadėjęs, padėjo variklį nuimti nuo 
rėmo, ir jo žodžiai pasitvirtino. Net neįtikėtina. Jei automobilį 
vairavęs žmogelis ir nebūtų išlėkęs iš posūkio, — užsimušė visi 
trys sėdėję jaguare — variklis vis tiek būtų subyrėjęs po kelių 
kilometrų, nes švaistiklių įdėklai buvo visai sudilę. Aš nublizgi- 
nau delajė, kuris buvo nudažytas rusvai, išvaliau vidų, kad galė- 
čiau viską parodyti Jai. Ji buvo sužavėta. Daug, žinoma, nekal- 
bėjo, tepasakė: „Velniai griebtų!“, bet mačiau iš jos akių, kad 
„mašina patiko. Pirštais palietė prietaisų lentą iš raudonmedžio, 
sėdynių odą. Sumurmėjo: „delajė“. Pažvelgė į mane vaikiškai ir 
švelniai, ir tuo pat metu rimtai — tokia ji man labai patikdavo — 
ir tarė: „Žinai, tu labai keistas vyras“. Prabuvom prie automo- 
bilio apie dešimt minučių, ji dar paklausinėjo smulkmenų, iš 
kur aš jį gavęs, —- man buvo sakę, kad juo anksčiau važinėjo 
kažkoks buvęs Prancūzijos ministras, — o paskui pasirodė Žiul- 
jeta ir grįžo Henrikas IV. 

Išgėrėm su jais aperityvo ir kartu papietavom. Buvau nuste- 
bęs, kad Žiuljeta su Ja šnekėjosi ramiai ir maloniai, lyg jos būtų 
senos draugės. Paskui keturiese palošėm kortom ir, — kaip jau 
buvau sakęs, Ji gan gerai lošdavo kortom, nes lengvai įsiminda- 
vo visas išmestas kortas, — per abu laimėjom šimtą penkiasde- 
šimt frankų. Šiek tiek vėliau prie mūsų prisidėjo Mikis. Visi su- 
sėdome ant laipteljų lauke ir, šeimininko džiaugsmui, surūkiau 
jo pasiūlytą cigarą. Koks nuostabus malonumas rūkyti! Ir sėdėti 
štai taip, ant medinių laiptų vasarvidžio naktį, girdint savo bal- 


so skambesį, nes greta Ji, padėjusi galvą man ant peties, ir galvoti: 

„O gal aš jos ir neprarasiu. Ji juk iš tiesų myli mane. Mane ir 
nieko daugiau“. Ir žinoti, kad paskui lėtai eisime namo per su- 
migusį miestelį. Mikis eis priekyje, spardydamas nuo savo gyve- 
nimo kelio akmenukus, o Ji — greta, taip arti, kad ranka jusiu 
jos kūno šilumą per suknelę. 

Buvo liepos 18-osios, sekmadienio, vakaras. Aš ją praradau 
28-ąją, trečiadienį. Mūsų vedybinis gyvenimas truko vienuoli- 
ka dienų — kartu su vestuvių diena. Tada aš padariau tai, ko 
nereikėjo daryti. Privalėjau išgyventi savo pragarą nesiskųsda- 
mas. O aš ėjau per visus ir klausinėjau, bandydamas ją surasti. 
Atrodžiau apgailėtinas ir juokingas. Suradau ją rugpjūčio 6- 
ąją, penktadienį. Tada nusikabinau tėvo karabiną. Automatinį 
remingtoną, 180-ojo kalibro. Šiuo ginklu praėjusią žiemą nu- 
šoviau du šernus. Nuėjau į garažą ir nupjoviau vamzdį. Atmin- 
ty išplaukė tas sekmadienio vakaras, kai rūkiau cigarą, o greta 


buvo mano meilė. 


* * * 


Apie atostogas vidurvasaryje nebuvo net ir kalbos. Su Hen- 
riku IV sutarėme, kad pasiimsiu porą savaičių rugsėjui baigian- 
tis, kai atslūgs turistų antplūdis ir - kas man labai svarbu — pra- 
eis sausra, o su ja ir gaisrai. Nuo liepos pradžios namie teko 
nakvoti vos porą naktų. 

Buvau Jai pažadėjęs, kad tada mes važiuosime į povestuvinę 
kelionę su nepriekaištingai sutvarkytu delajė. Dar nebuvome 
sutarę, kur važiuoti — į Šveicariją ar Italiją. Mačiau, kad Ji tuo 
nesidomėjo. Pasakė: „Kur norėsi“. Man labiau norėjosi į Pietų 
Italiją — į Mecodžiorną, kaip sakydavo mano tėvas — norėjau 


pamatyti jo gimtąsias vietas — Peskopanją, šimtas kilometrų 

piečiau Neapolio. Radau tą pavadinimą kelių žemėlapyje, jis 
buvo atspausdintas tokio pat dydžio raidėmis kaip, tarkim, Ba- 
remas ar Antrevo. Manau, kad nesunku būtų susirasti dar ne- 
pažįstamų pusbrolių ir pusseserių, nes tėvo seserys liko ten. Apie 
šešiasdešimtuosius metus esam gavę Kalėdų sveikinimą, pasira- 
šytą Pepino, Alfredo, Džordžijos, Džianbatisto, Antonijo, Vito- 
rijo. Konjata garu atklijavo pašto ženklą savo svainio iš Marselio 
kolekcijai. Tačiau Ji tik gūžtelėjo petimi net nesiklausydama, 
nes jai buvo neįdomu. Šiaip ar taip, iki rugsėjo dar buvo daug 
laiko. Bet Ji geriau už mane žinojo, kad mes ten nenuvažiuosi- 
me. Dabar aš ją suprantu. 

Prieš vestuves du kartus ji grįžo labai vėlai naktį. Abu kartus 
ją parvežė panelė Djė. Iš pažiūros Ji atrodė vis tokia pati, bent 
jau mūsų motinai ar kitam pašaliniam žmogui. Kartais labai mie- 
la, kartais nepakenčiama, vieną dieną kvatojanti dėl niekų, kitą 
užsidariusi kaip sraigė. Jau pirmąjį vakarą, kai mes kartu vaka- 
rieniavome, aš supratau, kad ji be jokios regimos priežasties gali 
pulti iš vieno kraštutinumo į kitą. Tokia jau ji buvo. Po pietų 
palikdavau prislėgtą minčių, kurių nenorėdavo man atskleisti, 
o vakare, grįžęs namo, rasdavau ją besityčiojančią iš visko ir vi- 
sų, kiršinančią Bū Bū ir mano motiną šiurkščiais žodžiais. Tada 
ji būdavo nenumaldoma, ir lovoje panašiai. Nesakyčiau, kad ji 
kada būtų atsisakiusi mylėtis — gal tik vieną ar du kartus, nes 
blogai jautėsi — priešingai, jai visada to norėjosi. Bet kaskart vis 
kitaip. Kai kuriais vakarais ji troško švelnios meilės, kuri jai bu- 
vo prieglobsčiu, ir tai darė su tokiu nuolankumu, jog man plyš- 
davo širdis. Turiu pasakyt, kad taip būdavo labai dažnai. O 
kartais vakarais tylėdama murksodavo prie stalo arba per patį 
nereikšmingiausią pokalbį užsiaikštydavo be jokios priežasties. 


Tada mano glėby atsirasdavo visai kita moteris, niekuo nepana- 

ši į Ją, godi ir liguista būtybė. Tokia ji man keldavo nerimą — 
kaip ir viskas, kas liguista. Kartą ji man pasakė: „Tos antro galo 
kvailystės nieko nereiškia. Tai kaip gėrimas ar valgymas“. O gal 
aš nesupratau, ką ji norėjo pasakyti, gal tais žodžiais ji tik bandė 
nusakyti savo neviltį. Bet tai buvo jos žodžiai apie meilę: „Antro 
galo kvailystės“. 

Taigi mūsų motinai, Mikiui, net Konjatai, kuri ją garbi- 
no, nes Ji jai padovanojo mano dėdės portretą, nutapytą alie- 
jumi iš nuotraukos, ar net Bū Bū, įsigudrinusiam padovanoti 
marškinėlius su atspaustu jos atvaizdu, — visiems Ji atrodė ne- 
pasikeitusi, tokia, kokią Ją pamatėme pirmą kartą mūsų na- 
muose. Tik dabar jie geriau Ją pažinojo. Net ir aš, iš arčiau su 
Ja susidurdamas, nepastebėjau jokių didesnių permainų. Kaip 
visad jos akys būdavo tai mėlynos, tai pilkos — nelygu, iš kur 
šviesa. Tik dabar jos buvo šviesesnės, labiau sustingusios, ir 
tada man atrodydavo, lyg matau dvi šaltas ir svetimas dėmes 
veide, kuris man artimesnis už savąjį. Nors, tiesa, jau nuo ge- 
gužės menesio dar ir saulė padidino kontrastą tarp jos odos ir 
akių. Jos nuotaikų kaita taip pat paryškėjo. Man atrodė, kad 
nerūpestingumo akimirkos darėsi vis trumpesnės, o tos valan- 
dėlės, kai ji užsisklęsdavo, paniurdavo ir sėdėdavo nekrustel- 
dama, vis ilgėjo, vis dažnėjo. Nors ir karštis darė savo - kanki- 
nosi visi, tik ne Konjata, lėtai nykstanti virtuvės pavėsyje. Be 
to, aš maniau, kad Ji laukiasi kūdikio. 

Antradienį, po mūsų vestuvių, grįžęs vakare iš darbo iš mo- 
tinos sužinojau, kad Ji tuoj po pietų išėjo, nepasakiusi kur. Ap- 
sivilko raudonąją suknelę su sagutėmis nuo viršaus iki apačios ir 
pasiėmė baltąjį rankinuką. Nieko neprašiusi pasakyti man. Bu- 
vo prastos nuotaikos, bet ne daugiau. Konjatai, paklausiusiai 


„Kur tu eini?“, atsakė savo mėgstama grimasa, išpūsdama orą. 

Pasakiau: „Aišku“. Mikis ir Bū Bū dar nebuvo grįžę. Užli- 
pau į mūsų kambarį, persirengiau. Pasirausiau stalčiuje, kur ji 
laikydavo savo baltinius, nors ir nežinodamas, kodėl taip darau, 
bet ir ne be priežasties. Peržvelgiau jos nuotraukas. Daugiausia 
tai buvo darytos per grožio konkursą Sen Etjene de Tinė. Jose 
ji su maudymosi kostiumėliu, kojos atrodo provokuojamai, visi 
kita — taip pat. Šitos nuotraukos niekad man nepatiko. Radau 
ir kitų, iš Aramo. Jose ji dar vaikas. Visai nepanaši į save, gal tik 
akys tokios pat šviesios. Dvi dėmės, į kurias nejauku žiūrėti, nes 
net rainelė neišryškėjusi fotopopieriuje. Visur ji su motina. Nė 
vienos nuotraukos, kur būtų jos tėvas. Aš net neįsivaizduoju, 
kaip jis atrodo. Ji kartą sakė, kad visas jas sudraskė. 

Išsitiesiau ant lovos ir laukiau, rankas sukryžiavęs po galva. 
Po kiek laiko grįžo Bū Bū ir Mikis. Bū Bū užėjo pas mane. Pa- 
kalbėjom apie šį bei tą, tačiau kalba nesimezgė. Tada nusilei- 
dom žemyn, pavakarieniavom be Jos. Įjungę televizorių ėmėm 
žiūrėti filmą. Dar filmui neįpusėjus, — nors aš nelabai ir ma- 
čiau, ką rodo, — į kiemą įriedėjo Henriko IV DS. Visi pašoko, 
tik Konjata liko besėdinti, nes nieko neišgirdo ir nematė pro 
langą. Net keista — visi buvo pripratę prie tokių Henriko IV 
apsilankymų, nes jis atvažiuodavo manęs įspėti, kai skambinda- 
vo iš gaisrinės, — bet šįkart, nežinia kodėl, visi pagalvojome; kad 
jis atvažiavo dėl Jos, kad jai kažkas atsitiko. 

Henrikas IV man pasakė: „Mažoji mieste. Ji nespėjo į pas- 
kutinį autobusą. Pasiūliau grįžti taksi, bet ji nenori. Prašo, kad 
tu atvažiuotum jos parsivežti“. Stovėjom aplink jį prie durų. 
Paklausiau, ar jai nieko neatsitiko. Jis nustebo: „Jai tik nesma- 
gu, kad pavėlavo į autobusą. O kas jai gali atsitikti? Tu ją sutiksi 
kelyje“. Mano motina atsiduso. Mikis ir Bū Bū grįžo žiūrėti 


filmo, Henrikas IV man pasakė: „Paimk mano mašiną. Aš tavęs 

čia palauksiu. Išvažiavau tada, kai Viljamas Holdenas suranda 
savo draugužę, o ji rengiasi tekėti už kito. Na, tai kaip — ar jau 
apsisprendė?“ 

Lėkiau kirsdamas posūkius. Vos nesusidūriau su pilnu ke- 
leivių automobiliu, o jo vairuotojas, net jau mums prasilenkus, 
vis dar kaip pamišęs spaudė garso signalą. Ji manęs laukė prie 
tilto, stovėdama kelio pakraštyje. Sustojau, išlipau. Ji kelis žings- 
nius žengtelėjo atgal, tardama bespalviu balsu: „Turėk galvoje: 
jei suduosi, manęs nebematysi“. Prisiartinau, atitraukiau ran- 
kas, kuriomis ji buvo prisidengusi veidą, ir prilaikydamas, kad 
nepargriūtų, vožiau antausį. Tik galva loštelėjo atgal. Apsipylė 
ašaromis ir nuleidusi galvą sumurmėjo: „Mešlas! Na ir mėšlas!“ 

Sunkiai traukė orą. Nepaleisdamas jos paklausiau: „Iš kur 
tu grįžti?“ Atmesdama plaukus atsakė: „Man nusispjaut, kad tu 
mane muši!“ Ant jos skruosto išryškėjo mano pirštų pėdsakai. 
Žiūrėjo į mane su tokia neapykanta, kad aš staiga prisiminiau 
panelės Tiuso žodžius, prieš tris dienas pasakytus Evos Braun 
virtuvėje. Paleidau ją. Atbula ranka persibraukiau per sudrė- 
kusią kaktą ir perėjęs kelią atsisėdau ant šlaito. Aš taip pat sun- 
kiai alsavau. Širdis plakė skambiais dūžiais. 

Ir ji perėjo kelią, tik tolėliau. Stovėjo ten ištisą amžinybę 
nejudėdama, raudona suknele ir su baltu rankinuku rankoje. 
Saulė jau seniai buvo nusėdusi už kalnų, bet dar buvo šviesu, 
o oras šiltas ir kvepiantis pušimis. Širdau ant savęs, nes muši- 
mu vargu ar priversiu ją kalbėti, be to, tai buvo taip nebūdin- 
ga man. Nuo mokyklos laikų niekad prieš nieką nesu pakėlęs 
rankos. Galų gale pratariau: „Na gerai. Atleisk. Ateik čia“. Ji 
nesispyriojo, prisiartino. 

Susmuko greta ir apsivijo mane rankomis. Pasakė: „Man 


nulūžo pakulnė. Slubuoju“. Pačiu nekalčiausiu tonu. Tada, 

galvą padėjusi man ant krūtinės, tarė: „Buvau nuvažiavusi į Di- 
nį, į parduotuves. Pavėlavau į septintos valandos autobusą. Jau 
seniai būčiau grįžusi“. Paklausiau: „Vaikščiojai po parduotuves 
ir nieko nenusipirkai?“ Atsakė: „Ne. Man nieko nereikia. Va- 
žiavau tik tam, kad ištrūkčiau iš namų. Labai nusibodo visą lai- 
ką leisti su tavo motina ir teta. Jau man net raukšlių ima rastis“. 

Perėjos link pravažiavo du automobiliai. Ji atšlijo tik todėl, 
kad aš pasitraukiau. Sedėjau aukštėliau jos ir mačiau jos nuogą 
krūtinę, o ir apačioj šitos suknelės sagučių ji niekad neužsagsty- 
davo iki galo. Pasakiau: „Užsisagstyk. Tau neatrodo, kad ji per 
trumpa?“ Pakluso be žodžių. Man darėsi negera vien nuo min- 
ties, kad ji visą popietę vaikščiojo viena Dinio gatvėmis šitaip 
išsidarkiusi, lydima iki galo ją išrengiančių žvilgsnių. Įsivaizda- 
vau, kaip jai pavymui buvo laidomi juokeliai ir kumščiuojama- 
si. Galbūt kai kas bandė ją užkalbinti, nes taip apsinuoginusi 
gali būti tik laisvo elgesio mergina. Žiūrėjau akis įsmeigęs į ke- 
lią, kakta vėl sudrėko nuo prakaito, bet ji nesunkiai atspėjo ma- 
no mintis, nes švelniai pratarė: „Ir man įgriso ta suknelė. Ne- 
benešiosiu jos“. 

Parvežiau ją namo. Niekas nepratarė nė žodžio. Ji truputėlį 
užvalgė, viena akim žiūrėdama į Viljamą Holdeną, kita - į dirb- 
tinius savo kairės rankos nagus. Tik tada pastebėjau, kad ji ne- 
beturi sutuoktuvių žiedo. 

Pasibaigus filmui visi užlipo į viršų, tik mes likom apačioj. 
Prieš eidama miego Ji norėjo nusimaudyti savo skardinėje vo- 
nelėje. Paklausiau: „Tu pametei žiedą?“ Jos blakstienos net ne- 
virptelėjo. Atsakė: „Grįžusi ploviausi rankas. Nusiėmiau“. Ji tikrai 
plovėsi rankas. Pažvelgiau į praustuvą, bet ji tik atsainiai atsidu- 
so, pasiėmė rankinuką nuo kėdės atlošo. Ištraukė žiedą ir paro- 


dė man. Pasakė: „Jei tik padėsi savąjį ant šito sukriošusio praus- 

tuvo, reikės išardyti visus vamzdžius, kai panorėsi jį surasti. Aš 
tik tai turiu galvoje, štai ir viskas“. 

Nuėjau į podėlį atnešti vonelės. Grįžęs pastačiau ant duji- 
nės viryklės didelį dubenį vandens. Iš viršaus girdėjosi Bū Bū ir 
Mikio balsai. Ji nejudėdama sėdėjo prie stalo, smakrą parėmusi 
rankomis. Paklausiau: „Brangiai kainuoja bilietas autobusu į Di- 
nį?“ Ji neatsakė. Dar kartą susierzinusi atsiduso ir paėmė ranki- 
nuką. Ilgai neieškojo, — ji visad žinodavo, kur pasidėjusi daik- 
tus, — ištraukė du autobuso bilietukus ir padėjo ant stalo. 
Stodamasi tarė: „Tu tikrai persistengi“. 

Kai vanduo vos vos pašilo, aš atsisėdau ir dirstelėjau į bilie- 
tus. Į Dinį ir atgal. Pagalvojau, kad mūsų motina ir Konjata 
gimė Dinyje, o ateinanų sekmadienį ten lenktyniaus Mikis. At- 
sisukusi į mane Ji atsisagstė raudonąją suknelę, nusivilko, švys- 
telėjo ją man į rankas. Pasakė: „Tavo motina gali ją panaudoti 
batams blizginti“. Jos kūnas buvo labai lygiai įdegęs, — kai nusi- 
movė kelnaites, buvo matyti tik vos šviesesnis užpakalis, - ir nuo 
to man darėsi liūdna, gniaužė kvailas pavyduliavimas. Kai kartą 
Jai tai pasakiau, ji man tada paaiškino, kad eidavo viena arba su 
Martina Brošar į tokią vietą ant upės kranto, kur niekas nieka- 
da neužklysta. Jei tokiame miestelyje kaip mūsiškis jūs sakote, 
kad yra vieta, kur niekas niekada neužklysta, vadinasi, kad jūs 
niekada čia negyvenote. 

Žiūrėjau, kaip ji maudosi. Ji dažnai maudydavosi du kartus 
per dieną, lyg būtų išlindusi iš anglių šachtos. Stropumas, su 
kuriuo ji muilindavosi, trindavo save, vėl muilindavosi, buvo 
kažkoks nenormalus. Tą vakarą aš jai pasakiau: „Kada nors tu 
nusitrinsi sau odą“. Ji atsakė: „Gal eitum gult? Nepakenčiu, kai 
kas man maudantis spokso“. Pažiūrėjau, ar tikrai po ranka jai 


guli rankšluostis, paėmiau nuo kėdės jos rankinuką, abu auto- 

buso bilietus ir pasukau aukštyn. Ties trečiuoju laiptuku išgir- 
dau: „Nebūk kvailas. Palik man rankinuką“. Jos balsas buvo 
švelnus, truputį liūdnas, be jokio akcento. Paklausiau: „Kodėl? 
Ar bijai, kad jame ką nors rasiu? Tu juk perskaitei mano laiš- 
kus“. Ji nusisuko. Gūžtelėjo petimi ir viskas. Nieko neatsakė. Aš 
užlipau aukštyn. 

Brolių durys buvo uždarytos, tačiau Bū Bū kambaryje, ko- 
ridoriaus gale, tyliai grojo muzika. Mokydamasis, kai sprendžia 
matematikos užduotis, jis klausosi Vagnerio. Per atostogas — tik 
rokas ir fantastiniai romanai. Kartą davė man paskaityti vieną 
savo knygpalaikių. Apie žmogų, kuris darėsi vis mažesnis ir ma- 
žesnis, kol jo nesuėdė katinas, o gal voras. Tikras košmaras. Šį- 
"vakar ir aš jaučiausi panašiai, nors ir nemokėčiau paaiškinti kodėl. 

Kambaryje vėl apžiūrėjau bilietus į Dinį, tada ant lovos iš- 
verčiau baltojo rankinuko turinį, į šalį atidėjau moteriškas smul- 
kmenas: lūpų dažus, šukas, blakstienų tušą, nagų lako buteliu- 
ką, popierinių servetėlių paketėlį, rinkinuką su siūlais bei 
adatomis ir net dantų šepetuką su dantų pastos tūbele. Ji visad 
nešiodavosi dantų šepetuką. Maniakė. Pinigus — beveik tris šim- 
tus frankų. Ji nebuvo išlaidi, niekad neprašinėdavo pinigų, ne- 
bent eidama į kirpyklą ar kitiems niekučiams. Liko keturgubai 
sulenktas lapas, Dupon žiebtuvėlis, mėtinės cigaretės, sutuok- 
tuvių žiedas, jos nuotrauka iš vaikystės laikų, pasinio dydžio, . 
ant kurios nugarėlės kažkas mėlynu išblukusiu rašalu buvo už- 
rašęs: Pati mieliausia. Turbūt jos tėvas arba motina. Greičiau- 
siai tėvas, nes braižas nemoteriškas. 

Išskleidžiau popieriaus lapą. Jis buvo išplėštas iš reklaminio 
bukleto Zo+a/, kurį buvau atsinešęs iš garažo ir įdėjęs į apatinį 
indaujos stalčių. Per dvi eilutes, taip kruopščiai ir su tiek rašy- 


bos klaidų, kad net atrodė, jog ji jas daro tyčia, buvo parašiusi: 

Na, vaikine, ir ką laimėjai, 


knisdamasis mano rankinuke? 


Manęs net juokas neėmė, taip nejuokingai viskas atrodė. 
Priešingai, įsivaizdavau Ją virtuvėje prie stalo, tušinuku vedžio- 
jančią šias eilutes, kol buvau išėjęs atnešti vonelės. Tai buvo vie- 
nintelė akimirka, kai ją palikau vieną. Jei jau tada ji žinojo, kad 
aš rausiuos po rankinuką, galėjo išimti viską, ko nenorėjo man 
rodyti. Kad ir kaip ten būtų, net jei ji nesinešiodavo nieko slėp- 
tino ir net jei tuos žodžius buvo parašiusi anksčiau ir nuolat 
laikė rankinuke, buvo aišku, kad ji manim nepasitiki. O juk 
žmogus nepasitiki, kai dėl ko nors bijosi. Nors gal ji tik norėjo 
mane supykinti, gal kuteno man nervus, tačiau kodėl? 

Sudėjau viską atgal ir atsiguliau. Ji įėjo į kambarį nuoga, 
glotniu veidu, nors aš net neišgirdau, kaip užkopė laiptais. Pa- 
klojo kilpinį rankšluostį ant palangės, ant jo — išskalbtas kelnai- 
tes ir išsitiesė prie manęs. Ilgai gulėjome vienas greta kito nekal- 
bėdami. Tada ištiesė ranką ir užgesino lempą. Tamsoje tarė: 
„Skruostas dar dega. Labai stipriai uždavei“. Aš tylėjau. Pasakė: 
„Jei kas nors mane taip muštų, tu mane gintum?“ Tylėjau. Po 
valandėlės atsidususi — šįkart iš tikrųjų — tarė: „Žinau, kad ma- 
ne gintum. Jei ne, vadinasi, nemyli manęs“. Surado mano ranką 


ir įkišo ją sau tarp kojų, kad pasitaisytų nuotaika. Paskui užmigo. 


x* * * 
Kitą dieną darbe viskas krito iš rankų. Henrikas IV gal ir 
pastebėjo, tačiau nieko nesakė. Vis iš naujo pradėdavau, ką bu- 
vau užmiršęs ar blogai padaręs, nes galvojau tik apie Ją ir apie 


tai, ką ji galėjo slėpti nuo manęs. 

Po pietų nebeištvėriau, viską palikau kaip stovi ir mažaga- 
baričiu parvažiavau namo. Jos neradau. Konjata pasakė: „Tik- 
riausiai išėjo degintis. Ji turi teisę nors kiek pajudėti“. Nubėgau 
prie palapinės pievos gale, bet ji buvo tuščia. Pasukau paupiu 
iki Palm Byčo. Ten nieko nebuvo. Grįžau į garažą pėsčias keliu, 
vedančiu pro kapines. Pakeliui stabtelėjau prie Evos Braun na- 
mo. Nedrįsau užeiti ir paklausti, ar Ji ten. 

Kad mane geriau suprastumėte, turiu pasakyti vieną daly- 
ką, nors man ir gėda. Vestuvių naktį, kai ji užmigo, atsikėliau ir 
apžiūrėjau jos vestuvinę suknelę. Ant nugaros buvo sakų dė- 
mių. Vadinasi, ji buvo atsirėmusi į pušį. Prisiminiau portugalą, 
apie kurį ji man kalbėjo „Užeigoje prie dviejų tiltų“. Tą, kuris 
ją bučiavo prie medžio. Vėl atsiguliau. Ilgai lyg paskutinis mul- 
kis mąsčiau. Aišku kaip dieną, kad ji nekreipė dėmesio į sukne- 
lę, nes buvo sukrėsta susitikimo su tėvu. Ir vis tiek aš įsivaizda- 
vau, kaip kažkas ją priremia prie medžio. Su vestuvine suknele. 
Kažkas, prieš tai jai pasakęs: „Noriu tave pamatyti vestuvių die- 
ną“. O ji pažadėjo ir nuėjo į pasimatymą. Vis delto aš esu tikres- 
nis Pin Ponas, negu apie mane kartais manoma. 

To trečiadienio vakare kaip visad turėjau važiuoti į miestą gais- 
rinėn. Užėjau į namus mažagabaričio. Ji vis dar nebuvo grįžusi. 
Motina, nežiūrėdama į mane, pasakė: „Jei tu pradėsi kankintis, 
tam nebus galo“. Užrikau: „Ką? Ką tu nori pasakyti?“ Išblyškusi ji 
atsakė: „Nekalbek su manim tokiu tonu. Jei tavo tėvas būtų dar 
gyvas, nedrįstum ant manęs šaukti“. Pajutusi, kad aš gailiuosi pakė- 
lęs balsą, pasakė: „Mano berniuk, paprašyk, kad ji tau parodytų, 
ką numezgė savo mažyliui. Tegu parodo“. Iš jos akių mačiau, 
kad ji Jai nejaučia jokios neapykantos. Tik gailisi manęs. Išėjau 
net nenusiėmęs šalmo, sėdau į mašiną. Ilgokai sėdėjau prieš paju- 


dėdamas iš vietos. Tikėjausi, kad Ji pasirodys. Galų gale išvažiavau. 

Turėjo būti apie aštuonias, kai pasiekiau gaisrinę. Ji buvo 
ten. Aplink Ją pustuzinis gaisrininkų. Jie ją šokdino ant brezen- 
to, kurį buvo dievaižin iš kur ištraukę. Brezentas buvo skirtas 
gaudyti žmonėms, šokantiems iš degančio namo šeštojo aukšto, 
bet mes juo nė karto nepasinaudojom, nes mūsų kraštuose nė- 
ra nei šešiaaukščių, nei penkiaaukščių namų, o ir dviaukščiai 
retenybė. Jie Ją mėtė į orą kaip sklindį, sijonukas plaikstėsi ap- 
nuogindamas ją iki juosmens. Ji šūkčiojo ant viso miesto, kvato- 
jo, lyg tai būtų buvus didžiausia laimė, o jie svaidė ir svaidė ją į 
orą, kvatojo kaip ir ji ir choru šaukė: „Ir op! Ir op!“ Patikėkit 
manim, Pin Ponas galėjo didžiuotis savo žmona. Kai jie, staiga 
pasijutę nejaukiai, nuleido ją ant žemės, Renučis ištarė: „Klausyk, 
mes nedarėm nieko bloga“. Mielai būčiau jam spjovęs į veidą. 

Aš nelikau su jais. Parvežiau ją namo. Įkalnėje aplenkiau 
geltoną Mikio sunkvežimį. Jis signalizavo, bet neturėjau noro 
jam atsakyti. O Ji jam pamojavo ranka per langą. Pasakė: „Na, 
pakaks. Nebūk toks“. Atsakiau: „Man nusibodo žiūrėti, kaip 
visi mano draugai džiaugiasi mano žmonos užpakaliu“. Ji pe- 
tim prigludo prie durelių. Iki vakarienės nesikalbėjome. 

Prie stalo susirinkome visi šeši, bet ji nevalgė. Mūsų motina 
pasakė: „Man ima atrodyti, kad tau nepatinka, kaip aš gami- 
nu“. Ji atsakė: „Jūsų viršus. Man tikrai labiau patinka mano 
motinos valgiai“. Bū Bū susijuokė. Mikis taip pat. Motina nie- 
ko nepratarė, Konjata juo labiau, nes nieko nesuprato, bet vis 
tiek švelniai patapšnojo mažajai per ranką, pritariamai šypsoda- 
ma. O aš pasakiau: „Kažkodėl nebematau, kad tu užsiimtum 
mezgimu “. Ji neatsakė. Pažvelgė į mūsų motiną. Tada metė Bū 
Bū: „Tu turėtum man paskolinti nors kiek savo apetito, aš tau 
galėčiau atsilyginti kuo kitu“. Paklausiau: „Kuo? Ką tu jam ga- 


lėtum duoti?“ Visi sužiuro į mane pajutę, kad aš nervinuosi. Ji 

šakute paknebinėjo lekštėje, lyg ieškodama ten musės, ir atsakė 
truputėlį tyliau — jaučiau, kad ji drąsinasi, nes bijo užsidirbti 
vakarykštę sceną kelyje: „Truputėlį to, ko tu nenori, kad tavo 
draugai matytų . Ir lyg niekur nieko pridūrė: „Priaugau kilo- 
gramą per tą laiką, kai gyvenu čia. Ir viskas kaupiasi ant užpa- 
kalio. O tavo motina dar kimba, kad aš nevalgau“. Bū Bū ir 
Mikis ėmė juoktis. Aš tik pagalvojau, kad ji neatsakė į mano 
klausimą apie vaiko kraitelį. 

Laukiau, kol liksim vieni miegamajame, kad galėčiau pa- 
klausti to paties antrą kartą. Nusirengusi nežiūrėdama į mane 
pasakė: „Esu nevėkšla — nesiseka megzti. Geriau viską nusipirk- 
ti gatavą “. Kada ji kabino į spintą sijonuką, mane nustebino jos 
išraiška veidrodyje. Supratau, kad ji mane laiko tokiu, koks aš iš 
tikrųjų esu. Tvardydamasis paklausiau: „Tu manai, kad nėščiai 
moteriai patartina elgtis taip, kaip tu kvailiojai šiandien gaisri- 
nėje?“ Ji neatsakė. Išpūtė orą prieš save. Apsivilko baltuoju cha- 
latuku ir ėmėsi skalbti kelnaites fajansiniame dubenyje, kuria- 
me mes prausdavomes. Vos tik nusimovusi kelnaites, tuoj imdavo 
jas skalbti. Kojines — taip pat, nors dėvėdavo jas labai retai, ne- 
bent prie juodosios išeiginės suknelės, nes taip, jos nuomone, 
esą elegantiškiau. Išdžiūvusia burna pratariau: „Tas vaikas — tik 
išmonė? Atsakyk!“ Ji sekundę liovėsi, tačiau neatsisuko, tik pa- 
lenkė galvą į šoną ir nebepratarė nė žodžio. Žengiau du žings- 
nius, kurie mus skyrė, ir delnu smogiau jai. 

Ji suriko, stengdamasi atgauti pusiausvyrą, ir tada aš smo- 
giau antrą kartą. Smūgiai krito ant jos galvos ir rankų. Aš taip 
pat šaukiau. Nebeatsimenu ką. Gal tik, kad man atsakytų. Ar 
kad ji nenaudėlė, kad norint ištekėti nereikia išgalvoti panašių 
dalykų. Mano broliai įpuolė į kambarį ir nutempė mane tolyn. 


Plėšiausi prie jos, norėdamas priversti ją kalbėti, nubloškęs nuo 

savęs Bū Bū, bet tuo metu į mane įsikibo perbalusi mūsų moti- 
na. Mikis vis kartojo: „Nekvailiok, po velnių! Nekvailiok!“ 

Ji klūpėjo parpuolus vidury kambario, galvą susiėmus ranko- 
mis, verkė užsikūkčiodama, virpėdama visu kūnu. Kai pamačiau 
kraują ant savo rankų ir ant jos chalatuko, mano pyktis staigiai 
atslūgo, pasijutau visai netekęs jėgų. Bū Bū atsiklaupė prie jos ir 
bandė pakelti jos galvą. Ji pajuto, kad tai jis, ir, apsivijusi jo kaklą 
rankomis, verkė virpėdama. Visą veidą buvo išsitepliojus krauju. 

Motina sudrėkino rankšluostį ir pasakė mums: „Išeikit“. Bet 
Jos niekaip nebuvo galima atplėšti nuo Bū Bū. Ji ėmė rėkti, 
spausdama jį prie savęs. Taip ir laikėsi įsikibusi, kol mūsų moti- 
na valė jai veidą, o ji žiūrėjo į mane išplėstom, pilnom ašarų 
akim. Jose buvo nuostaba ir tarsi vaikiškas maldavimas, bet ne 
pyktis, kaip kad reikėjo tikėtis. Iš nosies bėgo kraujas, vienas 
skruostas buvo sutinęs, per gniaužiamą raudą ji negalėjo atgau- 
ti kvapo. Mūsų motina ją ramino: „Na, na. Jau viskas. Nurimk“. 
Mikis paėmė mane už rankos ir išsivedė iš kambario. 

Negreit motina nulipo pas mus į virtuvę. Pasakė: „Ji nepa- 
leidžia Bū Bū“. Atsisėdo prie stalo priešais ir parėmė galvą ran- 
komis. Tarė: „Ir tai tu, pats ramiausias ir pats geriausias. Aš ne- 
beatpažįstu tavęs. Nebeatpažįstu“. Nusišluostė ašaras, pažvelgė 
į mane: „Mušei, kur pakliuvo. Net per krūtinę“. Ką aš galėjau 
jai atsakyti? Mikis atsakė už mane: „Jis nežinojo, ką daro“. Ji 
tarė: „Tikrai“. Ir vėl susiėmė rankomis galvą. 

Ilgai taip sėdėjome visi trys. Konjata jau buvo atsigulusi. Ant- 
rame aukšte girdėjom kalbant, tačiau nebuvo galima suprasti 
žodžių. Tada nusileido Bū Bū. Jo marškiniai buvo ištepti krau- 
ju. Pasakė: „Šiąnakt ji nenori gulėti jūsų kambaryje. Užleidau 
savąjį, aš miegosiu pas tave“. Pripylė stiklinę vandens ir užlipo 


viršun. Girdėjome, kaip jis ją nuvedė į savo kambarį, jie ten dar 

kalbėjosi, o paskui jis vėl nulipo žemyn. Paklausiau, ar ji nusira- 
mino, jis gūžtelėjo pečiais. Žiūrėjo akimirką į mane, tada pasa- 
kė: „Nusiramint turėtum tu“. Atrodė priblokštas to, kas įvyko. 
Jo bruožai buvo paaštrėję, įdegęs veidas išblyškęs. Netaręs nė 
žodžio, išėjo į kiemą. 

Užmigau tik paryčiui. Greta ramiai kvėpavo Bū Bū. Tam- 
soje laukiau, kol praeis naktis. Paskui truputį snūstelėjau. Tai 
viskas, ką prisimenu iš tos nakties. Mintys blaškėsi. Vis išplauk- 
davo krauju išteptas jos veidas — ir ji pati, įsikibusi į mano brolį. 
Po to, ką man pasakė motina, bijojau, kad uždaviau jai per skau- 
džiai ir kad tai atsilieps. Ir vėl prisimindavau ją, skalbiančią kel- 
naites. Ji merkė rankas į muiluotą vandenį, nenusimovusi su- 
. tuoktuvių žiedo. Tai ką reiškė jos pasiaiškinimas išvakarėse, kai 
pastebėjau, kad žiedo nebuvo ant piršto? O jos išraiška, kurią 
nejučia pamačiau spintos veidrodyje? Lyg būtų sau sakiusi: „Koks 
jis kvailys“. O mano pasirodymas gaisrinėj, kur ji šokinėjo ant 
brezento. Ir tas saulėtas sekmadienis, kai aš stovėjau su Tesariu 
ir kitais prie baro kavinėje ir visi mes Žiūrėjome į jos kūną per 
permatomą nailoninę suknelę. Ir tai, ką man pasakojo Žoržas 
Masinis vieną pavasario naktį, sėdėdamas greta manęs mieste- 
lio aikštėje, kai visi miegojo sunkvežimyje. 

Atsikėliau, nusileidau praustis į virtuvę. Motina jau buvo 
pakirdusi. Kaip visad išvirė man kavos. Nesikalbėjome, tik tarp- 
dury pasakiau: „Iki“. Pėsčias nuėjau į garažą ir visą pusdienį 
dirbau, neįstengdamas atsikratyti visų tų minčių. 

Kai per pietus grįžau namo, ji dar nebuvo pasirodžiusi iš Bū 
Bū kambario. Jis prieš tai buvo užėjęs pas ją. Pasakė man: „Būk 
geras, palik ją kol kas ramybėje“. Paklausiau, ar labai matyti 
mušimo žymės. Jis atsakė: „Patinęs skruostas . Papietavome be 


jos, ir vėl išėjau į garažą. 

Vakare, apie septintą, radau ją kieme su džinsais ir teniso 
marškinėliais. Ji žaidė rutuliais su Bū Bū. Prisiartinau. Ji man 
maloniai nusišypsojo, bet į tą šypseną buvo baisu žiūrėti, nes 
viena veido pusė buvo sutinus. Pasakė: „Dar negreit galėsiu 
žaisti poroj su tavim. Kol kas nieko neišmokau“. Nusivalė ran- 
kas ir leidosi pabučiuojama sumurmėdama: „Atsargiai, labai 
skauda, kai prisilieti“. Tada vėl grįžo prie rutulių, ir aš sužai- 
džiau su jais vieną partiją. Viskas buvo kaip įprasta, tik rečiau 
sutikdavau jos žvilgsnį. 

Ji vėl grįžo į mūsų kambarį ir mes ilgai gulėjome tamsoje, 
išsitiesę vienas greta kito. Verkė beveik be garso. Aš visai nuošir- 
džiai pasakiau: „Prižadu niekad tavęs nebemušti, kad ir kas bū- 
tų“. Nusišluosčiusi ašaras paklode, ji atsakė: „Aš norėjau būti su 
tavimi. O visi man davė suprasti, kad tu mane paliksi, kai atsi- 
bosiu. Viskas tik dėl to“. Mes kalbėjom pašnibždom. Ji kalbėjo 
taip tyliai, kad aš vos girdėjau žodžius. Pasakiau jai, jog man ne 
taip jau svarbu, kad vaiko nebus, kad atvirkščiai — aš nelabai ir 
norėjau vaiko su ja tuoj pat, iš karto. Bet bijojau, kad ji slepianti 
nuo manęs kažką, ir todėl ta mintis varė mane iš proto. Ji vėl 
minutę ar gal ilgiau gulėjo tylėdama. Tada tamsoj apkabino 
mane, sveikuoju skruostu prisiglaudė man prie krūtinės ir su- 
šnabždėjo: „Jei aš ir slepiu nuo tavęs ką nors, tai visai ne tą, ką 
tu galvoji. Tai mano rūpesčiai, kurie neturi nieko bendra su 
tavimi. Dabar aš negaliu pasakyti. Po kelių dienų viskas išsi- 
spręs. Tada, jei reikės, pasakysiu“. 

Ji pajuto, kad aš noriu uždegti šviesą ant naktinio stalelio, 
ir sulaikė mane sakydama: „Prašau, nedek“. Tamsoje paklau- 
siau, ar tie rūpesčiai dėl sveikatos, nes pirmiausia pagalvojau 
apie tai, bet ji sumurmėjo: „Prašau. Neklausinėk manęs. Nes 


aš myliu tave“. 
Yy 

Man atrodo, kad aš toks kaip ir visi, o visi mes esam tikri 
galvijai. Pajutau, kaip nuslinko mane slėgęs sunkumas, net jei- 
gu „viskas išsispręs“ tik todėl, kad paaiškės, ar geri kraujo anali- 
zės rezultatai, ar kad auglys nepiktybinis, o gal dar kas nors. 
Žinojau, kad manęs tai nepuošia, bet pajutau palengvėjimą. 
Išsivadavimą. Sušnabždėjau: „Gerai“. Pabučiavau ją į plaukus. 
Jau kuris laikas negalėjau išsimiegoti ir todėl tuoj pat užmigau. 

Auštant mane pažadino motina. Pasakė, kad gaisrinės rau- 
donasis reno stovi kieme ir kad manęs laukia Masaras. Aukš- 
čiau Graso vėl prasidėjo gaisrai. Skubiai apsirengiau ir išvažia- 
vom. Vakare iš prefektūros automobilio prisiskambinau 
Henrikui IV ir paprašiau įspėti maniškius, kad negalėsiu par- 
važiuoti, kad ugnis apėmė didelius plotus. Jis man pasakė, kad 
gaisrą rodė per televiziją ir kad būčiau atsargus. 

Grįžau į miestelį šeštadienio vakare, prieš pat temstant. Ma- 
ne parvežė tas pats Masaras. Kol aš prausiausi duše, ji stovėjo 
greta, prie šaltinio. Ant jos skruosto dar tamsavo mėlynė, bet 
jau rusva, mažai besiskirianti nuo rusvos odos. O gal jinai ją 
buvo vykusiai uždažiusi. Atrodė liūdna, tačiau paaiškino: „Rū- 
pinausi. Be to, man visada liūdna, kai temsta“. 

Visą dieną kaip Afrikoj svilino saulė, oras vis dar buvo įkai- 
tęs ir sausas, tačiau po pragariško karščio, iš kurio buvau ištrū- 
kęs, man jis atrodė šiltas ir gaivinantis. Ji vilkėjo raudoną bikinį, 
kurį buvau dovanojęs, nors jis ir nelabai man patiko, nes tai 
tebuvo tik lopinėlis audinio, daugiau atidengiantis užuot sle- 
piantis, tačiau tą vakarą jis tik stiprino mano geidulį. Paprašiau 
ją ateiti į dušą, už užuolaidos, kaip jau anksčiau kartą vakare 
darėm, bet ji nepanoro. Tik apsišlakstė vandeniu ir išbėgo lauk. 

Vakarieniavome lauke. Broliai taip pat buvo su glaudėmis. 


Motina patiekė polentą. Tačiau dėl karščio valgyti nesinorėjo. 

Užtat nugertos taurės tuoj buvo vėl pripildomos, ir man teko 
pristabdyti Mikį, nes rytoj jo laukė varžybos. Jis aiškino: „Jei 
būsiu kauštelėjęs, greičiau važiuosiu“. Tiesą sakant, jis tikrai buvo 
nusiteikęs kovingai ir įsitikinęs, kad laimės. Trasoje buvo nema- 
ža kalva, o jis nepasižymėjo ištverme įkalnėse, tačiau tikėjo, kad 
sugebės visus dvidešimt kartų prisivyti nuokalnėje, o labai iš toli 
pradėjęs finišuoti aplenks visus, nes jiems dar iki finišo pakirs 
kojas, o jis, likus penkiasdešimčiai metrų, iššoks į priekį kaip 
šampano kamštis! Galų gale visi juo patikėjome ir mums buvo 
labai gera. Mūsų motina, man nesant, buvo pasišnekėjusi su Ja, 
ir jų pokalbis, matyt, gerai baigėsi, nes dabar motina, kaip ir 
Konjata, ją vadino „mano mažyte“. Net ir pastebėdama, kad 
bikinis teuždengia pusę to, ką jai gerasis Dievulis yra davęs, ji 
nusijuokė ir atlaidžiai ranka plekštelėjo Jai per minkštą vietą. 

Dar pasėdėjome kieme, sutemoms gaubiant stalą, kurį - tie- 
siog neįtikėtina — Ji padėjo nurinkti. Mikis su Bū Bū kalbėjosi 
apie Merksą. Bū Bū aiškino, kad Merkso viešpatavimas jau bai- 
gėsi, kad dabar sušvis Mertensas. Ji sėdėjo šalia manęs. Laikiau 
ją apkabinęs per liemenį. Jos kūnas degė. Vienu metu ji įsiterpė 
į pokalbį, prašydama paaiškinti, kas toks buvo Faustas Kopis, 
nes mes su Bū Bū, iš sentimentalumo prisimindami tėvą, ne- 
praleisdavome progos ir paerzindavome Mikį tvirtindami, jog 
Faustas Kopis buvo didžiausias dviratininkas. Kaip visad Mikis 
puolė vardyti visas Edžio Merkso pergales nuo pat pirmųjų lenk- 
tynių, kuriose Edis dalyvavo dar kaip mėgėjas. Niekas nebandė 
su juo ginčytis, nes tam būtų prireikę keturių valandų, ir mes 
susirengėme miego. 

Tą naktį mylėjausi su Ja paskutinį kartą. Kažkas jau buvo 
nutrūkę tarp mūsų. Žinoma, aš to dar nežinojau. Galvojau, kad 


visa kuo kaltas mūsų kivirčas, kad Ji dar negali užmiršti, jog ją 

mušiau. Mano glėby Ji dejavo, nuolankiai paklusdama mano 
norams, bet aš jutau jos nerimą ir susirūpinimą. Ir pagaliau, kai 
ji pasiekė malonumo viršūnę, — negreit, labai negreit, lyg būtų 
ilgai ėjusi ilgu tamsiu tuneliu, — nešaukė, garsiau nesudejavo, o 
tik prispaudė prakaituotą veidą prie mano peties, ranka apglė- 
bus man kaklą, graudžiai, su vaikišku švelnumu, lyg iš tiesų bū- 


tų žinojusi, kad šis kartas paskutinis. 


* * * 


Kitą dieną pietavome Gasendi bulvaro užkandinėje, Diny- 
je, o Mikis tuo tarpu su grupe dviratininkų važiavo į startą, kur 
turėjo prisistatyti likus valandai iki lenktynių pradžios. Be Jos ir 
manęs, dar buvo Bū Bū, Žoržetė ir jos dešimtmetis broliukas, 
Pulidoro aistruolis. Sėdėjome prie lango, už kurio matėsi prie 
metalinių tvorelių išilgai šaligatvių besirenkantys žiūrovai. Vi- 
sur prikabinėta reklaminių afišų, o labiausiai užkietėję žiūrovai 
vaikščiojo su popierinėmis kepuraitėmis, ant kurių — Dinio ge- 
riausio lenktynininko Taracio pavardė. Per praviras duris skam- 
ba trimito garsai, aplink girdėti žmonių erzeliavimas. 

Ji su balta suknute. Mano mušimo pėdsakų jau nebematyti. 
Ji buvo patenkinta, kad atvažiavo į Dinį ir kad Bū Bū pokštauja 
su ja ir atsiprašinėja tvirtindamas, jog ji pati gražiausia iš visų. Ji 
net dėl kažko ginčijosi su Žoržetės broliuku. 

Kai atnešė desertą, aš juos palikau ir nuėjau pagelbėti Mi- 
kiui prieš startą. Paskutinį kartą patikrinau jo dviratį ir atsargi- 
nius ratus mašinoje, kuri lydės lenktynininkus. Starto šūvis, ir 
jis lengvai įsitaiso ramiai minančių dviratininkų grupelėje. Va- 
landėlę akimis sekiau jo baltai raudonus marškinėlius, paskui 


bulvaru per minią grįžau į kavinę. Vos spėjau suvalgyti ledų 

porciją, kai pranešė pirmojo etapo finišą ir pirmuosius lyderius. 
Bū Bū ir aš išpuolėme lauk, ant šaligatvio, ir spėjome pamatyti 
Mikį pagrindinėje grupėje, greta Defidelio, Mažorko ir prieš 
kelias savaites Piužė Tenjė lenktynes laimėjusio tuloniečio. Mi- 
kis jautėsi kaip turkų paša. Bū Bū nusiminė, kad Mikis nesi- 
stengia laimėti etapo, bet aš jam pasakiau, jog bus dar devynio- 
lika ratų, o lemiamas paskutinis. 

Etapui prireikė dvidešimties minučių. Per antrąjį ratą mes 
tebesėdėjome prie stalo. Išlindę su Bū Bū iš užkandinės, turėjo- 
me alkūnėmis prasiskinti kelią iki užtvaros. Mikis vis dar važia- 
vo įkandin savo trijų aukų, lengvai mindamas pedalus, tvirtai 
laikydamas vairą. Bent jau kol kas jo veide dar nebuvo tos gri- 
masos, kuri iškreipdavo lūpas jam kylant į varginančią įkalnę. 
Pasakiau Bū Bū: „Laimėsime, pamatysi“. Sugrįžęs į užkandinę, 
tą patį pasakiau ir Jai. Ji atsakė: „Norėčiau“. Vėl prisimenu jos 
veidą. Dėl daugelio priežasčių Ji nebebuvo tokia, kokią ją pa- 
menu prieš tris mėnesius Bing Bange, tačiau tą akimirką paju- 
tau beveik tą pat kaip tada. Nemoku gerai paaiškinti. Ji vėl tu- 
rėjo tai, dėl ko aš taip myliu vaikus. Jie žiūri į jus be išskaičiavimo 
ir be nepasitikėjimo, jie iš anksto žino, kas jūs ir kad jūs juos 
mylite. Nors apskritai imant, jiems tas visai nerūpi. O gal ir aš 
jai pasirodžiau toks, koks buvau, kai šokau su ja pirmą kartą 
vieną gegužės sekmadienį. Nežinau. Dabar aš šį tą imu supras- 
ti, bet ne viską. 

Papietavę mes įsimaišėme į minią Išsivadavimo aikštėje, kad 
matytume, kaip dviratininkai kerta tarpinį finišą, o mūsų Mikis 
po aštuntojo ar devintojo rato atvažiuoja vis pirmas. Kaskart jis 
išnirdavo Taraciui kairėj ar dešinėj ir vikriai lyg katė pelę pavy- 
davo jį paskutiniuosiuose metruose. Per radiją be perstojo skam- 


bėjo: „Pirmauja Mišelis Montečiaris, 51 numeris, Aukštutinės 

Alpės“, o paskui buvo skelbiamas miesto parduotuvės, pasky- 
rusios prizą, pavadinimas. Arba tarp dviejų tarpinių finišų mums 
pranešdavo, kad jis atsiliko įkalnėje ir nebesugebėjo pasivyti nuo- 
kalnėje, — žodžiu, visokias kvailystes, kurios didino lenktynių 
įtampą, tačiau kiekvieną kartą, kai pirmieji dviratininkai įsuk- 
davo į bulvarą, tolumoje, po plakatais, išnirdavo raudonai balti 
Mikio marškinėliai, mes juos pamatydavome tuoj už žaliai vil- 
kinčio Taracio, aplink mus visi Dinio žiūrovai imdavo staugti, 
kad mano brolis tikras velnių priėdęs gudruolis, nes: „Tuoj pa- 
matysit, jis vėl iškrės tą patį pokštą!“ Eilinį kartą, kai mes kaip 
tik ginčijomės su aplinkiniais dėl tarpinio finišo, nes jų Taracis 
bandė sugriebti mano brolį už marškinėlių, aš nepastebėjau, 
kaip Ji dingo minioje. 

Puoliau jos ieškoti. Bū Bū taip pat. O Žoržetė buvo nuėjusi 
pirkti ledų savo broliukui, todėl man dar teko žiūrėti, kad nepra- 
rasčiau iš akių to vaikigalio. Lenktynininkai pasirodė bulvare pen- 
kioliktą kartą, o sugrįžusi Žoržetė man pasakė: „Turbūt ji nuėjo į 
tualetą užkandinėj. Atsiras, juk ne mažas vaikas“. Pažiūrėjom, kaip 
Mikis išsišiepęs gulė ant paminų, kol visus aplenkė, o tada, leng- 
viau atsikvėpęs, atsitiesė ir nulėkė į kitą ratą. Man dingrelėjo, jog 
jis per daug atsipalaidavo, lyg mesdamas iššūkį, o dabar kaip tik ir 
atėjo ta išsvajota akimirka, kai galima laimėti lenktynes. Tačiau 
pasistengiau tučtuojau atsikratyti tos minties. 

Ėjau tarp žmonių iki bulvaro pradžios vis užmesdamas akį į 
kavines. Niekur jos nebuvo. Po begalinių ginčų su tvarkdariais 
pavyko perbėgti gatvę ties Išsivadavimo aikšte. Man neberūpė- 
jo lenktynes, net.nebesiklausiau, ką plyšojo garsiakalbiai. | 

Kai vėl susiradau Žoržetę, ji pranešė, kad važiuojamas jau 
aštuonioliktas ratas ir kad Mikis kartu su pirmąja grupe atsili- 


ko. Laimėjęs šešioliktą sprintą, nusiraminęs, jis nusprendė atsi- 

pūsti, o tada trys dviratininkai, tarp kurių ir Piužė nugalėtojas 
Arabedianas, tuo pasinaudojo ir užgulę paminas nukūrė į prie- 
kį. Man neišėjo iš galvos Ji ir aš dar labiau susinervinau. Bū Bū 
buvo dingęs. Maryr, vis dar ieškojo Jos. Pasakiau Žoržetei: „Jie 
tuos pasirodys“, nors ir pats nebežinojau, ar kalbu apie Mikį ir 
pagrindinę grupę, ar apie Ją ir Bū Bū. Žoržetė atsakė: „Niekas 
nenori vesti grupės, tai teko įsikinkyti Mikiui“. 

Iš tiesų, aštuoniolikto rato tarpinį finišą pirmieji pralėkė Ara- 
bedianas ir du jo kompanionai, o Mikis pasirodė tik po ketu- 
riasdešimties sekundžių, tempdamas visą grupę paskui save. Jis 
buvo kvailai išsiviepęs, kaip ir visad, kai jėgos ima jį apleisti, o jo 
marškinėliai atrodė kiaurai permirkę. Bėgdamas gatvės pakraš- 
čiu aš ėmiau jam šaukti, — vėliau sakėsi girdėjęs, — bet jis nerea- 
gavo. Tiems, kas jo nepažįsta, galėjo pasirodyti, kad jis šaiposi ir 
kad jam tik nusispjaut, bet aš geriau už visus pažįstu savo gud- 
ragalvį brolelį. 

Vienu tarpu tarp žmonių prie mūsų atsirado Bū Bū. Jo vei- 
das buvo pasikeitęs. Paklausiau: „Tu matei Ją?“ Jis papurtė gal- 
vą, net nepažvelgdamas į mane. Pamaniau, kad jį sukrėtė Mi- 
kio važiavimas. Dabar jau žinau, kaip viskas buvo. Dabar tik 
pasakoju, kaip viskas man atrodė tada, neapsimesdamas esąs pro- 
tingesnis negu tuomet. Pasakiau Bū Bū: „Galiu gauti aštuonis 
šimtus frankų už prizinį dviratį. Bet jei Mikis nepasivys lyderio, 
finišo jis nematys“. Bū Bū linktelėjo galva, tačiau mačiau, kad 
jis manęs neklauso. Netrukus garsiakalbiai pranešė, kad Mikis 
ir dviratininkas iš Marselio atsiplėšė nuo pagrindinės grupės ir 
bando prisivyti Arabedianą. Visi ėmė staugti, o Žoržetė juok- 
damasi puolė mane bučiuoti. Ir tada aš pamačiau Ją. 

Pamačiau ant šaligatvio krašto, kitoj aikštės pusėj. Atrodė 


kaip lunatikė — taip, kaip lunatikė — tai buvo pirmoji mintis, 

toptelėjusi man į galvą. Ji ėjo, vis stabteldama, atsitrenkdama į 
praeivius. Ėjo nepakeldama akių. Visa savo esybe pajutau, kad 
ji nesuvokia, kur esanti nei ką daranti, kad yra visai sutrikusi. 
Viską pajutau akimirksniu, prisiekiu jums, nors ji buvo nuo ma- 
nęs per šimtą metrų, mažytė, vieniša figūrėlė balta suknute. Me- 
čiausi per gatvę jos link, stumdydamas žmones, lydimas polici- 
ninko švilpuko, šaukdamas: „Eliana!“ 

Kai sučiupau ją už alkūnės ir atsukau į save, pilnos ašarų jos 
akys atrodė dar didesnės ir šviesesnės kaip visad. Paklausiau: 
„Kas tau?“ Ji vos vos loštelėjo galvą su juodais sunkiais plaukais 
ir pratarė neatpažįstamu balsu: „Skauda viršugalvį. Labai skau- 
da“. Ji paklusniai ėjo su manimi per minią iki mažos gatvelės, 
čia mes susėdom ant laiptų prie durų į kažkokį namą. Pasakiau: 
„Nusiramink. Sėdėk nejudėdama“. Ji pakartojo: „Skauda vir- 
šugalvį “. Dvi gilios, man nepažįstamos raukšlės įsirėžė nuo no- 
sies iki lūpų kampučių, o išplėstos akys buvo tuščios, be gyvy- 
bės. Atrodė sukrėsta. 

Priglaudžiau prie savęs, ranka apglėbęs pečius, ir taip mes ilgą 
laiką sėdėjome. Iš aikštės sklido šauksmai, sveikinantys dviratinin- 
kus, griaudėjo garsiakalbiai, bet aš nieko nesupratau. Nedrįsau pa- 
judėti ar ką nors daryti. Jaučiau ją greta savęs, apatišką visa kam. 
Būdama susijaudinusi, ji visada traukdavo orą per burną, tačiau 
dabar sėdėjo bejausmė, žvelgdama prieš save nieko nematančiu 
žvilgsniu, o kvėpavo natūraliai, taisyklingai, nors ir per burną. 

Krustelėjusi atsitraukė nuo manęs ir sumurmėjo: „Jau ge- 
riau. Geriau“. Nenorėjau tuoj pat imti klausinėti, kas atsitiko, 
tik padėjau jai atsistoti. Ji nusikratė dulkes nuo suknelės. Pa- 
klausiau, ar nenori ko nors atsigerti. Vėl pamačiau, kaip ašaros 
ima plūsti į jos šviesias akis. Paskui paėmė mano ranką, ir mes 


grįžome į minią. 

Lenktynės baigėsi. Mikis laimėjo. 

Žoržetė ir jos broliukas šokinėjo suspaudę kumščius, krykš- 
taudami. Jie taip džiūgavo, kad neatkreipė į mus dėmesio. O 
Bū Bū, pamatęs Ją su manim, su palengvėjimu nusišypsojo. Ta- 
da pasakė man: „Mikis prašė tau pasakyti, kad Spaletas moka 
tesėti žodį “. 

Nuėjau pasišnekėti su dviračių pirkliu, kuris buvo skyręs 
dviratį dovanų lenktynių nugalėtojui. Jis mane pakvietė į kavi- 
nę ir vietoj dviračio davė aštuonis šimtus frankų. Ilgai pamaišęs 
po minią, susiradau Spaletą ir pusę sumos atidaviau jam. Ji ir 
Bū Bū visur mane sekiojo kaip šešėliai. Mačiau, kad retkarčiais 
ją krečia drebulys, bet atrodė, kad ji džiaugiasi Mikio pergale, 
šypsojosi girdėdama Montečiario pavardę per garsiakalbius. Bū 
Bū ją laikė už rankos, kaip aš prieš valandėlę. Ir jis atrodė pa- 
tenkintas, tačiau aš pažįstu savo brolius: mačiau, kaip liūdnai ir 
susirūpinęs jis Žiūrėjo į ją jai nematant. 

Į miestelį grįžome šeimininko DS be Mikio, nes jį lenktynių 
organizatoriai pakvietė į pobūvį. Žoržetė, žinoma, liko su juo. 
Važiuodami kalbėjome tik apie lenktynes. Išleidau Žoržetės bro- 
liuką mieste, prie jo tėvų namo. Likome trise. Kai ėmėme kilti 
perėjos link, ji paprašė sustoti, nes ją ėmė pykinti. Palydėjau iki 
šlaito, bet ji mostelėjo ranka, kad eičiau šalin. Grįžau prie maši- 
nos. Pasakiau Bū Bū: „Tai nuo saulės. Be jokios abejonės“. 

Jis linktelėjo galvą pritardamas, bet neatsakė. Ji vėl įsėdo į 
mašiną išblyškusi, be žodžių. Tik pirštus pajudino, duodama 
suprasti, kad galima važiuoti, kad ji norinti kuo greičiau grįžti 
namo. 

Artėjant prie namų, ji pratarė: „Ne! Pas mano motiną . Ir 
aš, ir Bū Bū pajutome, kad daugiau ji neįstengs nieko pasakyti, 


nes ją vėl pykina, gali net nualpti. Pervažiavau miestelį, Brošaro 

kavinės terasoje dar sėdėjo lankytojai. Įvažiavau į Evos Braun 
kiemą. Tarp dviejų kalno keterų praslydę saulės spinduliai švie- 
tė tiesiai į veidą. Padėjau jai išlipti. Ją išvydusi motina išblyško, 
bet nepratarė nė žodžio. 

Virtuvėje Ji labai ilgai tylomis sėdėjo ant Evos Braun kelių. 
Senis iš viršaus rėkė kaip skerdžiamas, ir aš surikau į viršų, kad 
nutiltų. Bū Bū paėmė mane už rankos ir pratarė: „Eime“. At- 
stūmiau jį, pasilenkiau prie jos, rankomis apsivijusios motinos 
kaklą. Pasakiau: „Eliana, pasakyk man ką nors. Prašau tave. Pa- 
sakyk“. Nieko neatsakė, nekrustelėjo. Per plaukus jos veido ne- 
mačiau. Eva Braun švelniu balsu vokiška tarsena pratarė: „Pa- 
klausykit savo brolio. Palikit ją šiąnakt čia“. 

Štai ir viskas, kas tada įvyko. Ar bent panašiai. O ir kas gali 
pasakyti, kaip iš tikrųjų viskas vyksta? Kiekvienas mato taip, kaip 
jam tada atrodo. Man nepavyko pamatyti Jos veido. Galvoda- 
mas tik apie Ją, nepažvelgiau nei į jos motiną, nei į Bū Bū. Man 
atrodė, kad jos motina ir Bū Bū smerkia mane - gal todėl, kad 
aš ją mušiau prieš kelias dienas — man taip pat atrodė, kad Ji 
atstūmė mane, kad mane atstūmė visi kiti, jaučiausi vienišas, 
bejėgis ir nesuprastas. Pasakiau Evai Braun: „Pakalbėsim rytoj“. 
Labai švelniai paliečiau Jai plaukus ir išėjau. 

Grįžęs namo, tą vakarą prasėdėjau kieme, tamsoj laukda- 
mas Mikio. Jį parvežė mašina. Kai jis ėjo per kiemą, pašaukiau, 
ir jis prisedo greta. Papasakojau jam viską. Jis pasakė: „Po ginčo 
su savo tėvu Ji labai prislėgta. Be to, ir judu susipykot. O dar ta 
saulė šiandien. Man tai nereikia aiškinti — net asfaltas tirpo“. 
Jaučiau, kad jam visai nesinori dabar apie Ją kalbėti. Paklau- 
siau, kaip praėjo pobūvis. Atsakė: „Neblogai“. Daug kas jam 
patarinėjęs pereiti į profesionalus. Jis paaiškino: „Dar galiu gal- 


voti visą vasarą 

Ilgokai tylėjom, sėdėdami vienas greta kito, o paskui iš vir- 
tuvės jis atnešė butelį ir dvi stiklines. Gerdamas pasakė: „Ne- 
žinau, kas ją slegia, bet ji tau pati pasisakys. Viena man aišku — 
ji sau nieko negali prikišti nuo to laiko, kai gyvena su tavimi. 
Aš apsimečiau, kad nesuprantu, nors labai gerai supratau, nes 
jis galvojo taip pat, kaip ir aš, — ir jis man paaiškino: „Tarkim, 
ji pažinojo ką nors dar iki tavęs ir tas tipas dabar neduoda 
ramybės, grasina jai ar panašiai. Taip būna. Paskaityk laikraš- 
čiuose“. Atsakiau jam: „Jeigu jai grasintų, kodėl ji negali pa- 
sakyti man?“ Jis atsakė: „Gal kaip tik grasina atkeršyti tau?“ 
Pasakė taip, lyg viskas iš tikrųjų taip ir būtų buvę. Aš niekad 
nebuvau apie tai pagalvojęs. Vis labiau įtarinėjau ją susitiki- 
nėjant, gal ir ne savo noru, su kokiu nors pažįstamu „iki ma- 
nęs“, bet įsivaizdavau, kad ji tai daro tik iš gailesčio, norėda- 
ma tą kitą paguosti. 

Atsistojau, pavaikščiojau tamsiame kieme. Pasakiau Mikiui: 
„Tokiu atveju ji su tuo tipu susitiko Dinyje, šiandien po pie- 
tų. Ir dar praeitą antradienį, kai atseit važiavo į parduotuves. 
Jis, matyt, gyvena Dinyje“. Nuo kalnų atslenkančioje vėsoje 
jutau, kaip man kaktą išmušė prakaitas. Mikis tarė: „Klausyk, 
tai tik spėlionės ir nieko daugiau. Liaukis krimstis. Ji tau gal 
pati papasakos, jei tu ją paliksi ramybėje. O tu jai dar duodi į 
kailį“. Tikrai neįtikėtina, kad šitas gaurylius Mikis galėtų štai 
taip su manim kalbėtis, ir vis dėlto tai buvo tiesa. Aš troškau, 
kad tik greičiau ateitų rytdiena, kad galėčiau ją laikyti savo 
glėby ir pasakyti jai, jog gali pasitikėti manimi, nes aš daugiau 
nebepykstąs ant jos. 

Negalėjau gerai įžiūrėti ant akmeninio suolo prie durų sė- 
dinčio Mikio veido, o jis negalėjo matyti manojo. Pasakiau: „Ži- 


nai, bent kartą tu laimėjai, o mes net nepagerbėm tavęs kaip 

derėtų. Dabar visi turėtume švęsti, o matai, kaip išėjo“. Niekad 
neatspėsit, ką jis atsakė. Atsakė: „Štai, turiu taurę vyno rankoj. 


O varžybas aš dar ne kartą laimėsiu“. 


* * * 


Ir vėl miegojau blogai ir labai mažai. Jei per visą šitą laiką, 
liepos pabaigoj ir rugpjūčio pradžioj, miego trūkumu būtų ga- 
lima ką nors paaiškinti, visiškai tam pritarčiau. Ryte pažvelgiau 
į save spintos veidrodyje. Jūs matote, kad aš nesu nei grožybė, 
nei bjaurybė, bet per daug kresnas, per daug sunkus ir visą 
laiką del to kremtuosi. Nenorėjau pas Ją ir jos motiną pasirody- 
ti prieš pietus, prieš dvyliktą ar pirmą valandą. Norėjau, kad ji 
pailsėtų, kad mes galėtume ramiai pasikalbėti, kad ji atgautų 
pasitikėjimą. Žvelgdamas į veidrodį mačiau vyrą, kuriam jau 
per trisdešimt, raumeningą ir pilnoką, aštuoniasdešimt septy- 
nių kilogramų, kurie tikrai negalėjo Jos žavėti. Gerai nusiprau- 
siau, nusiskutau, pasiėmiau švarius marškinius ir kelnes, kad ne- 
reikėtų prieš ją rodytis darbo drabužiais. 

Garaže stengiausi dirbti kuo kruopščiau, nors kirbėte kirbėjo 
įvairios mintys. Apie dešimtą ties degaline sustojo Mikis, prisikro- 
vęs rąstų, pakeliui į miestą. Abu nuėjome pas Brošarą išgerti ka- 
vos. Šnektelėjom, kad karšta, kad be reikalo nutinkavo bažnyčią, 
nes ji buvo panašesnė į bažnyčią su laiko pėdsakais. Žinojau, kad, 
norėdamas mane pamatyti, jis turėjo daryti lankstą ir kad už tai 
gaus velnių nuo Feraldo. Toks jau tas Mikis, nors kvailas kaip 
bato aulas, bet niekad jūsų neapleis sunkią valandą. 

Kai atėjau pas jos tėvus, ji sėdėjo ant mūro nuolaužos kieme, 
buvo apsirengusi nematyta raudonais dryželiais suknele, kurią 


veikiausiai atrado motinos spintoje. Žiūrėjo į žemę, rankas nulei- 


262 


MIRTIES VASARA 


dusi, lyg kampe užmiršta lėlė. Išgirdusi mano žingsnius per žvy- 
rą, ji atsisuko, plačiai nusišypsojo, tarsi jai būtų palengvėję ant 
širdies, ir pasileido prie manęs. Mano glėby pasakė: „Laukiau 
tavęs. Žinai, laukiau tavęs jau nuo, nuo...“ Negalėjo pasakyti, 
nuo kada manęs laukė. Aš juokiausi. Buvau laimingas. Pakėlė į 
mane veidą, be dažų, be tušo, be nieko — tai buvo jos veidas — ir 
pasakė: „Aš tave įskaudinau. Atleisk man už viską iš karto. Aš 
dėl to nekalta“. Aš juokiausi. Ji pasakė: „Eikš. Mano motina 
mums paruoš valgyti. Pamatysi, ji labai skaniai gamina“. Jau 
daug sekmadienių buvau pietavęs pas Evą Braun ir gerai tai 
žinojau. Tie žodžiai man nuskambėjo baisiai. 

Ji mane už rankos nusivedė į virtuvę. Tylesniu balsu pasakė: 
„Motina viršuj, su mano tėčiu. Jis serga, supranti?“ Ji pamatė, 
kad aš stoviu ir žiūriu, suledėjęs nuo jos žodžių, ir staiga, aki- 
mirksniu, vėl tapo tokia, kokią aš ją pažinojau. Viskas būtent 
taip ir vyko, kaip aš dabar pasakoju. Pasakė man: „Taip. Tu 
manai, kad aš kuoktelėjau“. Rimtai, lyg apgailestaudama, pri- 
dūrė: „Tu apsirinki“. 

Iš indaujos išėmė pigaus vermuto butelį, pripylė man. Pa- 
klausiau: „Grįši šįvakar namo?“ Kelis sykius linktelėjo galva. At- 
sisėdo prieš mane, smakrą parėmusi rankomis, ir su džiaugsmo 
gaidele pratarė: „Dabar mes vedę. Tu jau nebeatsikratysi ma- 
nęs“. Man visad patikdavo, kai ji būdavo nepasidažius. Tą aki- 
mirką aš ją mylėjau labiau už viską, labiau už gyvenimą. 

Pietavau su Ja ir Eva Braun. Ji mane palydėjo iki vartų. 
Motinai girdint mes daug nesišnekėjome. Ji ėjo lėtai, ranka 
apkabinus mane per liemenį, atrodė susigraudinusi ir labai 
švelni. Nenorėjau gadinti tos akimirkos, tariau sau, kad vėliau 
sužinosiu, kas jai nutiko vakar, kai ji visą amžinybę buvo kaž- 


kur dingus. 

Vel dirbau atžagariom rankom, nes laikas sustojo ir nesitvė- 
riau savyje iš nekantrumo. O paskui — pagaliau — čia pat garaže 
nusiprausiau, persirengiau ir buvau beišeinąs, kai paskambino 
iš gaisrinės, kad Renučis užvažiuos manęs, nes gaisravietėse virš 
Graso vėl pliūptelėjo ugnis. Ranka perbraukiau veidą vos susi- 
turėdamas nesurikęs iš mane užplūdusio įniršio. Pasakiau: „Ge- 
rai. Aišku“ ir padėjau ragelį. 

Nubėgau pas jos motiną, bet Jos ten nebuvo, Ji manęs laukė 
pas mus. Sėdėjo virtuvėje su Konjara ir Bū Bū. Jie lošė kortomis. 
Ji vilkėjo džinsais ir per dideliais sportiniais marškinėliais, ant ku- 
rių raudonais dažais buvo atspaustas jos veidas. Plaukus sukėlusi 
ir susegusi ant viršugalvio, bet visai nepasidažiusi. Tokia ji man 
pasirodė nuostabiai žavinga ir dar labiau nesinorėjo išvažiuoti. 

Su manim Ji užlipo į miegamąjį. Kol aš rengiausi, tarė: „Ne- 
noriu, kad tu išvažiuotum nerimaudamas dėl manęs. Šiandien 
jaučiuosi gerai“. Paklausiau, ką ji beveik pusantros valandos vei- 
kė užvakar Dinyje. Atsakė: „Nieko. Man atrodė, kad nualpsiu 
toj minioj, taip buvo tvanku. Norėjau valandėlei iš jos ištrūkti. 
O tada nurvilkė toks baisus galvos skausmas, kad nebesupra- 
tau, kur esu. Man atrodo, kad per ilgai buvau saulėje“. Žiūrėjo 
į mane, ir atrodė, kad sako tiesą. Tik buvo neįprasta, kad ji tiek 
daug kalba. Pasakiau: „Taip. Tu perkaitai nuo saulės. Reikėjo 
prisidengti galvą“. 

Prieš išeidamas iš kambario pabučiavau ją į lūpas ir į lūpas 
jos atvaizde ant krūtinės. Ji nusijuokė. Prie skruosto pajutau jos 
nuogas krūtis po marškinėliais. Juos pakėlęs, taip pat norėjau 
pabučiuoti, bet ji atšlijo. Kad nors kiek sušvelnintų savo šiurkš- 
tumą, pasakė: „Prašau, nereikia. Paskui turėsiu baigti viena pa- 
ti“. Žinojau, kad jai ne naujiena tokie pasakymai, bet nežinia 


kodel tą kartą išvažiavau nelaimingas kaip niekad. 

Maždaug tūkstančio metrų aukštyje, tarp Lu ir Esterono, 
liepsnojo kalvos. Privažiuoti prie jų buvo neįmanoma, aplink 
nė lašo vandens, tik siautėjanti ugnis. Ta diena man buvo pati 
sunkiausia per visus tos vasaros gaisrus. Atvažiavo iškviesti ka- 
reiviai, — jie jau įprato į darbus, kuriems niekada nebuvo ren- 
giami, — bet mes žinojome, kad padėti mums gali tik gaisriniai 
lėktuvai, o jie tuo metu skraidė virš Morų kalnų masyvo. Nepa- 
vyko išgelbėti nė ketvirtadalio ugnies apimtų plotų. 

Grįžau į miestelį antradienio naktį. Duris atidarė vienmarš- 
kinė motina. Ji sėdėjo virtuvėj, kol aš prausiausi, paskui pa- 
ruošė valgyti. Iš jos sužinojau, kad Ji per visą dieną beveik ne- 
kalbėjo, tačiau nebuvo šiurkšti. Tik šiek tiek išsiblaškiusi, lyg 
būtų sapnavusi atvirom akim. Būrė savo kambaryje kortomis. 
Lygino baltinius. Nelabai vykusiai, nes ji juk nemoka lyginti. 
Negulė iki vidurnakčio, laukdama manęs. Paklausiau moti- 
ną: „Ką tu apie visa tai manai?“ Ji gūžtelėjo pečiais, kad neži- 
nanti. Pasakė: „Ją sunku suprasti. Vakar, po pietų, kol tu bu- 
vai garaže, Ji panoro eiti su manimi į kapines prie tavo tėvo 
kapo. Ten minutę ar gal trumpiau pastovėjo ir nuėjo“. Atsa- 
kiau: „Norėjo padaryt tau malonumą, bet ji nemėgsta kapi- 
nių. Sakė man kartą“. 

Kai aš tyliai įėjau į kambarį, Ji giliai miegojo. Gulėjo savojoj 
lovos pusėj, arčiau durų. Negalėdavo miegoti ant kairiojo šono. 
Žiūrėjau į ją iš koridoriaus krentančioje šviesoje. Miegant jos 
veidas būdavo visai kitoks negu dieną. Žandai apvalūs kaip vai- 
ko, burna mažytė ir putli. Ji kvėpavo taip tyliai, kad turėjau 
pasilenkti, norėdamas išgirsti. Buvo nusimetus antklodę. Gulė- 
jo nuoga, sulenkusi kojas, kairę ranką padėjus tarp jų. Buvo 
graži ir graudžiai jaudinanti. Pirštų galais paliečiau trumpas gar- 


banėles pilvo apačioj. Norėjau ją tuoj pat pažadinti, taip jos 

geidžiau. Neišdrįsau. Uždaręs duris ir atsigulęs pagalvojau, kad 
niekad nenueinu prie tėvo kapo, ir užmigau. 

Prabudau vėlai, bet nepailsėjęs, nes mane kankino nemalo- 
nūs slogučiai, kurių nebeprisimenu. Niekad neatsimenu sap- 
nų, tik žinau, buvo jie malonūs ar ne. Greta manęs Jos nebuvo. 
Pažvelgiau per langą ir pamačiau, kad ji guli ant pilvo su rau- 
donu bikiniu prie šaltinio ir, užsidėjusi akinius, skaito daržinėje 
rastą seną žurnalą. Sušukau: „Kaip tu?“ Ji pakėlė galvą ir ranka 
prisidengdama pliką krūtinę atsakė: „Gerai“. 

Nuėjau prie jos, nešinas puodeliu kavos. Ji gulėjo ant didelio 
rankšluosčio. Paklausiau: „Tau atrodo, kad tu dar per mažai įde- 
gus?“ Paaiškino, kad norinti išlaikyti tokį įdegimą per visą žiemą. 
„Kaupiu atsargas“. Paklausinėjo apie vakarykščius gaisrus. Pano- 
ro gurkštelėti mano kavos. Aš paprašiau užsisegti liemenėlę, nes 
iš virtuvės pasirodė Bū Bū ir pasuko mūsų link, o ji atsakė: „Ži- 
nai, per tą laiką, kai aš gyvenu pas jus, tavo brolis jau matė ma- 
ne“. Bet atsisėdo, nusisukus į šaltinio pusę, ir užsisegė liemenėlę. 

Kai ėjau į garažą, palydėjo mane gal šimtą metrų. Basomis 
šokinėjo tarp akmenėlių kelio pakraščiu. Paklausiau, ką žada 
daryti per visą dieną. Tai buvo tas nelemtas trečiadienis, 29-oji. 
Gūžtelėjo petimi, vyptelėjo. Pasakiau: „Jei taip ilgai gulėsi sau- 
lėje, susirgsi plaučiais. Nors galvą prisidengtum“. Ji atsakė: „Ge- 
rai, vaikine“, ar kažką panašaus. Užsimerkusi atkišo bučiniui 
lūpas. Žiūrėjau, kaip ji, su raudonu bikiniu, šokuoja tarp ak- 
menėlių atgal, vartų link, rankas iškėlusi pečių aukštyje į šalis, 
beveik apnuogintu užpakaliu. Po to karto aš ją vėl pamačiau tik 
praeitą šeštadienį, rugpjūčio 7-ąją. | 

Per pietus su Henriku IV važiavome partempti ties Antronu 
sugedusio sunkvežimio. Pietums kelyje suvalgėme sumuštinius. 


Vakare, kai grįžau, motina pasakė, kad Ji po pietų išėjo, pasiėmu- 

si didįjį medžiaginį krepšį ir lagaminą, atsisakiusi paaiškinti, kur 
važiuoja. Tuo metu Bū Bū buvo mieste, baseine, su savo draugu- 
že Marija Lora. Mūsų motina Jos sulaikyti nesugebėjo. 

Pradžioj užkopiau į mūsų kambarį. Ji buvo pasiėmusi patį 
mažiausią dirbtinės odos lagaminą, savo tualeto ir kosmetikos 
reikmenis, baltinius ir, kiek galėjau spręsti, dvi poras avalynės, 
raudonąjį švarką, rusvąjį sijonėlį, suknelę stačia apykaklaite, žyd- 
rąją nailoninę suknelę. Motina sakė, kad išėjo apsirengusi iš- 
blukusiais džinsais ir tamsiai mėlynais sportiniais marškinėliais. 

Nuėjau pas Devinius. Eva Braun nebuvo jos mačiusi nuo 
užvakar dienos. Paklausiau: „Ji jums nieko nesakė?“ Eva Braun 
lėtai papurtė galvą nuleidusi akis. Pasakiau: „Nežinot, kur ji 
galėtų būti?“ Ji papurtė galvą. Aš buvau uždusęs, suprakaita- 
vęs. Matydamas šią moterį tokią nekalbią ir ramią, sunkiai val- 
džiausi jos nesugriebdamas ir nepapurtęs. Pasakiau: „Ji pasie- 
mė lagaminą su drabužiais. Ir jūs visai nesijaudinat?“ Tada ji 
pažvelgė man į akis ir pasakė: „Jei mano duktė neatsisveikino su 
manim, vadinasi, ji grįš“. Daugiau nieko iš jos negalėjau išpešti. 

Namie jau radau Bū Bū. Iš mano veido jis suprato, kad aš 
Jos neradau pas tėvus, ir nieko netaręs nusuko žvilgsnį. Mikis 
grįžo po gero pusvalandžio. Ji ir jam nebuvo nieko sakiusi. Jis 
neįsivaizdavo, kur galinti būti. Jo geltonuoju sunkvežimiu nu- 
važiavome į garažą ir aš paskambinau panelei Djė. Ilgai lau- 
kiau, bet niekas nekėlė ragelio. Žiuljeta uždėjo ranką ant ma- 
nosios ir tarė: „Nesinervink. Ji sugrįš“. Henrikas IV žiūrėjo į 
žemę, rankas susikišęs į kišenes, su už marškinėlių iškirptės už- 
kišta servetėle. 

Su broliais laukėme kieme iki pirmos valandos nakties. Bū 
Bū tylėjo. Aš taip pat. Tik Mikis dėstė savo spėliojimus. Gal ją 


apėmė liūdesys ir ji nusidangino pas panelę Djė. Jos abi pava- 

karieniavo restorane, kaip ir tada, per Jos gimimo dieną. O gal 
šiaip kas, nors jis ir pats tuo netikėjo. O aš žinojau, kad ji išėjo iš 
tikrųjų, kad nebegrįš. Jaučiau visa savo esybe. Nenorėjau pra- 
skysti brolių akivaizdoje. Pasakiau: „Gana. Einam gult“. 

Kitą rytą, aštuntą valandą, pavyko prisiskambinti panelei 
Dje. Ji nebuvo Jos mačiusi. Nieko nežinojo. Bededant ragelį ji 
pratarė: „Palaukit“. Laukiau. Girdėjau jos kvėpavimą, lyg bū- 
čiau su ja tame pačiame kambaryje. Galų gale ji pasakė: „Ne. 
Nieko. Nežinau“. Surikau į ragelį: „Jei žinot ką nors — sakykit!“ 
Ji tylėjo. Girdėjau greitą kvėpavimą. Paklausiau: „Na?“ Ji atsa- 
kė: „Nežinau nieko. Jei ji grįš arba ką nors sužinosite, labai pra- 
šau man pranešti“. Jei ką nors sužinosite... Pasakiau, kad gali 
pasikliauti manimi, kad pirmiausias mano rūpestis bus pranešti 
jai, ir padėjau ragelį neatsisveikinęs. 

Per pietus vėl nuėjau pas Evą Braun. Ji sėdėjo lauke, su so- 
dininko peiliu rankoje, užverktomis akimis. Pasakė su akcentu, 
kuris man priminė Ją: „Aš įsitikinusi, kad ji nepaliks manęs, 
nieko nepranešusi. Aš pažįstu savo dukterį“. Paklausiau: „O aš, 
kas esu aš? Šuns vietoj?“ Pažvelgė į mane ir nuleido galvą. Atsa- 
ji atsiųs žinią . Ji mąstė visai taip, kaip Eliana, o toji visada mane 
apstulbindavo užčiaupdama man burną, bet po to aš pasijus- 
davau lyg sudaužytas, kaskart vis labiau nepatenkintas, tarsi bū-. 
čiau grimzdęs į juodą tuštumą. Pasakiau stovėdamas prieš ją: 
„Ji išvažiavo pas savo meilužį — tuo tai aš tikrai esu įsitikinęs. O 
jūs žinote, kas jis“. Ji nepakėlė akių. Švelniai palingavo galvą, 
atsiduso, parodydama man, kokios nesąmonės man galvoj. At- 
sakė: „Ji būtų jums tai pasakius tiesiai — pats žinote“. 

Ji vėl man paruošė pietus kaip ir praeitą kartą, bet mes 


šnekėjomės nedaug. Tik dabar pamačiau, kaip, bent jau iš 

išvaizdos, jos duktė buvo panaši į ją. Trumpa nosis, šviesios 
akys, tas pats judesių ir eisenos lėtumas. Prieš man išeinant ji 
pasakė: „Kada nors, jei tik ji man leis, aš jums papasakosiu, 
kokia miela maža mergytė ji buvo ir kiek prisikentėjo“. Viso- 
mis išgalėmis ji stengėsi sulaikyti ašaras, bet jutau, kad vos man 
išėjus ims raudoti. Paklausiau: „O savo vyrui pasakėte viską?“ 
Ji papurtė galvą. 

Kitą rytą, o gal ir praėjus vienai dienai, — jau net neprisime- 
nu, — prieš pietus Eva Braun atėjo pas mane į garažą net nenu- 
sirišusi prijuostės. Laiškanešys, kurį mačiau pravažiuojant gel- 
tonu mažagabaričiu pro šalį, nes laiškų man nebuvo, jai atvežė 
atviruką nuo dukters. Atviruką ne su gamtovaizdžiu, o su seno- 
viškos mašinos vaizdeliu. Pašto antspaude — liepos 29 dienos 
data. Išsiųsta iš Avinjono. Pirmiausia žvilgtelėjau — iš kur. Paju- 
tau, kad nieko nebesuvokiu. 


Tušinuku, kaip visad be taškų ir kablelių, Ji rašė: 


Brangioji mama, 

Nesielvartauk, nes aš greitai grįšiu. Nežinau, ką parašyti Pin 
Ponui, todėl parodyk jam šitą atviruką, jis nežioplas ir supras 
mano mint. Būtinai tegu perduoda Konjatai, kad man vis- 
kas gerai. Kitiems taip pat. Tuo ir baigiu, nes nebėra vietos. 


Nesijaudink. Bučiuoju. Tavo duktė. 


Paskutinės eilutės gale, po adresu, užbraukusi turbūt žodį 
„Ji“, didžiosiomis parašė ELIANA. 

Atsisėdau ant remontuojamo sunkvežimio pakojos. Kad ne- 
sutepčiau, suėmiau atviruką tarp dviejų pirštų ir apsukau jį. Po 
vaizdeliu automobilio, kurio pradžioj neatpažinau, perskaičiau: 


1930, Delajė. Modelis 108. 

Paklausiau Evos Braun, ar Ji turi pažįstamų Avinjone. Pasa- 
kė: ne. Parylėjusi ji paklausė, ar aš supratau jos dukters mintį. 
Linktelėjau, kad taip. Ji paklausė, ar ta mintis gera. Linktelėjau, 
kad taip. 

Dabar aš jau žinau, ką Ji veikė tame mieste, kuriame prieš 
tai niekad nėra buvusi. Žinau, kad nors pasigailėtinai užsispy- 
rusi ir vieniša, Ji rado laiko nueiti į universalinę ar į rūkalų kios- 
ką ir išrinkti būtent tą atviruką, o net jei Ji pamatė jį visai atsi- 


tiktinai, ar tas vis tiek neįrodo, kad Ji mane mylėjo? 


x* X * 


Maniškis delajė turi 20 arklio jėgų, 6 cilindrus, 3 karbiura- 
torius, vairą dešinėje ir buvo sukurtas važiuoti 170 kilometrų 
per valandą greičiu. Tikriausiai niekad tiek nebeišspaus, bet jis 
dar geras automobilis ir daug man pagelbėjo per pastarąją to- 
kią ilgą savaitę. Dažnai likdavau dirbti prie jo iki išnaktų, kad 
tik nereiktų grįžti į tuščią mūsų kambarį, o porą kartų net mie- 
gojau garaže. Ir su savo broliais nenorėjau kalbėtis. O ir ką ga- 
lėjau jiems pasakyti? 

Sekmadienį šeimininkas paskolino DS, ir nuvažiavau į Avin- 
joną. Palikau mašiną prie tvirtovės sienos. Pėsčias perėjau visą 
miestą. Ėjau į viešbučius, klausinėjau apie Ją. Siaubinga popie- 
tė. Jaučiausi pasimetęs tarp žmonių. Mačiau įsimylėjusias pore- 
les, merginas, Jos vienmetes, įsikibusias į parankę savo mylimie- 
siems, besidžiaugiantiems gyvenimu, o aš basčiausi vienišas, 
sukaitęs. Vėliau. sužinojau, kad Jos tą sekmadienį Avinjone jau 
nebebuvo. Ji kitur tęsė savo paieškas. Vakarėjant sugrįžau prie 
DS, ilgai sėdėjau, per priekinį stiklą žvelgdamas į tvirtovės mū- 


ro akmenis, tada pasukau raktelį ir pajudėjau iš vietos. Turėjau 


270 


MIRTIES VASARA 


atviruką, kurį man buvo davusi jos motina. Pakeliui į Forkalk- 
je, sustojęs pavakarieniauti užkandinėje, išsitraukiau dar kartą. 
Nebeskaičiau, nes jau mokėjau mintinai. 

Trečiadienio naktį delajė variklis ėmė suktis netrikdamas. 
Henrikas IV stovėjo greta. Jis pasakė: „Reikia viską dar kartą 
patikrinti, bet didžiausios bėdos jau baigėsi“. Mes abu girdėjo- 
me, kad vis dar netvarkingas išmetimas, jis net pridėjo ranką 
prie vamzdžio galo. Pasakiau: „Jei tik tiek ir beliko, lengvai su- 
tvarkysiu“. Miegojau dirbtuvėse. Rytą mane pažadino Žiulje- 
ta. Manęs ieškojo iš miesto, nes kažkur vėl prasidėjo gaisrai. Pa- 
sakiau telefonu, kad neatvyksiu. Tikėjausi, kad sugrįš Ji. Norėjau 
būti namie, kai Ji pasirodys. 

Išvakarėse, kai važiavau į gaisrinę, buvau užėjęs į vaistinę pirk- 
ti aspirino, nes norėjau pažiūrėti, kaip atrodo tas Filipas, kurį Ji 
pažinojo. Jam keturiasdešimt, jis maždaug mano ūgio. Liesas, to- 
kie, kaip Ji sakė, jai patikdavo. Jis panašus į nusenusį studentą ar 
greičiau į intelektualą — kalba trankiai, vengdamas žiūrėti į akis, 
nes yra drovus. Pasakiau jam, kad esu Jos vyras. Jis žinojo. Paklau- 
siau, ar jis ją šiomis dienomis matė. Jis papurtė galvą. Pasakė: „At- 
leiskite“ ir pasisuko į pirkėją. Mačiau, kad jo padėjėja, trisdešimt- 
metė mergina trumpais plaukais ir paniurusiu veidu, rengėsi išeiti. 
Palaukiau jos už kelių žingsnių ant šaligatvio. Bandžiau klausinė- 
ti, bet nesėkmingai, ji tik pagrasino pakviesianti policiją. 

Paskui praėjau pro kiną Royal. Kaip jau pradžioj pasako- 
jau, apžiūrėjau savaitgalį rodomo filmo su Džeriu Liuisu afišą. 
Sutikau į vakarinį seansą ateinančią Lulu Lu. Pasakė, kad ry- 
toj po pietų bus laisva, ir sutarėm susitikti ketvirtą valandą 
prie kelio iš miesto. 

Taigi ketvirtadienį, ketvirtą valandą, paėmiau mažagabaritį 


ir atvažiavau į pasimatymą su Lulu Lu. Tokiuose miesteliuose 

kaip mūsiškis naujienos sklinda labai greitai, ir man nereikėjo 
jai daug aiškinti, — ji tuoj suprato, kaip aš jaučiuosi. Pasakė: 
„Mano vyras Nicoje. Važiuojam. Pas mane“. Ji gyvena senoviš- 
kame name, kelyje į Piuže Tenjė. Atnešė alaus, ėmėme kalbėtis. 
Ji man pasakė: „Ta mergina ne tau. Sakau taip ne todel, kad jos 
nemėgčiau. Aš jos net nepažįstu. Bet tu net nežinai, su kokiais 
vyrais prieš atvažiuodama į jūsų miestelį ji susitikinėdavo“. Kal- 
bėjomės ilgai ir vis apie tai, kas man nedavė ramybės. 

Vienu metu — po pirmos alaus skardinės buvo išgertos dar 
kelios — mano ranka atsidūrė po Lulu Lu sijonu. Sėdėjome vir- 
tuvėje, ji - prieš mane, ir aš jai pasakiau kažkokią kvailystę, maž- 
daug kaip: „Tu nors supranti mane“ ar panašiai. Nuėjome į 
miegamąjį, ir ji nusirengė. Man buvo gėda žiūrėti į ją nuogą, — 
nemoku net paaiškinti, - pajutau, kad elgiuosi niekingai ir Elia- 
nos, ir jos atžvilgiu. Pasakiau: „Atleisk man“. Ji mane palydėjo 
iki durų. Prieš man išeinant pasake: „Pasikalbėk su savo bro- 
liu“. Aš net nesupratau, ką ji turi galvoj. Kai pasakė „su savo 
broliu“, pagalvojau apie Mikį. Pridūrė: „Su jaunėliu. Ji išvažia- 
vo trečiadienį, 28-ąją, o jis viską žinojo anksčiau už tave. Tą 
popietę aš juos abu mačiau už miesto baseino“. 

Viską jums pasakoju labai smulkiai. Su nepasitikėjimu pa- 
klausiau: „Ką tu nori pasakyti?“ Atsakė: „Nieko, tik tiek; kad 
mačiau juos kartu ir jie stovėjo už baseino prisiglaudę vienas 
prie kito. Abu atrodė labai liūdni. Štai!“ Pasakiau: „Tai štai ko- 
kia tu...“ Man net rankos ėmė drebėti, norėjosi jai užvažiuoti 
per veidą. Visas drebėjau nuo galvos iki kojų. 

Nubėgau į mašiną ir grįžau į miestelį. Namie nebuvo nei 
Bū Bū, nei motinos. Surikau Konjatai: „Kur Bū Bū?“ Ji nežino- 
jo. Pasakė, bandydama atsikelti iš krėslo: „Dieve, kas tau, Elori- 


monai?“ Trenkiau durimis, bet ji jas vėl atidarė ir riktelėjo man 

bėgant per kiemą iki mašinos: „Bū Bū nieko bloga nepadarė! 
Tai neįmanoma!“ Atsisukau, norėdamas jai atsakyti, bet suvo- 
kiau, kad ji negirdi, kad be reikalo šaukčiau, tik mostelėjau ran- 
ka, kad grįžtų į vidų, kad nesijaudintų. Mane krėtė drebulys — 
bent taip man atrodė. Dar niekad anksčiau man to nėra buvę. 

Palikęs automobilį aikštėje, užėjau pas Brošarą. Per praskleistą 
karoliukų užuolaidą saulės spinduliai apšvietė barą. Išvydau Žor- 
žą Masinį ir kitus greta jo. Gal tai buvo jo svainiai. Jutau prie 
nugaros limpančių marškinių vėsą. Per užuolaidos skimbčioji- 
mą išgirdau kažkurio mestą frazę: „Pin Ponas vis dar ieško savo 
žmonos“. O gal ir ne tokią. Gal panašią. Pasukau prie Marti- 
nos. Ji sėdėjo prie stalelio su vaikinu, kuris jai krito į akį per 
mūsų vestuves, su tuo, kuris mums paskolino stereopatefoną. 
Paklausiau, ar ji nematė Bū Bū, gal žinanti, kur jis. Ji nežinojo. 
Žiūrėjo į mane nustebusi, baikščiomis akimis. Jos motina kažką 
pasakė, bet nepamenu ką — užkalbino mane, o aš atsisukau į 
Žoržą Masinį. Visi, kas matė tą sceną, paliudys, kad jis nepada- 
rė ir nepasakė nieko, kad mane sunervintų. Tikrai! Jie gal jums 
pasakys, kad aš tyčia atėjau pas Brošarus, ieškodamas kliaučių. 
Bet tai netiesa. Aš net nežinojau, kad jis ten. 

Pasakiau Žoržui Masiniui: „Džiaugiesi, kad man taip atsiti- 
ko?“ Jis atsakė: „Paklausyk, Pin Ponai, niekas tuo nesidžiaugia “. 
Liepiau nevadinti manęs Pin Ponu. Jis gūžtelėjo pečiais nusi- 
sukdamas. Pasakiau: „Tu gal visiems giriesi, kad anksčiau gulė- 
jai su mano žmona?“ Jis debtelėjo į mane iš pykčio padygėju- 
siom akim. Pasakė, kad nereikia painioti dalykų, nes ne jis, o aš 
iš jo ją atėmęs. Pavadino Ją „Šitoji“, o mane „Pin Ponas“. Kumščiu 
vožiau jam į veidą. Jau sakiau, kad aš negreitas muštis. Tas kar- 
tas buvo vienintelis mano gyvenime. Nemoku muštis, bet esu 


aukštas ir turiu jėgos. Žoržas Masinis nulėkė atbulas, prakirs- 

tom lūpom. Vos atgavęs pusiausvyrą, kitiems nespėjus jo sulaiky- 
ti, puolė mane, ir aš nesąmoningai, gindamasis, vėl jam trenkiau. 

Aplinkiniai mus išskyrė. Viduje jaučiau tuštumą, širdis ta- 
balavosi. Jam iš burnos bėgo kraujas. Kažkas padavė servetėlę 
nuo stalelio, kažkas sušuko, kad jam išmušti dantys. Šeimininkė 
pasiūlė paskambinti į policiją. Žoržas pasakė, kad nereikia, kad 
aš — kvailys. Per smakrą ant marškinių jam lašėjo kraujas, jis 
pratarė: „Nematot, kad jis pamišo?“ Tik tada, norėdamas išeiti, 
pajutau, kad kažkas mane laiko už rankos. Tai buvo Bū Bū. 
Nepastebėjau, kada jis pasirodė. 

Liepiau jam sėsti į automobilį. Kai jis su motina grįžęs iš vy- 
nuogyno, Konjata jam pasakiusi, kad aš jo ieškojęs. Nenorėjau 
su juo aiškintis namie, todėl pasukau į vynuogyną. Vynuogynas 
šiek tiek tolėliau nuo miestelio, šlaito viršuj, šalia kelio, ir reikia 
kilti labai stačiu keliuku, kad į jį patektum. 

Neišlipdamas iš mašinos paklausiau: „Ar tiesa, kad praeitą 
trečiadienį tu buvai su Ja už miesto baseino?“ Jis nustebo, kad 
man tas žinoma, bet patvirtino, kad buvęs. Nuleisdamas galvą 
pridūrė: „Tik neišsigalvok nebūtų dalykų“. Nors jis toks pat 
aukštas kaip aš, o gal net aukštesnis, aš visada jį laikiau vaiku. 
Pasakiau jam: „Nieko neišsigalvoju. Papasakosi pats“. 

Jis atsisėdo ant šlaito vynuogyno pakrašty. Aš stovėjau vaka- 
ro saulėje, mano šešėlis krito ant jo. Jis buvo per trumpomis 
senomis drobinėmis kelnėmis, kurias nešiodavo prie darbų, 
stambiadryžiais melynai žaliais marškiniais. Ilgi plaukai vis krito 
jam ant akių. Pasakė: „Praėjusį trečiadienį bandžiau Ją sulaiky- 
ti. Bet tai buvo neįmanoma Paklausiau: „Kodėl, jei tu matei, 
kad ji išeina, neįspėjai manęs?“ Jis atsakė: „Ir tai buvo neįmano- 
ma“. Nusibraukė sruogą plaukų, kad geriau mane matytų. Pa- 


sakė: „Ji nepanoro, kad aš tau pasakyčiau, nenorėjo matyti, kaip 

tu reaguosi, ir gerai padariau, kad neįspėjau. Ji bijojo ir - ne be 
reikalo“. Jis žiūrėjo man tiesiai į akis, pakėlęs galvą, o jo akys 
buvo liūdnos ir žvelgė su iššūkiu. Paklausiau: „O ko ji nenorė- 
jo, kad tu man pasakytum?“ Jis gūžtelėjo pečiais, pažvelgė į že- 
mę, bet neatsakė. 

Atsisėdau prie jo. Pasakiau: „Bū Bū, tu negali manęs palikti 
nežinioj. Negali slepti“. Kalbėjau švelniai, nežiūrėdamas į jį. Jis 
ilgai tylėjo, tarp pirštų trupindamas grumstą. Galop pasakė: „Ji 
kalbėjo su manim tą naktį, kai tu ją mušei. Ir dar kitą rytą. Ar 
tu atsimeni, ką Konjata mums sakė tą vakarą, kai šventėm ves- 
tuves? Tai buvo tiesa. Ji šaukiasi pagalbos“. Aš tenorėjau išgirs- 
ti, kodėl ji išėjo, kur ji dabar, bet laukiau, nieko nesakiau. Jau- 
čiau, kad jei paklausiu per anksti, jis man nieko nebepasakys. 
Pažįstu Bū Bū, žinau, koks jis. Jis tarė: „Prisiek, kad jei aš tau 
papasakosiu, tu nekelsi kojos iš miestelio, lauksi, kol ji sugrįš“. 
Prisiekiau mūsų motina. Laikytis žodžio neketinau, nes tai juk 
tik tušti žodžiai, bet prisiekiau. 

Jis papasakojo: „Praėjusią vasarą, kai ji dar gyveno Arame, po 
pietų eidavo į miško laukymę, aukščiau Briuskė. Su draugėmis, o 
kartais viena. Degintis. Vieną popietę ji buvo viena, o Jai negir- 
dint prisiartino dviese ir ją sučiupo“. Man užgniaužė kvapą, o 
kadangi jis tylėjo, aš paklausiau, ką jis nori pasakyti tuo „sučiu- 
po“. Jis nervingai gūžtelėjo pečiais ir atsakė nežiūrėdamas į ma- 
ne: „Tai jos žodžiai. Aš neprašiau, kad ji paaiškintų. Jie ją sučiupo“. 

Po ilgos tylos jis tęsė: „Po dviejų ar trijų dienų jie ėmė basty- 
tis aplink jos namus. Ji niekam nepasisakė, nes jie ją prigąsdino, 
be to, niekas miestelyje ir nebūtų ja patikėjęs. Pamačiusi juos 
prie namų, ji dar labiau nusigando. Ir nuėjo pas juos į mišką“. 
Be garso surikau: „Pati?“ Jis staigiai atsisuko į mane, jo veidą 


iškreipė įsiūtis, akys prisipildė ašarų. Ir jis atsakė blankiu ir 

įtemptu kaip ir mano riksmu: „Ką reiškia — pati? Ar tu žinai, su 
kokiais niekšais ji susidūrė? Žinai, ką jie jai pasakė? Pasakė, kad 
žarstekliu sulaužys jai nosį ir išmuš visus dantis, o paskui tą pa- 
darys jos motinai, kad nuraus motinos plaukus ir privers ją juos 
suryti. Pasakė, kad jau ne su viena taip susidorojo, nusamdę 
kažkokius tipus. Vieną merginą taip sumaitojo, kad ji tapo visiš- 
ka neįgaliąja — nes norėjo juos pergudrauti ir pasiskundė poli- 
cijai. Supranti, ką?“ 

Įsikibęs man į marškinius, jis purtė mane, lyg norėdamas 
priversti suprasti kiekvieną jo tariamą žodį, o ašaros sruvo skruos- 
tais. Galų gale paleido, atbula ranka nusišluostė akis, nusisuko 
užsikosėjęs, nes jam trūko oro. 

Pamažu nusiramino. Saulė jau buvo dingus. Viskas manyje 
sustingo. Bū Bū labai tyliai, bejausmiu, bespalviu balsu prata- 
rė: „Kartą jie buvo mašina Ją nusivežę į kažkokį viešbutį. Dau- 
giau ji jų nematė. Aukščiau Aramo tada baigė statyti užtvanką. 
Ji su tėvais persikėlė į namelį, kurį jiems davė merija. Šią žiemą, 
kai jos šeima apsigyveno čia, ji manė, kad viskas baigta. Tik kar- 
tais, prisiminus, ją apimdavo nerimas, bet galų gale ji patikėjo, 
kad jie ją terorizavo tik tam, kad galėtų pasismaginti su ja, kad 
daugiau jiems nieko nereikia“. Sekundę parylėjęs pridūrė: „O 
štai praėjusį menesį jie vėl ją susirado“. 

Paklausiau: „Kada?“ 

„Likus dviem dienoms iki jos gimimo dienos. Ji vakarienia- 
vo su savo mokytoja Dinyje. Vienas jų, tas, kuris buvęs pats šlykš- 
čiausias, kaip tik buvo restorane“. 

„Jie gyvena Dinyje?“ 

„Ji man nesakė. Jie ją susirado, ir viskas. Privertė atvažiuoti į 
Dinį dar kartą, liepos 14-osios išvakarėse. Ji įtikinėjo save, kad 
po vestuvių jie ją paliks ramybėj. Bet ne. Jie jai parodė baisią 

nuotrauką. Mergaitės, kurią jie sužalojo. Pagrasino, kad ir jai 
taip bus. Pasakė, kad ir tau tuoj pat nudirs odą, vos tik ji tau 
pasiskųsianti. Ji taip ir pasakė, tai jos žodžiai“. 

Nemačiau jo veido, bet jo balsas buvo bespalvis, be intona- 
cijos. Vėl ranka nusibraukė ašaras. Sėdėjau nejudėdamas. Ne- 
žinau, ar aš buvau apstulbęs, ar man sunkiai sekėsi suvokti to- 
kius neįsivaizduojamus dalykus, kurie vyko čia pat, greta manęs. 
Pasakiau: „Sunku patikėti!“ Jis atsakė: „Ir man taip atrodė“. 

Pabandžiau prisiminti liepos 13-ąją. Kur buvau, ką da- 
riau? Niekas tą akimirką neišplaukė atminty. Paklausiau: „Ko 
jie iš jos norėjo? Ji tau pasakė?“ Jis atitarė dar tyliau: „Jie sten- 
gėsi per ją pasipelnyti. Pasakė tik tiek“. Jaučiau tokį sielvartą, 
tokią neapykantą, kad šis smūgis man nepasirodė baisesnis už 
kitus. Prisiminiau jos susitikimą su tėvu per vestuves. Panelės 
Tiuso man pasakytus žodžius. Jos žodžius: „Prašau tave, pra- 
šau“. Kitos dienos mūsų pokalbį apie palikimą. Man niekaip 
nesisekė susigaudyti savo mintyse. Pagalvojau, kad dabar svar- 
biausia kuo skubiau sužinoti, kur ji, surasti ją. Paklausiau: „Tu 
žinai, kur ji?“ Jis papurtė galvą. „Kai šnekėjotės prie baseino, 
ji tau nepasakė, kur važiuos?“ Jis atsakė: „Ji liepė užmiršti visa 
tai. Sakė, kad pati viena susitvarkys, paskui, kai aš nenorėjau 
jos paleisti, ji pasakė, kad viską išgalvojusi, kad tie du tipai 
niekad neegzistavo“. 

Parylėjęs paklausiau: „Tu tuo patikėjai?“ Jis vėl papurtė gal- 
vą, kad ne. „Kodėl?“ Atsakė: „Nes aš juos mačiau“. Keista, bet 
tik po šito sakinio, o ne anksčiau, viskas įgavo realų pavidalą, 
žodžiai tapo vaizdais, o visas tas siaubas - mano gyvenimo dali- 
mi. Pratariau: „Ką čia paistai? Ką paistai?“ 

Sekmadienį per lenktynes Dinyje, kai ji buvo dingusi, jis jos 


taip pat ieškojęs, kaip ir aš. Išvydo ją mažoje tuščioje gatvelėje, 

mašinoje, stovinčioje prie šaligatvio. Ji sėdėjo priekyje, greta stam- 
besniojo ir vyresniojo vyro. Antrasis sėdėjo už jų. Jie abu jai 
kažką aiškino, pradžioj labai gyvai, tada ramiau, tarsi įtikinėda- 
mi. Vos ją išvydęs, Bū Bū sustojo kitoj gatvės pusėj. Jis negalėjęs 
matyti jos veido, nes ji buvo nuleidusi galvą ir pasisukusi į juos, 
bet iš jos judesių jis supratęs, kad ji verkia. Jie jai ilgai kalbėjo, 
paskui staiga ji atidarė dureles, o priekyje sėdintis vyriškis ją su- 
čiupo už rankos. Ji atrodė visiškai sugniuždyta. Nors Bū Bū ne- 
galėjo girdėti jo žodžių, bet tas vyriškis jai kažką piktai ir atšiau- 
riai pasakė, o paskui šiurkščiai stumtelėjo ją lauk. Ji pasileido 
gatve nosies tiesumu, o Bū Bū negalėjęs bėgti paskui ją, nes 
tarp jų buvo ta mašina ir jis bijojęs, kad savo pasirodymu nepa- 
kenktų jai. Jis bandė užbėgti už akių lankstu per bulvarą, bet 
taip galutinai ją pametė iš akių. 

Prisiminiau, koks pasikeitęs jis tada sugrįžo. O aš maniau, kad 
jis sielvartauja, nes Mikiui nesiseka. Prisiminiau, kaip jis visur mus 
sekiojo, laikydamas Ją už rankos, ir kaip liūdnai į ją žvelgė. 

Kraujas man vėl ėmė srūti gyslose. Viskas sugrįžo į savo 
vietą, nes aš jau seniai buvau nusprendęs, ką turėčiau daryti. 
Atsistojau. Susitvarkiau marškinius, iš kurių buvo išlėkusi vie- 
na sagutė, kai jis prieš akimirką mane tampė. Paprašiau, kad 
papasakotų, kaip jie atrodė. Didysis, tas stambesnysis, galėjo 
būti apie keturiasdešimt penkerių ar penkiasdešimties. Jis jo 
nematęs stovinčio, bet vyriškis turėjęs būti mano sudėjimo, 
tik įkūnėjęs dėl amžiaus. Jo plaukai ir antakiai buvo žilstelėję, 
akys mėlynos. Regis, gerai įsitaisęs gyvenime. Juodadarbis, ta- 
pęs buržujumi. Kitas maždaug penkeriais metais jaunesnis. Lie- 
sas, didele nosim, skystais plaukais, nervingų judesių. Buvo 
apsirengęs kreminės ar rusvos spalvos lengvu kostiumu, su kak- 


laraiščiu. Daugiau Bū Bū nerado, ką pridurti, tik pasakė, kad 

tas „jo svainis“ atrodęs plevėsa. Paklausiau, iš kur jis žinąs, kad 
jie svainiai. „Ji man sakė“. 

Mašina, kurioj jie sėdėjo, buvusi juoda, gan aptrinta 504, 
su Aukštutinio Provanso Alpių numeriais. Jis prisiminė tik skai- 
čių „04“. Bandė įsiminti visą numerį, bet buvo taip sutrikęs, 
kad viską užmiršo. Stovėdamas prieš jį paklausiau, ar Ji minėjo 
jų pavardes. Jis pagalvojo ir tarė: „Tik gatvės pavadinimą. Ju- 
bako gatvė“. Stengėsi dar prisiminti, bet paskui lėtai, nusimi- 
nęs papurtė galvą. 

Tada paklausiau: „Kodėl Ji viską papasakojo tau?“ Atsaky- 
damas pakele akis: „Nes tą vakarą, kai tu ją primušei, ji nebeiš- 
tvėrė. Turėjo pasiguosti. Kitą rytą viską papasakojo iš eilės. Vė- 
liau niekad apie tai nebenorėjo kalbėti. Ji net nežino, kad aš 
juos mačiau mašinoje“. Ilgai žiūrėjome vienas į kitą prietemoje. 
Jis pratarė: „Aš nieko neslepiu. Jei tikrai nori žinoti, tarp manęs 
ir jos nieko nebuvo“. Jo balse jaučiau vos sulaikomas ašaras ir 
tuo pat metu jis buvo lyg pasišiaušęs gaidžiukas. Gūžtelėjau pe- 
čiais, pasakiau: „Tik to betrūktų“. 

Nuėjau prie automobilio. Įsėdęs palaukiau jo. Grįžome ne- 
sikalbėdami. Kieme pamatęs Mikio geltoną sunkvežimį pasa- 
kiau: „Kitų nereikia painioti į šitą istoriją“. 

Tuoj pat sėdome prie stalo. Mikis, motina ir Konjata žiūrė- 
jo į mus nieko neklausinėdami. Pasiteiravau: „Per televiziją šį- 
vakar nebus filmo?“ Atsistojau, įjungiau televizorių. Vakarie- 
niavom tylėdami, kartkartėm pažvelgdavau į ekraną, nors 
nežinau, ką ten rodė. Paskui pasakiau, kad einu į garažą dirbti. 
Bū Bū paklausė, ar galįs mane palydėti. Paliečiau jo petį ir tariau: 
„Ne. Dirbsiu ilgai, miegosiu ten“. Mačiau, kad Mikis žiūri man 
į ranką — mano krumpliai buvo prakirsti trankant Žoržą Masi- 
nį. Paklausiau Mikio: „Tau sakė, kad aš susimušiau?“ Atsakė: 

„Man sakė, kad tu jam išdaužei du dantis. Gal dabar jis už- 
čiaups savo plačią burną“. 

Eidamas keliu, giliai traukiau nakties vėsą. Miestelis sken- 
dėjo tamsoje, tik degalinė priešais garažą buvo apšviesta. O to- 
lėliau degė šviesa, tikriausiai pas Evą Braun, bet artyn nėjau. 
Man atrodė neįtikėtina, kad Ji būtų galėjusi viską, ką papasa- 
kojo Bū Bū, pasakyti ir savo motinai. Ir aš neklydau. Kartą va- 
kare, gulėdama lovoje, Ji man pasakė: „Po kelių dienų viskas 
išsispręs . Tai buvo rytojaus dieną po to, kai aš ją sumušiau. 
Eidamas keliu galvojau: „Ji tikėjosi, kad jie ją paliks ramybėje. 
Ji nenorėjo tavęs painioti į visa tai“. Pykau ant savęs, kad mu- 
šiau ją, ir, nors stengiausi kratytis tos minties, sakiau sau, kad tie 
du atmatos užmokės man su kaupu už visas Jos nuoskaudas. - 

Gerai žinau, kad tik apsunkinu savo padėtį, bet vis tiek pri- 
valau jums pasakyti. Karabino vamzdį nupjauti nutariau ne ki- 
tą dieną, o tą patį ketvirtadienio vakarą, rugpjūčio 5-ąją. Pir- 
pakišti po striukės skvernu, bet ypač ir būtent tam, kad galė- 
čiau iš arti matyti jų šlykščias fizionomijas, žiūrėti, kaip jie ga- 


luojasi mirtim. Tegu už tai man nors ir galvą nukerta. 


* * * 


Penktadienį, tai yra praėjusį penktadienį, jau įdienojus už- 
ėjau pas Evą Braun, o tada vėl į namus pasitikrinti, ar Ji negrį- 
žus, paskui išstūmiau iš garažo delajė. Pasakiau Henrikui IV: 
„Nepyk, kad palieku tave vieną prie darbų. Bet man reikia ap- 
važiuoti ratą . Jis palingavo galvą atsidusdamas, bet tik dėl akių, 
vaizduodamas šeimininką, nes jis niekad nepykdavo ant manęs. 


Nepajutau, kaip nuvažiavau iki miesto, gal tik iš dešinės ne- 

įprastai arti jutau prarają. Manau, kad ją pastebėdavau tik vos 
pradėjęs vairuoti mašiną, kai gavau teises. 

Parodžiau savo kabrioletą Tesariui ir jo draugams. Aplaistė- 
me įvykį bare. Tada Tesaris sėdo prie vairo ir išvažiavo į Piužė 
Tenjė kelią. Grįžęs pasakė: „Nevarinek jos per daug, pravaži- 
nėk gerokai, nes ji kaip nauja“. Jis pakvietė mane pietų, bet 
valgyti nenorėjau, pasakiau, kad negaliu. Nuvažiavau iki Ano, 
paskui iki Baremo. Pradžioj stengiausi įsiklausyti į variklį, bet 
greit lioviausi, nes jis ūžė ramiai. Šį kartą važiuoti iki Dinio ne- 
ketinau. Pasukau į pietus, Šatoredono link, ir grįžau per Kaste- 
laną. Važiuodamas pro Kastijono užtvanką, pakelėje nusipir- 
kau sumuštinį. Valandėlę pavaikštinėjau. Kaitino saulė, o galvoje 
blaškėsi vaizdiniai. Aplink ežerą buvo daug poilsiautojų. Kai 
mano žvilgsnis tolumoj užkliūdavo už juodaplaukės mergaitės, 
vaidendavosi, jog tai Ji, ir nejučia paspartindavau žingsnį. 

Į miestelį grįžau vakarėjant. Dar neišlipęs iš automobilio pa- 
mačiau mediniais laiptais bėgančią Žiuljetą. Ji pasakė: „Visur 
tavęs ieškom. Anri nuvežė tavo uošvienę iki autobuso, o gal iki 
traukinio, net nežinau“. Žiūrėjo į Mane su išgąstinga užuojau- 
ta. Pajutau, kad ji buvo pasirengusi man kažką pasakyti, bet 
dabar, mane pamačiusi, nesiryžta. Paklausiau: „Ją rado?“ Bijo- 
jau, kad Jos jau nėra tarp gyvųjų. Žiuljeta atsakė: „Ji ligoninėj, 
Marselyje. Iš ten skambino panelei Djė, į Briuskė“. Perklau- 
siau: „Marselyje? Ligoninėj?“ Žiuljeta žiūrėjo į mane vis su ta 
pačia išgąstinga užuojauta. Paaiškino: „Ji gyva. Tai visai kas ki- 
ta. Ji ligoninėje jau nuo praėjusio šeštadienio. Jie tik šiandien 
išsiaiškino, kas ji tokia“. 

Nubėgau prie telefono. Nebegalėjau prisiminti panelės Djė 
numerio. Teko laukti, kol Žiuljeta jį surado. Kai išgirdau mo- 


kytojos balsą, prieš degalinę sustojo Henriko IV DS. Greta jo 

sėdėjo moteris, bet negalėjau įžiūrėti, kas ji. Panelė Djė šaukė į 
ragelį: „Nenoriu kalbėtis telefonu. Noriu jus pamatyti. Jūs ne- 
žinot, ką jie jai padarė! Jūs nežinot!“ Aš užrikau, kad ji nusira- 
mintų ir paaiškintų. Ji pasakė: „Ne telefonu. Dabar ji miega, jai 
duoda migdomųjų. Galėsit ją pamatyti ne anksčiau kaip ryt. 
Todėl maldauju, atvažiuokit pas mane, reikia pasikalbėti“. Pa- 
sakiau: „Po velnių, pasakykit, kas jai!“ Ji ėmė šaukti aukštu, nu- 
trūkstančiu balsu: „Kas jai? Ji net nebežino, kas ji! Štai kas jai! Ji 
sako, kad vadinasi Eliana Devin, kad gyvena Arame ir kad jai 
devyneri metai! Štai kas jai!“ 

Ji ilgai verkė kitame laido gale. Keletą kartų pakartojau: „Pa- 
nele Dje...“, bet ji neatsakė. Galų gale pratariau: „Atvažiuosiu 
pas jus“. Per mane užplūdusią neapykantą, kuri užgniaužė vi- 
sas mintis ir surakino judesius, žinojau, kad prieš važiuodamas 
dar privalau padaryti vieną darbą, taigi pridūriau: „Bet ne tuoj 
pat. Laukit manęs“. Numečiau ragelį — jis nukrito, ir Henrikas 
IV, jį paėmęs, padėjo į vietą. 

Jis atvežė slaugę, panelę Tiuso, kad prižiūrėtų tėvą Devinį. 
Šiuo metu prie jo sėdėjo mano motina. Eva Braun autobusu 
išvažiavo į Sen Obaną, dar turėjo persėsti į Marselio traukinį. 
Visi ją įkalbinėjo palaukti manęs, bet ji buvo nesulaikoma. Ne- 
verkė ir nesutriko. Tik norėjo būti prie savo dukters. Henrikas 
IV man pasakė, kad mašinoje, pati nesuvokdama, du ar tris kar- 
tus su juo kalbėjusi vokiškai. Prieš išvažiuodama paprašė Žiulje- 
tos man pasakyti, kad atvežčiau drabužių, nes kai Ją atvežė į 
ligoninę, Ji neturėjo nei lagamino, nei rankinuko. Tai Timo- 
nos ligoninė. Tik aš turįs pasiimti sutuoktuvių liudijimą. Visą 
laiką kartojau: „Taip“. 

Su delajė grįžau namo. Konjata ir Bū Bū jau viską žinojo. 


Liepiau Bū Bū nuvesti tetą į jos kambarį, nes man reikia nusi- 

maudyti. Kai jie užlipo viršun, atidariau sieninę spintą, kur gu- 
lėjo šautuvai. Paėmiau remingtoną, dėžutę su šoviniais ir viską 
nunešiau į mašinos bagažinę. 

Išsimaudžiau, nusiskutau, atsargiai atsakinėdamas į Bū Bū 
klausimus, nes nenorėjau jo jaudinti, o jis kamantinėjo, ką ren- 
giuosi daryti. Pasakiau: „Važiuosiu pas ją. Tada ir nuspręsiu. O 
tu niekam nė žodžio“. 

Mūsų kambaryje paėmiau melynąjį nublukusį Jos lagami- 
ną, sudėjau dvi sukneles, porą batelių, baltinių, naujus nakti- 
nius marškinius. Jos baltasis chalatas nebetilpo. Užsimoviau juo- 
dąsias kelnes, apsivilkau juodus Mikio marškinėlius ir rusvąją 
poplino striukę. 

Grįžau į garažą. Buvo septynios, o gal pusė aštuonių. Pasa- 
kiau Henrikui IV: „Padaryk man paslaugą. Nueik pas Žoržą 
Masinį ir paprašyk, kad jis nepaduotų skundo prieš mane. Pa- 
sakyk, kad aš gailiuosi ir atlyginsiu jam, kiek reikės. Pasiimk Žiul- 
jetą, ji geriau mokės su juo susišnekėti“. Jis kelias sekundes žiū- 
rėjo į mane tylėdamas. Žiuljeta stovėjo nejudėdama virtuvės 
tarpduryj, ant laiptų, vedančių į dirbtuves. Pridūriau: „Aš jūsų 
palauksiu čia. Leisk man paimti DS - nuvažiuoti į Marselį. De- 
lajė gali sugesti kelyje“. Manau, kad jis suprato, jog noriu jais 
atsikratyti pusvalandžiui. Jis nekvailas vaikinas. Aš nenorėjau, 
kad jie pamatytų karabiną, ne todėl, kad jie būtų galėję mane 
atkalbėti, — niekas nebebūtų galėjęs to padaryti, - bet bijojau, 
kad jų neapkaltintų, jei aš netyčia įkliūčiau. Jis nieko neatsakė. 
Pasisuko į Žiuljerą ir tarė jai: „Važiuojam. Važiuok kaip stovi, 
juk ne į pokylį . 

Jiems išvažiavus, pastačiau delajė į garažo gilumą. Nusine- 
šiau remingtoną prie varstoto ir elektriniu pjūklu nupjoviau, o 


tada nušlifavau vamzdį. Paskui, kiek įmanoma, sutrumpinau 

buožę. Dabar iš šautuvo teliko tik apie 60 centimetrų. Taikyti 
nebus labai lengva, tačiau laikant abiem rankom dešimties žings- 
nių atstumu net iš pirmo karto neįmanoma nepataikyti. Rū- 
pestingai išvaliau ir sutepiau. Neskubėjau. Stengiausi galvoti tik 
apie tai, ką darau. 

Vienu metu prie degalinės sustojo mašina. Buvau apsijuo- 
sęs didelę kalvio prijuostę, kad neišsitepčiau. Kol pyliau ben- 
ziną į DS, jos vairuotojas, prie kalnų perėjos dirbantis statybi- 
ninkas, paklausė: „Girdėjau, kad tu vedei?“ Atsakiau: „Taigi“. 
Pažvelgiau į medinius laiptus prie namo. Prisiminiau tą sek- 
madienio vakarą, tuoj po vestuvių, kai Ji sėdėjo greta manęs, 
o aš rūkiau cigarą. Tada aš maniau, kad Ji myli tik mane, ir tai 
buvo tiesa. Ji nepaliko manęs, ją pavogė iš manęs ir sugniuž- 
dė, išvarė iš proto. 

Nuvaliau metalo ir medžio dulkes nuo varstoto. Suvyniojęs 
į skudurą, įdėjau šautuvą į lagaminėlį. Susidėjau ir nupjauto 
vamzdžio bei buožės gabalus. Pakabinau prijuostę į vietą. Nusi- 
ploviau rankas. Atsisėdau lauke ant laiptų, laukdamas Žiuljetos 
ir šeimininko. Kaip ir per visą šią vasarą, buvo karšta, nors saulė 


jau seniai nusėdo už kalnų, o miestelis grimzdo tylon. 


* * * 


"Ją rado paplūdimyje, Marselyje, priešais Borely parką. Lie- 
pos 31-ąją, šeštadienį, vos trims dienoms praėjus po to, kai Ji 
išėjo iš namų. Ji ėjo per smėlį, apsiavusi aukštakulniais bateliais, 
apsirengusi žydrąja nailonine suknele, akis nudūrusi į žemę. Kai 
jos paklausdavo, kas atsitiko, ji atšokdavo, nepratardama nė žo- 
džio. Plaukai buvo užkritę ant veido. Jos elgesys buvo toks keis- 


tas, kad besimaudantieji — jau buvo šešta valanda vakaro — iš- 

kvietė policiją. Ji neturėjo jokio dokumento. Neatsakinėjo į klau- 
simus. Ji išvis nekalbėjo. 

Ją nuvežė į vieną ligoninę, tada į kitą, į Timoną, kur yra 
psichiatrijos skyrius. Apžiūrėjo. Jokių smurto žymių, tik mėly- 
nė ant kojos, kuri galėjo atsirasti parpuolus ant žemės. Ji buvo 
abejinga, leisgyvė, iš jos niekas negalėjo ištraukti nė žodžio. Šiaip 
buvo paklusni, leidosi vedama. 

Pradžioj jai davė migdomųjų, ir ji miegojo iki antradienio. 
Tada vėl darė tyrimus. Atsibudusi ji liko visiškai tokia pat, abe- 
jinga, nelietė maisto, nekalbėjo. Policija veltui apieškojo paplū- 
dimį ir apylinkes — niekas negalėjo jos atpažinti ir pasakyti, iš 
kur ji. Buvo apsirengusi tik suknele, kuri buvo išpurvinta, — 
todel jie ir pagalvojo, kad ji galėjo susimušti krisdama, - kelnai- 
temis, basutėmis, kokių pilna kiekvienoje parduotuvėje, ant pirš- 
to turėjo sutuoktuvių žiedą. Vidinėje jo pusėje mano prašymu 
buvo išgraviruota F ir E ir mūsų vestuvių data. 

Ją vėl užmigdė ir maitino per veną iki pat šio penktadienio 
ryto. Atsibudusi ji nusišypsojo ir prakalbo. Negalėjo atsakyti į 
klausimus, nes nežinojo, kaip čia atsidūrė, bet pasakė, kad vadi- 
nasi Eliana Devin, gimusi Arame, Jūrinių Alpių departamente, 
1956 metų liepos 10 dieną, kad ji iki šiol ten gyvenanti, La 
Furšo kelyje, ir kad jai devyneri metai. Jos gydytoja, ponia So- 
lanža Fildman išsiaiškino, kad Aramas jau skendi užlietas van- 
deniu, ir tada paskambino Briuskė merei, panelei Djė. 

Visa tai man pasakojo panelė Djė. Jos balsas buvo pilkas, 
akių vokai paraudę ir patinę, bet ji jau nebeverkė. Galvą buvo 
apsivyniojusi baltu minkštu rankšluosčiu. Manęs belaukdama 
ji nemažai išgėrė, o ir dabar vis sriūbteldavo. 

Jos namas stovi ant kalvos, o sodas kyla pakopomis aukštyn, 


iš kur matosi ežeras. Viduj liūdna ir apšepę, linksmesnis tik vienas 

kambarys, kurį ji vadina salonu ir kurį atnaujino motinai mi- 
rus. Visur pridėta knygų. Kai atėjau, ji turėjo jas nukraustyti 
nuo sofos, kad galėtų mane pasodinti. Per tas tris valandas, o 
gal ir ilgiau, kol sėdėjau pas ją, aš taip pat gėriau. Neprisimenu, 
nei ką kalbėjau, nei kaip elgiausi, gal tik tai, kad kai tylėdama ji 
be paliovos krimsnojo apatinę lūpą, aš neištvėręs pagaliau ištie- 
siau pirštus prie jos veido, kad liautųsi. 

Jai, kaip ir Bū Bū, Ji viską buvo išpasakojusi, tik šiek tiek 
anksčiau. Iš liepos 13-osios į 14-ąją, kai taip vėlai grįžo namo. 
Išgirdau beveik tuos pačius žodžius kaip ir iš savo brolio, tik 
vienas dalykas mane privertė suklusti: abu niekšai Jai parūpino 
Dinyje butuką, kad Ji ten „priiminėtų vyrus“. Bū Bū sakė: „Jie 
tikėjosi per Ją pasipelnyti“. Aš tada pagalvojau apie išpirką ar 
kitokius pinigus, kurių jie iš Jos galėjo reikalauti, žadėdami pa- 
likti Ją ramybėje. 

Ir panelė Djė nežinojo jų pavardžių, bet bepasakodama apie 
savo rūpesčius Ji buvo prasitarusi, kad vyresnysis turi lentpjūvę 
Dinio pakraštyje, o kitas — nekilnojamojo turto agentūrą Ga- 
sendi bulvare. Ji sakiusi: „Tai du solidūs miestiečiai, šeimų tė- 
vai, o ne kokios padugnės, kaip kad dažnai manoma. Jei kreip- 
čiausi į policiją, negalėčiau nieko įrodyti. Net mano lavono niekas 
nerastų“. Man suspaudė širdį, kai išgirdau, kad Ji panelei: Djė 
dar pasakiusi: „Jei jie nepaliks manęs ramybėje, aš vis tiek kaip 
notIs jų atsikratysiu. Arba papasakosiu viską Pin Ponui ir tai pa- 
darys jis“. 

Ji tris kartus prašė panelės Djė atvažiuoti jos parsivežti iš Di- 
nio: du kartus prieš mūsų vedybas, o paskui dar tą antradienį, 
kai Ji atseit vaikščiojusi po parduotuves su savo raudonąja suk- 
nele, o aš tada ją dar sumušiau kelio pakraštyje. Tą kartą panelė 
Djė su ja susitiko pavakary tame butuke, apie kurį Ji kalbėjo. 

Vadinasi, jis tikrai egzistuoja. Jis ketvirtam aukšte, sename na- 
me, kiemo gilumoj. Namo numeris 173, Jubako gatvėje. Toje 
gatvėje tą sekmadienį, per lenktynes, Bū Bū kaip tik matė abu- 
du vyriškius su Ja juodame pežo. 

Galvodamas apie tą nelemtą antradienį, kai užvožiau jai an- 
tausį, prisiminiau du autobuso bilietus, kuriuos Ji ištraukė iš 
rankinuko virtuvėje. Paklausiau panelės Djė: „Tą vakarą iš Di- 
nio Ją parvežete jūs?“ Nusukdama akis, ji pratarė: „Ne, aš ją 
palikau tame bute. Ji nenorėjo grįžti su manim“. Vel iki kraujo 
pakramčius lūpą, ji pridūrė: „Norėjau eiti į policiją, buvau pa- 
metus galvą iš baimės, mes net susipykom. Vėliau ji man nebe- 
skambino. Nemačiau jos nuo antradienio vakaro“. 

Ištuštino savo taurę. Žiūrėjo į šoną. Ir lyg prieš savo valią 
tarė: „Buto raktai turėtų būti laiškų dėžutėje. Paskutinė dėžutė 
nuo durų, po pirmo aukšto laiptais. Ji nenorėjo jų nešiotis bijo- 
dama, kad jūs nesurastumėte, bet kartu manė, kad jei viskas 
pakryps blogon pusėn, jums gali prireikti ten pakliūti“. Susi- 
valdžiau, tik palingavau galvą lyg norėdamas pasakyti, kad po 
visko, kas įvyko, ši žinia jau nebeturi reikšmės. Ji vis tiek dusliu 
balsu paklausė: „Ką dabar žadat daryti?“ Atsakiau: „Pirmiausia 
nuvažiuosiu į Marselį. Tada nuspręsiu“. 

Paskui ji mane pavalgydino virtuvėje. Nuo vakar buvau pra- 
rijęs tik vieną sumuštinį ir dabar valgiau turbūt su apetitu, nors 
neprisimenu, nei ką, nei kaip ji man davė. Tik regiu ją, sėdinčią 
prieš mane, su taure rankoj, apsivilkusią laisva šilkine persikų 
spalvos suknele, kurią prieš kelerius metus galėjai matyti visų 
parduotuvių vitrinose. Ji buvo girta. Pradėjo vėl iš naujo pasa- 
koti, kaip Elianą surado Marselyje, paplūdimyje, priešais Bore- 
ly parką. Kai pasakiau, kad jau aiškinusi, ji atsakė: „Tikrai“, ir 


dvi ašaros nuriedėjo jos skruostais. 

Jau buvo vidurnaktis, ir ji norėjo, kad likčiau nakvoti, bet aš 
atsisakiau paaiškindamas, kad noriu iki Marselio važiuoti naktį 
ir kad vis tiek užmigti negalėčiau. Ji mane palydėjo iki sodo 
vartelių. Buvo beveik pilnatis ir mėnulio atspindžiai slydinėjo 
ežero paviršiumi. Ji pasakė: „Ir aš norėčiau ją aplankyti. Kai tik 
bus galima“. Prižadėjau jai paskambinti. Stovėdama prie vartų 
su baltu turbanu iš rankšluosčio ant galvos, ji žiūrėjo, kol aš 
sėdau į mašiną ir pradėjau važiuoti. Rankoje laikė taurę. 

Nuo Briuskė iki Dinio maždaug aštuoniasdešimt kilomet- 
rų, bet iki autostrados kelias labai vingiuotas. Antrą valandą 
nakties palikau automobilį Gasendi bulvare, prieš vienintelę dar 
apšviestą vietą — diskoteką, kurios savininkas išprašinėjo užsisė- 
dėjusius lankytojus. Jis man paaiškino, kur Jubako gatvė. Nuėjau 
pėsčias. Ji buvo tyli ir tuščia, tik mano žingsniai aidėjo šaligatviu. 

Pastate, kurį buvo man nupasakojusi panelė Djė, šviesos jun- 
giklio nebuvo. Apčiuopom susiradau paskutiniąją laiškų dėžu- 
tę, vos matomą iš lauko sklindančioje šviesoje. Tai buvo medinė 
dėžutė su spynele. Stipriai ją truktelėjau, ir spynelė išlėkė su 
visa ąsele. Viduje buvo trys raktai, vienas ilgas ir du užšaunamai 
spynai. Ant dėžutės neįžiūrėjau jokios pavardės. Užlipau į ket- 
virtąjį aukštą. Didelis langas apšvietė laiptus. Abiejose laiptų aikš- 
telės pusėse buvo po butą, tačiau kairiosiose duryse — tik-viena 
spyna. Ėmiausi labai atsargiai atidarinėti dešiniąsias. Po kiek- 
vieno rakto apsisukimo klausiausi, ar nieko nepažadinau. | 

Įėjau, uždegiau šviesą. Uždaręs duris, žvilgterėjau į virtu- 
vę, kuri buvo labai siaura ir išdažyta raudonai. Ant kriauklės 
krašto stovėjo dvi išplautos taurės, šaldytuve — nugertas alaus 
butelis. Niekad taip ir nesužinojau, kas gėrė alų. Šiaip ar taip — 
ne Ji, nes ji jo negerdavo. Pasakoju jums viską taip, kaip man 


tada atrodė. 

Kambaryje, taip pat raudonai dažytame, nepastebėjau, kad 
kas neseniai būtų lankęsis. Aksominis lovos apklotas buvo gerai 
išlygintas, sieninės spintos tuščios. Nepastebėjau jokių žymių, 
kad Ji čia buvo. Ant mažo stalelio stovėjo peleninė, tačiau švari. 
Pažvelgiau į vieną iš stalčių. Nieko. 

Tada apžiūrėjau tualetą. Aš nesitikėjau veidrodyje virš 
praustuvo pamatyti savo Žmonos atvaizdo vien tik todėl, kad 
jinai į jį žiūrėjo prieš kelias dienas, tačiau daiktas, už kurio 
užkliuvo mano žvilgsnis, ant lentynėlės, po veidrodžiu, mane 
paveikė beveik taip pat. Lyg kas po krūtine būtų smogęs. Ten 
gulėjo Dupon žiebtuvėlis su glotniame šono paviršiuje išgravi- 
ruotomis raidėmis Ji. | 

Pavarčiau jį rankoje svarstydamas. Tą nelemtą antradienį, 
kai aš išverčiau ant lovos visą jos rankinuko turinį, žiebtuvėlis 
ten buvo, tuo neabejojau. Vėliau Ji į Dinį važiavo tik vieną kar- 
tą, sekmadienį per lenktynes. Bent kiek man žinoma. Šiaip ar 
taip, jinai jį užmiršo — o tai visai nebūdinga Jai — arba paliko 
tyčia, kad aš surasčiau. 

Ieškojau toliau. Toptelėjo mintis, ir nuėjau į virtuvę. Iš po 
kriauklės ištrraukiau mažą baltą šiukšliadėžę, numyniau pakoją, 
bet joje buvo labai nedaug: Gitanes cigarečių nuorūkų ir tuš- 
čias maišelis nuo biskvitų. Nežinojau, ką ir galvoti. 

Valandėlę sėdėjau ant lovos. Vėl peržiūrėjau stalčius. Įtiki- 
nėjau save: „Jei ji įsivaizdavo, kad tu turėtum kada nors čia atei- 
ti, jei ji paliko raktus laiškų dėžutėje, vadinasi, kažkur yra tau 
paliktas laiškas“. Jau buvo ketvirtos pradžia. Kiek įmanydamas 
stengiausi vyti šalin mintį apie cigarečių nuorūkas šiukšliadėžė- 
je ir apie tai, kad iki manęs čia lankėsi kitas vyriškis. Pagalvojau, 
kad ji turėjo saugotis abiejų niekšų ir būti atsargi. Ir staiga pri- 


siminiau Jos laiškutį: 

Na, vaikine, ir ką tu laimėjai, 


knisdamasis mano rankinuke? 


Aną kartą aš pamaniau, kad tie žodžiai skirti man. Bet kodėl 
būtinai man? O gal ji juos skyrė vienam iš tų dviejų, kurie ją 
stebėjo ir knisdavosi jos daiktuose? Jei dabar ji man ir yra pali- 
kusi laišką, tai jis turėtų būti ten, kur jiems ir į galvą neateitų 
ieškoti, bet man — taip, nes ji mane gerai pažįsta. 

Jau buvo dešimt po keturių ir už lango ėmė švisti, kai staiga 
susiprotėjau. Grįžau į tualetą. Nuėmiau lentynėlę, ant kurios 
buvo padėtas žiebtuvėlis. Tai buvo keturkampė tuščiavidurė 
plastmasinė plokštė. Joje ir radau dvi vizitines korteles. Išėmęs 
jas, pakračiau lentynėlę, bet joje daugiau nieko nebuvo. Vie- 
na - Žano Lebaleko lentpjūvės Lažavio kelyje komercinė kor- 
telė, kita — paprasta vizitinė kortelė: Mišelis Turė, nekilnojamo 
turto agentas, įstaigos adresas Gasendi bulvare, namų adresas 
Burdono plente. Ant Žano Lebaleko kortelės nugarėlės man 
nepažįstama rašysena buvo užrašytas staliaus adresas Dinyje, bet 
jis buvo kelis kartus perbrauktas. 

Ji nieko nebuvo prirašiusi. Įsikišau korteles į striukės kišenę. 
Įstačiau lentynėlę į vietą, patikrinau, ar kambaryje neliko mano 
buvimo žymių, ir išėjau. Nusileidęs tamsoj sekundę dvejojau, 
bet paskui raktus pasiėmiau. 

Tuščiame bulvare, brekštant rytui, kuris žadėjo karštą die- 
ną, įsėdau į DS. Nuvažiavau žvilgtelėti į miesto planą turistinės 
kontoros vitrinoje ir pažiūrėti, kur gyvena Turė. Tai Provanso 
stiliaus namas, kokių dažnai gali matyti reklamose. Burdono gatvė 
išeina į Burdono kelią, kuris veda į gydyklas. Aplink labai daug 
namų. Grįždamas Gasendi bulvaru Lažavio kelio link kairėje 


įsidėmėjau nekilnojamojo turto agentūrą. 

Iki lentpjūvės vartų DS skaitiklis parodė penkis kilomet- 
rus. Netoli vartų stovi rodyklė į miestelį Le Briuskė. Labai keis- 
tai atrodė tas užrašas čia, taip toli nuo Aramo užtvankos ir dar 
tokią akimirką. Lyg kažkas būtų tyčia jį čia pastatęs, norėda- 
mas mane įspėti, kad žino mano mintis. Aš netikiu Dievo — 
gal tik retkarčiais pagalvoju apie jį siautėjant gaisrų liepsnai, — 
bet šį kartą jaučiausi neįprastai. O gal ir dėl to, kad buvau 
pervargęs. 

Lentpjūvės kieme pamačiau juodą pežo, apie kurį man kal- 
bėjo brolis. Namo pirmo aukšto vienas langas jau švietė. Tur- 
būt ten virtuvė ir joje kažkas dabar verdasi kavą, susivėlęs, už- 
miegotom akim, visai kaip Mikis arba aš rytais. Nuo kelio į 
dirbtuves labai aukštai ėjo telefono laidas — be kopėčių nepa- 
sieksi. Gerai apžiūrėjau kiemą, įsimindamas atstumus, pastatų 
išdėstymą, ir grįžau į mašiną. 

Pavažiavau keliu dar apie trejetą kilometrų. Prieš pat Brius- 
kė miestelį, dešinėje, miško link kilo kelias, ir aš pasukau juo. 
Palikau DS pamiškėje, toliau nuėjau pėsčias. Aplinkui namų 
nesimatė, bet užkopus ant kalvos atsivėrė aptvertos ganyklos. 
Viename iš aptvarų stovėjo apgriuvusi avidė. Priartėjau prie jos. 
Stogas buvo įsmukęs į vidų, durys išvirtusios. 

Pažvelgiau į laikrodį ir pasileidau bėgre iki DS. Prireikė dvie- 
jų minučių, kol pribėgau prie mašinos, pavariau ją atbulą ir 
atsidūriau Dinio kelyje. Dar po dviejų minučių pralėkiau Le- 
baleko lentpjūvę. 

Stabtelėjau kelioms sekundėms, o paskui vėl leidausi į kelią. 
Įvažiuodamas į miestą, pasukau į dešinę, tada kairėn bulvaru, 
einančiu lygiagrečiai su Gasendi bulvaru, stabtelėjau aikštėje, 
kur buvo automobilių stovėjimo aikštelė. Per daug negaišda- 


mas, bet ir nerizikuodamas užšokti ant priekabaus policininko, 

atsiradau Čia per šešias minutes. Bet dabar gatvėse beveik ne- 
buvo jokio judėjimo, kuris man trukdys, kai teks nulėkti tą patį 


atstumą gelbstint savo kailį. 


x *X * 


Pravažiavęs Mėjas, nesustodamas nuo tilto per mašinos lan- 
gelį išmečiau į Diuransą nupjautas šautuvo dalis. Tolėliau, tarp 
Manosko ir Ekso, sustojau stovėjimo aikštelėje ir, nuleidęs sė- 
dynės atlošą, priguliau pailsėti. Užsnūdau. Kai prabudau, pro 
mane keliu lėkė mašinos ir sunkvežimiai. Buvo jau po devynių. 

Po valandos atsidūriau Marselyje. Jau esu sakęs, kad Marse- 
lyje tarnavau kariuomenėje ir miestą gerai pažįstu. Lengvai su- 
siradau Timonos ligoninę, tačiau psichiatrijos skyrius, kuriame 
Ją paguldė, yra nuošalyje, ir man teko sukti ratą po rato, kol 
radau duris. Aikštelėje remingtoną ir dėžutę su šoviniais buvau 
išemęs iš lagaminėlio, ir dabar jie gulėjo bagažinės dugne. Ba- 
gažinę užrakinau raktu. 

Eva Braun manęs laukė hole. Sėdėjo ant suolo labai tiesi, 
užmerkusi akis. Atrodė sublogusi ir susenusi. Buvo apsivilkusi 
tą pačią kreminę suknelę kaip ir aną dieną, kai apsilankė pas 
mus atšvęsti savo dukters gimimo dienos, tačiau dabar suknelė 
atrodė toli gražu nebe tokia puošni. Atvėrusi akis, pamatė ma- 
ne su lagaminu rankoje ir tarė: „Vargšas mano žente, kiek rū- 
pesčių jums pridariau visai be reikalo. Jau surado Elianos daik- 
tus viešbutyje“. 

Paklausiau, ar jinai ją matė. Liūdnai šypsodamasi palingavo 
galvą. Pasakė: „Atrodo ji neblogai. Gal net normaliai. Bet ji jau 
ne šiame pasaulyje, suprantat? Vis šaukiasi tėčio. Klausia, kodėl 


jis neatvažiuoja jos aplankyti. Tai vienintelis dalykas, kuris dabar 

ją jaudina“. Mačiau, kaip ašara pakibo ant blakstienų, bet jinai 
ją tuoj nubraukė. Įsmeigusi akis į grindis pridūrė: „Jie jai duo- 
da migdomųjų. Jai dabar reikia daug miegoti“. 

Kiek vėliau slaugė mane nuvedė į palatą. Pasėdėjau pats vie- 
nas prie lovos, klausydamas jos ramaus alsavimo, daviau valią 
ašaroms, kurias tramdžiau tiek dienų. Ji gulėjo ant nugaros, į 
mazgą surištais plaukais, rankas ištiesus ant apkloto. Buvo įvilk- 
ta į pilkus grubios medvilnės marškinius be apykaklės, atrodė 
pasigailėtinai, lyg kalinė. Per miegus jos veidas buvo sukritęs, 
skausmingas, bet maža burna su putliom lūpom išliko tokia, 
kokią aš taip mylėjau. 

Kai atėjo slaugė, atidaviau atvežtas jos sukneles ir baltinius. 
Pasilikau pustuštį mėlynąjį lagaminėlį, kuriame teliko mano 
marškiniai, glaudės ir tualeto reikmenys. Baltasis lagaminas sto- 
vėjo palatos kampe. Tyliai slaugės paklausiau, kokiame viešbu- 
tyje ją rado. Ji atsakė: „Belle Rive, netoli nuo Sen Šarlio stoties. 
Jūs turėtumėt ten užeiti, nes jūsų žmona nesumokėjo už vieš- 
butį . Pasakiau: „Ji dar turėjo medžiaginį krepšį“. Slaugė pa- 
purtė galvą, kad tokio neatnešė. 

Prieš išeidamas pasilenkiau prie Jos, pabučiavau į vėsią kak- 
tą, paliečiau jos ranką. Seselei žiūrint, nedrįsau bučiuoti į lūpas 
ir vėliau dėl to pykau ant savęs, dar ir dabar pykstu, nes likusius 
du sykius, kai Ją mačiau, tokios galimybės nebeturėjau. 

Jos gydytoja ponia Fildman mane priėmė savo kabinete pir- 
mame aukšte. Už jos nugaros per atvirą langą mačiau vyrus su 
chalatais ir šlepetėmis, lėtai vaikštinėjančius arkadų apsuptame 
sode. Gydytoja — penkiasdešimties metų moteriškė, juodaplaukė, 
nedidelio ūgio, gan apskritutė, bet gražių geraširdiškų bruožų ir 
besijuokiančių akių, su daugybe raukšlelių apie akis, kaip ir Mi- 


kio. Rytą ji jau buvo išklausinėjusi Evą Braun. Dabar ji man pa- 

teikė klausimus, jie atrodė ir bereikšmiai, ir keblūs. Nepiktai pa- 
sakė: „Jei aš nenorėčiau visko išsiaiškinti, neklausinėčiau Jūsų“. 

Ji neužpylė manęs nesuprantamais žodžiais. Išaiškino, kad 
mano žmona protiškai sutrikus jau seniai, gal daugelį metų, - ji 
dabar sakosi esanti devynerių, nes tai buvęs laimingas jos vai- 
kystės laikotarpis, — o iki praėjusio šeštadienio gal tik ji viena ir 
tesuprato jai gresiantį pavojų. Tai neurozė. Ponia Fildman ne- 
abejojo, kad ši neurozė ėmė stiprėti pamažėle, po kažkokio ne- 
pakeliamo dvasinio sukrėtimo. Buvo dar ir kitas dalykas, kurį 
atskleidė pastarųjų dienų tyrimai: labai staigūs ir keliantys daug 
nerimo kraujo apytakos pokyčiai galvos smegenyse. Kai ją pri- 
slėgdavo nerimas, jie ir galėdavo būti alpulio arba tų „labai skau- 
da viršugalvį“ priežastimi. Kita priežastis galėjo būti smulkiųjų 
kraujo indų, vadinamų kapiliarais, sužalojimo židiniai. 

Ponia Fildman sake: „Praėjusį šeštadienį nežinia kur, neži- 
nia kodėl jūsų žmona patyrė tokį pat stiprų emocinį sukrėtimą 
kaip ir pirmąjį kartą. Tačiau šį sykį ji nebegalėjo likti tame gy- 
venime, kurį buvo susikūrusi. Nebepakėlė neurozės. Ar jums 
yra tekę matyti pastatą su įgriuvusiu stogu? Vai kažkas panašaus. 
Ji pasielgė labai neįprastai, kuo prieš keletą metų mano kolegos 
psichiatrai nenorėdavo patikėti: po patirto sukrėtimo ji iš neu- 
rozės perėjo į psichozę, tai yra į kitą ligos tormą, kuris skiriasi ne 
tik sunkumu, bet ir pobūdžiu. Dabar visiems, išskyrus ją, aišku, 
kad ji kaip normali asmenybė nebeegzistuoja. Jai 7š tikryjų de- 
vyneri metai. Kai vakar palatoje ji save pamatė veidrodyje, nė 
kiek nesuabejojo tuo, kad ji maža mergytė, tik paprašė, kad veid- 
rodį išneštų. Suprantate mane?“ | 

Pasakiau, kad taip. Ir aš norėjau daug ko paklausti, bet sėdėjau 
ant kėdės su lagaminėliu prie kojų ligoninės kabinete prieš daug 


daugiau už mane išsilavinusį žmogų ir neišdrįsęs nuleidau galvą. 

Tada ponia Fildman iš stalčiaus ištraukė kažkokį daiktą ir 
padėjo prieš mane. Atpažinau nagų lako flakoną iš spalvoto stiklo, 
kurį jau buvau matęs to nelemto antradienio vakarą, iškratęs 
jos rankinuką ant lovos. Ponia Fildman pasakė: „Kai jūsų žmo- 
ną surado paplūdimyje ir atvežė čia, ji laikė rankoj suspaudusi 
šį buteliuką. Reikėjo jėga iš jos atimti“. Nesupratau, apie ką ji 
kalba. Pakratydama buteliuką ji man parodė, kad jame milte- 
liai. Pasakė: „Dabar mūsų pramonė prigamina visokiausių da- 
lykų. Gal net ir nagų lako miltelių. Bet čia ne lakas!“ Aš pagal- 
vojau apie narkotikus. Lyg skaitydama mano mintis, gydytoja 
papurtė galvą. Paaiškino: „Tai labai pavojingas vaistas širdies 
kraujagyslėms gydyti, dreboludetalis. Net kalbos nėr, kad koks 
gydytojas būtų jo prirašęs jūsų žmonai. Nežinau, iš kur ji jo 
galėjo gauti. Turėjo kokias trisdešimt tablečių, sutrynė jas į mil- 
telius. Šiame vaiste yra toksino, kitaip tariant nuodų, net neži- 
nau kiek kartų stipresnių už strichniną. Kad jums būtų aiškiau, 
pasakysiu: tokio kiekio užtektų visai šeimai išnuodyti“. 

Ilgai tylėjau priblokštas. Ji pasakė: „Jūsų žmona gal ir neke- 
tino pati gerti šių miltelių ar kam kitam suduoti. Esu mačiusi 
jaunų ligonių, kurie visad nešiodavosi pavojingų daiktų — sku- 
timosi peiliukų, nuodingos rūgšties. Kad saugiau jaustųsi“. Pa- 
kėliau galvą ir pratariau: „Taip, žinoma“, bet aš taip nemaniau. 
Galvojau apie žodžius, kuriuos Ji buvo pasakiusi panelei Djė: 
„Aš vis tiek kaip nors jų atsikratysiu“. Bandė tai padaryti pati 
viena, bet jai nepavyko. Atsistojau. Padėkojau. Ponia Fildman 
man paaiškino, kad savo žmoną galėsiu pamatyti rytoj po pietų, 
apie trečią valandą, tačiau turiu elgtis protingai, nes ji manęs 
gali neatpažinti. Atsakiau, kad to tikėjausi. 

Išėjęs iš ligoninės, nuvežiau Evą Braun iki viešbučio Be//e 


Rive, priešais Sen Sarlio stoties didžiuosius laiptus. Viešbutis pa- 

togus ir gerai tvarkomas, nors ir nebrangus. Budintis tarnauto- 
jas prie durų nelabai Ją prisiminė — tik kad Jos akys šviesios. Tą 
31-osios popietę, penktadienį, jis kaip tik budėjo. Ji čia atvažia- 
vo jau apsilankiusi Avinjone. Jis jai liepęs užpildyti lapelį. Ji už- 
rašiusi: „Žana Deramo, Nica, Frederiko Mistralio gatvė 38“. 
Evai Braun paaiškinau, kad taip vadinosi mano teta prieš vedy- 
bas. Budintis tarnautojas mus nuvedė į kambarį, kur Ji pralei- 
do naktį. Kambaryje, tarp gausybės lagaminų, buvo vokiečių 
pora. Mano uošvė su jais pasišnekėjo gimtąja kalba. 

Nusileidęs žemyn, apmokėjau sąskaitą. Pastebėjau, jog Ji 
buvo prašiusi šeštadienio ryte kavos, paskui daug skambinusi, 
bet tik į Marselį. Paklausiau budėtojo, ar pas ją kas buvo at- 
„ėjęs, bet jis nežinojo. Prisiminė tik jos akis, kurios jam pasiro- 
džiusios „keistos“, nes buvusios mėlynos, — tuo neabejojąs, — 
bet vis tiek „bespalvės“. 

Paskui nuėjome į stotį, prie traukinių tvarkaraščio. Eva 
Braun norėjo grįžti pas priežiūros reikalingą savo vyrą. Pasa- 
kė: „Atvažiuosiu kitą savaitę kartu su juo, jei jūs galėsite mus 
atvežti“. Traukinys į Dinį turėjo išeiti tik po valandos. Bijoda- 
ma praleisti traukinį, ji atsisakė papietauti restorane. Suvalgė- 
me šaltų užkandžių kavinėje prie didžiųjų stoties laiptų. Mar- 
selis labai triukšmingas miestas, o nuo karščio atrodė, jog nėra 
kuo kvėpuoti. Nedrąsiai šypsodama ji man pasakė: „Jaučiuo- 
si, lyg būčiau girta “. 

Kai traukinys pajudėjo, ji mojavo man ranka per langą, lyg 
būtų važiavusi į pasaulio kraštą, iš kur negrįžtama. Nors ji ir 
vokietė (ar austrė), bet tokia pat kaip mano tėvas, broliai ar mū- 
sų giminės moterys. Tai žmonės, kuriems tenka viską iškęsti ir 
kurie nepalūžta. Žinot, ką aš sau pasakiau eidamas iš stoties, kai 


traukinys dingo iš akių? Pasakiau, kad Ji ir aš - mes abu — esame 

visiškai kitokie, nepanašūs į juos visus. Ir ši mintis mane pripil- 
dė lyg ir pasitenkinimo, egzaltacijos ar to, ką pajutau, dvirati- 
ninkų būryje išvydęs Mikio raudoną kepuraitę tą kartą, kai jis 


laimėjo savo pirmąsias lenktynes Draginjane. 


* * * 


Pervažiavau visą Marselį. Pakeliui, Prade, užėjau į universa- 
linę ir nusipirkau tamsius akinius, raudonus marškinius ir ilgą 
juodą plastikinį maišelį, greičiausiai skirtą nešioti žūklės reik- 
menims. Jis gerai tiks mano karabinui. 

Apsistojau viešbutyje Mazargo rajone, netoli nuo centro. 
Numeriai ten brangūs, bet užtat erdvu, šiuolaikiška, yra ba- 
ras, du restoranai, šimtas penkiasdešimt vienodų kambarių, 
niekas į nieką nekreipia dėmesio. Pamačiau to viešbučio re- 
klamą geležinkelio stotyje ir tikrai ji nemelavo: žmogus jame — 
lyg dulkelė minioje. 

Registratūroje užpildžiau kortelę. Pasakiau, kad noriu išsi- 
miegoti ir prašyčiau, kad niekas manęs netrukdytų. Net nepa- 
keldamas į mane akių budėtojas pasakė, jog man tereikia ant 
durų užkabinti lentelę: „Prašom netrukdyti“. Lifte ir korido- 
riumi iki numerio mane palydėjo tarnautojas. Nenorėjau jam 
atiduoti nešti mano lagaminą. Kad per sutrintą jo kartoną jis 
sugebėtų įžvelgti, jog jame šautuvas ir šoviniai, nebuvo nė ma- 
žiausios tikimybės. Daviau jam arbatpinigių ir, vos tik jam iš- 
ėjus, ant durų rankenos iš išorės užkabinau lentelę „Prašom ne- 
trukdyti“. 

Vėl patikrinau karabiną, užtaisiau jį. Atsarginės apkabos ne- 
turėjau ir supratau, kad jei man teks iš eilės iššauti porą kartų, 


privalėsiu apgriuvusioje avidėje jį užtaisyti ramiai ir nesijaudin- 

damas, kad neprarasčiau laiko. Ši mintis man itin kėlė nerimą, 
nes negalėjau įsivaizduoti savęs tokiu atveju, nesuvokiau, kaip 
viskas vyks. 

Neramu man buvo ir dėl telefono lentpjūvės kieme. Prisi- 
miniau, kad telefono laidų prijungimo dėžutė labai aukštai, virš 
dirbtuvės durų. Per toli nuo manęs, kad 30 centimetrų ilgio 
vamzdžiu galėčiau iš tokio atstumo į ją pataikyti iš pirmo karto. 
Teks pasistengti, štai ir viskas. Bet nuo vartų atsitraukti negalė- 
siu. Panelė Djė sakė: „Tai šeimos tėvas“. Nežinau, kiek sūnų ar 
dukterų bus namie, o jie tikrai bandys sučiupti mane, kai nu- 
dėsiu Lebaleką. Be to, nors ir negirdėjau kalbant apie šunį, bet 
neabejojau, kad jie jį turi. Teks stengtis likti prie vartų. 

Štai apie ką galvojau, sėdėdamas viešbučio kambaryje su mė- 
lynomis sienomis ir užuolaidomis bei raudonmedžio spalvos 
baldais. Karabiną ir šovinius sudėjau į plastikinį maišą. Į jį įki- 
šau ir raudonus marškinius. Pastačiau maišą prie lovos galo. Ce- 
lofaninį maišelį nuo marškinių įmečiau į tualetą. Nusirengiau, 
nusimaudžiau. Kambaryje buvo mažas šaldytuvas. Atsidariau 
skardinę alaus, grandinėle pririštu pieštuku — kas per praban- 
ga! - užbrėžiau kryželį atsiskaitymo lape, gulinčiame ant šaldy- 
tuvo padėkle. 

Išsitiesiau lovoje su švariomis glaudėmis, išgėriau alų galvo- 
damas, kad rytoj pamatysiu Ją jau atsibudusią. Į galvą lindo 
visokios kvailystės — kad Ji mane atpažins ir staiga pasveiks. Pa- 
sakiau sau, kad tai nesąmonės. Užsimerkiau. Nemiegojau, tik 
snūduriavau, jausdamas mane supantį kambarį, girdėjau bal- 
sus koridoriuje ir duslų gatvės ūžesį. | 

Atsikėliau, kai mano laikrodis rodė keturias. Apsimoviau juo- 
dąsias kelnes, apsivilkau juoduosius marškinėlius, rusvąją striu- 


kę. Pasiėmiau tik plastikinį juodąjį maišelį. Turėjau pereiti barą. 

Jame buvo pilna užsienio turistų. Kambario raktą ir vakar pirk- 
tus tamsius akinius įdėjau į DS daiktinę. Prieš išvažiuodamas į 
Ekso greitkelį, pripyliau pilną baką benzino ir patikrinau alyvą. 

Važiavau neskubėdamas. Dinyje turėjau atsidurti ne anks- 
čiau kaip septintą. Apie septynias ir buvau ten. Pastačiau maši- 
ną mažytėje, ryte nusižiūrėtoje aikštėje. Pėsčias nuėjau į Gasen- 
di bulvarą. Gatvėse dar buvo daug žmonių. 

Maniau, kad Turė agentūra jau bus uždaryta, bet ji dar 
veikė. Viduj už metalinio stalo sėdėjo vyriškis. Jis ir pagyvenusi 
pora pasirašinėjo kažkokius popierius. Nesustodamas pažvelgiau 
į vidų per stiklą. Šiek tiek tolėliau perkirtau garvę ir įėjau į dide- 
lį barą Provengal. Pasijutau lyg mitinge, tiek čia buvo žmonių ir 
visi garsiai kalbėjo. Paprašiau bokalo alaus ir telefono žetono. 

Telefono kabina buvo biliardo salės gilumoj. Paskambinau 
į agentūrą: „Mišelis Turė?“ Jis atsakė: „Tas pats“. Pasakiau: „Pa- 
klausykit, pone Turė, noriu parduoti sklypą netoli Dinio, pa- 
keliui į Lažavį. Gražus sklypas, beveik hektaro dydžio. Norė- 
čiau, kad atvažiuotumėt jo pažiūrėti“. Jis paklausė, kaip 
vadinuosi. Atsakiau: „Plano. Roberas Plano“. Jis pasiūlė susitik- 
ti ateinančią savaitę. Pasakiau: „Matote, aš nevietinis. Esu iš 
Mantono. Išvažiuoju šiąnakt traukiniu“. Dideliu noru atvažiuoti 
jis nedegė. Pasakiau jam: „Paklausykit, pone Turė, garantuoju 
jums, kad įsigysite gerą pirkinį. Man skubiai reikia pinigų, su- 
prantat? Sklypas vos už dešimt kilometrų nuo Dinio, beveik hek- 
taras pievos ir piemenų namelis, kurį galima gražiai įrengti“. Jis 
padvejojo, paklausinėjo apie vietovę. Pagaliau tarė: „Prieš tai 
dar turiu užsukti namo“. Atsakiau: „Labai gerai, nes aš ten ga- 
lėsiu būti tik prieš pusę devynių. Ilgai neužtruksim, kokį kervir- 
tį valandos“. Jis atsakė: „Gerai. Su jumis visad taip“. Manau, 


kad jis kalbėjo apie savo klientus. Paklausiau, ar jis žino Lebale- 

ko lentpjūvę. Atsakė su beveik juntamu atgrasumu: „Na žino- 
ma! Lebalekas mano svainis“. Pasakiau: „Tai štai, už trijų kilo- 
metrų nuo jos, į dešinę, yra keliukas, kuris kyla miško link. Lauk- 
siu prie jo. Kokia jūsų mašina?“ Atsakė. Pasakiau: „Mane jūs 
atpažinsite iš karto. Aš su raudonais marškiniais“. 

Išgėriau alų, užsimokėjau ir nužingsniavau šaligatviu agen- 
tūros link. Turė jau rengėsi išeiti. Per stiklą negalėjau gerai įsi- 
žiūrėti, kaip jis atrodo, bet nebegaišau tam laiko. Spėsiu jį pa- 
matyti, kai susitiksim. Net negalvojau apie tai, ką jis ir jo svainis 
padarė su Ja. Tai dabar pasidarė neberealu, kaip ir visas gyve- 
nimas. Galvojau tik apie judesius, kuriuos turėsiu atlikti. Ma- 
nau, kad jau kuris laikas nebegalėjau paaiškinti, kodėl esu čia ir 
ką darau, net nebejsivaizdavau, kad po to vėl patekės saulė ir 
išauš kita diena. 

Grįžau į DS. Striukę palikau mašinoj. Pasiėmiau juodąjį mai- 
šelį. Užsidėjau akinius nuo saulės. Užrakinau visas dureles ir 
sparčiu žingsniu nužygiavau plento iš miesto link. Saulė leidosi 
už kalvų, bet vis dar kaitino. Perėjau dvi reguliuojamas sankry- 
žas. Kelyje, kuriuo turėjau sugrįžti atgal, eismas nebuvo labai 
intensyvus. | 

Praeidamas pro lentpjūvę nesustojau, tik porą sekundžių 
pasukęs į tą pusę galvą pamačiau kieme vilkšunį. Ir ilgaplaukį 
beveik Bū Bū amžiaus vaikinuką. Vartai buvo atidaryti, pro šalį 
lėkė mašinos. Tikėjausi, kad jų bus mažiau, nes kur gali važiuoti 
žmonės tokią vėlyvą šeštadienio valandą, rugpjūtį? Eidamas pa- 
jutau troškulį. Gal burna džiūvo nuo nerimo, tačiau nuo to 
akimirksnio troškuliu jau niekaip nebegalėjau atsikratyti. 

Avidėje ant marškinėlių apsivilkau raudonuosius marškinius, 
atraitojau rankoves iki alkūnių. Iš maišelio išėmiau karabiną, 


paguldžiau jį sienos įduboje, ranka pasiekiamame aukštyje, į 

dešinę nuo durų. Du ar tris kartus pasitikrinau, ar lengvai jį 
pasiekiu. Apačioj, ant žemės, padėjau maišelį. Paskui atsisėdęs 
ant slenksčio ėmiau laukti pusės devintos. Nebeprisimenu, apie 
ką galvojau. Apie troškulį. Apie tą sutapimą — ponia Fildman 
ištarė sakinį apie įgriuvusį stogą. O gal apie nieką. 

Atėjus laikui, leisdamasis kelio link, pamačiau iš miško išei- 
nančius vyrą ir moterį. Jie ėjo apsikabinę per liemenį ir matė tik 
vienas kitą. Nepastebėję manęs pėsti nuėjo į Briuskė pusę. Ke- 
lyje mašinų beveik nemažėjo. Man maudė širdį, burna džiūvo. 

Turė vėlavo apie dvidešimt minučių. Kaip ir įsivaizdavau, 
jis sustabdė CXįvažiavęs į keliuką. Išjungė variklį, ištraukė raktelį 
ir įsidėjo į švarko kišenę. Buvo apsivilkęs vasariniu mėlyndryžiu 
kostiumu. Tokius dėvi mėsininkai. Pasirišęs ryškų, raudonai 
oranžinį kaklaraištį. Lipdamas iš mašinos tarė: „Atleiskite, pone 
Plano. Žinote, kaip būna su moterimis“. Ištiesė ranką. Buvo 
vidutinio ūgio, praplikusia kakta, pilkų akių. Jo šypsena, jo vik- 
rūs pardavėjiški judesiai, atsikišę dantys — viskas buvo netikra. 

Pasakiau: „Ten, aukštėliau. Einam pažiūrėti“. Pirmą akimir- 
ką man pasirodė, kad jau esu matęs tą veidą, bet įspūdis buvo 
toks miglotas, kad lioviausi apie tai galvoti. 

Kopėme keliuku. Jis pratarė: „Ak, taip. Žinau. Jau esu čia 
vieną sklypą pardavęs“. Ėjau pirma jo per pievą. Jis sustojo 
apsižvalgyti. Nebeprisimenu, ką pasakojo. Jo žodžiai mano s3- 
monės nebepasiekė. Pirmas įėjau į apgriuvusį pastatą. Ranka 
siektelėjau karabino, sugriebiau jį, atsisukau į Turė. Jis nutilo 
vidury sakinio ir įsmeigė akis į ginklą. Be balso pratarė: „Ką 
tai reiškia?“ 

Parodžiau, kad pasitrauktų prie sienos. Vos neparkrito, už- 
kliuvęs už nuolaužos. Paklausiau: „Į Avinjoną ją pasiuntėt jūs?“ 


Jis pažvelgė į mane prasižiojęs, bet tuoj pat nuleido akis į kara- 

biną. Sumurmėjo: „Ką? Į Avinjoną?“ Ir staiga suprato. Paklau- 
sė: „Tą merginą?“ Atsakiau: „Elianą. Mano žmoną. Jis sumo- 
savo ranka prieš save, kad aš nešaučiau. Pasakė: „Klausykit! Toj 
istorijoj aš niekuo dėtas! Prisiekiu! Viskas per mano svainį!“ Ka- 
dangi aš tylėjau, jis bandė pajudėti palei sausą akmeninę sieną, 
bet apmirė pamatęs, kad aš keliu remingtoną. Laikiau jį abiem 
rankom, nukreipęs vamzdį jam į krūtinę. Jis išsiviepė, lyg norė- 
damas nusišypsoti, pratarė dar tyliau, negalėdamas atgauti bal- 
so: „Ne, nedarykit to. Jūs tik norit mane įgąsdinti. Prisiekiu, 
kad del visko kaltas mano svainis“. Aš neatsakiau. Nusprendęs, 
kad aš nenuspausiu gaiduko, atsiplėšė nuo sienos, staiga drąsiai 
pratardamas: „Na, gana. Juk nepatikėjot, ką ji sakė? Nematot, 
kad ji trenkta? Kuo aš dėtas, jei kokia šliundra...“ Aš iššoviau. 

Šūvis nuaidėjo taip garsiai, kad dalelytę sekundės užsimer- 
kiau. Jis žengtelėjo pirmyn, ištiesdamas ranką, lyg būtų norėjęs 
nukreipti karabino vamzdį, bet smūgis jį pribloškė prie sienos. 
Akimirką, kuri man pasirodė be galo ilga, stovėjo peršauta krū- 
tine, nustebusiu veidu, paskui per šūvio dūmus krito kniūbs- 
čias. Vien iš to, kaip jis krito, supratau, kad negyvas. 

Išėjau lauk, apsidairiau. Tylu. Ir staiga suvokiau, kad krū- 
muose ir medžiuose čiulba paukščiai. Grįžau į pašiūrę. Įkišau 
karabiną į maišelį. Kai norėdamas paimti mašinos raktelį pasi- 
lenkiau prie jo, buvau priverstas vel į jį pažvelgti. Jo švarkas 
nugaroje buvo išdraskytas ir kruvinas. Jis gulėjo atviromis aki- 
mis ant plytų nuolaužų. 

Pasileidau bėgti. Atstumas, kurį ryte nubėgau lengvai, da- 
bar man atėmė visas jėgas. Sėsdamasis prie CX vairo, nebegalė- 
jau įkvėpti oro, lyg aplinkui būtų siautėjus liepsna. Akimirką 
lukterėjau ir įjungiau atbulinį bėgį. Praleidęs dvi signalizuojan- 


čias mašinas, atbulas išvažiavau į plentą. Kelyje kartojau sau: 

„Būk atsargus. Būk atsargus“. Daugiau apie nieką stengiausi 
negalvoti. Stambūs prakaito lašai sunkėsi per antakius į akis, 
todėl nusiėmęs akinius rankove nubraukiau juos. 

Prie lentpjūvės sustojau kairėje kelio pusėje. Karabiną pali- 
kau ant sėdynės. Variklio neišjungiau, dureles palikau praviras. 
Raudona saulė jau buvo prie laidos, ir paskutiniai jos spinduliai 
švietė man į nugarą. Sušukau: „Pone Lebalekai!“ Name ėmė 
loti šuo. Moteris su prijuoste pravėrė duris. Prisidengė akis nuo 
saulės ranka, kad matytų mane. Paklausiau: „Ar ponas Lebale- 
kas namie?“ Ji atsakė: „O kokiu reikalu?“ Ranka mostelėjau į už 
manęs stovinčią CX. Pasakiau: „Noriu jam parodyti vieną daik- 
tą. Nuo jo svainio“. Ji nuėjo pakviesti vyro. Ore kvepėjo sakais, 
o žemė vietomis buvo balta, lyg apsnigta medžio dulkėmis. 

Jis pasirodė, taip pat prisidengė ranka nuo saulės akis. Aš ne- 
judėjau iš vietos. Jis aukštas ir stambus, maždaug kaip ir aš, tik 
dvidešimčia metų vyresnis. Iki pusiaujo nuogas, rankoje laikė ser- 
vetėlę. Paklausė: „Na, ko prireikė?“ Atsakiau: „Ateikit pažiūrėti“. 
Apsisukau ir nuėjau prie mašinos. Jis uždarė duris, ir jo žingsniai 
pasigirdo man už nugaros. Pasilenkiau ties sėdyne lyg ko ieško- 
damas tol, kol pajutau, kad jis jau per kelis metrus už manęs. 
Tada, abiem rankomis laikydamas karabiną, atsisukau ir žengiau 
jo link stengdamasis, kad nuo kelio ginklo nebūtų matyti. 

Jis sustojo per septynis ar aštuonis žingsnius nuo nukreipto į 
jį vamzdžio. Primerkęs akis, įtemptai, kaip ir Turė, žiūrėjo į gin- 
klą, bet reagavo kitaip. Ištarė: „Na jau, kas per žaidimas? Kas 
jūs?“ Jis buvo priblokštas, bet neišsigando, jo balsas liko ramus. 
Man jis pasirodė kažkur matytas. Už nugaros girdėjau lekiant 
mašinas. Pasakiau jam: „Aš esu Elianos vyras“. Jo krūtinė buvo 
apžėlusi, žilstelėjusi, kaip ir plaukai. Manau, kad tai buvo vienin- 


telė akimirka, kai aš pagalvojau, kad Turė ir jis pergulėjo su Ja. 

Tie šlykštūs gaurai ant krūtinės, tos stambios letenos. Pasakė: „Štai 
kas!“ Tarp pirštų sugniaužė į gumulą servetėlę. Atrodė grėsmin- 
gai. Žvilgterėjo į namą ir tylesniu balsu niekinamai iškošė: „Varg- 
šas kvailys! Ir tu tiki, ką ji tau pasakoja! Niekad nesu nieko prie- 
vartavęs. O dabar ji visai manęs nebedomina, gali ją pasilaikyti 
sau „Tada, gūžtelėjęs pečiais, atsuko man nugarą ir žengė namo 
link. Nuspaudžiau gaiduką. Gavęs kulką į nugarą, jis susverdėjo, 
paleido servetėlę, bet nepargriuvo. Susilenkęs, apglėbęs save ran- 
kom, dar bande eiti. Išgirdau, kaip pasakė: „Mėšlas!“, iššoviau 
dar kartą, ir jis visu ūgiu išsitiesė peršauta galva. 

Beveik tą pat akimirką atsidarė durys, pasigirdo lojimas ir 
šauksmai. Mačiau, kaip vokiečių aviganis metėsi į kiemą, bet aš 
turbūt stovėjau kaip įkaltas vietoje. Šuo nepuolė ant manęs. Lo- 
damas ir inkšdamas ėmė šokinėti apie savo šeimininko kūną. 
Taip pat mačiau daug žmonių, kurie rėkdami išbėgo iš namo. 
Pasileidau prie CX. Pasąmonėje išplaukė tarp pirmojo ir antro- 
jo šūvio girdėtas stabdomos mašinos garsas. Ir tikrai, už kelių 
metrų iš sustojusios mašinos iššoko vyras ir moteris, susirūpinę, 
kas čia įvyko. Kaip beprotis pagrasinau jiems karabinu šaukda- 
mas: „Dinkit iš čia! Greičiau!“ 

Variklis dirbo. Truktelėjau iš vietos tą akimirką, kai anks- 
čiau matytas ilgaplaukis vaikinukas, tikriausiai Lebaleko sūnus, 
įsitvėrė į automobilio dureles. Po kelių metrų jis nebeišsilaikė, 
ir aš nulėkiau Dinio kryptim šimtu dvidešimt ar šimtu trisdešimt 
per valandą. Sulėtinau tik prieš pat miestą, pasukau dešinėn. Te- 
ko sustoti sankryžoje paskui kitas mašinas. Tuo pasinaudojau — 
sukišau į maišelį karabiną ir akinius. Prie pat mažosios aikštės su- 
stojau prie šaligatvio ir išjungiau variklį. Nusivilkau raudonus 
marškinius ir jais nutryniau vairą, greičių rankenėlę, nors ir žino- 


jau, kad tai beprasmiška. Sukišau marškinius į maišelį. 

Kai išlipau iš automobilio, bent dvi policijos mašinos su sire- 
nomis nušvilpė Lažavio link. Tik bijodamas atkreipti praeivių 
arba per langus žiopsančiųjų dėmesį nepasileidau bėgti prie DS. 
Atlenkiau užpakalinę sėdynę ir po ja padėjau juodąjį maišą. Prieš 
pajudėdamas iš vietos apsivilkau striukę. 

Prieš Bleonos tiltą, sankryžoje, kaip visad buvo daug maši- 
nų, tarp kurių kelią skynėsi garsinį signalą įjungęs policijos 
automobilis. Užkardos dar nebuvo spėję pastatyti, ir aš iki Ma- 
nosko važiavau paskui ilgą mašinų virtinę. Vienu metu mus 
pralenkė du ant motociklų palinkę policininkai. Vėliau juos 
pamačiau tarp žandarų, ties įvažiavimu į Milidžają. Jie stabdė 
visas CX ir DS, nes šių markių mašinos pagal dydį buvo pana- 
šios. Toliau viskas nutilo. Mano širdis aprimo. Tik kankino 
troškulys. 

Tuoj po vienuoliktos Marselyje iš greitkelio įsukau į mies- 
tą. Nuvažiavau iki Kornišos. Prie jūros, ant uolos, akmeniu 
sudaužiau karabiną ir sumečiau nuolaužas į tamsų vandenį. 
Tokiu pat būdu atsikračiau likusių šovinių ir tamsių akinių. 
Grįždamas į viešbutį, dar du kartus stabtelėjau. Į skirtingus 
kanalizacijos šulinius sumečiau maišelį ir sudraskytus raudo- 
nuosius marškinius. 

Vidurnaktį bare vis dar buvo pilna žmonių. Niekas į mane 
nekreipė dėmesio. Užlipau į savo numerį. Išgėriau dvi skardi- 
nes alaus, nusimaudžiau po dušu ir atsiguliau. Kankino trošku- 
lys. Ketinau atsikelti ir išsiimti iš šaldytuvo butelį mineralinio, 
bet nebepajėgiau — nugrimzdau į besapnį miegą. Atsibudau 
be jokios priežasties, dar tamsoj. Jutau nerimą, lyg būčiau kaž- 
ko nepadaręs, bet tik po gerokos valandėlės prisiminiau, kad 
nužudžiau du žmones. O paskui į pagalbą atėjo nuovargis, šir- 


dis ėmė plakti lėčiau, ir aš užmigau. 

x * * 


Pamačiau Ją kitą dieną, po pietų, baltai mėlynoje ligoninės 
palatoje. Ji stovėjo prie lovos, plaukai dengė pečius, akys buvo 
dar šviesesnės nei anksčiau. Buvo apsivilkusi balta vasarine suk- 
nele, viena iš tų, kurias aš jai atvežiau. Man buvo malonu, kad 
Ji pasirinko būtent ją. Stovėjo prieš mane labai tiesi, labai ati- 
džiai žiūrėdama man į veidą. Jos šypsena buvo kiek neryžtinga, 
labai švelni, bet — kaip čia pasakius — visai svetima, 

Nors buvo sekmadienis, ponia Fildman taip pat atėjo. Pasa- 
kė Jai: „Šis ponas tave pažįsta, jis pažįsta tavo tėtį . Ji linktelėjo 
galvą parodydama, kad patenkinta. Nežinojau, kas jai galėtų 
padaryti malonumą, todėl nupirkau gėlių ir dėžutę šokoladi- 
nių saldainių. Ji pasakė: „Ačiū, pone“. Kol slaugė ieškojo vazos 
ir merkė gėles, Ji labai tyliai kalbėjo su savimi. Pratariau: „Elia- 
na“. Ji pažvelgė į mane su ta pačia svetima šypsena, ir aš pama- 
čiau, kad ji laukia, kol aš prabilsiu. Pasakiau jai: „Jei tu ko nors 
nori, pasakyk man, ir aš tau atnešiu“. Ji atsakė: „Norėčiau turė- 
ti savo sidabrinę širdelę, ir savo meškiną, ir dar norėčiau...“ Ne- 
užbaigė sakinio, pravirko nežiūrėdama į mane. Paklausiau: „Ko? 
Ko norėtum?“ Ji papurtė galvą, žvelgdama per ašaras, nieko 
nebepratardama. Ponia Fildman, stovėdama už manęs, jai pa- 
sakė: „Šis ponas — tikras tavo draugas. Po kelių dienų jis arveš 
tavo tėtį . Tada Ji per ašaras susijuokė ir ėmė vaikščioti po pala- 
tą kartodama: „Ak, taip! Labai norėčiau! Taip, taip, žinoma“. 
Ir vėl, jau tyliau, labai greitai ėmė kalbėtis pati su savimi. Atro- 
dė laiminga, nors skruostai buvo šlapi nuo ašarų. Ponia Fild- 
man nejučia davė ženklą, kad reikia palikti Ją ramybėje, kad 
laikas išeiti. Tepabuvau pas Ją tik penkias minutes. Pasakiau: 
„Iki pasimatymo, Eliana“. Ji atsigręžė į mane, vėl maloniai nusi- 


šypsojo. Skruostai buvo įdubę, galvą laikė labai tiesiai. Apžvel- 

gęs ją visą, kad ilgiau išsaugočiau savyje jos vaizdą, pastebėjau, 
kad sutuoktuvių žiedą jai buvo numovę. 

Koridoriuje atsirėmiau į sieną, o ponia Fildman pasakė: „Na, 
na, būkit protingas, aš juk jus įspėjau“. Susitvardžiau, nes man 
buvo gėda. Paklausiau: „Juk ji neliks visada tokia? Taip negali 
būti?“ Ji atsakė: „Nieko nėra neišgydomo. Jei visa širdimi tuo 
netikėčiau, dabar sėdėčiau prieš televizorių ir žiūrėčiau laidą 
apie krokodilus. Dievinu krokodilus. Atrodo, kad jie gyvena 
Žemėje nuo neatmenamų laikų“. 

Pervažiavau per Marselį. Palikau DS Leono Gambetos alė- 
joje ir užėjau į kavinę. Kankino troškulys. Prie baro nebegalė- 
jau pasakyti, ko noriu. Galų gale paėmiau mėtinio limonado, 
nes tai buvo Jos mėgstamas gėrimas, be to, jis geriau numalšina 
troškulį negu bokalas alaus. Rodosi, kad norėjau kažko, kas ne- 
egzistuoja. 

Paskui pėsčias perėjau Kanebjerės bulvarą iki pat Senojo 
uosto. Praeiviai mane stumdė, bet aš nieko nesakiau, ėjau žiūri- 
nėdamas vitrinas. Sidabrinė širdelė. Kur ji? Kur galėjo būti jos 
sidabrinė širdelė? Meškinas sėdėjo prie krosnies mūsų kamba- 
ryje. Prieš išvažiuodamas jį mačiau. Žiūrėjau į vandenį Senaja- 
me uoste, į alyvos ratilus jame, į garlaivius, kurie plukdė turis- 
tus į Ifo pilį. Eidamas atgal, Kanebjerės bulvaro kioske nusipirkau 
Paryžiaus laikraštį Journa/ de Dimanche ir nuėjau jį peržvelgti į 
kitą kavinę, kur vėl užsisakiau mėtinio limonado. 

Jame jau rašė apie vakarykštį įvykį Dinyje, tačiau labai trum- 
pai. Nepažįstamasis nušovęs lentpjūvės savininką jo namuose. 
Aukos svainis, nekilnojamojo turto agentas, dingęs. Jo automo- 
bilis jau surastas, jis pats dar ieškomas. Žinojau, kad pirmadie- 
nio laikraščiuose bus aprašyta plačiau, tačiau nejutau nieko pa- 


našaus į baimę. Man viskas buvo vis tiek. 

Apie šeštą vakaro vėl sėdau į DS. Nusprendžiau grįžti na- 
mo, 0 rytoj vėl atvažiuoti pas Ją. Atvešiu meškiną, ir Ji bus lai- 
minga. Šįvakar galėsiu pasikalbėti su Mikiu. Nepasakysiu jam, 
ką padariau, kad jo nekompromituočiau, bet jau vien jo veidas, 
jo pasakojamos kvailystės man bus didelė paguoda. Jis man pa- 
šnekės apie Edį Merksą, Merilin Monro ar Marselį Amoną. O 
jei kalba pasisuks, ir apie Rokarą. Pasak jo, Rokaras tikras socia- 
listas ir viskas, ką jis sako, protinga. Prisiekiu jums, kai jis ima 
šnekėti apie tai, jums belieka tik ausis vata užsikimšti. 

Net nepagalvojęs, pasukau per Obaną ir Brinjolį. Negalėjo 
būt ir kalbos, kad grįšiu namo per Dinį. Nuvažiavau iki Dra- 
ginjano, ten suvalgiau sumuštinį ir pasukau per Kastelaną ir 
Ano. Šimtą aštuoniasdešimt kilometrų. 

Pirmas žmogus, kurį sutikau įvažiavęs į miestą, buvo Vava, 
vaikinas, kuris perpiešė Konjatos vyro portretą. Jis šlaistėsi su 
didžiuliu aplanku apie kavinių terasas, siūlydamas turistams sa- 
vo kūrinius. Vava pasakė, kad Mikis su Žoržete kine. O antrojo 
mano brolio jis nebuvo matęs. Pasiteiravo, kaip Ji. Pasakiau: 
„Ačiū, gerai“. Pastačiau mašiną mažoje gatvelėje, prie Royal, už 
senojo turgaus aikštės. Lulu Lu sėdėjo kasoje, bet nebeturėjau 
nori su ja susitikti. Kaip jau esu pradžioj sakęs, laukdamas per- 
traukos įsitaisiau kavinės terasoje prieš kino teatrą. 

Ir kada aš pradėjau jums viską pasakoti? Kitą dieną, pirma- 
dienį vakare? Pasakojau visą pirmadienio naktį, antradienį po 
pietų, o dabar jau trečiadienis. Viso labo tik trečiadienis, rug- 
pjūčio 11-oji. Tik ką pasitikrinau užrašų knygelėje, kurią įsigi- 
jau, kad galėčiau diena iš dienos per visą šį pavasarį ir vasarą 
užrašyti bent kelis žodžius, kurie tik man turi prasmę, apie tai, 
kas įvyko nuo tos popietės, kai aš šokau su Ja, laikiau Ją pirmą 


kartą savo rankose. Tai buvo taip seniai. 

Taigi, kaip jau jums sakiau, per terasos stiklą žiūrėjau į Dže- 
rio Liuiso filmo apšviestą afišą, laukdamas pertraukos, laukda- 
mas pasirodančio Mikio. Galvojau apie savo lagaminą. Niekaip 
negalėjau prisiminti, ką aš su juo padariau. Prisiminiau tik, kad 
kai mokėjau už kambarį viešbutyje, lagaminas stovėjo man prie 
kojų, o paskui nieko nepamenu. Nepamenu, kad būčiau jį dė- 
jęs į DS bagažinę. Gal jis ten yra. Per šias dienas ir aš jau prade- 
du kraustytis iš proto. 

Iš kino teatro pasipylė jaunimas. Degėsi cigaretes, valgė es- 
kimo ledus. Pagaliau pasirodė Mikis su Žoržete. Jis buvo su 
juodomis kaip ir aš kelnėmis ir žalsvai melsvais marškinėliais. 
Ėjo plačiapetis, išdidus kaip povas. Jeigu nesi matęs Mikio, per 
pertrauką išeinančio iš kino teatro, pasipūtusio kaip povo, me- 
tančio aplink stovintiems „Kaip sekasi, seni?“, su šypsena, spin- 
dinčia viršutinės dantų eilės baltumu lyg Hemfrio Bogarto, sun- 
ku ir įsivaizduoti, ką reiškia turėti tokį brolį kaip Mikis. Tokią 
minutę sugnybia širdį ir ima noras kvatotis. 

Keldamasis nuo kėdės pabeldžiau į stiklą, ir jis mane pama- 
tė. Pažvelgęs pamatė ir dar daugiau. Žoržetė norėjo eiti paskui 
jį, bet jis jai kažką pasakė, ir ji liko lauke, po žibintais, o jis įėjo 
vienas. Aš gėriau alų, jis taip pat užsisakė bokalą. Paklausė apie 
Ją. Papasakojau apie savo apsilankymą vakar ir šiandien po pie- 
tų. Pasakiau, kad ponia Fildman man pasirodė gera gydytoja ir 
kad aš ja pasitikiu. Jis išgėrė alų suraukęs kaktą kaip visad, kai 
galvodavo, ir tarė man: „Tu atrodai visiškai nusivaręs. Greitai ir 
pats pakliūsi į ligoninę . | 

Tylėdami sėdėjome vienas prieš kitą, o paskui jis man pasa- 
kė, kad jo šeimininkas Feraldas nori susitikti su manim. Aš esu 
matęs Feraldą gal dešimt kartų — labas, kaip sekasi — jis net bu- 


vo atėjęs pas mus per vestuves, tačiau jo gerai nepažįstu ir retai 

prisimenu. Kadangi nustebau dėl tokio jo noro, Mikis man pa- 
sakė: „Tai dėl buvusio jo lentpjūvės darbuotojo, tokio Lebale- 
ko“. Pajutau, kaip man užėmė kvapą, bet niekuo neišsidaviau. 
Jis pridūrė: „Prieš dvi savaites Ji buvo atėjusi pas Feraldą ir klau- 
sinėjo apie Lebaleką. Jis dirbo vairuotoju ir parvežė mūsų tėvo 
mechaninį pianiną į miestelį. Žinai, tada, kai norėjom jį užsta- 
tyti lombarde“. Aš paklausiau: „Apie ką tu kalbi? Kas čia per 
istorija?“ Matyt, aš surikau per garsiai, nes Mikis sutrikęs žvilg- 
terėjo į salę. Atsakė man: „Aš nieko nežinau. Feraldas man pa- 
sakė, kad nori su tavim pasikalbėti“. 

Užsimokėjau. Kitoj gatvės pusėj nuo kino teatro pasigirdo 
skambutis — baigėsi pertrauka. Išėjom iš kavinės, Žoržetė sto- 
vėjo ant šaligatvio nepatenkinta, kad brolis paliko ją vieną. 
Pabučiavau ją į abu skruostus. Pasiteiravo apie Elianą. Atsa- 
kiau: „Mikis tau papasakos“. Mikis pakvietė mane: „Eikš su 
mumis. Pasijuoksi filme ir palengvės“. Atsakiau, kad ne, kad 
dabar nelabai ima juokas, ir atsisveikinau. Palaukiau, kol jie 
įėjo į salę. Prie durų po pertraukos bilietukus surinkinėjo Lu- 
lu Lu. Kilstelėjau ranką pasisveikindamas ir pasukau prie DS. 
Lagaminas buvo bagažinėje. 

Atvažiavęs į miestelį, namo, Konjatą ir motiną radau virtu- 
vėje, prie televizoriaus. Motina tuo pat metu lopė baltinius. Ji 
išjungė televizorių, ir aš papasakojau apie abu savo apsilanky- 
mus ligoninėje. Du ar tris kartus Konjata pertarė: „Ką? Ką?“ ir 
man teko vėl viską kartoti labai aiškiai tariant žodžius. Bū Bū 
pietums nebuvo grįžęs ir dar buvo likę su pupelėmis troškintos 
avienos, bet aš pasakiau, kad valgyt nenoriu. Man gerklėj sto- 
vėjo Draginjane prarytas sumuštinis. 

Pasiteiravau motinos: „Ar tu žinai, kas buvo tas vairuotojas, 


kuris parvežė mūsų mechaninį pianiną, kai aš buvau dar mažas?“ 

Ji atsakė: „Aš net suradau važtaraštį. Parodžiau jį mažajai. Tai 
Žanas Lebalekas. Manęs tą vakarą nebuvo namie, nes tada mi- 
rė Masinio tėvas. Žaną Lebaleką matydavau dažnai. Tavo te- 
ta — taip pat, paklausk ją. 

Ji užlipo į savo kambarį atnešti važtaraščio, ir aš pakalbėjau 
su Konjata. Vienu metu, kai ji įsivaizdavo Elianą bepročių ligo- 
ninėje, jos akyse pasirodė ašaros. Dusliai, garsiu, bet bespalviu 
balsu pratarė be jokios intonacijos: „Tai buvo Žanas Lebalekas 
ir jo svainis. Jie sėdėjo čia, šitoje virtuvėje, su tavo vargšu tėčiu. 
Aš labai gerai prisimenu. Buvo pirmadienio vakaras, 1955-ųjų 
lapkritis. Labai prisnigo. Jie pargabeno pianiną ir gėrė vyną čia, 
virtuvėje, o tu taip pat buvai čia, tau buvo dešimt metų“. 

Aš nieko negalėjau atsiminti. Išliko tik tas įspūdis, jog kaž- 
kur esu matęs Turė veidą, o paskui vėl tas pats įspūdis, išvydus 
Lebaleką, kai jis, įtemptai žvelgdamas į karabiną mano rankose, 
metė man: „Kas per žaidimai?“ Daug kartų kartojau Konjatai, 
kol ji pagaliau suprato, ko klausiu: „Kada tu su Ja apie tai kal- 
bėjai?“ Konjata atsakė: „Su mažąja? Dvi dienos prieš jos gimimo 
dieną, kai ji važiavo pas savo mokytoją ir grįžo labai vėlai. 

Sėdėjau galustalėj, rankas pasidėjęs ant kelių. Norėjau susivok- 
ti, bet nepajėgiau. Net nesuvokiau, apie ką turiu galvoti. Kas ben- 
dra šioje istorijoje tarp pianino, mano tėvo ir žiemos prieš dau- 
giau kaip dvidešimt metų? Viduj jaučiau ledinę tuštumą. 

Motina padėjo prieš mane popierių. Tai buvo važtaraštis, apie 
kurį kalbėjo. Perskaičiau jame Feraldo, Lebaleko ir mano tėvo 
pavardes. Lapo viršuj — data: 1955 lapkričio 19-oji. Prie mano 
tevo parašo, apačioj — 21-osios data. Pažvelgiau į motiną, į Kon- 
jatą. Pasakiau: „Nesuprantu. Kodėl Ji stengėsi ką nors sužinoti 
apie tą vairuotoją? Ji dar nebuvo gimus“. Nors ištariau šį sakinį 


beveik be garso, tik sau, Konjata suprato. Pasakė: „1955-ųjų 

lapkritis, tėvas nežinomas. Jei tu nesupranti, kodėl ji stengėsi ką 
nors sužinoti apie tą vairuotoją, tai esi tikrai visiškai kvailas“. Ir ji 
susigūžė krėsle, akis nudūrus į grindis. 

Pažvelgiau į ant židinio stovintį žadintuvą ir pasakiau moti- 
nai, kad nuvažiuosiu iki garažo grąžinti mašiną šeimininkui. Ji 
nustebo: „Taip vėlai?“ Buvo beveik vienuolikta, tačiau norėjau 
dar šiandien pamatyti Evą Braun, nebegalėjau laukti rytdie- 
nos. Pasakiau: „Eikit miegoti. Ryt pakalbėsim apie tai“. Prieš 
išeidamas išgėriau dvi stiklines vandens iš čiaupo. 

Pas Evą Braun, antrajame aukšte, viename lange degė švie- 
są. Pasibeldžiau į stiklines virtuvės duris. Mėnulio pilnatis švietė 
taip ryškiai, kad mačiau save stikle kaip veidrodyje. Žengrelė- 
jau atgal ir gan garsiai pasakiau: „Tai aš, Florimonas“. Pradžioj 
maniau, kad ji neišgirdo, norėjau vėl belsti, bet virtuvėj užside- 
gė šviesa, durys atsivėrė. 

Ant naktinių marškinių Eva Braun buvo užsivilkusi šviesų, 
lengvą chalatą ir rišosi diržą. Ant smilkinių lygiai sušukuoti plau- 
kai buvo susegti plačia sege. Atidarydama duris, ji plačiai nusi- 
šypsojo, nes pamanė, kad jei aš nesulaukiau ryto, tai, matyt, at- 
nešu gerą žinią. Jos veidas pasikeitė vos išvydus manąjį. 

Įėjau į virtuvę. Atsirėmiau į sieną. Ji norėjo, kad atsisės- 
čiau, bet papurčiau galvą. Jos akys buvo tokios pat kaip: ir 
dukros, tik tamsesnės. Į jas žiūrėdamas pasakiau: „Aš turiu 
žinoti tiesą. Nebegaliu. Jūs pati matot, kad nebegaliu. Kas įvyko 
Arame 1955-ųjų lapkrityje?“ 


* * * 


Jūs jau žinote, ką Eva Braun man papasakojo tą naktį. Ji tą 
patį pasakojo jums, kai jūs pas ją buvote vakar. Tikriausiai kal- 

bėjo tais pačiais žodžiais, tais pačiais sakiniais, kuriais atsakinė- 
davo savo dukrai, kai ši ją kankindavo klausimais. 

Nutraukiau ją tik vieną sykį — toj vietoj, kai supratau, jog 
Eliana galėjo patiketi, kad kitus du lydėjęs italas, tas Italas labai 
juodomis akimis ir vešliais ūsais, buvo mano tėvas. Iš pasipikti- 
nimo man užėmė žadą. Nesugebėjau išaiškinti, kad tai neįma- 
noma. O ir kaip išaiškinti? Neįmanoma, ir viskas. 

Susitvardęs leidau Evai Braun išsakyti iki galo viską, ką aš 
privalėjau žinoti. Apie jos pažintį su Gabrieliu Deviniu karo 
nusiaubtos Vokietijos keliuose. Apie tai, kaip kelionės į Gre- 
noblį metu per akimirksnį sudužo mažos mergytės, kurią vadi- 
no Ja arba Šita, gyvenimo laimė. Vėl išgirdau pasakojimą apie 
šunį, kuris po valgyklos staleliu rijo jos duodamus mėsos gaba- 
liukus. „Liuciferis, na, tai kaip velnias“. Eva Braun sėdėjo ant 
laiptų, vedančių į miegamąjį, nepakeldama akių į mane. Jos 
balsas buvo liūdnas ir blankus, bet gana garsus, kad girdėčiau. 
Aš sėdėjau ant kėdės, kurią buvau pasistatęs prie pat jos. 

Pagaliau ji man papasakojo, kad dėl jos duktės kaltės, — kai 
jai buvo penkiolika metų, — tas, kuris ligi tol vadinosi jos tėvu, 
buvo paralyžiuotas, nes jinai jį daužė kastuvu. Ji norėjo man 
pasakyti, kodėl taip įvyko, tačiau ėmė raudoti. Uždėjau ranką 
jai ant peties, duodamas suprasti, kad nereikia aiškinti. Namie 
atgavęs sąmonę, Gabrielis Devinis pasakė, kad pats nukrito nuo 
aukštų kopėčių genėdamas medžius, o daktaras Kontas tikriau- 
siai dėjosi tuo tikįs. 

Ilgai tylėjome. Ji liovėsi verkusi. Tarp maišaties mano galvo- 
je vienintelė bent kiek rišlesnė mintis buvo ta, kad aš nušoviau 
du niekšus, klaidingai supratęs aplinkybes. Jie Jos nepažinojo, 
nežinojo, kad Ji galėjo būti vieno iš jų duktė. Pamačiusi mecha- 


ninį pianiną, Ji pati ėmė ieškoti ir susirado juos. Kadangi mano 

tevas jau miręs, ji nebegalėjo suvesti sąskaitų su juo. Tada pasi- 
naudojo manimi, kad nubaustų kitus du. 

Pasakiau Evai Braun: „Aš gerai pažinojau savo tėvą. Jis ne- 
galėjo būti tarp tų, kurie užpuolė jus“. Ji atsakė nežiūrėdama į 
mane: „Žinau. Ir mano duktė pastaruoju metu tai suprato. Tą 
sekmadienį, kai jūsų brolis laimėjo lenktynes, o Ji miegojo čia, ji 
tai suprato, aš tikrai žinau. Manau, kad ji išvažiavo tik todel, 
kad norėjo surasti tą, kuris vadinosi Italu“. Prisiminiau Ją tomis 
paskutinėmis dienomis. Su manim Ji nebebuvo tokia kaip anks- 
čiau, buvo meilesnė ir tuo pat metu atitolusi, lyg aš vėl jai bū- 
čiau tas, su kuriuo ji šoko Bing Bange. 

Buvo beveik pirma valanda nakties. Paklausiau Evos Braun: 
„Bet ji niekad jums nekalbėjo apie savo ketinimus?“ Liūdnai gūž- 
telėjo petimi. Atsakė: „Bijojo, kad aš galiu jai sutrukdyti. Atleiskit 
man, bet aš norėjau pamatyti jūsų tėvo nuotrauką. O paskui, per 
vestuves, jūsų teta parodė mums, panelei Djė ir man, savo vyro 
tapytą portretą, nes buvo labai patenkinta, kad Eliana jį jai pado- 
vanojo. Ir aš supratau, kad mano duktė mane apgavo. Ji man 
parodė ne jūsų tėvo, o jūsų dėdės nuotrauką“. Pažvelgė į mane 
sekundę, ne ilgiau, ir vėl nuleido galvą. Tęsė: „Aš labai krimtausi, 
nes esu tikinti, o jūs jau buvot susituokę. Todėl nuėjau į kapines. 
Ant kapo yra jūsų tėvo nuotrauka marmuriniuose rėmuose. Jo 
akys taip pat buvo juodos ir jis su ūsais, ir, žinoma, per dvidešimt 
metų man iš atminties daug kas išdilo, bet aš tikrai pamačiau, 
kad tai ne anas Italas“. Ir pakartojo: „Atleiskite man“. 

Atsistojau. Pasakiau: „Ar jūs su ja šnekėjotės, kai ji nakvojo 
čia?“ Eva Braun papurtė galvą. Prisiminiau, kad kitą dieną Eliana 
panoro eiti su mano motina į kapines ir kad tepabuvo ten tik 
minutę. Tik tiek laiko, kad įsitikintų, ar yra nuotrauka ant ka- 


po. Pasakiau: „Jei Ji niekad jums nekalbėjo apie savo ketini- 

mus, kodėl, kai ji išvažiavo, pamanėt, kad ieškos Italo?“ Eva 
Braun atsakė ne tuoj pat. Valandėlę sėdėjo nejudėdama, pas- 
kui atsistojo, atidarė apatines indaujos dureles. Iš už krūvos lekš- 
čių ištraukė kažkokį sunkų daiktą, suvyniotą į mėlyną languotą 
skiautę, padėjo jį prieš mane ant stalo. Sudrėkusiom akim pra- 
tarė: „Ji manęs prašė šito. Aš jai nedaviau“. 

Išvyniojau skudurą. Jame buvo pistoletas chaki spalvos ame- 
rikietiškos markės dėkle su tos pačios spalvos diržu. Paėmiau į 
rankas. Nors aš geriau nutuokiu apie šautuvus, bet šis ginklas 
buvo toks žinomas, kad net neperskaitęs įrašo metale žinojau: 
Government Model, koltas, 45 kalibras. Tokius turėjo ameri- 
kiečių kareiviai tarpukaryje. Buvo gerai prižiūrėtas. Eva Braun 
pasakė, kad Gabrielis Devinis jį įsigijo 1945-aisiais, kai dirbo 
pas amerikiečius Fuldoj. Sakė, jog ji dažnai jį perdėdavo vis į 
kitą vietą, kad duktė nesurastų. 

Įdėjau pistoletą į dėklą ir pasakiau: „Ji ir nebūtų mokėjusi 
juo pasinaudoti. Ar gydytoja, ponia Fildman, jums pasakojo 
apie buteliuką nuo nagų lako?“ Eva Braun nustebusi pakraipė 
galvą. Galėjau jai to ir nesakyti, bet pasakiau: „Jūsų duktė rado 
patogesnį ginklą. Bet ir juo nesugebėjo pasinaudoti. Valandė- 
lę žiūrėjome vienas į kitą. Vargšė moteriškė, kaip ir aš, buvo 
visai išsekusi. Pridūriau: „Jei Ji būtų man viską pasipasakojusi... 
Ir jūs turėjot tai padaryti“. Uždėjau ranką jai ant peties. O pas- 
kui išėjau. 

Sėdau į DS ir pasukau per miestelį namo. Broliai ėjo manęs 
pasitikti ir laukė susėdę ant merijos laiptelių. Sėsdamas už ma- 
nęs Bū Bū nusistebėjo: „Negrąžinai mašinos?“ Pasakiau, kad 
ryt rytą man jos prireiks, nes važiuosiu į Marselį. Pasakiau jam: 
„Nueisi pas Henriką IV ir paaiškinsi jam. Jei jam prireiks pa- 
galbos, padėk kiek sugebėsi 

Mikis nekalbėjo. Pastačiau DS kieme prie geltonojo sunk- 
vežimio ir valandėlę sėdėjome tylėdami, nuleidę langų stiklus. 
Paklausiau: „Su kuriuo iš jūsų Ji pirmą kartą prakalbo apie tą 
prakeiktą pianiną?“ Bū Bū atsakė: „Su manim. Tiksliau — aš 
pirmas jai papasakojau. Ji nežinojo, kad mes jį turim. Tai buvo 
tada, per šokius Bing Bange, kai tu išėjai. Aš paprašiau, kad ji 
paaiškintų, ko tu taip supykai“. Tai štai, kodėl aš jai parūpau, 
kodel kitą dieną ji atėjo į garažą su perpjauta kamera. Dėl me- 
chaninio pianino. Dabar bent jau viskas aišku. 

Mikis sėdėjo greta manęs. Prisidegė cigaretę. Paklausiau: 
„Kaip filmas?“ Jis atsakė: „Neblogas“. Ir viskas. Papasakojau Bū 
Bū, ką ligoninėje man buvo aiškinusi ponia Fildman. Pasakiau, 
kad ji turi vilties ir, atrodo, išmano savo darbą. Tada pasakiau: 
„Žinai ką, Bū Bū, užmiršk tas Elianos pasakas. Aš patikrinau. 
Viskas išgalvota“. Jis neatsakė. 

Likęs vienas kambaryje, pažvelgiau į prie krosnies sėdinų 
meškiną, į jo mielą snukuų. Paieškojau sidabrinės širdelės, ku- 
rią Ji prašė atvežti. Niekur jos nebuvo. Atsiguliau. Net neži- 
nau — buvau užmigęs ar ne. 

Tik kitos dienos rytą, prieš išvykstant, žvilgsnis užkliuvo 
už knygos apie Merilin Monro, gulinčios įprastinėj vietoj 
ant naktinio stalelio. Pavarčiau ją. Tarp puslapių gulėjo po- 
pieriaus lapas. Jis buvo išplėštas iš kitos knygos ir sulenktas 
pusiau. Greit peržvelgęs tekstą supratau, kad jame rašoma 
ne apie Merilin Monro ar kokią kitą kino žvaigždę, o apie 
dviratininką lenktynininką Faustą Kopį. Žinoma, mane tas 
nustebino. Neaiškiai išplaukė atmintyje vakarienė kieme prieš 
Jai dingstant. Mes su Bū Bū kalbėjome apie Faustą Kopį, 
nes norėjom paerzinti Mikį. Ji, kiek pamenu, taip pat mus 


kažko apie jį klausė. 

Turėjau važiuoti, nes dar reikėjo pasimatyti su Feraldu. Jau 
daugiau nei trisdešimt valandų, kad ir ką dariau, niekaip nega- 
lėjau atsikratyti slegiančio nerimo. Kartais pasąmonėje blykstel- 
davo krintančio Turė arba Lebaleko vaizdas. Padėjau į vietą 
knygą apie Merilin Monro. Daugiau apie tai negalvojau. 

Tai buvo užvakar, pirmadienį. 

Tik šį rytą, po tiekos kalbų su jumis iki vėlyvos nakties pir- 
madienį ir visą antradienio vakarą, aš supratau, kodėl per pas- 
tarąsias dienas taip pasikeitė Jos elgesys su manimi. Supratau, 
kad jau pirmieji mano ištarti sakiniai, kai jums pasakojau apie 
šią vasarą, tapo raktu, padedančiu atskleisti visą Jos beprotybės 
mechanizmą. O Ji, daug atidesnė ir labiau, nei tikėjausi, suge- 
banti viską apskaičiuoti, viską išsiaiškino pati, klausinėdama apie 
Fausto Kopio mirtį. Bet per vėlai. 

Kai policininkas man perdavė, ką jūs norėtumėte iš manęs 
išgirsti, aš pradžioj supykau. Pagalvojau: „Kiek laiko aš jam pasa- 
kojau? Septynias ar aštuonias valandas? Pasakiau jam viską, kas 
man nutiko ir kaip nutiko, nieko nemeluodamas. O jis po mūsų 
pokalbio nesugalvojo nieko geresnio, kaip užsukti į nusmurgusią 
alinę ir pirmo pasitaikiusio apšepusio girtuoklio pasiteirauti Fausto 
Kopio mirties datos. Bet juk pirmas pasitaikęs ir nežino tokių datų. 

Luktelėkit minutę, aš dar ne viską pasakiau. 

Aš taip pat sužinojau, — šįkart iš jūsų, — kad visame tame, ką 
aš pasakoju, sniegas turi tiesioginį ryšį su mano tėvu, su tuo, ką 
aš, nesąmoningai parinkdamas žodžius, sieju su savo tėvu. Taip, 
pone, mano tėvas tikrai susijęs ir su sniegu, ir su pavasariu, ir su 
praėjusia vasara, ir su rudeniu, kai aš eidavau greta jo per kaš- 
tonmedžių lapus. Jis susijęs su viskuo, ką aš pasakoju, nes pasa- 
kodamas jums viską — taip, kaip man viskas atrodo — aš visą 


laiką jaučiu gėlą, kad jo nebėra su mumis. 

O dėl kitko, tai jūs jau viską supratote anksčiau už mane — 
1955-ųjų lapkritį jis buvo be ūsų, nes juos užsiaugino tik gedė- 
damas dėl jo mylimo italų lenktynininko, kurį visi gerbė ir kurį 
jis laikė pačiu didžiausiuoju. Jūs pats galėjote tai suprasti iš ne- 
grabiai išplėšto knygos lapo: Faustas Kopis mirė 1960 metų sau- 
sio 2 dieną, be keturių minučių devintą valandą, Tortonos li- 


goninėje, Italijoje. 


x* * * 


Važiavau į miestą keliu, kuriame pakaitomis driekėsi ryti- 
nės saulės ir šešėlių juostos. Aikštėje sustojau nusipirkti laik- 
raščio. Perskaičiau jį mašinoje. Greta manęs sėdėjo pliušinis 
meškinas. 

Dviguba žmogžudystė Dinyje su Lebaleko ir Turė nuotrau- 
komis užėmė ketvirtį pirmojo puslapio. Turė kūną apgriuvu- 
sioje avidėje atrado vaikai. Mane mačiusieji pas Lebaleką pami- 
nėjo tokius požymius: maždaug dvidešimt penkerių metų vyras, 
gerokai aukštesnio už vidutinį ūgio, raudonais marškiniais ar 
striuke, tikriausiai šiaurės afrikietis. Moteris, pasigirdus šūviams 
išlipusi iš važiavusios pro šalį mašinos, patvirtino, kad aš jiems 
grasinau arabiškai. Ji daug metų yra gyvenusi Alžyre. Įdomu, 
prie kokios genties ji mane priskyrė? 

Buvo sulaikyti ir apklausti du įtartini alžyriečiai, bet jau sek- 
madienį juos paleido. Kulkas tyręs ekspertas lengvai nustatė, 
kad jos iššautos iš remingtono karabino su nupjautu vamzdžiu. 
Niekas iš nukentėjusiųjų praeities nerodė, kad jie galėjo sulaukti 
tokio brutalaus galo. Buvo kalbama apie „negailestingą susido- 
rojimą , apie atleisto iš darbo darbininko kerštą, apie galimą 


atsiteisimą tvarkant nekilnojamojo turto reikalus. Straipsnio pa- 

baigoje, kitame laikraščio puslapyje, buvo paminėta, kad „žu- 
dikas buvo apsirengęs raudonai kaip budelis“. 

Numečiau laikraštį ant šaligatvio. Sėdau mašinon ir nuva- 
žiavau į Feraldo lentpjūvę. Dabar aš bijojau tik jo, bet jis norėjo 
su manim susitikti, tad privalėjau tai padaryti. 

Vien iš rankos paspaudimo supratau, kad laikraščių jis dar 
nebuvo skaitęs. 

Jis virė sau kavą, pavaišino ir mane. Buvo labai sutrikęs. Pasakė 
man: „Žinai, mano berniuk, man labai nesmagu kalbėt apie 
tokius dalykus. Bet aš nežinau, kas gali slėptis už viso to, ką no- 
riu tau papasakoti. Aš labai susirūpinau, kai Mikis pasakė, kad 
tavo žmona ligoninėj. Būtinai turėjau su tavim pasikalbėti“. 

Ketvirtadienį, liepos 18-ąją — likus dviem dienoms iki Elia- 
nos dvidešimtmečio — po pietų ji buvo atėjusi pas jį į šitą kabi- 
netą. Vilkėjo naują, jos motinos siūtą baltą su žalsvai žydru pie- 
šiniu suknelę. Tikriausiai tai buvo ta popietė, kai Konjata jai 
pasakė, kas parvežė mūsų mechaninį pianiną. 

Ji norėjo sužinoti apie Lebaleką. Feraldas pasakė, kad Le- 
balekas jau senokai išėjo iš darbo ir įsigijo nuosavą lentpjūvę 
Dinyje, kelyje į Lažavį. Jis jai parodė 1955 metų registracijos 
knygą. Man ją taip pat parodė. Puslapio apačioje perskaičiau 
prierašą: „Perėja nepravažiuojama. Pianinas — pirmadienį va- 
kare“. Šis prierašas ir turėjo paaiškinti, kodėl Lebalekas neat- 
važiavo pas mus, kaip buvo numatyta, šeštadienį, lapkričio 19- 
ają. O tikrąją priežastį aš jau žinojau. Iš Evos Braun namų jis 
su savo bendrais išvažiavo vėlai naktį ir visi trys buvo visiškai 
girti. Niekšai. 

Feraldas tylėdamas gėrė kavą, ant stalo gulėjo atversta re- 
gistracijos knyga. Pamaniau, kad jis daugiau neturi ką pridurti. 


Pajutau lyg ir palengvėjimą, rengiausi padėkoti ir eiti. Tada jis 

pakėlė akis į mane, žvelgdamas iš po nuplikusios, saulėje nuru- 
dintos kaktos, tarė: „Ji buvo čia atėjusi dar kartą, praėjus savaitei 
po jūsų vestuvių. Šeštadienį, 24-ąją. Gerai prisimenu, nes tavo 
brolis kitą dieną turėjo dalyvauti lenktynėse Dinyje. Ant jos vei- 
do buvo smūgio žymė. Pasakė, kad užsigavo atidarinėdama maii- 
nos dureles. Pateikė man tikrai idiotišką klausimą. Na, bent jau 
tada jis man pasirodė idiotiškas, nes aš negalėjau suprasti, kaip 
galima, praėjus dvidešimčiai metų, prisiminti tokią smulkmeną. 
Paklausė, ar 1955 metais pas mus nedirbo koks nors italas, kuris 
būtų galėjęs lydėti Lebaleką pervežant jūsų pianiną“. 

Aš kilstelėjau antakius apsimesdamas, kad taip pat nieko ne- 
suprantu. Neleidęs man atsikvošėti, Feraldas pridūrė: „Tu turi 
man atleisti, mano berniuk, bet aš maniau, kad elgiuosi teisin- 
gai: Elianai išėjus paskambinau Lebalekui“. Jis tiriamai žiūrėjo į 
mane. Tą akimirką nebūčiau galėjęs pasakyti, ar jis jau buvo 
skaitęs laikraščius, ar dar ne. 

O dabar klausykite atidžiai. Tą šeštadienį, apie vienuoliktą 
ryto, ieškodamas Lebaleko telefono numerio, Feraldas visų pir- 
ma pamatė, kad telefonų knygoj trūksta vieno lapo. Jo sekreto- 
rė, mažoji Elizabetė, prisipažino, kad tą lapą išplėšė Ji, kai buvo 
atėjusi pirmąjį kartą. Kai paskui Feraldas surado numerį anks- 
tesniųjų metų telefonų knygoje, paskambino Lebalekui ir viską 
jam papasakojo, ragelyje stojo tokia ilga tyla, kad net pamanęs, 
jog išsijungė telefonas. Bet ne, Lebalekas buvo prie ragelio. Jis 
paklausė: „Ar galite man nupasakoti, kaip atrodo ta moteris?“ 
O kiek vėliau pasakė: „Atvažiuosiu pas jus šiandien po pietų. 
Nenorėčiau šia tema kalbėtis telefonu“. 

Po pietų jis atvažiavo savo senu juodu automobiliu 504. Fe- 
raldas nebuvo jo matęs penkerius ar šešerius metus. Kartą buvo 


atsitiktinai susitikę Dinyje. Lebalekas buvo pražilęs ir pastorė- 

jęs. Pasiūlė: „Pjūklų triukšmas ir taip išūžia galvą. Einam ko nors 
išgerti. Jie nuėjo į kavinę aikštėje. Lebalekas pareiškė: „Neži- 
nojau, kad ta Eliana ištekėjusi. Man ji sakėsi, kad jos vardas 
Žana. Ir net kai ji atvažiavo pas mano svainį, ieškodama išsinuo- 
moti buto, prisistatė kaip mokytoja“. Tada liūdnai nusijuokė, 
pasišaipydamas iš savęs: „Koksai kvailys“. O paskui, lyg Feral- 
dui ir taip viskas būtų buvę aišku: „Ji iš tikrųjų labai graži“. 
Gūžtelėjo pečiais su pajuoka. Feraldas man pasakė, kad Leba- 
lekas atrodė labai nuliūdęs, labai nusiminęs, bet neprasitarė nie- 
ko, kas būtų galėję paaiškinti to priežastį. 

Jie prisiminė tą 1955-ųjų lapkričio dieną, kai Lebalekas ir 
jo svainis vežė mechaninį pianiną. Lebalekas pasakė: „Tai seni 
laikai, ir jūs jau nebeprisimenat, bet mano svainis man kartais 
padėdavo. Jau tada jis vertėsi nekilnojamuoju turtu, bet dar 
neturėjo savo agentūros. Todėl stengėsi visaip užsidirbti pini- 
gų“. Feraldas jo paklausė: „O kas buvo tas Italas, apie kurį Ji 
kalbėjo?“ Lebalekas atsakė: „Toks vargšas tipas, vadinosi Fiero. 
Po dvejų ar trejų metų mano svainis jam surado valdytojo vietą 
bare Marselyje. Bet ta vieta neatnešė jam laimės. Matyt, per 
daug sukčių pažinojo. Jį 1962 metais nužudė bare. Dviem kul- 
kom į kaktą“. 

Tada Feraldas paklausė: „Kodėl Ji - na, Eliana - taip domi- 
si visu tuo? Juk ji visai iš kito krašto, iš Aramo“. Lebalekas neži- 
nojo.. Ji jam nieko nebuvo užsiminusi. Jis ją matė viso labo tik 
tris kartus, bet ne karto ji jo apie tuos dalykus neklausė. Būtent 
to jis ir negalėjo suprasti. Valandėlę mąstė, paskui pasakė: „Pa- 
klausykit, Feraldai. Montečiariams pianiną parvežėm lapkričio 
21-ąją. Aš ir mano svainis. Labai gerai prisimenu tą istoriją. Fie- 
ro su mumis nebuvo. Taip, jis tikrai važiavo tuo sunkvežimiu 


19-ają, šeštadienį, bet dabar galiu jums prisipažinti: šeštadienį, 

19-ąją, kai sunkvežimis važiavo į Aramą, nei mano svainio, nei 
manęs jame nebuvo“. 

Štai! 

Net neįsivaizduoju, kaip susilaikiau nepašokęs nuo kėdės ir 
nesustaugęs, kai Feraldas ištarė paskutinį sakinį. Manau, kad aš 
sureagavau visai taip pat, kaip ir Ji, sužinojusi tiesą. Beviltiškai 
kabinausi į mintį, jog tai melas, jog Lebalekas sako netiesą. Fe- 
raldas tylėjo, sunerimęs dėl įspūdžio, kurį man padarė jo žo- 
džiai. Kuo natūraliau pratariau: „Pasakokit. Pasakokit“. 

1955 metų lapkričio 19-ąją, šeštadienį, Lebalekas su svai- 
niu turėjo apžiūrėti tą pačią lentpjūvę, kurią po kelių mėnesių 
ir nusipirko. Reikėjo susitarti dėl mokėjimo terminų. Tais lai- 
kais jis dirbo pas Feraldo tėvą, kuris kaip šeimininkas buvo visai 
ne toks, kaip dabar prieš mane sėdįs jo sūnus, — visi ano bijoję, 
nes buvęs negailestingas savo darbuotojams. Lebalekas nedrįso 
šeimininkui išpasakoti savo planų. Už sutartą sumą jis patikėjo 
sunkvežimį ir jo krovinį italui Fiero, kuris tada kaip tik neturėjo 
darbo, ir dar kitam vietiniam vairuotojui, stambiam vyrui trum- 
pai kirptais plaukais, vardu Pamjė. Vėliau Pamjė įsitaisė dirbti 
krovinių gabentoju Avinjone. 

Buvo sutarę, kad šeštadienio vakare jie pristatys tuščią sunk- 
vežimį į miestą Lebalekui. Bet jie atvažiavo tik sekmadienį po 
pietų, o su jais buvo dar trečias, nevietinis, daug jaunesnis, — 
gal dvidešimties, — kurį anie paėmė pakely pavėžėti. Lebalekas 
prisimena jo vardą: Rostolanas. Fiero ir Pamjė tvirtino, jog bu- 
vo užklimpę sniege ir turėję laukti, kol prašvis, bet tas trečiasis, 
kuriam buvo nusispjaut į Lebaleko priekaištus, drėbė: „O mes 
dar ir pauliojom neblogai! Labai neblogai!“ 

Mechaninio pianino jie iki mūsų neatvežė. Jį atgabeno pats 


Lebalekas su Turė vakarop, pirmadienį, 21-ąją. Mano tėvas pa- 

vaišino juos virtuvėje, ir aš ten buvau, tačiau net ir labai steng- 
damasis to vakaro visiškai neprisimenu. Man tada buvo dešimt 
metų. Tokiame amžiuje gyvenimas nuostabus. Jis tekėjo ne- 


drumsčiamas nė mažiausio vėjelio. 


x* X * 


Lėkiau į Marselį, nematydamas nei kelio, nei pakelės mies- 
telių. Važiavau, regis, per Draginjaną. Nepamenu. Mane pa- 
laikė vienintelis troškimas: atsidurti pas Ją, jos palatoje, kol Fe- 
raldas nebus spėjęs sužinoti apie žmogžudystes Dinyje ir 
nepaskambins į žandarmeriją. Supratau, kad kitaip pasielgti jis 
negalės, kad ir kas jį siejo su mūsų šeima. 

Prie degalinės turėjau sustoti, nes pritrūkau benzino. Imda- 
mas grąžą ant stalo pamačiau atskleistą „Rytinę Nicą“. Nukrei- 
piau akis nuo nerūpestingų Lebaleko ir jo svainio veidų. Benzi- 
no pilstytojas pasakė: „Štai dar du, kurie nebemokės mokesčių“. 
Nusijuokė. Palydėjo mane iki mašinos ir nuvalė priekinį stiklą. 
Vėl nusijuokė pamatęs ant priekinės sėdynės sėdinų meškiną. 
Pasakė: „Turėtumėt užsegt jam saugos diržą. Toks įstatymas 

Mane kankino troškulys. Pajutęs alkį, sustojau prie kavinės 
perkąsti ką nors, nes visą laiką pykino. Ant prekystalio gulėjo 
laikraštis su abiejų nuotraukomis. Kavinės šeimininkė su stalus 
dengiančia tarnaite aptarinėjo tą istoriją. Apsisukau ir išėjau, 
net nepasiėmęs sumuštinio. 

Nepamenu, kaip nuvažiavau likusį iki Marselio kelią. Be abe- 
jo, vis dar kabinaus: į mintį, kad Lebalekas sumelavo. Paskui 
pamenu save su meškiuku glėby ligoninės hole baltai juodų ply- 
telių grindimis. Pasirodo ponia Fildman. Sako man: „Dabar 


negalime jūsų įleisti pas žmoną. Ateikite šiandien trečią valandą ". 

Gydytoja nusiteikusi nebe taip optimistiškai, kaip vakar. Pajuntu 
iš jos balso. Paaiškina, kad per tą savaitę Elianai buvo skiriami 
vaistai galvos smegenų kraujo apytakai normalizuoti, tačiau pa- 
gerėjimo nematyti. O šiaip, kuo labiau jos liga progresuoja, tuo 
sunkiau bus jos atsikratyti. Vienintelė viltis, kad jai tik dvide- 
šimt Metų. 

Nuleidau galvą. Apsimečiau, kad suprantu. Sėdėjome su 
gydytoja ant suolo hole. Pro šalį ėjo žmonės. Ji man pasakė: 
„Šįryt buvo atėjęs policijos inspektorius. Atnešė jūsų žmonos 
drobinį krepšį ir akinius. Rado juos laikraščio Provenga/ redak- 
cijoje. Inspektorius — jo pavardė Pietris — nori su jumis susitikti. 
Galitė jį rasti prefektūroje“. Linktelėjau galvą, kad nueisiu. Pa- 
klausiau, ar galiu paimti krepšį. Stodamasi pasakė: „Jums jį ati- 
duos. Pasirašysite, kad gavote. Akinius aš atiduosiu jai. 

Kabinete moteris baltu chalatu liepė man pasirašyti po daiktų 
sąrašu, čia pat patikrindama, ar tikrai viskas yra krepšyje. Taip 
pat davė pasirašyti popierius, skirtus ligoninės direkcijai ir so- 
cialiniam draudimui. Kelis kartus suklydau, nes Jos daiktuose 
pamačiau nuo mėtinių cigarečių pakelio nuplėštą popierėlį, ant 
kurio buvo užrašyta Fiero pavardė ir telefono numeris. Ligoni- 
nės automobilių stovėjimo aikštelėje ant DS sėdynės dar kartą 
peržiūrėjau krepšio turinį. Jau buvo dvylikta, o gal ir daugiau, 
ir saulė negailestingai kepino. Nusivilkęs rusvąjį švarką, nusiri- 
šęs kaklaraištį, prasisagsčiau marškinius. Nuo kaktos prakaito 
lašai krito ant daiktų. Mane domino du dalykai. Visa kita tebu- 
vo smulkmenos, kurias Ji visad tampydavosi su savim. Pirmiau- 
sia — popierėlis nuo mėtinių cigarečių pakelio. Tai, kas man 


pradžioj pasirodė esąs telefono numeris, buvo data: 


Fiero, 1962 08 18 

Antras dalykas — iš telefonų knygos išplėštas lapas. Pradžioj 
pamaniau, kad tai tas pats, kurį Ji išplėšė pas Feraldą, bet apsi- 
rikau. Tai buvo puslapis iš Avinjono telefonų knygos. Peržiūrė- 
jau stulpelius ir suradau Pamjė pavardę. Tokių pavardžių buvo 
ne viena. 

Nuvažiavau iki Senojo uosto. Pasiteiravęs, kur Provenga! re- 
dakcija, palikau mašiną ant šaligatvio, ties Sent gatvės kampu. 
Durininkui paaiškinau, kad noriu matyti žmogų, radusį mano 
žmonos krepšį. Pasirodė, kad tai laikraščio archyvų darbuoto- 
jas. Jis buvo išėjęs pietauti. Palaukiau gatvėje, vaikščiodamas ša- 
ligatviu. Švarką persimečiau per ranką, nes karštis buvo neap- 
sakomas. Akinamoje saulėje daiktai prarado kontūrus ir spalvą, 
tik pastatų šešėlyje ryškėjo jų linijos. 

Ne, nenoriu jums kalbėti apie sąžinę, jos priekaištus ar ką 
nors panašaus. Tai būtų melas. Jūs vis tiek nesuprastumėte. Gal- 
vojau vien tik apie Ją. Po truputį ėmė ryškėti, ką ji veikė, būda- 
ma toli nuo manęs. Fiero, Pamjė. Rostolanas. Kartais šmėkštel- 
davo kažkas panašaus į pyktį Jai. Bet ne, nepykau. Pavyzdžiui, 
sakiau sau: „Jei ji susitiko su Lebaleku tris kartus, vadinasi, bu- 
vo sutarusi pasimatyti. Ji išsinuomojo Dinyje butą, kad galėtų jį 
priiminėti“. Nuo tos minties man darėsi dar karščiau. Tada sa- 
kiau sau: „Ji nekalta. Ją nuskriaudė. Jai atrodė, kad viską su- 
pranta, bet Ji klydo. Kai sekmadienį per lenktynes juodajame 
pežo Lebalekas ir Turė jai pasakė, kad ji klysta, ji jais nepatikė- 
jo, o gal smūgis buvo toks sunkus, kad ji užmiršo žiebtuvėlį, 
kurį prieš tai buvo man palikus po lentynėlė“. 

Vienu metu - ir tai tiesa — aš suabejojau tuo, ką buvau pa- 
daręs. Lyg būčiau prabudęs jau šviečiant saulei, kai po nakties 
karštinės sapnai tampa nerealūs. Ar galėjau aš, Elorimonas Mon- 


tečiaris, karabinu nušauti du žmones, nušauti iš tikrųjų, nuspaus- 

damas gaiduką, ar galėjau taip jų neapkęsti, kad pasiryžčiau 
juos nužudyti, prieš tai nusvidinęs nupjauto vamzdžio kraštus, 
prieš tai nuėjęs į universalinę nusipirkti raudonų marškinių, nu- 
spausti greičio paminą taip, kad nublokščiau šalin į dureles įsi- 
kibusį ilgaplaukį berniuką — visa tai tik sapnas, košmariškas slo- 
gutis. Ne žmogaus galvoje gimęs košmaras. Jį susapnuoti galėjo 
tik lentpjūvės kieme snūduriuojantis vokiečių aviganis. Arba 
tas kitas, ryjantis po stalu mėsos gabalus. Šešėlyje šaligatviu vaikš- 
čiodamas pirmyn atgal, niekaip negalėjau atsikratyti jausmo, 
kad esu tik personažas iš miegančio vilkšunio sapno. 

Antrą valandą susitikau su redakcijos darbuotoju, su ku- 
riuo Ji buvo susitikusi tą šeštadienį, kai ją atrado klaidžiojančią 
aukštakulniais bateliais paplūdimyje. Šešiasdešimtmetis, gera- 
širdis dėdulis. Jo pavardė tokia pat kaip žinyno pavadinimas — 
Mišlenas. Užvertęs galvą, nes jis mažo ūgio, pasakė man: „Ji 
buvo atėjusi pavartyti laikraščio komplekto. Maždaug tokiu part 
laiku kaip dabar. Kada ji išėjo — nepastebėjau. Po pietų pama- 
čiau, kad paliko krepšį ir akinius. Padėjau savo kabinete, ma- 
niau, kad grįš pasigedusi. Ir užmiršau. Neatsiminiau nei pirma- 
dienį, nei antradienį. Tik trečiadienį, atidaręs stalčių, suradau 
juos. Liepiau nunešti į policijos nuovadą. Šįryt pas mane buvo 
atėjęs policijos inspektorius“. 

Padvejojo, mažomis akutėmis žvelgdamas į mane, ir pridūrė: 
„Pietris, iš kriminalinio skyriaus. Jį galima rasti prefektūroje“. Link- 
telėjo, kad eičiau paskui jį, ir nuvedė į salę, kurioje stovėjo du 
didžiuliai ąžuoliniai nuo laiko pajuodavę stalai, lempos su žaliais 
gaubtais, o prie sienos — lentynos, pilnos storų knygų. Mostelda- 
mas į tolimiausią stalą pasakė: „Ji sėdėjo ten. Vienut vienutėlė. 
Atnešiau jai, ko buvo prašiusi. Nežinau, kiek laiko ten prasėdėjo. 


Sakiau jau, kad nemačiau, kaip išėjo. Paliko krepšį ir akinius“. 

Paklausiau, ar jis prisimena, ką ji norėjo pamatyti. Jis atsidu- 
so ir atsakė: „Šįryt jau viską rodžiau inspektoriui Pietriui. Prašė 
manęs parodyti 1962 metų vasaros numerius“. To ir tikėjausi, 
todėl nenustebau. Pasakiau: „Ir aš norėčiau juos pavartyti“. 

Įsitaisiau prie stalo, kur sėdėjo Ji. Ponas Mišlenas atnešė tris 
juodai įrištus komplektus, kuriuose buvo 1962 metų liepos, rug- 
pjūčio ir rugsėjo Provenca! numeriai. Pasakė: „Tik neišeikit kaip 
ji. Įspekit mane, kai baigsit“. Mašinoje liko popierėlis nuo ciga- 
rečių pakelio, kur Ji buvo užrašius datą po Fiero pavarde. Į jį 
žiūrėdamas tada sau pakartojau „1962-ųjų rugpjūtis“. Ir da- 
bar pirmiausia atsiverčiau rugpjūčio komplektą. 

Suradau labai greit. 1962 metų rugpjūčio 18-ąją Marse- 
lyje, Kapeletės kvartale, tarp vienuoliktos trisdešimt ir dvylik- 
tos nakties nepažįstamas asmuo dviem pistoleto šūviais nušovė 
Marčelą Fiero, keturiasdešimt trejų metų, tuo metu, kai jis 
rengėsi uždaryti barą. Moteris, atsitiktinai išgirdusi šūvius, per 
savo langą pamatė nubėgantį vyriškį, bet smulkiau jo apibū- 
dinti negalėjo. 

Apie šį nužudymą dar rašyta vėlesniuose numeriuose, bet 
jūs juk žinote, kaip būna — kalbos pamažėle aprimsta, o vėliau 
ir visai nebeužsimenama. Ilgai žiūrėjau į Fiero nuotrauką. To- 
kias paprastai daro kalėjimuose. Jis sėdėjo kalėjime du kartus, 
tik jau nepamenu už ką. Jis buvo iš tokių, kokius moterys laiko 
gražiais, su didelėm tamsiom akim ir ūsais, kurie jam teikė vy- 
riškumo, nes be jų — nežinau, tik sakau, ką jutau tuo momen- 
tu — tokius bruožus turi žmonės be charakterio, plaukiantys pa- 
sroviui ar net drovūs. O gal — aš prisiminiau, ką man buvo apie 
jį sakiusi Eva Braun — jis buvo mažiausiai sugedęs iš jų trijų. 

Puslapį po puslapio perverčiau visą rugpjūčio komplektą, 


bet daugiau nieko neradau. Paėmiau liepos. Tikriausiai taip pat 

kruopščiai ir lėtai aš ėjau tuo pačiu keliu kaip ir Ji. 1962 metų 
liepos 21-ąją Avinjone apie vienuoliktą valandą vakaro savo ga- 
raže buvo nužudytas transporto kontoros savininkas Antuanas 
Pamjė. Trimis pistoleto šūviais, paskutinioji kulka pataikė tie- 
siai į širdį. Jis buvo vienas, garažas nuošalus. Niekas nieko ne- 
matė ir negirdėjo. Rytą jo kūną rado vienas iš sūnų. Apie Pamjė 
taip pat dar buvo rašoma keletą dienų nurodant, kad pradėtas 
tyrimas, apklausti žmonės, o paskui — nieko. 

Nusivilkau švarką. Buvau visas permerktas prakaito. O tar- 
pais mane krėtė šaltis. Atskleidusi tai, kas man dabar aišku, Ji 
nesugebėjo pakelti smūgio. Paėmiau trečiąjį juodai įrištą kom- 
plektą — rugsėjo. Lėtai, kaip ir anksčiau, verčiau lapą po lapo ir 
netrukus užtikau tai, ko tikėjausi. Marselyje, 1962 metų rug- 
sėjo 9-ąją prie Estakos pistoleto šūviu į pakaušį prie mašinos 
vairo nušautas dvidešimt aštuonerių metų taksi vairuotojas. Apie 
antrą valandą nakties. Jis vadinosi Morisas Rostolanas. Jo nuo- 
trauka taip pat buvo įdėta pirmajame puslapyje. Besišypsantis 
ir pasitikintis. Atrodė, kad, kaip ir Lebalekui, po dvidešimties 
metų jis man sako: „O mes dar ir pauliojom visai neblogai...“ 

Peržvelgiau kitus numerius. Po poros dienų tardytojai su- 
gretino šią žmogžudystę su Fiero nužudymu jo bare rugpjūčio 
18-ąją. Jie nebandė gretinti žmogžudysčių Marselyje ir Avinjo- 
ne, o jei ir darė, tai kur kas vėliau. Kad ir kaip ten būtų, Fiero ir 
Rostolanas buvo nušauti tuo pačiu ginklu: 45-ojo kalibro re- 
volveriu, kurį lengva atpažinti iš kulkų. Skaitytojams buvo pa- 
aiškinta, kad tai „septynių šūvių amerikiečių kariuomenėje var- 
tojamas koltas, per praėjusį karą tikriausiai pirktas arba pavogtas 
iš amerikiečių kareivio“. 

Ilgai sėdėjau prieš užverstus komplektus, alkūnėmis atsirė- 


męs į stalą. Įsivaizdavau Ją, čia sėdinčią prieš dešimt dienų, toje 

pačioje vietoje. Galvojau apie tą man nepažįstamą Gabrielį, pa- 
smerktą visam gyvenimui likti savo kambaryje, prisiminiau, ką 
man apie jį buvo sakiusi Eva Braun: „Tas žmogus bijosi visko“. 
Įsivaizdavau jį, apsirengusį švarku arba — kaip ir aš — striuke ir 
sakantį Evai Braun ir mažytei mergaitei mėlynomis akimis, nu- 
siminusiai, kad jos tėtis išeina: „Iki rytojaus“. Jos abi žiūri, kaip 
jis leidžiasi keliuku, kaip ir kiekvieną šeštadienį, kai eidavo ap- 
lankyti savo sesers Klemansos. Fiero, Pamjė, Rostolanas — visi 
trys prieš keturiolika metų buvo nušauti tą pačią dieną, tiks- 
liau, naktį iš šeštadienio į sekmadienį. 

Štai jau ir artėju į pabaigą. Nežinau, ką jutau tada, nei ką 
jaučiu dabar. Be abejo, Ji įsivaizdavo, kad kai visi, padarę tą 
blogį, bus nubausti, ji vėl turės savo tėtį, kaip ir anksčiau. Mūsų 
vestuvių dieną, kai buvo nuėjusi jo aplankyti, Ji taip jam ir pa- 
sakė. Panelė Tiuso taip ir pakartojo Mikiui bei man: „Greit vėl 
būsim kartu. Pamatysi!“ 

Nežinau, kas Joje įvyko, kai ji perskaitė ir suprato viską, ką ir 
aš dabar supratau. Sugniaužė rankoje nuodų buteliuką. Ėjo per 
paplūdimį. Ėjo ir ėjo, kol nepasiekė — kaip čia pasakius? Ne 
vietą, ne, bet ir ne tam tikrą akimirką. O visai ką kita. Tai lyg ir 
vandens siūbavimas, kurį, nors ir neįtikėtina, sukelia švelnus vėjo 
dvelkimas nuo jūros. 

Galiu jums papasakoti, kaip Ji atrodė, kai, grįžęs iš redakci- 
jos, ją aplankiau ligoninės palatoje. Atidaviau meškiną ir sidab- 
rinę širdelę, kurią radau drobiniame krepšyje. Pakėlęs plaukus 
užsegiau grandinėlę ant kaklo. Ji nusijuokė. Leidosi pabučiuo- 
jama į skruostą. Pasakė: „Šiąnakt sapnavau jus. Jūs stovėjot ant 
laiptų su mano tėčiu, žaidėme su kamščiu“. Valandelę, atrodė, 
užmiršo, ką pasakiusi. Nebekreipė į mane dėmesio. Pataisė rau- 


doną meškino kaspiną. Tada pažvelgė į mane ir tarė: „Kamšų 

tampėte už virvutės, o aš turėjau jį pagauti. Buvo labai linksma. 
Taip, taip, žinoma“. 

Pamatė, kad aš verkiu, sėdėdamas ant kėdės. Priėjo prie ma- 
nęs. Uždėjo ranką man ant galvos. Pasakė: „Neverkit, never- 
kit“. Labai švelniai. Parodė pirštus su nugraužtais nagais. Prata- 
rė: „Matote — atauga“. Aš nusišluosčiau ašaras. Pasakiau: „Taip, 
tai labai gerai“. Jos akys buvo įkritusios, nejudrios, su aiškiomis 
kraujagyslėmis. Po veido oda ryškėjo skruostikauliai. Tik plau- 
kai buvo vis tokie pat puikūs. Buvo apsivilkusi suknele su stačia 
apykaklaite. Paklausiau: „Ar tau atnešė tavo akinius?“ Ji atsakė: 
„Jie negeri. Tėtis man nupirks kitus. Be to, jis nemėgsta, kai aš 
su akiniais“. 

Ponia Fildman buvo čia pat, nes nenorėjo manęs palikti vie- 
no su ja, tačiau nepratarė nė žodžio. Pabučiavau savo meilę į 
skruostą. Pasakiau jai: „Pasirūpinsiu, kad tavo tėtis atvažiuotų . 
Man einant iš palatos, ji sėdėjo ant lovos, užmiršusi mane, ir kal- 
bėjosi pati su savimi, o gal su savo meškinu, kurį laikė ant kelių. 

Koridoriuje manęs laukė dviese. Aukštesnysis parodė plast- 
masinę kortelę su įstriža mėlynai raudona juostele. Pasisakė esąs 
inspektorius Pietris. Jis jau žinojo, kad aš buvau Provenga! re- 
dakcijoje. Norėjo sužinoti mano nuomonę apie tai, ką perskai- 
čiau. Netoliese vienas langas buvo praviras. Girdėjau paukščių 
čiulbesį parko medžiuose ir iš toli atplaukiantį miesto gaudesį. 
Mano paraudusios akys išdavė, kad aš verkiau. Pasakiau: „Ren- 
giausi ateiti pas jus. Šeštadienio vakare Dinyje buvo nušauti du 
žmonės. Tai padariau aš“. 

DS palikome ligoninės mašinų stovėjimo aikštelėje. Raktus 
atidaviau inspektoriui Pietriui, bet jis negalėjo man pasakyti, 
kada Henrikui IV bus leista ją pasiimti. Aš daugiau jaudinausi 


dėl mašinos negu dėl savo likimo. 

Iš kabineto, kur mane nuvedė apklausai, leido paskambinti 
Mikiui į Feraldo lentpjūvę. Pasakiau jam, kad nušoviau Leba- 
leką ir Turė, nes maniau, kad jie kalti dėl to, kad atsitiko Elia- 
nai. Ir kad pats pasisakiau policijai. 

Laido gale jo balsas skambėjo liūdnai, bet buvo ramus. Nors 
jis ir laksto savo geltonuoju sunkvežimiu kaip beprotis, bet nėra 
toks kvailas, kaip apie jį sakydavau. 

Jau vakar vakare iš mano balso jis pajuto, kad aš padariau 
kažką baisaus. Ryte perskaitęs laikrašų ir išklausinėjęs Bū Bū 
bei Feraldą suprato visa kita. Taip man ir pasakė: „Gerai pada- 
rei, kad pasisakei policijai. Dabar, kol neturi advokato, galvok, 
ką kalbi. Kuo mažiau pasakosi, tuo geriau bus“. 

Tuoj po pietų su Bū Bū ir Feraldu jie susisiekė su advoka- 
tu. Mikis manęs paklausė: „Ar tu žinai, kur jie tave veš?“ Pasa- 
kiau, kad tyrėjas nori dar šįvakar mane pamatyti ir kad ma- 
nau, jog paskui nugabens į Dinį. Mikis pasakė: „Taip ir 
manėme. Taigi su advokatu tu susitiksi ten. Jis vadinasi Do- 
minikas Žanvjė. Jaunas, jam trisdešimt metų, bet atrodo, kad 
labai geras advokatas“. 

Man užgniaužė gerklę. Norėjau jam pasakyti tiek daug da- 
lykų, kurių gailėjausi nepasakęs anksčiau, o dabar jau buvo po 
laiko. Tik pratariau: „Pasirūpink Bū Bū ir mūsų motina, ir Kon- 
jata. Ir Ja. Reikia pas Ją nuvežti jos tėvą, kad jie pasimatytų“. 
Prieš padėdami ragelį abu ilgai tylėjome. Girdėjosi tik traškesys 
linijoje. Tada pasakiau: „Vargšas mano broli, jei tada jie, lom- 
barde, būtų priėmę tą mechaninį pianiną, nieko nebūtų atsiti- 
kę“. Po ilgos tylos Mikis atsakė: „Šeštadienio rytą mes su Bū Bū 
nuvešim jį prieš Municipalinio kredito kasos langus ir sugrosim 
tą serenadą, kur žadėjom. Pagaliau jie išgirs „Pikardijos rožes“, 


patikėk manim. 


331 


Sėbastien Japrisot 


Paskui mane nuvežė į Dinį. Ilgai sėdėjau žandaro prižiūri- 
mas viename teisingumo rūmų kabinete, tada kitas prižiūrėto- 
jas mane nuvedė pas advokatą. Eidamas ilgu koridoriumi, ai- 
dinčiu nuo mano žingsnių, priekyje išvydau jauną tamsiu 
kostiumu ir tamsiu kaklaraiščiu vyrą, kuris laukė manęs, stovė- 
damas šviesiame lango keturkampyje. 


Tai buvote jūs. 

Romaną „Mirties vasara“ sudaro 6 dalys: Budelis, Auka, Liudytoja, 
Nusikaltimo sudėtis, Nuosprendis, Bausmė. Galėtume sakyti, jog šis 
S. Japrisot, talentingo šiuolaikinio prancūzų rašytojo, kūrinys - detektyvi- 
nis romanas, nes Eliana, pagrindinė herojė, nusprendžia surasti tris niekšus 
ir nubausti juos mirtimi už įvykdytą kadais nusikaltimą. Tačiau pirmiausia 
ši knyga vertintina kaip geras romanas, nes turi visus svarbiausius jo bruo- 
žus, taigi vingrų siužetą, intriguojančią jo užuomazgą ir nenuviliančią ato- 
mazgą, spalvingus herojus, kurių kiekvienam autoriaus leista papasakoti 
savo gyvenimo tarpsnį atskiroje romano dalyje. Knyga skiriama ir tiems, 
kurie skaitydami mėgsta pasukti galvą, ir tiems, kurie vertina rimtą, talen- 

